NEW YORK TIMES BESTSELERIŲ AUTORIUS 


EFFREY 


na 
paslaptis 


KLIFTONŲ KRONIKOS 


NEW YORK TIMES BESTSELERIŲ AUTORIUS 


sipIUnNes dviejų šeimų likimas 


KLIFTONŲ KRONIKOS 


JEFFREY 
ARCHER 


Mirtina 
paslaptis 


KLIFTONŲ KRONIKOS 
Trečioji knyga 


Iš anglų kalbos vertė Paulė Budraitė 


Jeffrey Archer 
BEST KEPT SECRET 
Macmillan, London, 2013 


Copyright O 2013 by Jeffrey Archer 
G Vertimas į lietuvių kalbą, Paulė Budraitė, 2014 
O UAB „Jotema“, 2015 


ISBN 978-9955-13-516-6 


Iš anglų kalbos vertė Paulė Budraitė 
Redaktorė Lina Čekauskaitė 

Viršelio dailininkė Vilinė Grigaitė 

Viršelio nuotrauka iš www.shutterstock.com 
E. knygą maketavo Albertas Rinkevičius 


UAB „Jotema“, Algirdo g. 54, 50157 Kaunas 
Tel. 837337695, el. p.: infodjotema.lt 
www.jotema.lt 


Skiriama 
Shabnam ir Alexanderiui 


BARINGTONAI 


—-—- 


Seras Valteris vedė Mariją Filisė Endrius vedė Leticiją 
Baringtonas 1874—1945 1875— Harvis 1878—1945 
1866—1942 1868—1945 

1 
Nikolas Hugas vedė Elžbietą 
1894—1918 1896—1943 Harvi 
| 1900— 
Džailzas Ema Greisė 
1920— 1921— 1923— 


Džesika 
1943— 


KLIFTONAI 


Haroldas vedė Verą 
Tankokas Preskot 
1871— 1941 1876— 


| | | | | 
Rėjus Albertas Stenlis Meisė ištekėjo už Arturo Elsi 
1895—1917 1896—1917 1898— 1901— Kliftono 1908—1910 
1898—1921 
Haris vedė  Emą 
1920— Barington 


Sebastijonas 
1940— 


Prologas 


Didysis Benas išmušė keturis kartus. 

Nors lordas kancleris buvo mirtinai pavargęs ir išsekintas naktinio darbo, 
kraujyje susikaupęs adrenalinas neleido užmigti. Jis patikino garbiuosius 
lordus, kad nutartį paskelbs dar kartą apsvarstęs Baringtono bylą prieš Kliftoną 
1r išsiaiškinęs, kuris iš šių dviejų jaunų Žmonių turi paveldėti giminės titulą ir 
visus didelius turtus. 

Lordas kancleris dar kartą pasvėrė faktus manydamas, kad faktai — tik 
faktai — turėtų nulemti galutinį sprendimą. 

Kai prieš keturiasdešimt metų jis pradėjo praktiką, konsultantas jam patarė, 
kad prieš priimant klientui reikalingą sprendimą ar aiškinantis kokią nors bylą 
būtina atmesti bet kokius asmeniškus jausmus, sentimentus ar šališkumą. 
Teisė — ne silpnavaliams ar romantikams, pabrėžė jis. Keturis dešimtmečius 
šiai mantrai paklūstantis lordas kancleris turėjo pripažinti, jog jam dar niekada 
nebuvo tekę nagrinėti tokios bylos, kur „už“ ir „prieš“ buvo po lygiai. Jis labai 
norėjo, kad F. E. Smitas tebebūtų gyvas ir būtų galima paprašyti jo patarimo. 

Vis dėlto... jis negalėjo pakęsti tų šabloniškų žodžių. Viena vertus, Haris 
Kliftonas gimė trimis savaitėmis anksčiau nei geriausias jo bičiulis Džailzas 
Baringtonas; tai faktas. Kita vertus, Džailzas Baringtonas — neabejotinai 
teisėtas sero Hugo Baringtono ir teisėtos jo žmonos Elžbietos sūnus; tai irgi 
faktas. Tačiau dėl to jis netampa sero Hugo pirmagimiu, o pirmagimystė ir yra 
svarbiausias faktas, kalbant apie testamentą. 

Viena vertus, Meisė Tankok Harį pagimdė praėjus devyniems mėnesiams 
po flirto — ji pati pripažino — su seru Hugu Baringtonu per kompanijos 
surengtą išvyką į Veston Super Merą. Faktas. Kita vertus, kai Haris gimė, Meisė 
Tankok buvo ištekėjusi už Arturo Kliftono, ir gimimo liudijime aiškiai parašyta, 
kad vaiko tėvas — Arturas. Faktas. 

Kita vertus... Lordo kanclerio mintys vėl grįžo į salę, kur parlamentarai 
galiausiai turėjo balsuoti ir palaikyti arba Džailzą Baringtoną, arba Harį 


Kliftoną — vienas iš jų paveldės titulą ir atitinkamai visa kita. Jis tiksliai 
prisiminė vyriausiojo balsavimo prižiūrėtojo, sausakimšai Parlamento salei 
pranešusio rezultatus, žodžius: 

— „Už“ — du šimtai septyniasdešimt trys balsai. „Prieš“ — du šimtai 
septyniasdešimt trys balsai.“ 

Raudonų sėdynių pusėje pasigirdo triukšmas. Lordas kancleris susitaikė su 
nepavydėtina padėtimi — po lygiai pasiskirstę balsai nulėmė, kad jam teks 
nuspręsti, kas turės paveldėti Baringtonų šeimos titulą, garsiąją laivybos 
kompaniją, kitą nuosavybę, žemę ir brangenybes. Kaip būtų gerai, kad jo pečių 
neslėgtų būtinas priimti sprendimas, nulemsiantis šių dviejų jaunuolių ateitį. 
Ar jį turėtų paveikti faktas, kad Džailzas Baringtonas nori paveldėti titulą, o 
Haris Kliftonas nenori? Ne, neturėtų. Kaip pareiškė įtikinamą kalbą rėžęs 
oponentų pusėje sėdėjęs lordas Prestonas, šitai sukurtų prastą precedentą, 
nors būtų patogu. 

Nors jeigu jis nuspręstų Hario naudai... galiausiai lordas kancleris užsnūdo, 
bet buvo pažadintas tylaus beldimo į duris neįprastai vėlyvą metą — septintą 
valandą. Kancleris sudejavo ir vis dar užsimerkęs suskaičiavo, kelis kartus 
išmušė Didysis Benas. Vos po trijų valandų jam teks paskelbti verdiktą, o jis vis 
dar neapsisprendęs. 

Lordas kancleris vėl sudejavo, nuleido ant grindų kojas, įsispyrė į šlepetes ir 
nutapsėjo į vonią. Net sėdėdamas vonioje jis toliau narpliojo problemą. 

Faktas. Haris Kliftonas ir Džailzas Baringtonas — abu daltonikai, kaip ir 
seras Hugas. Daltonizmas gali būti paveldimas tik iš motinos pusės, vadinasi, 
šis faktas —tik sutapimas, todėl į jį nereikėtų kreipti dėmesio. 

Jis išlipo iš vonios, nusišluostė ir užsimetė chalatą; paskui išėjo iš vonios 
kambario ir storu kilimu išklotu koridoriumi patraukė į savo kabinetą. 

Lordas kancleris paėmė parkerį ir puslapio viršuje užrašė dvi pavardes — 
„Baringtonas“ ir „Kliftonas“; po abiem pavardėmis jis ėmė rašyti faktus „už“ ir 
„prieš“ kiekvieną vyruką. Kol dailia kaligrafiška rašysena išmargino tris 
puslapius, Didysis Benas išmušė aštuonis kartus. Tačiau ir dabar nesijautė 
žinąs sprendimą. 

Lordas kancleris padėjo parkerį ir nenorom nuėjo ko nors užkąsti. 

Jis sėdėjo vienas — pusryčiavo apgaubtas tylos. Nepanoro nė akies krašteliu 
dirstelėti į kitoje stalo pusėje tvarkingai sudėtus rytinius laikraščius ar įjungti 


radijo, kad sprendimo nepaveiktų koks nors prastai informuotas 
komentatorius. Laikraščiai postringavo apie paveldėjimo principą ateityje, jei 
lordas kancleris apsispręstų Hario naudai, o bulvarinė spauda, rodos, domėjosi 
vieninteliu klausimu —ar galės Ema ištekėti už mylimo žmogaus. 

Lordui kancleriui grįžus į vonią išsivalyti dantų, teisingumo svarstyklių 
lėkštelės vis dar svyravo. 

Didžiajam Benui išmušus devintą, jis grįžo į kabinetą ir peržvelgė užrašus 
vildamasis, kad svarstyklių lėkštelės galiausiai nusvirs į vieną arba į kitą pusę, 
bet jos taip ir liko pusiausviros. Lordas kancleris vėl ketino skaityti užrašus, kai 
beldimas į duris jam priminė, jog, kad ir koks galingas jaustųsi, negali suturėti 
laiko. Kancleris giliai atsiduso, išsiplėšė tris bloknoto puslapius, atsistojo ir vis 
dar skaitydamas išėjo iš kabineto ir nužingsniavo koridoriumi. Miegamajame 
išvydo kamerdinerį Istą, jis stovėjo lovos gale ir laukė, kol galės atlikti rytinį 
ritualą. 

Netardamas nė žodžio Istas pirmiausia padėjo šeimininkui nusivilkti šilkinį 
chalatą ir apvilko jį ką tik išlaidytais dar šiltais baltais marškiniais. Paskui 
užsegė krakmolytą apykaklę ir dailiais nėriniais puoštą pakaklinį. Maudamasis 
juodas kelnes lordas kancleris vėl pagalvojo apie tai, jog atėjęs į valdžią priaugo 
kelis svarus. Tada Istas jam padėjo apsivilkti ilgą juodą ir auksinę mantiją, o 
paskiausiai ėmėsi šeimininko galvos ir kojų: prieš lordui kancleriui apsiaunant 
batus su sagtimis, jam buvo uždėtas garbanotas perukas. Tačiau iš 
pantomimos artisto į autoritetingiausią visos šalies teisininką jis pavirto tik 
tada, kai nuo pečių nusidriekė valdžią simbolizuojanti aukso grandinė, kurią 
nešiojo trisdešimt devyni ankstesni lordai kancleriai. Žvilgsnis į veidrodį, ir jis 
pasijuto esąs pasirengęs eiti į sceną ir įsibėgėjusioje dramoje suvaidinti savo 
vaidmenį. Tik gaila, kad dar nemoka teksto. 

Laikas, per kurį lordas kancleris suskubo įžengti į Vestminsterio rūmų 
Šiaurinį bokštą ir iš jo išeiti, būtų padaręs įspūdį net pulko viršilai. Be trylikos 
minučių dešimtą ryto į duris pabeldė jo sekretorius Deividas Bartolomiu ir įėjo į 
kabinetą. 

— Labas rytas, garbusis lorde, — nedrąsiai pasisveikino. 

— Labas rytas, pone Bartolomiu, — atsakė lordas kancleris. 

— Man labai gaila pranešti, — kalbėjo Bartolomiu, — kad praėjusią nakų 
greitosios pagalbos automobilyje, vežamas į ligoninę, mirė lordas Harvis. 


Abu vyriškiai žinojo, kad tai — netiesa. Lordas Harvis — Džailzo ir Emos 
Baringtonų senelis — neteko sąmonės salėje, likus kelioms akimirkoms iki 
varpeliu paskelbiant balsavimo pradžią. Tačiau juodu laikėsi nuo amžių 
gyvuojančio susitarimo: jei Parlamentui posėdžiaujant miršta Bendruomenių 
Rūmų arba Lordų Rūmų narys, mirties aplinkybėms išaiškinti turi būti atliktas 
nuoseklus tyrimas; norint išvengti šios nemalonios ir nereikalingos painiavos, 
formuluotė „mirė vežamas į ligoninę“ buvo priimtiniausia, vaduojanti iš visų 
galimų pasekmių. Šis paprotys siekė dar Oliverio Kromvelio! laikus, kai salėje 
Parlamento nariams buvo leidžiama nešiotis kardus; kai ką nors ištikdavo 
mirtis, visada likdavo patogi galimybė — žaidimas ne pagal taisykles. 

Lordą kanclerį nuliūdino lordo Harvio mirtis; šį kolegą jis mylėjo ir juo 
žavėjosi. Dabar lordas kancleris tenorėjo, kad sekretorius jam neprimintų 
fakto, kurį jis kaligrafiška rašysena buvo užrašęs po Džailzo Baringtono 
pavarde — netekęs sąmonės lordas Harvis negalėjo atiduoti savo balso, o jei 
būtų galėjęs balsuoti, būtų balsavęs Džailzo Baringtono naudai. Tada šis 
reikalas būtų sutvarkytas kartą ir visiems laikams, o jis tąnakt būtų galėjęs 
ramiai išsimiegoti. Tačiau dabar jam pačiam, lordui kancleriui, teks išspręsti 
klausimą kartą ir visiems laikams. 

Po Hario Kliftono pavarde jis buvo užrašęs kitą faktą. Kai prieš šešis 
mėnesius lordai teisininkai sulaukė pirmosios apeliacijos, buvo nubalsuota 
keturi prieš tris Kliftono naudai, teigiant, kad jis turėtų paveldėti titulą ir, 
cituojant testamentą, atitinkamai visa kita. 

Į duris pabeldė antrą kartą; atėjo lordo kanclerio pažas, vilkintis Gilberto ir 
Salivano* laikų drabužiais, ir tai buvo ženklas, kad tuoj prasidės senus laikus 
menanti ceremonija. 

— Labas rytas, garbusis lorde. 

— Labas rytas, pone Dankanai. 

Kai tik pažas paėmė ilgos juodos lordo kanclerio mantijos šleifą, į priekį 
žengė Deividas Bartolomiu ir atidarė dvivėres kabineto duris, kad vyresnysis 
pradėtų septynių minučių kelionę į Lordų Rūmų salę. 

Pamatę ateinantį lordą kanclerį, kasdieniais darbais užsiėmę Parlamento 
nariai, kurjeriai ir kiti tarnautojai skubėjo trauktis iš kelio, kad jam netrukdytų. 
Kancleriui einant jie žemai lenkėsi ne jam, 0 jo reprezentuojamai 
aukščiausiajai valdžiai. Lordas kancleris žengė raudonu kilimu išklotu 


koridoriumi tokiu pačiu žingsniu, kokiu žengdavo kasdien pastaruosius 
šešerius metus, kad į salę įeitų Didžiajam Benui mušant dešimtą valandą ryto. 

Įprastą dieną — ši diena nebuvo įprasta —lordui kancleriui įžengus į salę jį 
pasitiktų saujelė parlamentarų, kurie pagarbiai pakiltų nuo raudonų sėdynių, 
jam nusilenktų ir liktų stovėti, kol tądien dirbantis vyskupas sukalbėtų rytines 
maldas, po kurių būtų pradėti dienos darbai. 

Tačiau šiandien viskas buvo kitaip, nes dar neatėjęs į salę kancleris išgirdo 
gaudžiančius balsus. Įžengęs į Lordų Rūmų salę net ir pats lordas kancleris 
buvo nustebintas to, ką išvydo. Raudonos sėdynės buvo taip tirštai nusėstos, 
kad kai kuriems parlamentarams teko glaustis ant laiptų, priešais sostą, o dar 
kiti, neradę vietų, stovėjo už užtvarų. Kiek siekė lordo kanclerio atmintis, salė 
buvo tokia pat sausakimša tik tada, kai Jo Didenybė sakė karaliaus kalbą, 
informuojančią abiejų Parlamento Rūmų narius apie įstatymus, kuriuos jo 
vyriausybė ketino priimti kitoje Parlamento sesijoje. 

Kancleriui įžengus į salę, lordai akimirksniu liovėsi kalbėję, atsistojo visi 
kaip vienas ir nusilenkė, jam sėdantis ant pagalvėlės. 

Vyriausiasis šalies teisininkas neskubėdamas apsižvalgė po salę, 
atremdamas daugiau nei tūkstančio akių nekantrius žvilgsnius. Galiausiai jo 
žvilgsnis sustojo ties trimis jaunais žmonėmis, sėdinčiais tolimoje salės 
kertėje, tiesiai virš jo, Nusipelniusių svečių galerijoje. Džailzas Baringtonas, jo 
sesuo Ema ir Haris Kliftonas vilkėjo juodais gedulo drabužiais, taip 
pagerbdami mylimą senelį, o kalbant apie Harį — mokytoją ir brangų draugą. 
Lordas kancleris užjautė visus tris puikiai suprasdamas, kad jo sprendimas 
pakeis jų visų gyvenimus. Jis meldė, kad viskas išeitų tik į gera. 

Kai didžiai gerbiamas kunigas Bristolio vyskupas Piteris Vatsas,— kaip 
dėsninga, pamanė lordas kancleris, — atsivertė maldyną, lordai palenkė galvas 
ir jų nepakėlė tol, kol vyskupas neištarė „Vardan Dievo Tėvo, Sūnaus ir 
Šventosios Dvasios“. 

Susirinkusieji sėdo į vietas; vienintelis lordas kancleris liko stovėti. Susėdę 
prakilnūs lordai laukė jo verdikto. 

— Garbūs lordai, — pradėjo lordas kancleris. — Negaliu apsimetinėti 
sakydamas, kad man patikėtą nuosprendį buvo lengva priimti. Atvirkščiai — 
turiu prisipažinti, kad tai — vienas iš sunkiausių sprendimų, kuriuos man teko 
svarstyti per visą ilgą teisininko karjerą. Kita vertus, pats Tomas Moras sakė, 


jog užsivilkęs šiuos drabužius turėsi būti pasirengęs nuosprendžiams, kurie 
retai kada tenkins visus. Ir tikrai, garbūs lordai, istorija mena net tris kartus, 
kai sprendimus paskelbusiems lordams kancleriams dar tą pačią dieną buvo 
nukirstos galvos. 

Tvyrojusią įtampą sumažino prapliupęs juokas, bet tik minutėlę. 

— Tačiau mano pareiga — prisiminti, — tęsė lordas kancleris nuvėsus 
juokui, —kad esu atsakingas tik prieš Visagalį. Šitai turėdamas galvoje, garbūs 
lordai, byloje Baringtonas prieš Klilftoną, nagrinėjančioje, kas turėtų būti 
teisėtas sero Hugo Baringtono paveldėtojas ir pelnyti giminės titulą, žemes ir 
atitinkamai visa kita... 

Lordas kancleris dar kartą nužvelgė galeriją ir sudvejojo. Jo žvilgsnis sustojo 
kliudęs tris nekaltus jaunus žmones, nenuleidžiančius nuo jo akių. Jis meldė 
Saliamono išminties ir po akimirkos pridūrė: 

— Apsvarstęs visus faktus apsisprendžiau... Džailzo Baringtono naudai. 

Parlamento salėje akimirksniu pasigirdo šurmulys. Žurnalistai išskubėjo iš 
žiniasklaidai skirtos galerijos ketindami pranešti laukiantiems redaktoriams 
apie lordo kanclerio nutartį — paveldėjimo principas išsaugotas, Haris 
Kliftonas gali prašyti Emos Barington tapti teisėta jo žmona; svečių galerijoje 
susirinkusieji persisvėrė per balkono turėklus, norėdami pamatyti, kaip į tokį 
nuosprendį reaguoja lordai. Tačiau posėdis — ne futbolo rungtynės, lordas 
kancleris — ne teisėjas. Jam nereikės švilpti švilpuku, nes kiekvienas Lordų 
Rūmų narys priims jo nutartį ir jai paklus nereikšdamas nepasitenkinimo ar 
nepritarimo. Laukdamas, kol aprims triukšmas, lordas kancleris dar kartą 
pažvelgė į galerijoje sėdinčius tris žmones, kuriuos labiausiai paveikė jo 
nutartis; jis norėjo pažiūrėti, kaip jie sutiko tokį sprendimą. Haris, Ema ir 
Džailzas vis dar spoksojo į jį nieko nesakančiais veidais, tarsi dar nesuvokę 
nutarties prasmės. 

Po ištisų mėnesių nežinios Džailzas galiausiai pajuto palengvėjimą, nors 
mylimo senelio mirtis neleido džiaugtis pergale. 

Tvirtai suėmęs Emą už rankos, Haris mąstė tik apie viena — dabar jis gali 
vesti mylimą moterį. 

Ema vis dar nesusivokė. Kad ir kaip būtų, lordas kancleris jiems visiems 
trims sukėlė naujų problemų, kurias spręsti teks jiems patiems, be jo pagalbos. 


Kancleris atvertė segtuvą su įkišta auksine juostele ir ėmė skaityti tądien 
numatytų darbų sąrašą. Antrasis darbotvarkės klausimas — debatai apie 
Nacionalinę sveikatos apsaugą. Keli lordai smuko iš salės, nes dabar laukė 
Įprasti darbai. 

Lordas kancleris niekada niekam, net ir artimiausiam bičiuliui, 
neprisipažins, kad paskutinę minutę persigalvojo. 


! Oliveris Kromvelis — anglų politikos veikėjas ir karys, gyvenęs 1599—1658 m. 


Ž Ww. S. Gilbertas ir A. Sullivanas — Viktorijos epochos libretistas ir kompozitorius. 


Haris Kliftonas ir Ema Barington 


1945—1951 


— Jei kas nors žino priežastį, dėl kurios šie du žmonės negali būti teisėtai susieti 
šventais santuokos saitais, tekalba dabar arba tenutyla amžiams. 

Haris Kliftonas niekada nepamirš, kaip šiuos žodžius išgirdo pirmą kartą ir 
kaip po kelių akimirkų susijaukė visas jo gyvenimas. Skubiai surengtame 
susirinkime zakristijoje Senasis Džekas, kaip ir Džordžas Vašingtonas, 
niekada nemokėjęs meluoti, pasakė, jog gali būti, kad Ema Barington, Hario 
dievinama moteris, turinti tapti jo žmona, yra jo sesuo. 

Užvirė tikras pragaras, kai Hario motina prisipažino kartą — tik kartelį — 
pasimylėjusi su Emos tėvu Hugu Baringtonu. Taigi tikrai galėjo būti, kad Haris 
ir Ema —to paties tėvo vaikai. 

Tada, kai paflirtavo su Hugu Baringtonu, Hario motina susitikinėjo su 
Arturu Kliftonu, Baringtono laivybos kompanijos uosto kroviku. Nepaisydamas 
fakto, kad ilgai netrukus Meisė ištekėjo už Arturo, kunigas atsisakė tęsti Hario 
ir Emos santuokos ceremoniją, nes jų santuoka galėjo pažeisti seniai Bažnyčios 
pripažintus kraujo giminystės įstatymus. 

Po kelių akimirkų Emos tėvas Hugas išspruko pro galines bažnyčios duris 
tarsi iš mūšio lauko bėgantis bailys. Ema su motina išvyko į Škotiją, o Haris, 
kaip dvaselė be vietos, liko mokytis koledže, Oksforde, nežinodamas, ką toliau 
daryti. Apsispręsti padėjo Adolfas Hitleris. 

Po kelių dienų Haris išėjo iš universiteto ir studento mantiją iškeitė į eilinio 
jūrininko uniformą. Tačiau atviroje jūroje jis išbuvo mažiau nei dvi savaites — 
vokiečių torpeda nuskandino jų laivą, ir Hario Kliftono pavardė atsidūrė 
dingusiųjų jūroje sąraše. 
išskirs? 

— Sutinku. 

Tik pasibaigus karui, grįžęs iš mūšio lauko paženklintas šlovingą kovą 
liudijančiais randais, Haris sužinojo, kad Ema pagimdė jam sūnų Sebastijoną 


Arturą Kliftoną. Tačiau apie Hugo Baringtono nužudymą kraupiomis 
aplinkybėmis jis sužinojo tik visai pasveikęs; po Hugo žūties Baringtonų šeimai 
iškilo dar viena problema, Hariui pasirodžiusi tokia pat pribloškianti, kaip ir 
kliūtis vesti mylimą moterį. 

Hariui niekada neatrodė reikšminga, kad jis keliomis savaitėmis vyresnis už 
Džailzą Baringtoną, Emos brolį, artimiausią bičiulį, kol nesužinojo, kad pats 
gali būti vyriausias palikuonis, turintis paveldėti giminės titulą, didžiulius 
dvarus, valdas ir, cituojant testamentą, atitinkamai visa kita. Haris 
nedelsdamas aiškiai pareiškė, kad Baringtonų palikimas jo nedomina ir jis 
mielai atsisakys prigimtinės teisės Džailzo labui. Keliaraiščio ordino 
kavalierius, rodos, pritarė tokiai pozicijai, ir viskas galėjo baigtis gerai, jei 
lordas Prestonas, eilinis parlamento narys leiboristas iš Aukštųjų Rūmų, 
nebūtų ėmęsis ginti Hario, reikalaudamas suteikti titulą jam, su juo pačiu nė 
nepasitaręs. 

— Tai — principo klausimas, — aiškino lordas Prestonas jo 
klausinėjantiems korespondentams. 

— Ar sutinki imti į vyrus šį žmogų ir gyventi su juo Dievo akivaizdoje, 
susijungusi šventais santuokos saitais? 

— Sutinku. 

Visą tą laiką Haris ir Džailzas liko neišskiriami bičiuliai, nors oficialiai 
Aukščiausiajame Teisme ir pirmuosiuose nacionalinės spaudos puslapiuose 
tarpusavyje bylinėjosi. 

Haris ir Džailzas būtų džiūgavę girdėdami lordo kanclerio sprendimą, jei tik 
Emos ir Džailzo senelis lordas Haris būtų sėdėjęs savo vietoje, pirmoje eilėje, ir 
klausęsis nutarties, bet jis jau niekada nebepatirs to triumfo. Nutartis suskaldė 
tautą, o abi šeimos liko srėbti privirtą košę. 

Kita lordo kanclerio nutarties pasekmė — ir apie ją spauda kuo skubiausiai 
paskelbė godiems skaitytojams — buvo Aukščiausiojo Teismo pripažinimas, 
kad Haris ir Ema nėra kraujo giminės, todėl Haris gali jai pasiūlyti tapti teisėta 
jo Žmona. 

— Maudamas tau šį žiedą imu tave Įį žmonas tau atsiduodamas, visą gyvenimą 
tave mylėsiu ir gerbsiu. 

Tačiau Haris ir Ema suprato, jog šio Žmogaus priimtas sprendimas 
nepanaikino savaime suprantamos dvejonės, kad Hugas Baringtonas gali būti 


Hario tėvas; būdami praktikuojantys krikščionys jie nerimavo, baimindamiesi 
pažeisti Dievo įsakymą. 

Visų negandų akivaizdoje jų meilė neprigeso — ji dar labiau sustiprėjo; 
sulaukusi Elžbietos, mamos, pritarimo ir gavusi Hario motinos Meisės 
palaiminimą, Ema sutiko tekėti už Hario. Jai tik buvo liūdna, kad vestuvių 
šventės nesulaukė nė viena jos močiutė. 

Vestuvės vyko ne Oksforde, kaip kadaise buvo suplanuota, nebuvo ir 
universitetinės santuokos pompastikos bei neišvengiamo triukšmingo 
viešumo; kukli ceremonija įvyko Bristolio santuokų rūmuose, dalyvaujant tik 
šeimos nariams ir keliems artimiems bičiuliams. 

Tačiau Hariui ir Emai nenorom teko priimti liūdniausią sprendimą 
gyvenime — Sebastijonas Arturas Kliftonas bus vienturtis jų vaikas. 


Haris ir Ema išvyko į Malgerlio pilį Škotijoje, senuosius jau mirusių Emos 
senelių lordo ir ledi Harvių namus, medaus mėnesio; Sebastijoną jie patikėjo 
globoti Elžbietai. 

Pilyje atgijo daugybė mielų prisiminimų apie tą metą, kai jiedu čia praleido 
atostogas, prieš Hariui išvykstant į Oksfordą. Jie ištisas dienas vaikštinėdavo po 
kalnus ir retai kada grįždavo į pilį prieš saulei pasislepiant už aukščiausios 
viršūnės. Po vakarienės, kurios metu virėjas vis prisimindavo, kaip ponaitis 
Kliftonas neatsisakydavo trečio dubens sultinio, jie susėsdavo prie ūžiančio 
židinio ir skaitydavo Ivliną Vo, Greihamą Griną ir Hario mylimiausią P. G. 
Vudhauzą. 

Po dviejų savaičių, per kurias jiems teko dažniau sutikti Škotijos kalnuose 
besiganančių galvijų nei žmonių, Haris ir Ema nenoromis leidosi ilgon 
kelionėn į Bristolį. Jie grįžo į dvarą tikėdamiesi namų židinio ramybės, tačiau 
viskas buvo kiek kitaip. 

Elžbieta prisipažino laukus: nesulaukusi, kol galės jiems grąžinti 
Sebastijoną; prieš eidamas miegoti mažylis išties per dažnai ašarodavo, 
pasakojo ji, kai ant šeimininkės kelių užšoko Siamo katė Kleopatra ir 
akimirksniu užmigo. 

— Atvirai kalbant, grįžote pačiu laiku, — pridūrė Elžbieta. — Per dvi 
savaites nesugebėjau baigti spręsti The Times kryžiažodžio. 

Haris padėkojo uošvei už supratimą, ir jiedu su Ema nusivežė hiperaktyvų 
penkiametį į Baringtonų namus. 


Kol Haris ir Ema dar nebuvo susituokę, Džailzas primygtinai reikalavo, kad 
Baringtonų namus jie laikytų savais, nes daugiausia laiko jis praleisdavo 
Londone, vykdydamas parlamentaro leiboristo pareigas. Šie namai jiems tiko 
idealiai — dešimties tūkstančių knygų biblioteka, didžiulis parkas, erdvios 


arklidės. Haris galėjo ramiai rašyti detektyvinius romanus apie Viljamą 
Varviką, Ema kasdien jodinėdavo, o Sebastijonas žaisdavo parko platybėse ir, 
atėjus metui gerti arbatą, nuolat į namus atnešdavo visokių keistų gyvūnėlių. 

Penktadienio vakarais Džailzas dažnai atvažiuodavo į Bristolį ir su jais 
vakarieniaudavo. Šeštadienio rytais jis priimdavo savo apygardos interesantus, 
paskui užsukdavo į dokininkų klubą išgerti poros pintų alaus su savo atstovu 
Grifu Haskinsu. Po pietų Džailzas su Grifu ir dar dešimčia tūkstančių savo 
rinkėjų eidavo į Istvilio stadioną stebėti, kaip Bristolio komanda dažniau 
pralaimi nei laimi. Džailzas net savo atstovui niekada nebuvo prisipažinęs, kad 
šeštadienio popietes mieliau leistų žiūrėdamas Bristolio regbio rungtynes, 
tačiau jei ir prasitartų, Grifas jam primintų, jog Memorial aikštėje retai kada 
susirenka daugiau nei du tūkstančiai žiūrovų, be to, dauguma jų balsavo už 
konservatorius. 

Sekmadienio rytais Džailzą su Ema ir Hariu būdavo galima pamatyti 
klūpančius Redklifo Švč. Marijos bažnyčioje. Hario manymu, tai — dar viena 
Džailzo pareiga rinkėjams, nes mokyklos laikais jis nuolat ieškodavo 
pasiteisinimo, mėgindamas išvengti pamaldų koplyčioje. Tačiau niekas 
negalėjo paneigti, kad Džailzas sparčiai auginosi sąžiningo, darbštaus 
parlamentaro reputaciją. 

Bet staiga, be jokio paaiškinimo, Džailzo savaitgalio viešnagės tapo vis 
retesnės. Kai Ema mėgindavo aiškintis šį klausimą su broliu, šis tik kažką 
subambėdavo apie parlamentaro pareigas. Hario tokie atsikalbinėjimai 
neįtikino, jis vylėsi, kad ilgos svainio pertraukos bendraujant su rinkėjais 
nepakenks kitiems rinkimams ir nenubrauks tų nedaugelio balsų persvaros. 

Vieną penktadienio vakarą jie sužinojo tikrąją priežastį, dėl kurios 
pastaruosius kelis mėnesius Džailzas pas juos nesirodydavo. 

Kiek anksčiau, tą pačią savaitę, Džailzas paskambino Emai ir ją įspėjo, kad 
savaitgalį atvyks į Bristolį, o penktadienį su jais vakarieniaus. Tik nepasakė, kad 
bus lydimas viešnios. 

Paprastai Emai patikdavo Džailzo merginos — patrauklios, dažnai kiek 
lengvabūdės, visada jį dievinančios, nors dauguma jų nesibičiuliaudavo su 
Džailzu tiek ilgai, kad Ema spėtų geriau jas pažinti. Tačiau šįkart viskas buvo 
kitaip. 


Kai penktadienio vakarą Džailzas ją supažindino su Virginija, Ema sutriko 
nesupratusi, ką jos brolis šioje moteryje išvydo. Ema sutiko, kad ji graži, iš 
aukštuomenės šeimos. Tiesą sakant, jiems dar nė nesusėdus vakarieniauti 
Virginija ne kartą priminė, jog 1934-aisiais buvo pristatyta karališkajai šeimai, 
1r tris kartus pakartojo, kad yra Fenviko grafo dukra. 

Į visa tai Ema būtų galėjusi numoti ranka, teisindama Virginiją dideliu 
jauduliu, jei pradėjusi valgyti viešnia nebūtų Džailzui sušnabždėjusi, beje taip, 
kad girdėtų ir kiti, jog Glosteršyre, matyt, labai sunku rasti padorių namų ūkio 
tvarkytojų ir virėjų. Emos nuostabai, išgirdęs šias pastabas, Džailzas tik 
nusišypsojo ir nė kartelio jai nepaprieštaravo. Ema jau Žiojosi sakyti kažką, dėl 
ko vėliau būtų gailėjusis, bet Virginija pareiškė, kad po tokios ilgos dienos 
jaučiasi siaubingai pavargusi ir norėtų eiti į savo kambarį. 

Kai ji su Džailzu pasišalino, Ema nuėjo į svetainę, prisipylė didelį stiklą 
viskio ir krito į arčiausiai stovėjusį krėslą. 

— Dievas žino, ką apie ledi Virginiją pamanys mano mama. 

Haris nusišypsojo. 

— Nelabai svarbu, ką pamanys Elžbieta, nes nujaučiu, kad Virginija bus su 
Džailzu ne ilgiau nei kitos merginos. 

— Nesu tuo įsitikinusi, — atsakė Ema. — Bet labiausiai mane trikdo 
klausimas, kodėl Džailzas ją domina; akivaizdu, kad ji jo nemyli. 


Kai sekmadienio popietę, po priešpiečių, Džailzas ir Virginija grįžo į 
Londoną, Ema netruko pamiršti Fenviko grafo dukrą, nes turėjo spręsti daug 
rimtesnį klausimą. Prašymą atleisti iš darbo įteikė dar viena auklė, 
pareikšdama, kad paskutinis lašas jos kantrybės taurėje buvo lovoje rastas ežys. 
Haris užjautė vargšę moterį. 

— Jis — mūsų vienturtis; tai nėra gerai, — pratarė Ema tą vakarą galiausiai 
užmigdžiusi sūnelį. — Nelinksma, kai neturi su kuo žaisti. 

— Man šitai niekada nebuvo bėda, — atsakė Haris nepakeldamas nuo 
knygos akių. 

— Tavo mama pasakojo, kad buvai tikras gyvas sidabras, kol nepradėjai 
lankyti Šventojo Bedos mokyklos, be to, kai buvai jo amžiaus, dokuose 
praleisdavai daugiau laiko nei namie. 


— Na, ilgai netrukęs ir jis pradės mokytis Šventojo Bedos mokykloje. 
— O ko tu tikiesi iš manęs, kol jis dar nesimoko? Gal kas rytą turėčiau jį 
nuvežti į prieplauką? 


— Nebloga mintis. 
— Surimtėk, mielasis. Jei ne Senasis Džekas, ir dabar būtum dokuose. 
— Teisybė, — sutiko Haris, pakeldamas taurę už šio didžio žmogaus 


atminimą. — Bet ką gi mums daryti? 

Ema ilgai neatsakė, ir Haris pamanė, kad ji užmigo. 

— Gal mums atėjo metas pasirūpinti dar vienu vaikeliu? 

Haris labai nustebo, užvertė knygą ir atidžiau pažvelgė į žmoną, 
nesuprasdamas, ar tikrai gerai nugirdo. 

— Bet maniau, mes susitarėme... 

— Susitarėme. Aš nepersigalvojau, tačiau juk mums niekas netrukdo 
įsivaikinti. 

— Kodėl apie tai susimąstei, mieloji? 

— Negaliu liautis galvojusi apie tą mažą mergytę, rastą tėvo kabinete tą 
vakarą, kai jis mirė, — Ema niekaip negalėjo prisiversti pasakyti „buvo 
nužudytas“, —ir apie tai, kad ji gali būti jo dukra. 

— Tačiau nėra jokių šio fakto įrodymų. Be to, nenumanau, kaip po tiek laiko 
išsiaiškins1, kur ji. 

— Pamaniau, pasitarsiu su garsiu detektyvų rašytoju, paklausiu jo patarimo. 

Prieš atsakydamas Haris gerai apsvarstė savo žodžius. 

— Viljamas Varvikas tau turbūt patartų pamėginti surasti Dereką Mičelą. 

— Bet juk tu tikrai nepamiršai, kad Mičelas dirbo mano tėvu; mūsų 
interesai jį mažai domino. 

— Sutinku, — atsakė Haris, —todėl ir kreipčiausi į jį patarimo. Šiaip ar taip, 
jis — vienintelis žmogus, žinantis, kur sumerkti visi galai. 


Jie sutarė susitikti „Grand Hotel“. Ema atvyko keliomis minutėmis anksčiau 
ir pasirinko vietą vestibiulio kampe, kad jų niekas negirdėtų. Laukdama ji 
pasikartojo klausimus, kuriuos rengėsi pateikti. 

Ponas Mičelas įžengė į vestibiulį laikrodžiui mušant ketvirtą. Nors nuo tada, 


kai Ema jį matė paskutinį kartą, Mičelas buvo priaugęs truputį svorio ir labiau 


pražilęs, su niekuo nesupainiojamas šlubčiojimas tebebuvo jo vizitinė kortelė. 
Emai šovė mintis, kad jis labiau panašus į banko valdytoją nei į privatų seklį. 
Mičelas neabejotinai pažino Emą, nes patraukė tiesiai prie jos. 

— Malonu vėl jus matyti, — gal kiek per drąsiai pasisveikino Mičelas. 

— Prašau sėstis, — atsakė Ema svarstydama, ar ir jis nervinasi taip kaip ji. Ji 
nutarė iškart imti jautį už ragų. — Pone Mičelai, norėjau su jumis susitikti, nes 
man reikia privataus seklio pagalbos. 

Mičelas neramiai pasimuistė kėdėje. 

— Kai matėmės paskutinį kartą, pažadėjau sumokėti visas tėvo skolas. 

Taip kalbėti Emai pasiūlė Haris. Jis sakė, jog tada Mičelas supras, kad Ema 
rimtai nori jį įdarbinti. Ema atsegė rankinę, išėmė voką ir padavė jį Mičelui. 

— Dėkoju, — atsakė Mičelas akivaizdžiai nustebęs. 

Ema kalbėjo toliau: 

— Prisimenate, tada, kai buvome susitikę paskutinį kartą, kalbėjome apie 
kūdikį, rastą pintinėje mano tėvo kabinete. Vyriausiasis detektyvas 
inspektorius Bleikmoras, tyręs tą bylą, kurios, neabejoju, neužmiršote, mano 
vyrui sakė, kad mažylę paėmė globoti vietinės valdžios atstovai. 

— Tokia įprasta praktika, jei niekas neatėjo mergaitės atsiimti. 

— Taip, tiek ir aš žinau, bet tik vakar kalbėjau su atsakingų žmogumi 
merijoje; jis atsisakė atskleisti, kur dabar galėtų būti toji mergytė. 

— Toks turėjo būti tyrimą vykdančio koronerio nurodymas, kad vaikas būtų 
apsaugotas nuo smalsių žurnalistų. Tačiau tai nereiškia, kad nėra būdų 
išsiaiškinti, kur yra mažylė. 

— Džiugu girdėti, — Ema dvejojo. — Tačiau, prieš žengdama tuo keliu, 
noriu būti įsitikinusi, kad mažylė — tikrai mano tėvo vaikas. 

— Ponia Klifton, galiu jus patikinti — dėl to nekyla jokių abejonių. 

— Kodėl taip tvirtinate? 

— Galėčiau jums pateikti daugybę smulkmenų, bet jums gali būt 
nemalonu. 

— Pone Mičelai, nemanau, kad koks nors jūsų pasakytas faktas apie mano 
tėvą galėtų mane nustebinti. 

Mičelas kelias akimirkas tylėjo. Galiausiai pratarė: 

— Jūs jau žinote, kad tada, kai dirbau serui Hugui, jis persikėlė į Londoną. 

— Tiksliau sakant, pabėgo mano vestuvių dieną. 


Mičelas nereplikavo. 

— Maždaug po metų jis apsigyveno Laundso aikštėje, pas panelę Olgą 
Piotrovską. 

— Kaipjis išgalėjo, kai mano senelis paliko jį be skatiko? 

— Neišgalėjo. Kalbant tiesiai šviesiai, jis gyveno su panele Piotrovska iš jos 
pinigų. 

— Gal galite man ką nors papasakoti apie tą ponią? 

— Galiu pasakoti daug. Ji gimė Lenkijoje, 0 1941-aisiais, kai buvo suimti jos 
tėvai, pabėgo iš Varšuvos. 

— Kuojie nusikalto? 

— Tuo, kad buvo žydai, — abejingai atsakė Mičelas. — Pasiėmusi vertingų 
šeimos daiktų, ji sėkmingai kirto sieną ir atvyko į Londoną, kur Laundso 
aikštėje išsinuomojo butą. Ilgai netrukus, vieno bendro bičiulio surengtame 
kokteilių vakarėlyje, ji susipažino su jūsų tėvu. Jis mergino tą panelę kelias 
savaites, o paskui atsikraustė į jos butą, žadėdamas ją vesti, kai tik bus 
sutvarkyti skyrybų dokumentai. 

— Sakiau, kad niekuo manęs nenustebinsite. Klydau. 

— Toliau bus dar blogiau, — kalbėjo Mičelas. — Mirus jūsų seneliui, seras 
Hugo iškart paliko panelę Piotrovską ir grįžo į Bristolį reikalauti palikimo ir 
užimti Baringtono laivybos kompanijos tarybos pirmininko vietos. Tačiau prieš 
tai jis pagrobė visas panelės Piotrovskos brangenybes ir kelis vertingus 
paveikslus. 

— Jei visa tai — tiesa, kodėl jo nesuėmė? 

— Jis buvo suimtas, — dėstė Mičelas, — ir turėjo būti teisiamas, bet jo 
bendras Tobis Dansteiblis, išdavęs bendrininką ir tapęs liudytoju, nusižudė 
kalėjimo kameroje vakarą prieš teismą. 

Ema panarino galvą. 

— Ponia Klifton, gal man geriau nebetęsti? 

— Ne, —atsakė Ema žvelgdama tiesiai jam į akis. — Turiu žinoti viską. 

— Nors grįždamas į Bristolį jūsų tėvas to fakto nežinojo, panelė Piotrovska 
buvo nėščia. Ji pagimdė mergytę, kurios gimimo liudijime įrašyta „Džesika 
Piotrovska“. 

— Iš kurjūs žinote? 


— Žinau, nes, jūsų tėvui nebeišgalint apmokėti mano sąskaitų, mane 
pasamdė panelė Piotrovska. Ironiška, tačiau jai pritrūko pinigų tada, kai jūsų 
tėvas paveldėjo turtus. Todėl ji ir atkeliavo į Bristolį su Džesika. Ji norėjo, kad 
seras Hugo žinotų turintis dar vieną dukrą; panelės Piotrovskos manymu, jis 
turėjo būti atsakingas ir už jos auklėjimą. 

— O dabar užją esu atsakinga aš, — tyliai pratarė Ema. Paskui kiek patylėjo 
ir tęsė: — Bet aš nė nenutuokiu, kaip ją rasti; vyliausi, kad galėsite padėti. 

— Padarysiu viską, ką galėsiu, ponia Klifton. Tačiau po tiek laiko lengva 
nebus. Jei ką nors sužinosiu, jūs pirma viską išgirsite, — pridūrė detektyvas 
stodamasis. 

Mičelui nušlubavus, Ema pasijuto šiek tiek kalta. Ji jam nepasiūlė nė 
puodelio arbatos. 


Ema negalėjo sulaukti, kol grįš namo ir papasakos Hariui apie susitikimą su 
Mičelu. Kai ji įpuolė į Baringtonų namų biblioteką, Haris dėjo telefono ragelį. 
Jis taip plačiai šypsojosi, jog Ema tepasakė: 

— Tu pirmas. 

— Amerikiečių leidėjai nori, kad Jungtinėse Valstijose surengčiau 
susitikimus su skaitytojais, kai kitą mėnesį ten pasirodys nauja mano knyga. 

— Nuostabi žinia, mielasis. Pagaliau susipažinsi su teta Filise, ką jau kalbėti 
apie pusbrolį Alisterį. 

— Laukiu nesulaukiu. 

— Nesišaipyk, vaike! 

— Nesišaipau, nes leidėjai ir tau pasiūlė su manimi keliauti; taigi ir tu galėsi 
sujais pasimatyti. 

— Norėčiau keliauti kartu, mielasis, bet laikas visai netinkamas — blogiau ir 
būti negali. Auklė Rajen jau susikrovė lagaminus; nors man ir labai nemalonu 
tau pranešti, agentūra išbraukė mus iš sąrašų. 

— Gal sutarčiau su leidėjais, kad su mumis galėtų keliauti ir Sebas. 

— Ir gali būti, kad toks sumanymas baigsis mūsų visų deportacija, — atsakė 
Ema. — Ne, liksiu namuose su Sebu, o tu keliauk ir užkariauk kolonijas. 

Haris apsikabino žmoną. 


— Gaila. Aš taip tikėjausi antro medaus mėnesio. Beje, kaip praėjo 
susitikimas su Mičelu? 


Kai Emai paskambino Derekas Mičelas, Haris buvo Edinburge, dalyvavo 
kviestiniuose literatų pietuose. 

— Gali būti, kad užčiuopiau siūlo galą, — pasakė jis nepasisakydamas 
vardo. — Kada galėtume susitikti? 

— Rytoj dešimtą valandą, toje pačioje vietoje? 

Vos tik Ema padėjo ragelį, telefonas vėl suskambo. Pakėlusi ragelį ji išgirdo 
sesers balsą. 

— Koks malonus netikėtumas, Greise, bet gerai tave pažinodama nujaučiu, 
kad skambini turėdama rimtą priežastį. 

— Yra žmonių, dirbančių visą darbo dieną, — priminė jai Greisė. — Bet tu 
teisi. Skambinu, nes vakar vakare buvau paskaitoje, kurią skaitė profesorius 
Sairusas Feldmanas. 

— Du kartus laimėjęs Pulicerio premiją? — paklausė Ema vildamasi 
nustebinti seserį. — Jei gerai prisimenu, jis dirba Stanfordo universitete. 

— Aš sužavėta, — atsakė Greisė. — Bet grįžkime prie mūsų pokalbio. Jo 
paskaita tau būtų labai patikusi. 

— Jei gerai prisimenu, jis — ekonomistas? — tęsė Ema stengdamasi 
nepasiduoti. — Vargu ar tai — mano sritis. 

— Ir ne mano, bet jam pradėjus kalbėti apie transportą... 

— Labai įdomu. 

— Tikrai įdomu, — patikino Greisė, nepaisydama Emos sarkazmo, — ypač 
įdomiai jis kalbėjo apie laivybos ateitį; Britanijos tarptautinių oro linijų 
korporacija ketina pradėti reguliarius skrydžius iš Londono į Niujorką. 

Staiga Ema susivokė, kodėl sesuo paskambino. 

— Gal galėčiau tikėtis paskaitos konspekto? 

— Galiu pasiūlyti šį tą geriau. Kita numatyta jo paskaita Bristolyje, todėl ir 
pati gali nueiti paklausyti. 

— Gal po paskaitos galėčiau su juo pasikalbėti. Tiek daug ko norėčiau 
paklausti, — kalbėjo Ema. 


— Puiki mintis, tik jei taip nuspręsi, turiu tave įspėti. Nors jis yra vienas iš tų 
retai pasitaikančių vyrų, kurio smegenys didesnės už kiaušus, profesorius 
Feldmanas vedęs jau ketvirtą kartą, o vakar vakare tos ketvirtos žmonos niekur 
nemačiau. 

Ema nusijuokė. 

— Sesute, kokia tu storžievė, bet vis tiek ačiū už patarimą. 


Kitą rytą Haris traukiniu išvyko iš Edinburgo į Mančesterį ir po trumpo 
susirinkimo savivaldybės bibliotekoje sutiko atsakyti į besidominčiųjų 
klausimus. 

Pirmuosius klausimus, savaime suprantama, pateikė spaudos atstovai. Jie 
retai kada pasisakydavo pavardes ir, rodos, menkai domėjosi arba ir visai 
neklausinėjo apie naujausią jo knygą. Šiandien atėjo metas atsakyti į 
Manchester Gardian klausimus. 

— Kaip gyvuoja ponia Klifton? 

— Gerai, dėkoju, — atsargiai atsakė Haris. 

— Ar tiesa, kad jūs abu gyvenate viename name su seru Džailzu 
Baringtonu? 

— Namas pakankamai didelis. 

— Ar jūsų nepykdo faktas, kad seras Džailzas gavo viską, kas nurodyta tėvo 
testamente, ojūs negavote nieko? 

— Aišku, kad nepykdo. Man atiteko Ema, o šito troškau visą gyvenimą. 

Ši replika akimirką užčiaupė žurnalistus ir progos įsiterpti sulaukė 
skaitytojai. 

— Kada Viljamas Varvikas gaus vyriausiojo inspektoriaus Davenporto 


darbą? 

— Kitoje knygoje tikrai negaus, — šypsodamasis atsakė Haris. — Galiu jus 
patikinti. 

— Pone Kliftonai, ar tiesa, kad mažiau nei per trejus metus jūs pakeitėte 
septynias aukles? 


Akivaizdu, kad Mančesteryje buvo leidžiama daugiau nei vienas laikraštis. 
Pakeliui į stot, sėdėdamas automobilyje, Haris ėmė bambėti dėl 
žiniasklaidos dėmesio, nors Mančesterio spaudos atstovas pareiškė, kad 


viešumas niekaip nepaveiks pardavimo. Tačiau Ema buvo bepradedanti 
nerimauti dėl tokio nuolatinio spaudos dėmesio ir galimo to dėmesio poveikio 
Sebastijonui, šiam pradėjus lankyti mokyklą. 

— Berniukai gali būti labai žiaurūs, — priminė jam Ema. 

— Na, bent jau galime būti ramūs, kad jo niekas nemuš už tai, jog išlaižė 
košės dubenį, — atsakė Haris. 


Nors Ema atėjo keliomis minutėmis anksčiau, Mičelas jau sėdėjo viešbučio 
vestibiulyje, toje pačioje nišoje. Vos jai priėjus, detektyvas atsistojo. Ema iškart 
paklausė: 

— Pone Mičelai, gal norėtumėte puodelio arbatos? 

— Ne, ponia Klifton, dėkoju, — nelinkęs tuščiažodžiauti Mičelas atsisėdo ir 
atsivertė bloknotą. — Atrodo, vietinė valdžia atidavė Džesiką Smit... 

— Smit? — paklausė Ema. — Kodėl ne Piotrovską ar ne Barington? 

— Sakyčiau, todėl, kad nebūtų taip paprasta jos susekti; manau, koronerio 
tyrimui buvo būtinas anonimiškumas. Vietinė valdžia, — tęsė jis, — išsiuntė 
panelę Dž. Smit į Dr. Barnardo globos namus Bridžvoteryje. 

— Kodėl Bridžvoteryje? 

— Turbūt tik ten tuo metu buvo laisva vieta. 

— Arji ten ir tebėra? 

— Kiek man pavyko išsiaiškinti, taip. Tačiau visai neseniai sužinojau, kad 
Barnardo namai ketina kelias mergaites išsiųsti į šeimas Australijoje. 

— Kodėl? 

— Tokia Australijos imigracijos politika — jie moka po dešimt svarų už 
jaunų žmonių pergabenimą į jų šalį; ir jie ypač pageidauja mergaičių. 

— O man atrodytų, kad juos turėtų labiau dominti berniukai. 

— Sakyčiau, berniukų jiems jau pakanka, — atsakė Mičelas, švystelėdamas 
taip retai matomą šypseną. 

— Vadinasi, mums reikia kuo greičiau vykti į Bridžvoterį. 

— Luktelėkite, ponia Klifton. Jei per daug karštai visko imsitės, jie sumegs 
visus siūlų galus ir supras, kodėl taip domitės panele Dž. Smit, o tada nutars, 
kad jūs ir ponas Kliftonas nesate tinkami tėvai ją globoti. 

— Tačiau ar atsirastų priežastis, dėl kurios būtume nepageidautini? 


— Pirmiausia — jūsų pavardė. Ką jau kalbėti apie tai, kad tuo laiku, kai 
susilaukėte sūnaus, nebuvote ištekėjusi už pono Kliftono. 

— Ką jūs patartumėte? — tyliai paklausė Ema. 

— Kreipkitės įprasta tvarka. Neišsiduokite, kad skubate, tegul jiems atrodo, 
jog sprendžia jie. 

— Bet kas užtikrins, kad jie mums neduos neigiamo atsakymo? 

— Jums teks juos nukreipti tinkama linkme, juk taip, ponia Klifton. 

— Ką siūlote? 

— Kai pateiksite prašymą, jūsų paprašys surašyti visus pageidavimus. Taip 
sutaupoma daug laiko ir išvengiama visokių bėdų. Taigi aiškiai pasakydama, 
kad ieškote penkerių šešerių metų mergaitės, nes jau turite vyresnį sūnų, 
susiaurinsite paieškų lauką. 

— Galėtumėte pasiūlyti dar ką nors? 

— Taip, — atsakė Mičelas. — Religijos pasirinkimo langelyje pažymėkite 
kvadratėlį „nesvarbu“. 

— Kaip šitai padės? 

— Panelės Džesikos Smit dokumentuose parašyta, kad jos motina — žydė, o 
tėvas nežinomas. 


— Kaip nutiko, kad anglas gavo Sidabrinę žvaigždę? — patikrinęs Hario 
vizą, paklausė imigracijos tarnybos pareigūnas Aidlvilde. 

— Ilga istorija, — atsakė Haris manydamas, jog būtų neišmintinga 
pasakoti, kaip vos įkėlęs koją į Niujorką buvo suimtas už žmogžudystę. 

— Malonios viešnagės Jungtinėse Valstijose, — pareigūnas paspaudė 
Hariui ranką. 

— Dėkoju, — atsakė Haris, mėgindamas neatrodyti nustebęs. 

Išėjęs iš imigracijos tarnybos patalpų, jis žingsniavo sekdamas nuorodomis, 
kur atsiimti bagažą. Laukdamas lagaminų, dar kartą perskaitė gautus 
nurodymus. Jį turėjo pasitikti vyriausiasis „Viking“ reklamos agentas, palydėti į 
viešbutį ir supažindinti su darbotvarke. Lankydamasis įvairiuose Britanijos 
miestuose, Haris visada būdavo lydimas vietinių pardavimų vadybininkų, todėl 
gerai nenumanė, kas tasai reklamos agentas yra. 

Atsiėmęs seną mokyklos laikų lagaminą, Haris patraukė muitinės link. 
Pareigūnas paprašė atidaryti bagažą, paskubomis jį patikrino, ant šono kreida 
brūkštelėjo didžiulį kryžių ir liepė eiti toliau. Haris praėjo pro milžinišką 
pusapskritimio pavidalo iškabą, kurioje virš plačiai besišypsančio mero Viljamo 
O'Dvaierio nuotraukos buvo parašyta: Sveiki atvykę į Niujorką. 

Atėjusį į atvykusiųjų salę Harį pasitiko uniformuotų vairuotojų eilė; jie visi 
rankose laikė korteles su pavardėmis. Haris ieškojo Kliftono pavardės ir ją 
pastebėjęs prisistatė vairuotojui nusišypsodamas: 

— Tai aš. 

— Malonu susipažinti, pone Kliftonai. Aš — Čarlis, — vairuotojas čiupo 
sunkų Hario lagaminą tarsi portfelį. — O čia — jūsų reklamos agentė Natalija. 

Atsigręžęs Haris pamatė jauną moterį, kuri jam skirtų nurodymų sąraše 
buvo paminėta kaip „N. Redvud“. Ji buvo kone tokia pat aukšta kaip ir jis, 
madingai kirptais šviesiais plaukais, mėlynakė, o dantys tiesesni ir baltesni už 
kada nors Hario matytus, jei neminėtume reklaminių dantų pastos plakatų. 


Negana to, jos figūra buvo panaši į smėlio laikrodį. Pokario Britanijoje, kurioje 
viskas buvo griežtai normuojama, Haris dar nebuvo matęs nieko panašaus į 
Nataliją. 

— Malonu susipažinti, panele Redvud, — pasisveikino spausdamas jai 
ranką. 

— Ir man malonu, Hari, — atsakė ji. — Prašau mane vadinti Natalija, — 
pridūrė kartu su Hariu sekdama paskui vairuotoją ir eidama iš salės. — Esu 
didelė jūsų gerbėja. Man labai patinka Viljamas Varvikas; net neabejoju, kad 
naujausia jūsų knyga taip pat nuskins visus laurus. 

Priėjęs prie šaligatvio krašto Čarlis atidarė ilgiausio, kokį tik Haris buvo 
matęs, limuzino galines dureles. Haris pasitraukė praleisdamas Nataliją 
pirmą. 

— Oo, man išties labai patinka anglai, — pratarė ji, kai Haris atsisėdo šalia. 
Limuzinas įsuko į automobilių srautą ir neskubėdamas nuriedėjo Niujorko 
kryptimi. — Pirmiausia važiuosime į jūsų viešbutį. Užsakiau „Pierre“, jūsų 
numeris vienuoliktame aukšte. Dienotvarkėje palikau pakankamai laiko, kad 
spėtumėte pailsėti prieš pietus su ponu Ginzburgu Harvardo klube. Beje, jis 
nekantrauja su jumis susitikti. 

— Ir aš nekantraujų, — atsakė Henris. — Jis išleido manąjį „Kalinio 
dienoraštį“, taip pat ir pirmąjį romaną apie Viljamą Varviką, todėl už daug ką 
turėčiau jam padėkoti. 

— Be to, jis investavo daug laiko ir pinigų, kad romanas „Jokios rizikos“ 
atsidurtų perkamiausių knygų sąrašuose; ponas Ginzburgas prašė manęs 
trumpai jus informuoti apie tai, ko ketiname imtis. 

— Įdėmiau klausau, — atsakė Haris ir pažvelgė pro langą, džiaugdamasis 
vaizdais, kuriuos paskutinį kartą matė pro galinį geltonojo kalėjimo autobuso 
langą; autobusas tada jį vežė į kalėjimo kamerą, o ne į „Pierre“ viešbučio 
numerį. 

Natalijos ranka palietė Hario koją. 

— Prieš jums susitinkant su ponu Ginzburgu, turime daug ką aptarti, — 
Natalija jam padavė storą mėlyną aplanką. — Pirmiausia norėčiau paaiškinti, 
kaip ketiname įtraukti jūsų knygą į perkamiausiųjų sąrašą, nes šitai labai 
skiriasi nuo Anglijoje įprastų būdų. 


Haris atvertė aplanką mėgindamas susikaupti. Jam dar niekada nebuvo 
tekę sėdėti šalia taip atrodančios moters. 

— Amerikoje, — tęsė Natalija, — turime tik tris savaites, per kurias privalu 
užtikrinti, kad knyga patektų į New York Times perkamiausių knygų sąrašą. Jei 
per tą laiką knyga nepateks į perkamiausiųjų penkioliktuką, knygynai supakuos 
„Jokios rizikos“ tiražą 1r grąžins leidėjui. 

— Tikra beprotybė, — pasipiktino Haris. — Anglijoje leidykla parduoda 
knygą jau tada, kai pardavėjas pateikia užsakymą. 

— Jūs nesiūlote knygynams knygos grąžinimo galimybės? 

— Tikrai nesiūlome, — priblokštas tokios minties atsakė Haris. 

— Oartiesa, kad jūs pardavinėjate knygas nesiūlydami nuolaidų? 

— Taip, tikra tiesa. 

— Na, tada jums vertėtų sužinoti ir apie dar vieną didžiulį skirtumą mūsų 
šalyje —jei jums pavyksta prastumti knygą į perkamiausiųjų penkioliktuką, jos 
kaina automatiškai sumažėja perpus ir ji perkeliama į knygyno galą. 

— Kodėl? Juk perkamiausia knyga neabejotinai turėtų būti padėta 
matomiausioje knygyno vietoje, net vitrinoje, ir tikrai parduodama be jokios 
nuolaidos. 

— Nebūtinai, nes reklamos srityje besisukantys vyrukai pastebėjo, kad 
konkrečios populiarios knygos įsigyti atėję pirkėjai jos ieškodami eina į patį 
knygyno galą, o vėl grįždami prie kasos įsigyja dar porą knygų; taip elgiasi 
vienas iš penkių pirkėjų; vienas iš trijų nusiperka antrą knygą. 

— Gudru, bet nemanau, kad šitai kada nors prigis Anglijoje. 

— O man atrodo, tereikės šiek tiek laiko, bet jūs dabar suprantate, kodėl 
taip svarbu kuo greičiau įtraukti jūsų knygą į perkamiausiųjų sąrašą — kai 
kaina sumažinama perpus, labai tikėtina, kad perkamiausiųjų penkioliktuke 
knyga išsilaikys dar kelias savaites. Tiesą sakant, sunkiau iš to sąrašo iškristi, 
neiįjį patekti. Bet jei jums nepasiseks, „Jokios rizikos“ jau po mėnesio privalės 
dingti iš lentynų, o mes būsime praradę krūvą pinigų. 


— Viską supratau, — pratarė Haris, limuzinui iš lėto važiuojant per 
Bruklino tiltą, o paskui įsimaišant tarp geltonų taksi su cigarus įsikandusiais 
vairuotojais. 


— Mūsų užduotį sunkina dar ir tai, kad per dvidešimt vieną dieną turėsime 
apkeliauti septyniolika miestų. 


— Mes? 

— Taip, per visas keliones laikysiu jus už rankos, — paprastai atsakė 
Natalija. — Šiaip būnu Niujorke ir vizituojančius rašytojus patikiu kiekvieno 
miesto vietiniam reklamos agentui, bet šįkart to nedarysiu, nes ponas 
Ginzburgas primygtinai reikalavo neišleisti jūsų iš akių, —ji vėl lengvai palietė 
jam koją, otada atvertė kitą ant kelių padėto aplanko puslapį. 

Haris pažvelgė į Nataliją, ir ji koketiškai nusišypsojo. Ar ji su juo flirtuoja? 
Ne, negali būti. Šiaip ar taip, jie ką tik susipažino. 

— Aš jau susitariau dėl jūsų dalyvavimo kelių stambių radijo stočių laidose, 
įskaitant ir Mato Džeikobso šou; šios laidos kas rytą klausosi vienuolika 
milijonų klausytojų. Kai norisi iššluoti knygynų lentynas, nieko nėra geriau už 
Matą. 

Haris norėjo pateikti keletą klausimų, bet Natalija pokšėjo kaip vinčesteris 
— kai tik pakeldavai galvą, gaudavai kulką. 

— Įspėju, — tęsė ji neatsikvėpdama, — daugumoje žinomų laidų jums bus 
leidžiama kalbėti ne ilgiau kaip penkias minutes, ne taip kaip jūsiškėje BBC. 
Gelmė — ne jų koncepcija. Per tas kelias minutes nepamirškite kiek dažniau 
paminėti knygos pavadinimo. 

Haris pradėjo vartyti visų numatytų susitikimų darbotvarkę. Rodėsi, 
kiekviena diena prasidės vis kitame mieste — jis dalyvaus ankstyvoje rytinėje 
radijo laidoje, paskui — nesuskaičiuojamoje daugybėje transliuojamų ir 
spaudoje pasirodysiančių interviu, o tada skubės į oro uostą. 

— Arjūs taip elgiatės su visais savo rašytojais? 

— Aišku, kad ne, — atsakė Natalija, vėl uždėdama jam ant kojos ranką. — 
Ta proga turiu paminėti ir didžiausią bėdą, kurią mums keliate. 

— Aš jums keliu bėdų? 

— Neabejotinai. Dauguma žurnalistų norės jūsų paklausti apie kalėjime 
praleistas dienas, apie tai, kaip nutiko, kad anglas pelnė Sidabrinę žvaigždę, 
bet jūs visada privalėsite nukreipti kalbą ir vėl sugrįžti prie knygos. 

— Anglijoje taip klausinėti būtų nepadoru. 

— Tai, kas vulgaru, Amerikoje padeda patekti į perkamiausių knygų sąrašus. 

— Bet nejau žurnalistai nenorės pakalbėti apie knygą? 

— Hari, turite suprasti, kad nė vienas iš jų tos knygos nebus skaitęs. Ant jų 
darbo stalo kas dieną nugula tuzinai naujų romanų, todėl turėtumėte 


džiaugtis, jei jie būtų paskaitę šį tą daugiau nei knygos pavadinimą. Jei jie 
prisimins jūsų pavardę — jau didžiulis pliusas. Jie sutiko priimti jus į laidą tik 
todėl, kad kadaise kalėjote ir pelnėte Sidabrinę žvaigždę, todėl šitai 
traktuokime kaip privalumus ir stumkime knygą kaip pašėlę, — kalbėjo 
Natalija, automobiliui pririedėjus prie „Pierre“ viešbučio. 

Haris labai norėjo vėl atsidurti Anglijoje. 

Vairuotojas iššoko iš limuzino ir atidarė bagažinę; prie automobilio priėjo 
viešbučio portjė. Natalija palydėjo Harį į viešbutį — vestibiuliu iki registracijos 
stalelio, kur jam tereikėjo parodyti pasą ir pasirašyti registracijos anketoje. 
Natalija pasirūpino, kad jis gyventų kaip ponas. 

— Sveiki atvykę į „Pierre“ viešbutį, pone Kliftonai, — pratarė 
administratorius, įteikdamas Hariui didelį raktą. 

— Lauksiu jūsų čia, vestibiulyje, — kalbėjo Natalija, žvelgdama į laikrodį, — 
po valandos. Tada limuzinas jus nuveš į Harvardo klubą, kur pietausite su ponu 
Ginzburgu. 

— Dėkoju, — atsakė Haris. 

Jis žiūrėjo, kaip Natalija eina per vestibiulį, žengia pro sukamąsias duris 1r 
išnyra į gatvę. Negalėjo nepastebėti, kad yra ne vienintelis, niekaip negalintis 
atplėšti nuo jos akių. 

Portjė palydėjo Harį iki vienuolikto aukšto, nuvedė į numerį ir paaiškino, kas 
kur yra. Hariui dar niekada neteko apsistoti viešbutyje su vonia ir dušu. Nutarė 
viską užsirašyti, kad grįžęs į Bristolį galėtų papasakoti mamai. Jis padėkojo 
portjė ir atsisveikino, atiduodamas vienintelį turėtą dolerį. 

Net nepradėjęs tvarkytis daiktų, Haris prie lovos pakėlė telefono ragelį ir 
užsisakė asmeninį skambutį Emai. 

— Paskambinsiu maždaug po penkiolikos minučių, pone, — atsakė 
tarptautinių skambučių operatorius. 

Haris labai ilgai užtruko duše; nusišluostęs didžiausiu kada nors regėtu 
rankšluosčiu, jis pradėjo dėliotis atsigabentus daiktus, ir tada suskambo 
telefonas. 

— Tarptautinis skambutis, pone, — pratarė operatorius. 

Jis iškart išgirdo Emos balsą. 

— Ar čia tu, mielasis? Girdi mane? 

— Aišku, girdžiu, brangioji, — šypsodamasis atsakė Haris. 


— Jau dabar kalbi kaip amerikietis. Nė neįsivaizduoju, į ką pavirs1 po trijų 
savaičių. 

— Galiu lažintis, kad būsiu pasirengęs grįžti į Bristolį, ypač jei knyga 
nepaklius į perkamiausiųjų sąrašą. 

— Okas bus, jei nepaklius? 

— Gal grįšiu namo anksčiau. 

— Man tinka. Iš kur skambini? 

— Iš „Pierre“, mane apgyvendino didžiausiame viešbučio kambaryje, kokį 
tik esu matęs. Lovoje būtų galima miegoti keturiese. 

— Patikink mane, kad ten miegosi tik vienas. 

— Čia yra oro kondicionierius, o vonios kambaryje — radijas. Žinai, dar 
neišsiaiškinau, kaip ką įjungti. Arba išjungti. 

— Tau reikėjo pasiimti Sebą. Jis iškart būtų viską sutvarkęs. 

— Arba išardęs; ir man būtų tekę vėl viską sudėti. Kaip laikosi berniukas? 

— Puikiai. Tiesą sakant, be auklės jis atrodo ramesnis. 

— Tai gerai. O kaip tau sekasi ieškoti panelės Dž. Smit? 

— Po truputį; mane pakvietė pokalbio į Dr. Barnardo namus; rytoj po pietų. 

— Šitai teikia vilčių. 

— Rytą susitinku su ponu Mičelu, vadinasi, žinosiu, ką sakyti ir, svarbiausia, 
ko nesakyti. 

— Viskas bus gerai, Ema. Nepamiršk — jie atsakingi už tai, kad vaikai 
patektų į gerus namus. Nerimauju tik dėl to, kaip sureaguos Sebas sužinojęs, 
ką sumanei. 

— Jis jau žino. Viską sūnui papasakojau vakar vakare, prieš atsigulant; 
nustebau, bet, atrodo, ta mintis jam patiko. Bet jei kalba sukasi apie Sebą, lauk 
bėdų. 

— Kas nutiko šįkart? 

— Jis mano, kad mūsų pasirinkimas turi priklausyti nuo jo žodžio. Gera 
žinia, kad Sebas nori sesutės. 
nors kitą. 

— Nenumanau, ką darysime, jei taip ir nutiks. 

— Mums reikės kaip nors jį įtikinti, kad Džesika —jo pasirinkimas. 

— Kaip siūlytum tai padaryti? 


— Pagalvosiu. 

— Nepamiršk — negali jo nuvertinti. Jei nuvertinsime, sulauksime 
priešingo rezultato. 

— Pakalbėsime apie tai, kai grįšiu, — atsakė Haris. — Turiu skubėti, mieloji; 
eisiu pietauti su Haroldu Ginzburgu. 

— Perduok nuo manęs linkėjimų ir nepamiršk, kad tai dar vienas žmogus, 
kurio negali sau leisti nuvertinti. Kai susitiksite, nepamiršk jo paklausti, kas 
nutiko... 

— Nepamiršau. 

— Sėkmės, brangusis, — kalbėjo Ema, — ir būtinai pakliūk į tą 
perkamiausiųjų sąrašą! 

— "Tu — blogiau nei Natalija. 

— Kas toji Natalija? 

— Žavinga blondinė, niekaip negalinti patraukti nuo manęs rankų. 

— Tu —tikras pasakorius, Hari Kliftonai. 


Ema buvo viena iš pirmųjų, tą vakarą atvykusių į universitetą klausyti 
profesoriaus Sairuso Feldmano paskaitos „Ar laimėjusi karą Britanija prarado 
taiką ir ramybę?“ 

Ji smuko į kėdę eilės gale, amfiteatrinės auditorijos viduryje. Likus nemažai 
laiko iki paskaitos pradžios auditorija buvo sausakimša — vėliau atėjusiems 
teko sėstis ant laiptelių, o keli klausytojai pritūpė net ant palangių. 

Kai į auditoriją įžengė universiteto prorektoriaus lydimas du kartus Pulicerio 
premiją pelnęs profesorius, publika pratrūko plojimais. Visiems susėdus į savo 
vietas, seras Filipas Morisas pristatė svečią, trumpai papasakodamas apie 
neįtikėtiną Feldmano karjerą nuo studijų Prinstone iki jauniausio profesoriaus 
pareigų Stanforde ir antrą kartą įteiktos Pulicerio premijos praėjusiais metais. 
Po šio pasakojimo auditorija vėl ilgai plojo. Profesorius Feldmanas pakilo iš 
vietos ir nuėjo; tribūną. 

Profesoriui dar nepradėjus kalbėti, Emą pribloškė Sairuso Feldmano grožis; 
paskambinusi Greisė šio fakto nepaminėjo. Jis turėjo būti kiek aukštesnis nei 
šešių pėdų, galvą puošė vešlūs žili plaukai, o įdegęs veidas visiems priminė, 


kokiame universitete jis dirba. Atletiškas kūnas slėpė tikrąjį jo amžių; galėjai 
numanyti, kad sporto salėje jis praleidžia tiek pat valandų, kiek ir bibliotekoje. 

Vos jam pradėjus kalbėti, Emą užbūrė nevaržoma jo energija; po kelių 
akimirkų jis jau buvo užvaldęs ant kėdžių kraštelių sėdinčią auditoriją. 
Studentai puolė įnirtingai užsirašinėti kiekvieną jo žodelį, ir Ema pasigailėjo 
neatsinešusi nei bloknoto, nei parkerio. 

Kalbėdamas be jokių užrašų, profesorius mikliai šokinėjo nuo temos prie 
temos — kalbėjo apie Volstrito vaidmenį po karo, apie dolerį kaip naują 
pasaulio valiutą, apie tai, kad antroje amžiaus pusėje ir gal net dar vėliau nafta 
taps itin plačiai naudojamu produktu, apie Tarptautinį valiutos fondą, svarstė, 
ar Amerika liks prisirišusi prie aukso standarto. 

Pasibaigus paskaitai, Ema gailėjosi vienintelio dalyko — kad jis labai mažai 
kalbėjo apie transportą, užsimindamas tik apie tai, kaip lėktuvai pakeis naujojo 
pasaulio tvarką ir bus reikšmingi tiek verslui, tiek turizmui. Kaip tikras 
profesionalas jis priminė auditorijai, jog ta tema yra parašęs knygą. Ema 
neketino laukti Kalėdų, kad galėtų tą knygą įsigyti. Profesoriaus knyga jai 
priminė Harį; ji vylėsi, kad jo kelionės po Ameriką klostosi gerai. 

Įsigijusi „Naująją pasaulio tvarką“ ji stojo į ilgą eilę laukiančiųjų autografo. 
Kol atsidūrė eilės priekyje, Ema buvo beveik perskaičiusi pirmą skyrių ir 
svarstė, ar profesorius panorės skirti kelias minutes išsamesniems 
komentarams apie Britanijos laivybos pramonės ateitį. 

Ji padėjo knygą ant stalo, profesoriui po ranka, ir jis bičiuliškai nusišypsojo. 

— Kam turėčiau pasirašyti? 

Ema nutarė pasinaudoti proga. 

— Emai Barington. 

Profesorius atidžiau į ją pažvelgė. 

— Arjūs kartais nesate velionio sero Valterio Baringtono giminaitė? 

— Jis buvo mano senelis, — didžiuodamasi atsakė Ema. 

— Prieš daugelį metų klausiau jo paskaitos apie laivybos pramonės 
vaidmenį tuo atveju, jei Amerika įsitrauktų į Pirmąjį pasaulinį karą. Tada buvau 
studentas; per vieną valandą jis mane išmokė daugiau, nei dėstytojai per visą 
semestrą. 

— Jis ir mane daug ko išmokė, — taip pat šypsodamasi atsakė Ema. 


— Aš tiek daug ko norėjau jo paklausti, — pridūrė Feldmanas, — bet tą 
vakarą jam reikėjo spėti į traukinį, vykstantį į Vašingtoną; daugiau niekada jo 
nebemačiau. 

— Aš irgi norėčiau jūsų paklausti daugybės dalykų, — pratarė Ema. — Tiesą 
sakant, būtų tiksliau sakyti „man reikėtų“. 

Feldmanas pažvelgė į nutįsusią eilę. 

— Manau, neužtruksiu ilgiau nei pusvalandį; kadangi šįvakar man nereikia 
laukti traukinio į Vašingtoną, gal, prieš man išvykstant, galėtume pasikalbėti 
asmeniškai, panele Barington? 


— Kaip gyvena numylėtoji mano Ema? — paklausė Haroldas Ginzburgas, 
Harvardo klube pasisveikinęs su Hariu. 

— Ką tik kalbėjausi su ja telefonu, — atsakė Haris. — Ji siunčia jums 
linkėjimų ir apgailestauja negalėjusi vykti kartu. 

— Ir aš apgailestauju. Prašau jai pasakyti, kad kitą kartą nepriimsiu jokių 
pasiteisinimų. 

Ginzburgas nusivedė svečią per valgomąjį, ir jiedu atsisėdo prie kampe 
stovinčio stalelio. Akivaizdu, kad tai — įprasta Ginzburgo vieta. 

— Tikiuosi, „Pierre“ viešbutis jums tiko, — kalbėjo Ginzburgas, kai 
padavėjas atnešė jiems meniu. 

Ginzburgas nusijuokė. 

— Galjums reikėtų paprašyti panelės Redvud pagalbos. 

— Jeigu ji atskubėtų manęs gelbėti, nemanau, kad žinočiau, kaip „išjungti“ 
Ją. 

— Aa, vadinasi, ji jau perskaitė paskaitą apie tai, kaip svarbu knygą „Jokios 
rizikos“ kuo greičiau įtraukti į perkamiausiųjų sąrašą. 

— Neįveikiama moteris. 

— Todėl ir paskyriau ją direktore, — kalbėjo Ginzburgas, — nepaisydamas 
kelių kitų direktorių, nepageidaujančių kolegės moters, protestų. 

— Ema jumis didžiuotųsi, — atsakė Haris, — o aš galiu jus patikinti, kad 
panelė Redvud jau įspėjo mane dėl pasekmių, jei man nepavyktų. 

— Natalija yra Natalija. Nepamirškite, kad ji vienintelė nuspręs, ar namo 
grįšite lėktuvu, ar irkline valtele. 

Haris būtų nusijuokęs, tačiau nebuvo garantuotas, ar leidėjas juokauja. 

— Būčiau ir ją pakvietęs pietų, — kalbėjo Ginzburgas, — bet, gal jau ir pats 
pastebėjote, Harvardo klubas moterų neįsileidžia... tik nesakykite Emai. 


— Nujaučiu, kad Harvardo klube moteris išvysite gerokai anksčiau nei Pal 
Malo ar Šv. Jokūbo džentelmenų klubuose. 

— Prieš aptariant būsimas keliones, — pasakė Ginzburgas, — norėčiau 
išgirsti viską, kaip jums su Ema sekėsi nuo tada, kai ji išvyko iš Niujorko. Kaip 
jūs užsitarnavote Sidabrinę žvaigždę? Ar Ema susirado darbą? Kaip reagavo 
Sebastijonas, pirmą kartą pamatęs tėtį? Ir kaip... 

— O Ema primygtinai pareikalavo, kad negrįžčiau į Angliją neišsiaiškinęs, 
kas nutiko Seftonui Dželksui. 

— Gal pirmiausia užsisakykime? Nenoriu galvoti apie Seftoną Dželksą 
būdamas tuščiu skrandžiu. 


— Panele Barington, gal man ir nereikia skubėti į traukinį, vykstantį į 
Vašingtoną, bet, deja, dar šįvakar turiu grįžti į Londoną, — pasirašęs paskutinę 
knygą pasakė profesorius Feldmanas. — Rytoj rytą, dešimtą valandą, turiu būti 
Londono ekonomistų mokykloje, todėl jums galiu skirti tik kelias minutes. 

Ema mėgino slėpti nusivylimą. 

— Nebent... — pratarė Feldmanas. 

— Nebent? 

— Nebent sutiktumėte kartu su manimi vykti į Londoną; tada mažiausiai 
porą valandų visą dėmesį galėčiau skirti tik jums. 

Ema dvejojo. 

— Turiu paskambinti. 

Po dvidešimties minučių ji sėdėjo pirmos klasės vagone priešais profesorių 
Feldmaną. Pirmą klausimą pateikė jis. 

— Panele Barington, ar jūsų šeima tebeturi visiems gerai žinomu vardu 
pavadintą laivybos kompaniją? 

— Taip, mano mamai priklauso dvidešimt du procentai. 

— Vadinasi, jūsų šeimai tų procentų daugiau nei pakanka, kad galėtumėte 
viską kontroliuoti, o tai ir yra svarbiausia bet kokios organizacijos veikloje... 
bentjau tol, kol dvidešimt dviejų procentų nepasičiups kas nors kitas. 

— Mano broliui Džailzu menkai terūpi kompanijos reikalai. Jis — 
parlamento narys ir net nesilanko metiniuose visuotiniuose susirinkimuose. 
Bet aš, profesoriau, lankausi, todėl man ir reikia su jumis pasikalbėti. 


— Prašau mane vadinti Sairusu. Aš jau sulaukiau tokio amžiaus, kai 
nenoriu, kad jauna, graži moteris man primintų, koks esu senas. 

Dėl vieno dalyko Greisė buvo teisi, pamanė Ema ir nutarė tuo pasinaudoti. Ji 
nusišypsojo profesoriui ir paklausė: 

— Kokius sunkumus laivų statybos versle įžvelgiate artimiausią 
dešimtmetį? Naujasis mūsų pirmininkas seras Viljamas Traversas... 

— Aukščiausios klasės žmogus. Kunardas buvo tikras kvailys, kad paleido iš 
nagų tokį gabų vyrioką, — nutraukė ją Feldmanas. 

— Seras Viljamas svarsto, ar mūsų laivynui nederėtų įsigyti naujo keleivinio 
laivo. 

— Beprotybė! — atsakė Feldmanas, trenkdamas sugniaužtu kumščiu į 
sėdynę šalia savęs ir pakeldamas dulkių debesį. Emai nespėjus paklausti kodėl, 
jis pridūrė: — Nebent turėtumėte perteklių grynųjų, kuriuo norėtumėte 
atsikratyti, arba Jungtinės Karalystės laivų pramonei taikomi itin palankūs 
mokesčiai, tik man niekas apie tai nepranešė. 

— Kiek žinau, jokios lengvatos netaikomos, — atsakė Ema. 

— Vadinasi, atėjo metas pažvelgti tiesai į akis. Ilgai netrukus lėktuvai 
pavers keleivinius laivus plaukiojančiais dinozaurais. Koks sveiko proto žmogus 
gaiš penkias dienas plaukdamas per Atlantą, kai tą patį kelią gali įveikti lėktuvu 
per aštuoniolika valandų? 

— Kelionė laivu ramesnė? Gal žmogus bijo skristi? Kelionės tikslą pasieksi 
geriau besijausdamas ir šauniau atrodydamas? — spėliojo Ema prisimindama 
sero Viljamo žodžius, pasakytus metiniame susirinkime. 

— Jaunoji ponia, visas tas dienas būni nepasiekiamas ir galiausiai pavėluoji, 
— atsakė Feldmanas. — Jei norėsite mane įtikinti, teks sugalvoti ką nors 
geriau. Ne, tiesą sakant, šiuolaikinis verslininkas ir net drąsesnis turistas nori 
kuo mažiau laiko sugaišti kelionėje, ir vos po kelerių metų šitai paskandins — 
pabrėžiu, paskandins — keleivinių laivų verslą. 

— Bet taip nutiks negreit? 

— Neteks ilgai laukti. 

— Ką mums patartumėte daryti? 

— Visus atliekamus pinigus investuokite į krovininių laivų statybą. 
Lėktuvais niekada nebus galima pergabenti didelių ar sunkių krovinių, tokių 
kaip automobiliai, mašinos gamykloms ar net maisto produktai. 


— Kaip man tuo įtikinti serą Viljamą? 

— Per kitą tarybos susirinkimą aiškiai išdėstykite savo poziciją, — pasakė 
Feldmanas, dar kartą trenkdamas kumščiu į sėdynę. 

— Bet aš nesu tarybos narė. 

— Nesate tarybos narė? 

— Nesu ir niekaip negaliu įsivaizduoti, kad Baringtono kompanija į 
direktoriaus vietą skirtų moterį. 

— Jie neturi kito pasirinkimo, — pakėlęs balsą atsakė Feldmanas. — Jūsų 
motinai priklauso dvidešimt du procentai kompanijos akcijų. Galite reikalauti 
vietos taryboje. 

— Bet aš nesu kvalifikuota, o dviejų valandų kelionė į Londoną — nesvarbu, 
kad net ir su pačiu Pulicerio premijos laimėtoju — problemos neišspręs. 

— Vadinasi, atėjo metas įgyti kvalifikaciją. 

— Ką turite galvoje? — paklausė Ema. — Kiek žinau, Anglijoje nėra 
universiteto, kuriame būtų galima įgyti verslininko išsilavinimą. 

— Vadinasi, jums teks sau paskirti trejus metus ir su manimi vykti į 
Stanfordą. 

— Nemanau, kad ši mintis patiktų mano vyrui ar mažam sūneliui, — tiesiai 
šviesiai atsakė Ema. 

Šie žodžiai pritildė profesorių, jis prabilo ne iš karto. 

— Ar galite sau leisti įsigyti pašto ženklą už dešimt centų? 

— Taip, — nedrąsiai atsakė Ema nenumanydama, kur brenda. 

— Vadinasi, aš su didžiuliu džiaugsmu rudenį jus įtrauksiu į Stanfordo 
paskutinio kurso studentų sąrašus. 

— Bet, kaip jau sakiau... 

— Jūs neabejodama pareiškėte, kad išgalite įsigyti pašto ženklą už dešimt 
centų. 

Ema palinksėjo. 

— Na, kongresas ką tik priėmė įstatymo projektą, pagal kurį užsienyje 
tarnaujantys amerikiečiai kariškiai gali pretenduoti į verslininko diplomą 
nelankydami paskaitų. 

— Bet aš —ne amerikietė ir tikrai netarnauju užsienyje. 

— Tiesa, — sutiko Feldmanas, — tačiau įstatymo projekte smulkiomis 
raidelėmis yra prierašas „sąjungininkai“ kuriuo, esu įsitikinęs, galėtume 


pasinaudoti. Na, jei jūs rimtai susirūpinusi savo šeimos kompanijos gerove 
tolimoje ateityje. 

— Taip, aš rimtai susirūpinusi, — atsakė Ema. — Bet ko jūs iš manęs 
tikitės? 

— Kai jus įtrauksiu į paskutinio kurso Stanfordo studentų sąrašus, atsiųsiu 
pirmo kurso studentams privalomus skaitinius ir visų savo paskaitų garso 
įrašus. Be to, kiekvieną savaitę turėsite parašyti rašto darbą, kurį patikrinęs 
jums atsiųsiu su pastabomis. Jei išgalėsite sumokėti daugiau nei dešimt centų, 
kartkartėmis galėsime pasikalbėti telefonu. 

— Kada pradedu? 

— Rudenį, bet įspėju, kad kas ketvirtį reikia parašyti kontrolinį darbą, kurį 
įvertinus bus nuspręsta, ar galite mokytis toliau, — kalbėjo profesorius, 
traukiniui įvažiavus į Padingtono stotį. — Jei kontrolinis nepasiseks, būsite 
pašalinta. 

— Jūs norite visa tai padaryti dėl tovienintelio susitikimo su mano seneliu? 

— Na, turiu prisipažinti, jog vyliausi, kad šįvakar sutiksite kartu su manimi 
pavakarieniauti „Savojoje“, kur galėtume išsamiau pasikalbėti apie laivybos 
pramonės ateitį. 

— Kokia puiki mintis, — atsakė Ema bučiuodama jam į skruostą. — Bet, 
deja, jau nusipirkau bilietą atgal ir šįvakar grįžtu namo, pas vyrą. 


Nors Haris dar nebuvo išmokęs įjungti radijo, bent išsiaiškino, kaip duše 
atsukti šalto ir karšto vandens čiaupus. Nusišluostęs apsivilko ką tik išlygintus 
marškinius, kostiumą, kurį jo mama būtų pavadinusi geriausiu sekmadieniniu 
drabužiu, pasirišo gimtadienio proga Emos dovanotą šilkinį kaklaraištį. 
Dirstelėjęs į veidrodį jis turėjo pripažinti, kad nė vienoje Atlanto pusėje nebūtų 
pavadintas madingu. 

Išėjęs iš „Pierre“ viešbučio į Penktąjį aveniu prieš aštuonias, Haris patraukė 
link 64-osios gatvės ir Parko aveniu kampo. Vos po kelių minučių jis stovėjo prie 
didžiulio rausvo smiltakmenio namo. Haris pažvelgė į laikrodį svarstydamas, 
ką Niujorke reiškia posakis „madingai vėluoti“. Prisiminė Emos pasakojimą 
apie tai, kaip ji nervinosi pagalvojusi, kad reikės susitikti su teta Filise — prieš 


sukaupdama drąsos užlipti laipteliais prie lauko durų, vaikštinėjo po visą 
kvartalą, bet net ir tada tesugebėjo paspausti skambutį, skirtą prekeiviams. 

Haris užlipo laiptais ir garsiai pabeldė sunkiu variniu belstuku. Laukdamas, 
kol atidarys, jis tarėsi girdįs Emos žodžius: Nesišaipyk, vaike. 

Durys atsidarė, ir akivaizdžiai jo laukęs frakuotas liokajus tarė: 

— Labas vakaras, pone Kliftonai. Ponia Stuart jūsų laukia svetainėje. 
Prašyčiau eiti paskui mane. 

— Labas vakaras, Parkeri, — atsakė Haris, nors niekada nebuvo to žmogaus 
matęs. 

Hariui pasirodė, kad liokajaus veide šmėstelėjo nežymi šypsenėlė, kai šis 
žingsniavo koridoriumi atidaryti lifto. Hariui įėjus į liftą, Parkeris uždarė 
groteles, paspaudė mygtuką ir nepratarė nė žodžio, kol jie nepasiekė trečio 
aukšto. Liokajus atidarė groteles, nuvedė Harį į svetainę ir pareiškė: 

— Ponas Haris Kliftonas, ponia. 

Kambario viduryje stovėjo elegantiškai apsirengusi aukšta moteris; ji 
kalbėjosi su kažkokiu žmogumi — Hario manymu, savo sūnumi. 

Teta Filisė akimirksniu nutilo, priėjo prie Hario ir nieko nepasakiusi 
apsikabino jį taip stipriai, kad tokių gebėjimų būtų pavydėjęs bet kuris 
amerikietis regbininkas. Galiausiai paleidusi Harį, ji supažindino jį su savo 
sūnumi Alisteriu, kuris šiltai paspaudė Hariui ranką. 

— Man garbė susipažinti su žmogumi, sužlugdžiusiu Seftono Dželkso 
karjerą, — pasakė Haris. 

Alisteris lengvai linktelėjo. 

— Ir aš suvaidinau šiokį tokį vaidmenį to žmogaus nuopuolio kelyje, — 
suprunkštė Filisė, kai Parkeris padavė jos svečiui taurę chereso. — Bet 
netempkite manęs už liežuvio kalbėti apie Dželksą, — pridūrė ji vesdama Harį 
prie židinio 1r sodindama į patogų krėslą, — nes man daug įdomiau sužinoti 
apie Emą, kaip ji gyvena. 

Haris kiek užtruko, kol papasakojo tetai Filisei, ką Ema nuveikė išvykusi iš 
Niujorko; be to, ir teta, ir Alisteris nuolat jį pertraukinėjo klausinėdami. 
Pokalbio temą jie pakeitė tik tada, kai atėjo vyresnysis liokajus ir pakvietė visus 
vakarienės. 

— Na, kaip jums patinka viešnagė? — paklausė Alisteris, visiems susėdus 
prie apskrito stalo. 


— Manyčiau, būtų geriau, jei būčiau suimtas už žmogžudystę, — atsakė 
Haris. — Tada viskas būtų daug paprasčiau. 

— Nejau taip blogai? 

— Kartais būna blogiau nei blogai. Matote, man sunkiai sekasi save 
pardavinėti, — prisipažino Haris, kai tarnaitė prieš jį pastatė škotiško sultinio 
dubenį. — Man būtų geriau tikėtis, kad knyga pati kalbės už save. 

— Gerai pagalvok, — įsiterpė teta Filisė. — Nepamiršk, kad Niujorkas — ne 
Blumsberio atšaka. Pamiršk subtilumą, supratimą ir ironiją. Kad ir kaip visa tai 
prieštarautų tavo prigimčiai, turėsi išmokti pardavinėti savo prekes kaip Ist 
Endo gatvės prekeivis. 

— Didžiuojuosi, kad esu garsiausias Anglijos rašytojas, — pakėlęs balsą 
išrėžė Alisteris. 

— Bet aš toli gražu toks nesu, — atsakė Haris. 

— Mane pribloškė amerikiečių reakcija į knygą „Jokios rizikos“, — į žaidimą 
skambiomis frazėmis įsiterpė Filisė. 

— Bet tik todėl, kad niekas jos neskaitė, — protestavo Haris nurijęs kąsnį. 

— Neabejoju — kaip neabejojo Dikensas, Konanas Doilis ir Vaildas, — kad 
Jungtinės Valstijos taps didžiausia mano rinka, — pridūrė Alisteris. 

— Market Harbore parduodu daugiau knygų nei Niujorke, — pasakė Haris, 
kai buvo nuneštas jo dubuo. — Daugiau nei akivaizdu, kad mano knygą reikėtų 
pristatinėti tetai Filisei, o aš turėčiau būti išsiųstas į Angliją. 

— Mielai taip 1r padaryčiau, — atsakė Filisė ir ilgesingai pridūrė: — Tik 
gaila, kad neturiu tavo talento. 

Haris įsidėjo gabalą jautienos kepsnio ir gerokai per daug bulvių; ilgai 
netrukęs jis visai atsipalaidavo, nes Filisė ir Alisteris ėmė jį linksminti 
istorijomis apie Emos išpuolius per jos viešnagę Niujorke, kai buvo čia atvykusi 
ieškoti Hario. Hariui buvo smagu girdėti jų nuomonę apie tai, kas tada dėjosi; 
jie dar kartą Hariui priminė, kaip jam pasisekė, kad pirmą dieną Šv. Bedos 
mokykloje jam teko šalia Džailzo Baringtono stovinti lova. Ir jei jis nebūtų 
pakviestas į dvarą puodelio arbatos Džailzo gimtadienio proga, gal niekada ir 
nebūtų susipažinęs su Ema. Nesvarbu, kad tada jis įją beveik nė nežvilgtelėjo. 

— Tikiuosi, supranti, kad niekada jai neprilygsi, — prisidegdama cigarą 
pasakė Filisė. 


Haris palinksėjo pirmą kartą aiškiai suvokdamas, kodėl ši nesutramdoma 
ponia tapo Emos Senuoju Džeku. Jei teta Filisė būtų pasiųsta kariauti, 
neabejotinai būtų grįžusi namo su Sidabrine žvaigžde. 

Laikrodžiui išmušus vienuoliktą, kokia viena taure brendžio per daug 
išlenkęs Haris nelabai tvirtomis kojomis pakilo nuo kėdės. Jam nereikėjo 
priminti, kad šeštą valandą ryto Natalija jau stovės viešbučio vestibiulyje ir 
lauks jo, idant galėtų nuvežti į pirmą tądien interviu radijuje. Jis padėkojo 
šeimininkei už įsimintiną vakarą ir, savo nelaimei, sulaukė dar vieno meškiško 
apkabinimo. 

— Ir nepamiršk, — pasakė teta Felisė, — kai tik tavęs kas nors ko nors 
paklaus, mąstyk kaip britas, o elkis — kaip žydas. O jei prireiktų peties 
išsiverkti ar padoresnio maisto... mes niekada neužsidarome, visai kaip 
„Windmill“ teatras Londone. 

— Ačiu, — padėkojo Haris. 

— Ir kai kitą kartą kalbėsiesi su Ema, — įsiterpė Alisteris, — nepamiršk jai 
perduoti nuo mūsų linkėjimų ir gerai išbark už tai, kad šįkart nekeliavo kartu. 

Haris nusprendė, kad dabar — ne pats tinkamiausias laikas pasakoti apie 
Sebastijoną ir apie tai, ką gydytojai pavadino hiperaktyvaumu. 

Jie visi trys kažkaip susigrūdo į liftą, ir Haris paskutinį kartą buvo 
apdovanotas Filisės apkabinimu; paskui Parkeris atidarė lauko duris ir palydėjo 
jį Manhatano gatvėmis. 

— Velnias, — prakošė Haris paėjėjęs Parko aveniu. Jis apsigręžė ir bėgte 
pasileido atgal į Filisės namus, užlėkė laiptais ir pabeldė į duris. Šįkart liokajus 
atėjo ne taip greitai kaip pirmą kartą. 

— Man nedelsiant reikia pamatyti ponią Stuart, — pasakė Haris. — 
Tikiuosi, ji dar neatsigulė. 

— Kiek žinau, dar ne, pone, —atsakė Parkeris. — Prašyčiau eiti su manimi. 

Jis nusivedė Harį koridoriumi iki lifto, kuriame vėl paspaudė trečio aukšto 
mygtuką. 

Kai Haris įžengė į svetainę antrą kartą, Filisė stovėjo prie židinio 
papsėdama cigarą. Dabar atėjo metas nustebti jai. 

— Labai atsiprašau, — pasakė Haris, — bet Ema niekada man neatleis, jei 
grįšiu į Angliją nesužinojęs, kas nutiko tam kvalam advokatui, kuris 
nepakankamai ją įvertino. 


— Seftonui Dželksui, — pratarė Alisteris, žvelgdamas į Harį iš krėslo prie 
židinio. — Tasai prakeiktasis galiausiai neteko vyriausiojo partnerio vietos 
„Dželkso, Majerso ir Abernačio“ advokatų kontoroje, nors 1r labai nenorėjo. 

— Ilgai netrukęs jis spruko į Minesotą, — pridūrė Filisė. 

— Ir artimiausiu metu tikrai negrįš, — tęsė Alisteris, — nes prieš kelis 
mėnesius mirė. 

— Mano sūnus — tipiškas teisininkas, — pasakė Filisė, mygdama į peleninę 
cigarą. — Jis visada papasakoja tik pusę istorijos. Po pirmo Dželkso patirto 
infarkto New York Times tepasirodė trumpa žinutė; tik po trečio infarkto 
nekrologų puslapio apačioje jam buvo skirta neilga ir nelabai šilta pastraipa. 

— Tačiau ir tai buvo gerokai daugiau, nei jis nusipelnė, — pasakė Alisteris. 

— Sutinku, — pritarė Filisė. — Nors man buvo smagu, kad jo laidotuvėse 
dalyvavo tik keturi žmonės. 

— Iš kur žinai? — paklausė Alisteris. 

— Nes pati buvau viena iš jų, — atsakė Filisė. 

— Įveikėte tokį kelią iki Minesotos tik tam, kad dalyvautumėte Seftono 
Dželkso laidotuvėse? — negalėjo patikėti Haris. 

— Tikrai taip ir padariau. 

— Bet kodėl? — nesuprato Alisteris. 

— Seftonu Dželksu niekada negalima pasitikėti, — paaiškino Filisė. — 
Nebūčiau galėjusi būti tikra, kad jis mirė, savomis akimis nepamačiusi, kaip į 
kapo duobę leidžiamas jo karstas; bet ir pamačiusi dar palaukiau, kol 
duobkasiai baigs savo darbą. 


— Prašau sėstis, ponia Klifton. 

— Dėkoju, — atsakė Ema, sėsdamasi ant medinės kėdės priešais tris 
kontrolierius, įsitaisiusius patogiuose krėsluose už ilgo stalo ant pakylos. 

— Aš — Deividas Sleiteris, — pratarė viduryje sėdintis žmogus, — ir 
pirmininkausiu šios popietės posėdžiui. Leiskite jus supažindinti su savo 
kolegomis — panele Breitvait ir ponu Nidhamu. 

Ema stengėsi kuo skubiau įvertinti tris priešais sėdinčius stebėtojus. 
Pirmininkas vilkėjo trijų dalių kostiumą ir ryšėjo jai pažįstamą mokyklinį 
kaklaraištį; galėjai numanyti, kad jis pirmininkauja ne tik šiai tarybai. Jam iš 


dešinės sėdinti panelė Breitvait buvo apsirengusi prieškariniu tvido 
kostiumėlių, mūvėjo storas vilnones kojines. Plaukus buvo susisukusi į kuodą, ir 
Emai neliko abejonių, kad ši moteris netekėjusi; iš atitinkamai sudėtų lūpų 
buvo galima spręsti, kad panelė Breitvait šypsosi retai. Pirmininkui iš kairės 
sėdintis džentelmenas buvo jaunesnis už abu kolegas ir priminė Emai, jog dar 
visai neseniai Britanija kariavo. Vešlūs jo ūsai piršo mintį apie tarnybą 
Karališkajame oro laivyne. 

— Ponia Klifton, taryba susidomėjusi išnagrinėjo jūsų prašymą, — pradėjo 
pirmininkas. — Jums leidus, norėtume pateikti kelis klausimus. 

— Taip, žinoma, — atsakė Ema stengdamasi nurimti. 

— Ponia Klifton, kaip ilgai svarstėte galimybę įsivaikinti? 

— Nuo tada, kai supratau, kad negalėsiu turėti antro vaikelio, — nieko 
Išsamiau neaiškindama, atsakė Ema. Abu vyriškiai užjausdami nusišypsojo, bet 
panelė Breitvait tebesėdėjo pasipūtusi. 

— Pateiktame prašyme teigiate, — žiūrėdamas į dokumentus tęsė 
pirmininkas, — jog mieliau norėtumėte įsivaikinti penkerių šešerių metų 
mergaitę. Ar yra kokia nors konkreti tokio reikalavimo priežastis? 

— Taip, — atsakė Ema. — Mano sūnus Sebastijonas yra vienturtis; mudu su 
vyru pamanėme, jog būtų gerai, kad jis augtų su kuo nors, kas nuo gimimo 
neturėjo tokių privilegijų ar pranašumo kaip jis. 

Ema vylėsi, kad jos atsakymas nenuskambėjo kaip iš anksto surepetuotas; ji 
galėjo prisiekti, kad pirmininkas savo užrašuose pasižymėjo varnelę. 

— Ar iš jūsų atsakymo galima daryti išvadą, —tęsė pirmininkas, — kad nėra 
jokių finansinių suvaržymų, galinčių jums sukliudyti auginti antrą vaiką? 

— Nėra, pone pirmininke. Mudu su vyru gyvename pasiturinčiai, — Ema 
pastebėjo, kaip jis žymisi dar vieną varnelę. 

— Ir dar vienas klausimas, — toliau kalbėjo pirmininkas. — Prašymo 
anketoje nurodėte, kad jums nėra svarbi vaiko religija. Gal galėčiau paklausti, 
ar prijaučiate kokiai nors konkrečiai Bažnyčiai? 

— Kaip ir dr. Barnardas, — atsakė Ema, — esu krikščionė. Mano vyras 
giedojo Redklifo Švč. Marijos bažnyčios chore. Žvelgdama tiesiai pirmininkui į 
akis, Ema pridūrė: — Paskui jis mokėsi Bristolio klasikinėje mokykloje, kur tapo 
pagrindiniu choro solistu. Prieš pelnydama Oksfordo stipendiją, aš pati 
mokiausi „Red Maids“ mokykloje. 


Pirmininkas patempė savo kaklaraišųų, 1 Ema pamanė, kad pokalbis nė 
negalėtų klostytis geriau, tačiau tada pieštuku į stalą pabaksnojo panelė 
Breitvait. Pirmininkas linktelėjo jos pusėn. 

— Ponia Klifton, užsiminėte apie savo vyrą. Ar galėčiau paklausti, kodėl 
šiandien judu ne kartu? 

— Jis keliauja po Jungtines Valstijas reklamuodamas savo knygą. Po dviejų 
savaičių grįš. 

— Arjis dažnai būna išvykęs? 

— Ne. Tiesą sakant, labai retai. Mano vyras — rašytojas, todėl beveik visada 
būna namuose. 


— Bet kartkartėmis jis turi nueiti ir į biblioteką, — užsiminė panelė 
Breitvait, lyg ir švystelėdama menku šypsniu. 

— Ne, mes turime savo biblioteką, — atsakė Ema, akimirksniu 
pasigailėdama išsprūdusių žodžių. 

— Ar jūs dirbate? — paklausė panelė Breitvait, tarsi dirbti būtų 
nusikaltimas. 


— Ne, nors savo vyrui padedu, kaip išmanydama. Vis dėlto manau, kad būti 
žmona ir motina yra tas pats, kaip dirbti visą darbo dieną. 

Nors Haris pats buvo pataręs jai taip kalbėti, jis labai gerai žinojo, kad Ema 
taip nemano, o dabar, po susitikimo su Sairusu Feldmanu, ji dar menkiau 
tikėjo tokiais žodžiais. 

— Ponia Klifton, ar seniai esate ištekėjusi? — neatlyžo panelė Breitvait. 

— Daugiau nei trejus metus. 

— Tačiau jūsų anketoje matau įrašą, kad jūsų sūnui Sebastijonui — 
aštuoneri. 

— Taip, jam aštuoneri. Su Hariu susižadėjome 1939-aisiais, tačiau jam 
atrodė, kad jo pareiga buvo eiti į savanorius dar nepaskelbus karo. 

Panelė Breitvait jau rengėsi pateikti kitą klausimą, bet pirmininko kairėje 
sėdintis vyriškis pasilenkė ir pratarė: 

— Vadinasi, ponia Klifton, jūs ištekėjote, kai tik baigėsi karas? 

— Gaila, ne, — atsakė Ema žvelgdama į žmogų, teturintį vieną ranką. — 
Likus kelioms dienoms iki karo pabaigos, mano vyrą sunkiai sužeidė vokiečių 
mina, todėl prireikė daug laiko, kol jį išleido iš ligoninės. 


Panelė Breitvait tebesėdėjo nė nekrustelėdama. Ema svarstė, ar gali būti, 
kad... ji nutarė rizikuoti, nors ir žinojo, kad Haris tam nepritartų. 

— Vis dėlto, pone Nidhemai, — kalbėjo Ema, nenuleisdama akių nuo 
vienarankio vyriškio, — aš — viena iš laimingųjų. Visa širdimi esu su tomis 
moterimis, kurių vyrai, sužadėtiniai ar mylimieji taip ir negrįžo į savo šeimas, 
šventai pasiaukoję savo šaliai. 

Panelė Breitvait panarino galvą, o pirmininkas pasakė: 

— Dėkoju, ponia Klifton. Artimiausiu metu kas nors su jumis susisieks. 


Šeštą valandą ryto Natalija stovėjo viešbučio vestibiulyje ir laukė Hario. 
Atrodė tokia pat gaivi ir žvali kaip ir vakar, prieš jiems išsiskiriant. Abiem 
susėdus limuzino gale, ji atsivertė neišvengiamai visur šmėžuojantį aplanką. 

— Dienos darbus pradėsite interviu NBC, Mato Džeikobso laidoje — tai 
klausomiausias rytinis šou visoje šalyje. Gera žinia, kad jums skirta laiko 
pirmoje laidos dalyje, vadinasi, kalbėsite maždaug tarp septintos 
keturiasdešimt ir aštuntos valandos. Prastesnė žinia, jog tuo laiku dalysitės su 
aktoriumi Klarku Geiblu ir Melu Blanku — triušio Bagso ir kanarėlės Tvitės 
balsu. Geiblas reklamuos naujausią filmą „Grįžimas namo“, kuriame vaidina 
su Lana Turner. 

— O Melas Blankas? —tramdydamas juoką paklausė Haris. 

— Jis švenčia dešimtmetį su „Warner Brothers“. Turėdama galvoje 
reklamines pertraukėles, manau, kad eteryje būsite kokias keturias ar penkias 
minutes, vadinasi, maždaug nuo dviejų šimtų keturiasdešimt iki trijų šimtų 
sekundžių. Privalau dar kartą pabrėžti, — tęsė Natalija, — kad ši laida be galo 
svarbi visai mūsų kampanijai, nes nuo rytinio šou priklausys, kokį įgysime 
pagreitį. Per kitas tris savaites jokių svarbesnių darbų nebebus. Ši laida ne tik 
gali jus įtraukti į perkamiausiųjų sąrašą — jei viskas pavyks sklandžiai, jūsų 
panorės dar rimtesnės laidos visoje šalyje. 

Haris pajuto, kaip akimirksniu smarkiau pradėjo plakti širdis. 

— Jums tereikia rasti priežastį paminėti „Jokios rizikos“, — pridūrė Natalija, 
limuzinui privažiavus prie NBC studijos Rokfelerio centre. 

Atsistojęs šaligatvyje Haris negalėjo patikėti savo akimis. Atitvertas siauras 
praėjimas, vedantis prie pastato durų, iš visų pusių buvo prisigrūdęs klykiančių 
gerbėjų. Irdamasis pro nekantraujančių smalsuolių būrius, Haris kuo 
puikiausiai suprato, kad devyniasdešimt procentų susirinkusiųjų atėjo pamatyti 
Klarko Geiblo, devyni procentai — Melo Blanko ir gal koks vienas procentėlis... 

— Kas jis? — kažkas suriko Hariui skubant prie durų. 


Gal nė to procentėlio nėra. 

Hariui įėjus vidun, kur buvo saugiau, administratorius jį palydėjo į žalią 
kambarėlį ir paaiškino, kiek jis turės laiko. 

— Ponas Geiblas kalbės septintą keturiasdešimt. Septintą penkiasdešimt 
kalbės Melas Blankas; tikimės, kad jums pavyks pakalbėti septintą 
penkiasdešimt penkios, likus kelioms minutėms iki žinių. 

— Ačiu, — padėkojo Haris sėsdamasis ir mėgindamas susikaupti. 

Septintą trisdešimt į žaliąjį kambarėlį įliuoksėjo Melas Blankas ir pažvelgė į 
Harį taip, tarsi tikėtųsi būti paprašytas autografo. Po kelių akimirkų atėjo ir 
ponas Geiblas su palyda. Haris nustebo pamatęs ekranų dievaitį, vilkinų 
smokingu ir su viskio stiklu rankoje. Geiblas paaiškino Melui Blankui, kad šito 
nereikėtų vadinti rytinėmis išgertuvėmis, nes jis nė nebuvo atsigulęs. Jis išėjo 
lydimas juoko; Haris liko vienas su Melu. 

— Atidžiai klausykite Geiblo, — pratarė šalia Hario atsisėdęs Melas. — Vos 
užsidegs raudona lemputė, nė vienas, įskaitant ir studijos auditoriją, 
nenutuoks, kad be apelsinų sulčių jis gėrė dar ką nors, o kai nutils, visi trokšte 
trokš pamatyti naują jo filmą. 

Melas pasirodė esąs teisus. Geiblas — aukščiausios klasės profesionalas, o 
naujojo filmo pavadinimas buvo kartojamas mažiausiai kas trisdešimt 
sekundžių. Nors Haris kažkur skaitė, kad jis ir panelė Turner negali vienas kito 
pakęsti, Geiblas taip žavingai suokė apie kolegę žvaigždę, jog net ir 
ciniškiausią klausytoją galėjo įtikinti, neva jiedu — sielos bičiuliai. Tik Natalija 
neatrodė patenkinta, nes Geiblas viršijo jam skirtą laiką keturiasdešimt dviem 
sekundėmis. 

Per reklamos pertraukėlę į studiją nuvedė Melą. Iš Melo kalbos Haris daug 
ką sužinojo; Melas taip pat paminėjo Silvestrą, kanarėlę Tvitę ir triušį Bagsį. 
Tačiau didžiausią įspūdį Hariui padarė tai, kad, Matui Džeikobsui pateikus 
neabejotinai paskutinį klausimą, Melas kalbėjo toliau ir pavogė dar trisdešimt 
septynias sekundes brangaus jo laiko. 

Per kitą reklamos pertraukėlę atėjo Hario eilė eiti į giljotiną; jis neabejojo, 
kad jam bus nuimta galva. Haris atsisėdo priešais laidos šeimininką ir 
nervingai nusišypsojo. Džeikobsas skaitinėjo „Jokios rizikos“ priešlapį, tarsi 
prieš laidą nė nebūtų tos knygos atsivertęs. Pakėlęs akis jis irgi Hariui 
nusišypsojo. 


— Kai užsidegs raudona lemputė, būsite eteryje, — tepasakė jis, prieš 
atversdamas pirmą knygos puslapį. 

Haris pažvelgė į minutinę studijos laikrodžio rodyklę, — be keturių minučių 
aštunta. Kol Džeikobsas bloknote brūkštelėjo porą pastabų, Haris klausėsi 
„Nescafė“ reklamos. Reklama baigėsi pasigirdus pažįstamam dzingtelėjimui, 
užsižiebė raudona lemputė. Hario galva staiga tapo tuštutėlė; jis labai troško 
dabar būti namuose, kartu su Ema, prie pietų stalo, gal net susidurti su 
tūkstančiu vokiečių Klemenso viršūnėje, kad tik nereikėtų kreiptis į vienuolika 
milijonų pusryčiais besimėgaujančių amerikiečių. 

— Labas rytas, — į mikrofoną pratarė Džeikobsas, — o rytas tikrai labas. Iš 
pradžių — Geiblas, paskui — Melas, o rytinės laidos valandą baigsime su 
ypatingu svečiu iš Didžiosios Britanijos — Hariu... — jis greitai dirstelėjo į 
knygos viršelį — ... Kliftonu. Hari, kol dar nepradėjome kalbėtis apie naująją 
tavo knygą, ar nesuklysiu sakydamas, kad anąkart, vos atvykęs į Ameriką, buvai 
suimtas už žmogžudystę? 

— Taip, bet tada įvyko nesusipratimas, — leptelėjo Haris. 

— Visi taip sako, — nusijuokęs trikdančiu juoku kalbėjo Džeikobsas. — 
Vienuolika milijonų mano klausytojų tikrai norės sužinoti, ar būdamas čia 
susitiksi su senais kalėjimo bičiuliais? 

— Ne, ne todėl atvykau į Ameriką, — pradėjo Haris. — Parašiau... 

— Hari, papasakok, koks tavo antrasis įspūdis, atvykus į mūsų šalį. 

— Puiki šalis, — atsakė Haris. — Niujorkiečiai taip šiltai mane sutiko, ir... 

— Net taksi vairuotojai? 

— Net taksi vairuotojai, — pakartojo Haris, — o šįryt dar ir pamačiau Klarką 
Geiblą. 

— Ar Geiblas Anglijoje gerai žinomas? — paklausė Matas. 

— O, taip, jis labai populiarus, kaip ir panelė Turner. Tiesą sakant, 
nekantrauju pamatyti naują jų filmą. 

— Čia filmus vadiname kinu, Hari, bet, velniai nematė... 

Džeikobsas nutilo, pažvelgė į minutinę laikrodžio rodyklę ir pasakė: 

— Hari, puiku, kad atvykai į laidą; sėkmės išleidus naują knygą. Rėmėjams 
tarus keletą žodelių, lygiai aštuntą, grįšime klausytis žinių. Aš, Matas 
Džeikobsas, su jumis atsisveikinų; geros dienos. 

Raudona lemputė užgeso. 


Džeikobsas atsistojo, paspaudė Hariui ranką ir pasakė: 
— Gaila, bet neturėjome daugiau laiko pasikalbėti apie tavo knygą. Patiko 
viršelis. 


Prieš atplėšdama laišką Ema gurkšnojo rytinę kavą. 


Gerbiama Ponia Klifton, 

dėkojame, kad praėjusią savaitę dalyvavote tarybos susirinkime. 
Džiaugiuosi galėdamas Jus informuoti, kad Jūsų prašymą svarstysime 
toliau. 


Ema iškart norėjo skambinti Hariui, bet žinojo, kad Amerikoje dabar 
vidurnaktis; be to, ji nė negalėjo tiksliai pasakyti, kokiame jis šiuo metu mieste. 


Jums ir Jūsų vyrui galėtume pasiūlyti kelis tinkamus kandidatus, 
gyvenančius mūsų namuose Tontone, Ekseteryje ir Bridžvoteryje. Jei 
būsite tokia maloni ir pasakysite, kuriuose namuose norėtumėte 
apsilankyti pirmiausia, mielai atsiųsiu informaciją apie visus vaikus. 


Nuoširdžiai — ponas Deividas Sleiteris 


Vienas skambutis Mičelui patvirtino, kad Džesika Smit tebėra Dr. Barnardo 
namuose Bridžvoteryje ir viliasi atsidurti tarp keliausiančių į Australiją. Ema 
pažvelgė į laikrodį. Jai teks laukti iki popietės, nes tik tada Haris galbūt 
paskambins ir ji galės jam papasakoti visas naujienas. Tada ji sutelkė dėmesį į 
antrą laišką, ant kurio buvo užklijuotas dešimties centų vertės pašto ženklas. 
Emai nereikėjo tikrinti antspaudo, kad sužinotų, kas tą laišką siuntė. 


Kai Haris atvyko į Čikagą, New York Times perkamiausiųjų sąraše jo knyga 
„Jokios rizikos“ buvo trisdešimt trečia; Natalija jau nebeuždėdavo jam ant kojos 
rankos. 


— Nereikia pulti į paniką, — tikino ji Harį. — Antra savaitė visada būna 
svarbiausia. Bet jei iki sekmadienio norime įtraukti knygą į populiariausiųjų 
penkioliktuką, turime nudirbti daug darbų. 

Beveik iki pačios antros savaitės pabaigos jie užtruko Denveryje, Dalase ir 
San Franciske; tada Hariui nebeliko abejonių, kad Natalija — viena iš tų, kurie 
knygos neskaitė. Kelios patogiu laiku transliuojamos vakarinės laidos leido 
Hariui pasisakyti paskutinėmis minutėmis; vis daugiau laiko jis praleisdavo vis 
mažesniuose knygynuose, pasirašinėdamas vis rečiau ir rečiau. Kelių knygynų 
savininkai net nesutiko jam leisti dalyti autografų, nes, kaip aiškino Natalija, 
pasirašytų egzempliorių nebegalima grąžinti leidėjui, jie laikomi sugadintomis 
prekėmis. 

Kai jie nusibeldė į Los Andželą, „Jokios rizikos“ perkamiausiųjų sąraše 
pakilo į dvidešimt aštuntą vietą; kadangi buvo likusi tik viena savaitė, Natalijai 
nebepavyko slėpti nusivylimo. Ji vis dažniau užsimindavo, kad knyga iš 
knygynų lentynų dingsta ne taip sparčiai, kaip norėtųsi. Viskas dar labiau 
paaiškėjo kitą rytą, kai nusileidęs pusryčiauti Haris prie savo staliuko rado 
sėdintį kažkokį Džastiną. 

— Vakar iš vakaro Natalija išskrido atgal į Niujorką, — paaiškino Džastinas. 
— Jai reikia susitikti su kitu rašytoju. 

Jam nereikėjo pridurti, kad to rašytojo knyga, matyt, turi daugiau galimybių 
patekti į populiariausiųjų sąrašą. Haris negalėjo Natalijos kaltinti. 

Paskutinę savaitę jis blaškėsi po šalį dalyvaudamas renginiuose Sietle, San 
Diege, Rolyje, Majamyje, kol galiausiai atvyko į Vašingtoną. Jis buvo 
bepradedąs atsipalaiduoti — šalia nebebuvo Natalijos, nuolat kalbančios apie 
perkamiausiųjų sąrašą, o per vieną ilgą interviu jam net daugiau nei kartą 
pavyko paminėti knygos pavadinimą „Jokios rizikos“, nesvarbu, kad renginys 
buvo vietinės reikšmės. 

Kai paskutinę turo dieną Haris grįžo į Niujorką, Džastinas jį apgyvendino 
oro uosto motelyje, įteikė ekonominės klasės bilietą į Londoną ir palinkėjo 
sėkmės. 


Užpildžiusi prašymo studijuoti Stanforde dokumentus, Ema parašė Sairusui 
ilgą laišką, dėkodama už atvertą galimybę. Paskui ji ėmė apžiūrinėti išsipūtusį 


paketą, kuriame buvo atsiųstos Sofijos Barton, Sandros Deivis ir Džesikos Smit 
bylos. Emai tereikėjo užmesti akį į mergaičių dokumentus, kad suprastų, kuri 
kandidatė labiausiai patiko auklėtojai; savaime suprantama, ne panelė Dž. 
Smit. 

Kas bus, jei Sebastijonas sutiks su auklėtoja arba, dar blogiau, nutars, jog 
norėtų mergaitės, kurios net nėra šiame sąraše? Ema gulėjo ir nemiegojo, 
vildamasi sulaukti Hario skambučio. 


Haris pamanė, jog reikėtų paskambinti Emai, bet nusprendė, kad ji jau 
miega. Jis pradėjo krautis daiktus, norėdamas iš anksto pasirengti ankstyvam 
skrydžiui, paskui atsigulė ir susimąstė apie tai, kaip jie galėtų įtikinti 
Sebastijoną, kad Džesika Smit — ne tik ideali mergaitė, galinti tapti jo sesute, 
bet ir neabejotinas paties berniuko pasirinkimas. 

Haris užsimerkė, tačiau prarado viltį nors trumpam užmigti, nes oro 
kondicionierius be perstojo ritmingai trinksėjo, tarsi besivaržydamas su 
mušamaisiais dėl vietos instrumentinėje grupėje. Jis gulėjo ant plono 
kauburiuoto čiužinio, padėjęs galvą ant ausis apgulusios poroloninės pagalvės. 
Šiame motelyje tikrai nebuvo galima pasirinkti nei vonios, nei dušo — Čia 
tebuvo praustuvė su be paliovos lašančių rudu vandeniu. Haris užsimerkė ir 
mintimis perbėgo visas tris savaites — kadras po kadro, lyg žiūrėtų nespalvotą 
kino juostą. Nebuvo jokių spalvų. Tik tuščias visų laiko ir pinigų švaistymas. 
Hariui teko pripažinti, kad jis nėra tinkamas tokioms rašytojiškoms kelionėms; 
jei po nesuskaičiuojamos daugybės radijo pokalbių ir interviu laikraščiuose jo 
knygai nepavyko prasimušti į perkamiausiųjų penkioliktuką, gal išties Viljamui 
Varvikui ir vyriausiajam inspektoriui Deivenportui atėjo metas eiti į pensiją, O 
jam pačiam — ieškotis tikro darbo. 

Šv. Bedos mokyklos direktorius visai neseniai užsiminė ieškantis naujo 
anglų kalbos mokytojo, nors Haris nujautė, kad negalėtų būti geras pedagogas. 
Džailzas ne kartą maloningai jį kvietė tapti Baringtono kompanijos tarybos 
nariu, kad galėtų atstovauti šeimos interesams. Bet juk iš tikrųjų jis nėra jų 
šeima, o ir pats visada norėjo būti rašytojas, ne verslininkas. 

Tikrai negerai, kad jie gyvena Baringtonų namuose. Iš knygų Haris vis dar 
nebuvo sutaupęs pakankamos sumos Emos vertam namui įpirkti, ūpo nepakėlė 


1r nekaltas Sebastijono klausimas, kodėl jis kas rytą neina į darbą kaip visi kiti 
jo pažįstami tėčiai. Kartais Haris pasijusdavo tarsi išlaikytinis. 

Po vidurnakčio Haris vėl atsigulė, dabar dar karščiau trokšdamas 
paskambinti Emai ir su ja pasidalyti mintimis, tačiau Bristolyje buvo vos penkta 
ryto, todėl nusprendė nemiegoti ir jai paskambinti po poros valandų. Jau 
rengėsi gesinti šviesą, kai išgirdo tyliai beldžiant į duris. Galėjo prisiekti, kad 
ant rankenos paliko kortelę su užrašu „Netrukdyti“. Haris užsimetė chalatą, 
nužingsniavo per kambarį ir atidarė duris. 

— Didžiuliai sveikinimai, —tepasakė ji. 

Haris spoksojo į Nataliją — rankoje ji laikė butelį šampano, buvo apsivilkusi 
prigludusia suknele su užtrauktuku per visą priekį, kuriam atsegti nereikėjo 
atskiro siūlymo. 

— Kokia proga? — paklausė Haris. 

— Ką tik mačiau sekmadieninio New York Times numerį; „Jokios rizikos“ 
pakilo į keturioliktą vietą. Jums pavyko! 

— Dėkoju, — atsakė Haris vis dar nesuprasdamas tikrosios jos žodžių 
prasmės. 

— Kadangi visada buvau didžiausia jūsų gerbėja, pamaniau, gal panorėsite 
atšvęsti. 

Haris mintyse išgirdo tetos Filisės žodžius: Turbūt supranti, kad niekada 
nebūsi jos vertas. 

— Kokia puiki mintis, — atsakė Haris. — Minutėlę palaukite, — pridūrė 
prieš grįždamas į kambarį. 

Nuo stalelio prie lovos jis pačiupo savo knygą ir grįžo pas Nataliją. Paėmęs iš 
jos šampano butelį, nusišypsojo. 

— Jei visada buvote didžiausia mano gerbėja, gal atėjo metas knygą 
perskaityti, — pasakė duodamas Natalijai tomelį. Paskui tyliai uždarė duris. 

Jis atsisėdo ant lovos, įsipylė taurę šampano, pakėlė telefono ragelį ir užsakė 
tarptautinį skambutį. Kai Ema atsiliepė, jis buvo bebaigiąs butelį. 

— Mano knyga įsigavo į keturioliktą perkamiausiųjų sąrašo vietą, — pasakė 
klupinėjančiu besipinančiu liežuviu. 

— Puiki žinia, — Ema nurijo žiovulį. 

— O koridoriuje stovi žavinga blondinė su buteliu šampano; ji mėgina 
išlaužti mano kambario duris. 


— Taip, mielasis, tikrai stovi, tikrai laužiasi. Beje, niekada nepatikėsi, kas 
man pasiūlė kartu praleisti vakarą. 


Duris atidarė tamsiai mėlyną uniformą su krakmolyta balta apykaklaite 
vilkinti moteris. 

— Aš — auklėtoja, — pareiškė. 

Haris paspaudė jai ranką, supažindino su žmona ir sūnumi. 

— Kodėl jums neužėjus į mano kabinetą, — pasiūlė auklėtoja. — Ten 
galėsime pasikalbėti, prieš susipažindami su mergaitėmis. 

Auklėtoja nusivedė trijulę koridoriumi, kurio sienos buvo nukabinėtos 
spalvotais paveikslais. 

— Man patinka šis, — pasakė Sebastijonas, sustojęs prie vieno paveikslo, 
bet auklėtoja nieko nepratarė, neabejotinai manydama, kad vaikus reikia 
matyti, o ne juos girdėti. 

Visi trys nusekė paskui ją į kabinetą. 

Kai durys užsidarė, Haris pradėjo pasakoti auklėtojai, kaip labai jie visi laukė 
šio vizito. 

— Kiek žinau, laukė ir vaikai, — atsakė ji. — Bet pirmiausia turiu paaiškinti 
kelias šių namų taisykles, nes man rūpi tik vaikų gerovė. 

— Žinom, — pratarė Haris. — Mes — jūsų valioje. 

— Trys mergaitės, kuriomis susidomėjote, Sandra, Sofija ir Džesika, šiuo 
metu yra dailės pamokoje, taigi turėsite progą pažiūrėti, kaip jos bendrauja su 
kitais vaikais. Kai pas jas nueisime, svarbu leisti joms tęsti darbą, mergaitės 
negali pasijusti tarsi varžybų dalyvės. Nes viskas gali baigtis ašaromis, ir mes 
sulauksime ilgalaikių pasekmių. Vieną kartą jos jau buvo atstumtos; joms tikrai 
nereikia priminti šios patirties. Kai vaikai pamato mūsų namuose vaikštančias 
šeimas, jie, aišku, žino, kad jos svarsto įvaikinimo galimybę. Dėl kokios kitos 
priežasties tos šeimos čia ateitų? Vaikai neturi suprasti, kad jus domina tik du 
ar trys iš jų. Beje, savaime suprantama, pamatę tas tris mergaites, jūs galbūt 
norėsite aplankyti mūsų namus Tontone ir Ekseteryje ir tik tada apsispręsite. 


Haris norėjo pasakyti auklėtojai, esą jie jau apsisprendę, nors abu su Ema 
vylėsi, jog atrodys, kad paskutinį žodį renkantis teks tarti Sebastijonui. 

— Na, ar pasirengę eiti į dailės pamoką? 

— Taip, — atsakė Sebastijonas, pašokdamas ir bėgdamas prie durų. 

— Kaip žinosime, kuri mergaitė yra kuri? — iš lėto stodamasi nuo kėdės 
paklausė Ema. 

Auklėtoja rūsčiai pažvelgė į Sebastijoną ir pasakė: 

— Jus supažindinsiu su keliais vaikais, todėl nė vienai mergaitei 
nepasirodys, kad ji — išrinktoji. Ar norėtumėte dar ko nors paklausti prieš 
einant? 

Haris nustebo, kad Sebastijonas nepažėrė tuzino klausimų, o tik stovėjo 
prie durų nekantriai jų laukdamas. Kai jie žingsniavo koridoriumi link dailės 
klasės, Sebastijonas bėgte pasileido pirmas. 

Auklėtoja atidarė klasės duris, jie įėjo ir tyliai sustojo kabineto gale. 
Auklėtoja linktelėjo mokytojui, o šis pasakė: 

— Vaikai, pas mus atėjo svečių. 

— Laba diena, pone ir ponia Kliftonai, — visi kaip vienas pasisveikino 
vaikai; keli apsidairė, kiti piešė toliau. 

— Laba diena, — pasisveikino Haris ir Ema. Keista, bet Sebastijonas tylėjo. 

Haris pastebėjo, kad dauguma vaikų sėdėjo panarinę galvas ir atrodė tarsi 
prislėgti. Žengęs žingsnį jis pažvelgė į vieno berniuko piešinį; berniukas piešė 
futbolo rungtynes. Vaikas neabejotinai palaikė Bristolio komandą; Haris 
nusišypsojo. 

Ema dėjosi žiūrinti į nupieštą ančiuką, o gal kačiuką, tačiau iš tikrųjų 
mėgino atspėti, kuri mergaitė yra Džesika; deja, Emai nepavyko, nes prie jos 
priėjusi auklėtoja pratarė: 

— Čia — Sandra. 

— Koks nuostabus piešinys, Sandra, — pratarė Ema. 

Mergaitės veidelyje nušvito didžiulė šypsena, o Sebastijonas pasilenkė 
atidžiau apžiūrėti piešinio. 

Priėjęs Haris pradėjo šnekučiuotis su Sandra, o Ema ir Sebastijonas buvo 
supažindinti su Sofija. 

— Čia — kupranugaris, — pasakė ji pasitikinčiu balseliu, kol niekas nespėjo 
paklausti. 


— Vienkupris dromedaras ar dvikupris baktrianas? — paklausė 
Sebastijonas. 

— Baktrianas, — taip pat pasitikėdama atsakė mergaitė. 

— Betjis tik su viena kupra, — neatlyžo Sebastijonas. 

Sofija nusišypsojo ir akimirksniu nupiešė gyvūnui dar vieną kuprą. 

— Kokią lankai mokyklą? — paklausė ji. 

— Rugsėjį pradėsiu lankyti Šventojo Bedos, — atsakė Sebastijonas. 

Haris dirsčiojo į sūnų, kuris neabejotinai maloniai bendravo su Sofija, ir 
baiminosi, kad sūnus jau apsisprendė, bet tada Sebastijono dėmesį staiga 
patraukė vieno berniuko piešiniai, o tuo metu auklėtoja pažindino Harį su 
Džesika. Tačiau mergaitė buvo labai įsijautusi į savo darbą ir nė nepakėlė akių. 
Kad ir kaip Haris stengėsi, mergaitės susikaupimas buvo neįveikiamas. Gal ji 
drovisi, gal ją stingdo baimė? Šito Haris negalėjo žinoti. 

Haris grįžo prie Sofijos, besišnekučiuojančios su Ema apie savąjį 
kupranugarį. Mergaitė paklausė Hario, ar jam labiau patiktų viena kupra, ar 
dvi. Kol Haris svarstė, ką atsakyti, Ema paliko Sofiją ir nuėjo prie Džesikos, bet, 
kaip ir jos vyrui, jai nepavyko išpešti iš mergaitės nė žodelio. Ema pradėjo 
svarstyti, ar visas šis „projektas“ nesibaigs katastrofa — Džesika išvyks į 
Australiją, ojiems liks Sofija. 

Ema nuėjo toliau ir pradėjo šnekučiuotis su berniuku vardu Tomis apie 
besiveržiantį vulkaną. Beveik visas jo popieriaus lapas buvo išmargintas ryškiai 
raudonomis liepsnomis. Ema pamanė, kad šį berniuką būtų norėjęs įsivaikinti 
Froidas, o Tomis tą akimirką užtepė dar kelis sluoksnius raudonio. 

Pakėlusi galvą Ema pamatė Sebastijoną kalbantis su Džesika, jis nenuleido 
nuojos nupiešto Nojaus laivo atidaus žvilgsnio. 

Atrodė, kad mergaitė jo klausosi, nors akių taip ir nepakėlė. Sebastijonas 
pasitraukė nuo Džesikos ir dar kartą pažvelgė į Sandros ir Sofijos piešinius, o 
paskui nuėjęs atsistojo prie durų. 

Po kelių minučių auklėtoja pasiūlė grįžti į jos kabinetą išgerti po puodelį 
arbatos. 

Pripylusi tris puodelius ir visiems išdalijusi, ji pavaišino svečius sausainiais 
Ir pasakė: 

— Mes tikrai suprasime, jeigu jūs panorėsite išeiti, viską apsvarstyti ir 
galbūt grįžti vėliau, o gal pageidausite aplankyti kitus mūsų namus ir tik tada 


galutinai apsispręsite. 

Haris užsispyrėliškai tylėjo; jis laukė norėdamas sužinoti, ar Sebastijonas 
tars Žodį. 

— Manau, visos trys mergaitės mielos, — atsakė Ema, — beveik 
neįmanoma kurios nors išskirti. 

— Sutinku, — pratarė Haris. — Gal mums tikrai vertėtų paklausyti jūsų 
pasiūlymo — išeiti, pasitarti, o paskui jums pasakyti savo nuomonę. 

— Bet jei visi norime tos pačios mergaitės, tai būtų tik laiko gaišinimas, — 
mąstydamas ne pagal amžių logiškai, prabilo Sebastijonas. 

— Ar reikėtų suprasti, kad tu jau apsisprendei? — paklausė berniuko tėvas, 
suvokdamas, kad Sebastijonui atskleidus savo pasirinkimą jiedu su Ema galėtų 
jį nurungti balsų dauguma, nors ir numanė, jog tai būtų ne pati geriausia 
Džesikos gyvenimo Baringtonų namuose pradžia. 

— Prieš jums nusprendžiant, — kalbėjo auklėtoja, — aš pateiksiu trumpą 
informaciją apie visas tris mergaites. Sandra — pati klusniausia; Sofija labiau 
linkusi bendrauti, bet šiek tiek išsiblaškiusi. 

— O Džesika? — paklausė Haris. 

— Ji neabejotinai talentingiausia iš visų mergaičių, tačiau gyvena 
užsisklendusi savame pasaulyje ir sunkiai susibičiuliauja. Mano manymu, iš 
šios trijulės jums labiausiai tiktų Sandra. 

Haris matė, kaip Sebastijonas vis labiau raukia kaktą, kol galiausiai ir visai 
paniuro. Haris pakeitė taktiką. 

— Taip, auklėtoja, manau, su jumis derėtų sutikti, — pratarė jis. — Aš 
rinkčiausi Sandrą. 

— Nors persiplėšk, — pasakė Ema. — Aš norėčiau Sofijos, linksmos 
nenuoramos. 

Ema ir Haris vogčiomis susižvalgė. 

— Vadinasi, dabar viskas priklausys nuo tavęs, Sebai. Ar renkamės Sandrą, 
ar Sofiją? — paklausė Haris. 

— Nesirenkam nei vienos, nei kitos. Man patinka Džesika, — išrėžė 
berniukas, paskui pašoko ir išlėkė iš kambario, palikęs plačiai atdaras duris. 

Auklėtoja pakilo iš už stalo. Ji neabejotinai griežtai pasikalbėtų su 
Sebastijonu, jei šis būtų jos auklėtinis. 


— Jis dar menkai supranta, ką reiškia demokratija, — mėgino švelninti 
padėtį Haris. 

Auklėtoja pasuko durų link; nepasakytum, kad ją Hario žodžiai įtikino. Haris 
su Ema nusekė paskui koridoriumi. Įėjusi į klasę auklėtoja negalėjo patikėti 
savo akimis — Džesika nusegė savo piešinį ir padovanojo Sebastijonui. 

— Ką jai pasiūlei mainais? — paklausė sūnaus Haris, kai Sebastijonas 
žingsniavo pro jį, rankoje spausdamas Nojaus arką. 

— Pažadėjau, jog jei rytoj po pietų ji atvyks pas mus arbatos, galės vaišintis 
mėgstamu skanėstu. 

— Ir koks gi jos mėgstamas skanėstas? — paklausė Ema. 

— Karštos bandelės su sviestu ir aviečių uogiene. 

— Ar sutiktumėte, auklėtoja? — nekantraudamas paklausė Haris. 

— Taip, bet gal būtų geriau, jei važiuotų visos trys mergaitės? 

— Ne, auklėtoja, dėkojame, — atsakė Ema. — Džesika mums bus labai 
gerai. 

— Kaip pageidausite, — atsakė auklėtoja, neįstengdama slėpti nuostabos. 

Jiems grįžtant į Baringtonų namus, Haris paklausė Sebastijono, kodėl šis 
pasirinko Džesiką. 

— Sandra buvo visai graži, — atsakė jis, — o Sofija labai linksma, bet 
baigiantis mėnesiui jos abi man būtų įkyrėjusios. 

— O Džesika? — paklausė Ema. 

— Ji man priminė tave, mama. 


Kai Džesika atvyko arbatos, Sebastijonas stovėjo prie lauko durų. 

Ji užlipo laipteliais viena ranka įsitvėrusi auklėtojos rankos, o kitoje 
laikydama vieną iš savo piešinių. 

— Eik paskui mane, — paliepė Sebastijonas, bet Džesika liko stovėti ant 
paskutinio laiptelio kaip priklijuota. Ji stovėjo tarsi suakmenėjusi ir nė 
nekrustelėjo, kol negrįžo Sebastijonas. 

— Čia tau, — pasakė duodama berniukui piešinį. 

— Ačiū, — padėkojo Sebastijonas pažindamas piešinį, kurį buvo matęs 
pakabintą ant sienos Dr. Barnardo namų koridoriuje. — Verčiau užeik, nes 
negaliu pats vienas suvalgyti visų bandelių. 


Džesika nedrąsiai žengė į koridorių ir plačiai išsižiojo. Ne todėl, kad 
pagalvojo apie bandeles, bet todėl, kad išvydo ant visų sienų kabančius 
aliejiniais dažais tapytus tikrus įrėmintus paveikslus. 

— Vėliau, — pažadėjo Sebastijonas, — nes kitaip atauš bandelės. 

Džesikai įėjus į svetainę, Haris ir Ema atsistojo jos pasveikinti, tačiau ji ir čia 
negalėjo atplėšti nuo paveikslų akių. Galiausiai atsisėdo ant sofos, šalia 
Sebastijono, ir nukreipė ilgesingą žvilgsnį į kaugę labai karštų bandelių. Bet 
mergaitė ir dabar nė nekrustelėjo, kol Ema jai nepadavė lėkštelės, bandelės, 
peilio, sviesto ir dubenėlio aviečių uogienės. 

Džesikai kandant pirmą kąsnį, auklėtoja suraukė kaktą. 

— Ačiū, ponia Klifton, — tarstelėjo Džesika. Ji skonėdamasi suvalgė dar dvi 
bandeles, po kiekvienos pasakydama „ačiū, ponia Klifton“. 

Kai mergaitė atsisakė ketvirtos bandelės, pasakiusi „ne, ponia Klifton, 
dėkoju“, Ema negalėjo tvirtai pasakyti, ar ji tikrai nenorėjo, ar auklėtoja buvo ją 
Įspėjusi nevalgyti daugiau nei trijų. 

— Ar esi girdėjusi apie Ternerį? — paklausė Sebastijonas, kai Džesika išgėrė 
antrą stiklinę limonado. 

Ji panarino galvą ir nieko neatsakė. Sebastijonas atsistojo, paėmė ją už 
rankos ir išsivedė iš kambario. 

— Tiesą sakant, Terneris visai neblogas, — pareiškė, — bet ne toks geras 
kaip tu. 

— Tiesiog negaliu patikėti, — pratarė auklėtoja, kai berniukas uždarė duris. 
— Dar niekada nesu mačiusi jos taip atsipalaidavusios. 

— Betji beveik nepasakė nė žodžio, — pratarė Haris. 

— Pone Kliftonai, patikėkite, tokią Džesiką, kokią matėte, būtų galima 
palyginti su Hendelio „Aleliuja“. 

Ema nusijuokė. 

— Ji išties žavi. Jei yra kokia nors galimybė jai tapti mūsų šeimos nare, ką 
mums reikėtų daryti? 

— Deja, procesas bus ilgas, — atsakė auklėtoja, — ir ne visada tokie 
prašymai būna patenkinami. Iš pradžių galėtumėte kartkartėmis pasiimti 
mergaitę pasisvečiuoti; jei viskas klostytųsi gerai, būtų galima svarstyti, mūsų 
žodžiais tariant, savaitgalio viešnagių klausimą. O po tokių viešnagių kelio 
atgal nebūna, nes mes negalime vaikams žadinti tuščių vilčių. 


— Klausysimės jūsų patarimų, auklėtoja, — atsakė Haris, — nes tikrai 
norėtume pamėginti. 

— Tada padarysiu viską, ką tik galėsiu, — atsakė auklėtoja. 

Kol ji išgėrė trečią puodelį arbatos ir įstengė suvalgyti antrą bandelę, Hariui 
ir Emai nebeliko abejonių, ko iš jų tikimasi. 

— Kur galėtų būti Sebastijonas su Džesika? — paklausė Ema, kai auklėtoja 
pasakė, jog joms jau reikėtų keliauti. 

— Eisiu jų paieškoti, — atsakė Haris, bet tą akimirką į kambarį įvirto abu 
vaikai. 

— Jaunoji panele, mums jau metas važiuoti namo, — kildama iš vietos 
pasakė auklėtoja. — Šiaip ar taip, turime spėti vakarienei. 

Džesika nenorėjo paleisti Sebastijono rankos. 

— Aš jau nebenoriu valgyti, — atsakė ji. 

Auklėtojai pritrūko žodžių. 

Haris palydėjo Džesiką į koridorių ir padėjo apsivilkti paltuką. Auklėtojai 
išėjus pro lauko duris, Džesika apsipylė ašaromis. 

— Oo, ne, —tarstelėjo Ema. — Man atrodė, kad viskas klostosi taip puikiai. 

— Puikiau nė negalėjo būti, — sušnabždėjo auklėtoja. — Jie pradeda verkti 
tik tada, kai nenori išeiti. Paklausykite mano patarimo: jei abu jaučiate tą patį, 
kiek įmanoma greičiau užpildykite visus dokumentus. 

Prieš įlipdama į mažutį auklėtojos automobilį „Austin 7 Džesika atsigręžė 
1r pamojavo; jos skruostais tebesirito ašaros. 

— Gerai pasirinkai, Sebastijonai, — pasakė Haris, apsikabindamas sūnų 
per pečius; jiedu žiūrėjo, kaip automobilis dingsta riedėdamas keliuku. 


Praėjo penki mėnesiai, ir tik tada auklėtoja paskutinį kartą išvažiavo iš 
Baringtonų dvaro viena ir pasuko Dr. Barnardo globos namų link, gerai įtaisiusi 
dar vieną savo beglobę. Na, gal ir ne taip gerai, kaip norėtųsi, nes ilgai netrukę 
Haris ir Ema suprato, kad Džesika turi savų bėdų, į kurias būtina atsižvelgti 
lygiai taip pat, kaip ir į Sebastijono poreikius. 

Visiems iškart paaiškėjo, kad Džesika niekada nėra miegojusi savo 
kambaryje; pirmą naktį Baringtonų namuose ji paliko plačiai atvertas vaikų 
kambario duris ir verkė tol, kol užmigo. Haris ir Ema ilgainiui priprato prie 


rytais į jų lovą įsmunkančio ką tik nubudusio mažo, šilto padarėlio. Tokie 
„vizitai“ tapo retesni, kai Sebastijonas išsiskyrė su savo meškiuku Vinstonu, 
nes perleido savąjį patarėją ir guodėją Džesikai. 

Džesika dievino Vinstoną, kuris jai buvo antras po Sebastijono, nors 
naujasis jos broliukas kiek iš aukšto pareiškė: 

— Aš jau per didelis, kad žaisčiau su meškiuku. Šiaip ar taip, po kelių 
savaičių pradėsiu lankyti mokyklą. 

Džesika norėjo kartu su juo vykti į Šv. Bedą, bet Haris paaiškino, kad 
berniukai ir mergaitės toje pačioje mokykloje nesimoko. 

— Kodėl ne? — nesuprato Džesika. 

— Tikrai, kodėl ne? — paantrino Ema. 

Kai galiausiai išaušo pirma mokslo metų diena, Ema žiūrėjo į savąjį jaunuolį 
1r svarstė, kur dingo visi tie metai. Berniukas vilkėjo raudonu švarkeliu, 
trumpomis pilkomis flanelinėmis kelnėmis, buvo užsidėjęs raudoną kepuraitę. 
Blizgėte blizgėjo net batai. Taip, pirmoji mokslo metų diena. Džesika stovėjo 
ant slenksčio ir mojavo atsisveikindama, kol galiausiai automobilis, išsukęs pro 
vartus, dingo. Tada ji atsisėdo ant viršutinio laiptelio ir laukė, kol Sebastijonas 
grįš. 

Sebastijonas pareikalavo, kad mama nevažiuotų į mokyklą su juo ir tėčiu. 
Kai Haris paklausė kodėl taip, jis atsakė: 

— Nenoriu, kad kiti berniukai matytų, kaip mama mane bučiuoja. 

Haris būtų su juo pasiginčijęs, jei nebūtų prisiminęs savo paties pirmosios 
dienos Šv. Bedoje. Haris sėdo su mama į tramvajų Varyklos gatvėje, ir jis 
paklausė, ar jie negalėtų išlipti viena stotele anksčiau ir šimtą jardų eiti pėsti, 
kad kiti berniukai nesuprastų, jog jie neturi automobilio. Likus 
penkiasdešimčiai jardų iki mokyklos vartų, jis skubiai atsisveikino su mama ir 
paliko ją ten stovėti, nors ir leidosi pabučiuojamas. Pirmą kartą eidamas link 
Šv. Bedos vartų matė, kaip būsimi klasės draugai lipa iš dviračių ekipažų ar 
automobilių; kai kuriuos net buvo atvežę „Rolls-Royce“, vairuojami vairuotojų 
su livrėjomis. 

Hariui buvo sunki pirma naktis ne namuose, bet tik todėl, kad jis, kitaip nei 
Džesika, niekada nebuvo miegojęs viename kambaryje su kitais vaikais. 

Tvarka pagal abėcėlę jam buvo palanki, nes bendrabutyje Hariui teko 
miegoti su Baringtonu iš vienos pusės ir Dikinsu — iš kitos. Tiesa, jei 


kalbėtume apie bendrabučio budėtoją, Hariui nepasisekė. Visą pirmą savaitę 
Aleksas Fišeris lupo jį šlepete dėl vienintelės priežasties — nes Haris buvo 
uosto darbininko sūnus, vadinasi, nevertas mokytis toje pačioje mokykloje, 
kurioje mokėsi Fišeris, nekilnojamojo turto agento vaikas. Kartais Haris 
susimąstydavo, kas nutiko Fišeriui, kai šis baigė Šv. Bedą. Jis žinojo, kad jo ir 
Džailzo keliai karo metu buvo susibėgę — jie tarnavo tame pačiame pulke 
Tobruke; Hario manymu, Fišeris ir dabar turėtų gyventi Bristolyje, nes visai 
neseniai jam pavyko išsisukti nuo pašnekesio su juo per buvusių Šv. Bedos 
mokinių susitikimą. 

Gerai nors tiek, kad Sebastijonas į mokyklą atvažiuos automobiliu, o 
pasibaigus dienai jo nekamuos joks fišeris, nes kas vakarą jis grįš į Baringtonų 
namus. Vis dėlto Haris numanė, kad Šv. Bedos mokykloje jo sūnui nebus 
lengviau, nei buvo jam, nors priežastys bus visai kitos. 

Hariui privažiavus prie mokyklos vartų, Sebastijonas iššoko automobiliui net 
nespėjus sustoti. Haris žiūrėjo, kaip jo sūnus bėga pro vartus ir dingsta 
raudonų švarkelių jūroje, susiliedamas su šimtu kitų berniukų. Sebastijonas nė 
neatsigręžė. Haris pamanė, jog tikrai pasikeitė senoji tvarka, kuri užleido vietą 
naujajai. 

Jis neskubėdamas grįžo į Baringtonų namus, mąstydamas apie kitą 
naujausios savo knygos skyrių. Gal jau atėjo metas Viljamui Varvikui sulaukti 
paaukštinimo? 

Privažiavęs prie namo Haris pamatė ant aukščiausio laiptelio sėdinčią 
Džesiką. Stabdydamas automobilį jis nusišypsojo. Tačiau Hariui išlipus 
mergaitė pirmiausia paklausė: 

— Kur Sebas? 


Kasdien, kol Sebastijonas būdavo mokykloje, Džesika užsisklęsdavo savame 
pasaulyje. Laukdama, kol jis grįš namo, mergaitė leisdavo laiką skaitydama 
Vinstonui apie kitus gyvūnus — Mikę Pūkuotuką, Poną Rupūžių, baltą triušį, 
marmeladinį katiną vardu Orlandas ir laikrodį prarijusį krokodilą. 

Kai Vinstonas užmigdavo, ji paguldydavo jį į lovelę ir grįždavo prie molberto 
tapyti. Džesika tapydavo ir tapydavo. Tiesą sakant, kartą Ema suprato, kad 
vaikų kambarį Džesika pavertė dailės studija. Pieštuku, kreidelėmis ar dažais 


išmarginusi visą popierių, kokį tik galėjo paimti, įskaitant ir senus Hario 
rankraščius (naujuosius jam teko laikyti užrakintus), ji sumanė perdažyti vaikų 
kambario sienas. 

Haris nenorėjo tramdyti jos entuziazmo — toli gražu ne, — bet vis dėlto 
Emai priminė, kad Baringtonų namai nėra jų, todėl gal vertėtų pasitarti su 
Džailzu, kol mergaitė neištrūko iš vaikų kambario ir nepamatė, kiek daug 
visame name švarutėlaičių sienų. 

Tačiau Džailzą taip žavėjo naujoji Baringtonų namų gyventoja, jog jis 
pareiškė neprieštarausiąs, jei Džesika perdažys visą namą tiek iš vidaus, tiek iš 
lauko. 

— Dėl Dievo, neskatink jos, — meldė Ema. — Sebastijonas jau paprašė 
perdažyti jo kambarį. 

— O kada ketinate jai pasakyti visą tiesą? — paklausė Džailzas, kai visi 
susėdo vakarieniauti. 

— Dar nemanome, kad jai reikėtų žinoti, — atsakė Haris. — Šiaip ar taip, 
Džesikai vos šešeri, ji dar pas mus neapsiprato. 

— Na, bet ilgai nedelskite, — įspėjo Džailzas, — nes ji jau dabar į tave su 
Ema žiūri kaip į tėvus, į Sebą — kaip į brolį, mane vadina dėde Džailzu, o iš 
tikrųjų ji — mano sesuo ir Sebo teta. 

Haris nusijuokė. 

— Manau, prireiks laiko, kol Džesika viską įsisąmonins. 

— Tikiuosi, jai nė nereikės įsisąmoninti, — pratarė Ema. — Nepamirškite, 
kad ji težino viena: abu jos tėvai mirę. Kodėl ši situacija turėtų keistis? Juk tik 
mes trys žinome tiesą. 

— Nenuvertink Sebastijono. Ilgai netrukęs jis viską išsiaiškins. 


Sebastijonui baigiant pirmąjį pusmetį, Haris 17 Ema nustebo sulaukę 
mokyklos direktoriaus kvietimo ateiti išgerti arbatos; jie greitai suprato, kad 
buvo pakviesti ne šiaip sau. 

— Jūsų sūnus linkęs laikytis nuo kitų atokiau, — pareiškė daktaras Hedlis, 
kai tarnaitė įpylė jiems po puodelį arbatos ir išėjo iš kambario. — Tiesą sakant, 
jis mieliau bendrautų su berniuku iš už jūrų marių, nei su tuo, kuris visą 
gyvenimą gyvena Bristolyje. 

— Kodėl taip manote? — paklausė Ema. 

— Berniukai iš toli niekada nieko nėra girdėję apie poną ir ponią Harius 
Kliftonus ar apie žymųjį jo dėdę Džailzą, — aiškino direktorius. — Bet, kaip 
dažnai pasitaiko, šiuo atveju galima kalbėti ir apie teigiamus dalykus — juk 
žinome, kad Sebastijonas iš prigimties gabus kalboms; kitaip susiklosčius 
aplinkybėms, šis jo gabumas būtų pražiūrėtas. Tiesą sakant, jis — vienintelis 
berniukas visoje mokykloje, galintis kalbėtis su Lu Jangu jo gimtąja kalba. 

Haris nusijuokė, bet Ema pastebėjo, kad mokytojas nesišypso. 

— Vis dėlto, — tęsė daktaras Hedlis, — gali būti bėdų, kai Sebastijonui 
reikės laikyti stojamąjį egzaminą į Bristolio vidurinę mokyklą. 

— Tačiau iš anglų, prancūzų ir lotynų kalbų jis turi aukščiausius 
įvertinimus, — didžiuodamasi pasakė Ema. 

— Ir surinko šimtą procentų iš matematikos, — direktoriui priminė Haris. 

— Teisybė, šitai pagirtina, bet, deja, istorijos, geografijos 17 gamtos mokslų 
įvertinimai vieni iš prasčiausių, o šie dalykai privalomi. Jei dviejų ar daugiau 
dalykų įvertinimai nepagerės iki privalomo minimalaus lygio, jis automatiškai 
praras teisę stoti į Bristolio mokyklą; kiek žinau, tada labai nusivilsite ir jūs, irjo 
dėdė. 

— „Labai nusivilsime“ — per švelnus pasakymas, — pratarė Haris. 

— Taigi, — sutiko daktaras Hedlis. 

— Ar būna, kad nusižengiama taisyklėms? — paklausė Ema. 


— Per visą savo tarnybą prisimenu tik vieną atvejį, — atsakė direktorius, — 
kai išimtis buvo padaryta berniukui, kuris vasaros semestrą kiekvieną 
šeštadienį per kriketą pelnydavo šimtuką. 

Haris nusijuokė prisiminęs, kaip kadaise sėdėdavo ant žolės ir žiūrėdavo į 
Džailzą, renkantį šimtukus. 

— Vadinasi, mes turime užtikrinti, kad jis suprastų, kokios gali būti 
pasekmės, jei nesugebės gauti minimalių įvertinimų iš dviejų privalomų 
dalykų. 

— Jokiu būdu nepasakyčiau, kad jis nepakankamai gabus, — kalbėjo 
direktorius, — bet jei dalykas jam nepatinka, berniukas greitai ima 
nuobodžiauti. Ironiška, tačiau, turėdamas galvoje Sebastijono talentą kalboms, 
numanau, kad jis lengvai įplauks į Oksfordą. Tačiau dabar turime užtikrinti, 
kad nuirkluotų iki Bristolio mokyklos. 


Po šiokių tokių tėvo įkalbinėjimų ir gausių močiutės kyšių Sebastijonui 
pavyko keliais balais pakelti dviejų iš trijų privalomų dalykų pažymius. Jis 
išsiaiškino, kad jam leidžiama gauti vieno dalyko neigiamą įvertinimą, todėl 
pasirinko gamtos mokslus. 

Sebastijonui baigiant antruosius mokslo metus, direktorius buvo įsitikinęs, 
kad dar šiek tiek pasistengęs berniukas gaus reikalingus penkis minimalius 
egzaminų įvertinimus iš šešių. Jis ir pats nebuvo teigiamai išlaikęs gamtos 
mokslų egzamino. Haris ir Ema taip pat turėjo daugiau vilčių, bet vis tiek 
nuolat baksnojo Sebastijoną labiau stengtis. Ir tikrai — direktoriaus 
optimizmas būtų pasiteisinęs, jei ne du incidentai paskutiniais Sebastijono 
mokslo metais. 


— Ar tai —tavo tėvo knyga? 

Sebastijonas pažvelgė į knygyno vitrinoje tvarkingai sukrautą romanų stirtą. 
Virš jos buvo parašyta: Jokios naudos, autorius Haris Kliftonas, trys šilingai šeši 
pensai. Naujausi Viljamo Varviko nuotykiai. 

— Taip, — išdidžiai atsakė Sebastijonas. — Norėtum? 

— Taip, tikrai, — atsakė Lu Jangas. 

Sebastijonas įėjo į knygyną, iš paskos — jo bičiulis. Ant stalo, visai netoli 
Įėjimo, buvo sukrauta aukšta naujausio jo tėvo romano kietais viršeliais krūva, o 
čia pat — minkštais viršeliais išleistų romanai „Aklo liudytojo byla“ ir „Jokios 
rizikos“, pirmi du iš Viljamo Varviko serijos. 

Sebastijonas padavė Lu Jangui po vieną visų trijų knygų egzempliorių. Prie 
jų greitai prisidėjo ir daugiau klasės draugų; jiems visiems Sebastijonas padavė 
po naujausio romano knygą, vienam kitam — po visas tris. Krūva sparčiai tirpo; 
galiausiai iš už prekystalio išdygo pusamžis vyriškis; jis čiupo Sebastijoną už 
pakarpos ir nusitempė. 

— Ką čia dabar darai? 

— Viskas gerai, — aiškino Sebastijonas. — Tai — mano tėvo knygos! 

— Aš viską girdėjau, — kalbėjo knygyno valdytojas, tempdamas sulig 
kiekvienu žingsniu besipriešinanų Sebastijoną į knygyno galą. Atsigręžęs į 


pardavėją jis paliepė: — Skambink policijai. Sučiupau vagišių nusikaltimo 
vietoje. O paskui pažiūrėk, ar dar galima susigrąžinti knygas, kurias nusigvelbę 
pabėgojo draugeliai. 


Valdytojas įgrūdo Sebastijoną į savo kabinetą ir sviedė ant senos ašutinės 
sofos. 

— Kad man nesumanytum nė krustelėti, — pagrasino išeidamas ir garsiai 
užtrenkdamas duris. 

Sebastijonas išgirdo spynoje sukamą raktą. Jis atsistojo, priėjo prie valdytojo 
darbo stalo, paėmė knygą, vėl atsisėdo ir pradėjo skaityti. Perskaitė devynis 


puslapius ir jau buvo bepamilstąs Ričardą Hanėjų, kai atsilapojo durys ir grįžo 
triumfuojančiu šypsniu tviskantis valdytojas. 

— Štai jis, vyriausiasis inspektoriau, pričiupau nusikaltimo vietoje. 

Vyriausiasis inspektorius Bleikmoras stengėsi neišsiduoti nustebęs, o 
valdytojas pridūrė: 

— Ir dar turėjo įžūlumo aiškinti, kad knygas parašė jo tėvas. 

— Jis nemelavo, — atsakė Bleikmoras. — Čia — Hario Kliftono berniukas. 
— Griežtai žvelgdamas į Sebastijoną, jis pridūrė: — Tačiau tai nepateisina šio 
poelgio, jaunuoli. 

— Jeigu jo tėvas tikrai Haris Kliftonas, man vis tiek trūksta svaro ir 
aštuoniolikos šilingų, — atšovė valdytojas. — Na, ką ketinate daryti? — pridūrė 
piktai besdamas pirštu į Sebastijoną. 

— Aš jau susisiekiau su ponu Kliftonu, — pasakė Bleikmoras, — todėl 
nemanau, kad teks ilgai laukti atsakymo į šį klausimą. O kol lauksime, siūlyčiau 
jo sūnui papasakoti apie visą knygų pardavimo ūkį. 

Lengvai pamokytas valdytojas prisėdo ant stalo kampo. 

— Kai tavo tėtis parašo knygą, — pradėjo jis, — leidėjas jam sumoka avansą, 
o vėliau — procentus už kiekvieną parduotą knygos egzempliorių. Numanau, 
kad tavo tėčiui yra mokama apie dešimt procentų. Leidėjas taip pat turi 
sumokėti pardavėjams, redaktoriams ir pardavimo agentams, taip pat ir 
spaustuvininkams, turi apmokėti reklamą ir padengti platintojų kaštus. 

— Okiek jums reikia mokėti už vieną knygą? — paklausė Sebastijonas. 

Bleikmoras negalėjo sulaukti, kol išgirs valdytojo atsakymą. Kiek padvejojęs 
valdytojas pratarė: 

— Maždaug du trečdalius bendros egzemplioriaus kainos. 

Sebasijonas prisimerkė. 

— Vadinasi, mano tėtis gauna tik dešimt procentų nuo vienos knygos, o jūs 
įsidedate į kišenę trisdešimt tris procentus? 

— Taip, bet aš turiu mokėti nuomą, mokesčius už šias patalpas, taip pat 
privalau išmokėti darbuotojams atlyginimus, — gindamasis aiškino valdytojas. 

— Vadinasi, mano tėvui būtų pigiau knygas grąžinti, nei jums sumokėti visą 
knygos kainą? 

Vyriausiasis inspektorius gailėjosi, kad nebėra sero Valterio Baringtono. 
Jam būtų patikęs šis dialogas. 


— Pone, gal jūs galėtumėte man pasakyti, — tęsė Sebastijonas, — kiek 
knygų reikėtų grąžinti. 

— Aštuonias kietais viršeliais ir vienuolika — minkštais, — atsakė 
valdytojas, ir tada į kabinetą įžengė Haris. 

Vyriausiasis inspektorius Bleikmoras jam paaiškino, kas atsitiko, ir pridūrė: 

— Šįkart netrauksiu berniuko atsakomybėn už vagiliavimą iš parduotuvės, 
pone Kliftonai, tik pareikšiu jam įspėjimą. Tikiuosi, jūs užtikrinsite, kad jis 
daugiau niekada taip neatsakingai nesielgs. 

— Žinoma, vyriausiasis inspektoriau, — atsakė Haris. — Esu labai jums 
dėkingas, paprašysiu leidėjo kuo greičiau atgabenti trūkstamų knygų. O tau, 
mano berniuk, nebeduosiu kišenpinigių, kol negrąžinsi visos sumos iki 
paskutinio penso, — pridūrė atsisukęs į Sebastijoną. 

Sebastijonas prikando lūpą. 

— Dėkoju, pone Kliftonai, — atsakė valdytojas ir kiek drovėdamasis pridūrė: 
— Pamąsčiau, pone... kad jau čia esate, gal būsite toks malonus ir pasirašysite 
likusius knygų egzempliorius? 


Kai Emos mama Elžbieta atsigulė į ligoninę pasitikrinti sveikatos, ji 
stengėsi patikinti dukrą, kad nėra dėl ko nerimauti ir nereikia to sakyti nei 
Hariui, nei vaikams, nes ir šie susijaudins. 

Ema išties jaudinosi; vos grįžusi į Baringtonų namus ji paskambino 
Džailzui į Parlamentą ir seseriai į Kembridžą. Šiedu metė visus darbus ir 
artimiausiu traukiniu atvyko į Bristolį. 

— Tikėkimės, kad ne veltui gaišinu jūsų laiką, — pasakė Ema, pasitikusi 
juos Temple Meads stotyje. 

— Tikėkimės, kad veltui, — atsakė Greisė. 

Džailzas sėdėjo susimąstęs ir visą kelią iki ligoninės tylėdamas pražiūrėjo 
pro langą. 

Dar prieš ponui Lengbornui uždarant savo kabineto duris, Ema pajuto, kad 
žinios nebus geros. 

— Gaila, kad nėra taip paprasta jums šitai sakyti, — pradėjo gydytojas jiems 
susėdus, — bet pasakyti teks. Gydytojas Reburnas, kelerius metus gydęs jūsų 


mamą, kaip įprastai patikrino jos sveikatą, o gavęs tyrimų rezultatus kreipėsi į 
mane, kad aš ją apžiūrėčiau nuodugniau. 

Ema sugniaužė kumščius; ji taip elgdavosi dar būdama mokinė, kai 
susinervindavo ar patekdavo į bėdą. 

— Vakar, — tęsė gydytojas Lengbornas, — gavau klinikinės laboratorijos 
rezultatus. Gydytojo Reburno būgštavimai pasitvirtino: jūsų motinai — krūties 
vėžys. 

— Arją galima išgydyti? — nedelsdama paklausė Ema. 

— Šiuo metu jos amžiaus žmogui vaistų nėra, — atsakė Lengbornas. — 
Mokslininkai tikisi naujovių ateityje, bet, deja, jūsų mamai jau bus per vėlu. 

— Ar mes galėtume kaip nors jai padėti? — paklausė Greisė. 

Ema pasilenkė ir paėmė seserį už rankos. 

— Šiuo metu jai prireiks meilės ir paramos, kurios galima sulaukti tik iš 
šeimos. Elžbieta — nuostabi moteris; po visko, ką jai teko patirti, ji nusipelnė 
daugiau. Tačiau Elžbieta niekada nesiskųsdavo... skųstis — ne jai. Ji — tikra 
Harvi. 

— Kiek ji dar bus su mumis? — paklausė Ema. 

— Deja, — atsakė Lengbornas, — tenka kalbėti ne apie mėnesius, bet apie 
savaites. 

— Vadinasi, man tikrai reikia jai šį tą pasakyti, — prabilo Džailzas, kuris iki 
šiol nebuvo prataręs nė žodžio. 


Kai apie vagystę knygyne sužinojo Šv. Bedos mokykla, Sebastijonas iš 
vienišiaus pavirto mokinių didvyriu, o berniukai, kurie anksčiau nenorėjo su juo 
terliotis, puolė jį kviesti į savo ratelius. Haris buvo bejtikis, kad pagaliau įvyks 
lūžis, tačiau kai Sebastijonas sužinojo, kad močiutei gyventi liko vos kelios 
savaitės, vėl įlindo į savo kiautą. 

Džesika pradėjo mokytis „Red Maid“ mokykloje. Ji dirbo daug daugiau nei 
Sebastijonas, tačiau mergaitei nepavyko pelnyti pačių geriausių pažymių nė iš 
vieno dėstomo dalyko. Dailės mokytoja Emai sakė apgailestaujanti, kad dailė — 
nėra pripažintas toje mokykloje dalykas, nes būdama aštuonerių Džesika 
talentingesnė nei buvo pati mokytoja paskutiniame koledžo kurse. 


Ema nusprendė Džesikai apie tai neužsiminti; tegu mergaitė pati atranda 
didelį savo talentą. Sebastijonas nuolat jai kartojo, kad ji — genijus, bet iš kur 
jis taip gerai žino? Jo manymu, Stenlis Metjusas* —irgi genijus. 

Po mėnesio Sebastijonui nepavyko trys kontroliniai testai, o iki stojamųjų 
egzaminų į Bristolio mokyklą tebuvo likusios kelios savaitės. Nei Haris, nei 
Ema nemanė turintys teisę jį barti, nes berniuką labai slėgė močiutės liga. Jis 
kiekvieną popietę kartu su Ema važiuodavo į ligoninę (Ema jį paimdavo iš 
mokyklos), atsisėsdavo ant močiutės lovos ir skaitydavo jai kokią nors 
mėgstamą knygą, kol močiutė užmigdavo. 

Džesika kasdien piešdavo močiutei po piešinį ir kitą rytą, prieš Hariui 
nuvežant ją į mokyklą, nugabendavo darbelį į ligoninę. Baigiantis semestrui, 
asmeninėje jos galerijoje ant sienų tebuvo likę keli tušti lopinėliai. 

Džailzas praleido kelis balsavimus Parlamente, Greisė — nesuskaičiuojamą 
daugybę mokymų, Haris nusižengė begalei nustatytų terminų, o Ema kartais 
nesuspėdavo atsakyti į kas savaitę gaunamus Sairuso Feldmano laiškus. Tačiau 
Elžbieta kasdien labiausiai laukdavo Sebastijono. Haris net negalėjo pasakyti, 
kas labiau pelnėsi iš tokios patirties — sūnus ar uošvė. 


Sebastijonui nepasisekė, kad stojamuosius Bristolio klasikinės mokyklos 
egzaminus jam teko laikyti gęstant močiutės gyvybei. 

Kaip ir numatė Šv. Bedos mokyklos direktorius, rezultatai buvo įvairūs. 
Lotynų, prancūzų, anglų kalbų ir matematikos egzamino jie siekė 
stipendininko lygį, tačiau Sebastijonui vos pavyko surinkti minimumą reikiamų 
balų iš istorijos, nepasisekė geografija, o už gamtos mokslų rašto darbą jis 
tegavo devynis procentus. 

Praėjus kelioms minutėms po to, kai mokyklos skelbimų lentoje buvo 
iškabinti egzaminų rezultatai, daktaras Hedlis paskambino Hariu į 
Baringtonų namus. 

— Privačiai kalbėjausi su Džonu Garetu, Bristolio mokyklos direktoriumi, — 
dėstė jis, — ir priminiau jam, kad Sebastijonas surinko po šimtą procentų iš 
lotynų ir matematikos egzaminų, todėl tikrai kada nors bus vertas universiteto 
stipendijos. 


— Jūs jam galėjote priminti dar ir tai, — įsiterpė Haris, — kad jo dėdė ir aš 
taip pat mokėmės Bristolio klasikinėje mokykloje, o jo senelis seras Valteris 
Baringtonas buvo mokyklos tarybos pirmininkas. 

— Nemanau, kad jam tai reikia priminti, — atsakė Hedlis. — Bet aš 
pabrėžiau, kad berniukui laikant egzaminus jo močiutė gulėjo ligoninėje. 
Dabar tegalime tikėtis, kad jis palaikys mano nuomonę. 

Ir palaikė. Savaitės pabaigoje daktaras Hedlis paskambino Hariui ir pasakė, 
jog Bristolio mokyklos direktorius rekomenduos tarybai skirti Sebastijonui vietą 
Bristolio klasikinėje mokykloje rudens semestrui, nors berniukas ir neišlaikė 
dviejų privalomųjų egzaminų. 

— Ačiu, — dėkojo Haris. — Tai pirma gera žinia per ištisas savaites. 

— Tačiau, — pridūrė Hedlis, — direktorius man priminė, kad galutinį 
sprendimą priima taryba. 


Tą vakarą Haris paskutinis lankė uošvę; jis jau ketino išeiti, kai Elžbieta 
sušnabždėjo: 

— Gal gali pabūti dar kelias minutes, mielasis? Turiu su tavimi apie šį tą 
pasikalbėti. 

— Taip, žinoma, — atsakė Haris, vėl sėsdamasis ant lovos krašto. 

— Rytą pas mane buvo atėjęs Desmondas Sidonsas, mūsų šeimos 
advokatas, — sunkiai dėstė žodžius Elžbieta. — Noriu pasakyti, kad surašiau 
naują testamentą, nes negaliu pakęsti minties, jog ta siaubinga moteris, 
Virginija Fenvik, kada nors kiš nagus prie mano turto. 

— Nematau didelės bėdos. Mes jau ištisas savaites nieko apie ją 
negirdėjome ir jos nematėme; manau, su Virginija viskas baigta. 

— Hari, tu ištisas savaites apie ją nieko negirdėjai ir jos nematei tik todėl, 
kad ji nori mane įtikinti, neva viskas baigta. Joks ne sutapimas, kad ji dingo iš 
akiračio praėjus vos kelioms dienoms po to, kai Džailzas sužinojo, jog man liko 
nedaug. 

— Jūs šiek tiek perdedate, Elžbieta. Net Virginija negalėtų būti tokia 
beširdė. 

— Mielasis mano Hari, tu niekada nepuoli kitų teisti, nes iš prigimties esi 
labai kilnus. Emai pasisekė, kad sutiko tave. 


— Labai miela tai iš jūsų girdėti, Elžbieta, bet neabejoju, kad bėgant 
laikui... 

— Laiko aš nebeturiu. 

— Gal mums reikėtų paprašyti Virginijos atvykti jūsų aplankyti? 

— Kelis kartus aiškiai pasakiau Džailzui, kad norėčiau ją pamatyti, bet 
kiekvieną kartą man atsakydavo ir pateikdavo vis neįtikinamesnes priežastis. 
Kaip manai, kodėl taip yra? Nesivargink ieškodamas atsakymo, Hari, nes būsi 
paskutinis sužinojęs, ko Virginija iš tikrųjų siekia. Gali būti tikras — ji imsis 
veiksmų tik po mano laidotuvių, ne anksčiau. 

Elžbietos lūpomis perbėgo šypsnys, paskui ji pridūrė: 

— Bet man dar liko viena korta, kuria neketinu kirsti iki atguldama į duobę, 
ojau tada mano siela grįš kaip keršto angelas. 

Haris nepertraukė Elžbietos, oji atsilošė ir sukaupusi visas jėgas ištraukė iš 
po pagalvės voką. 

— Dabar atidžiai manęs klausyk, Hari, — kalbėjo. — Turi kruopščiai vykdyti 
visus mano nurodymus, —ji sugriebė jį už rankos. — Jei Džailzas užprotestuos 
paskutinį mano testamentą... 

— Kodėl turėtų užprotestuoti? 

— Nes jis — Baringtonas, o Baringtonai visada suskystėja susidėję su 
moterimis. Taigi, jei jis užprotestuos paskutinį mano testamentą, — pakartojo 
ji, — privalai atiduoti šį voką teisėjui, kuris bus parinktas nuspręsti, kokiam 
šeimos nariui paveldėjimo teise turi atitekti mano dvaras. 

— Ojei Džailzas neužprotestuos? 

— Tada voką sunaikink, — vis sunkiau kvėpuodama kalbėjo Elžbieta. — Tu 
negali jo atplėšti, apie šį voką neturi sužinoti nei Ema, nei Džailzas. 

Ji tvirčiau įsikirto Hariui į ranką ir beveik negirdimai sušnabždėjo: 

— O dabar, Hari Kliftonai, duok žodį; žinau, kad Senasis Džekas tave 
išmokė, jog garbės žodžio visada turi pakakti. 

— Duodu žodį, — atsakė Haris ir įsikišo voką į vidinę švarko kišenę. 

Elžbieta paleido jo ranką ir padėjusi galvą ant pagalvės patenkinta 
nusišypsojo. Ji niekada nesužinojo, ar Sidnėjus Kartonas* išvengė giljotinos. 


Pusryčiaudamas Haris atplėšė laišką. 


Bristolio klasikinė mokykla, 
Universiteto gatvė, 
Bristolis 

1951 m. liepos 27 d. 


Gerb. Pone Kliftonai, 
apgailestaudamas pranešu, kad jūsų sūnui Sebastijonui nebuvo... 


Haris pašoko nuo pusryčių stalo ir nuėjo prie telefono. Jis surinko laiško gale 
nurodytą telefono numerį. 

— Direktoriaus kabinetas, — atsiliepė balsas. 

— Gal galėčiau pasikalbėti su ponu Garetu? 

— Prašyčiau pasakyti, kas skambina. 

— Haris Kliftonas. 

— Tuoj sujungsiu, pone. 

— Labas rytas, direktoriau. Esu Haris Kliftonas. 

— Labas rytas, pone Kliftonai. Laukiau jūsų skambučio. 

— Negaliu patikėti, kad taryba priėmė tokį nepagrįstą sprendimą. 

— Atvirai kalbant, pone Kliftonai, ir aš negaliu patikėti —ypač po to, kai taip 
karštai užstojau jūsų sūnų. 

— Dėl kokios priežasties jie jo nepriėmė? 

— Jų teigimu, taryba negali daryti išimties buvusio mokinio sūnui, kuris 
nesugebėjo gauti minimalaus reikiamo balo iš dviejų privalomųjų dalykų. 

— Ir ši priežastis buvo vienintelė? 

— Ne, — atsakė direktorius. — Vienas iš tarybos narių pareiškė, kad jūsų 
sūnus buvo įspėtas policijos dėl vagiliavimo iš parduotuvės. 

— Tačiau tą nekaltą nesusipratimą labai paprasta paaiškint, — 
mėgindamas tvardytis kalbėjo Haris. 

— Neabejoju, kad paprasta, — sutiko Garetas, — tačiau mūsų naujasis 
tarybos pirmininkas šiuo klausimu buvo nepalenkiamas. 

— Vadinasi, iškart skambinsiu jam. Kokia jo pavardė? 

— Majoras Aleksas Fišeris. 


3 Stanley Matthews (1915—2000) — anglų futbolininkas. 


4 Sidnis Kartonas — Č. Dikenso romano „Pasakojimas apie du miestus“ personažas. 


Džailzas Baringtonas 


1951—1954 


Džailzas apsidžiaugė, nors ir nenustebo, pamatęs, kad Šv. Andriejaus 
parapijos bažnyčia, kurioje tuokėsi Elžbieta Harvi ir kurioje buvo pakrikštyti, o 
vėliau sutvirtinti trys jos vaikai, sausakimša nuo šeimos narių, bičiulių ir 
pažįstamų. 

Kunigas ponas Donaldsonas pasakė kalbą, visiems primindamas, kiek 
Elžbieta Barington yra padariusi visos vietinės bendruomenės labui. Tikrai, 
kalbėjo jis, jei ne jos dosnumas, nebūtų buvę įmanoma restauruoti bažnyčios 
bokšto. Jis toliau pasakojo susirinkusiesiems apie tai, kokiai daugybei žmonių 
už šios bažnyčios sienų yra padėjusi jos išmintis ir įžvalga, kai ji globojo kaimo 
ligoninę, kokį svarbų vaidmenį suvaidino likusi šeimos galva po lordo Harvio 
mirties. Džailzui, kaip ir daugeliui kitų čia dalyvaujančių, atlėgo, kai vikaras nė 
žodeliu neužsiminė apie jo tėvą. 

Panegiriką kunigas Donaldsonas baigė tokiais žodžiais: 

— Elžbietos gyvenimą nutraukė ankstyva mirtis, jai sulaukus penkiasdešimt 
vienerių, tačiau ne mums vertinti Viešpaties valią. 

Kunigui grįžus prie savo klaupto, Džailzas ir Sebastijonas perskaitė po 
skaitinį — „Gerąjį samarietį“ ir „Kalno pamokslą“, o Ema su Greise paskaitė 
mėgstamiausių motinos poetų eilių. Ema pasirinko Šelį: 


Paklydęs angelas iš rojaus šipulių! 

Ji nežinojo, kad pati — iš tų namų; tyra tarsi rasa 
Pranyko ji lyg debesis, išverkęs lietų palengva. 
Greisė skaitė Kitsą: 


Sustok ir pamąstyk! Gyvenimas — viena diena; 

Vingiuotame kely — lengva rasa, 

Nukritusi nuo medžio aukštumos, nuvargusio indėno miegas, 
Link pragaištingos prarajos jo luotui bėgant... 


Žmonėms išsiskirsčius iš bažnyčios, keli ceremonijos dalyviai ėmė 
klausinėti, kas toji patraukli moteris, nepaleidžianti sero Džailzo parankės. 
Haris niekaip negalėjo liautis galvojęs, kad Elžbietos pranašystė pradeda 
pildytis. Nuo galvos iki kojų juodai apsirengusi Virginija stovėjo Džailzui iš 
dešinės ir tada, kai Elžbietos karstas buvo leidžiamas į kapo duobę. Haris 
prisiminė uošvės žodžius: Tebeturiu paslėpusi vieną stambią kortą. 

Pasibaigus laidotuvių ceremonijai, šeimos nariai ir keli artimi bičiuliai buvo 
pakviesti kartu su Džailzu, Ema ir Greise Baringtonų namuose pagerbti 
velionės, kaip pasakytų airiai, šermenų pietumis. Virginija mikliai žingsniavo 
nuo svečio prie svečio prisistatinėdama, tarsi jau būtų šių namų ponia. 
Džailzas, rodos, šito nė nepastebėjo, ojei ir pastebėjo, tikrai tam neprieštaravo. 

— Sveiki, aš —ledi Virginija Fenvik, — pirmą kartą pamačiusi Hario motiną 
pratarė ji. — Ojūs kas būsite? 

— Aš — ponia Holkomb, — atsakė Meisė. — Haris — mano sūnus. 

— Oo, taip, žinoma, — kalbėjo Virginija. — Jūs, kiek žinau, padavėja ar 
kažkas panašiai?.. 

— Aš — Bristolio „Grand Hotel“ vadybininkė, — atsakė Meisė, tarsi 
kalbėtųsi su įkyriu klientu. 

— Taip taip, tikrai. Bet man prireiks šiek tiek laiko, kol priprasiu prie 
minties, kad dirba ir moterys. Matote, mano šeimos moterys niekada nedirbo, 
— 1šbėrė Virginija ir skubiai pasitraukė, Meisei nespėjus atsakyti. 

— Kas jūs tokia? — paklausė Sebastijonas. 

— Aš —ledi Virginija Fenvik, o tu kas būsi, jaunuoli? 

— Sebastijonas Kliftonas. 

— Aa, taip. Ar tavo tėvui galiausiai pavyko rasti mokyklą, kuri sutiktų tave 
priimti? 

— Rugsėjį pradėsiu lankyti Bičkrofto abatijos mokyklą, — atrėžė 
Sebastijonas. 

— Nebloga mokykla, — atsakė Virginija, — nors ir ne iš pačių geriausiųjų. 
Trys mano broliai mokėsi Harou, kaip ir paskutinės septynios Fenvikų kartos. 

— O kokioje mokykloje mokėtės jūs? — paklausė Sebastijonas, kai prie jo 
atbėgo Džesika. 

— Sebai, ar matei Konstablį?? — paklausė ji. 


— Mergyte, nepertrauk manęs, kai kalbu, — pratarė Virginija. — Taip elgtis 
— baisiai nemandagu. 

— Atsiprašau, panele, — tarstelėjo Džesika. 

— Aš —ne panelė; į mane visada turėtum kreiptis „ledi Virginija“. 

— Ledi Virginija, ar matėte Konstablio paveikslą? — paklausė Džesika. 

— Tikrai mačiau; jis geresnis už tris jo paveikslus iš mano šeimos kolekcijos. 
Bet vis tiek ne tos pačios prabos kaip Terneris. Esi girdėjusi apie Ternerį? 

— Taip, ledi Virginija, — atsakė Džesika. — J. M. V. Terneris — turbūt 
geriausias savojo meto akvarelistas. 

— Mano sesuo — dailininkė, — paaiškino Sebastijonas. — Manau, ji tokia 
pat talentinga kaip Terneris. 

Džesika sukikeno. 

— Atleiskite jam, ledi Virginija; ir mama dažnai sako, kad jis linkęs perdėti. 

— Neabejoju, — atsakė Virginija eidama ieškoti Džailzo; jos manymu, 
svečiams atėjo metas atsisveikinti. 

Džailzas palydėjo vikarą iki lauko durų; likę svečiai šitai suprato kaip ženklą 
ruoštis namo. Paskutinį kartą uždaręs duris, Džailzas su palengvėjimu 
atsikvėpė ir grįžo į svetainę pas savo šeimos narius. 

— Manau, viskas praėjo geriau nei tikėtasi, atsižvelgiant į aplinkybes, — 
pasakė jis. 

— Vis dėlto keli įkyruoliai čia jautėsi kaip puotoje, o ne kaip gedulingame 
paminėjime, — pareiškė Virginija. 

— Kaip manai, bičiuli, — pratarė Džailzas gręždamasis į Harį, — gal mums 
derėtų persirengti prieš vakarienę? Virginija labai griežtai žiūri į tokius 
dalykus. 

— Negalime sau leisti nepaisyti normų, — savo nuomonę išsakė Virginija. 

— Mano tėvas jų nepaisė labiau nei kas kitas, — įsiterpė Greisė; Haris vis 
dėlto susilaikė nenusijuokęs. — Deja, manęs neskaičiuokite. Turiu grįžti į 
Kembridžą, man reikia pasirengti mokymams. Šiaip ar taip, — pridūrė ji, — 
atvykau apsirengusi laidotuvėms, o ne kviestinei vakarienei. Nesivarginkite, 
manęs lydėti nereikia. 


Kai Haris su Ema atėjo vakarieniauti, Džailzas jau laukė svetainėje. 


Marsdenas jiems įpylė po taurę sauso chereso ir išėjo iš kambario, 
norėdamas patikrinti, ar viskas vyksta taip, kaip numatyta. 

— Liūdna proga, — pratarė Haris. — Išgerkime už didžiai šaunią ledi. 

— Už didžiai šaunią ledi, — pakartojo Džailzas ir Ema, keldami taures; į 
kambarį įplaukė Virginija. 

— Ar tik nekalbėjote apie mane? — paklausė ji be šlakelio ironijos. 

Džailzas nusijuokė, o Ema tegalėjo žavėtis nuostabia šilkine suknele, kuri 
akimirksniu nuskandino užmarštin Virginijos gedulo drabužį. Virginija palietė 
deimantų ir rubinų vėrinį, norėdama įsitikinti, kad Ema tikrai jį pamatys. 

— Koks gražus papuošalas, — supratusi užuominą pratarė Ema; Džailzas 
padavė Virginijai džino su toniku. 

— Dėkoju, — pasakė Virginija. — Jis buvo mano močiutės, našlės 
Vestmorlando hercogienės; vėrinį ji man paliko testamentu. Marsdenai, — 
kreipėsi ji į ką tik grįžusį liokajų, — mano kambaryje jau pradėjo vysti gėlės. 
Gal galėtum jas pakeisti šįvakar, prieš man ten grįžtant? 

— Žinoma, ledi. Sere Džailzai, kai būsite pasirengę, patieksime vakarienę. 

— Nežinau, kaip jūs, — kalbėjo Virginija, — bet aš išbadėjusi. Gal jau 
eikim? 

Nelaukdama atsakymo ji paėmė Džailzą už parankės ir visus išsivedė iš 
kambario. 

Per vakarienę Virginija visus vaišino pasakojimais apie savo protėvius, tarsi 
šie būtų visos britų imperijos stuburas. Generolai, vyskupai, ministrai, aišku, 
vienas kitas nevykėlis, pripažino ji; kokioje šeimoje tokių nepasitaiko? Virginija 
kalbėjo be atokvėpio, kol buvo suvalgytas desertas; tada bombą metė Džailzas. 
Jis pabaksnojo šaukšteliu į vyno taurę, prašydamas visų dėmesio. 

— Dabar norėčiau jums pranešti nuostabią naujieną, — pareiškė jis. — 
Virginija man suteikė didžią garbę — sutiko tapti mano žmona. 

Stojo nejauki tyla; galiausiai Haris pratarė: 

— Išties sveikiname. 

Ema teišspaudė menką šypsnį. Marsdenui atkimšus šampano butelį ir 
pripylus taures, Haris niekaip nesiliovė galvoti apie Elžbietos pranašystę — ji 
ėmė pildytis praėjus vos kelioms valandoms po to, kai Elžbieta atgulė po žeme. 

— Aišku, kai susituoksime, — prabilo Virginija švelniai paliesdama Džailzo 
skruostą, — čia šis tas pasikeis. Bet nemanau, kad tai turėtų ką nors nustebinti, 


— pasakė šiltai šypsodamasi Emai. 

Atrodė, kad Džailzą užburia kiekvienas jos žodelis; jis tik linkčiojo 
pritardamas, kai Virginija baigdavo sakinį. 

— Mudu su Džailzu, — tęsė Virginija, — ketiname persikelti į Baringtonų 
namus iškart po vestuvių; kadangi mūsų laukia rinkimai, vestuves teks keliems 
mėnesiams atidėti, todėl turėsite daugiau nei pakankamai laiko susirasti, kur 
gyventi. 

Ema pastatė šampano taurę ir įbedė akis į brolį, kuris į ją nežiūrėjo. 

— Neabejoju, kad suprasi, Ema, — pratarė jis. — Vedybinį gyvenimą 
norėtume pradėti čia, o Baringtonų namų šeimininkė turėtų būti Virginija. 

— Žinoma, — sutiko Ema. — Atvirai kalbant, labai džiaugsiuosi galėdama 
grįžti į mūsų dvarą, kur praleidau laimingus vaikystės metus. 

Virginija dėbtelėjo į sužadėtinį. 

— Eee, — galiausiai pralemeno Džailzas, — dvarą ketinau padovanoti 
Virginijai vestuvių proga. 

Ema ir Haris susižvalgė, bet prieš jiems atgaunant žadą Virginija paaiškino: 

— Turiu dvi pagyvenusias tetas, kurios visai neseniai tapo našlėmis. Joms 
būtų labai patogu. 

— Džailzai, ar kada nors pamąstei apie tai, kas būtų patogu Hariui ir man? 
— žvelgdama tiesiai broliui į akis paklausė Ema. 

— Gal galėtumėte persikraustyti į vieną kurią iš dvaro trobelių? — pasiūlė 
Džailzas. 

— Nemanau, kad sumanymas tinkamas, mielasis, — imdama Džailzą už 
rankos pratarė Virginija. — Negalime pamiršti, jog ketinu nusisamdyti didelę 
šeimyną —juk esu grafo dukra. 

— Visai nenoriu gyventi dvaro trobelėje, — spjovė Ema. — Išgalime 
nusipirkti savo namą, dėkoju. 

— Net neabejoju, kad išgalite, brangioji, — atsakė Virginija. — Džailzas 
man sakė, kad Haris — puikus rašytojas; jam sekasi. 

Ema nekreipė dėmesio į šią pastabą; atsigręžusi į brolį ji paklausė: 

— Kodėl esi toks tikras, kad dvaras priklauso tau ir gali jį dovanoti? 

— Nes visai neseniai mama man perskaitė savo testamentą — eilutę po 
eilutės. Man bus labai miela pakartoti testamento turinį, jei šitai jums padės 
planuotis ateitį. 


— Tikrai nemanau, kad būtų padoru aptarinėti mamos testamentą jos 
laidotuvių dieną. 

— Mielasis, nenoriu pasirodyti nejautri, — pasakė Virginija, — bet kadangi 
rytą vykstu į Londoną ir vėliau būsiu užimta, nes ruošiuosi vestuvėms, manau, 
bus geriausia, jei šiuos reikalus aptarsime dabar, kol esame visi kartu, — 
atsisukusi į Džailzą ji kaip visada mielai nusišypsojo. 

— Sutinku su Virginija, — atsakė Džailzas. — Geresnio meto nei dabar 
nebus. Galiu tave patikinti, Ema, kad mama judvi su Greise daugiau nei 
aprūpino. Ji kiekvienai iš jūsų paliko po dešimt tūkstančių svarų ir jums abiem 
po lygiai paskirstė savo brangenybes. Sebastijonui ji paliko penkis tūkstančius, 
kuriuos jis paveldės sulaukęs tam tikro amžiaus. 

— Koks laimingas vaikas, — įsiterpė Virginija. — Ji taip pat užrašė Džesikai 
Ternerio „Klivlando užtvanką“, tačiau paveikslas liks šeimos namuose, kol 
Džesikai sukaks dvidešimt vieneri, — sulig šiuo sakiniu Virginija išsidavė, jog 
Džailzas visas motinos testamento smulkmenas išklojo sužadėtinei ir 
nepasivargino apie jas papasakoti nei Emai, nei Greisei. — Ji buvo labai dosni, 
turint galvoje, — tęsė Virginija, —kad Džesika net nėra šeimos narė. 

— Mums Džesika yra dukra, — griežtai atsakė Haris. — Ir tu turi taip su ja 
elgtis. 

— Manau, būtų teisingiau sakyti, kad ji — netikra sesuo, — kalbėjo 
Virginija. — Neturime pamiršti, Džesika — Barnardo globos namų našlaitė ir 
dar žydė. Manau, tik todėl, kad aš kilusi iš Jorkšyro, daiktus esu linkusi vadinti 
tikraisiais vardais. 

— O aš manau, tik todėl, kad esu kilusi iš Glosteršyro, — atrėžė Ema, — 
intrigantes kales esu linkusi vadinti intrigantėmis kalėmis. 

Ema atsistojo ir išėjo iš kambario. Pirmą kartą tą vakarą Džailzas atrodė 
sutrikęs. Dabar Haris įsitikino, jog nei Džailzas, nei Virginija nežino, kad 
Elžbieta surašė naują testamentą. Jis atsargiai rinko žodžius. 

— Po laidotuvių Ema šiek tiek pavargusi ir sudirgus1. Neabejoju, jog rytą ji 
bus atsigavusi. 

Haris sulankstė servetėlę, palinkėjo jiems labos nakties ir daugiau netaręs 
nė žodžio išėjo iš kambario. 

Virginija pažvelgė į sužadėtinį. 


— Buvai nuostabus, kiškuti. Bet, turiu pasakyti, tavo šeima labai jau įžeidi; 
na, gal todėl, kad pastaruoju metu jiems teko daug visko patirti. Vis dėlto man 
neramu, kad tai nebūtų blogas ženklas, kalbant apie ateitį. 


5 John Constable (1776—1837) — anglų tapytojas. 


10 


— Čia BBC, žinių tarnyba. Žinias skaito Alvaras Lidelis. Šįryt, dešimtą 
valandą, ministras pirmininkas ponas Atlis pageidavo audiencijos pas karalių ir 
paprašė Jo Didenybės leidimo paleisti Parlamentą ir surengti visuotinius 
rinkimus. Ponas Atlis grįžęs į Bendruomenių Rūmus pranešė, kad rinkimai 
įvyks ketvirtadienį, spalio dvidešimt penktą dieną. 

Kitą dieną 622 parlamento nariai susikrovė portfelius, susitvarkė spinteles, 
atsisveikino su kolegomis ir grįžo į savo rinkimų apygardas rengtis mūšiui. 
Tarp jų buvo 1r seras Džailzas Baringtonas, leiboristų kandidatas, 
atstovaujantis Bristolio dokų rajonui. 


Antrą kampanijos savaitę, vieną rytą per pusryčius, Džailzas pasakė Hariui 
ir Emai, kad Virginija kartu su juo nedalyvaus rinkimų kampanijoje. Ema nė 
nemėgino slėpti, kaip jai palengvėjo. 

— Virginija mano, kad net galėtų sumažinti norinčiųjų už mane balsuoti 
skaičių, — pasakė Džailzas. — Šiaip ar taip, nė vienas jos šeimos narys niekada 
nėra balsavęs už leiboristus. Keli gal ir buvo kada nors prijautę vienam kitam 
liberalui, bet leiboristų nepalaikė niekada. 

Haris nusijuokė. 

— Štai ir radome nors vieną bendrumą. 

— Jei rinkimus laimės leiboristai, — įsiterpė Ema, — kaip manai, ar ponas 
Atlis paprašys tavęs tapti Ministrų kabineto nariu? 

— Dievai žino. Tas žmogus — toks slapukas, kad ir pats vargiai mato savo 
kortas. Tačiau, jei tikėsime viešosios apklausos duomenimis, rinkimų rezultatai 
nenuspėjami, todėl nėra prasmės svajoti apie raudonas sėdynes, kol viskas 
nesibaigė. 

— Galiu lažintis, — pasakė Haris, — kad šįkart Čerčilis brauks namo. 
Patikėkit, tik britai gali išspirti iš posto ministrą pirmininką, šiam ką tik 


laimėjus karą. 

Džailzas pažvelgė į laikrodį. 

— Negaliu taip sėdėti ir plepėti, — pasakė. — Dabar turėčiau bendrauti su 
rinkėjais Karūnavimo gatvėje. Gal nori su manimi, Hari? — šyptelėjęs paklausė 
Džailzas. 

— Turbūt juokauji. Nejau įsivaizduoji mane, agituojantį žmones už tave 
balsuoti? Atpurtyčiau daugiau žmonių nei Virginija. 

— Kodėl nepamėginus? — pasiūlė Ema. — Jau atidavei leidyklai naujausios 
knygos rankraštį; be to, visada sakai, kad tikra patirtis yra vertingesnė už 
begalinį sėdėjimą bibliotekoje ir faktų rankiojimą. 

— Bet manęs laukia įtempta diena, — prieštaravo Haris. 

— Taip, tikrai įtempta, — pasakė Ema. — Pažiūrėkim: rytą nuveži Džesiką į 
mokyklą ir... aa, taip taip, po pietų vėl paimi ir parveži namo. 

— Na, gerai. Keliausiu su tavimi, — sutiko Haris. — Bet būsiu tik stebėtojas, 
tikiuosi, suprasi. 


— Laba diena, pone, aš — Džailzas Baringtonas. Gal galiu tikėtis jūsų 
paramos rinkimuose, kurie įvyks spalio dvidešimt penktą? — paklausė jis 
sustojęs pasikalbėti su rinkėju. 

— Neabejotinai galite, pone Baringtonai. Visada balsuoju už torius. 

— Ačiu, — padėkojo Džailzas greitai eidamas prie kito rinkėjo. 

— Bet tu — leiboristų kandidatas, — priminė svainiui Haris. 

— Biuleteniuose nėra nurodyti partijų pavadinimai, — atsakė Džailzas, — 
ten įrašytos tik kandidatų pavardės. Kam reikia griauti žmonių iliuzijas? Laba 
diena, aš — Džailzas Baringtonas; viliuosi, kad... 

— Gali viltis ir toliau, nes nebalsuosiu už pasipūtusį frantą. 

— Bet aš — leiboristų kandidatas, — protestavo Džailzas. 

— Bet vis tiek esi frantas. Ir ne geresnis už tą Franką Pakenhemą, savosios 
klasės išdaviką. 

Žmogui nuėjus, Haris tvardėsi nenusijuokęs. 

— Laba diena, ponia, aš — Džailzas Baringtonas. 

— Oo, kaip miela su jumis susipažinti, sere Džailzai. Esu didelė jūsų 
gerbėja nuo tada, kai Tobruke pelnėte Karo kryžių. — Džailzas žemai 


nusilenkė. — Ir nors visada balsuoju už liberalus, šįkart galite manimi 
pasikliauti. 

— Dėkoju, ponia, — atsakė Džailzas. 

Jis atsigręžė į Harį, kuris nusišypsojo ir nukėlė skrybėlę. 

— O jūs, pone Kliftonai, galite nesivarginti; nekilnokite prieš mane 
skrybėlės; žinau, kad gimėte Varyklos gatvėje; gėda, kad balsuojate už torius. 
Jūs — savosios klasės išdavikas, — pridūrė ji prieš nueidama. 

Dabar jau Džailzas stengėsi nesijuokti. 

— Nemanau, kad būčiau gimęs politikuoti, — pratarė Haris. 

— Laba diena, pone, aš esu... 

— ... Džailzas Baringtonas. Taip, žinau, — atsakė vyriškis, nekreipdamas 
dėmesio į ištiestą Džailzo ranką. — Jūs man spaudėte ranką prieš pusvalandį, 
pone Baringtonai, o aš atsakiau, kad už jus balsuosiu. Bet dabar jau suabejojau. 

— Ar tau visada taip prastai sekasi? — paklausė Haris. 

— Oi, gali būti daug blogiau. Išstatęs save parodai nenustebk, jei atsiras 
žmonių, mielai mesiančių į tave vieną kitą supuvusį pomidorą. 

— Niekada nebūčiau politikas, — pratarė Haris. — Viską priimu per daug 
asmeniškai. 

— Vadinasi, galiausiai atsidursi Lordų Rūmuose, — pasakė Džailzas 
sustodamas prie aludės. — Manyčiau, prieš grįžtant į mūšio lauką praverstų 
pusė pintos alučio. 

— Nemanau, kad kada nors būčiau lankęsis šitoje aludėje, — pratarė Haris, 
apžiūrinėdamas iškabą, kurioje buvo pavaizduotas vidun kviečiantis savanoris. 

— Ir aš nesu čia buvęs. Bet iki rinkimų dienos būsiu atsigėręs visose savo 
apygardos smuklėse. Aludžių šeimininkai visada mielai reiškia savo nuomonę. 

— Ir kas gi norėtų būti Parlamento nariu? 

— Jei to klausi, — atsakė Džailzas jiems įėjus į aludę, — niekada nesuprasi, 
ką reiškia rinkimų kovos šiurpulys, ką reiškia laimėti rinkimai, po kurių gauni 
vietą Bendruomenių Rrūmuose ir gali suvaidinti savo vaidmenį — nors ir visai 
menką — šalies valdyme. Visa tai —lyg karas be kulkų. 

Haris patraukė link ramios nišos aludės kampe, o Džailzas atsisėdo prie 
baro. Kai Haris atėjo prie jo, Džailzas šnekučiavosi su barmenu. 

— Atleisk, bičiuli, — pasakė Džailzas. — Negaliu slėptis kampe. Visada 
turiu būti matomas, net tada, kai man pertrauka. 


— Bet aš norėjau su tavimi aptarti keletą konfidencialių klausimų, — 
pratarė Haris. 

— Tada tau reikės kalbėti kiek nuleistu balsu. Prašyčiau dviejų puspinčių 
alaus, barmene, — užsakė Džailzas. 

Jis įsitaisė kėdėje ir pasirengė išklausyti Harį, nors keli klientai — ne visi jie 
buvo blaivūs — plekšnojo jam per nugarą aiškindami, kaip valdyti šalį, 
kreipdamiesi į jį visaip — nuo „sere“ iki „galvijau“. 

— Na, kaip naujojoje mokykloje sekasi mano sūnėnui? — ištuštinęs bokalą 
paklausė Džailzas. 

— Nepasakyčiau, kad Bičkrofte jam patinka labiau nei Šventajame Bedoje. 
Kalbėjausi su jo mokytojų; jis tepasakė, kad Sebas labai gabus, todėl beveik 
nėra abejonių, kad jam bus pasiūlyta vieta Oksforde, bet berniukas sunkiai 
bičiuliaujasi su kitais. 

— Gaila, kad taip yra, — atsakė Džailzas. — Gal jis tiesiog drovus. Juk ir tu 
niekam nepatikai, kai atvykai į Šventąjį Bedą, — Džailzas vėl atsisuko į 
barmeną. — Prašyčiau dar du po pusę. 

— Tuoj pat, sere. 

— O kaip laikosi mano mylimoji mergytė? — klausinėjo Džailzas. 

— Jei kalbi apie Džesiką, — atsakė Haris, — tau teks stoti į ilgą eilę. Tą 
mažylę myli visi — nuo Kleopatros iki paštininko, —o ji myli tik savo tėtį. 

— Kada jai pasakysi, kas yra tikrasis jos tėvas? — tylesniu balsu paklausė 
Džailzas. 

— Nuolat pats savęs to klausiu. Ir tau nereikia priminti, kad taip 
komplikuoju ateitį; tiesiog niekaip nerandu tinkamo meto. 

— Tinkamo meto niekada nebus, — pasakė Džailzas. — Nedelsk per ilgai, 
nes Ema jai tikrai niekada to nepasakys, o aš net neabejoju, kad Sebas jau viską 
išsiaiškino. 

— Kodėl taip sakai? 

— Ne čia, — pratarė Džailzas, kai jam per nugarą pliaukštelėjo dar vienas 
rinkėjas. 

Barmenas pastatė ant baro dvi puspintes alaus. 

— Iš viso — devyni pensai, sere. 

Kadangi už pirmus du bokalus mokėjo Haris, jis pamanė, kad dabar — 
Džailzo eilė. 


— Atsiprašau, — pasakė Džailzas, —bet man mokėti neleidžiama. 

— Neleidžiama mokėti? 

— Neleidžiama. Kandidatui neleidžiama pirkti gėrimų rinkimų kampanijos 
metu. 

— Aa, — atsakė Haris, — pagaliau radau vienintelę priežastį, kodėl verta 
norėti tapti parlamentaru. Bet man smalsu, kodėl neleidžiama. 

— Galėtų pamanyti, kad mėginu nupirkti tavo balsą. Ši taisyklė įvesta nuo 
„Supuvusio miestelio“ reformos laikų. 

— Prieš sutikdamas už tave balsuoti, pareikalaučiau gerokai daugiau nei 
puspintės alaus, — atsakė Haris. 

— Tyliau kalbėk, — pratarė Džailzas. — Šiaip ar taip, jei už mane nenori 
balsuoti mano svainis, spaudos atstovai norės paklausti, kodėl turėtų balsuoti 
kiti. 

— Kadangi akivaizdu, kad dabar ne laikas ir ne vieta kalbėtis apie šeimos 
reikalus, ar galiu tikėtis, kad sekmadienio vakarą sutiksi pavakarieniauti su 
manimi ir Ema? 

— Neturiu jokių vilčių. Sekmadienį turėsiu dalyvauti trejose mišiose; 
nepamiršk, šis sekmadienis paskutinis prieš rinkimus. 

— O, Dieve, — tarstelėjo Haris. — Ar rinkimai jau kitą ketvirtadienį? 

— Prakeikimas, — išspaudė Džailzas. — Yra tokia auksinė taisyklė — 
niekada neprimink toriui rinkimų datos. Dabar man lieka tikėtis tik Dievulio 
pagalbos, o aš dar nesu tikras, kurią pusę Jis palaiko. Sekmadienio rytą per 
ankstyvąsias mišias bažnyčioje pulsiu ant kelių; vakarinių mišių metu prašysiu 
nušviesti man kelią, melsiuosi per mišparus ir vilsiuosi, kad balsavimas baigsis 
du prieš vieną mano naudai. 

— Nejau tau išties reikia griebtis tokių kraštutinių priemonių tik tam, kad 
laimėtum keliais balsais daugiau? 

— Aišku, reikia, jei varžaisi atstovaudamas nedidelei apygardai. Ir 
nepamiršk, į bažnyčią susirenka gerokai daugiau žmonių, nei man pavyksta 
sukviesti į savo agitacinius susirinkimus. 

— O aš maniau, bažnyčia turėtų būti neutrali. 

— Turėtų būti; vikarai visada sakys, kad politika jų visiškai nedomina, nors 
dažnai net iš sakyklų skleis savo abejones, kuo aiškiausiai išdėstydami 
parapijiečiams, už kurią partiją balsuos. 


— Kadangi moku aš, gal norėtum dar pusės pintos? — pasiūlė Haris. 

— Ne. Nebegaliu gaišti laiko su tavimi plepėdamas. Tu nebalsuoji šioje 
apygardoje, ojei ir balsuotum, manęs nepalaikytum. 

Džailzas pašoko nuo kėdės, paspaudė barmenui ranką ir spruko iš smuklės į 
gatvę, kur nusišypsojo pirmam sutiktam praeiviui. 

— Laba diena, pone. Aš — Džailzas Baringtonas; tikiuosi jūsų paramos kitą 
ketvirtadienį, per rinkimus. 

— Aš šioje apygardoje negyvenu, drauguži; vienai dienai atvažiavau iš 
Birmingamo. 


Rinkimų dieną Džailzo patikėtinis Grifas Haskinsas pasakė savo kandidatui 
tikis, jog Bristolio dokų rinkėjai liks ištikimi savajam nariui ir grąžins jį į 
Parlamentą jiems atstovauti Bendruomenių Rūmuose, nors gali būti ir taip, 
kad šįkart pergalei reikalinga dauguma bus menkesnė. Tačiau patikėtinis 
nebuvo įsitikinęs, ar Leiboristų partija išlaikys valdžią. 

Paaiškėjo, Grifas buvo teisus abiem atvejais, nes 1951 m. spalio 27 d., trečią 
valandą ryto, Rinkimų komisijos pirmininkas pranešė, jog tris kartus 
perskaičiavus balsus seras Džailzas Baringtonas laikomas teisėtai išrinktu 
Parlamento nariu, atstovaujančiu Bristolio dokų rajonams, surinkęs daugumą 
balsų — 414 daugiau nei priešininkas. 

Susumavus visos tautos balsavimo rezultatus paaiškėjo, kad Konservatorių 
partijai teko absoliuti dauguma — 17 vietų persvara, ir Vinstonas Čerčilis dar 
kartą atsidūrė dešimtame Dauningo gatvės numeryje. Tai buvo pirmieji 
rinkimai, kuriuos jis laimėjo būdamas konservatorių lyderis. 

Kitą pirmadienį Džailzas išvyko į Londoną ir užėmė savo vietą 
Bendruomenių Rūmuose. Koridoriuose buvo kalbama, kad toriams pelnius 17 
vietų persvarą ilgai netrukus teks skelbti naujus rinkimus. 

Džailzas suprato: kad ir kada tie rinkimai įvyktų, turėdamas vos 414 balsų 
persvarą, jis privalės kautis už tolesnį politiko gyvenimą, nes nelaimėjęs bus 
priverstas baigti parlamentaro karjerą. 

Liokajus padavė Džailzui sidabrinį padėklą su rytiniu paštu. Kaip kiekvieną 
rytą, Džailzas greitai pervertė laiškus, atskirdamas pailgus plonus rudus vokus, 
kuriuos atidėjo į šalį, nuo baltų kvadratinių, kuriuos ketino atplėšti 
nedelsdamas. Tarp jo dėmesį patraukusių laiškų tą rytą buvo pailgas plonas 
baltas vokas su užklijuotu Bristolio pašto ženklu. Džailzas atplėšė voką. 

Iš jo ištraukė vienintelį lapelį su kreipiniu Tam, kam priklauso. Perskaitęs 
pakėlė akis ir nusišypsojo Virginijai, prie jo prisėdusiai vėlyvų pusryčių. 

— Kitą trečiadienį viskas bus galutinai sutvarkyta, — pareiškė jis. 

Virginija nepakėlė akių nuo Daily Express numerio. Ji kiekvieną rytą 
pradėdavo nuo puodelio juodos kavos ir Viljamo Hikio gandų skilties, kad 
išsiaiškintų, kurios jos bičiulės gali tikėtis tais metais būti pristatytos karaliaus 
rūmuose, o kurios neturi jokių šansų. 

— Kas bus galutinai sutvarkyta? — paklausė vis dar nepakeldama akių. 

— Mamos testamentas. 

Virginija pamiršo visas daug vilčių teikiančias bičiules, sulankstė laikraštį ir 
meiliai nusišypsojo Džailzui. 

— Papasakok man daugiau, mielasis. 

— Kitą trečiadienį Bristolyje bus perskaitytas testamentas. Galėtume ten 
nuvažiuoti antradienį po pietų, pernakvoti dvare ir kitą dieną išklausyti 
testamento. 

— Kurią valandą jis bus skaitomas? 

Džailzas dar kartą pažvelgė į laišką. 

— Vienuoliktą valandą, Maršalo, Beikerio ir Sidonso kontoroje. 

— Ar labai prieštarautum, kiškuti, jei važiuotume trečiadienio rytą? 
Nemanau, kad ištverčiau dar vieną vakarą, stengdamasi būti maloni niurzgai 
tavo seseriai. 

Džailzas jau rengėsi kažką sakyti, bet persigalvojo. 

— Aišku, neprieštaraučiau, mano meile. 


— Liaukis į mane kreiptis „mano meile“, kiškuti; toks kreipinys siaubingai 
nuvalkiotas. 

— Kokia tavęs šiandien laukia dienelė, brangioji? 

— Beprotiška, kaip visada. Pastaruoju metu atrodo, kad tas bėgimas niekada 
nesiliaus. Šįryt matuosiuosi dar vieną suknelę, pietausiu su pamergėmis, o po 
pietų esu susitarusi susitikti su maisto ir gėrimų tiekėjais, kurie man neduoda 
ramybės reikalaudami konkrečių skaičių. 

— Kiek bus svečių naujausiais duomenimis? — paklausė Džailzas. 

— Iš mano pusės — daugiau kaip du šimtai, iš tavo — dar šimtas trisdešimt. 
Tikėjausi kitą savaitę išsiųsti kvietimus. 

— Man tinka, — atsakė Džailzas. — Beje, — pridūrė jis, — spikeris man 
garantavo galimybę svečius priimti Bendruomenių Rūmų terasoje; gal 
galėtume pakviesti ir jį. 

— Žinoma, kiškuti. Šiaip ar taip, jis — konservatorius. 

— Gal dar ir poną Atlį? — nedrąsiai paklausė Džailzas. 

— Nesu tikra, kaip sureaguos tėtis, jei leiboristų partijos lyderis dalyvaus 
vienturtės jo dukters vestuvėse. Gal galėčiau jo paprašyti pakviesti poną Čerčilį. 


Kitą trečiadienį Džailzas nuvažiavo jaguaru į Kadogano sodus ir pastatė 
automobilį prie Virginijos buto. Jis paskambino prie lauko durų tikėdamasis 
spėti papusryčiauti su sužadėtine. 


— Ledi Virginija dar nenusileido, sere, — pasakė liokajus. — Bet, jei 
sutiktumėte palaukti svetainėje, atneščiau jums puodelį kavos ir rytinių 
laikraščių. 


— Ačiu, Meisonai, — padėkojo Džailzas liokajui, kuris kartą jam prasitarė 
balsavęs už leiboristus. 

Džailzas įsitaisė patogiame krėsle; jam buvo pasiūlyta rinktis Express arba 
Telegraph. Džailzas pasirinko Telegraph, nes dėmesį patraukė pirmo puslapio 
antraštė: Eizenhaueris pareiškė, kad sieks prezidento posto. Toks sprendimas 
Džailzo nenustebino, nors jam buvo įdomu sužinoti, kad generolas varžysis 
kaip respublikonas; iki šiol nebuvo aišku, kurią partiją jis remia, nes kelią į 
prezidentus jam ruošė tiek demokratai, tiek respublikonai. 


Džailzas kas penkias minutes dirsčiojo į laikrodį, tačiau Virginija nesirodė. 
Kai ant židinio atbrailos stovintis laikrodis išmušė pusvalandį, jis atkreipė 
dėmesį į septintame puslapyje išspausdintą straipsnį, kuriame buvo rašoma, 
jog Britanija rengiasi tiesti pirmąjį greitkelį. Parlamento veiklai skirtuose 
puslapiuose nušviesta beviltiška padėtis Korėjos kare, o Džailzo kalba, siūlanti 
visiems darbininkams įteisinti keturiasdešimt aštuonių valandų darbo savaitę 
ir kiekvieną papildomą valandą traktuoti kaip viršvalandžius, pacituota visutėlė 
su smerkiančiu redakcijos prierašu. Jis nusišypsojo. Juk tai — Telegraph. Rūmų 
naujienų skiltyje Džailzas perskaitė pranešimą, kad princesė Elžbieta sausio 
mėnesį lankysis Afrikoje; tada į kambarį įpuolė Virginija. 

— Labai atsiprašau, kad priverčiau manęs laukti, mielasis, bet niekaip 
negalėjau apsispręsti, ką apsivilkti. 

Džailzas pašokęs pabučiavo sužadėtinę į abu skruostus, žengė žingsnį atgal 
1r dar kartą pasidžiaugė savo sėkme, kad tokia graži moteris skyrė jam dėmesį. 

— Nuostabiai atrodai, — pratarė grožėdamasis dar niekada nematyta 
geltona suknele, pabrėžiančia liekną, grakščią Virginijos figūrą. 

— Gal kiek per rizikinga, juk bus skaitomas testamentas? — sukdamasi 
suabejojo Virginija. 

— Aišku, kad ne, — ramino ją Džailzas. — Tiesą sakant, kai tik įžengsi į 
kambarį, niekas apie nieką nebegalvos, matys tik tave. 

— Tikiuosi, taip nebus, — atsakė Virginija pažvelgdama į laikrodį. — Vaje, 
negi tikrai jau taip vėlu? Geriau nepusryčiaukim, kiškuti, jei norime spėti laiku. 
Na, mes jau žinome tavo motinos testamento turinį, bet visiems turi atrodyti, 
kad nežinome. 

Pakeliui į Bristolį Virginija supažindino Džailzą su pasirengimo vestuvėms 
smulkmenomis. Džailzas kiek nusivylė, kad ji nepaklausė, kaip Parlamente 
buvo sutikta jo kalba, nors, kita vertus, spaudos atstovų galerijoje Viljamo Hikio 
nebuvo. Įsukus į Didijį Vakarų kelią Virginija pasakė tai, kas pareikalavo viso 
Džailzo dėmesio. 

— Kai įsigalios testamentas, pirmiausia turėsime kuo nors pakeisti 
Marsdeną. 

— Bet jis mūsų šeimoje dirba jau trisdešimt metų, — atsakė Džailzas. — 
Tiesą sakant, nė neprisimenu tų laikų, kai jo mūsų namuose nebuvo. 


— Ir tai — dalis visos bėdos. Tačiau tu, mielasis, nesijaudink, aš pati kuo 
puikiausiai surasiu, kuo jį pakeisti. 

— Bel 

— Ojei tu labai nenori Marsdeno atleisti, kiškuti, jis bet kada galės eiti 
dirbti į dvarą —ten rūpinsis mano tetomis. 

— Bel 

— Jei jau pradėjau kalbą apie keitimus, — tęsė Virginija, — dabar — pats 
laikas rimtai pasikalbėti apie Džeki. 

— Asmeninę mano sekretorę? 

— Mano manymu, ji tavo atžvilgiu gerokai per daug asmeninė. Negaliu 
apsimetinėti ir sakyti, neva pritariu tam moderniam įpročiui eiliniam 
personalui kreiptis į viršininką vardu. Neabejoju, tai — viena iš absurdiškų 
Leiboristų partijos propaguojamos lygybės apraiškų. Vis dėlto pamaniau, kad 
tiesiog būtina jai priminti, jog esu ledi Virginija. 

— Man labai gaila, — atsakė Džailzas. — Paprastai ji būna labai mandagi. 

— Gal su tavimi ir mandagi, bet kai vakar jai paskambinau, ji manęs 
paprašė palaukti, o aš laukti nepratusi. 

— Aš suja pasikalbėsiu. 

— Prašyčiau nesivarginti, — atsakė Virginija, ir Džailzas lengviau atsipūtė. 
— Nes aš daugiau neskambinsiu tau į darbą tol, kol ji ten dirbs. 

— Ar tu kartais neperlenki lazdos? Šiaip ar taip, ji labai gerai dirba; manau, 
surasti jos lygio pamainą beveik neįmanoma. 

Virginija pasilenkusi pabučiavo jį į skruostą. 

— Kiškuti, nuoširdžiai viliuosi, jog greitai suprasi, kad aš — vienintelis 
žmogus, kuriam rasti pamainą beveik neįmanoma. 


Į kambarį įžengė ponas Sidonsas ir visai nenustebo pamatęs, kad susirinko 
visi, gavę laiškus, adresuotus Tam, kam priklauso. Jis sėdo prie stalo ir nužvelgė 
viltingus veidus. 

Pačiame priekyje sėdėjo seras Džailzas Baringtonas ir jo sužadėtinė ledi 
Virginija Fenvik. Gyva ji buvo dar labiau pribloškianti nei nuotraukoje, kurią 
ponas Sidonsas matė Country Life puslapiuose ilgai netrukus po to, kai pora 


paskelbė apie savo sužadėtuves. Ponas Sidonsas laukė, kol bus su ja 
supažindintas. 

Antroje eilėje, tiesiai už jų, sėdėjo ponas Haris Kliftonas ir jo žmona Ema, 
šalia — jos sesuo Greisė. Ponas Sidonsas pralinksmėjo pamatęs, kad panelė 
Barington mūvi mėlynas kojines. 

Trečioje eilėje buvo įsitaisę ponas ir ponia Holkombai, šalia jų — kunigas 
ponas Donaldsonas ir seselės uniforma vilkinti moteris. Dvi paskutines eiles 
užėmė Baringtonų šeimai daugelį metų dirbęs personalas; jų pasirinktos vietos 
atspindėjo statusą pagal pareigas. 

Ponas Sidonsas užsidėjo ant nosies galiuko pusmėnulio formos akinius ir 
atsikrenkšdamas davė ženklą, kad tuoj pradės darbą. 

Prieš įžanginius sakinius jis nužvelgė klausytojus per akinių viršų. Jam 
nereikėjo jokių popierėlių; advokatas visada kalbėdavo be užrašų. 

— Ponai ir ponios, — kreipėsi jis, — esu Desmondas Sidonsas, pastaruosius 
dvidešimt trejus metus didžiavęsis privilegija dirbti Baringtonų šeimos 
advokatu, nors dar ir neprilygstu savo tėvui, su šia šeima bendravusiam per 
visą sero Valterio ir sero Hugo Baringtono karjerą. Beje, nukrypau, — ponui 
Sidonsui pasirodė, kad ledi Virginija šiai jo replikai pritarė. — Žinau paskutinę 
Elžbietos Mei Barington valią ir turiu jos testamentą, — tęsė jis, — kurį jai 
prašant surašiau ir kuris buvo pasirašytas dalyvaujant dviem 
nepriklausomiems liudininkams. Taigi šis dokumentas, — tęsė jis visiems 
rodydamas testamentą, —anuliuoja visus ankstesnius dokumentus. 

Negaišinsiu jūsų laiko skaitydamas, kaip reikalauja įstatymai, įvadinius 
puslapius su teisinėmis ištarmėmis, bet iškart susitelksiu į jos malonybės valią. 
Jei kas nors vėliau panorės išsamiau pastudijuoti testamentą, tikrai galės tai 
padaryti. 

Ponas Sidonsas nuleido akis, pervertė puslapį ir prieš tęsdamas pasitaisė 
akinius. 

— Testamente paminėti keli labdaros gestai, tokie įprasti velionei ir artimi 
jos širdžiai. Aukos skiriamos Šventojo Andriejaus bažnyčiai, Daktaro Barnardo 
globos namams ir ligoninei, kuri su didžiule užuojauta slaugė ledi Barington 
paskutinėmis jos gyvenimo dienomis. Visos šios įstaigos gaus po penkis šimtus 
svarų. 

Ponas Sidonsas dar kartą pasitaisė akinius. 


— Dabar paminėsiu tuos žmones, kurie daugybę metų dirbo Baringtonų 
namuose. Kiekvienas personalo narys, dirbęs ledi Barington ilgiau nei 
penkerius metus, gaus papildomą metų algos dydžio atlygį, o ūkvedė ir liokajus 
dar gaus po penkis šimtus svarų kiekvienas. 

Marsdenas nulenkė galvą ir sušnabždėjo: „Dėkoju, ledi.“ 

— Dabar kalbėsiu apie ponią Holkomb, buvusią ponią Artur Klifton. Jai 
paliekama Viktorijos laikų segė, kuria ledi Barington buvo pasipuošusi jos 
dukters vestuvių dieną; ponia Barington viliasi, cituoju testamentą, jog „ši segė 
primins poniai Holkomb daug mielų kartu praleistų akimirkų“. 

Meisė nusišypsojo, bet niekaip negalėjo sugalvoti, kada galėtų pasipuošti 
tokiu nepakartojamai žavingu brangiu papuošalu. 

Ponas Sidonsas atvertė kitą puslapį, stumtelėjo ant nosies pusmėnulio 
formos akinius ir tęsė toliau: 

— Džesikai Klifton, gimusiai pavarde Piotrovska, palieku mėgstamiausią 
savo senelio Ternerio akvarelę „Klivlando užtvanka“. Viliuosi, paveikslas ją 
įkvėps; tikiu, ji turi nuostabų talentą, kuriam sužydėti privalo būti užtikrinta 
net menkiausia galimybė. 

Džailzas linksėjo, gerai prisimindamas šiuos žodžius; mama jam aiškino, 
kodėl nori, kad Džesika paveldėtų trokštamą Ternerį. 

— Savo anūkui Sebastijonui Arturui Kliftonui, — tęsė ponas Sidonsas, — 
palieku penkis tūkstančius svarų, kuriuos jis gaus sulaukęs atitinkamo amžiaus 
—1961-ųjų kovo devintą. 

Džailzas ir vėl palinksėjo. Nieko nuostabaus, pamanė. 

— Visą savo nekilnojamąjį turtą, įskaitant ir dvidešimt du procentus 
Baringtono laivybos kompanijos akcijų, taip pat ir dvarą... — ponas Sidonsas 
neatsispyrė pagundai žvilgtelėti į ledi Virginiją Fenvik, sėdinčią ant kėdės 
kraštelio, — ... palieku mylimoms dukroms Emai ir Greisei; šiuo turtu jos gali 
naudotis kaip tinkamos; išimtis — mano Siamo katė Kleopatra, kurią palieku 
ledi Virginijai Fenvik, nes jos abi labai panašios. Abi gražios, gerai prižiūrėtos, 
pasipūtusios, gudrios, nuolat kitais manipuliuojančios plėšrūnės, manančios, 
kad visi šiame pasaulyje turi joms tarnauti, įskaitant ir galvą pametusį mano 
sūnų, už kurį tegaliu melstis vildamasi, kad jis laiku pakirs iš jos paskleistų 
kerų. 


Iš visuose kampuose pasigirdusio šurmulio ir šoko ištiktų susirinkusiųjų 
veidų ponui Sidonsui buvo aišku, jog niekas šito nesitikėjo, nors jis pastebėjo, 
kad ponas Kliftonas liko stebėtinai ramus. Žodis „rami“ niekaip netiko ledi 
Virginijai apibūdinti; ji kažką šnabždėjo Džailzui į ausį. 

— Testamentas perskaitytas, — pasakė ponas Sidonsas. — Jei yra klausimų, 
mielai į juos atsakysiu. 

— Turiu vieną klausimą, — pratarė Džailzas, kol visi kiti tylėjo. — Po kiek 
laiko galiu užginčyti testamentą? 

— Aukščiausiajam Teismui galite pateikti apeliaciją bet kuriuo metu per 
artimiausias dvidešimt aštuonias dienas, sere Džailzai, — atsakė ponas 
Sidonsas, laukęs šio klausimo ir tikėjęsis šio klausėjo. 

Gal buvo ir daugiau klausimų, bet seras Džailzas ir ledi Virginija jų 
negirdėjo, nes netarę nė žodžio išlėkė iš kambario. 

— Padarysiu bet ką, mieloji, — kalbėjo jis, — tik, prašau, nenutrauk mūsų 
sužadėtuvių. 

— Kaip man žiūrėti visam pasauliui į akis po to, kai tavo motina mane šitaip 
pažemino tavo šeimos, draugų ir net tarnų akivaizdoje? 

— Suprantu, — atsakė Džailzas, — išties suprantu, bet mama tikrai nebuvo 
blaivaus proto. Ji negalėjo suvokti, ką daro. 

— Sakei, padarysi bet ką? — žaisdama su sužadėtuvių žiedu pakartojo 
Virginija. 

— Bet ką, mieloji. 

— Pirma, ką turi padaryti — atleisti savo sekretorę. O vietoje jos galės dirbti 
tik tas žmogus, kuriam aš pritarsiu. 

— Manyk, kad jau dabar viskas taip ir yra, — romiai atsakė Džailzas. 

— O rytoj tu pasirinksi vieną iš geriausių teisininkų kontorų ir užginčysi 
testamentą; kad ir kas būtų, turėsi grumtis nagais ir ragais, nes mes privalome 
laimėti. 

— Aš jau konsultavausi su karališkuoju advokatu Kutbertu Meikinsu. 

— Nagais Ir ragais, — pakartojo Virginija. 

— Nagais Ir ragais, — sutiko Džailzas. — Ar dar turi kokių pageidavimų? 

— Taip. Kai kitą savaitę siųsime svečiams kvietimus, aš vienintelė 
peržiūrėsiu ir patvirtinsiu svečių sąrašą. 

— Bet šitai reikštų... 

— Taip ir bus. Nes noriu, kad visi, kurie buvo tame kambaryje, žinotų, ką 
reiškia būti atstumtam. — Džailzas panarino galvą. — Aa, matau, — tęsė 
Virginija nusiimdama sužadėtuvių žiedą.. — Vadinasi, sakydamas, kad 
padarysi bet ką, kalbėjai netiesą. 

— Sakiau gryną tiesą, mieloji. Sutinku, tu viena nuspręsi, ką kviesti į 
vestuves. 


— Ir galiausiai, — kalbėjo Virginija, — liepsi ponui Sidonsui parūpinti 
teismo orderį iškeldinti visus Kliftonų šeimos narius iš Baringtonų namų. 

— Bet kurjie gyvens? 

— Man nė velnio nerūpi, kur gyvens, — atkirto Virginija. — Tau atėjo metas 
apsispręsti, ar likusį gyvenimą nori nugyventi su manimi, ar sujais. 

— Likusį savo gyvenimą noriu nugyventi su tavimi, — atsakė Džailzas. 

— Vadinasi, viskas sutarta, kiškuti, — vėl užsimaudama sužadėtuvių žiedą 
pasakė Virginija ir ėmė sagstytis suknelės sagas. 


Kai suskambo telefonas, Haris skaitė The Times, Ema — Telegraph. Prasivėrė 
durys ir į kambarį įėjo Denbis. 

— Pone Kliftonai, skambina jūsų leidėjas. Klausia, ar galėtų su jumis 
pasikalbėti. 

— Abejoju, ar jis tokiais žodžiais viską taip ir pasakė, — lankstydamas 
laikraštį pratarė Haris. 

Ema buvo taip įsigilinusi į skaitomą straipsnį, jog vyrui einant iš kambario 
nė nepakėlė akių. Kai Haris grįžo, straipsnį ji jau buvo perskaičiusi. 

— Nori? Atspėsiu, — pratarė. 

— Bilis sulaukė skambučių iš daugelio nacionalinių laikraščių, taip pat ir iš 
BBC; klausia, ar norėčiau padaryti pareiškimą. 

— Ką atsakei? 

— Jokių komentarų. Pasakiau jam, kad tikrai nereikia pilti žibalo į šitą ugnį. 

— Negaliu įsivaizduoti, kad šitai tenkintų Bilį Kolinsą, — atsakė Ema. — Jį 
tedomina, kaip parduoti knygas. 

— Jis nieko kita ir nesitikėjo, nesiskundžia. Pažadėjo kitos savaitės 
pradžioje knygynams padalyti trečią knygų popieriniais viršeliais tiražą. 

— Gal nori paklausyti, ką apie tai rašo Telegraph? 

— Ar būtina? — paklausė Haris, vėl sėsdamas prie pusryčių stalo. 

Ema nepaisė jo replikos ir ėmė skaityti komentarą. 

— „Vakar įvyko Karo kryžiaus kavalieriaus parlamentaro sero Džailzo 
Baringtono ir ledi Virginijos Fenvik, vienturtės Devintojo Fenviko grafo 
dukters, vestuvės. Nuotaka vilkėjo suknele, kurią sukūrė ponas Normanas...“ 

— Bentjau šitai praleisk, — paprašė Haris. 


Ema praleido kelias pastraipas. 

— „Ceremonijoje dalyvavo keturi šimtai svečių; tuoktuvės vyko 
Vestminsterio Šventosios Margaritos bažnyčioje. Jaunuosius sutuokė didžiai 
gerbiamas dvasininkas Ripono vyskupas Džordžas Hastingsas. Paskui 
Bendruomenių Rūmų terasoje buvo surengtas priėmimas. Tarp svečių — Jos 
Karališkoji Didenybė princesė Margarita, Burmos grafas Mountbatenas, 
opozicijos lyderis didžiai gerbiamas Klementas Atlis ir didžiai gerbiamas ponas 
Viljamas Morisonas, Bendruomenių Rūmų spikeris. Vestuvėse dalyvavusių 
svečių sąrašas įdomus, tačiau gerokai įdomiau pažvelgti į pavardes tų, kurių 
vestuvėse nebuvo arba todėl, kad nebuvo, nes jų nepakvietė arba jie nenorėjo 
atvykti. Svečių sąraše nebuvo nė vieno Baringtonų šeimos nario, išskyrus patį 
serą Džailzą. Taip ir lieka paslaptis, kodėl nedalyvavo dvi sero Džailzo seserys, 
ponia Ema Klifton ir panelė Greisė Barington, taip pat ir jo svainis, populiarus 
rašytojas Haris Kliftonas, nors prieš kelias savaites pranešta, jog pastarasis bus 
vyriausiasis sero Džailzo pabrolys.“ 

— O kas buvo vyriausiasis pabrolys? — paklausė Haris. 

— Daktaras Algernonas Dikinsas iš Oksfordo, Baliolio koledžo. 

— Mielasis Dikinsas, — pratarė Haris. — Puikus pasirinkimas. Jis tikrai 
niekada nepavėluos ir jau tikrai niekur nenukiš žiedų. Dar ką nors rašo? 

— Deja, taip. „Dar didesnę mįslę užmena tai, kad prieš šešerius metus, kai 
Lordų Rūmai sprendė Baringtono prieš Kliftoną bylą ir balsavo aiškindamiesi, 
kuris turėtų paveldėti Baringtono titulą ir dvarus, atrodė, kad seras Džailzas ir 
ponas Kliftonas neturėjo vienas kitam pretenzijų lordu kancleriui 
apsisprendus sero Džailzo naudai. Laimingoji pora, — tęsė Ema, — medaus 
mėnesį praleis sero Džailzo viloje Toskanoje.“ 

— Šito jau per daug, — pratarė Ema pakeldama akis. — Toji vila palikta man 
1r Greisei, ir mes ja galime naudotis kaip tinkamos. 

— Ema, elkis kaip pridera, — atsakė Haris. — Tau atrodė tinkama leisti 
Džailzui naudotis vila mainais už galimybę persikelti į dvarą, kol teismas 
nuspręs, ar testamentas galioja. Arjau dabar —viskas? 

— Ne, pikantiškiausia dar bus. „Vis dėlto atrodo, kad šeimą suskaldė sero 
Džailzo motinos ledi Elžbietos Barington mirtis. Neseniai perskaitytame jos 
testamente parašyta, kad visą turtą ji palieka dukroms Emai ir Greisei, o 
vienturčiam sūnui neskiria nieko. Seras Džailzas užprotestavo testamentą; šis 


klausimas bus sprendžiamas Aukščiausiajame Teisme kitą mėnesį.“ Dabar 
viskas. O ką rašo The Times? 

— Daug blaiviau. Pateikiami tik faktai, jokių spekuliacijų. Bet Bilis Kolinsas 
man sakė, kad pirmuosiuose Mail ir Express puslapiuose yra Kleopatros 
nuotrauka, o Mirror publikavo antraštę „Kačių peštynės“. 

— Ir kaip galėjom taip pulti? — stebėjosi Ema. — Niekada nesuprasiu, kaip 
Džailzas galėjo tai moteriai leisti užginti savo šeimos nariams dalyvauti 
vestuvėse? 

— Ir aš nesuprantu, — pritarė Haris, — nors, kita vertus, niekada 
nesuprasiu, kaip Velso princas galėjo atsisakyti sosto dėl išsiskyrusios 
amerikietės. Manau, tavo mama buvo teisi. Džailzas tiesiog pakvaišęs dėl tos 
moters. 

— Jei mano mama būtų norėjusi, kad tave palikčiau, — atsakė Ema, — 
nebūčiau jai paklususi, — Ema šiltai nusišypsojo Hariui. — Todėl mėginų 
suprasti brolį ir jį užjaučiu. 


Kitas dvi savaites daugelyje nacionalinių laikraščių mirgėjo medaus mėnesį 
Toskanoje leidžiančių sero Džailzo ir ledi Barington nuotraukos. 

Tą dieną, kai Baringtonai grįžo iš Italijos, buvo išleistas ketvirtas Hario 
romanas „Galingiau už kalaviją“. Kitą rytą ta pati nuotrauka pasirodė visų 
laikraščių, išskyrus The Times, pirmuosiuose puslapiuose. 

Kai Vaterlo stotyje laimingoji pora išlipo iš traukinio, pakeliui į automobilį 
jie praėjo V. H. Smito knygyną. Vitrinoje buvo eksponuojamas vienintelis 
romanas — daugybė tos pačios knygos egzempliorių. Po savaitės „Galingiau už 
kalaviją“ atsidūrė perkamiausiųjų sąraše ir ten išsilaikė iki dienos, kada turėjo 
būti pradėtas nagrinėti testamento klausimas. 

Haris tegalėjo pasakyti viena: nėra žmogaus, geriau už Bilį Kolinsą 
suprantančio, kaip reklamuoti knygą. 

Džailzas ir Ema sutarė dėl vieno dalyko — bus išmintingiau, jei bylą 
nagrinės uždaras teismas su pirmininkaujančiu teisėjų; taip bus išvengta 
nenuspėjamų prisiekusiųjų įnorių ir nuolat persekiojančios spaudos. Bylos 
nagrinėjimui vadovauti buvo paskirtas didžiai gerbiamas teisėjas ponas 
Justicijus Kameronas; abiejų šalių advokatai patikino savo klientus, kad jis yra 
tiek doras, tiek išmintingas, tiek blaiviai mąstantis. 

Nors prie šeštosios teismo salės spietėsi spaudos atstovai, iš abiejų šalių jie 
tesulaukė vienintelių komentarų — „labas rytas“, „gero vakaro“. 

Džailzui atstovavo karališkasis advokatas seras Katbertas Meikinsas, o Ema 
su Greise pasirinko karališkąjį advokatą poną Simoną Todą, nors Greisė aiškiai 
pasakė, kad visame procese nedalyvaus, nes turi svarbesnių darbų. 

— Kokių? — paklausė Ema. 

— Svarbiau mokyti protingus vaikus, nei klausytis vaikiškų suaugusiųjų 
išvedžiojimų. Jei man būtų suteikta pasirinkimo galimybė, paimčiau jus abu už 
makaulių ir daužčiau vieną į kitą, —tiek ji ta tema ir tepasakė. 

Laikrodžiui už teisėjo kėdės išmušus pirmosios dienos posėdžio pirmuosius 
dešimt kartų, į salę įžengė ponas Justicijus Kameronas. Susirinkusieji salėje 
pasekė abiejų karališkųjų advokatų pavyzdžiu ir nusilenkė jo šviesybei. Atsakęs 
į sveikinimą jis sėdo į odinę kėdę aukšta atkalte, stovinčią priešais karališką 
herbą. Teisėjas pasitaisė peruką, atsivertė storą raudoną aplanką ir, prieš 
kreipdamasis į abi šalis, gurkštelėjo vandens. 

— Ponios ir ponai, — kreipėsi jis. — Mano darbas — išklausyti abiejų šalių 
advokatus, įvertinti liudytojų parodymus ir apsvarstyti su šia byla susijusius 
teisinius dokumentus. Iš pradžių privalau paklausti ieškovo ir atsakovo 
advokatų, ar buvo stengtasi išspręsti ginčą be teismo įsikišimo. 

Seras Katbertas lėtai pakilo iš vietos ir, prieš kreipdamasis į teismą, 
patempė ilgos juodos mantijos skvernus. 


— Kalbėdamas abiejų šalių vardu turiu pasakyti, kad, deja, jūsų šviesybe, 
susitarti nebuvo įmanoma. 

— Tada, sere Katbertai, pradėkime nuo jūsų žodžio. 

— Jei taip, jūsų šviesybe, šioje byloje atstovauju ieškovui serui Džailzui 
Baringtonui. Byla, jūsų šviesybe, susijusi su testamento galiojimo klausimų; 
aiškinamasi, ar ledi Barington buvo blaivaus proto, kai pasirašė ilgą ir 
sudėtingą dokumentą su įvairiausiais išvedžiojimais, likus kelioms valandoms 
iki mirties. Drįstu pareikšti, jūsų šviesybe, kad toji trapi, ligos iškamuota 
moteris negalėjo priimti gerai apmąstyto sprendimo, paveiksiančio tokios 
daugybės žmonių gyvenimus. Taip pat teigiu, kad ledi Barington jau seniau, 
likus maždaug dvylikai mėnesių iki mirties, buvo surašiusi testamentą; tada ji 
buvo stiprios sveikatos ir turėjo daugiau nei pakankamai laiko savo veiksmams 
apmąstyti. Baigdamas, jūsų šviesybe, norėčiau pakviesti pirmąjį savo liudytoją 
poną Mičelą Paimą. 

Į teismo salę įžengė aukštas, elegantiškai apsirengęs vyriškis sidabriniais 
plaukais. Dar neatsistojęs į liudininko vietą jis jau pelnė visų palankumą, kaip 
seras Katbertas ir buvo numanęs. Liudininkui prisiekus, seras Katbertas jam 
šiltai nusišypsojo. 

— Pone Paimai, prašyčiau pasakyti teismo sekretoriui savo pavardę, kuo 
užsiimate. 

— Esu Mičelas Paimas, Gajaus ligoninės Londone vyriausiasis chirurgas. 

— Kiek laiko užimate tas pareigas? 

— Šešiolika metų. 

— Vadinasi, esate patyręs savo srities specialistas. Iš tiesų, galima sakyti... 

— Sutinku, kad ponas Paimas yra patyręs liudytojas, sere Katbertai. Tęskite, 
— pratarė teisėjas. 

— Pone Paimai, — netruko atsigauti seras Katbertas, — remiantis sukaupta 
patirtimi, prašyčiau paaiškinti teismui, kas gali ištikti ligonį paskutinę jo arba 
jos gyvenimo savaitę, sergant tokia skausminga ir alinančia liga kaip vėžys? 

— Būsenos, savaime suprantama, gali skirtis, bet didžioji dauguma 
pacientų dažnai ilgam praranda sąmonę arba būna pusiau sąmoningi. 
Sąmoningomis minutėmis jie dažnai suvokia, kad jų gyvenimas gęsta, tačiau, 
kalbant apskritai, gali visai prarasti realybės jausmą. 


— Kaip manote, ar tokios psichinės būsenos pacientas gali gvildenti 
sudėtingus teisinius klausimus, pavyzdžiu, ar gali surašyti ir pasirašyti 
testamentą? 

— Manau, kad negali, — atsakė Paimas. — Kai susiklosčius tokioms 
aplinkybėms man reikia paciento parašo po atitinkamu medicininiu 
dokumentu, sutikimu, stengiuosi, kad šitai būtų padaryta dar prieš pacientui 
tampant tokios būsenos. 

— Daugiau klausimų neturiu, jūsų šviesybe, — sėsdamasis pasakė seras 
Katbertas. 

— Pone Paimai, — paklausė į priekį palinkdamas teisėjas, — ar norite 
pasakyti, kad ši taisyklė — be išimčių? 

— Išimtys tik patvirtina taisyklę, jūsų šviesybe. 

— Gal ir taip, — atsakė teisėjas. Gręždamasis į poną Todą jis paklausė: — Ar 
turite šiam liudytojui klausimų? 

— Tikrai turiu, jūsų šviesybe, — atsakė ponas Todas stodamasis iš vietos. — 
Pone Paimai, ar esate bendravęs su ledi Barington asmeniškai ar kaip 
gydytojas? 

— Ne, bet... 

— Vadinasi, neturėjote progos įsigilinti į jos ligos istoriją? 

— Aišku, kad ne. Ji nebuvo mano pacientė; išeitų, būčiau turėjęs laužyti 
mediko etikos kodeksą. 

— Vadinasi, niekada nematėte ledi Barington ir nesate susipažinęs su jos 
ligos istorija? 

— Ne, pone. 

— Vadinasi, pone Paimai, tikrai gali būti, kad ji 1r yra toji taisyklės išimtis? 

— Gali būti, bet sunkiai tūkėtina. 

— Daugiau klausimų neturiu, jūsų šviesybe. 

Ponui Todui atsisėdus, seras Katbertas nusišypsojo. 

— Sere Katbertai, ar kviesite dar liudytojų? — paklausė teisėjas. 

— Ne, jūsų šviesybe; manau, kad savo jau pasakiau. Bet prie viso šūsnio 
jums skirtų dokumentų esu pridėjęs trijų tokių pat iškilių liudininkų raštiškus 
pareiškimus. Jeigu jūs, jūsų šviesybe, ar ponas Todas mano, kad jie turi atvykti į 
teismo salę, jie tikrai galės taip ir padaryti. 


— Gerai, sere Katbertai. Skaičiau visus tris pareiškimus, jie patvirtina pono 
Paimo nuomonę. Pone Todai, ar norite, kad būtų iškviestas kuris nors iš minėtų 
liudininkų, o gal ir visi trys? 

— Nebūtina, jūsų šviesybe, — atsakė Todas. — Nebent, aišku, kuris nors iš 
jų asmeniškai pažinojo ledi Barington ar buvo susipažinęs su jos ligos istorija. 

Teisėjas pažvelgė į serą Katbertą, kuris papurtė galvą. 

— Tokių liudininkų neturiu, jūsų šviesybe. 

— Tada, pone Todai, jūs galite kviesti pirmąjį savo liudytoją, — pareiškė 
teisėjas. 

— Dėkoju, jūsų šviesybe. Kviečiu poną Kenetą Langborną. 

Ponas Langbornas buvo visai iš kito molio nei ponas Paimas. Jis buvo žemo 
ugio, liemenėje, kurią dėvėjo, trūko dviejų sagų, vadinasi, arba neseniai 
gerokai papilnėjo, arba buvo nevedęs. Keli kuokštai plaukų ant pakaušio atrodė 
labai neklusnūs, o gal jis tiesiog neturėjo šukų. 

— Prašyčiau pasakyti, kas esate, kuo užsiimate. 

— Esu Kenetas Langbornas, vyriausiasis Bristolio karališkosios ligoninės 
chirurgas. 

— Ar seniai ten dirbate, pone Langbornai? 

— Devynerius metus. 

— Ar dirbdamas chirurgu gydėte ledi Barington, kai ji gulėjo Bristolio 
karališkojoje ligoninėje? 

— Taip, gydžiau. Ją man paskyrė daktaras Riburnas, jos šeimos gydytojas. 

— Ar aš teisus sakydamas, kad atlikęs keletą ledi Barington tyrimų 
patvirtinote jos šeimos gydytojo nustatytą krūties vėžio diagnozę ir informavote 
ligonę, jog gyventi jai liko vos kelios savaitės? 

— Taip, viena iš labiausiai nepavydėtinų chirurgo užduočių — informuoti 
pacientą apie mirtiną ligą. Dar sunkiau, kai pacientas — senas tavo draugas. 

— Ar galite jo šviesybei papasakoti, kaip ledi Barington reagavo į tokią žinią? 

— Stoiškai; tokiu žodžiu apibūdinčiau ir ją pačią. Susitaikiusi su savo 
lemtimi ji įgavo ryžto, tarsi jai būtų reikėję padaryti kažką labai svarbaus; ji 
nenorėjo gaišti nė akimirkos. 

— Bet, pone Langbornai, ji turėjo būti išvarginta nuolatinio skausmo, o 
vartojami vaistai ją turėjo migdyti, juk taip? 


— Ji tikrai ilgai miegodavo, bet tada, kai nemiegodavo, kuo puikiausiai 
skaitydavo The Times, o jos aplankyti ateidavę žmonės dažnai patys išeidavo 
nuvargę. 

— Pone Langbornai, kuo tai paaiškintumėte? 

— Nežinau, kaip paaiškinti. Galiu pasakyti tik tiek, jog kartais išties būna 
žavu stebėti, kaip žmogus elgiasi supratęs, kad jam likęs laikas labai ribotas. 

— Pone Langbornai, kadangi jums yra žinoma pacientės ligos istorija, kaip 
manote, ar ledi Barington būtų galėjusi suprasti sudėtingą teisinį dokumentą, 
tokį kaip testamentas, ir jį pasirašyti? 

— Nėra prielaidų teigti, kad nebūtų galėjusi. Gulėdama ligoninėje ji parašė 
kelis laiškus ir, tiesą sakant, prašė manęs, kad pasirašant testamentą advokato 
akivaizdoje būčiau jos liudininkas. 

— Arjums nuolat tenka vykdyti tokias užduotis? 

— Vykdau tik tada, kai būnu įsitikinęs, jog mano pacientas gerai žino, ką 
pasirašo. Kitais atvejais atsisakau. 

— Tačiau šiuo atveju jūs sutikote pasirašyti, nes ledi Barington kuo 
puikiausiai suprato, ką daro? 

— Taip, sutikau. 

— Daugiau klausimų neturiu, jūsų šviesybe. 

— Sere Katbertai, ar norėtumėte liudytojo ko nors paklausti? 

— Turiu tik vieną klausimą, jūsų šviesybe, — pratarė seras Katbertas. — 
Pone Langbornai, ar ilgai ledi Barington gyveno po to, kai liudijote testamento 
pasirašymo aktą? 

— Ji mirė tą patį vakarą. 

— Tą patį vakarą, — pakartojo seras Katbertas. — Vadinasi, vos po kelių 
valandų? 

— Taip. 

— Daugiau klausimų neturiu, jūsų šviesybe. 

— Pone Todai, ar kviesite kitą liudytoją? 

— Taip, jūsų šviesybe. Kviečiu poną Desmondą Sidonsą. 

Sidonsas žengė į teismo salę lyg į savo svetainę ir prisiekė kaip užsigrūdinęs 
profesionalas. 

— Gal galėtumėte pasakyti, kas esate, kuo užsiimate? 


— Esų Desmondas Sidonsas, vyriausiasis Maršalo, Beikerio ir Sidonso 
kompanijos partneris, pastaruosius dvidešimt trejus metus buvau Baringtonų 
šeimos advokatas. 

— Pone Sidonsai, pirmiausia leiskite jūsų paklausti, ar buvote atsakingas už 
tai, kad būtų sudarytas ankstesnysis testamentas, kuris, sero Džailzo teigimu, 
1š tikrųjų ir yra paskutinė ledi Barington valia? 

— Taip, pone. 

— Ar seniai tai įvyko? 

— Likus kiek daugiau nei metams iki ledi Barington mirties. 

— Ar ledi Barington jau vėliau mėgino su jumis susisiekti ir pranešti, kad 
nori surašyti naują testamentą? 

— Tikrai mėgino, pone. Likus kelioms dienoms iki mirties. 

— Kuo naujausias testamentas, dabartinio ginčo objektas, skiriasi nuo to, 
kurį kartu surašėte kiek seniau nei prieš metus? 

— Labdarai, personalui, anūkams ir bičiuliams skirtos sumos nepasikeitė. 
Tiesą sakant, visame dokumente buvo padaryta tik viena reikšminga pataisa. 

— Kokia, pone Sidonsai? 

— Kad Harvių turtas nepereitų į jos sūnaus Džailzo Baringtono rankas, bet 
atitektų dviem jos dukroms — poniai Harold Klifton ir panelei Greisei 
Barington. 

— Norėčiau, kad neliktų absoliučiai jokių neaiškumų, — pasakė ponas 
Todas. — Išskyrus vieną pakeitimą, ką tik girdėtą svarbią pataisą, visas 
ankstesnis dokumentas paliktas toks, koks ir buvo surašytas anksčiau? 

— Taip, teisingai. 

— Kokios psichinės būsenos buvo ledi Barington, kai prašė įrašyti į 
testamentą šią reikšmingą pataisą? 

— Prieštarauju, jūsų šviesybe, — pašokdamas iš vietos pareiškė seras 
Katbertas. — Kaip ponas Sidonsas gali spręsti apie psichinę ledi Barington 
būseną? Jis — advokatas, one psichiatras. 

— Sutinku, — atsakė teisėjas, — tačiau ponas Sidonsas pažinojo ledi 
dvidešimt trejus metus, todėl man būtų įdomu sužinoti jo nuomonę. 

— Ji buvo labai pavargusi, — kalbėjo Sidonsas, —tam, kad pasakytų žodį, jai 
reikėjo daugiau laiko nei įprastai. Tačiau ji aiškiai pasakė norinti, kad greitai 
būtų surašytas naujas testamentas. 


— Greitai... ar ji pati šį žodį pavartojo, ar jį parinkote jūs? — paklausė 
teisėjas. 

— Ji pati, jūsų šviesybe. Kartkartėmis ji mane bardavo už tai, kad rašau po 
visą pastraipą ten, kur pakaktų ir sakinio. 

— Vadinasi, greitai parengėte naują testamentą? 

— Parengiau, nes supratau, jog laikas mums — ne draugas. 

— Ar dalyvavote pasirašant testamentą prie liudininkų? 

— Taip. Liudijo ponas Langbornas ir ligoninės seselė panelė Rambold. 

— Vadinasi, laikotės savo pareiškimo, kad ledi Barington gerai suprato, ką 
pasirašo? 

— Neabejotinai laikausi, — tvirtai atsakė Sidonsas. — Kitaip nebūčiau 
sutikęs pradėti šios procedūros. 

— Suprantama. Daugiau klausimų neturiu, jūsų šviesybe, — pasakė ponas 
Todas. 

— Jūsų eilė, sere Katbertai. 

— Dėkoju, jūsų šviesybe. Pone Sidonsai, teismui sakėte, jog jautėte tam 
tikrą spaudimą, kad naujasis testamentas būtų kuo greičiau surašytas ir 
pasirašytas, todėl, jūsų žodžiais tariant, greitai jį parengėte. 

— Taip, ponas Langbornas mane įspėjo, kad ledi Barington gyventi liko 
neilgai. 

— Vadinasi, savaime suprantama, darėte viską, kas jūsų valioje, kad procesą 
paspartintumėte. 

— Neturėjau iš ko rinktis. 

— Neabejoju, pone Sidonsai. Gal galėčiau paklausti, kiek užtrukote 
surašydamas ankstesnį testamentą, tą, kurį mano klientas vadina autentiškų 
ledi Barington testamentu? 

Sidonsas minutėlę pasvarstė ir atsakė: 

— Tris, gal keturis mėnesius. 

— Neabejoju, kad nuolat tarėtės su ledi Barington? 

— Taip, ji tvirtai laikėsi nuomonės, kad svarbi net menkiausia smulkmena. 

— Taip, žinoma. Tačiau ji neturėjo laiko apsvarstyti kiekvienai vėlesniojo 
testamento smulkmenai. Tiksliau, ji turėjo penkias dienas. 

— Taip, bet nepamirškite... 

— O paskutinę dieną testamentą ji pasirašė pačiu laiku. Tiesa? 


— Taip, manyčiau, galima sakyti ir taip. 

Seras Katbertas atsigręžė į teismo raštininką. 

— Gal būsite toks malonus ir paduosite ponui Sidonsui abu ledi Barington 
testamentus? 

Seras Katbertas palaukė, kol abu dokumentai buvo paduoti liudytojui, o tada 
tęsė apklausą. 

— Pone Sidonsai, ar sutiksite su manimi, kad ankstesnysis testamentas 
pasirašytas gerokai tvirtesne ranka ir labiau užtikrintai nei pasirašytasis „pačiu 
laiku“? Tiesą sakant, sunku patikėti, kad abu dokumentus pasirašė tas pats 
asmuo. 

— Sere Katbertai, ar norite pasakyti, kad ledi Barington nepasirašė antrojo 
testamento? — paklausė teisėjas. 

— Aišku, kad ne, jūsų šviesybe, bet noriu pasakyti, kad ji nenutuokė, ką 
pasirašo. 

— Pone Sidonsai, — tęsė seras Katbertas atsisukęs į advokatą, kuris dabar 
stovėjo abiem rankomis įsitvėręs liudytojo tribūnos, — ar baigęs surašyti 
naująjį skubotą testamentą perskaitėte jį klientei pastraipa po pastraipos? 

— Ne, neperskaičiau. Šiaip ar taip, nuo pirmojo testamento antrasis skyrėsi 
tik viena stambia pataisa. 

— Pone Sidonsai, jei neperskaitėte ledi Barington viso dokumento sakinys 
po sakinio, mums telieka kliautis jūsų nuomone. 

— Jūsų šviesybe, kokia įžeidi replika, — pašokdamas iš vietos pasakė ponas 
Todas. — Ponas Sidonsas per savo ilgą teisininko karjerą yra sukaupęs didžiulę 
patirtį ir nenusipelnė tokių užgaulių žodžių. 

— Sutinku su jumis, pone Todai, — pritarė teisėjas. — Sere Katbertai, 
atsiimkite savo žodžius. 

— Atsiprašau, jūsų šviesybe, — seras Katbertas nežymiai linktelėjos ir vėl 
atsisuko į liudytoją. — Pone Sidonsai, kai buvo rašomas ankstesnysis 
testamentas, kas pasiūlė visus trisdešimt šešis dokumento puslapius pažymėti 
inicialais EB? 

— Manau, kad aš, — atsakė Sidonsas kiek sutrikęs. 

— Tačiau rašant antrąjį testamentą, skubotai parengtą dokumentą, jau 
nereikalavote tokios pačios kruopščios procedūros. 


— Nemaniau, kad tai būtina. Šiaip ar taip, kaip sakiau, buvo padaryta tik 
viena reikšminga pataisa. 

— Kuriame puslapyje galėtume rasti tą pataisą, pone Sidonsai? 

Sidonsas pavartė testamentą ir nusišypsojo. 

— Dvidešimt devintame puslapyje; septintas punktas. 

— Aa, taip, ir aš matau, — pasakė seras Katbertas. — Bet nematau inicialų 
EB nei puslapio apačioje, nei šalia mums svarbaus punkto. Gal ledi Barington 
buvo per daug pavargusi, kad tą pačią dieną galėtų pasirašyti du kartus? 

Atrodė, kad Sidonsas norėtų protestuoti, bet galiausiai nepasakė nieko. 

— Pone Sidonsai, leiskite jūsų paklausti, kiek kartų per ilgą, sėkmingą 
karjerą jūs nepatarėte savo klientui inicialais pažymėti visų testamento 
puslapių? 

Sidonsas neatsakė. Seras Katbertas iš pradžių pažvelgė į poną Todą, paskui 
— į teisėją, o paskui vėl įbedė akis į liudytojo tribūną. 

— Aš vis dar laukiu, pone. 

Sidonsas pažvelgė į teisėją beviltišku žvilgsniu ir drėbė: 

— Jūsų šviesybe, jei būtumėte skaitęs laišką, kurį jums parašė ledi 
Barington, gal jums būtų lengviau nuspręsti, ar ji tikrai žinojo, ką daro. 

— Laišką? — nustebęs pakartojo teisėjas. — Nieko nežinau apie jokį laišką. 
Mano bylos dokumentų segtuve jo tikrai nebuvo. Sere Katbertai, ar ką nors 
žinote apie tą laišką? 

— Pirmą kartą girdžiu, jūsų šviesybe. Kaip ir jūs, visai nieko nežinau. 

— Todėl, — išbėrė Sidonsas, — kad ir man jis buvo įteiktas tik šįryt. Net 
neturėjau kada apie jį pranešti ponui Todui. 

— Apie ką kalbate, žmogau? — paklausė teisėjas. 

Visų akys įsmigo į Sidonsą, kuris iš vidinės švarko kišenės išsitraukė voką ir 
iškėlė į viršų, lyg šis būtų užsiliepsnojęs. 

— Štai šis vokas man buvo įteiktas šįryt, jūsų šviesybe. 

— Kas jį įteikė, Sidonsai? — klausinėjo teisėjas. 

— Ponas Haris Kliftonas. Jis man pasakė, kad laišką jam padavė ledi 
Barington, likus kelioms valandoms iki jos mirties. 

— Pone Sidonsai, ar atplėšėte voką? 

— Ne, pone, neatplėšiau. Laiškas adresuotas jums, pirmininkaujančiam 
teisėjui. 


— Suprantu, — atsakė teisėjas. — Pone Todai, sere Katbertai, gal būsite 
tokie malonūs ir užsuksite į mano kabinetą? 


— Keistas dalykas, ponai, — pratarė teisėjas, ant stalo priešais du advokatus 
padėjęs neatplėštą voką. — Prisipažįstu, jog susiklosčius tokioms aplinkybėms 
nežinau, kaip būtų geriausia pasielgti. 

— Mes abu, — pratarė ponas Todas, — galėtume rasti įtikinamų 
argumentų, kad laišką reikėtų traktuoti kaip nepriimtiną įrodymą. 

— Sutinku, — pasakė seras Katbertas, — bet, atvirai kalbant, trauk mus 
velniai, jei taip ir padarysime; trauk velniai, jei nepadarysime... Nes jei dabar 
voko neatplėšite, jis ras kelią į teismą, juk pralaimėjusioji pusė tikrai turės 
pagrindą rašyti apeliaciją. 

— Bijau, kad taip ir gali nutikti, — sutiko teisėjas. — Jei judu abu sutinkate, 
gal būtų protingiausia jums, Saimonai, iškviesti poną Kliftoną liudyti davus 
priesaiką; gal po jo kalbos paaiškės, kaip jo rankose atsidūrė tas vokas. Kaip 
manote, Katbertai? 

— Neprieštarauju, — atsakė seras Katbertas. 

— Gerai. Tačiau norėčiau jus patikinti, — tęsė teisėjas, — kad neatplėšiu 
voko, kol neišgirsiu pono Kliftono parodymų ir kol negausiu jūsų abiejų 
sutikimo. Jei prireiks voką atplėšti, tai padarysiu dalyvaujant tiems, kuriuos 
galėtų paveikti mano veiksmų pasekmės. 

— Kviečiu poną Harį Kliftoną. 

Ema čiupo Harį už rankos šiam dar nepakilus iš vietos; paskui jis ramiai 
nužingsniavo liudytojo tribūnos link. Hariui prisiekus, teisėjas pasilenkė ir 
pratarė: 

— Pone Kliftonai, ketinu jums pateikti kelis klausimus. Jei man baigus 
klausinėti garbieji advokatai norės pasiaiškinti vieną kitą aspektą, galės taip ir 
padaryti. Ar galiu patvirtinti protokolui, kad esate Emos Klifton vyras ir panelės 
Greisės Barington svainis? Beje, abi minėtos moterys šioje byloje yra atsakovės. 

— Taip, pone, galite; taip pat esu sero Džailzo Baringtono, seniausio ir 
artimiausio savo bičiulio, svainis. 

— Ar galite teismui papasakoti apie savo santykius su ledi Barington? 

— Kai aš su ja susipažinau per arbatėlę, surengtą Džailzo gimtadienio 
proga, man buvo dvylika, vadinasi, ją pažinojau kone dvidešimt metų. 

— Šitai neatsako į mano klausimą, — spaudė teisėjas. 

— Elžbieta man buvo tarsi miela artima draugė, ir netikėta ankstyva jos 
mirtis mane prislėgė taip pat skaudžiai, kaip ir visus kitus, čia esančius. Ji išties 
buvo nuostabi moteris; jei ji būtų gimusi visa karta vėliau, po jos vyro mirties 
Baringtono laivybos kompanijai nebūtų reikėję dairytis pirmininko ne iš 
šeimos rato. 

— Dėkoju, — pasakė teisėjas. — O dabar norėčiau jūsų paklausti apie šį 
voką, —tęsė jis rodydamas laišką visiems. — Kaip jis pateko į jūsų rankas? 

— Beveik kas vakarą eidavau į ligoninę aplankyti Elžbietos. Kaip paaiškėjo, 
paskutinį kartą ją mačiau paskutinį jos gyvenimo vakarą. 

— Suja buvote vienas? 

— Taip, pone. Jos dukra Greisė buvo ką tik išėjusi. 

— Prašau papasakoti teismui, kas tada nutiko. 

— Elžbieta man pasakė, kad tądien, kiek anksčiau, pas ją buvo atėjęs 
advokatas ponas Sidonsas ir ji pasirašė naują testamentą. 


— Mes kalbame apie liepos dvidešimt šeštosios, ketvirtadienio, vakarą? 

— Taip, pone, su Elžbieta kalbėjausi likus vos kelioms valandoms iki jos 
mirties. 

— Ar galite teismui papasakoti, kas dar nutiko jūsų vizito metu? 

— Ji mane nustebino ištraukdama iš po pagalvės antspauduotą voką ir 
duodama jį man, kad kruopščiai saugočiau. 

— Arji paaiškino, kodėl jums jį duoda? 

— Ji tepasakė, kad jei Džailzas užginčys naująjį testamentą, turėsiu įteikti 
laišką teisėjui, paskirtam pirmininkauti teismo posėdžiui. 

— Arjijums davė dar kokių nors nurodymų? 

— Ji pasakė, jog negaliu atplėšti voko; taip pat negaliu apie jį pasakoti 
Džailzui ar žmonai. 

— Ojei seras Džailzas nebūtų užprotestavęs testamento? 

— Tada būčiau turėjęs sunaikinti laišką ir laikytis nurodymo niekam apie jį 
nepasakoti, tarsi jo nė būti nebuvę. 

— Vadinasi, pone Kliftonai, jūs nenutuokiate, kas yra šiame voke? — 
paėmęs laišką klausinėjo teisėjas. 

— Tikrai nenutuokiu. 

— Ir mes turime tuo tikėti, — pratarė Virginija pakankamai garsiai, kad 
išgirstų VISI. 

— Vis keisčiau ir keisčiau, — nepaisydamas pastabos pasakė teisėjas. — 
Pone Kliftonai, aš jums klausimų nebeturiu. Pone Todai? 

— Dėkoju, jūsų šviesybe, — stodamasis nuo kėdės pratarė ponas Todas. — 
Pone Kliftonai, jo šviesybei sakėte, kad ledi Barington sakėsi sudariusi naują 
testamentą. Arji jums minėjo priežastį, kodėl taip pasielgė? 

— Net neabejoju, kad Elžbieta mylėjo savo sūnų, bet ji man sakė, jog 
baiminasi, esą Džailzui vedus tą baisią moterį, ledi Virginiją... 

— Jūsų šviesybe, — nutraukė jį seras Katbertas pašokdamas iš vietos. — Tai 
tik gandai, neabejotinai nepriimtini gandai. 

— Sutinku. Šitai bus išbraukta iš protokolo. 

— Bet, jūsų šviesybe, — įsiterpė ponas Todas, — faktas, kad ledi Barington 
ledi Virginijai testamentu paliko savo Siamo katę Kleopatrą, byloja... 

— Pone Todai, jums žodis jau buvo suteiktas, — pasakė teisėjas. — Sere 
Katbertai, ar turite liudytojui klausimų? 


— Tik vieną, jūsų šviesybe. 

Žvelgdamas tiesiai Hariui į akis, seras Katbertas paklausė: 

— Arjums buvo kas nors paskirta ankstesniuoju testamentu? 

— Ne, pone. Nebuvo. 

— Daugiau klausimų ponui Kliftonui neturiu, jūsų šviesybe. Tačiau 
prašyčiau teismo atlaidumo ir, prieš jums nusprendžiant, atplėšti tą laišką ar 
ne, norėčiau, kad man būtų leista pakviesti dar vieną liudytoją. 

— Ką turite omenyje, sere Katbertai? — paklausė teisėjas. 

— Asmenį, kuris prarastų daugiausia, jei nuspręstumėte ne jo naudai; kalbu 
apie serą Džailzą Baringtoną. 

— Jei ponas Todas sutinka, aš neprieštarauju. 

— Sutinku, — pratarė ponas Todas suprasdamas, kad prieštaraudamas 
nieko nelaimės. 

Džailzas neskubėdamas žingsniavo link liudytojo tribūnos ir prisiekė taip, 
tarsi kreiptųsi į Bendruomenių Rūmus. Seras Katbertas jį pasitiko šilta 
šypsena. 

— Kadangi reikia užprotokoluoti, prašyčiau pasakyti, kas esate ir kuo 
užsiimate. 

— Esu seras Džailzas Baringtonas, Parlamento narys, atstovaujantis 
Bristolio dokų rajonams. 

— Kada paskutinį kartą matėte savo motiną? — paklausė seras Katbertas. 

Teisėjas nusišypsojo. 

— Buvaujos aplankyti dienos, kada ji mirė, rytą. 

— Arji užsiminė apie faktą, kad pakeitė testamentą? 

— Neužsiminė. 

— Vadinasi, kai išėjote iš ligoninės, manėte, kad yra tik vienas testamentas 
— tas, kurį kartu su motina buvote kuo smulkiausiai aptarę daugiau nei prieš 
metus? 

— Atvirai kalbant, sere Katbertai, tuo metu man mažiausiai rūpėjo motinos 
testamentas. 

— Suprantama. Bet privalau paklausti, kokia tą rytą buvo jūsų motinos 
sveikata. 

— Ji buvo labai silpna. Per tą valandą, kiek pas ją buvau, mes pasikeitėme 
vos keliais žodeliais. 


— Vadinasi, turėjote nustebti sužinojęs, kad ilgai netrukus po to, kai išėjote, 
ji pasirašė sudėtingą trisdešimt šešių puslapių dokumentą. 

— Man tai atrodė nesuvokiama, — atsakė Džailzas. — Ir tebeatrodo. 

— Sere Džailzai, ar mylėjote motiną? 

— Aš ją dievinau. Ji buvo uola, ant kurios laikėsi visa mūsų šeima. Labai 
norėčiau, kad ji tebebūtų su mumis, kad šis apgailėtinas klausimas niekada 
nebūtų iškilęs. 

— Dėkoju, sere Džailzai. Prašau likti savo vietoje, nes ponas Todas gal taip 
pat nori ko nors jūsų paklausti. 

— Deja, man teks surizikuoti, — prieš stodamasis kreiptis į liudytoją 
Sidonsui sušnabždėjo Todas. — Sere Džailzai, leiskite man pradėti klausimu, 
ar prieštarautumėte, jei jo šviesybė nuspręstų atplėšti jam adresuotą laišką? 

— Žinoma, kad prieštarautų! — sušneko Virginija. 

— Neprieštarauju, kad jis būtų atplėštas, — nepaisydamas žmonos pasakė 
Džailzas. — Jei laiškas buvo rašytas mano motinos mirties dieną, jis paliudys, 
kad ji nesugebėjo pasirašyti tokio svarbaus dokumento kaip testamentas. O jei 
laiškas buvo rašytas prieš liepos dvidešimt šeštąją, vargu ar jis bus 
reikšmingas. 

— Ar tai reiškia, kad jūs sutinkate su pono Kliftono pasakojimu apie tai, kas 
vyko po paskutinio jūsų pasimatymo su motina? 

— Ne, su tuotikrai negalima sutikti, —vėl įsiterpė Virginija. 

— Ponia, liaukitės pertraukinėjusi, — dėbtelėjęs į ją paliepė teisėjas. — Jei 
dar kartą mėginsite reikšti savo nuomonę ne iš liudytojo tribūnos, neturėsiu 
kito pasirinkimo, kaip išvesdinti jus iš salės. Ar aiškiai pasakiau? 

Virginija panarino galvą, ir ponas Justicijus Kameronas pamanė, kad iš 
tokios ledi daugiau nieko nė negalima tikėtis. 

— Pone Todai, galite pakartoti savo klausimą. 

— Nereikia, jūsų šviesybe, — pasakė Džailzas. — Jei Haris sako, kad tą 
vakarą mano mama jam padavė laišką, vadinasi, taip ir buvo. 

— Dėkoju, sere Džailzai. Daugiau klausimų neturiu. 

Teisėjas paprašė abiejų advokatų atsistoti. 

— Išklausęs sero Džailzo Bringtono parodymų, ketinu atplėšti laišką, jei 
daugiau niekas neprieštarauja. 


Abu advokatai linktelėjo suprasdami, jog paprieštaravę suteiktų pagrindą 
apeliacijai.. Šiaip ar taip, nė vienas iš jų nemanė, kad visoje šalyje atsirastų 
teisėjas, kuris drįstų nepaisyti advokatų prieštaravimų ir vis tiek atplėštų voką. 

Ponas Justicijus Kameronas paėmė laišką taip, kad visi salėje jį aiškiai 
matytų. Atplėšęs voką jis išėmė vienintelį ploną popieriaus lapelį, kurį pasidėjo 
priešais save ant stalo. Prieš prabildamas jis perskaitė tekstą tris kartus. 

— Pone Sidonsai, — galiausiai pratarė. 

Susinervinęs Baringtonų šeimos advokatas pakilo iš vietos. 

— Ar galite man pasakyti ledi Barington mirties datą ir tikslų laiką? 

Sidonsas šiureno popierius, kol rado ieškomą dokumentą. Pažvelgęs į 
teisėją jis pasakė: 

— Pone, galiu patvirtinti, kad mirties liudijimas buvo pasirašytas dešimtą 
valandą dvidešimt šešios minutės vakaro, ketvirtadienį, 1951-ųjų liepos 
dvidešimt šeštą dieną. 

— Dėkoju, pone Sidonsai. Dabar eisiu į savo kabinetą apsvarstyti, kiek šis 
liudijimas reikšmingas. Skelbiama pusvalandžio pertrauka. 


— Man tas lapelis nepasirodė panašus į laišką, — pasakė Ema, kai nedidelis 
pulkelis galvas panarinusių žmonių susispietė kartu. — Greičiau jau į kokį nors 
oficialų dokumentą. Pone Sidonsai, ar tą dieną ji dar kur nors pasirašė? 

Sidonsas papurtė galvą. 

— Kol buvau, nepasirašė. Pone Todai, ką manote jūs? 

— Laiškas buvo labai plonas. Gal ten kokia nors laikraščio iškarpa, bet iš 
taip toli neįžiūrėjau. 

— Džailzai, kodėl leidai teisėjui atplėšti laišką? — iš kitos teismo salės pusės 
šnypštė Virginija. 

— Ledi Virginija, turint galvoje susiklosčiusias aplinkybes, jūsų vyras 
neturėjo iš ko rinktis, — atsakė seras Katbertas. — Nors man atrodo, kad iki to 
trikdžio paskutinę minutę mes jau buvome išsprendę bylą. 

— Ką dabar darys teisėjas? — paklausė Ema nebegalėdama slėpti, kaip 
labai nervinasi. 

Haris paėmė žmoną už rankos. 

— Dabarjau nebeilgai, mieloji. 


— Jei teisėjas bus prieš mus, — prabilo Virginija, — ar galėsime teigti, kad 
tai, kas buvo voke, yra nepriimtinas įkaltis? 

— Negaliu į šį klausimą atsakyti, — kalbėjo seras Katbertas, — kol pats 
neišsiaiškinau, kas ten. Voko turinys gali kuo puikiausiai įrodyti, jog jūsų vyras 
buvo teisus sakydamas, kad paskutinėmis gyvenimo valandomis jo motina 
nebuvo pajėgi pasirašyti svarbaus oficialaus dokumento; tokiu atveju kita pusė 
turės nuspręsti, teikti apeliaciją ar ne. 

Abi pusės vis dar šnabždėjosi savo kampuose nuleidusios galvas kaip 
boksininkai, laukdami paskutinį raundą skelbiančio gongo, kai atsidarė durys 
už teisėjo kėdės ir įžengė teisėjas. 

Visi teismo salėje atsistojo ir nusilenkė; ponas Justicijus Kameronas vėl 
atsisėdo į savo kėdę aukštu atlošu. Jis pažvelgė į tuziną laukiančių veidų. 

— Galėjau įdėmiai išnagrinėti voko turinį. — Visų akys tebebuvo įsmeigtos į 
jį. — Apsidžiaugiau supratęs, kad ledi Barington ir aš turime vienodą pomėgį, 
nors, turiu pripažinti, ji buvo gerokai labiau patyrusi nei aš, nes ketvirtadienį, 
liepos dvidešimt šeštąją, baigė spręsti The Times publikuotą kryžiažodį ir paliko 
tik vieną tuščią eilutę, bet neabejoju, kad taip pasielgė tik norėdama įrodyti tai, 
ką ketino. Nusprendžiau padaryti pertrauką, nes turėjau nueiti į biblioteką ir 
paimti kitos dienos — penktadienio, liepos dvidešimt septintosios, jau po ledi 
Barington mirties, — The Times numerį. Norėjau patikrinti, ar daug klaidų ji 
padarė spręsdama vakarykštės dienos kryžiažodį; klaidų ji nepadarė; taip pat 
norėjau sužinoti, koks atsakymas turėjo būti įrašytas eilutėje, kurią ji paliko 
tuščią. Tai padaręs aš neabejoju, kad ledi Barington ne tik galėjo pasirašyti 
testamentą, bet ir kuo puikiausiai suprato visą jo turinį ir to turinio svarbą. 
Taigi esu pasirengęs skelbti šios bylos nuosprendį. 

Seras Katbertas mikliai atsistojo. 

— Jūsų šviesybe, man labai knieti sužinoti, kokio atsakymo kryžiažodyje 
trūko, juk jis jums padėjo priimti sprendimą. 

Ponas Justicijus Kameronas pažvelgė į kryžiažodį. 

— Dvylika raidžių įstrižai, du žodžiai po šešias raides; reikėjo išspręsti 
anagramą, atitinkamai sudėliojus kelių žodžių skiemenis — colis kampas menas 
kenkti tam kuris protauja.“ 

Seras Katbertas linktelėjo, Haris nusišypsojo. 


— Todėl bylą Baringtonas prieš Klifton ir Barington laimi ponia Harold 
Klifton ir panelė Greisė Barington. 

— Mes privalome teikti apeliaciją, — pasakė Virginija, kai seras Katbertas ir 
ponas Todas žemai nusilenkė. 

— Aš apeliacijos neteiksiu, — atsakė Džailzas. — Net mano lotynų kalbos 
žinios taip toli nesiekia. 


— Atrodei beviltiškai, — išlėkusi iš teismo salės drėbė Virginija. 

— Bet Haris — seniausias mano draugas, — skubėdamas jai įkandin atsakė 
Džailzas. 

— O aš — tavo žmona, jei kartais pamiršai, — Virginija prasibrovė pro 
sukamąsias duris ir išpuolė į gatvę. 

— O kaip dar galėjau elgtis taip susiklosčius aplinkybėms? — prisivijęs 
Virginiją kalbėjo Džailzas. 

— Turėjai nagais ir ragais grumtis dėl to, kas teisėtai mums priklauso, juk 
žadėjai, — priminė jam Virginija prieš mėgindama susistabdyti taksi. 

— Bet ar negali būti, kad teisėjas teisus sakydamas, jog mano mama kuo 
puikiausiai suprato, ką daro? 

— Džailzai, jei tuo tiki, — atkirto Virginija į jį atsisukdama, — akivaizdu, jog 
apie mane laikaisi tokios pat niekingos nuomonės kaip ir ji. 

Džailzas liko be žado; privažiavo taksi. Virginija atidarė dureles, įsėdo ir 
nuleido langelį. 

— Kelias dienas pagyvensiu pas mamą. Jei iki man sugrįžtant nebūsi 
pateikęs apeliacijos, siūlau susirasti advokatą, gerai išmanantį skyrybų bylas. 


S Išsprendusi anagramą ledi Barington turėjo įrašyti du lotyniškus žodžius compos mentis, 
reiškiančius „sveiko proto“, „pakaltinamas“. 

Kažkas garsiai pabeldė į lauko duris. Džailzas pažvelgė į laikrodį — 
dvidešimt po septintos vakaro. Kas čia galėtų būti? Vakarienei nieko nekvietė, 
iki devintos, kada turėjo būti perskaityta baigiamoji kalba, jo taip pat niekas 
nelaukė. Vėl kažkas garsiai pabeldė, ir jis prisiminė, kad šis vakaras jo namų 
tvarkytojai laisvas. Džailzas padėjo ant staliuko vakarykštės Parlamento 
ataskaitos lapus, pakilo nuo krėslo ir nužingsniavo koridoriumi; kažkas trečią 
kartą garsiai beldė į duris. 

— Pristabdyk arklius, — pratarė Džailzas. Atidaręs duris jis pamatė žmogų, 
kurį mažiausiai tikėjosi išvysti ant savo namų Smito aikštėje slenksčio. — 
Greise? — pasakė neįstengdamas slėpti nuostabos. 

— Kaip gera žinoti, kad dar nepamiršai mano vardo, — eidama vidun atsakė 
SesUO. 

Džailzas norėjo suregzti tokį pat aštrų atkirųų, bet su seseria nebendravo 
nuo motinos laidotuvių dienos, todėl turėjo pripažinti, kad kandi jos pastaba 
visai teisinga. Tiesą sakant, nuo tada, kai Virginija išlėkė iš teismo salės, o 
paskui paliko jį stovėti gatvėje, jis nebendravo su niekuo iš savo šeimos. 

— Kas tave atginė į Londoną, Greise? — pralemeno Džailzas vesdamas 
seserį koridoriumi į svetainę. 

— Tu, — atsakė ji. — Jei Mahometas... ir taip toliau. 

— Gal norėtum ko nors išgerti? — paklausė vis dar svarstydamas, ko ji 
galėtų norėti, jeigu jau... 

— Dėkoju, po tokios baisios kelionės traukiniu sauso chereso 
neatsisakyčiau. 

Džailzas nuėjo prie bufeto ir įpylė jai chereso, o sau — pusę taurelės viskio; 
Džailzas desperatiškai svarstė, ką jai pasakyti. 

— Dešimtą turėsiu balsuoti, — galiausiai pratarė jis, duodamas Greisei 
taurę. Jaunesnės sesers akivaizdoje Džailzas visada pasijusdavo lyg neklusnus 
mokinukas, kurį direktorius pričiupo rūkantį. 


— Vadinasi, turėsiu daugiau nei pakankamai laiko tam, ką noriu tau 
pasakyti. 

— Ar atėjai pareikšti savo teisių ir išmesti manęs iš namų? 

— Ne, mulki. Atėjau įgrūsti į kietakaktę tavo galvą nors lašą sveiko proto. 

Džailzas krito į krėslą ir gurkštelėjo viskio. 

— Įdėmiai klausau. 

— Kitą savaitę švęsiu trisdešimtąjį gimtadienį, turbūt nė nebūtum 
prisiminęs. 

— Ir tu sukorei tokį kelią tik tam, kad pasakytum, kokios nori dovanos? — 
paklausė mėgindamas praskaidrinti tvyrančią nuotaiką. 

— Būtent, — atsakė Greisė antrą kartą jį nustebindama. 

— Ir ko norėtum? —vis dar jausdamasis lyg ant adatų paklausė Džailzas. 

— Noriu, kad atvyktum į mano šventę. 

— Bet Parlamentas posėdžiauja, o kadangi buvau paaukštintas ir perkeltas į 
pirmas eiles, turėčiau... 

— Bus ir Haris su Ema, — kalbėjo Greisė nepaisydama jo teisinimųsi, — 
viskas — kaip senais laikais. 

Džailzas vėl gurkštelėjo viskio. 

— Nieko nebegali būti taip, kaip senais laikais. 

— Aišku, kad gali, kvaily, nes tu —vienintelis žmogus, kuris tam trukdo. 

— Jie nori su manimi susitikti? 

— O kodėl turėtų nenorėti? — paklausė Greisė. — Tie kvaili vaidai per ilgai 
užsitęsė, todėl ir noriu sudaužti jūsų visų galvas vieną į kitą, kol dar ne per vėlu. 

— Kas dar ten bus? 

— Sebastijonas ir Džesika, keli draugai, daugiausia — iš akademinio 
pasaulio, bet tau nereikės su jais kalbėtis, nebent norėsi pabendrauti su senu 
savo bičiuliu Dikinsu. Vis dėlto, — pridūrė Greisė, — vieno žmogaus nekviesiu. 
Beje, kur ta kalė? 

Džailzas manė, kad jo sesuo negali pasakyti nieko, kas jį šokiruotų. Kaip jis 
klydo! 

— Nenumanau, — galiausiai pramikčiojo. — Mes nesimatėme jau daugiau 
nei metus. Bet, jei tikėsime Daily Express, šiuo metu ją galima pamatyti Sen 
Tropeze, italo grafo glėby. 


— Neabejoju, kad jie bus puiki pora. O dar svarbiau, kad dabar bus 
pagrindas skyryboms. 

— Net ir norėdamas niekada negalėčiau išsiskirti su Virginija. Nepamiršk, 
ką teko patirti mamai. Nenorėčiau pakartoti tokios patirties. 

— Taigi taigi, — kalbėjo Greisė, — Virginija gali bastytis po pietų Prancūziją 
su italu meilužiu, ojos vyras reikalauti skyrybų negali? 

— Gali šaipytis, — atsakė Džailzas, — bet džentelmenai taip nesielgia. 

— Nejuokink. Vargu ar elgeisi džentelmeniškai, kai mus su Ema tampei po 
teismus dėl mamos testamento. 

— Smogei man žemiau juostos, — pratarė Džailzas ir nurijo mauką viskio. 
— Bet, manau, to ir nusipelniau, — pridūrė. — Dėl tokio poelgio gailėsiuosi 
visą likusį gyvenimą. Ar kada nors man atleisi? 

— Atleisiu, jei atvažiuosi į mano šventę ir atsiprašysi sesers Ir seniausio savo 
bičiulio už tai, kad buvai toks mulkis. 

— Nežinau, ar galėsiu pažvelgti jiems į akis. 

— Stojai prieš visą vokiečių divizioną turėdamas kelias rankines granatas ir 
pistoletą. 

— Dar kartą padaryčiau tą patį, jei žinočiau, kad tai įtikintų Emą ir Harį man 
atleisti. 

Greisė atsistojo, perėjo per kambarį ir atsiklaupė prie brolio. 

— Aišku, kad jie tau atleis, kvailas stuobry, — Džailzas panarino galvą, kai 
sesuo jį apsikabino. — Juk gerai žinai, jog mama nebūtų norėjusi, kad toji 
moteris mus išskirtų. 


Pravažiavęs ženklą, kreipiantį Kembridžo pusėn, Džailzas pamanė, jog dar 
ne per vėlu apsigręžti, nors ir suprato, kad taip pasielgęs antros progos 
tikriausiai nesulauks. 

Įvažiavęs į universiteto miestelį, jis iškart pajuto akademinę atmosferą. 
Visomis kryptimis zujo jauni vyrai ir moterys, vilkintys skirtingo ilgio togas. 
Džailzas prisiminė studijų metus Oksforde, kuriuos nutraukė ponas Hitleris. 

Kai po penkerių metų Džailzas grįžo į Angliją pabėgęs iš karo belaisvių 
stovyklos, Breisnouso koledžo rektorius pasiūlė jam galimybę grįžti ir baigti 
mokslus. Tačiau tada Džailzas buvo dvidešimt penkerių metų kovų užgrūdintas 


veteranas, ir jam atrodė, kad laikas mokytis jau praėjo; taip galvojo daugelis jo 
kartos jaunų žmonių, įskaitant ir Harį. Šiaip ar taip, Džailzui atsirado dar viena 
galimybė susigrumti mūšyje — jis negalėjo atsispirti iššūkiu: pasigrumti dėl 
vietos ant žalių suolų Bendruomenių Rūmuose. Nėra ko gailėtis, mąstė 
Džailzas. Ne, visada būna ko gailėtis. 

Džailzas važiavo Vienkiemio gatve, pasuko dešinėn ir pastatė automobilį 
Sidžviko alėjoje. Jis žengė pro arkinius vartus su užrašu Niunhamo koledžas, 
įkurtas 1871-aisiais; tais metais moterys dar neturėjo teisės siekti aukštojo 
mokslo; ir tada buvo įžvalgių svajotojų, maniusių, kad šitai pasikeis dar jiems 
gyviems esant. Nepasikeitė. 

Džailzas sustojo prie budėtojo namelio, ketindamas paklausti, kur švenčia 
panelė Barington, bet durininkas suskubo pirmas: 

— Labas vakaras, sere Džailzai, turbūt norite patekti į Sidžviko menę. 

Atpažintas. Kelio atgal nėra. 

— Jei eisite tuo koridoriumi, tereikės pakilti laiptais; trečios durys iš kairės. 
Tikrai pamatysite. 

Džailzas ėjo, kaip buvo nurodyta, pralenkdamas tuzinus vyresnių kursų 
studenčių, vilkinčių ilgus juodus sijonus, baltas palaidines ar studentų 
mantijas. Jie nekreipė į jį jokio dėmesio; kita vertus — o kodėl turėtų? Jam — 
trisdešimt treji, kone dvigubai daugiau nei jiems. 

Užlipęs laiptais Džailzas suprato, kad jokių nuorodų nebereikia — dar 
gerokai prieš pasiekdamas trečias duris iš kairės jis išgirdo džiugius balsus ir 
juoką. Giliai įkvėpė ir stengėsi įeiti neatkreipdamas į save dėmesio. 

Pirmoji Džailzą pastebėjo Džesika, ji akimirksniu pasileido per kambarį 
šaukdama: „Dėde Džailzai, dėde Džailzai, kur buvai?“ Tik-rai, kur, svarstė 
Džailzas, žvelgdamas į dievinamą mergaitę — dar ne gulbę, bet jau ne 
gulbiuką. Pasišokėjusi Džesika jį apsikabino. Pažvelgęs jai per petį Džailzas 
pamatė jo link einančias Emą ir Greisę. Jos visos trys mėgino jį apsikabinti 
vienu metu. Išgirdę šurmulį sužiuro ir kiti svečiai. 

— Aš tikrai labai atsiprašau, — paspaudęs Hariui ranką pratarė Džailzas. — 
Man tikrai nereikėjo tos košės užvirti. 

— Nebegalvok apie tai, — atsakė Haris. — Atvirai kalbant, mud-viem teko 
patirti gerokai prastesnių dalykų. 


Džailzas nustebo, kaip greitai jam atlėgo širdis būnant su senuoju bičiuliu. 
Jie plepėjo apie Piterį Mėjų, tarsi būtų nusikėlę į senus laikus, ir tada Džailzas 
pirmą kartą išvydo ją. O paskui jau negalėjo atplėšti nuo jos akių. 

— Tokio veržlumo dar niekada nebuvau matęs, — kalbėjo Haris atkišdamas 
kairę koją ir smūgiuodamas tariama lazda. Jis nepastebėjo, koks išsiblaškęs 
tapo Džailzas. 

— Taip, aš buvau Hedinglio aikštėje, kai jis pelnė šimtuką prieš Pietų Afriką, 
varžydamasis pirmose tarptautinėse rungtynėse. 

— Ir aš mačiau, kaip jis paduoda kamuolį, — įsiterpė ką tik prie jų priėjęs 
pusamžis dėstytojas. — Didingi smūgiai. 

Džailzas spruko šalin ir nusiyrė tolyn per svečių pilną kambarį, sustodamas 
paplepėti su Sebastijonu apie tai, kaip jam sekasi mokykloje. Jaunuolis atrodė 
gerokai labiau atsipalaidavęs ir savimi pasitikintis, nei Džailzas jį kada nors 
buvo matęs. 

Džailzas jau buvo bepradedąs nerimauti, kad ji neišeitų, jam nespėjus su ja 
susipažinti; kai Sebastijonui buvo pasiūlyta bandelė su dešrele, Džailzas nėrė 
pirmyn ir galiausiai atsidūrė šalia jos. Ji šnekučiavosi su pagyvenusia moterimi 
ir, rodos, jo nė nepastebėjo. Džailzas stovėjo tarsi prarijęs liežuvį, 
svarstydamas, kodėl anglams taip sunku susipažinti su moterimis, ypač su 
gražiomis moterimis. Koks teisus buvo anglų poetas Bečemenas; beje, dabar 
Džailzas žmonių prikimštame kambaryje, o ne negyvenamoje saloje. 

— Nemanau, kad Švarckopf balso diapazonas tinkamas tam vaidmeniui, — 
kalbėjo toji kita moteris. 

— Gal jūs ir teisi, bet aš sutikčiau atiduoti pusę visų metų stipendijos, kad 
tik išgirsčiau ją dainuojančią. 

Vyresnioji moteris pažvelgė į Džailzą ir nusigręžusi pradėjo kalbėtis su 
kažkuo kitu, tarsi žinodama, ko Džailzui reikia. Džailzas pasisakė, kas esąs, 
vildamasis, kad prie jų niekas neprieis. Jie paspaudė vienas kitam ranką. Vien 
paliesti ją buvo... 

— Sveiki. Aš — Džailzas Baringtonas. 

— Turbut esate Greisės brolis, parlamentaras, garsėjantis radikaliomis 
pažiūromis; nuolat apie jus skaitau. Aš — Gvinetė, — pasakė ji atskleisdama 
savo kilmę. 

— Jūs — paskutinio kurso studentė? 


— Jūs man pataikaujate, — nusišypsojo ji. — Ne, aš jau baigiu 
doktorantūros studijas. Jūsų sesuo — mano vadovė. 

— Apie ką rašote disertaciją? 

— Apie matematikos ir filosofijos sąsajas antikinėje Graikijoje. 

— Laukiu nesulaukiu, kol galėsiu paskaityti. 

— Pasistengsiu, kad gautumėte pirmą egzempliorių. 

— Su kokia mergina Džailzas plepa? — paklausė sesers Ema. 

Greisė atsigręžė ir pažvelgė į kitą kambario galą. 

— Su Gvinete Hags, viena iš sumaniausių mano doktorančių. Jis tikrai 
pamatys, kad ji — visiška ledi Virginijos priešingybė. Ji — Velso kalnakasio 
dukra, 1š slėnių; ji visiems tai kartoja; beje, Gvinetė tikrai žino, ką reiškia 
lotyniška frazė compos mentis. 

—Ji labai patraukli, — pasakė Ema. — Ar nemanai, kad... 

— Viešpatėliau, ne, ir ką gi jie turėtų bendra? 

Ema nusišypsojo pati sau ir pasakė: 

— Ar tujau perleidai Džailzui vienuolika procentų kompanijos akcijų? 

— Taip, — atsakė Greisė, — kartu su savo teisėmis į senelio namus Smito 
aikštėje, kaip ir buvau sutarusi su mama, jei tikrai įsitikinsiu, kad tas kvailas 
berniūkštis galiausiai atsikratė Virginijos. 

Ema kurį laiką tylėjo. 

— Vadinasi, tu žinojai naujojo mamos testamento turinį? 

— Žinojau ir tai, kas voke, — paprastai atsakė Greisė, — todėl ir negalėjau 
dalyvauti teismo posėdyje. 

— Kaip puikiai mama tave pažinojo. 

— Kaip puikiai ji pažinojo mus visus tris, — per kambarį žvelgdama į brolį 
pasakė Greisė. 

— Ar tikrai viską sutvarkysite? — paklausė Džailzas. 

— Taip, sere, galite manimi pasikliauti. 

— Norėčiau, kad viskas baigtųsi kuo greičiau. 

— Žinoma, sere. 

— Koks bjaurus reikalas. Kaip gaila, kad šių klausimų negalima išspręsti 
labiau civilizuotai. 

— Sere Džailzai, reikia keisti įstatymus; atvirai kalbant, tai jau jūsų daržas, 
ne mano. 

Džailzas žinojo, kad vyriškis teisus; ilgainiui įstatymai neabejotinai bus 
pakeisti, bet Virginija aiškiai pasakė, kad laukti negali. Ištisus mėnesius 
niekaip su juo nebendravusi, ji staiga paskambino, kaip perkūnas iš giedro 
dangaus, ir paaiškino, kodėl nori skyrybų. Jai nereikėjo išsamiai dėstyti, ko iš jo 
tikisi. 

— Ačiū, kiškuti, žinojau, kad tavimi galima pasikliauti, — pasakė prieš 
padėdama ragelį. 

— Kada jūs man duosite kokią nors žinią? — paklausė Džailzas. 

— Iki savaitgalio, — atsakė vyriškis ir baigė gerti puspintę. Jis atsistojo, 
lengvai linktelėjo ir nušlubčiojo sau. 


Į sagos kilputę Džailzas buvo įsikišęs didelį raudoną gvazdiką, kad ji tiesiog 
negalėtų jo nepastebėti. Jis žvalgėsi į visas jo pusėn einančias jaunesnes nei 
trisdešimties moteris. Nė viena tokia į jį nė nedirstelėjo; galiausiai sustojo 
tvarkingai apsirengusi jauna moteris. 

— Ponas Braunas? — paklausė. 

— Taip, — atsakė Džailzas. 

— Esu panelė Holt. Aš —1š agentūros. 


Daugiau netarusi nė žodžio, ji paėmė Džailzą už parankės ir nusivedė 
peronu kaip vedlį šunį, kol jiedu priėjo pirmos klasės vagoną. Jiems susėdus 
vienam priešais kitą, Džailzas menkai težinojo, ką toliau daryti. Kadangi buvo 
penktadienio vakaras, dar gerokai prieš traukiniui išvykstant iš stoties, buvo 
užimtos visos vietos. Per visą kelionę panelė Holt nepasakė nė žodelio. 

Traukiniui atvažiavus į Braitoną, ji išlipo viena iš pirmųjų. Džailzas padavė 
kontrolieriui du bilietus ir nusekė paskui panelę Holt prie taksi laukiančiųjų 
eilutės. Džailzui buvo aišku, kad panelė Holt bent kelis kartus jau yra čia 
buvusi. Ji vėl prabilo tik tada, kai jie sėdo į galinę taksi sėdynę, bet kreipėsi ne į 
Džailzą: 

— Į „Grand Hotel“. 

Atvykęs į viešbutį Džailzas juodu užregistravo kaip poną ir ponią Braunus. 

— Trisdešimt pirmas numeris, pone, — pratarė administratorius. Atrodė, 
kad jis tuoj šelmiškai mirktelės, bet tik nusišypsojo ir pasakė: — Gero vakaro, 
pone. 

Portjė nunešė jų lagaminą į trečią aukštą. Panelė Holt prakalbo tik tada, kai 
nešikas paėmė arbatpinigius ir išėjo. 

— Aš vardu Andžela Holt, — pasakė tiesi kaip styga sėsdamasi ant lovos 
krašto. 

Džailzas liko stovėti; jis žvelgė į moterį, su kuria tikrai kuo mieliausiai 
praleistų nepadorų savaitgalį Braitone. 

— Gal galite man pasakyti, kaip viskas klostysis toliau? — paklausė. 

— Žinoma, sere Džailzai, — atsakė panelė Holt, tarsi jis būtų jai liepęs 
paklusti įsakymui. — Aštuntą valandą nusileisime į apačią vakarieniauti. 
Užsakiau staliuką restorano salės centre, vildamasi, kad kas nors galbūt jus 
atpažins. Po vakarienės grįšime į miegamąjį. Aš visada būsiu apsirengusi, bet 
jūs galite nusirengti vonios kambaryje; ten apsivilksite pižamą ir chalatą. 
Dešimtą valandą eisiu miegoti; miegosiu lovoje, o jūs — ant kušetės. Antrą 
valandą ryto paskambinsite administratoriui ir užsakysite butelį išlaikyto 
šampano, pusę pintos Guiness alaus ir sumuštinių su kumpiu. Kai naktinis 
portjė įvykdys jūsų užsakymą, pasakysite, kad iš tikrųjų norėjote sumuštinių su 
alaus mielėmis ir pomidorais, o paskui paliepsite nedelsiant atnešti tai, ko neva 
prašėte iš pradžių. Kai jis grįš, jūs jam padėkosite ir duosite penkių svarų 
banknotą. 


— Kodėl arbatpinigiai turi būti tokie dideli? — paklausė Džailzas. 

— Todėl, kad bylai pasiekus teismą naktinis portjė neabejotinai bus 
pakviestas duoti parodymų; mums reikia užtikrinti, kad jis jūsų nepamirštų. 

— Suprantu. 

— Rytą kartu pusryčiausime, o kai atsiskaitysite su viešbučiu, turėsite 
išrašyti čekį, kad jūsų mokėjimą būtų paprasta susekti. Kai išeisime iš 
viešbučio, jūs mane apkabinsite ir kelis kartus pabučiuosite. Tada įlipsite į taksi 
1r man pamojuosite atsisveikindamas. 

— Kodėl kelis kartus? 

— Turime būti tikri, kad jūsų žmonos privatus seklys tikrai spės mudu 
nufotografuoti ir nuotrauka bus kokybiška. Ar dar turite klausimų, sere 
Džailzai? Mums reikia eiti vakarieniauti. 

— Taip, panele Holt. Gal galiu jūsų paklausti, ar dažnai tai darote? 

— Šią savaitę man esate trečias džentelmenas; agentūra mane jau 
pasamdė dar porai darbų kitai savaitei. 

— Kažkokia beprotybė. Atvirai kalbant, mūsų skyrybų įstatymai barbariški. 
Vyriausybė privalo kuo greičiau išleisti naują įstatymą. 

— Tikiuosi, kad to nebus, — atsakė panelė Holt. — Sere Džailzai, jei taip 
padarysite, neteksiu darbo. 


Aleksas Fišeris 

— Tiesiog noriu jį sunaikinti, — pasakė ji. — Mažiau manęs netenkins. 

— Ledi Virginija, galiu jus patikinti, jog padarysiu viską, kad tik jums 
padėčiau. 

— Miela girdėti, majore; jei dirbsime išvien, turėsime vienas kitu pasitikėti. 
Jokių paslapčių. Vis dėlto turiu įsitikinti, kad esate tam darbui tinkamas 
žmogus. Pasakykite, kodėl manote, kad esate taip labai kvalifikuotas? 

— Manau, suprasite, jog esu net per daug kvalifikuotas, ledi, — atsakė 
Fišeris. — Mudu su Baringtonu esame pažįstami nuo senų laikų. 

— Tada pradėkite nuo pačios pradžios ir išdėstykite visas smulkmenas, kad 
1r kokios nereikšmingos jos jums atrodytų. 

— Viskas prasidėjo tada, kai mes visi trys mokėmės privačioje Šventojo 
Bedos mokykloje ir Baringtonas susidraugavo su dokininko sūnumi. 

— Hariu Kliftonu, — spjovė Virginija. 

— Baringtonas turėjo būti išmestas iš Šventojo Bedos. 

— Kodėl? — paklausė Virginija. 

— Jis buvo sučiuptas vagiantis iš saldumynų krautuvėlės, bet galiausiai 
išsisuko. 

— Kaip jam pavyko išsisukti? 

— Jo tėvas seras Hugas, dar vienas nusikaltėlis, išrašė čekį tūkstančiui 
svarų, ir mokykla už tuos pinigus įsirengė naują kriketo paviljoną. Taigi 
direktorius užsimerkė, ir Baringtonas galėjo toliau studijuoti Oksforde. 

— Arirjūs tęsėte studijas Oksforde? 

— Ne, išėjau į kariuomenę. Tačiau Tobruke mūsų keliai vėl susikirto — 
tarnavome tame pačiame pulke. 

— Kur jis pasižymėjo ir pelnė Karo kryžių, o paskui pabėgo iš karo belaisvių 
stovyklos? 

— Tasai Karo kryžius turėjo būti skirtas man, — prisimerkęs pasakė Fišeris. 
— Tuo metu aš jam įsakinėjau ir buvau atsakingas už priešų diviziono ataką. 


Kai vokiečius priverčiau trauktis, pulkininkas siūlė mane apdovanoti Karo 
kryžiumi, bet Baringtono draugas kapralas Beitsas atsisakė pritarti mano 
kandidatūrai, todėl mane tik paminėjo kaip pasižymėjusį mūšyje, O 
Baringtonui galiausiai įteikė man priklausantį Karo kryžių. 

Apie tai, kas tądien įvyko, Džailzas manė kitaip, tačiau Virginija gerai 
žinojo, kuria versija tikėti jai palankiau. 

— Ar kada nors vėliau buvote susitikę? 

— Ne. Aš likau armijoje, bet supratęs, kad jis žlugdo mano planus sulaukti 
paaukštinimo, anksti pasitraukiau į atsargą. 

— Tai ką jūs dabar veikiate, majore? 

— Mano specialybė — biržos makleris, taip pat esu Bristolio klasikinės 
mokyklos tarybos narys. Ir vietinės Konservatorių asociacijos vykdomojo 
komiteto narys. Įstojau į tą partiją sau numatęs svarbų vaidmenį — turėsiu 
užtikrinti, kad Baringtonas kitų rinkimų nelaimėtų. 

— Na, ir aš stengsiuosi garantuoti, kad suvaidintumėte svarbiausią 
vaidmenį, — kalbėjo Virginija, — nes žmonėms labiausiai rūpi išlaikyti savo 
vietą Bendruomenių Rūmuose. Jis yra įsitikinęs, kad leiboristams laimėjus 
kitus rinkimus Atlis jam pasiūlys vietą Ministrų Kabinete. 

— Tik per mano lavoną. 

— Nemanau, kad mums reikės taip toli žengti. Kad ir kaip būtų, jei per kitus 
rinkimus jis praras vietą, mažai šansų, kad jie vėl jį priims, o tai, manau, reikš 
jo politiko karjeros pabaigą. 

— Amen, — pratarė Fišeris. — Bet turiu pasakyti, kad jis tebėra labai 
populiarus tarp rinkėjų, nors ir nesurenka solidžios daugumos. 

— Įdomu, kiek jis bus populiarus, kai jam iškelsiu bylą dėl svetimavimo. 

— Jis jau parengė tam dirvą — visiems papasakojo, kokią painiavą jam teko 
suregzti Braitone, kad apgintų jūsų reputaciją. Jis net rengia kampaniją, skirtą 
skyrybų įstatymams keisti. 

— Bet kaip sureaguotų jo rinkėjai, jei sužinotų, kad visus metus jis 
mėgaujasi romanu su Kembridžo studente? 

— Kai baigsis jūsų skyrybų procesas, šitai visiems bus nė motais. 

— Ojei procesas dar nebus pasibaigęs ir aš paskelbsiu, kad be galo noriu 


taikytis... 


— Tai absoliučiai pakeistų susiklosčiusią situaciją, — pasakė Fišeris. — 
Galite manimi pasitikėt; žinia apie liūdną jūsų padėtį greitai pasieks 
reikalingų žmonių ausis. 

— Gerai. Mūsų ilgalaikiams tikslams gerokai pasitarnautų jūsų 
pirmininkavimas Bristolio dokininkų konservatorių asociacijai. 

— Ir aš labiau už viską šito norėčiau. Tik bėda, kad negaliu sau leisti tiek 
laiko skirti politikai, nes turiu uždirbti pragyvenimui, — Fišeris stengėsi 
neparodyti, kad sutriko. 

— Jei taptumėte Baringtono laivybos kompanijos tarybos nariu, 
pragyvenimu rūpintis nebereikėtų. 

— Mažai teturiu vilčių, kad šitai kada nors galėtų įvykti. Baringtonas vetuotų 
tokį pasiūlymą, vos išvydęs mano pavardę. 

— Jis nieko negali vetuoti, kol turiu septynis su puse procento kompanijos 
akcijų. 

— Nemanau, kad gerai supratau. 

— Tai leiskite viską paaiškinti, majore. Pastaruosius šešis mėnesius per 
patikėtinį supirkinėjau Baringtono kompanijos akcijas, todėl dabar man 
priklauso septyni su puse procentų kompanijos. Jei paskaitytumėte kompanijos 
įstatus, pamatytumėte, kad aš turiu teisę skirti savo tarybos narį, o aš tikrai 
nerasiu geresnio specialisto už jus, majore, kuris galėtų man atstovauti. 

— Kaip galėčiau jums atsidėkoti? 

— Labai paprastai. Ilgai netrukęs jūs skirsite daug laiko tam, kad taptumėte 
vietinės Konservatorių asociacijos pirmininku. Kai pelnysite tą postą, 
vienintelis jūsų tikslas bus užtikrinti, kad Bristolio dokų rajonų rinkėjai per 
kitus rinkimus pašalintų iš Parlamento savo narį. 

— O kokie ilgalaikiai planai? 

— Turiu vieną sumanymą, kuris galėtų jus sudominti. Tačiau negalime apie 
tai kalbėti, kol netapote asociacijos pirmininku. 

— Tada verčiau vyksiu į Bristolį ir nedelsdamas pradėsiu darbuotis. Bet 
prieš tai norėčiaujums pateikti vieną klausimą. 

— Žinoma, klauskite, — atsakė Virginija, — galite klausti ko tinkamas. Šiaip 
ar taip, dabar mes — partneriai. 

— Kodėl šiam darbui pasirinkote mane? 


— Oo, viskas paprasta, majore. Kartą Džailzas man sakė, kad jūs — 
vienintelis žmogus, kurio jis nekenčia. 


— Džentelmenai, — plaktuku sudavęs į stalą pratarė Bilas Hokinsas, 
Konservatorių asociacijos pirmininkas, — prašyčiau laikytis tvarkos. Gal 
galėčiau pradėti, prašydamas gerbiamo sekretoriaus majoro Fišerio perskaityti 
praėjusio susirinkimo protokolą. 

— Dėkoju, pone pirmininke. Per praėjusį susirinkimą, įvykusį 1954-ųjų 
birželio keturioliktąją, komitetas mane įpareigojo kreiptis į Centrinį biurą 
Londone ir paprašyti kandidatų, galinčių atstovauti šios apygardos partijai per 
kitus rinkimus, sąrašo. Po kelių dienų buvo atsiųstas oficialus kandidatų 
sąrašas, ir aš padalijau jo kopijas visiems nariams, kad per šį vakarinį 
susirinkimą jie apsvarstytų kandidatūras. 

Buvo nutarta, kad, maloniai leidus gerbiamai poniai Hartli-But, šiais metais 
vasaros šventė vyks Kombo pilyje. Taip pat vyko diskusijos dėl loterijos bilietų 
kainos; po balsavimo paaiškėjo, kad bilietai kainuos po šešis pensus, o šeši 
bilietai — po pusę kronos. Tada iždininkas ponas Meinardas pranešė, kad 
asociacijos banko sąskaitoje — keturiasdešimt septyni svarai ir dvylika šilingų. 
Jis sakė parašęs laiškus tiems nariams, kurie dar nesumokėjo kasmetinio 
mokesčio. Kadangi daugiau klausimų nebuvo, dvylika minučių po dešimtos 
susirinkimas baigėsi. 

— Ačiū, majore, — padėkojo pirmininkas. — Dabar imkimės antro klausimo 
— Centrinio biuro rekomenduotų kandidatų sąrašo. Jūs visi kelias dienas 
galėjote svarstyti kandidatų pavardes, todėl dabar skelbiu atvirą diskusiją, kad 
atrinktume tuos kandidatus, kuriuos, jūsų manymu, vertėtų pakviesti pokalbio. 

Fišeris jau buvo parodęs ledi Virginijai kandidatų sąrašą, ir jiedu sutarė, 
kuris asmuo, jų manymu, geriausiai tiks ilgalaikiams tikslams įgyvendinti. 
Fišeris sėdėjo atsilošęs, įdėmiai klausydamas, kaip jo kolegos komiteto nariai 
reiškia savo nuomonę apie visų kandidatų privalumus ir trūkumus. Greitai 
paaiškėjo, kad jų pasirinktasis — ne rimčiausias pretendentas, tačiau griežtai 
pasisakančių prieš irgi nebuvo. 

— Majore, gal norėtumėte pareikšti savo nuomonę, kol dar nepaskelbiau 
balsavimo? — paklausė Hokinsas. 


— Dėkoju, pirmininke. Sutinku su tais nariais, kurie mano, kad per 
praėjusius rinkimus taip galantiškai grūmęsis Ebu Veilyje ponas Simpsonas 
nusipelnė būti pakviestas pokalbio, bet, manau, turėtume svarstyti ir pono 
Daneto kandidatūrą. Šiaip ar taip, jo žmona — vietinė mergina, o tai — didelis 
privalumas, ypač jei prisiminsime dabartinį sero Džailzo Baringtono šeiminį 
statusą. 

Keli prie stalo sėdėję posėdžiautojai garsiai pritarė. 

Po keturiasdešimties minučių Gregoris Danetas atsidūrė vadinamajame 
trumpajame sąraše kartu su Simpsonu, ankstesniu Ebu Veilio kandidatu, 
vietinio municipaliteto nariu (beviltiškas), vyresniu nei keturiasdešimties 
viengungiu (beviltiškas) ir valdišką darbą dirbančia moterimi (absoliučiai 
beviltiška). Dabar Fišeriui tereikėjo rasti gerą priežastį, kad žmonės nerinktų 
pono Simpsono. 

Susirinkimui baigiantis, pirmininkas paklausė, ar nėra kokių nors kitų 
klausimų. 


— Norėčiau kreiptis į komitetą su pareiškimu, — pasakė Fišeris 
užsukdamas parkerį, — bet, manau, būtų išmintinga to pareiškimo 
neprotokoluoti. 

— Neabejoju, majore, kad pats ir turėtumėte nuspręsti, — atsakė 


pirmininkas, nužvelgdamas visus, sėdinčius už stalo, norėdamas įsitikinti, kad 
niekas neprieštarauja. 

— Kai praėjusią savaitę lankiausi savo klube Londone, — kalbėjo Fišeris, — 
1š patikimų šaltinių sužinojau gluminančių faktų apie serą Džailzą Baringtoną. 
— Dabar jo įdėmiai klausėsi visas komitetas. — Kaip visi žinote, šiuo metu 
vyksta sero Džailzo skyrybų procesas, nesėkmingai susiklosčius santuokai. 
Dauguma mūsų jį užjautėme, kai jis nutarė imtis „Braitono plano“, ypač po to, 
kai jis, sakyčiau, gana nemandagiai apsiskelbė taip pasielgęs, norėdamas 
apginti žmonos reputaciją. Mes visi — suaugę Žmonės, visi puikiai 
suprantame, kad skyrybų įstatymus verkiant reikia keisti. Tačiau paaiškėjo, kad 
mums žinoma tik dalis tiesos. Atrodo, seras Džailzas užmezgė romaną su 
jauna Kembridžo universiteto studente ir nepaiso fakto, kad jo žmona iš 
paskutiniųjų mėgina taikytis. 

— Gerasis Dieve, tas žmogus — tikras niekšas, — pasakė Bilas Hokinsas. — 
Jį reikia priversti taikytis. 


— Nuoširdžiai jums pritariu, pirmininke. Tikrai, būdamas konservatorių 
kandidatas, jis neturėtų kito pasirinkimo. 

Sėdintieji už stalo ėmė tyliai šnekučiuotis. 

— Vis dėlto viliuosi, — tęsė Fišeris, pirmininkui kelis kartus subeldus 
plaktuku, — jog galiu pasikliauti komitetu ir būti ramus, kad ši informacija 
neištrūks už šio kabineto sienų. 

— Žinoma, žinoma, —tikino pirmininkas. — Nereikia nė sakyti. 

Fišeris atsilošė būdamas tikras, kad po valandos kitos ši istorija jau bus 
pasiekusi kelių gerai įsitaisiusių vietinės Leiboristų partijos narių ausis, o šitai 
garantuos, jog baigiantis savaitei naujieną bus girdėję mažiausiai pusė rinkėjų. 

Kai pirmininkas baigė susirinkimą ir partijos nariai pasklido po gatvę 
pakeliui į vietinę aludę, iždininkas Piteris Meinardas prisigretino prie Alekso ir 
paklausė, ar galėtų ramiai su juo pasikalbėti. 

— Žinoma, seni, —atsakė Aleksas. — Kuo galiu padėti? 

— Kaip žinai, pirmininkas jau kelis kartus buvo aiškiai užsiminęs, kad per 
kitus rinkimus kažkam užleis savo vietą. 

— Esu girdėjęs. 

— Ne vienam partijos nariui atrodo, kad tokį darbą turėtų dirbti jaunesnis 
žmogus; Manęs paprašė atsargiai tavęs paklausti, ar leistum, kad tavo pavardė 
būtų minima tarp kandidatų. 

— Koks mielas pasiūlymas, Piteri. Jei dauguma kolegų mano, kad esu 
tinkamas tam darbui, aš, žinoma, imsiuosi šios sunkios užduoties, bet tik ne 
tuo atveju, jei kuriam nors kitam komiteto nariui atrodys, kad jis galėtų dirbti 
geriau; na, pats supranti. 


Kai pirmasis Baringtono laivybos kompanijos čekis, gautas už darbą 
taryboje, buvo išgrynintas, Aleksas uždarė sąskaitą Midlando banke ir perėjo į 
kitoje gatvės pusėje esantį „Barclays“. Šis bankas jau administravo Baringtono 
kompanijos sąskaitą; Konservatorių asociacija taip pat buvo šio banko klientė. 
Kitaip nei Midlando banke, „Barclays“ valdytojas neprieštaravo kredito 
perviršiui. 

Kitą dieną jis nuvyko į Londoną ir atsidarė sąskaitą „Gieves X Hawkes“ 
salone, kur buvo išmatuotas rengiantis siūti tris naujus kostiumus, smokingą ir 


paltą; visi drabužiai — juodos spalvos. Papietavęs užeigoje „Kariuomenė ir 
laivynas“, jis užsuko į „Hilditch X Key“, kur nusipirko tuziną marškinių, dvejas 
pižamas, chalatą ir šilkinių kaklaraiščių kolekciją. Pasirašęs sąskaitą nuėjo į 
Džono Lobo dirbtuves ir ten užtruko, kol galiausiai išsirinko dvi poras batų — 
abi raštuotos odos, juodos ir rudos spalvos. 

— Batai turėtų būti pasiūti maždaug per tris mėnesius, majore, — jam buvo 
pasakyta. 

Per kitas keturias savaites Virginijos sąskaita jis kiekvieną komiteto narį 
vaišino pietumis arba vakariene ir galiausiai buvo garantuotas, kad per 
artėjančius rinkimus daugelis jų antruoju kandidatu rinksis Gregorį Danetą, o 
keli kolegos ketino balsuoti už jį. 

Kartą po vakarienės gurkšnodamas brendį su Piteriu Meinardu, Fišeris 
išsiaiškino, kad partijos iždininką kamuoja laikini finansiniai sunkumai. Kitą 
dieną Fišeris nuvyko į Londoną, ir po taktiško pokalbio su ledi Virginija laikinų 
finansinių sunkumų nebeliko. Dabar vienas komiteto narys buvo jam 
skolingas. 

Aleksas jau kelis mėnesius darbavosi Baringtono laivybos kompanijos 
taryboje, kai įžvelgė puikią progą, jo manymu, galėsiančią sudominti Virginiją. 

Jis visą laiką uoliai dalyvavo kiekviename tarybos susirinkime, skaitė 
kiekvieną ataskaitą ir visada balsavo taip, kaip balsuodavo dauguma, todėl 
niekas nė neįtarė, kokie tikrieji jo ketinimai. 

Virginija neabejojo, kad Aleksui atsiradus taryboje Džailzui kils įtarimų. Ji 
net svarstė, ar jis nemėgins išsiaiškinti, kam priklauso septyni su puse 
procento kompanijos akcijų, už kurias Fišeris ir yra atsakingas. Bet jei ir 
mėgintų, išsiaiškintų tik tiek, kad akcijos buvo įsigytos per tarpininką. Tačiau 
Džailzas nebuvo nei aklas, nei kurčias, ir jam nereikėjo ilgai sukti galvos, kieno 
tie septyni su puse procento. 

Nors pirmininkas jį tikino, kad majoras, rodos, visai doras vyriokas, per 
tarybos susirinkimus retai kada teprasižioja ir jau tikrai niekam nekelia jokių 
bėdų, Džailzui ramiau nepasidarė. Jis netikėjo, kad Fišeris gali pasikeisti. 
Tačiau nenumaldomai artėjant rinkimams, per kuriuos, buvo tikimasi, toriai 
pelnys didesnę daugumą, taip pat narpliojant Virginijos paslaptį ir svarstant, 
kodėl ji nepasirašo skyrybų dokumentų, nors pati meldė suteikti jai pagrindą 
skirtis, Fišeris jam kėlė mažiausiai rūpesčių. 


— Džentelmenai, — pratarė Baringtono laivybos kompanijos pirmininkas, 
— nemanau, kad perdėsiu sakydamas, jog pasiūlymas, kurį jums šiandien 
pateiksiu, gali tapti esminiu posūkiu kompanijos istorijoje. Visiškai palaikau šį 
drąsų, rizikingą mūsų generalinio direktoriaus pono Komptono siūlomą 
žingsnį ir siūlysiu tarybai paremti planą, pagal kurį kompanija pirmą kartą po 
karo statytų naują keleivinį laivą, stengdamasi neatsilikti nuo stambių 
konkurentų Kunardo ir P 5 O. Norėčiau tikėti, kad mūsų įkūrėjas Džošua 
Baringtonas būtų sveikinęs tokią iniciatyvą. 


Aleksas įdėmiai klausė. Jis gerbė serą Viljamą Traversą, kuris pakeitė Hugą 
Baringtoną (tiesa, niekas niekada neprisimindavo mirusio pirmininko), kaip 
įžvalgų, išmintingą verslininką, savo gebėjimais pagarsėjusį tiek tarp 
pramonininkų, tiek miesto gyvenime. 

— Didžiulės išlaidos neabejotinai viršys mūsų turimus resursus, — tęsė 
seras Viljamas, — bet mūsų bankininkai mielai sutinka mus paremti, nes 
skaičiai byloja, kad pardavę vos keturiasdešimt procentų naujojo laivo kajučių 
per penkerius metus susigrąžinsime tiek, kiek investuosime. Mielai atsakysiu į 
visus tarybos narių klausimus. 

— Kaip manote, ar žmonėms nėra per giliai į pasąmonę įstrigęs „Titaniko“ 
likimas, 1r jie bijos plaukti nauju prabangiu laivu? — paklausė Fišeris. 

— Geras klausimas, majore, — atsakė seras Viljamas, — bet dabartinis 
Kunardo sprendimas savo laivyną papildyti dar vienu keleiviniu laivu leidžia 
daryti prielaidą, jog nauja keleivių karta žino, kad po tos tragiškos nelaimės 
1912-aisiais nebuvo jokios didesnės prabangaus keleivinio laivo avarijos. 

— Ar ilgai užtruktume statydami tokį laivą? 

— Jei šį sumanymą palaimins taryba, nedelsdami surašysime kontraktą ir 
iki metų galo, tikėkimės, rasime laivų architektus, o laivą numatome baigti per 
trejus metus. 

Aleksas laukė, kol kitas tarybos narys pateiks klausimą, kurio jis pats 
pateikti nenorėjo. 

— Kokia numatoma laivo kaina? 

— Sunku pasakyti tikslią sumą, — pripažino seras Viljamas, — bet 
numanau, kad mūsų biudžetui atsieis apie tris milijonus svarų. Vis dėlto 
viliuosi, kad sumą padidinau. 

— Tikėkimės, — pratarė kitas tarybos narys. — Apie šį sumanymą turėsime 
informuoti ir kitus akcininkus. 

— Sutinku, — atsakė seras Viljamas. — Taip ir padarysiu kitą mėnesį, per 
metinį visuotinį susirinkimą; tada pasakysiu ir tai, kad numatomas tikrai 
nemenkas pelnas, todėl nematau priežasčių akcininkams nesumokėti tokių 
pačių dividendų, kokius mokėjome pernai. Vis dėlto taryba turi suprasti, kad 
kai kurie akcininkai gali pabijoti tokių nusistovėjusio mūsų kurso pokyčių, ką 
jau kalbėti apie tokias dideles išlaidas. Taigi dėl to gali kristi mūsų akcijų vertė. 


Vis dėlto, kai Sitis supras, jog turime resursų, leidžiančių įveikti laikinus 
sunkumus, ilgai netrukus akcijų vertė vėl pakils. Ar turite dar klausimų? 

— Ar nauja kompanijos laivų statybos linija ir pirmasis laivas jau turi 
pavadinimus? — paklausė Fišeris. 

— Manome, kad naująjį sektorių pavadinsime „Karališkųjų rūmų linija“, o 
pirmąjį laivą — „Bakingamu“, pabrėždami kompanijos įsipareigojimus naujajai 
Elžbietos erai. 

Po šių žodžių prieštaraujančių tarybos narių neliko. 


— Paaiškinkite dar kartą, — paprašė Virginija. 

— Kitą ketvirtadienį, per visuotinį metinį susirinkimą, seras Viljamas 
praneš, kad Baringtono kompanija ketina statyti prabangų laivą, kuris 
nurungtų Kunardą ir P S O, jau turinčius tokių tolimojo plaukiojimo laivų; 
numatoma laivo kaina —trys milijonai svarų. 

— Man šitai skamba kaip drąsi fantazija. 

— O kitiems — dar ir rizikinga, nes dauguma investuotojų biržoje — nei 
drąsūs, nei lakios vaizduotės; jie nerimaus dėl augančių statybos kaštų ir 
sunkumų, iškylančių mėginant parduoti kuo daugiau kajučių išlaidoms 
padengti. Bet jeigu jie kruopščiai patikrintų sąskaitas, pamatytų, jog 
Baringtono kompanija turi daugiau nei pakankamai grynųjų ir gali padengti 
bet kokius trumpalaikius nuostolius. 

— Tai kodėl man rekomenduojate parduoti savo akcijas? 

— Nes jei vėl jas įsigysite per tris savaites nuo pardavimo, gerai pasiplėšite 
pinigo. 

— Štai šito aš ir nesuprantu, — pasakė Virginija. 

— Leiskite paaiškinti, — kalbėjo Aleksas. — Kai įsigyjate akcijų, jums 
nereikia apmokėti sąskaitos dvidešimt vieną dieną. Lygiai taip pat, kai 
parduodate akcijas, tris savaites jums nemoka. Taigi dvidešimt vieną dieną 
galite prekiauti nemokėdama pinigų, o kadangi žinome, kaip viskas klostosi 
kompanijos viduje, galime pasinaudoti susidariusia situacija. 

— Tai ką jūs siūlote? 

— Kitą ketvirtadienį, dešimtą valandą ryto, prasidės Baringtono kompanijos 
visuotinis metinis susirinkimas; pirmininkas skaitys metinį pranešimą. 


Numanau, kad per kelias valandas akcijų kaina sumažės nuo dabartinių kiek 
daugiau nei keturių svarų iki trijų svarų dešimties šilingų. Jei parduosite 
savuosius septynis su puse procento akcijų devintą valandą, vos atsidarius 
biržai, akcijų kaina ims smukti dar labiau, gal net nesieks trijų svarų. Tada 
palauksite, kol kaina nustos smukti, ir vėl susipirksite visas akcijas žemiausia 
kaina; taip susigrąžinsite visus septynis su puse procento. 

— Ar brokeriams nekils įtarimų, ar jie nepasakys tarybai, ką sumanėme? 

— Jie nesakys nė žodžio tol, kol gaus komisinius už parduotas ir vėl 
supirktas akcijas. Nė vienu atveju jie negali pralošti. 

— O mes ar galime? 

— Tik tuo atveju, jei po pirmininko metinio pranešimo akcijų vertė pakils, 
nes tada, norėdama vėl susipirkti akcijas, turėsite sumokėti daugiau. Bet, 
atvirai kalbant, to negali nutikti, kai kompanija pareiškė, kad ji nutarė rizikuoti 
trimis milijonais svarų. 

— Ką dabar turiu daryti? 

— Jei suteiksite man teisę veikti jūsų vardu, viską patikėsiu pažįstamam 
brokeriui Honkonge, kad niekas nesusektų nei manęs, nei jūsų. 

— Džailzas išsiaiškins, ką sumanėme. Jis — ne kvailys. 

— Neišsiaiškins, jei po trijų savaičių dokumentuose bus įrašytas tas pats 
septynių su puse procento akcijų savininkas. Kad ir kaip būtų, šiuo metu jis turi 
spręsti gerokai rimtesnes problemas. 

— Kokias? 

— Man sakė, kad jo laukia vietinės Leiboristų partijos vykdomojo komiteto 
organizuotas pasitikėjimo votumas; partijos kolegos sužinojo apie jo santykius 
su panele Gvinete Hags. Gali būti ir taip, kad jis nesirungs kituose rinkimuose; 
na, jei jūs dar nepasirašėte skyrybų dokumentų. 


— Majore Fišeri, ar galite man garantuoti, kad šis tyrimas niekaip nesusijęs 
nei su seru Džailzų Baringtonu, nei su ponia Hari Klifton, nes anksčiau man 
teko atstovauti jiems abiem, ir dabar kiltų niekam nepriimtinas interesų 
konfliktas. 

— Mano pasiteiravimas niekaip nesusijęs su Baringtonų šeima, — atsakė 
Fišeris. — Situacija paprasta: vietinė Konservatorių asociacija išrinko du 


kandidatus, galinčius atstovauti Bristolio dokų rajonams. Kadangi esu 
asociacijos sekretorius, norėčiau būti garantuotas, kad jų praeitis visiškai švari 
1r ateityje jie nekompromituos partijos. 

— Arjus domina konkrečios pavardės, majore? 

— Kadangi esate susijęs su teisėsauga, noriu išsiaiškinti, ar tų pavardžių 
nėra policijos protokoluose. 

— Ar turite omenyje ir baudas už draudžiamoje vietoje paliktą automobilį, ir 
bausmes be įkalinimo)? 

— Mane domina viskas, kuo galėtų pasinaudoti Leiboristų partija per savo 
rinkimų kampaniją. 

— Supratau, — atsakė Mičelas. — Kiek turiu laiko? 

— Rinkimų procesas užtruks porą mėnesių, gal net tris, bet man reikėtų 
žinoti, ar ką nors aptikote, dar gerokai anksčiau, — pasakė Fišeris duodamas 
jam popieriaus lapelį su užrašytomis dviem pavardėmis. 

Mičelas pažvelgė į pavardes ir įsikišo lapelį į kišenę. Netaręs nė žodžio jis 
išėjo. 


Baringtono kompanijos metinio visuotinio susirinkimo dieną, devintą 
valandą ryto, Fišeris paskambino privačiu numeriu į Honkongą. Ragelyje 
išgirdęs pažįstamą balsą jis pratarė: 

— Beni, skambina majoras. 

— Kaip gyvenate, majore? Seniai jus begirdėjau. 

— Skambinu su reikalu, — kalbėjo Fišeris, — viską paaiškinsiu, kai viešėsi 
Londone, bet dabar noriu užsakyti pardavimą. 

— Jau pasismailinau plunksną, — atsakė Benis. 

— Kai tik atsidarys Londono akcijų birža, noriu, kad parduotum du šimtus 
tūkstančių Baringtono laivybos kompanijos akcijų už tiek, kiek jos kainuotų 
mokant grynaisiais. 

Benis sušvilpė. 

— Manykit, kad jau padaryta, — pasakė. 

— O kai įvykdysi mano užsakymą, noriu, kad per dvidešimt vieną dieną 
nupirktum tiek pat akcijų, bet tik tada, kai, tavo manymu, jų vertė bus pati 
mažiausia. 


— Supratau. Turiu vieną klausimą, majore. Ar Beniui galima rizikuoti 
statant už šį žirgą? 

— Kaip nori, tačiau nebūk per godus, nes iš ten pat gali sulaukti gerokai 
daugiau. 

Majoras padėjo ragelį, išėjo iš klubo į Pal Malą ir susistabdęs taksi nuvažiavo 
1 „Savoją“. Viešbučio konferencijų salėje jis prisijungė prie kolegų direktorių, 
likus kelioms minutėms iki pirmininkui atsistojant skaityti metinio pranešimo, 
skirto Baringtono laivybos kompanijos akcininkams. 

Konstitucijos salė Deiviso gatvėje buvo sausakimša. Keliems partijos 
nariams teko stovėti tarpueilyje ar salės gale. Keli buvo įsitaisę net ant 
palangių, vildamiesi geriau matyti, kaip viskas vyksta. 

Abu išrinkti kandidatai — Nevilis Simpsonas ir Gregoris Danetas — pasakė 
stiprias kalbas, bet Fišeris nujautė, kad šiuo metu Simpsonas yra pranašesnis 
už jam reikalingą kandidatą. Londoniškis advokatas Simpsonas buvo keleriais 
metais vyresnis už Danetą, pasižymėjęs kare ir jau varžėsi rinkimuose, 
rungdamasis su Anairinu Bevanu Ebu Veilyje, kur padidino balsuojančiųjų už 
torius skaičių. Bet Mičelui pavyko pateikti Fišeriui tokios informacijos, kuri šį 
žmogų galėjo sutrikdyti. 

Simpsonas ir Danetas buvo pasodinti scenoje, iš abiejų pirmininko pusių, 
komitetas susėdo pirmoje eilėje. Fišerį tenkino žinia apie tai, kad savaitės 
pradžioje įvykusiame uždarame vietinės Leiboristų partijos susirinkime 
balsuojant dėl pasitikėjimo seras Džailzas Baringtonas pelnė kolegų 
palankumą, nors to pasitenkinimo priežasčių niekam nesakė, prasitarė tik 
Virginijai. Jis ketino pažeminti Baringtoną viešai, kai įsisuks rinkimų 
kampanija, o ne blausioje Leiboristų partijos komiteto būstinėje. Bet šis planas 
negalėtų suveikti, jei Danetas netaptų torių kandidatu, o šitai dar nebuvo 
galutinai nuspręsta. 

Pirmininkas pakilo iš vietos ir maloniai nusišypsojo susirinkimo dalyviams. 
Prieš kreipdamasis į ištikimuosius kolegas jis, kaip įprastai, kostelėjo. 

— Prieš suteikdamas jums teisę klausti, norėčiau, kad žinotumėte, jog tai 
paskutinis susirinkimas man esant pirmininku. Manau, asociacija turi eiti į 
rinkimus pasiūliusi naują kandidatą ir su nauju pirmininku, pageidautina — 
gerokai jaunesniu už mane, — jis nutilo, minutėlę norėdamas pažiūrėti, ar 
neatsiras tokių, kurie mėgins jį atkalbėti; neatsirado. Paskui nenorom tęsė 
toliau: 


— Prasideda paskutinė susirinkimo dalis, prieš išrenkant žmogų, 
artėjančiuose rinkimuose kovosianųį už mūsų tiesas. Partijos nariai galės 
tiesiogiai pateikti klausimus abiem numatytiems kandidatams. 

Salės gale iš vietos pašoko aukštas vyriškis ir pradėjo kalbėti nė nesulaukęs, 
kol Bilas Hokinsas kam nors suteiks žodį. 

— Pone pirmininke, gal galėčiau paklausti abiejų kandidatų — ar laimėję 
vietą Parlamente jie gyvens savo rinkimų apygardoje? 

Pirmasis atsakė Simpsonas: 

— Aš neabejotinai įsigysiu namą rinkimų apygardoje, bet tikiuosi gyventi 
Bendruomenių Rūmuose. 

Po šios replikos visi prapliupo juoktis ir garsiai ploti. 

— O aš praėjusią savaitę leidau sau apsilankyti pas nekilnojamojo turto 
agentą, — atrėmė Danetas, — bet ne tuščiai tikėdamasis, o vildamasis, kad jūs 
išrinksite mane. 

Iš pasigirdusių aplodismentų Fišeris galėjo spręsti, kad publika 
pasiskirsčiusi apylygiai. 

Pirmininkas parodė į trečioje eilėje sėdinčią moterį, kuri per asociacijos 
susirinkimus niekada nepraleisdavo progos ko nors paklausti; šįkart 
pirmininkas nusprendė kuo greičiau patraukti ją iš kelio. 

— Vienas iš jūsų — sėkmingai dirbantis advokatas, kitas — draudimo 
agentas; ar rinkimų kampanijos metu rasite laiko grumtis dėl šios 
nereikšmingos vietos? 

— Jei būsiu išrinktas, šįvakar į Londoną negrįšiuų, — atsakė Danetas. — 
Kiekvieną darbingą valandą skirsiu tam, kad laimėčiau tą vietą ir užtikrinčiau, 
jog Džailzas Baringtonas būtų pašalintas kartą ir visiems laikams. 

Šįkart plojimai užsitęsė ilgiau, ir Fišeris pirmą kartą atsipūtė. 

— Svarbu ne tai, kiek kam skirsi valandų, — atsakė Simpsonas, — bet tai, ar 
efektyviai jas išnaudosi. Aš jau grūmiausi rinkimuose prieš sumanų 
priešininką, todėl žinau, ko tikėtis. Labai svarbu, kad išrinktumėte žmogų, 
kuris greitai mokosi, gali pasinaudoti savo žiniomis ir jomis pasinaudojęs 
sutriuškinti Džailzą Baringtoną, kuris tikrai laimėtų vietą Konservatorių 
partijai. 

Fišeris pajuto, kad Simpsonui nuvirtus nuo bėgių Danetui vis tiek gali 
prireikti pagalbos. Pirmininkas mostelėjo rodydamas į gerai žinomą vietinį 


verslininką. 

— Kaip manote, kas būtų tinkamiausias žmogus, galintis pakeisti mūsų 
partijos lyderį Vinstoną Čerčilį? 

— Nežinojau, kad ta vieta laisva, — atsakė Simpsonas; jo žodžius palydėjo 
juokas ir aplodismentai; paskui jis jau rimtesniu tonu pridūrė: — Būtume 
kvaili, jei galvotume, kad reikėtų pakeisti geriausią amžiaus ministrą 
pirmininką be labai rimtos priežasties. 

Nugriaudėjo kurtinantys plojimai; prireikė laiko, kol Danetą išgirdo. 

— Manau, ponas Čerčilis aiškiai pasakė, jog atėjus laikui jis norėtų, kad jį 
pakeistų seras Antonis Idenas, žymusis visų gerbiamas užsienio reikalų 
ministras. Jei ši kandidatūra tinka ponui Čerčiliui, ji tinka ir man. 

Šįkart aplodismentai nebuvo tokie kurtinantys. 

Per kitas trisdešimt minučių nesiliaujant klausimų krušai, Fišeris pajuto, 
kad Simpsonas vis labiau stiprina savo pozicijas ir tampa favoritu. Vis dėlto 
Fišeris tikėjo, kad paskutiniai trys klausimai padės jo kandidatui, nes du 
klausimus parengė pats ir buvo sutaręs su pirmininku, kad paskutinį klausimą 
pateiks asmeniškai. 

Bilas Hokinsas pažvelgė į laikrodį. 

— Manau, liko laiko trims paskutiniams klausimams. 

Jis parodė į salės gale sėdintį žmogų, kuris be paliovos mėgino sugauti jo 
žvilgsnį. Fišeris nusišypsojo. 

— Ar kandidatai ketina išsakyti savo požiūrį į siūlomą naują skyrybų 
įstatymą? 

Salė net aiktelėjo, o paskui nutilo laukdama atsakymų; kai kam kilo 
abejonių, ar tikrai šį klausimą vertėtų pateikti šiems dviem scenoje sėdintiems 
kandidatams, o ne serui Džailzui Baringtonui. 

— Man labai nepatinka mūsiškiai pasenę skyrybų įstatymai, kuriuos 
neabejotinai reikia keisti, — atsakė advokatas. — Ir telieka viltis, kad šioje 
apygardoje per rinkimų kampaniją šis klausimas nedominuos, nes man būtų 
mieliau nurungti Baringtoną kaunantis iš esmės, o ne pasikliaujant gandais ir 
1nsinuacijomis. 

Fišeriui nebuvo sudėtinga suvokti, kodėl Centrinis biuras jau matė 
Simpsoną kaip būsimą ministrą, bet kartu jam buvo aišku, kad vietininiai 
žmonės norėjo išgirsti kitką. 


Danetas greitai įvertino auditorijos reakciją ir pasakė: 

— Nors sutinku beveik su viskuo, ką pasakė ponas Simpsonas, nujaučiu, kad 
Bristolio dokų kvartalų rinkėjai turi teisę Žinoti tiesą apie šeiminius Baringtono 
reikalus prieš eidami prie balsadėžių, o ne po to. 

Po šių atsakymų pasigirdę plojimai akivaizdžiai bylojo Daneto naudai. 

Pirmininkas parodė į Piterį Meinardą, sėdintį pirmos eilės viduryje. 

— Mes, šios apygardos žmonės, ieškome daugiau nei Parlamento nario, — 
iš popierėlio skaitė Meinardas. — Mes ieškome partnerio, komandos. Ar abu 
kandidatai gali mus patikinti, kad apygardoje nuolat matysime ir jų žmonas, 
remiančias juos per rinkimų kampaniją, nes ledi Barington taip ir nepasirodė 
per ištisus metus. 

Pirmą kartą nuskambėjo aplodismentai klausėjui. 

— Mano žmona ir dabar šalia manęs, — atsakė Danetas, mostelėdamas į 
patrauklią jauną moterį, sėdinčią antroje eilėje, — ir ji bus šalia visos 
kampanijos metu. Tiesą sakant, jei tapsiu jūsų deleguotu Parlamento nariu, 
Koni turbūt matysite gerokai dažniau nei mane. 

Fišeris nusišypsojo. Jis žinojo, kad klausimas sustiprino Daneto pozicijas ir, 
svarbiausia, išryškino Simpsono silpnybę. Beje, siųsdamas kvietimus dalyvauti 
susirinkime, vieną laišką Fišeris adresavo ponui ir poniai Danetams, o kitą — 
tik gerbiamam N. Simpsonui. 

— Mano žmona — Londono ekonomikos mokyklos dėstytoja, — atsakė 
Simpsonas, — bet daugumą savaitgalių ir tada, kai universitetas atostogaus, ji 
galės lankytis apygardoje. — Fišeris juste juto, kaip jam iš rankų slysta balsai. 
— Neabejoju, jog sutiksite, kad negali būti didingesnio pašaukimo, nei mokyti 
naująją kartą. 

Iš pasigirdusių plojimų buvo galima spėti, kad kai kas nesutiko, jog 
Londono ekonomikos mokykla — geriausia vieta tam pašaukimui realizuoti. 

— Galiausiai, — pasakė pirmininkas, — žinau, kad mūsų sekretorius 
majoras Fišeris turi klausimą abiem kandidatams. 

— Šįryt perskaičiau Daily Mail, — pradėjo Fišeris, — todėl gali būti, jog tai 
netiesa, — abu kandidatai klusniai nusijuokė. — Ten rašoma, kad Londono 
centrinė Fulhamo apygarda taip pat sudarė trumpąjį kandidatų sąrašą ir 
pirmadienį kvies juos pokalbio. Norėčiau sužinoti, ar kuris nors iš jūsų esate 


tame sąraše, 0 jei esate, ar panorėsite iš jo išsibraukū, dar prieš mums 
balsuojant šįvakar? 

— Nekonkuravau centrinėje Fulhamo apygardoje, — atsakė Danetas, — nes 
visada norėjau atstovauti Pietvakarių Anglijai, kur gimė ir augo mano žmona, 
kur tikimės auginti ir savo šeimą. 

Fišeris linktelėjo. Simpsonui teko palaukti, kol nurims plojimai. 

— Mano pavardė yra trumpajame centrinės Fulhamo apygardos sąraše, 
majore Fišeri, — pradėjo jis, — ir manau, kad be rimtos priežasties būtų 
nemandagu taip staiga tą pavardę išbraukti. Vis dėlto, jei man pasisektų ir 
šivakar būčiau išrinktas, geresnės priežasties išsibraukti nė nerasčiau. 

Gerai išsisuko, pamanė Fišeris klausydamasis pasigirdusių plojimų, bet ar 
tiek pakaks? 

Pirmininkas pakilo iš vietos. 

— Neabejoju, jog jūs, kaip ir aš, norite padėkoti abiem kandidatams ne tik 
už tai, kad šįvakar mums skyrė savo brangaus laiko, bet ir už puikius 
atsakymus. Neabejoju, jie abu taps parlamentarais, bet mes, deja, galime 
išrinkti tik vieną, — ir vėl plojimai. — Taigi dabar turime pradėti balsuoti. 
Leiskite paaiškinti, kaip viskas vyks. Jei partijos nariai maloniai sutiks ateiti į 
salės priekį, mūsų asociacijos sekretorius majoras Fišeris visiems įteiks 
balsavimo biuletenius. Kryželiu pažymėję pasirinkto kandidato pavardę, 
prašau mesti biuletenius į balsadėžę. Kai balsai bus suskaičiuoti ir mes su 
sekretoriumi patikrinsime dokumentus — o tai neturėtų ilgai užtrukti, — 
pranešiu, kuris Konservatorių partijos kandidatas išrinktas artėjančiuose 
rinkimuose atstovauti Bristolio dokų rajonams. 

Partijos nariai tvarkingai sustojo į eilę, ir Fišeris išdalijo daugiau nei 300 
biuletenių. Kai į balsadėžę buvo įmestas paskutinis biuletenis, pirmininkas 
paprašė tvarkdario paimti balsadėžę ir nunešti ją į atskirą kambarį už scenos. 

Kai po kelių minučių į kambarį įžengė pirmininkas su sekretoriumi, 
balsadėžę jie rado pastatytą stalo viduryje; ją saugojo tvarkdarys. Pirmininkas ir 
sekretorius susėdo vienas priešais kitą ant dviejų medinių kėdžių. Tvarkdarys 
atrakino balsadėžę 1r išėjo iš kambario uždarydamas duris. 

Išgirdęs, kad durys užsidarė, pirmininkas atsistojo, atidarė balsadėžę ir 
išėmęs biuletenius padėjo juos ant stalo. Vėl atsisėdęs jis paklausė Fišerio: 

— Kaip norėtumėte darbuotis? 


— Jums siūlau skaičiuoti už Simpsoną atiduotus balsus, o aš skaičiuosiu 
Daneto biuletenius. 

Pirmininkas linktelėjo, ir jie pradėjo skaičiuoti biuletenius. Fišeriui greitai 
paaiškėjo, kad Simpsonas turbūt laimės dvidešimties ar trisdešimties balsų 
persvara. Jis suprato turįs būti kantrus ir sulaukti tinkamos akimirkos. Ta 
akimirka atėjo, kai pirmininkas padėjo ant grindų balsadėžę ir pasilenkė 
norėdamas patikrinti, ar dėžėje neliko biuletenių. Pirmininkas užtruko vos 
kelias sekundes, tačiau tiek laiko Fišeriui pakako įkišti į švarko kišenę ranką ir 
atsargiai išimti pluoštą biuletenių, kuriuos jis tą pačią popietę iš anksto buvo 
pažymėjęs Daneto naudai; šį veiksmą jis ne kartą repetavo prieš veidrodį. 
Fišeris mikliai metė pluoštą biuletenių į savąją krūvelę, nebūdamas 
garantuotas, arjų pakaks. 

— Na, —pratarė Fišeris pakeldamas akis, — kiek balsų gavo Simpsonas? 

— Šimtą šešiasdešimt aštuonis, — atsakė pirmininkas. — O kiek surinko 
Danetas? 

— Šimtą septyniasdešimt tris. 

Pirmininkas nustebo. 

— Pirmininke, kadangi balsų skirtumas toks nedidelis, būtų išmintinga dar 
kartą viską suskaičiuoti, kad paskui niekas nereikštų pretenzijų. 

— Visiškai su jumis sutinku, — atsakė pirmininkas. — Pasikeisime 
vietomis? 

Jie pasikeitė vietomis ir pradėjo skaičiuoti antrą kartą. 

Po kelių minučių pirmininkas pasakė: 

— Viskas teisingai, Fišeri. Už Danetą — šimtas septyniasdešimt trys. 

— O aš sutinku su jūsų skaičiais, pirmininke. Šimtas šešiasdešimt aštuoni 
už Simpsoną. 

— Žinote, nebūčiau pasakęs, kad salėje tiek daug žmonių. 

— Labai daug žmonių stovėjo salės gale, — atsakė Fišeris. — Dar keli sėdėjo 
tarpueiliuose. 

— Gal taip ir buvo, — kalbėjo pirmininkas. — Tačiau vis dėlto pasakysiu 
jums į ausį, vyruti, kad pats balsavau už Simpsoną. 

— Ir aš, — atsakė Fišeris. — Bet tokia jau toji demokratija. 

Pirmininkas nusijuokė. 


— Na, gal geriau eikime ir praneškime rezultatus, kol mūsų tėvynainiai 
nepradėjo nerimauti. 

— Pirmininke, gal būtų išmintingiau tik paskelbti nugalėtoją nepasakant, 
kokiu menku skirtumu jis laimėjo? Šiaip ar taip, dabar mes visi turime palaikyti 
tą kandidatą, kurį išrinko asociacija. Savaime suprantama, į protokolą įrašysiu 
tikslius skaičius. 

— Gerai mąstote, Fišeri. 


— Atleiskite, kad skambinu tokį vėlyvą sekmadienio vakarą, ledi Virginija, 
bet šis tas nutiko, ir jei mes norime tuo pasinaudoti, man reikėtų jūsų 
įgaliojimų veikti nedelsiant. 

— Tikiuosi, žinios geros, — pratarė mieguistas balsas. 

— Ką tik išgirdau, kad seras Viljamas Traversas, Baringtono kompanijos 
pirmininkas... 

— Žinau, kas yra Viljamas Traversas... 

—... prieš porą valandų mirė ištiktas infarkto. 

— Ar tai gera žinia, ar bloga? — paklausė staiga pažvalėjęs balsas. 

— Neabejotinai gera, nes akcijų vertė neišvengiamai kris, kai tik spauda 
viską suuos; todėl ir skambinu — teturime kelias valandas. 

— Kiek suprantu, norite dar kartą parduoti mano akcijas? 

— Taip, noriu. Esu tikras, jog jums nereikia priminti, kad praėjusį kartą 
gražiai pasipelnėte, kartu pakenkdama kompanijos reputacijai. 

— Betjei aš vėl parduosiu akcijas, ar jų vertė tikrai pakils? 

— Kai miršta visiems gerai žinomos kompanijos pirmininkas, akcijų vertė 
kinta tik viena kryptimi, ledi Virginija, ypač jei mirštama ištikus infarktui. 

— Tada nedelskite, parduokite. 

Džailzas pažadėjo seseriai į susirinkimą nevėluoti. Jis sustabdė savąjį 
„Jaguar“ žvyruotame kelyje prie centrinio pastato ir paliko šalia Emos „Morris 
Traveller“. Apsidžiaugė pamatęs, kad ji jau čia. Nors jiedu ir turėjo vienuolika 
procentų kompanijos akcijų, Emą labiau nei Džailzą domino Baringtono 
laivybos kompanijos reikalai, ypač po to, kai ji ėmė siekti diplomo Stanforde, 
mokydamasi pas du kartus Pulicerio premiją laimėjusį profesorių, kurio 
pavardės Džailzas niekaip neprisiminė. 

— Puikiai prisimintum Sairuso Feldmano vardą ir pavardę, jei jis būtų tavo 
apygardos rinkėjas, — šaipėsi Ema. 

Džailzas nė nemėgino jos žodžių paneigti. 

Iššokęs iš automobilio ir pamatęs iš Senojo Džeko vagono lipantį pulkelį 
vaikų, Džailzas nusišypsojo. Tėvo laikais visai apleistas vagonas dabar atgavo 
pirmykštę šlovę ir tapo didžio žmogaus atminimui skirtu muziejumi. Čia nuolat 
lankėsi moksleivių grupės — jie ateidavo pažiūrėti Senojo Džeko Viktorijos 
kryžiaus ir išklausyti istorijos pamokos apie Būrų karą. Kiek praeis laiko, svarstė 
Džailzas, kol per istorijos pamokas jiems dėstys apie Antrąjį pasaulinį? 

Bėgdamas kompanijos pastato link jis mąstė, kodėl, Emos manymu, taip 
svarbu šįvakar susitikti su naujuoju pirmininku, kai ant nosies — rinkimai į 
Parlamentą. 

Apie Rosą Bačananą Džailzas žinojo mažai, tik tiek, kiek buvo skaitęs 
Financial Times. Baigęs Fetso koledžą jis studijavo Edinburgo universitete, 
paskui pradėjo stažuotis P 5 O laivybos kompanijoje. Pradėjęs nuo žemiausių 
pareigų, pelnė vietą taryboje, vėliau tapo tarybos pirmininko pavaduotoju. Jam 
buvo pranašaujama ir pirmininko vieta, bet tos vietos negavo, nes kompanijos 
savininkų šeima susivokė pati norinti to posto. 

Bačananui priėmus Baringtono kompanijos tarybos kvietimą užimti sero 
Viljamo Traverso vietą ir pradėjus dirbti, kompanijos akcijų vertė pakilo 


penkiais šilingais, o dar po kelių mėnesių akcijos kainavo tiek, kiek ir prieš sero 
Viljamo mirtį. 

Džailzas dirstelėjo į laikrodį —jis ne tik kelias minutes vėlavo, bet tą vakarą 
dar turėjo dalyvauti trijuose S įskaitant ir dokininkų profesinės 
sąjungos susirinkimą, o tie žmonės nemėgo būti gaišinami. Nors Džailzas 
buvo pradėjęs kampaniją dėl keturiasdešimt aštuonių valandų darbo savaitės ir 
kiekvienam profesinės sąjungos nariui garantuojamų dviejų savaičių 
apmokamų atostogų, dokininkai įtariai žiūrėjo į savąjį parlamentarą ir jo ryšius 
su taip pat jo pavarde pavadinta laivybos kompanija; ir visai nesvarbu, kad į šį 
pastatą Džailzas žengė pirmą kartą po ilgesnės nei metų pertraukos. 

Jis pastebėjo, kad namo išorė ne tik naujai perdažyta, bet ir rimčiau 
patvarkyta, o įėjęs pro duris Džailzas žengė ant storo mėlyno ir auksinio kilimo, 
puošto „Karališkųjų rūmų linijos“ ornamentais. Įėjęs į liftą ir paspaudęs 
paskutinio aukšto mygtuką, šįkart nesijautė kylantis viršun taip, lyg jį temptų 
sunkiai irkluojantys besikeiksnojantys galeros vergai. Išėjęs 1š lifto Džailzas 
pirmiausia pagalvojo apie senelį, visų gerbiamą pirmininką, atvedusį 
kompaniją į dvidešimtą amžių ir ją išgarsinusį. Bet paskui mintys 
neišvengiamai ėmė suktis apie tėvą, kuris per dukart trumpesnį laiką 
kompaniją kone parklupdė. Tačiau nemaloniausia jam buvo prisiminti, kad čia 
buvo nužudytas jo tėvas; šis faktas ir buvo viena iš svarbiausių priežasčių, kodėl 
Džailzas vengė šio pastato. Vienintelis gėris, likęs po šios baisios nelaimės — 
Džesika, Berta Morizo"? iš ketvirtos klasės. 

Džailzas buvo pirmasis Baringtonas, kuris netapo tarybos pirmininku, kita 
vertus, jis visada norėjo būti politikas — nuo tada, kai pamatė Vinstoną Čerčilį, 
pakviestą į Bristolio klasikinę mokyklą apdovanoti pasižymėjusių moksleivių; 
tada Džailzas buvo mokyklos seniūnas. Artimas Džailzo bičiulis kapralas 
Beitsas, užmuštas jiedviem sprunkant nuo vokiečių, pats to nenorėdamas 
nukreipė Džailzą nuo mėlynos spalvos ir pastūmėjo link raudonos. 

Džailzas įpuolė į pirmininko kabinetą, stipriai apkabino seserį, o paskui 
paspaudė ranką Rėjui Komptonui, kompanijos generaliniam direktoriui, šias 
pareigas užimančiam nuo neatmenamų laikų. 

Spausdamas ranką Rosui Bačananui Džailzas pirmiausia labai nustebo dėl 
to, kad šis žmogus atrodė gerokai jaunesnis nei penkiasdešimt dvejų. Kita 
vertus, jis prisiminė skaitęs Financial Times, jog Bačananas negeria ir nerūko, 


tris kartus per savaitę žaidžia skvošą, pusę vienuoliktos vakaro eina miegoti ir 
kas rytą keliasi šeštą valandą. Politikui toks dienos režimas netinka. 

— Malonu pagaliau su jumis susipažinti, sere Džailzai, — pratarė 
Bačananas. 

— Dokų darbininkai mane vadina Džailzu, tai gal ir vadovybei derėtų taip į 
mane kreiptis. 

Juokas sutirpdė lengvą įtampą, kurią buvo sukūrusi Džailzo politiko aura. 
Džailzas manė, kad šis susitikimas — paprastas susipažinimas su Bačananu, 
tačiau Iš visų veidų suprato, jog kalbėtis teks apie gerokai rimtesnius dalykus. 

— Neatrodo, kad viskas klostosi puikiai, — pratarė Džailzas krisdamas į 
krėslą šalia Emos. 

— Deja, tikrai taip, — pritarė Bačananas, — jei nebūčiau manęs, jog 
privalau jus informuoti nedelsdamas, nebūčiau jūsų trukdęs prieš pat 
rinkimus. Iškart ir pradėsiu. Turbūt pastebėjote, kaip po mano pirmtako 
mirties neįprastai greitai krito kompanijos akcijų kaina. 

— Taip, pastebėjau, — atsakė Džailzas. — Bet, manyčiau, nieko keista, kad 
taip nutiko. 

— Įprastai susiklosčius aplinkybėms būtumėte teisus, bet neįprasta tai, kad 
vertė krito labai greitai ir stebėtinai žemai. 

— Tačau nuo tada, kai kompaniją paėmėte į savo rankas, akcijų vertė grįžo į 
pirmykštį lygį. 

— Grįžo, — sutiko pirmininkas, — tik nemanau, kad vienintelė tų pokyčių 
priežastis esu aš. Svarsčiau, ar galėtų būti koks nors kitas paaiškinimas, kodėl 
po sero Viljamo mirties taip sparčiai krito kompanijos akcijų vertė; man kilo dar 
daugiau abejonių, kai Rėjus pasakė, jog taip nutinka ne pirmą kartą. 

— Teisybė, pirmininke, — pratarė Komptonas. — Akcijos nukrito taip pat 
staiga, kai paskelbėme apie savo sprendimą pradėti keleivinių laivų verslą. 

— Bet, jei gerai prisimenu, — įsiterpė Ema, — tada akcijų vertė taip pat 
grįžo į pradinę ir net pakilo. 

— Tikrai taip, — atsakė Bačananas. — Tik kol akcijų vertė grįžo į pradinį 
įprastą lygį, prireikė kelių mėnesių, o kompanijos reputacijai šitai nieko gera 
neduoda. Jei tokia anomalija ištinka tik kartą, su tuo galima susitaikyti, bet kai 
taip nutinka antrą kartą, imi galvoti, ar čia nebus kuriamas koks nors modelis. 
Neturiu laiko nuolat dairytis per petį svarstydamas, kada vėl taip gali nutikti, — 


Bačananas perbraukė ranka per tankius gelsvai rusvus plaukus. — Vadovauju 
viešai įmonei, o ne kazino. 

— Norite man pasakyti, kad šios keistenybės prasidėjo tada, kai į tarybą 
buvo priimtas Aleksas Fišeris? 

— Pažįstate majorą Fišerį? 

— Istorija per ilga, kad dabar jus varginčiau viską pasakodamas, Rosai. Vis 
tiek noriu susitikti su dokų darbininkais dar prieš vidurnaktį. 

— Visi ženklai byloja Fišerio nenaudai, — kalbėjo Bačananas. — Abu kartus 
buvo prekiaujama dviem šimtais tūkstančių akcijų, o tai — beveik lygiai septyni 
su puse procento kompanijos akcijų, už kurias jis ir atsakingas. Pirmąkart 
akcijos buvo parduotos likus kelioms valandoms iki metinio visuotinio 
susirinkimo, per kurį pranešėme apie keičiamą kompanijos politiką, o antrą 
kartą — iškart po netikėtos sero Viljamo mirties. 

— Negali būti, kad tai — sutapimas, — pasakė Ema. 

— Negana to, — tęsė Bačananas, — abiem atvejais per trijų savaičių langą, 
kada akcijų vertė taip staiga nukrito, jas pardavęs brokeris vėl viską atpirko iki 
paskutinės akcijos ir atnešė savo klientui gražaus pelno. 

— Irjūs manote, kad tasai klientas — Fišeris? — paklausė Ema. 

— Ne, tokios sumos jis neišgalėtų sumokėti, — atsakė Džailzas. 

— Neabejoju, kad esate teisus, — sutiko Bačananas. — Jis turėjo veikti kieno 
nors kito nurodymu. 

— Manyčiau, jam galėjo liepti ledi Virginija Barington, — pasakė Džailzas. 

— Ir aš buvau apie tai pagalvojęs, — kalbėjo Bačananas, — bet galiu įrodyti, 
kad čia įsivėlęs ir Fišeris. 

— Kaip? 

— Paprašiau patikrinti abiejų trisavaitinių atkarpų biržos užfiksuotą 
informaciją, — kalbėjo Komptonas, — abu kartus akcijos buvo pirktos iš 
Honkongo, jas kažkam įsigyti padėjo prekybos agentas Benis Driskolas. Neteko 
ilgai vargti, kad išsiaiškintume, jog dar visai neseniai Driskolas išvyko iš 
Dublino keliomis valandomis anksčiau, nei jį persekiojanti airių policija, ir 
artimiausiu metu tikrai nežada grįžti į Smaragdinę salą. 

— Jūsų sesers dėka mums pavyko sučiupti siūlo galą, — kalbėjo Bačananas. 
Džailzas nustebęs pažvelgė į Emą. — Ji mums patarė pasamdyti poną Dereką 
Mičelą, kuris jai kadaise padėjo. Mūsų paprašytas ponas Mičelas nuskrido į 


Honkongą ir, saloje aptikęs vienintelį barą, kuriame pardavinėjamas 
„Guinness“ alus, po savaitės ir kelių alaus dėžių išsiaiškino stambiausio Benio 
Driskolo kliento pavardę. 

— Vadinasi, pagaliau galime pašalinti Fišerį iš tarybos, — pasakė Džailzas. 

— Norėčiau, kad viskas būtų taip paprasta, — pratarė Bačananas. — Jis turi 
teisę pretenduoti į vietą taryboje tol, kol atstovaus septyniems su puse procento 
kompanijos akcijų. O vienintelis jo dviveidiškumo įrodymas — Honkonge 
gyvenantis prasigėręs biržos makleris. 

— Vadinasi, nieko negalime padaryti? 

— Toli gražu, — atsakė Bačananas. — Ne veltui norėjau nedelsdamas 
susitikti su jumis ir ponia Klifton. Manyčiau, atėjo laikas kirsti majorui Fišeriui 
jo paties korta. 

— Tik nepamirškite priimti ir manęs. 

— Prieš tardama savo žodį, norėčiau sužinoti, ką esate sumanęs, — pasakė 
Ema. 

— Žinoma, — Bačananas atsivertė priešais padėtą segtuvą. — Judu abu 
turite dvidešimt du procentus kompanijos akcijų. Vadinasi, esate neabejotinai 
stambiausi akcininkai; negavęs jūsų palaiminimo, nesiryžčiau imtis jokio 
plano. 

— Neabejojame, — įsiterpė Komptonas, — kad ilgalaikis ledi Virginijos 
planas — paralyžiuoti mūsų kompaniją organizuojant nuolatinius išpuolius 
biržoje, kad taptume nepatikimi. 

— Jūs manote, ji tai daro tik norėdama pakenkti man? — nesuprato 
Džailzas. 

— Tol, kol kompanijoje turės savo žmogų, ji puikiai žinos, kada patogiausia 
smogti, —išvengdamas Džailzo klausimo kalbėjo Bačananas. 

— Bet ar naudodamasi tokia taktika ji nerizikuoja prarasti krūvos pinigų? — 
paklausė Ema. 

— Virginijai tai nė velnio nerūpi, — atsakė Džailzas. — Jeigu jai pavyktų 
sužlugdyti ir kompaniją, 17 mane, ji būtų daugiau nei patenkinta; mama tai 
suprato gerokai anksčiau nei aš. 

— Dar blogiau yra tai, — kalbėjo pirmininkas, — kad, mūsų vertinimu, dvi 
akcijų atakos jai atnešė daugiau nei septyniasdešimties tūkstančių svarų pelną. 
Todėl ir turime veikti, kol ji nesmogė dar kartą. 


— Ką tuo norite pasakyti? — paklausė Ema. 

— Manykime, — dėstė Komptonas, — kad Fišeris tik ir laukia prastų 
naujienų, jog dar kartą galėtų pakartoti sumanytus ėjimus. 

—Irjei mes jam suteiksime tokią galimybę... — pridūrė Bačananas. 

— Bet kuo mums tai bus naudinga? — nesuprato Ema. 

— Šįkart akcijomis prekiaus savi, — pratarė Komptonas. 

— Kai Driskolas paskelbs parduodąs septynis su puse procento ledi 
Virginijos akcijų, nedelsdami jas nupirksime, ir akcijų vertė ims kilti, o ne 
smukti. 

— Bet šitai mums kainuos krūvą pinigų. 

— Nekainuos, jei Fišeriui pateiksime klaidingą informaciją, — atsakė 
Bačananas. — Gavęs jūsų pritarimą, mėginčiau jį įtikinti, kad kompanijos 
laukia finansinė krizė, kelianti grėsmę išlikimui. Pasakysiu, kad šiais metais 
neskelbsime, kiek gavome pelno pradėję statyti „Bakingamą“, nes jau dabar 
išlaidos dvidešimčia procentų viršija biudžetą, o tai reiškia, kad mūsų 
akcininkams nebus įmanoma išmokėti dividendų. 

— Jei taip ir padarysite, — aiškinosi Ema, — jūsų manymu, Fišeris patars 
Virginijai parduoti dalį akcijų, ketindamas per tris savaites jas visas atpirkti 
žemesne kaina. 

— Būtent. Bet jei per tas tris savaites akcijų vertė pakils, — tęsė Rėjus, — 
ledi Virginija gal ir nepanorės atpirkti septynių su puse procento; tada Fišeris 
prarastų vietą taryboje, o mes atsikratytume jų abiejų. 

— Kiek jums prireiks pinigų visa tai įgyvendinti? — paklausė Džailzas. 

— Esu įsitikinęs, — atsakė Bačananas, — kad turėdamas atliekamą pusę 
milijono svarų galėčiau juos atbaidyti. 

— Okiek prireiktų laiko? 

— Blogą žinią pranešiu per artimiausią tarybos susirinkimą, pabrėždamas, 
jog akcininkus apie tai teks informuoti per metinį visuotinį susirinkimą. 

— Kada bus sušauktas metinis visuotinis susirinkimas? 

— Štai dabar man ir reikia jūsų patarimo, sere Džailzai. Ar numanote, kada 
bus surengti rinkimai? 

— Statyčiau už gegužės dvidešimt šeštąją; aš rengiuosi tai dienai. 

— Kada žinosite tikslią datą? — klausinėjo Bačananas. 

— Paprastai pranešama prieš mėnesį iki paskutinio parlamentarų posėdžio. 


— Gerai, vadinasi, tarybos susirinkimą sukviesiu... — jis pervertė kelis 
užrašų knygelės puslapius, — ... balandžio aštuonioliktą, o metinį visuotinį 
susirinkimą surengsiu gegužės penktą. 

— Kodėl norite sušaukti metinį visuotinį susirinkimą pačiame rinkimų 
kampanijos įkarštyje? — paklausė Ema. 

— Nes tai vienintelis laikas, kai galiu garantuoti, kad rinkimų apygardos 
pirmininkas susirinkime dalyvauti negalės. 

— Pirmininkas? — paklausė jau labiau susidomėjęs Džailzas. 

— Akivaizdu, kad neskaitėte vakarinių laikraščių — atsakė Rėjus 
Komptonas, duodamas Džailzui Bristol Evening Post. 

Džailzas perskaitė antraštę: Buvęs Tobruko didvyris tapo Bristolio dokų rajonų 
Konservatorių pirmininku. Majoras Aleksas Fišeris buvo vienbalsiai išrinktas... 

— Ką tas žmogus sumanė? — paklausė Džailzas. 

— Jo manymu, jūs pralaimėsite rinkimus; jis nori pirmininkauti, kai... 

— Jei šitai būtų tiesa, renkant konservatorių kandidatą jis būtų palaikęs 
Nevilį Simpsoną, o ne Gregą Danetą, nes Simpsonas daug grėsmingesnis 
priešininkas. Jis kažką sumanė. 

— Pone Bačananai, ką norite, kad padarytume? — paklausė Ema 
prisiminusi, kodėl pirmininkas pirmiausia norėjo susitikti su ja ir su Džailzu. 

— Man reikia jūsų leidimo gegužės penktąją supirkti kiekvieną biržoje 
pasirodysiančią akciją ir toliau jas supirkinėti dar tris savaites. 

— Kiek rizikuotume prarasti? 

— Manyčiau, apie dvidešimt trisdešimt tūkstančių svarų. Bet gerai nors 
tiek, kad šįkart pasirinkome mūšio datą ir mūšio lauką; net ir prasčiausiai 
susiklosčius situacijai, turėtumėte prasilaužti, o gal net laimėtumėte svarą kitą. 

— Jeigu visa tai reiškia, kad taryboje Fišerį pakeis kas nors kitas, — pasakė 
Džailzas, — o Virginijos planai bus sužlugdyti, trisdešimt tūkstančių svarų bus 
visai menka sumelė, kurią mielai sumokėsiu. 

— Kadjau prakalbome apie galimybę pakeisti Fišerį taryboje... 

— Aš jo vietos neužimsiu, — atsakė Džailzas, — net jei pralaimėčiau 
rinkimus. 

— Sere Džailzai, apie jus negalvojau. Vyliausi, gal ponia Klifton sutiks tapti 
tarybos nare. 


— Šiandien po pietų, ketvirtą valandą, ministras pirmininkas seras Antonis 
Idenas lankėsi Bakingamo rūmuose ir susitiko su Jos Didenybe Karaliene. Seras 
Antonis Idenas paprašė Jos Didenybės leidimo paleisti Parlamentą ir gegužės 26 
dieną surengti visuotinius rinkimus. Jos Didenybė maloniai sutiko patenkinti jo 
prašymą. 

— Kaip ir sakėte, — pratarė Virginija išjungusi radiją. — Kada ketini 
pasakyti vargšui ponui Danetui, ką esi sumanęs? 

— Labai svarbu tinkamas laikas, — atsakė Fišeris. — Maniau, palauksiu iki 
sekmadienio popietės, o tada pakviesiu ateiti su manimi pasikalbėti. 

— Kodėl sekmadienio popietę? 

— Nenoriu, kad tuo metu aplink sukiotųsi kiti komiteto nariai. 

— Makiavelis didžiuotųsi jumis, jei būtumėte jo komiteto pirmininkas, — 
pasakė Virginija. 

— Makiavelis netikėjo jokiais komitetais. 

Virginija nusijuokė. 

— O kada ketinate skambinti mūsų bičiuliui Honkonge? 

— Beniui paskambinsiu metinio visuotinio susirinkimo išvakarėse. Labai 
svarbu, kad jis pateiktų užsakymą tą akimirką, kai Bačananas stosis kreiptis į 
susirinkusiuosius. 

Virginija išsiėmė iš portsigaro „Passing Cloud“ cigaretę, atsilošė ir laukė, 
kol majoras įžiebs degtuką. Porą kartų užsitraukusi, ji paklausė: 

— Majore, ar nemanote, jog tai, kad tą pačią dieną viskas taip puikiai 
sukrinta į savo vietas, yra tikras atsitiktinumas? 


" Berthe Morisot — prancūzų dailininkė impresionistė. 

— Danetai, kaip gerai, kad taip greitai užsukai, ir dar sekmadienio popietę. 

— Džiugu jus matyti, pone pirmininke. Žinau, jums bus malonu išgirsti, 
kad mūsų rinkimų agitacija klostosi puikiai. Apklausų rezultatai rodo, kad 
turėtume laimėti vietą didesne nei tūkstančio balsų persvara. 

— Partijos labui vilkimės, kad tu teisus, Danetai, nes, deja, mano naujienos 
nėra tokios geros. Verčiau prisėsk. 

Linksmą šypsnį kandidato veide pakeitė klausiamas žvilgsnis. 

— Pone pirmininke, kokios bėdos? — paklausė sėsdamasis į kėdę priešais 
Fišerį. 

— Manau, labai gerai žinai, kokios bėdos. 

Žvelgdamas į pirmininką Danetas ėmė kramtyti apatinę lūpą. 

— Kai pretendavai į šią vietą ir pateikei komitetui savo gyvenimo aprašymą, 
—tęsė Fišeris, — nebuvai mums visiškai atviras. — Taip išbalusį žmogų Fišeris 
buvo matęs tik mūšio lauke. — Turbūt nepamiršai, kad buvai paprašytas 
pasakyti, kokį vaidmenį suvaidinai kare. 

Fišeris paėmė nuo stalo Daneto gyvenimo aprašymą ir garsiai perskaitė: 

— „Kadangi žaisdamas regbį buvau susižeidęs, neturėjau kito pasirinkimo, 
kaip tik tarnauti Karališkajame medicinos pagalbos dalinyje.“ 

Danetas susmuko kėdėje kaip marionetė nukirpus virveles. 

— Neseniai sužinojau, kad šis teiginys, geriausiu atveju, yra klaidinantis, 
blogiausių —veidmainiškas. 

Danetas užsimerkė. 

— Oiš tikrųjų tu atsisake! eiti į kariuomenę dėl moralinių įsitikinimų ir šešis 
mėnesius atsėdėjai kalėjime. Tik paleistas iš kalėjimo pradėjai tarnybą karo 
lauko ligoninėje. 

— Bet visa tai buvo daugiau kaip prieš dešimt metų, — desperatiškai kalbėjo 
Danetas. — Ir tikrai nereikia, kad apie tai dar kas nors sužinotų. 


— Ir aš norėčiau, Danetai, bet, deja, gavome laišką iš vieno žmogaus, kuris 
su tavimi sėdėjo Parkhurste, — kalbėjo Fišeris, laikydamas voką, kuriame 
tebuvo sąskaita už dujas. — Jeigu tik man vienam būtų žinoma tavo apgaulė, 
Danetai, dovanočiau tokį nesąžiningumą. Bet jeigu tiesa išaiškėtų kampanijos 
metu arba, dar blogiau, tau jau tapus Parlamento nariu, turėčiau prisipažinti 
kolegoms, jog viską žinojau, ir tada jie, savaime suprantama, mane 
atstatydintų. 

— Tačiau aš vis tiek galėčiau laimėti šiuos rinkimus, jei mane paremtumėte. 

— Ojei apie tai išgirs Leiboristų partija, Baringtonas laimės triuškinančia 
persvara. Nepamiršk, jis ne tik pelnė Karo kryžių, bet ir pabėgo iš vokiečių karo 
belaisvių stovyklos. 

Danetas panarino galvą ir pravirko. 

— Danetai, susiimk ir elkis, kaip dera džentelmenui. Vis dar yra garbinga 
išeitis. 

Danetas pakėlė akis, ir akimirką jo veide šmėstelėjo vilties spindulys. Fišeris 
pastūmė Danetui tuščią firminį apygardos kandidato lapą ir atsuko parkerio 
antgalį. 

— Kodėl mums drauge visko neišsprendus? — pasakė duodamas Danetui 
rašiklį. 

— „Gerbiamas pone pirmininke, — diktavo Fišeris; Danetas nenorom ėmė 
rašyti. — Labai apgailestaudamas privalau pasitraukti iš artėjančių visuotinių 
rinkimų kovos ir atsisakau atstovauti Konservatorių partijai... — Fišeris kiek 
patylėjo prieš tęsdamas, — dėl prastos sveikatos.“ 

Danetas pakėlė akis. 

— Ar tavo žmona žino, kad nėjai kariauti dėl moralinių įsitikinimų? 

Danetas papurtė galvą. 

— Tada tegu viskas taip ir lieka, gerai? — prieš tęsdamas Fišeris supratingai 
jam nusišypsojo. — „Išties labai apgailestauju dėl to, kad prieš pat rinkimus 
komitetui sukėliau tiek daug nepatogumų... — Fišeris vėl nutilo stebėdamas, 
kaip Danetas drebančia ranka vedžioja žodžius, — ir linkiu tam laimingajam, 
užimsiančiam mano vietą, kuo geriausios sėkmės. Nuoširdžiai...“ — Fišeris 
daugiau nieko nesakė, kol Danetas puslapio apačioje nesuraitė parašo. 

Fišeris paėmė lapą ir atidžiai perskaitė visą tekstą. Patenkintas jis įkišo 
laišką į voką ir pastūmė per stalą. 


— Teliko laišką adresuoti; „Pirmininkui; privačiai ir asmeniškai“. 

Danetas pakluso susitaikęs su likimu. 

— Man labai gaila, Danetai, — kalbėjo Fišeris vėl užsukdamas parkerį. — 
Tikrai tave suprantu, — jis įdėjo laišką į viršutinį stalo stalčių ir jį užrakino. — 
Aukščiau galvą, bičiulį, — Fišeris pakilo nuo kėdės ir paėmė Danetą už 
parankės. — Neabejoju, jog suprasi, kad tavo interesai man visada buvo labai 
svarbūs, — pridūrė iš lėto vesdamas jį prie durų. — Būtų išmintinga kaip 
įmanoma greičiau išvykti iš šios apygardos. Juk nenorim, kad į šią istoriją imtų 
kaišioti nosį koks nors smalsus žurnalistas, tiesa? 

Danetą apėmė siaubas. 

— Beje, Gregai, kol pats nepaklausei... Gali manimi pasikliauti; niekam 
nieko nesakysiu. 

— Dėkoju, pone pirmininke, — pasakė Danetas, ir durys užsidarė. 

Fišeris grįžo į savo kabinetą, pakėlė telefono ragelį ir surinko numerį, 
užrašytą ant čia pat gulinčio bloknoto lapelio. 

— Piteri, čia — Aleksas Fišeris. Atleisk, kad trukdau sekmadienio popietę, 
bet iškilo bėda, kurią nedelsiant reikėtų su tavimi aptarti. Ar galėtume kartu 
pavakarieniauti? 


— Džentelmenai, didžiai apgailestaudamas turiu jus informuoti, kad vakar 
popiet pas mane atėjo Gregoris Danetas, kuris, deja, mano turįs atsiimti savo 
kandidatūrą į parlamentarus; todėl ir sukviečiau šį nenumatytą susirinkimą. 

Tuo pačiu metu pradėjo kalbėti kone visi Vykdomojo komiteto nariai. Visi 
nuolat kartojo tą patį žodį: kodėl? 

Prieš atsakydamas į šį klausimą Fišeris kantriai laukė, kol visi nutils ir vėl 
sutelks dėmesį. 

— Danetas man prisipažino apgavęs komitetą, kai tvirtino, jog karo metu 
tarnavo Karališkajame medicinos pagalbos dalinyje; iš tikrųjų jis atsisakė eiti į 
kariuomenę dėl moralinių įsitikinimų ir šešis mėnesius sėdėjo kalėjime. Jis 
sužinojo, kad į vieną buvus; kalėjimo bičiulį kreipėsi spaudos atstovas, taigi ir 
pats suprato neturintis jokio kito pasirinkimo, kaip tik pasitraukti. 

Antrasis nuomonių ir klausimų pliūpsnis buvo dar galingesnis; Fišeris ir vėl 
laukė tinkamos progos. Jis galėjo sau šitai leisti. Buvo pasirašęs scenarijų ir 


žinojo, kas kitame puslapyje. 

— Nujaučiau, jog negaliu elgtis kitaip, todėl jūsų vardu priėmiau jo 
atsistatydinimą; sutarėme, kad jis kaip įmanydamas greičiau išvyks iš 
apygardos. Viliuosi, jums nepasirodys, kad tam jaunuoliui buvau per daug 
atlaidus. 

— Kaip per tokį trumpą laiką rasime kitą kandidatą? — paklausė Piteris 
Meinardas, supratęs užuominą. 

— Ir aš pirmiausia apie tai pagalvojau, — atsakė Fišeris, — todėl iškart 
kreipiausi į partijos štabą patarimo, tačiau sekmadienio popietę ten buvo mažai 
žmonių. Vis dėlto kalbėdamas su mūsų teisininkais išsiaiškinau vieną dalyką, 
kuris jums galėtų pasirodyti reikšmingas. Jei iki gegužės dvyliktos, kito 
ketvirtadienio, nerasime kandidato, pagal rinkimų įstatymą būsime 


diskvalifikuoti — negalėsime dalyvauti rinkimuose, ir tada Baringtonas 
garantuotai laimės triuškinančia persvara, nes vienintelis jo oponentas bus 
liberalų kandidatas. 


Visi už stalo ūžė kaip bičių avilys, bet Fišeris nieko kita ir nesitikėjo. Kai jie 
šiek tiek aprimo, jis tęsė: 

— Tada paskambinau Neviliui Simpsonui. 

Keli komiteto nariai viltingai nusišypsojo. 

— Gaila, tačiau jį jau pasičiupo Centrinė Fulhamo apygarda; jis jau pasirašė 
registracijos dokumentus. Tada perverčiau pirmąjį kandidatų sąrašą, kurį 
mums buvo atsiuntęs partijos štabas, bet pamačiau, kad visi geriausieji 
kandidatai jau turi išsirinkę vietas, o, atvirai kalbant, tuos, kurie neturi, 
Baringtonas gyvus suės. Taigi, džentelmenai, aš — jūsų rankose. 

Į viršų pakilo kelios rankos; Fišeris suteikė žodį Piteriui Meinardui, tarsi šis 
būtų pirmasis, patraukęs jo žvilgsnį. 

— Liūdna diena partijai, pone pirmininke, bet nemanau, kad kas nors kitas 
būtų geriau už jus apsisukęs susiklosčius tokiai kebliai situacijai. 

Per stalą nuvilnijo pritariantis murmesys. 

— Malonu girdėti, Piteri. Tiesiog dariau tai, kas, mano manymu, geriausia 
mūsų asociacijai. 

— Aš, pone pirmininke, galiu kalbėti tik savo vardu, — tęsė Meinardas, — 
bet vis tiek noriu paklausti: ar iškilus tokiai bėdai pavyktų jus įkalbėti užimti šią 
laisvą vietą? 


— Ne ne, — gynėsi Fišeris modamas ranka lyg boksininkas. — Neabejoju, 
jūs rasite labiau kvalifikuotą už mane žmogų, galintį jums atstovauti. 

— Bet niekas geriau už jus nepažįsta šios apygardos ir mūsų oponento, 
pone pirmininke. 

Fišeris palaukė, kol nuskambės dar kelios panašios pastabos, o tada prabilo 
partijos sekretorius: 

— Sutinku su Piteriu. Mes tikrai negalime sau leisti gaišti laiko. Kuo ilgiau 
delsime, tuo labiau džiūgaus Baringtonas. 

Kai Fišeris įsitikino, kad jo nuomonei pritaria komiteto dauguma, palenkė 
galvą, ir šį judesį Meinardas suprato kaip ženklą stotis ir pasakyti: 

— Siūlau kviesti majorą Aleksą Fišerį atstovauti Konservatorių partijai, 
pretenduojant į parlamentarus kaip Bristolio dokų rajonų kandidatą. 

Fišeris pakėlė akis norėdamas pamatyti, ar kas nors pritars tokiam 
pasiūlymui. Sekretorius pritarė. 

— Kas „už“? — paklausė Meinardas. 

Kelios susirinkusiųjų rankos šovė aukštyn. Meinardas palaukė, kol 
galiausiai prie daugumos nenorom prisijungė paskutinė ranka, ir pasakė: 

— Skelbiu, kad pasiūlymas priimtas vienbalsiai. 

Šis pareiškimas buvo pasitiktas garsiais plojimais. 

— Aš sutrikęs, džentelmenai, — pratarė Fišeris, —ir nuolankiai priimu jūsų 
išreikštą pasitikėjimą, nes, kaip visi žinote, partija man visada buvo 
svarbiausia; vis dėlto tokios išvados nesitikėjau. Tačiau galiu jus patikinti, — 
tęsė jis, — kad padarysiu viską, kas mano galioje, jog per rinkimus nugalėčiau 
Džailzą Baringtoną ir grąžinčiau konservatorius į Bendruomenių Rūmus 
atstovauti Bristolio dokams, — šią kalbą jis repetavo kelis kartus gerai 
suprasdamas, kad negalės dirsčioti į jokius užrašus. 

Komiteto nariai pašoko iš vietų ir pradėjo garsiai ploti. Fišeris palenkė galvą 
1r nusišypsojo. Vos grįžęs namo jis paskambins Virginijai ir pasakys, kad tasai 
nedidelis Mičelui skirtas mokestis už pastangas išsiaiškinti, ar kuris nors 
kandidatas praeityje neturi dėmelės, galinčios sugluminti partiją, tapo daugiau 
nei naudinga investicija. Dabar Fišeris buvo įsitikinęs, kad galės pažeminti 
Baringtoną, ir šįkart jį pažemins mūšio lauke. 


— Beni, čia — majoras Fišeris. 

— Visada malonu jus girdėti, majore, o čia dar paukštukas pačiulbėjo, kad 
jus reikia sveikinti. 

— Dėkoju, — atsakė Fišeris, — bet ne dėl to skambinu. 

— Pasismailinau plunksną, majore. 

— Noriu, kad atliktum tokią pačią operaciją, kaip anksčiau, tačiau šįkart, 
manyčiau, galėtum ir pats surizikuoti. 

— Turėtumėte labai savimi pasitikėti, majore, — atsakė Benis. Neišgirdęs 
jokio atsakymo, jis pratarė: — Vadinasi, jūsų užsakymas — parduoti du šimtus 
tūkstančių Baringtono akcijų. 

— Patvirtinu, — atsakė Fišeris. — Tik primenu, kad laikas — gyvybiškai 
svarbu. 

— Pasakykite, majore, kada man pradėti vykdyti užsakymą. 

— Gegužės penktą, tada, kai Baringtono kompanija sušauks visuotinį 
metinį susirinkimą. Labai svarbu operaciją atlikti prieš dešimtą ryto. 


— Manykite, kad viskas jau padaryta, — užtikrino Benis ir minutėlę 
patylėjęs pridūrė: 

— Vadinasi, visas sandoris bus baigtas iki rinkimų dienos? 

— Teisingai. 


— Kokia ideali data vienu šūviu nupilti du zuikius. 


Džailzas Baringtonas 


1955 


22, 


Telefonas suskambo tuoj po vidurnakčio. Džailzas žinojo, kad tokiu metu 
jam išdrįstų skambinti tik vienas žmogus. 

— Grifai, ar tu kada nors miegi? 

— Ne, kai konservatorių kandidatas atsistatydina įpusėjus rinkimų 
kampanijai, — atsakė Džailzo patikėtinis. 

— Ką čia kalbi? — nesuprato Džailzas staiga visai išsibudinęs. 

— Atsistatydino Gregas Danetas, jis pareiškė, kad traukiasi dėl sveikatos 
bėdų. Tačiau čia kažkas pakasta giliau, nes jo vietą užėmė Fišeris. Pamėgink 
nors trumpam užmigti ir septintą būk mano kabinete; reikia nuspręsti, ką 
toliau daryti. Atvirai kalbant, kaip pasakytų amerikiečiai, dabar reikės lošti visai 
kitaip. 

Tačiau Džailzas neužmigo. Jis jau kurį laiką mąstė apie Fišerio planus, o 
dabar viską suprato. Turbūt Fišeris iš pat pradžių ketino kandidatuoti. Danetas 
tebuvo avinėlis, kurį reikėjo paaukoti. 

Džailzas buvo susitaikęs su faktu, kad anksčiau laimėjo tik 414 balsų 
persvara; viešųjų apklausų duomenimis, toriai padidins vietų Parlamente 
skaičių; vadinasi, jo laukia tikras mūšis. O dabar teks susigrumti su žmogumi, 
kuris mielai pasiųstų kitus į kapus, jei tik šitai padėtų išlikti gyvam jam pačiam. 
Naujausia jo auka — Gregoris Danetas. 


Kitą rytą į Baringtonų namus atvyko Haris ir Ema. Džailzą jie rado 
pusryčiaujantį. 

— Artimiausias tris savaites neteks nei pietauti, nei vakarieniauti, — pasakė 
Džailzas tepdamas skrebutį sviestu. — Tik zulinsiu į akmeninį grindinį batų 
odą ir spausiu rankas nesuskaičiuojamai daugybei rinkėjų. Ir pasistenkite 
nesimaišyti man po kojomis. Nereikia nuolat priminti, kad mano sesuo ir 
svainis — lojalūs toriai. 


— Mes 1rgi darbuosimės siekdami to, kuo tikime, — atsakė Ema. 

— Man tiek ir tereikia. 

— Kai tik išgirdome, kad Fišeris kandidatuoja atstovaudamas 
konservatoriams, nusprendėme tapti tikraisiais registruotais Leiboristų 
partijos nariais, — pasakė Haris. — Mes net nusiuntėme auką tavo rinkimų 
kovos fondui. 

Džailzas liovėsi valgęs. 

— Artimiausias tris savaites ketiname dieną naktį dirbti tavo labui, iki pat 
akimirkos, kai bus uždaromi balsavimo punktai, kad tik prisidėtume prie 
Fišerio pralaimėjimo. 

— Bet prieš sutikdami paminti savo principus ir remti tave, — kalbėjo Ema, 
— norime išdėstyti kelias sąlygas. 

— Žinojau, kad bus paspęsti kokie nors spąstai, — pasakė Džailzas 
pildamasis į didelį puodelį juodos kavos. 

— Likusį kampanijos laiką persikelsi gyventi pas mus, į dvarą. Nes jei tavimi 
rūpinsis tik Grifas Haskinsas, maitinsiesi vien žuvimi su keptomis bulvėmis, 
gersi per daug alaus ir miegosi rinkimų štabe, ant grindų. 

— Gal tuir teisi. Tačiau įspėju — niekada negrįšiu namo prieš vidurnaktį. 

— Puiku. Tik pasistenk neprikelti Džesikos. 

— Sutarėm, — Džailzas atsistojo vienoje rankoje laikydamas skrebutį, o 
kitoje — laikraštį. — Pasimatysime šįvakar. 

— Neik nuo stalo, kol nebaigei valgyti, — įspėjo Ema visai kaip mama. 

Džailzas nusijuokė. 

— Mamai niekada nereikėjo grumtis rinkimų kovoje, — priminė jis seseriai. 

—Ji būtų buvusi velniškai gera parlamentarė, — pasakė Haris. 

— Dėl to visi sutiktume, — Džailzas nėrė iš kambario su skrebučiu rankoje. 

Prieš išbėgdamas iš namų jis greitai persimetė keliais žodeliais su Denbių; 
Harį ir Emą rado sėdinčius galinėje „Jaguar“ sėdynėje. 

— Ką judu čia veikiate? — paklausė sėsdamasis prie automobilio vairo ir 
užvesdamas variklį. 

— Važiuojame į darbą, — atsakė Ema. — Turėsi pavėžėti, nes norime 
užsiregistruoti savanoriais. 

— Jūs turbūt suprantate, — kalbėjo Džailzas sukdamas į pagrindinį kelią, — 
kad darbo diena trunka aštuoniolika valandų, už kurias nieko nemokama. 


Kai po dvidešimties minučių jie nusekė paskui Džailzą į jo štabą, Ema ir 
Haris nustebo pamatę, kokia daugybė įvairaus amžiaus, formų ir ūgio 
savanorių zuja pirmyn ir atgal, įvairiomis kryptimis. Džailzas juos nusivedė į 
savo patikėtinio kabinetą ir supažindino su Grifu Haskinsu. 

— Dar du savanoriai, — pasakė. 

— Kai Aleksas Fišeris tapo torių kandidatu, prie mūsų dedasi labai keisti 
žmonės. Sveiki atvykę, ponia ir pone Kliftonai. Ar anksčiau esate už ką nors 
agitavę? 

— Ne, niekada, — prisipažino Haris. — Net už torius neagitavau. 

— Tada eikite paskui mane, — pasakė Grifas, vesdamasis juos į didįjį štabo 
kabinetą. Jis sustojo prie ilgo siauro stalo, nukloto ištisomis eilėmis bloknotų su 
gnybtukais. 

— Kiekviename lapelyje parodyta rinkimų apygardos gatvė ar kelias, — 
aiškino duodamas abiem po bloknotą ir po tris pieštukus — raudoną, žalią ir 
mėlyną. — Šiandien jums pasisekė, — tęsė Grifas, — jums teko Vudbino 
kvartalas, viena iš svarbiausių mūsų tvirtovių. Dabar paaiškinsiu pagrindines 
taisykles. Kai tokiu dienos metu pasibelsite į duris, labiausiai tikėtina, kad jums 
atidarys žmona, nes vyras bus darbe. Jei duris atidarys vyras, labiausiai 
tikėtina, kad jis nedirba, vadinasi, greičiausiai balsuos už leiboristus. Bet kad ir 
kas tas duris atidarytų, jums tereikia pasakyti: „Labas rytas, atėjau Džailzo 
Baringtono vardu, — niekada nesakykite „sero Džailzo“, — gegužės dvidešimt 
šeštą, ketvirtadienį, vyksiančių rinkimų Leiboristų partijos kandidato vardu, — 
visada pabrėžkite datą, —ir tikiuosi, kad už jį balsuosite.“ Po šių žodžių turėsite 
pasitelkti sveiką nuovoką. Jeigu jums atsakys: „Aš visą gyvenimą rėmiau 
leiboristus, galite manimi pasikliauti“, to žmogaus pavardę pasižymėkite 
raudonu pieštuku. Jei žmonės pagyvenę, paklauskite, ar jiems reikės 
automobilio, kuris rinkimų dieną juos nuvežtų į balsavimo punktą. Jeigu jums 
atsakys teigiamai, šalia pavardės parašykite „automobilis“. Jei atsakys: 
„Anksčiau rėmiau leiboristų partiją, bet šįkart abejoju, ar už juos balsuosiu“, 
pavardę pažymėkite žaliai, kaip neapsisprendusį; artimiausiomis dienomis 
tam žmogui paskambins vietinės tarybos narys. O jeigu bus atsakyta, kad jie 
niekada nekalba apie politiką, dar negalvoja apie rinkimus arba neapsispendė 
ar dar kaip nors, vadinasi, jie — toriai, todėl pažymėkite jų pavardes mėlynu 
pieštuku ir daugiau negaiškite laiko. Ar viskas aišku? 


Haris ir Ema linktelėjo. 

— Šie rinkimų agitacijos metu gauti atsakymai yra gyvybiškai svarbūs, — 
tęsė Grifas, — nes rinkimų dieną mes dar kartą aplankysime visus raudonai 
pažymėtuosius, kad įsitikintume, jog jie balsavo. Jei dar nebus balsavę, 
priminsime nueiti į balsavimo punktą. Jei suabejosite kieno nors balsavimo 
ketinimais, jų pavardes pažymėkite žaliai, kaip neapsisprendusius, nes mums 
mažiausiai reikia priminti nueiti balsuoti ar, dar blogiau, patiems nuvežti į 
balsavimo punktus kitos partijos rinkėjus. 

Pribėgęs jaunas savanoris padavė Grifui popieriaus lapelį. 

— Ką daryti su šituo? — paklausė. 

Grifas perskaitė raštelį ir tarė: 

— Pasakyk, kad nešdintųsi. Jis — gerai žinomas toris; tik nori tave 
sugaišinti. Beje, — kalbėjo vėl atsisukdamas į Harį ir Emą, —jei pataikysite pas 
tokį, kuris jus laiko prie slenksčio ilgiau nei šešiasdešimt sekundžių 
aiškindamas, kad turite jį įtikinti, arba norėdamas smulkiau pasikalbėti apie 
Leiboristų partijos politiką ar daugiau sužinoti apie kandidatą, žinokite, kad tai 
— toris, norintis jus sugaišinti. Palinkėkite jam labo ryto ir eikite toliau. 
Sėkmės. Kai baigsite apklausą, grįžkite pas mane. 


— Labas rytas, esu Rosas Bačananas, Baringtono laivybos grupės 
pirmininkas. Noriu pasveikinti visus metinio visuotinio susirinkimo dalyvius. 
Ant kiekvienos kėdės radote padėtą kompanijos metinės ataskaitos 
egzempliorių. Noriu atkreipti jūsų dėmesį į kelis svarbius punktus. Šiemet 
metinės pajamos išaugo nuo šimto aštuonių tūkstančių svarų iki šimto 
dvidešimt dviejų tūkstančių, vadinasi, padidėjo dvylika procentų. Jau radome 
architektus, kurie projektuos mūsų pirmą prabangų lainerį; tikimės, jie per 
artimiausius šešis mėnesius pateiks rekomendacijas. Norėčiau patikinti visus 
akcininkus, jog nesiimsime šio projekto, kol nebūsime įsitikinę jo 
perspektyvumu. Turėdamas tai omenyje su džiaugsmu pareiškiu, kad šiais 
metais mūsų akcininkams bus išmokėti penkiais procentais didesni 
dividendai. Nėra priežasčių manyti, kad per kitus metus kompanijos augimo 
tempai sumažės; gali būti, kadjie augs. 


Pasigirdus plojimams Bačananas atvertė kitą parengtos kalbos puslapį ir 
pasižiūrėjo, ką sakyti toliau. Pakėlęs akis jis pastebėjo iš salės sprunkančius du 
finansinių naujienų žurnalistus, norinčius suskubti pranešti žinias 
vakariniams laikraščiams; jie suprato, kad pirmininkas jau pranešė esminius 
dalykus ir dabar neskubėdamas supažindins akcininkus su smulkmenomis. 

Bačananui baigus kalbą, jiedu su Rėjumi Komptonu keturiasdešimt 
minučių atsakinėjo į klausimus. Kai susirinkimas pagaliau baigėsi, 
pirmininkas patenkintas stebėjo, kaip dauguma akcininkų eina iš salės 
šypsodamiesi. 

Bačananui nulipus nuo viešbučio konferencijų salės scenos, prie jo 
atskubėjo sekretorius ir pasakė: 

— Jums skambina iš Honkongo ir nori skubiai pasikalbėti; viešbučio 
operatorius laukia, kol galės nukreipti skambutį į jūsų numerį. 


Kai Haris su Ema grįžo į Leiboristų partijos štabą baigę agitacinius 
susitikimus, abu jautėsi mirtinai pavargę. 

— Kaip jums sekėsi? — paklausė Grifas, profesionalo akimis permetęs jų 
bloknotus. 

— Neblogai, — atsakė Haris. — Vudbinas pereitas, galime atsikvėpti. 

— Būtų gerai, — pratarė Grifas. — Tuose kvartaluose turėtų gyventi 
užkietėję leiboristai, bet rytoj aš jus išleisiu į Arkadijos alėją, tada tikrai 
suprasite, prieš ką grumiamės. Prieš išeidami namo skelbimų lentoje prisekite 
geriausią dienos atsakymą. Nugalėtojas gaus dėžutę šokoladinių „Cadbury“ 
saldainių. 

Ema šyptelėjo. 

— Viena moteris man pasakė: „Mano vyras balsuoja už torius, bet aš visada 
remiu serą Džailzą. Tik labai prašau jam to nesakyti.“ 

Grifas nusišypsojo. 

— Nieko keista, — pasakė jis. — Beje, Ema, nepamirškite, jog svarbiausias 
jūsų darbas — pasirūpinti, kad kandidatas būtų pavalgydintas ir išsimiegojęs. 

— O kaip aš? — paklausė Haris, kai į kabinetą pasišokinėdamas įlėkė 
Džailzas. 


— Jūs manęs nedominate, — atsakė Grifas. — Biuletenyje nėra įrašytos 


jūsų pavardės. 
— Kiek šį vakarą susitikimų? — pirmiausia paklausė Džailzas. 
— Trys, — atsakė Grifas nė nedirstelėjęs į jokius užrašus. — Hamondo 


gatvėje septintą valandą susitinkate su Krikščioniškąja vyrų jaunimo sąjunga, 
Kenono gatvėje aštuntą valandą susitikimas snukerio žaidėjų klube, o devintą 
— su Dirbančių vyrų klubu. Pasistenk niekur nevėluoti ir žiūrėk, kad prieš 
vidurnaktį jau gulėtum lovoje. 

— Įdomu, kada pats Grifas eina miegoti, — pratarė Ema, kai šis išlėkė 
spręsti kažkokios ką tik iškilusios problemos. 

— Jis nemiega, — sušnabždėjo Džailzas. — Jis —vampyras. 


Kai Rosas Bačananas įžengė į viešbučio kambarį, jau skambėjo telefonas. 
Priėjęs jis čiupo ragelį. 

— Pone, jums skambina iš Honkongo; galite kalbėti. 

— Laba diena, pone Bačananai, — pasigirdo traškantis balsas su škotiškų 
akcentu. — Kalba Sendis Makbraidas. Pamaniau, paskambinsiu ir pasakysiu, 
kad viskas nutiko taip, kaip numatėte; tiesą sakant, kone tą pačią minutę. 

— Kokia brokerio pavardė? 

— Benis Driskolas. 

— Nieko keista, — pasakė Bačananas. — Papasakokite smulkiau. 

— Vos atsidarius Londono akcijų biržai, telekso juostelėje pasirodė 
informacija apie parduodamas du šimtus tūkstančių Baringtono kompanijos 
akcijų. Kaip ir buvo nurodyta, iškart nupirkome visus du šimtus tūkstančių. 

— Už kokią kainą? 

— Po keturis svarus ir tris šilingus. 

— Ar biržoje pasirodė ir daugiau parduodamų akcijų? 

— Nedaug; atvirai kalbant, po to, kai per metinį visuotinį susirinkimą 
pranešėte apie puikius kompanijos darbo rezultatus, akcijų daugiau pirko nei 
pardavė. 

— Kokia akcijų vertė dabar? — Bačananas girdėjo kitame linijos gale 
klapsintį teleksą. 


— Keturi svarai ir šeši šilingai, — atsakė Makbraidas. — Atrodo, kaina 
nusistovėjo. 

— Gerai, — kalbėjo Bačananas. — Daugiau nepirk, nebent akcijų vertė 
kristų žemiau keturių svarų ir trijų šilingų. 

— Supratau, pone. 

— Majoras ištisas tris savaites naktimis nemiegos. 

— Majoras? — nesuprato brokeris, bet Bačananas jau buvo padėjęs ragelį. 


Kaip Grifas ir buvo juos įspėjęs, Arkadijos alėja pasirodė esanti torių 
tvirtovė, tačiau Haris su Ema į štabą grįžo netuščiomis. 

Peržvelgęs jų bloknotus Grifas klausiamai į juos pažvelgė. 

— Mes griežtai laikėmės visų taisyklių, — pasakė Haris. — Kai kildavo 
abejonių, pavardę pažymėdavome žaliai, kaip neapsisprendusį. 

— Jei judu neklystate, mūsų vieta yra daug arčiau, nei prognozuoja 
apklausos, — aiškino Grifas, kai į kabinetą įpuolė kvapą gaudantis Džailzas, 
mosuodamas Bristol Evening Post numeriu. 

— Grifai, ar matei pirmą puslapį? — paklausė duodamas patikėtiniui 
laikraštį. 

Grifas perskaitė antraštę, grąžino laikraštį Džailzui ir pasakė: 

— Nekreipk dėmesio. Nieko nesakyk, nieko nedaryk. Toks mano patarimas. 

Ema dirstelėjo Džailzui per petį ir pamatė antraštę. Fišeris meta Baringtonui 
iššūkį, kviesdamas debatams. 

— Įdomu, — pratarė Ema. 

— Įdomu, jei Džailzas būtų toks kvailas ir tą iššūkį priimtų. 

— O kodėl turėtų nepriimti? — paklausė Haris. — Kad ir kaip būtų, jis — kur 
kas geresnis kalbėtojas nei Fišeris, be to, turi daug daugiau politiko patirties. 


— Gal ir taip, — sutiko Grifas, — tačiau niekada negalima suteikti 
oponentui tribūnos. — Kadangi Džailzas jau yra Parlamento narys, jis gali 
diktuoti savo sąlygas. 


— Taip, bet ar perskaitei, ką tie galvijai rašo toliau? — paklausė Džailzas. 
— Kodėl turėčiau gaišti laiką skaitydamas apie Fišerį, — atkirto Grifas, — 
kai tų debatų nebus? 


Džailzas nekreipė dėmesio į jo pastabą ir pradėjo garsiai skaityti pirmąjį 
puslapį. 

— „Jei Baringtonas vis dar tikisi gegužės dvidešimt šeštąją tapti Parlamento 
nariu, išrinktu dokininkų, jam teks atsakyti į daugybę klausimų. Gerai jį 
pažinodamas esu įsitikinęs, kad Tobruko didvyris nemėgins išvengti jam mesto 
iššūkio. Kitą ketvirtadienį, gegužės devynioliktą, būsiu Kolstono salėje ir mielai 
atsakysiu į visus žmonių pateiktus klausimus. Scenoje bus trys kėdės, ir jei 
seras Džailzas nepasirodys, neabejoju, kad rinkėjai galės pasidaryti savas 
išvadas.“ 

— Trys kėdės? — nesuprato Ema. 

— Fišeris žino, kad liberalai pasirodys, nes jie neturi ko prarasti, — dėstė 
Grifas. — Bet mano patarimas tebegalioja. Nepaisyk to gyvulio. Rytoj bus jau 
kitos antraštės, ir tada, — užbaigė bakstelėdamas į laikrašų, — šitas bus 
tinkamas tik žuviai vynioti. 


Kai vietiniu telefonu paskambino sekretorius, Rosas Bačananas sėdėjo prie 
darbo stalo Baringtono kompanijoje ir skaitė naujausią Harlando ir Volfo 
ataskaitą. 

— Iš Honkongo skambina Sendis Makbraidas. Ar sutinkate kalbėti? 

— Sujunk. 

— Labas rytas, pone. Pamaniau, gal norėsite sužinoti, kad Benis Driskolas 
man skambina kas kelias valandas norėdamas sužinoti, ar neparduodame 
Baringtono kompanijos akcijų. Dar tebeturiu visus du šimtus tūkstančių; 
kadangi kaina vis dar kyla, skambinu norėdamas paklausti, ar man nereikia 
paleisti jų į apyvartą? 

— Nieko nedaryk, kol nepasibaigs trys savaitės ir nebus atidaryta nauja 
sąskaita. Iki tol mes — pirkėjai, o ne pardavėjai. 


Kai kitą dieną Džailzas pamatė Evening Post išspausdintą antraštę, suprato, 
kad tiesioginio susidūrimo su Fišeriu išvengti nebegalės. Rinkimų debatams 
vadovaus Bristolio vyskupas. Šįkart Grifas jau atidžiau perskaitė pirmą 


puslapį. 


Didžiai gerbiamas Bristolio vyskupas Frederikas Kokinas sutiko 
moderuoti rinkimų debatus, kurie bus surengti Kolstono salėje 
kitą ketvirtadienį, gegužės devynioliktą dieną, pusę aštuntos 
vakaro. Konservatorių kandidatas majoras Aleksas Fišeris ir 
liberalų kandidatas ponas Redžinaldas Elsvortis sutiko dalyvauti 
debatuose. Leiboristų kandidatas seras Džailzas Baringtonas į 
mūsų kvietimą dar neatsiliepė. 


— Aš vis dar manau, kad tau nereikėtų kreipti į tai dėmesio, — pasakė 
Grifas. 

— Bet tu tik pažvelk į nuotrauką pirmame puslapyje, — Džailzas vėl įbruko 
patikėtiniui laikraštį. 

Grifas pažvelgė į nuotrauką, kurioje matėsi vidury Kolstono salės scenos 
pastatyta tuščia kėdė; į kėdę buvo nukreiptas prožektoriaus spindulys; antraštė 
viršuje klausė: Ar seras Džailzas pasirodys? 

— Pamatysi, — kalbėjo Džailzas, — jei neateisiu, jiems bus didžiausia 
šventė. 

— Ojei ateisi, jie džiūgaus atsidūrę šlovės viršūnėje, — Grifas akimirką 
nutilo. — Bet tu renkiesi pats; jei vis tiek užsispyrei ten eiti, turime pakreipti šią 
situaciją sau parankia linkme. 

— Kaip mums tai pavyks? 

— Rytoj rytą, septintą valandą, pateiksi pareiškimą spaudai; pakeisime 
antraštes. 

— Kaip? 

— Va taip: tu mielai priimi iššūkį, nes taip pasinaudosi galimybe atskleisti 
tikrąjį torių politikos veidą ir kartu leisi Bristolio žmonėms nuspręsti, kas yra 
tinkamiausias jų atstovas Parlamente. 

— Kas tave privertė persigalvoti? — paklausė Džailzas. 

— Peržvelgiau naujausius agitacinių vizitų įrašus; Iš jų sprendžiant, gali 
pralaimėti didesne nei tūkstančio balsų persvara, vadinasi, tu — jau ne 
favoritas; dabar tu — varžovas. 

— Kas dar gali pasisukti į bloga? 

— Gali ateiti tavo žmona, atsisėsti pirmoje eilėje ir pateikti pirmą klausimą. 
Tada gali pasirodyti tavo mergina, skelti tavo žmonai antausį... ir tada tau 


nebereikės nerimauti dėl Bristol Evening Post, nes atsidursi visų šalies 
laikraščių pirmuosiuose puslapiuose. 

Skambant garsiems aplodismentams Džailzas vėl atsisėdo į savo vietą 
scenoje. Jo kalba, pasakyta sausakimšai salei, nė negalėjo būti parengta geriau, 
otai, kad jis kalbėjo paskutinis, buvo privalumas. 

Visi trys kandidatai atvyko pusvalandžiu anksčiau ir sukiojosi vienas apie 
kitą lyg į pirmą šokių pamoką susirinkę mokinukai. Moderatoriaus vaidmenį 
turėjęs atlikti vyskupas galiausiai susikvietė juos visus ir paaiškino, kaip ketina 
organizuoti vakarą. 

— Kiekvieną iš jūsų pakviesiu pasakyti įžanginę kalbą; toji kalba negali 
užtrukti ilgiau nei aštuonias minutes. Po septynių minučių paskambinsiu 
varpeliu, — jis parodė, kaip viskas bus. — Po aštuonių minučių paskambinsiu 
antrą kartą pranešdamas, kad laikas baigėsi. Kai visi pasakysite kalbas, 
žiūrovams leisiu pateikti klausimų. 

— Kokia tvarka atsakinėsime į klausimus? — pasiteiravo Fišeris. 

— Trauksime šiaudelius, — vyskupas sugniaužė kumštyje tris šiaudus ir 
paprašė kandidatų traukti po vieną. 

Fišeris ištraukė trumpą šiaudą. 

— Taigi debatus pradėsite jūs, majore Fišeri, — pasakė vyskupas. — Jūs, 
pone Elsvorti, būsite antras, ojūs, sere Džailzai, — paskutinis. 

Džailzas nusišypsojo Fišeriui ir pasakė: 

— Nepasisekė, seni. 

— Ne, aš ir norėjau būti pirmas, — protestavo Fišeris; net vyskupas 
kilstelėjo antakį. 

Kai dvidešimt penkios minutės po septintos vyskupas atvedė visus tris vyrus 
Į sceną, vienintelį kartą tą vakarą plojo visa salė. Džailzas atsisėdo ir nužvelgė 
sausakimšą patalpą. Jo manymu, dvikovos pasižiūrėti atėjo daugiau nei 
tūkstantis žmonių. 

Džailzas žinojo, kad visoms trims partijoms buvo skirta po du šimtus bilietų, 
kuriuos jos galėjo išdalyti savo rėmėjams; vadinasi, reikia kovoti maždaug dėl 


keturių šimtų neapsisprendusiųjų — dėl tokio paties skaičiaus, kuris padėjo 
jam laimėti praėjusius rinkimus. 

Pusę aštuntos vyskupas pradėjo debatų vakarą. Jis pristatė visus tris 
kandidatus ir pakvietė majorą Fišerį tarti įžanginį žodį. 

Fišeris neskubėdamas atėjo į scenos priekį, pasidėjo ant pulto lapelį su iš 
anksto parengta kalba ir pabaksnojo mikrofoną. Jis kalbėjo nervindamasis, 
nuleidęs galvą, aiškiai baimindamasis „pamesti“ tekstą. 

Kai vyskupas paskambino varpeliu įspėdamas, kad liko viena minutė, 
Fišeris pradėjo skubėti, todėl klupinėjo skaitydamas. Džailzas jam būtų 
paaiškinęs auksinę taisyklę — jei tau skirtos aštuonios minutės, parenk 
septynių minučių kalbą. Daug geriau baigti ankstėliau, nei būti nutrauktam 
įpusėjus postringavimus. Nepaisant visko, grįžęs į savo vietą Fišeris buvo 
apdovanotas ilgais jį palaikančiųjų plojimais. 

Kai Regis Elsvortis atsistojo ketindamas išdėstyti liberalų poziciją, Džailzas 
nustebo. Elsvortis neturėjo parengtos kalbos, neturėjo net plano, primenančio, 
kuriuos klausimus reikia akcentuoti. Jis laisvai kalbėjo apie vietinės reikšmės 
problemas, o kai suskambo vieną likusią minutę skelbiantis varpelis, nutilo 
nebaigęs sakinio ir grįžo į savo vietą. Elsvortis pasiekė to, kas, Džailzo 
manymu, buvo neįmanoma — jo dėka Fišeris atrodė gerai. Vis dėlto 
penktadalis publikos džiugiais šūksniais sveikino savo šalininką. 

Džailzui atsistojus jį šiltai sutiko du šimtai rėmėjų, nors didelis būrys 
klausytojų sėdėjo pasikišę rankas po sėdynėmis. Toks vaizdas jam buvo 
pažįstamas — dažnai matomas, kai jis kreipiasi į vyriausybės žmones. Džailzas 
atsistojo šalia tribūnos ir tik kartais dirstelėdavo į užrašus. 

Jis pradėjo kalbėti apie konservatorių nesėkmes, patirtas šiems esant 
valdžioje, ir papasakojo, kokios politikos laikytųsi Leiboristų partija, jeigu jai 
pavyktų suformuoti naują vyriausybę. Vėliau aptarė vietinės reikšmės 
klausimus ir net sugebėjo pakalbėti apie grindinio klojimo darbus iš liberalų 
lėšų; šios replikos sausakimšoje salėje sukėlė juoką. Džailzui baigus kalbėti, 
jam plojo mažiausiai pusė salės. Jei susirinkimas tada ir būtų pasibaigęs, 
nugalėtojas būtų buvęs vienintelis. 

— Dabar kandidatai atsakys į rinkėjų klausimus, — pareiškė vyskupas. — 
Tikiuosi, bus dirbama gerbiant kitus ir tvarkingai. 


Tada pašoko trisdešimt Džailzo rėmėjų; jie kėlė rankas norėdami pateikti 
kruopščiai apmąstytus klausimus, galinčius padėti jų kandidatui ir pakenkti 
kitiems dviem. Tik bėda, kad tuo pačiu metu į viršų šovė dar šešiasdešimt taip 
pat nekantraujančių rankų. 

Vyskupas buvo pakankamai nuovokus ir atskyrė, kur sėdi trys skirtingų 
partijų rėmėjų grupės, todėl sumaniai parinkdavo nepartinius visuomenės 
atstovus, norinčius sužinoti, kokios pozicijos kandidatai laikėsi tada, kai 
Bristolyje buvo diegiami automobilių stovėjimo skaitikliai — atsakinėdamas į šį 
klausimą liberalų kandidatas sulaukė progos sublizgėti, — kai buvo baigtas 
produktų normavimas, kuriam rinkėjai pritarė, kai buvo pasiūlyta ir toliau 
plėsti elektrinių traukinių tinklą, nors šitai niekam per daug nerūpėjo. 

Bet Džailzas žinojo, kad anksčiau ar vėliau jo pusėn bus paleista strėlė, ir jis 
turės užtikrinti, kad ji nepasiektų taikinio. Galiausiai jis išgirdo įsitempiant 
lanką. 

— Ar seras Džailzas galėtų paaiškinti, kodėl per paskutinę parlamentaro 
kadenciją Kembridže jis lankėsi dažniau nei savo rinkimų apygardoje? — 
paklausė aukštas, liesas pusamžis vyriškis, kurį Džailzas tarėsi atpažinęs. 

Džailzas minutėlę sėdėjo mėgindamas susitvardyti. Jis jau rengėsi stotis, 
kai pašoko Fišeris, aiškiai nenustebintas tokio klausimo, tarsi visi susirinkusieji 
būtų turėję gerai žinoti, kokia čia slypi užuomina. 

— Noriu patikinti visus šioje salėje, — pasakė jis, — jog aš Bristolyje 
praleisių gerokai daugiau laiko nei kokiame kitame mieste, nesvarbu, kokie 
trukdžiai būtų. 

Nuleidęs akis Džailzas pamatė eilių eiles nieko nesakančių veidų. Atrodė, 
klausytojai nė nenutuokia, apie ką Fišeris kalba. 

Paskui atsistojo liberalų kandidatas. Jis akivaizdžiai nesuprato klausimo, 
nes tepasakė tiek: 

— Kadangi esu oksfordiškis, niekada nevažiuoju kitur, jei neturiu reikalų. 

Keli žmonės nusijuokė. 

Du Džailzo priešininkai parūpino amunicijos atsišaudyti. Jis atsistojo ir 
atsigręžė į Fišerį. 

— Jaučiu pareigą paklausti majoro Fišerio: jeigu jis ketina daugiausia laiko 
praleisti Bristolyje, ar kitą ketvirtadienį, laimėjęs rinkimus, jis nevyks į 
Londoną ir neužims vietos Parlamente? 


Džailzas patylėjo laukdamas, kol aprims juokas ir nutils plojimai, tada 
pridūrė: 

— Esu tikras, kad man nereikia konservatorių kandidatui priminti 
Edmundo Berko žodžių. „Buvau išrinktas tam, kad Vestminsteryje atstovaučiau 
Bristolio žmonėms, o ne Vestminsterio žmonėms Bristolyje.“ Šiam 
konservatoriui aš pritariu visa širdimi, — vis netylant plojimams Džailzas 
atsisėdo į savo vietą. Nors jis 1r suprato neatsakęs į pateiktą klausimą, jautėsi 
sėkmingai išsisukęs. 

— Manau, liko laiko dar vienam klausimui, — pasakė vyskupas ir parodė į 
moterį, sėdinčią salės viduryje; jam atrodė, kad ji nusiteikusi nešališkai. 

— Ar visi trys kandidatai gali mums pasakyti, kur šįvakar yra jų žmonos? 

Fišeris atsilošė ir susinėrė rankas; Elsvortis suglumo. Galiausiai vyskupas 
atsigręžė į Džailzą ir pasakė: 

— Manau, dabar jūsų eilė atsakyti pirmam. 

Džailzas atsistojo ir pažvelgė tiesiai klaususiai moteriai į akis. 

— Mano žmona ir aš, — pradėjo jis, — šiuo metu pradėję skyrybų procesą; 
viliuosi, kad artimiausiu metu būsime išskirti. 

Jis atsisėdo įsivyravus nejaukiai tylai. 

Elsvortis pašoko ir pasakė: 

— Turiu pripažinti, kad tapęs liberalų kandidatu nesugebėjau rasti 
žmogaus, galinčio būti šalia, ką jau kalbėti apie vedybas. 

Šie jo žodžiai sukėlė smagų juoką ir susilaukė šiltų plojimų. Akimirką 
Džailzas pamanė, kad Elsvortis padėjo sumažinti įtampą. 

Fišeris iš lėto atsistojo. 

— Mano mergina, — pratarė jis netikėtai užklupdamas Džailzą, — kuri šį 
vakarą yra su manimi ir sėdi pirmoje eilėje, bus šalia manęs per visą rinkimų 
kampaniją. Džene, kodėl tau neatsistojus ir nenusilenkus? 

Nuo kėdės pakilo patraukli jauna moteris, atsigręžė į auditoriją ir visiems 
pamojavo. Ją pasveikino plojimų banga. 

— Kur man ši moteris matyta? — sušnabždėjo Ema. Bet Haris susikaupęs 
žiūrėjo į Fišerį, kuris vis nesisėdo, aiškiai norėdamas dar kažką pasakyti. 

— Pamaniau, gal jums bus įdomu sužinoti, kad šįryt gavau ledi Barington 
laišką. 


Tą vakarą nė po vieno kandidato žodžių nebuvo taip tylu, kaip dabar. 
Džailzas sėdėjo ant kėdės kraštelio; iš vidinės švarko kišenės Fišeris ištraukė 
laišką. Neskubėdamas jis išlankstė popieriaus lapą ir pradėjo skaityti. 

— „Gerbiamas majore Fišeri, rašau norėdama išreikšti susižavėjimą jūsų 
galantiška rinkimų kampanija, atstovaujant Konservatorių partijai. Norėjau, 
kad žinotumėte: jei būčiau Bristolio gyventoja, nedvejodama balsuočiau už jus, 
nes tikiu, kad esate neabejotinai geriausias kandidatas. Laukiu, kol užimsite 
vietą Bendruomenių Rūmuose. Nuoširdžiai jūsų — Virginija Barington.“ 

Salėje užvirė tikras pragaras; Džailzas suprato, kad viskas, ko jis buvo 
pasiekęs per praėjusią valandą, išgaravo per minutę. Fišeris sulankstė laišką, 
vėl įsikišo į kišenę ir grįžo į savo vietą. Vyskupas iš paskutiniųjų stengėsi 
grąžinti buvusią tvarką, bet Fišerio šalininkai vis šūkavo palaikydami saviškį; 
Džailzo rėmėjams teliko beviltiškai Žžiopsoti. 

Pasirodo, Grifas buvo teisus. Niekada nesuteik oponentui tribūnos. 


— Ar pavyko atpirkti nors dalį akcijų? 

— Dar ne, — atsakė Benis. — Baringtono kompanija vis dar įsikibusi žinios 
apie didesnį nei tikėtasi metinį pelną ir vilčių, kad toriai per rinkimus padidins 
vietų skaičių Parlamente. 

— Kokia dabar akcijų vertė? 

— Maždaug keturi svarai septyni šilingai; nemanau, kad artimiausiu metu 
akcijos pigtų. 

— Kiek mes galime prarasti? — klausinėjo Fišeris. 

— Mes? Ne mes, — atsakė Benis, —o tikjūs. Ledi Virginija nieko nepraras. 
Visas savo akcijas ji pardavė už gerokai aukštesnę kainą, nei už jas mokėjo iš 
pradžių. 

— Betjeigu ji vėl jų nenupirks, prarasiu vietą kompanijos taryboje. 

— Ojei vis dėlto nupirks, turės sumokėti didžiulį priedą; numanau, kad jai 
tai nepatiktų. — Benis kelias sekundes palaukė ir pridūrė: — Pasistenkite į 
viską pažvelgti matydamas gera, majore. Kitą savaitę tokiu metu jau būsite 
Parlamento narys. 


Kitą dieną du vietiniai laikraščiai parlamentarui nežadėjo nieko gera. Apie 
Džailzo kalbą beveik nė nebuvo užsiminta, tik pirmajame puslapyje puikavosi 
didžiulė spindinčios Virginijos nuotrauka, o po ja buvo išspausdintas Fišeriui 
adresuotas laiškas. 

— Neversk kito puslapio, — patarė Grifas. 

Džailzas nedelsdamas atvertė ir pamatė naujausius apklausos duomenis, 
teigiančius, kad toriai padidino rinkėjų skaičių ir tikisi dvidešimt trijų vietų. 
Bristolio dokų rajonai buvo aštunti leiboristų sąraše; labai tikėtina, kad jie 
nusileis konservatoriams. 

— Kai liaudies nepasitenkinimo banga užplūsta partiją, vienas 
parlamentaras neką tegali padaryti, — pratarė Grifas, kai Džailzas baigė 
skaityti straipsnį. — Mano manymu, velniškai geras parlamentaras vertas 
papildomo tūkstančio balsų, o prastas priešininkų kandidatas gali to tūkstančio 
netekti, bet, atvirai kalbant, nesu tik-ras, ar šiuo atveju pagelbėtų papildomi du 
tūkstančiai. Tačiau šitai mūsų nesulaikys nuo kovos už kiekvieną balsą iki pat 
ketvirtadienio, devintos valandos vakaro. Todėl jokiu būdu neprarask budrumo. 
Noriu, kad ir toliau vaikščiotum po gatves spausdamas rankas kiekvienam, kas 
tik juda kruta. Išskyrus Aleksą Fišerį. Jei sutiksi tą žmogų, leidžiu jį pasmaugti. 


— Ar pavyko atpirkti kiek nors Baringtono kompanijos akcijų? 

— Deja, ne, majore. Akcijų vertė taip ir nebuvo nukritusi žemiau keturių 
svarų trijų šilingų. 

— Vadinasi, praradau vietą taryboje. 

— Manau, jums paaiškės, kad tai ir buvo Baringtono kompanijos plano 
dalis, — atsakė Benis. 

— Ką nori tuo pasakyti? 

— Vos tik akcijos pasirodė biržoje, Sendis Makbraidas jas visas ir nupirko; 
dvidešimt vieną dieną tik jis ir buvo pagrindinis pirkėjas. Visi žino, kad jis — 
Baringtono kompanijos brokeris. 

— Galvijas. 

— Akivaizdu, jie jus perprato, majore. Tačiau ne visos žinios prastos, nes 
ledi Virginija susikrovė daugiau nei septyniasdešimties tūkstančių svarų pelną, 


jei skaičiuosime nuo pirmosios investicijos; manau, ji jums skolinga. 


Paskutinę rinkimų kampanijos savaitę Džailzas darbavosi iš paskutiniųjų, 
nors kartais pasijusdavo kaip Sizifas, ridenantis į kalną akmenį. 

Kai balsavimo dienos išvakarėse Džailzas pasirodė štabe, jis pirmą kartą 
išvydo taip smarkiai prislėgtą Grifą. 

— Vakar vakare visoje rinkimų apygardoje dešimt tūkstančių tokių lapelių 
buvo sumesta į pašto dėžutes, jei kartais dar liko šito nemačiusių. 

Džailzas pažvelgė į pirmo Bristol Evening Post puslapio kopiją su Virginijos 
nuotrauka virš Fišeriui rašyto laiško. Apačioje buvo parašyta: Jeigu norite, kad 
Parlamente jums atstovautų sąžiningas ir padorus žmogus, balsuokite už Fišerį. 

— Tas žmogus — šūdo gabalas, — pasakė Grifas. — Ir dribo jis tiesiai 
mums ant galvų, iš didelio aukščio, — pridūrė, kai į štabą įžengė rytiniais 
laikraščiais nešinas vienas iš pirmųjų savanorių. 

Džailzas krito į kėdę ir užsimerkė. Bet po akimirkos galėjo prisiekti, kad 
išgirdo besijuokiantį Grifą. Jis tikrai juokėsi. Džailzas atsimerkė, ir Grifas jam 
padavė Daily Mail. 

— Bus labai sunku, mano berniuk, bet gerai nors tiek, kad mes ir vėl trasoje. 

Džailzas ne iš karto pažino gražią merginą, kurios nuotrauka buvo pirmame 
laikraščio puslapyje, išrinktą žibėti Benio Hilo šou. Dženė papasakojo pramogų 
verslo korespondentu: apie darbą, kurį dirbo dar nesulaukusi šauniojo 
pasiūlymo. 

— Man buvo mokama po dešimt svarų per dieną, kad visur lydėčiau torių 
kandidatą, jam lankantis rinkimų apylinkėje, ir visiems sakyčiau, jog esu jo 
mergina. 

Fišerio nuotrauka Džailzui nepasirodė labai vykusi. 


Pamatęs pirmą Daily Mail puslapį, Fišeris garsiai nusikeikė. 

Jis išgėrė trečią juodos kavos puodelį ir atsistojo, ketindamas eiti į rinkimų 
štabą, bet išgirdo ant kilimėlio krintantį rytinį paštą. Visi laiškai palauks iki 
vakaro; jis tikrai nebūtų kreipęs į juos dėmesio, jei ant vieno laiško nebūtų 
pastebėjęs Baringtono kompanijos ženklo. Fišeris pasilenkė, paėmė laišką ir 
grįžo į virtuvę. Atplėšęs iš jo išėmė du čekius; vienas, išrašytas tūkstančiui 
svarų, buvo skirtas jam; tai ketvirčio atlygis už direktoriavimą Baringtono 
kompanijoje; antras, septynių tūkstančių trijų šimtų keturiasdešimt vieno svaro 


vertės, buvo skirtas ledi Virginijai; ši suma — jos metiniai dividendai; čekis 
buvo išrašytas taip pat majoro Alksandro Fišerio vardu, idant niekas nežinotų, 
jog tie pinigai — tai septyni su puse procento akcijų, padėjusių jam patekti į 
tarybą. Tik neilgam. 

Grįžęs šįvakar jis išrašys čekį tokiai pačiai sumai ir nusiųs ledi Virginijai. 
Svarstydamas, ar dar ne per anksti jai skambinti, Fišeris pažvelgė į laikrodį. 
Buvo kelios minutės po aštuntos; dabar jis turėtų stovėti Temple Meads stotyje ir 
susitikinėti su į darbą einančiais rinkėjais. Ne, ji tikrai nebemiegos. Fišeris 
pakėlė ragelį ir surinko Kensingtono numerį. 

Po kelių pyptelėjimų ragelyje pasigirdo mieguistas balsas. Fišeris kone 
padėjo ragelį. 

— Kas čia? — paklausė Virginija. 

— Aleksas Fišeris. Pamaniau, paskambinsiu ir pasakysiu, kad pardaviau 
visas Baringtono kompanijos akcijas; jūsų pelnas — daugiau nei 
septyniasdešimt tūkstančių, — jis laukė padėkos, bet nieko neišgirdo. — 
Svarsčiau, ar ketinate atpirkti akcijas, — kalbėjo Fišeris. — Šiaip ar taip, man 
būnant taryboje sulaukėte šaunios grąžos. 

— Kaip ir jūs, majore; neabejoju, kad jums nereikia to priminti. Tačiau 
mano ateities planai pasikeitė; Baringtono kompanija į juos neįtraukta. 

— Bet jei jūs neatpirksite savų septynių su puse procento akcijų, neteksiu 
vietos taryboje. 

— Dėl to mano miegelis nesutriks, majore. 

— Bet, manau, susiklosčius atitinkamoms aplinkybėms... 

— Kokioms aplinkybėms? 

— Ar jums neatrodo, kad man priklausytų nedidelė premija, — paklausė 
Fišeris žiūrėdamas į čekį su 7341 svaro suma. 

— Kiek yra „nedidelė“? 

— Pamaniau, gal kokie penki tūkstančiai svarų? 

— Pagalvosiuų, — balsas ragelyje nutilo; Aleksas net pamanė, kad 
operatorius jį atjungė. Galiausiai Virginija pratarė: — Jau pagalvojau, majore, ir 
nusprendžiau jūsų nenaudai. 

— Tai gal nors paskolą... — kalbėjo mėgindamas tramdyti desperaciją. 

— Ar auklė jums nesakė, kad geriau niekada nesiskolinti ir neskolinti? Ne, 
aišku, nesakė, juk jūs neturėjote jokios auklės. 


Virginija pasisuko ir tris kartus garsiai pabeldė į medinį lovos kraštą. 

— Oi, majore, atėjo tarnaitė su pusryčiais; turiu atsisveikinti. O kai aš 
atsisveikinu, atsisveikinu labai rimtai ir visam laikui. 

Fišeris išgirdo metamą ragelį. Jis pažvelgė į jo vardu išrašytą septynių 
tūkstančių trijų šimtų keturiasdešimt vieno svaro čekį ir prisiminė Benio 
žodžius: Ji tau skolinga. 


24 


Rinkimų rytą Džailzas atsikėlė penktą valandą — ir ne tik todėl, kad neėmė 
miegas. 

Jam nusileidus laiptais Denbis atidarė duris į valgomąjį ir pasakė: „Labas 
rytas, sere Džailzai“, tarsi visuotiniai rinkimai vyktų kiekvieną dieną. 

Džailzas įėjo į valgomąjį, išsiėmė iš indaujos dubenėlį ir įsibėrė javainių su 
vaisiais. Jis skaitinėjo dienotvarkę, kai atsidarė durys ir įėjo Sebastijonas, 
vilkintis dailiu mėlynu švarkeliu ir pilkomis kelnėmis. 

— Sebai... Kada grįžai? 

— Vakar, vėlai vakare, dėde Džailzai. Daugelyje mokyklų šiandien nevyksta 
pamokos, nes mokyklose balsuojama, todėl ir paklausiau, ar galėčiau grįžti 
namojums padėti. 

— Ką norėtum daryti? — paklausė Džailzas, kai Denbis jam padėjo lėkštę su 
kiaušiniene ir kumpiu. 

— Bet ką, kas padėtų jums laimėti. 

— Jei tikrai to nori, atidžiai klausyk. Rinkimų dieną visoje rinkimų 
apylinkėje veikia aštuoni partijos komitetai. Juose visuose dirba savanoriai, kai 
kurie iš jų turi tuzino rinkimų patirtį. Visuose komitetuose yra saugomi 
naujausi apklausų duomenys, surinkti atitinkamuose komitetų kvartaluose. 
Pažymima kiekviena gatvė, kelias, alėja ir aklagatvis, kur gyvena mūsų rėmėjai. 
Mūsų savanoriai sėdi ir kiekviename balsavimo punkte; jie tikrina visų 
balsavusiųjų pavardes. Didžiausia bėda — pavardžių sąrašas; mums reikia, kad 
kiekvienas sąrašas būtų grąžintas į komitetus — turime žinoti, kurie mūsų 
šalininkai dar nebalsavo ir pasirūpinti juos nugabenti į balsavimo punktus iki 
devintos valandos vakaro, kai tie punktai bus uždaromi. Yra tokia taisyklė, — 
tęsė Džailzas, — kad dauguma mūsų žmonių balsuoja tarp aštuntos ir 
dešimtos ryto, iškart po to, kai atidaromi balsavimo punktai; dešimtą valandą 
pradės balsuoti toriai ir aktyviausiai balsuos iki ketvirtos valandos. Mums 
gyvybiškai svarbiausias laikas — po ketvirtos, kai balsuotojai grįš po darbų 


namo; jei jie nepabalsuos pakeliui į namus, vėliau juos grąžinti į balsavimo 
punktus bus beveik neįmanoma, — dėstė Džailzas, kai į kambarį įėjo Ema ir 
Haris. 

— Kokius darbus Grifas judviem numatė šiandien? — paklausė Džailzas. 

— Aš budėsiu komitete, — atsakė Ema. 

— O aš raginsiu raudonai pažymėtus balsuotojus, — atsiliepė Haris. — Jei 
reikės juos pavežti, pats nugabensiu rinkėjus į balsavimo punktus. 

— Tik nepamiršk, — kalbėjo Džailzas, — kad kai kurie iš jų paskutinį kartą 
važiavo automobiliu tik per praėjusius rinkimus, nebent per pastaruosius 
ketverius metus jiems teko dalyvauti giminaičių vestuvėse ar laidotuvėse. Kokį 
komitetą tau Grifas paskyrė? — paklausė jis Emos. 

— Reikės padėti panelei Pariš Vudbaino rajone. 

— Turėtum jaustis pamaloninta, — pasakė Džailzas. — Panelė Pariš — 
legenda. Suaugę vyrai dreba dėl savo gyvybių, jei pamiršta pabalsuoti. Beje, 
Sebas pareiškė norįs būti tavo pasiuntinuku. Aš jau paaiškinau, kokios bus jo 
pareigos. 

Ema nusišypsojo sūnui. 

— Jau einu, — Džailzas pašoko iš vietos ir tarp dviejų juodos duonos riekių 
įsimetė du griežinėlius kumpio. 

Ema pamanė, kad jį išbarti galėtų tik Elžbieta; tiesa, rinkimų dieną gal net 
ji nebartų. 

— Per dieną apibėgsiu visus komitetus, — eidamas pažadėjo Džailzas. — 
Vadinasi, vėliau pasimatysime. 

Prie valgomojo durų jo laukė Denbis. 

— Atleiskite, kad trukdau, sere, bet, tikiuosi, nekils nepatogumų, jei 
šiandien popiet, tarp ketvirtos ir pusės penktos, mūsų personalas 
pusvalandžiui išeis. 

— Yra kokia nors ypatinga priežastis? 

— Eisime balsuoti, sere. 

Džailzas sutriko. 

— Kiek balsų galima tikėtis? — sušnabždėjo. 

— Šeši balsuos už jus, sere, ovienas dar neapsisprendęs. — Džailzas pakėlė 
antakį. — Naujasis sodininkas nori iššokti aukščiau bambos, sere. Jis tariasi 
esąs torIS. 


— Tikėkimės, nepralaimėsiu vieno balso persvara, — bėgdamas pro lauko 
duris pasakė Džailzas. 

Ant tako stovėjo Džesika; kaip ir kas rytą, ji laikė Džailzui pravėrusi 
automobilio dureles. 

— Dėde Džailzai, gal galiu važiuoti kartu? — paklausė ji. 

— Ne šįkart. Bet, pažadu, per kitus rinkimus visada būsi šalia manęs. 
Visiems sakysiu, kad esi mano mergina, ir laimėsiu triuškinančia persvara. 

— Gal galėčiau kaip nors padėti? 

— Ne... taip. Ar pažįsti naująjį sodininką? 

— Albertą? Taip, jis labai mielas. 

— Jis ketina balsuoti už konservatorius. Pamėgink jį perkalbėti iki ketvirtos 
valandos, gerai? 

— Perkalbėsiu, perkalbėsiu, — pažadėjo Džesika Džailzui sėdant prie vairo. 


Kiek prieš septintą Džailzas pastatė automobilį prie vartų į dokus. Jis 
spaudė ranką kiekvienam žmogui, atėjusiam užsiregistruoti į pirmą pamainą, 
kiekvienam išeinančiajam po naktinės pamainos. Ir stebėjosi, kiek daug 
žmonių norėjo su juo pasikalbėti. 

— Šįkart jūsų nenwvilsiu, viršininke. 

— Galite manimi pasikliauti. 

— Aš jau pakeliui į balsavimo punktą. 

Kai užsiregistravo baigęs darbą naktinės pamainos brigadininkas Deivas 
Kolemanas, Džailzas pasivedėjo jį atokiau ir paklausė, ar šis žino, kodėl visi 
taip užsidegę jį palaikyti. 

— Dauguma mano, kad jums pats metas spręsti šeimines bėdas, — atsakė 
Kolemanas, garsėjantis tiesumu, — bet jie taip baisiai nekenčia to pasipūtėlio 
majoro Fišerio, jog tikrai nenorėtų, kad jis dėstytų Parlamente mūsų 
nuoskaudas. Asmeniškai aš, — pridūrė Kolemanas, — labiau gerbčiau Fišerį, 
jeigu jis būtų išdrįsęs pasirodyti dokuose. Mūsų profsąjungoje yra saujelė torių, 
betjis net nesivargino išsiaiškinti, kas jie tokie. 

Džailzui suteikė pasitikėjimo W.D. 5 H.O. Vilso cigarečių fabrike išgirsti 
atsakymai, jis pasijuto drąsiau ir nuėjęs susitikti su Bristolio lėktuvų 


kompanijos darbininkais. Tačiau Džailzas gerai žinojo, kad rinkimų dieną 
kiekvienas kandidatas yra įsitikinęs, jog laimės, net jei jis liberalas. 

Pirmajame komitete Džailzas apsilankė kelios minutės po dešimtos. 
Vietinio komiteto pirmininkas jam pasakė, jog jau balsavo dvidešimt du 
procentai jiems žinomų Džailzo šalininkų, vadinasi, viskas vyko taip, kaip 1951- 
aisiais, kai Džailzas nugalėjo 414 balsų persvara. 

— Kaip sekasi toriams? — paklausė Džailzas. 

— Šešiolika procentų. 

— Kaip šis skaičius atrodo lyginant su 1951-aisiais? 

— Vienu procentu daugiau, — pripažino komiteto pirmininkas. 

Į aštuntą komitetą Džailzas atėjo jau po ketvirtos. Panelė Pariš stovėjo prie 
durų jo laukdama; vienoje rankoje ji laikė lėkštę sumuštinių su sūriu ir 
pomidorais, o kitoje — didelę stiklinę pieno. Panelė Pariš buvo viena iš 
nedaugelio Vudbaino kvartalo gyventojų, turinčių šaldytuvą. 

— Kaip sekasi? — paklausė Džailzas. 

— Dėkui Dievui, tarp dešimtos ir ketvirtos lijo, bet dabar prašvito saulė. Jau 
pradedu manyti, kad Dievulis — socialistas. Bet jei per likusias penkias 
valandas norime atsigriebti, turime daug nudirbti. 

— Irise, jūs niekada neapsirikdavote spėdama rinkimų rezultatus. Ką 
manote? 

— Sakyti tiesą? 

— Tik tiesą. 

— Nuspėti neįmanoma. 

— Vadinasi, grįžkim prie darbų, — Džailzas sukiojosi po kabinetą, 
dėkodamas visiems padėjėjams. 

— Tavo šeima netikėtai sublizgėjo, — pasakė panelė Pariš, — o juk jie — 
toriai. 

— Ema gali susidoroti su bet kuo. 

— Ji puiki, — sutiko panelė Pariš; Džailzas stebėjo, kaip sesuo perrašo į 
bloknotą skaičius, gautus iš balsavimo punkto. — Bet tikroji superžvaigždė — 
jaunasis Sebastijonas. Jei tokių kaip jis turėtume dešimt, niekada 
nepralaimėtume. 

Džailzas nusišypsojo. 

— Tai kur dabar tas jaunuolis yra? 


— Arba pakeliui į balsavimo punktą, arba pakeliui pas mus. Jis nepripažįsta 
mindžikavimo vietoje. 


Iš tikrųjų Sebastijonas stovėjo ir kuo ramiausiai laukė, kol balsų 
skaičiuotojas jam duos naujausią pavardžių sąrašą; tą sąrašą jis nuneš panelei 
Pariš, kuri be paliovos jį kurstė pienišku šokoladu, nepaisydama kartkartėmis 
mamos metamo priekaištingo žvilgsnio. 

— Tik bėda, — ką tik balsavusiam draugui dėstė balsų skaičiuotojas, — kad 
štai ten, dvidešimt pirmame name, gyvenantys Mileriai — 0 jų net šeši, — 
nesivargina pereiti gatvės, nors nesiliauja skundęsi torių vyriausybe. Žodžiu, 
jei pralaimėsime pustuziniu balsų, žinosime, ką kaltinti. 

— Kodėl neužsiundai panelės Pariš? — paklausė draugas. 

—Ji ir taip turi ką veikti, negi lakstys pas mus. Pats nueičiau, tačiau negaliu 
palikti savo posto. 

Sebastijonas apsigręžė ir pasijuto einąs per gatvę. Jis sustojo prie dvidešimt 
pirmo numerio, bet pabeldė tik po kiek laiko, sukaupęs drąsos. Pamatęs, kokio 
ugio žmogus atidarė duris, jis kone puolė bėgti. 

— Ko nori, berniūkšti? — subaubė žmogus. 

— Esu majoro Fišerio, konservatorių kandidato, atstovas, — nutaisęs 
privačios mokyklos mokinio akcentą pasakė Sebastijonas. — Jis labai tikisi, kad 
šiandien jį palaikysite, nes balsavimo punktas yra prie pat jūsų namų. 

— Dink man iš akių, kol ausies nenusukau, — suriko ponas Mileris ir 
užtrenkė jam prieš nosį duris. 

Sebastijonas vėl perbėgo per gatvę ir, paėmęs iš balsų skaičiuotojo 
naujausius skaičius, pamatė, kaip prasiveria dvidešimt pirmo numerio durys ir 
pasirodo ponas Mileris ir visi penki jo šeimos nariai. Prieš bėgdamas atgal į 
štabą Sebastijonas įrašė į savo sąrašą ir Milerių vardus. 


Prieš šeštą Džailzas vėl grįžo į dokus susitikti su darbą baigusiais ir 
besiregistruojančiais naktinei pamainai. 

— Ar čia Ir prastovėjote kiaurą dieną, viršininke? — paklausė vienas 
darbininkas. 


— Jaučiuosi taip, lyg būčiau stovėjęs, — atsakė Džailzas spausdamas ranką 
kitam. 

Pamatę jį stovintį, keli darbininkai apsigręžė ir skubiai patraukė link 
artimiausio balsavimo punkto; atrodė, kad visi išeinantieji juda viena kryptimi 
—ir ne artimiausios aludės link. 

Pusę septintos, kai dokininkai jau buvo užsiregistravę dirbti arba išėję 
namo, Džailzas padarė tai, ką darė per abejus ankstesnius rinkimus — įšoko į 
pirmą pasitaikiusį dviaukštį autobusą, važiuojantį miesto pusėn. 

Jau autobuse jis užlipo į antrą aukštą ir keliems nustebusiems keleiviams 
paspaudė rankas. Perėjęs pirmą aukštą jis kitoje stotelėje išlipo ir įlipo į kitą 
autobusą, važiuojantį priešinga kryptimi. Dvi su puse valandos važinėjo 
autobusais spausdamas keleiviams rankas ir liovėsi tik minutė po devintos. 

Džailzas išlipo iš paskutinio autobuso ir vienišas atsisėdo stotelėje. Jis jau 
nieko nebegalėjo padaryti, kad laimėtų rinkimus. 


Tolumoje Džailzas išgirdo vieno dūžio aidą ir pažvelgė į laikrodį: pusė 
dešimtos; metas judėti. Jis nebegalėjo žiūrėti į autobusus, todėl neskubėdamas 
patraukė link miesto centro, vildamasis, kad prieš balsų skaičiavimą vakaro 
oras pravėdins smegenis. 

Dabar vietinė policija jau turi pradėti rinkti po apygardą paskirstytas 
balsadėžes, kurios bus nugabentos į municipaliteto rūmus; šis procesas 
užtruks daugiau nei valandą. Kai visos balsadėžės bus suvežtos, patikrintos ir 
pertikrintos, savivaldybės sekretorius ponas Veinraitas duos nurodymą 
perlaužti antspaudus ir pradėti skaičiuoti balsus. Jei rezultatai būtų pranešti 
dar prieš pirmą valandą ryto, įvyktų stebuklas. 

Semas Veinraitas — ne iš tų žmonių, kurie muša greičio rekordus 
sausumoje ar vandenyje. Ant jo antkapio turėtų būti iškalti žodžiai „Lėtai, bet 
užtikrintai“. Pastarąjį dešimtmetį Džailzas ne kartą tvarkė įvairiausius reikalus 
su savivaldybės sekretoriumi, bet ir dabar nežinojo, kokiai partijai jis prijaučia. 
Įtarė, kad jis apskritai nebalsuoja. Tačiau vieną faktą Džailzas gerai žinojo — 
šie rinkimai Veinraitui paskutiniai, nes metų gale jis ketina eiti į pensiją. 
Džailzo manymu, miestui labai pasiseks, jei pavyks rasti šio žmogaus vertą 
pasekėją. Kažkas užims Veinraito vietą, bet jo pakeisti nepavyks niekam, kaip 


sakė Tomas Džefersonas, pakeitęs Bendžaminą Frankliną ir tapęs Amerikos 
ambasadoriumi Prancūzijoje. 

Džailzui žingsniuojant savivaldybės link, keli praeiviai jam pamojavo, kiti 
tiesiog nekreipė dėmesio. Jis pradėjo mąstyti apie savo gyvenimą, apie tai, ką 
galėtų daryti, jei nebeatstovautų Bristolio dokų rajonams Parlamente. Po poros 
savaičių jam sukaks trisdešimt penkeri. Taip, tai nėra daug, bet vos pasibaigus 
karui, grįžęs į Bristolį, Džailzas dirbo tik vieną darbą ir, atvirai kalbant, neką 
daugiau tesugebėjo; ir tai — amžina kiekvieno garantuotos vietos neturinčio 
parlamentaro bėda. 

Džailzas ėmė galvoti apie Virginiją, kuri labai paprastai galėjo gerokai 
palengvinti jam gyvenimą, prieš šešis mėnesius pasirašydama vieną 
dokumentą. Dabar jis suprato, kad ji niekada neketino to daryti. Virginija 
visada norėjo sulaukti rinkimų pabaigos ir jam sukelti kiek galima daugiau 
nepatogumų. Dabar Džailzas neabejojo, kad tik jos dėka Fišeris pateko į 
Baringtono kompanijos tarybą, gal net ji pakišo Fišeriui mintį, kad jis gali 
nugalėti Džailzą ir užimti jo vietą Parlamente. 

Šiuo metu ji turbūt sėdi savo namuose Londone ir laukia rinkimų rezultatų, 
nors iš tikrųjų ją domina tik viena vieta. Gal ruošiasi dar vienam kompanijos 
akcijų antpuoliui ir vykdydama ilgalaikį planą trokšta parklupdyti visą 
Baringtonų šeimą? Džailzas buvo įsitikinęs, kad Rosas Bačananas ir Ema — 
Virginijos verti varžovai, su kuriais rungtis paprasta nebus. 

Bendraujant su Virginija, akis jam atvėrė Greisė; tai padariusi sesuo 
daugiau niekada negvildeno šios temos. Džailzas turėjo padėkoti Greisei ir už 
tai, kad ji supažindino jį su Gvinete. Pastaroji labai norėjo atvykti į Bristolį ir 
padėti jam išlaikyti vietą Parlamente, bet Gvinetė pirmoji suprato, kad kartu su 
Džailzu agituodama gatvėse padėtų vieninteliam žmogui — Fišeriui. 

Prieš eidamas į darbą Džailzas kiekvieną rytą skambindavo Gvinetei į 
Kembridžą; vakarais neskambindavo, nors ji ir tikindavo, kad ją galima žadinti; 
Džailzas retai kada grįždavo namo iki vidurnakčio. Jei šįvakar jis pralaimės, 
rytą važiuos į Kembridžą ir išlies sielą užsikniaubęs jai ant peties. Jei laimės, 
popiet nuvyks ir pasidalys begaliniu džiaugsmu. Kad ir kaip viskas baigtųsi, jis 
neketina jos prarasti. 

— Sėkmės, sere Džailzai, — pasigirdo praeivio balsas, grąžinantis Džailzą į 
tikrą pasaulį. — Neabejoju, kad laimėsite. 


Džailzas nusišypsojo pasitikinčio žmogaus šypsena, nors pergale abejojo. 

Dabar jis jau matė priekyje dunksančius municipaliteto rūmus. Sulig 
kiekvienu žingsniu abiejose statinio pusėse ant stogo įsitaisę auksiniai 
vienaragiai rodėsi vis didesni. 
darbas reikalauja didžiulės atsakomybės, todėl dažniausiai būna patikimas 
vietiniams tarybos nariams arba viršesniems partijos nariams. Panelė Pariš 
bus atsakinga už šešis leiboristų rinkimų rezultatų tikrintojus; taip buvo jau 
ketverius rinkimus; Džailzas žinojo, kad į savo komandą ji pasikvietė Harį ir 
Emą. 

— Būčiau pakvietusi ir Sebastijoną, — pasakė ji Džailzui, — bet jis dar per 
jaunas. 

— Jis nusivils, — atsakė Džailzas. 

— Taip, jau nusivylė. Bet aš jam parūpinau leidimą, todėl galės viską stebėti 
iš balkono. 

— Ačiū. 

— Nėra už ką, — atsakė panelė Pariš. — Gaila, kad jo nebuvo šalia visos 
kampanijos metu. 

Giliai atsidusęs Džailzas užlipo savivaldybės laiptais. Kad 1r kaip baigtųsi 
rinkimai, jis negali pamiršti padėkoti daugybei jį palaikiusių žmonių, kuriems 
vienintelis atlygis būtų jo pergalė. Prisiminė Senojo Džeko žodžius, pasakytus 
jam surinkus šimtą taškų Lord's aikštėje — laimėti moka kiekvienas. Tik didis 
žmogus geba dorotis su pralaimėjimu. 

Kai pamatė ateinantį Džailzą, Grifas Haskinsas žingsniavo pirmyn ir atgal 
matuodamas savivaldybės vestibiulį. Abu vyrai paspaudė vienas kitam rankas, 
tarsi nebūtų matęsi ištisas savaites. 

—Jeilaimėsiu, — pasakė Džailzas, —tu... 

— Tik nereikia sentimentų, — atsakė Grifas. — Darbo dar nebaigėme. 

Pro sukamąsias duris jie žengė į didžiąją salę ir pamatė, kad vietoje 
tūkstančio visada ten stovinčių kėdžių dabar eilėmis buvo sustatyti du tuzinai 
ilgų stalų su medinėmis kėdėmis iš abiejų stalų pusių. 

Scenos viduryje, kiek praskėtęs kojas, rankomis įsisprendęs į šonus, stovėjo 
Semas Veinraitas. Jis sušvilpė švilpuku pranešdamas, kad žaidimas prasideda. 
Sumirgėjo žirklės, krito antspaudai, buvo atidarytos ir apverstos balsadėžės, iš 
kurių ant stalų, priešais balsų skaičiuotojus, pabiro tūkstančiai lapelių su 
užrašytomis trimis pavardėmis. 

Pirmas skaičiuotojų darbas — prieš pradedant skaičiuoti, biuletenius 
sudėlioti į tris krūvas. Viena stalo pusė rinko Fišerio balsus, kita — Baringtono. 
Norėdami surasti Elsvorčiui skirtus biuletenius, skaičiuotojai užtruko ilgėliau. 

Džailzas ir Grifas nervingai vaikščiojo po salę, dirsčiodami į biuletenių 
krūveles ir mėgindami nuspręsti, ar nėra aiškaus lyderio. Pirmą kartą apsukę 
ratą jie suprato, kad pirmaujančiojo nėra. Pažvelgus į lapelių krūvą, išimtą iš 
Vudbaino apylinkių balsadėžių, atrodė, kad Džailzas saugiai pirmauja, bet iš 
Arkadijos alėjos balsadėžių išimti biuleteniai bylojo Fišerio naudai. Po antro 
rato situacija neatrodė pasikeitusi. Numanyti buvo galima tik viena — liberalai 
liks trečioje vietoje. 

Išgirdęs salės gale prapliupusius plojimus, Džailzas pakėlė akis. Į salę ką tik 
įžengė Fišeris su savo patikėtiniu ir keliais svarbiausiais šalininkais. Kai 
kuriuos žmones Džailzas pažino, matė juos debatų vakarą. Jis negalėjo 
nepastebėti, kad Fišeris buvo persivilkęs švarutėlius marškinius ir pasipuošęs 
šauniu kostiumu su liemene; jau dabar atrodė kaip iš akies trauktas 


parlamentaras. Persimetęs vienu kitu žodeliu su keliais balsų skaičiuotojais, jis 
1rg1 pradėjo žingsniuoti po salę, stengdamasis nesusidurti su Baringtonu. 

Džailzas ir Grifas, taip pat ir panelė Pariš, Haris su Ema neskubėdami 
tebevaikščiojo tarp stalų atidžiai stebėdami, kaip biuleteniai dėliojami į 
krūveles po dešimt, o suskaičiavus šimtą balsų visas pluoštas perrišamas stora 
raudona, mėlyna arba geltona virvele, kad biuletenius būtų galima greitai 
atskirti. Galiausiai balsai buvo sudėlioti į pluoštus po penkis šimtus, o šie 
išrikiuoti kaip kareiviai parade. 

Balsų tikrintojai pasidalijo po eilę ir tikrino, kad dešimtys būtų dešimtys, o 
ne pluošteliai po devynis ar vienuolika; dar svarbiau — kad šimtiniai pluoštai 
būtų šimtiniai, o ne po šimtą dešimt ar devyniasdešimt. Įtarę klaidą, jie galėjo 
paprašyti biuletenius perskaičiuoti stebint ponui Veinraitui ar vienam iš jo 
padėjėjų. Panelė Pariš jau buvo įspėjusi savo komandą, kad šis darbas juda 
ganėtinai sunkiai. 

Po dviejų valandų skaičiavimo Grifas tik patraukė pečiais, atsakydamas į 
Džailzo pašnibždomis ištartą klausimą, kaip, jo manymu, klostosi reikalai. 
1951-aisiais tokiu metu jis jau būtų galėjęs pasakyti, kad Džailzas laimėjo, nors 
balsų jo naudai kraitis tebuvo keli šimtai. Tik ne šįvakar. 

Kai skaičiuotojai surikiavo tvarkingas krūveles po penkis šimtus balsų, 
pakėlė rankas norėdami pasakyti sekretoriui, kad užduotį įvykdė ir yra 
pasirengę patvirtinti rezultatus. Galiausiai, kai pakilo paskutinė ranka, ponas 
Veinraitas dar kartą čaižiai sušvilpė švilpuku ir pasakė: 

— Dabar dar kartą perskaičiuokite kiekvieną krūvelę. — Ir pridūrė: — 
Kandidatus ir jų padėjėjus prašau užlipti į sceną, šalia manęs. 

Džailzas ir Grifas pirmieji užlipo laipteliais; Fišeris ir Elsvortis atsiliko vos 
per žingsnį. Vidury scenos, visiems gerai matomoje vietoje, buvo pastatytas 
staliukas su pluošteliu biuletenių. Džailzo manymu, ten galėjo būti ne daugiau 
nei tuzinas lapelių. 

— Ponai, — prabilo savivaldybės sekretorius, — čia — sugadinti biuleteniai. 
Pagal rinkimų įstatymą aš vienintelis privalau nuspręsti, ar kurie nors iš šių 
balsų galėtų būti įskaičiuoti į bendrą rezultatą. Tačiau jūs turite teisę nesutikti 
su mano sprendimu. 

Veinraitas atsistojo prie balsų pluoštelio, pasitaisė akinius ir įsižiūrėjo į 
pirmą sugadintą biuletenį. Langelis prie Fišerio pavardės buvo pažymėtas 


kryželiu, tačiau šalia buvo pakeverzoti žodžiai „Dieve, saugok karalienę“. 

— Akivaizdu, kad balsuota už mane, — pratarė Fišeris, Veinraitui nespėjus 
išreikšti savo nuomonės. 

Savivaldybės sekretorius pažvelgė į Džailzą, paskui — į Elsvortį; jie abu 
palinksėjo, todėl biuletenis buvo padėtas dešiniau. Antrame biuletenyje Fišerio 
pavardė buvo pažymėta varnele, o ne kryželiu. 

— Neabejotinai norėta balsuoti už mane, — tvirtai pareiškė Fišeris. Ir vėl 
Džailzas su Elsvorčiu palinksėjo. 

Sekretorius padėjo biuletenį į Fišerio krūvelę, konservatorių kandidatas 
nusišypsojo, bet šypsojosi tik tol, kol pamatė, kad kiti trys biuleteniai pažymėti 
Baringtono naudai. 

Kitame lapelyje buvo išbrauktos visų trijų kandidatų pavardės ir parašyta 
Balsuokite už Smarkuolį Deną. Visi sutiko, kad biuletenis sugadintas. Kitame 
biuletenyje pažymėta Elsvorčio pavardė; biuletenis pripažintas galiojančiu ir 
įskaitytas kaip balsas už liberalų kandidatą. Aštuntame biuletenyje buvo 
parašyta Panaikinkite mirties bausmę pakariant; biuletenis be jokių komentarų 
padėtas į sugadintųjų krūvelę. Devintame biuletenyje pažymėta Baringtono 
pavardė, ir Fišeris neturėjo kito pasirinkimo, kaip tik su tuo susitaikyti; Džailzas 
pirmavo keturi prieš du; liko tik du sugadinti biuleteniai. Kitame lapelyje 
pažymėta Džailzo pavardė, o šalia Fišerio pavardės parašytas žodis NIEKADA. 

— Šį biuletenį reikia dėti prie sugadintųjų, — pasakė Fišeris. 

— Tokiu atvejų, — atsakė savivaldybės sekretorius, — turėčiau taip pat 
pasielgti ir su biuleteniu, kuriame parašyta „Dieve, saugok karalienę“. 

— Logiška, — pratarė Elsvortis. — Geriau abu biuletenius padėkite prie 
negaliojančių. 

— Sutinku su majoru Fišeriu, — pasakė Džailzas suprasdamas, kad tada 
pirmautų prieš Fišerį ne keturi prieš du, bet keturi prieš vieną. Fišeris lyg ir 
norėjo prieštarauti, bet nieko nepasakė. 

Visi sužiuro į paskutinį biuletenį. Veinraitas nusišypsojo. 

— Dar niekada gyvenime to nemačiau, — pasakė jis, į sugadintų biuletenių 
krūvelę dėdamas lapelį su užrašu Nepriklausomybę Škotijai. 

Paskui Veinraitas dar kartą patikrino visus biuletenius ir pasakė: 

— Vadinasi, keturi balsai už Baringtoną, vienas už Fišerį ir vienas už 
Elsvortį. 


Jis užsirašė skaičius į sąsiuvinį ir padėkojo: 

— Ačiū, ponai. 

— Tikėkimės, kad šįvakar laimės: ne tik šiuos balsus, — sumurmėjo Grifas 
Džailzui, kai jie nulipo nuo scenos ir grįžo pas panelę Pariš ir jos balsų 
tikrintojų komandą. 

Savivaldybės sekretorius vėl grįžo į scenos priekį ir dar kartą sušvilpė 
švilpuku. Jo padėjėjų komanda iškart pasileido tarp stalų, prie kiekvieno stalo 
užsirašė galutinius skaičius, paskui nunešė užrašus į sceną ir padavė 
sekretoriui. 

Ponas Veinraitas atidžiai peržiūrėjo kiekvieną skaičiuką ir visus skaičius 
įvedė į skaičiavimo aparatą — vienintelę išlygą moderniam pasauliui. Paskutinį 
kartą paspaudęs klavišą su sudėties ženklu, prie visų trijų pavardžių jis surašė 
galutinius skaičius, minutėlę pasvarstė ir dar kartą pasikvietė kandidatus į 
sceną. Paskui pasakė jiems rezultatą ir sutiko su Džailzo pageidavimu. 

Pamačiusi, jog Fišeris rodo savo rėmėjams iškeltą nykšų, panelė Pariš 
susiraukė supratusi, kad jie pralaimėjo. Pakėlusi akis į galeriją ji pamatė 
energingai jai mojantį Sebastijoną. Ji taip pat jam pamojavo, bet iškart vėl 
nuleido žvilgsnį, kai ponas Veinraitas pabarbeno į mikrofoną; salėje visi nutilo 
laukdami. 

— Aš, Bristolio dokų apylinkės rinkimų komisijos pirmininkas, skelbiu 
galutinius kiekvieno kandidato surinktų balsų skaičius. Jie tokie: 


Už serą Džailzą Baringtoną 18 714 
Už poną Redžinaldą Elsvortį 3 472. 
Už majorą Aleksandrą Fišerį 18 908. 


Nuo Fišerio stovyklos pusės pasigirdo skambūs sveikinimo šūksniai ir ilgi 
plojimai. Veinraitas palaukė, kol vėl įsivyraus tvarka, ir pridūrė: 

— Parlamentaras paprašė perskaičiuoti balsus, sutikau su jo reikalavimu. 
Prašyčiau visus balsų skaičiuotojus kuo atidžiausiai perskaičiuoti biuletenius ir 
užtikrinti, kad neliktų jokių klaidų. 

Skaičiuotojai ėmė tikrinti ir vėl pertikrinti visas dešimtis, šimtus, galiausiai 
ir penkių šimtų biuletenių pluoštus, paskui pakėlė rankas pranešdami, kad 
gautą užduotį įvykdė antrą kartą. 


Džailzas nukreipė akis į aukštybes tyliai melsdamasis ir pamatė įnirtingai 
mojantį Sebastijoną, bet jį išblaškė Grifo pasakyti žodžiai. 

— Turi pamąstyti apie kalbą. Privalai padėkoti savivaldybės sekretoriui, jo 
darbuotojams, savo darbuotojams; be to, jei Fišeris laimės, turi atrodyti 
kilniaširdis. Kad ir kaip būtų, ateis ir kiti rinkimai. 

Džailzas nebuvo toks tikras, kad jam tie kiti rinkimai ateis. Jis jau ketino taip 
1r pasakyti, bet prie jų pripuolė panelė Pariš. 

— Atsiprašau, kad trukdau, bet Sebastijonas visaip mėgina atkreipti jūsų 
dėmesį. 

Džailzas ir Grifas pakėlė akis į balkoną, kur Sebastijonas buvo persisvėręs 
per turėklą ir kone melste meldė pas jį ateiti. 

— Kodėl jums nenuėjus ir nepaklausus, kas jam atsitiko, — kalbėjo Grifas, 
— kol mes su Džailzu rengsimės kitam darbotvarkės punktui. 

Panelė Pariš užlipo laiptais į balkoną; ją pasitiko ant paskutinio laiptelio 
stovintis Sebastijonas. Jis čiupo ją už parankės, pritempė prie turėklo ir parodė 
Į salę. 

— Matote tą žmogų su žaliais marškiniais, sėdintį trečios eilės gale? 

Panelė Pariš pažvelgė ten, kur rodė Sebastijonas. 

— Taip. Kas yra? 

— Jis sukčiavo. 

— Kodėl taip sakai? — paklausė panelė Pariš, stengdamasi kalbėti ramiai. 

— Vienam sekretoriaus padėjėjui jis pasakė, kad turi suskaičiavęs penkis 
šimtus balsų už Fišerį. 

— Taip, teisingai, — atsakė panelė Pariš. — Prieš jį padėtos penkios 
krūvelės po šimtą. 

— Žinau, — kalbėjo Sebastijonas, — tačiau vienos krūvelės viršuje yra 
biuletenis, kuriame pažymėta Fišerio pavardė, o devyniasdešimt devyni 
biuleteniai po juo yra už dėdę Džailzą. 

— Ar tu tuo įsitikinęs? — paklausė panelė Pariš. — Nes jei Grifas paprašys 
pono Veinraito perskaičiuoti tuos balsus ir paaiškės, kad tu klysti... 

— Aš įsitikinęs, kad yra, kaip sakau, — maištingai atsakė Sebastijonas. 

Panelė Pariš vis dar nesijautė įtikinta, tačiau pasileido laiptais žemyn tokiu 
greičiu, kokiu nebuvo ėjusi ar bėgusi kelerius metus. Nusileidusi į salę ji 
pripuolė prie Džailzo, kuris šnekučiuodamas su Ema ir Grifu stengėsi atrodyti 


tikras būsima pergale. Panelė Pariš papasakojo ką išgirdusi iš Sebastijono, bet 
ją pasitiko netikėjimo kupini žvilgsniai. Visi keturi sužiuro į balkoną ir pamatė 
Sebastijoną, įnirtingai baksnojantį pirštu į vyriškį žaliais marškiniais. 

— Manau, visai paprasta patikėti tuo, ką sako Sebastijonas, — pratarė Ema. 

— Kodėl? — nesuprato Grifas. — Ar ir tu matei, kaip tas žmogus ant vienos 
iš mūsų krūvelių deda Fišerio biuletenį? 

— Ne, bet mačiau tą žmogų per debatus praėjus; ketvirtadienį. Jis ir klausė, 
kodėl šią kadenciją Džailzas dažniau lankėsi Kembridže nei Bristolyje. 

Džailzas atidžiai pažvelgė į žaliamarškinį; salėje kilo vis daugiau ir daugiau 
rankų; vadinasi, balsai greitai bus perskaičiuoti. 

— Manau, tu teisus, — pasakė Džailzas. 

Netaręs nė žodžio Grifas nusigręžė ir skubiai nužingsniavo prie scenos; 
užlipęs jis paklausė savivaldybės sekretoriaus, ar galėtų su juo pasikalbėti 
asmeniškai. 

Išgirdęs, ką kalba Džailzo patikėtinis, ponas Veinraitas pakėlė akis į 
Sebastijoną, paskui nukreipė žvilgsnį į balsų skaičiuotoją, įsitaisiusį trečios 
stalų eilės gale. 

— Tai labai rimtas pareiškimas, grindžiamas vaiko žodžiu, — pasakė vėl 
žvelgdamas į Sebastijoną. 

— Jis — ne vaikas, — atsakė Grifas. — Jis — jaunuolis. Šiaip ar taip, 
oficialiai pateikiu prašymą viską patikrinti. 

— Gerai, bet viskas kris ant jūsų galvos, — pasakė Veinraitas ir dar kartą 
pažvelgė į žaliamarškinį balsų skaičiuotoją. Daugiau nieko netaręs jis 
pasivadino du padėjėjus ir nieko nepaaiškinęs paliepė: 

— Eikite su manimi. 

Trijulė nulipo laipteliais į salę ir patraukė tiesiai prie stalo trečios eilės gale; 
Džailzas ir Grifas atsiliko vos per žingsnį. Savivaldybės sekretorius pažvelgė į 
žaliais marškiniais vilkintį žmogų ir pratarė: 

— Prašyčiau užleisti savo vietą, pone, nes sero Džailzo patikėtinis manęs 
paprašė asmeniškai perskaičiuoti jūsų biuletenius. 

Vyriškis iš lėto atsistojo ir pasitraukė į šalį; Veinraitas atsisėdo į jo kėdę ir 
nužvelgė priešais padėtas penkias krūveles už Fišerį atiduotų balsų. 

Jis paėmė pirmąją krūvelę, nutraukė mėlyną gumytę ir apžiūrėjo viršutinį 
biuletenį. Jam tereikėjo trumpam žvilgtelėti į pluoštą biuletenių, kad 


patvirtintų, jog visas šimtas balsų atiduota už Fišerį. Kai patikrino antrą 
krūvelę, rezultatas buvo toks pats; trečią — irgi toks pats; dabar tik nuo balkono 
juos stebintis Sebastijonas atrodė ramus. 

Kai Veinraitas paėmė viršutinį ketvirtos krūvelės biuletenį, pamatė, kad 
kitame lapelyje kryželiu pažymėta Baringtono pavardė. Jis neskubėdamas labai 
atidžiai patikrino visą krūvelę ir įsitikino, kad devyniasdešimt devyni balsai 
buvo atiduoti už Baringtoną. Galiausiai patikrino penktą krūvelę, kurioje visi 
biuleteniai buvo su pažymėta Fišerio pavarde. 

Niekas nepastebėjo, kaip prie nedidelio būrelio, susispietusio stalo gale, 
prisijungė ir konservatorių kandidatas. 

— Kas nors negerai? — paklausė Fišeris. 

— Negerai, bet aš šios bėdos neišspręsiuų — atsakė savivaldybės 
sekretorius, gręždamasis į vieną iš savo patikėtinių ir paliepdamas: — Pasakyk, 
kad policija išvestų šį poną iš salės. 

Paskui jis persimetė keliais žodeliais su savo sekretoriumi, grįžo į sceną ir 
vėl atsistojo prie skaičiavimo aparato. Dar kartą kruopščiai suvedė visus 
skaičius, kuriuos jam atnešė patikėtiniai. Paskutinį kartą paspaudęs klavišą su 
pliuso ženklu, prie kiekvieno kandidato pavardės jis parašė naujus skaičius, o 
kai galiausiai liko patenkintas savo darbu, paprašė visus kandidatus užlipti ant 
scenos. Kai šįkart paskelbė perskaičiuotų balsų rezultatus, Džailzas nebeprašė 
skaičiuoti dar kartą. 

Veinraitas grįžo prie mikrofono ir pranešė antro balsų skaičiavimo 
rezultatus laukiančiai auditorijai, iki šiol „žaidusiai“ sugedusį telefoną. 

— Balsų skaičiai pasiskirstė štai taip: 


Už serą Džailzą Baringtoną 18 813 
Už poną Redžinaldą Elsvortį 3 472. 
Už majorą Aleksandrą Fišerį 18 809. 


Šįkart riksmais pratrūko leiboristų šalininkai; triukšmas tęsėsi kelias 
minutes; paskui Veinraitas pareiškė, kad majoras Fišeris pareikalavo 
perskaičiuoti balsus. 

— Prašyčiau balsų skaičiuotojus nedelsiant trečią kartą atidžiai perskaičiuoti 
balsus ir iškart informuoti mano patikėtinius, jei pastebėsite kokių nors 


skirtumų, apie kuriuos norėtumėte pranešti. 

Kai balsų skaičiavimo komisijos pirmininkas grįžo prie savo stalo, jo 
sekretorius jam padavė anksčiau prašytą atnešti knygą. Pirmininkas pravertė 
kelis „Makolio rinkimų įstatymų“ puslapius ir rado kiek anksčiau tą popietę 
pasižymėtą vietą. Kol Veinraitas aiškinosi, ar gerai prisimena visas balsų 
skaičiavimo komisijos pirmininko pareigas, Fišerio balsų skaičiuotojų 
stebėtojai šmirinėjo tarp stalų, reikalaudami parodyti antruosius kiekvienos 
Baringtono balsų krūvelės biuletenius. 

Nepaisant visko, po keturiasdešimties minučių Veinraitas galėjo pranešti, 
jog trečią kartą perskaičiavus balsus rezultatai liko tokie patys, kaip ir 
suskaičiavus antrą kartą. Fišeris nedelsdamas pareikalavo perskaičiuoti. 

— Nenorėčiau patenkinti šio prašymo, — atsakė Veinraitas. — 
Perskaičiavus tris kartus, skaičiai buvo gauti tie patys, — pridūrė jis tiksliai 
cituodamas Makolio žodžius. 

— Bet juk akivaizdu, kad yra kitaip, — lojo Fišeris. — Tik du kartus buvo 
gauti vienodi skaičiai. Turbūt prisimenate, kad pirmą kartą suskaičiavus 
įtikinamai laimėjau. 

— Visus tris kartus skaičiai buvo tokie patys, — pakartojo Veinraitas, — jei 
prisiminsite tą nelemtą klaidą, kurią pirmą kartą skaičiuodamas balsus padarė 
jūsų kolega. 

— Mano kolega? — pakartojo Fišeris. — Begėdiška taip užgaulioti mano 
asmenį. Niekada gyvenime nesu to žmogaus matęs. Jei jūs neatsisakysite šio 
teiginio ir neleisite perskaičiuoti balsų, neturėsiu kito pasirinkimo, kaip tik rytą 
pasikonsultuoti su savo advokatais. 

— Pasielgtumėte labai nevykusiai, — atsakė Veinraitas, — nes tikrai 
nenorėčiau išvysti municipaliteto nario Piterio Meinardo liudytojų tribūnoje, 
mėginančio įtikinti, kad jis niekada nėra matęs vietinės partijos asociacijos 
pirmininko, kuris, taip jau nutiko, yra dar ir kandidatas į parlamentarus. 

Fišeris paraudo kaip vėžys ir nulipo nuo scenos. 

Ponas Veinraitas pakilo iš vietos, neskubėdamas priėjo prie scenos krašto ir 
paskutinį kartą pabarbeno į mikrofoną. Atsikrenkštęs jis pranešė: 

— Aš, Bristolio dokų apylinkės rinkimų komisijos pirmininkas, skelbiu 
galutinius kiekvieno kandidato surinktų balsų skaičius. Jie tokie: 


Už serą Džailzą Baringtoną 18 813 
Už poną Redžinaldą Elsvortį 3 472. 
Už majorą Aleksandrą Fišerį 18 809. 


Taigi skelbiu, kad seras Džaizas Baringtonas yra teisėtai išrinktas 
Parlamento narys, atstovausiantis Bristolio dokų rajonams. 

Bristolio dokų rajonams atstovaujantis parlamentaras pažvelgė į balkoną ir 
žemai nusilenkė Sebastijonui Kliftonui. 


Sebastijonas Kliftonas 


1955—1957 

— Pakelkime taures už žmogų, mums laimėjus; rinkimus! — šūkavo Grifas, 
pavojingai svyruodamas ant stalo, pastatyto kambario vidury, su taure šampano 
vienoje rankoje ir cigarete — kitoje. 

— Už Sebastijoną! —juokdamiesi ir plodami šaukė visi susirinkusieji. 

— Ar esi kada nors gėręs šampano? — paklausė Grifas, netvirtomis kojomis 
nulipęs nuo stalo ir priėjęs prie Sebastijono. 

— Tik kartą, — prisipažino Sebastijonas, — kai mano draugas Brunas 
šventė penkioliktąjį gimtadienį ir jo tėvas mudu nusivedė į vietinę aludę 
pavakarieniauti. Sakyčiau, ši taurė man —antroji. 

— Paklausyk mano patarimo, — pasakė Grifas. — Nepriprask. Šampanas — 
turtingųjų nektaras. Mes — darbininkų klasės vyriokai, — kalbėjo Grifas 
apsikabindamas Sebastijoną. — Mes galime tikėtis poros taurių per metus ir 
ne už savus pinigus. 

— Bet aš ketinu būti turtingas. 

— Ir kodėl aš nesistebiu? — tarstelėjo Grifas pildydamasis taurę. — 
Vadinasi, būsi šampaninis socialistas; Dievas mato, savo partijoje tokių turim 
gausiai. 

— Nesujūsų partijos narys, — tvirtai atsakė Sebastijonas, — visur kitur, kur 
nėra dėdės Džailzo, esu toris. 

— Vadinasi, tau reikės apsigyventi Bristolyje, — pareiškė Grifas, kai prie jų 
priėjo naujai išrinktas parlamentaras. 

— Maža vilčių, — pratarė Džailzas. — Jo tėvai man sakė, kad tikisi, jog jis 
laimės Kembridžo stipendiją. 

— Na, jei vis dėlto pasirinksi Kembridžą, o ne Bristolį, dėdę turbūt matysi 
dažniau nei mes. 

— Grifai, tu per daug išgėrei, — pasakė Džailzas plekšnodamas patikėtiniui 
per nugarą. 


— Ne daugiau, nei būčiau išgėręs, jei būtume pralaimėję, — išlenkęs taurę 
atšovė Grifas. — Ir pasistenk nepamiršti, kad prakeikti toriai padidino vietų 
skaičių Parlamente. 

— Jei nori rytoj pasirodyti mokykloje taip, kaip dera tikram moksleiviui, 
mums reikėtų traukti namo, Sebai. Dievas žino, kiek taisyklių sulaužei per 
pastarąsias porą valandų. 

— Ar prieš išeidamas galėčiau palinkėti panelei Pariš labos nakties? 

— Taip, žinoma. Tu eik pas ją, o aš sumokėsiu už gėrimus. Kai rinkimai 
baigėsi, gėrimais vaišinti galiu. 

Sebastijonas yrėsi per būrelius savanorių — kai kurie svirinėjo it šakos 
vėjyje, kai kurie drybsojo sukniubę be sąmonės, spėję nusigauti iki artimiausio 
staliuko, dar kiti tiesiog nebegalėjo pajudėti. Sebastijonas pamatė panelę Pariš 
atokiame kamputyje, sėdinčią dviejų tuščių šampano butelių draugijoje. 
Galiausiai prie jos nusigavęs jis nebuvo tikras, ar panelė Pariš jį pažįsta. 

— Panele Pariš, aš tik norėjau jums padėkoti, kad priėmėte mane į savo 
komandą. Aš tiek daug iš jūsų išmokau. Labai norėčiau, kad būtumėte mano 
mokytoja ir toje mokykloje, kurioje mokausi. 

— Pasakei man tikrą komplimentą, Sebastijonai, — atsakė panelė Pariš. — 
Bet, manau, gimiau netinkamu metu, ne tame amžiuje. Daug vandens 
nutekės, kol moterims bus pasiūlyta galimybė mokytojauti nevalstybinėje 
berniukų mokykloje. — Ji atsistojo ir stipriai apkabino Sebastijoną. — Sėkmės, 
Sebastijonai, — pasakė. — Tikiuosi, gausi tą Kembridžo stipendiją. 

— Ką panelė Pariš turėjo galvoje sakydama, kad gimė ne tame amžiuje? — 
paklausė Sebastijonas, kai Džailzas jį vežė į dvarą. 

— Tai, kad jos kartos moterims nebuvo suteikta galimybių siekti karjeros, — 
atsakė Džailzas. — Ji būtų buvusi gera mokytoja; šimtai vaikų būtų iš jos 
pasisėmę išminties ir pasimokę blaiviai protauti. Atvirai kalbant, per du 
pasaulinius karus praradome dvi kartas vyrų, o dviem kartoms moterų nebuvo 
suteikta proga rasti tikrąją savo vietą. 

— Gražūs žodžiai, dėde Džailzai, bet kaip jūs ketinate spręsti šį klausimą? 

Džailzas nusijuokė. 

— Jeigu mūsų partija būtų laimėjusi rinkimus, turbūt padaryčiau gerokai 
daugiau, nes rytoj gal jau būčiau ministras. O dabar turėsiu tenkintis ribotomis 
galimybėmis, sėdėdamas opozicijos vietose. 


— Ar mano mama irgi nukentės dėl šios bėdos? — klausinėjo Sebastijonas. 
— Nesji būtų velniškai gera parlamentarė. 

— Nenukentės, nors nemanau, kad ji norėtų dirbti Parlamente. Deja, ji 
netoleruotų kvailių, o jie ten dirbant neišvengiami. Vis dėlto nujaučiu, kad 
galiausiai ji nustebins mus visus. 

Džailzas sustabdė automobilį prie dvaro, išjungė variklį ir pridėjo prie lūpų 
pirštą. 

— Ššš. Prižadėjau tavo mamai, kad nepažadinsiu Džesikos. 

Jiedu pirštų galiukais nuėjo per žvyrą, Džailzas atsargiai pravėrė lauko duris 
vildamasis, kad šios nesugirgždės. Jiems nužingsniavus per pusę koridoriaus, 
Džailzas pamatė Džesiką — mergaitė miegojo susirangiusi krėsle, prie vos 
rusenančio židinio. Jis švelniai paėmė ją ant rankų ir atsargiai užnešė laiptais. 
Sebastijonas bėgo pirmas, atidarė jos miegamojo duris, nutraukė antklodę, ir 
Džailzas paguldė Džesiką į lovą. Jis jau rengėsi uždaryti duris, kai išgirdo jos 


balselį: 

— Dėde Džailzai, ar mes laimėjom? 

— Taip, Džesika, laimėjom, — sušnabždėjo Džailzas. — Keturių balsų 
persvara. 


— Vienas balsas buvo mano, — plačiai nusižiovavusi pasakė Džesika, — nes 
prikalbėjau Albertą balsuoti už tave. 

— Vadinasi, tasai balsas vertas dviejų, — atsakė Sebastijonas. Bet, jam 
nespėjus paaiškinti kodėl, Džesika vėl užmigo. 


Kai kitą rytą Džailzas atėjo pusryčiauti, jo pusryčius buvo galima vadinti 
priešpiečiais. 

— Labas rytas, labas rytas, labas rytas, — sveikinosi jis eidamas palei stalą. 

Pasiėmęs iš indaujos lėkštę, nukėlė trijų sidabrinių padėklų dangčius ir 
įsivertė dideles porcijas plaktos kiaušinienės, kumpio ir pupelių, lyg tebebūtų 
mokinukas. Jis atsisėdo tarp Sebastijono ir Džesikos. 

— Mamytė sako, kad prieš valgant karštuosius patiekalus reikia išgerti 
stiklinę šviežių apelsinų sulčių ir suvalgyti javainių su pienu, — pratarė 
Džesika. 


— Ji teisi, — sutiko Džailzas, — bet juk aš vis tiek galiu pasėdėti šalia savo 
geriausios draugės. 

— Nesu geriausia tavo draugė, — atsakė Džesika, kuri gebėdavo jį užčiaupti 
greičiau, nei kada buvo pavykę kokiam nors torių ministrui. — Mamytė man 
sakė, kad geriausia tavo draugė — Gvinetė. Politikai! — pridūrė ji 
pamėgdžiodama Emą, kuri prapliupo juoktis. 

Džailzas mėgino pakreipti pokalbį saugesne vaga, todėl atsisuko į 
Sebastijoną ir paklausė: 

— Ar šiais metais žaisi pirmajame vienuoliktuke? 

— Nežaisiu, nes mūsiškiai vis dėlto nori laimėti nors kelias varžybas, — 
atsakė Sebastijonas. — Daugiausia laiko turėsiu skirti mokslams; būtinai turiu 
išlaikyti aštuonių privalomųjų dalykų egzaminus, jei kitais metais noriu būti 
perkeltas į aukštesnę klasę. 

— Teta Greisė būtų labai patenkinta. 

— Ką jau kalbėti apie jo motiną, — nepakeldama nuo laikraščio akių pratarė 
Ema. 

— Jei būsi perkeltas, kokius dalykus pasirinksi? — klausinėjo Džailzas vis 
dar kapstydamasis iš keblios padėties. 

— Šiuolaikines kalbas ir matematiką atsargai. 

— Na, jei laimės: Kembridžo stipendiją, būsi pralenkęs ir tavo tėvą, ir 
mane. 

— Savo tėvą ir mane, — pataisė Ema. 

— Bet ne mamą ar tetą Greisę, — priminė jam Sebastijonas. 

— Teisybė, — sutiko Džailzas, nusprendęs patylėti ir peržvelgti rytinį paštą, 
kurį Marsdenas buvo atgabenęs iš Baringtonų namų. Džailzas atplėšė pailgą 
baltą voką ir išėmė lapelį popieriaus, kurio laukė pastaruosius šešis mėnesius. 
Jis antrą kartą perskaitė dokumentą, o paskui džiūgaudamas pašoko. Visi 
liovėsi valgę ir sužiuro į jį; galiausiai Haris paklausė: 

— Ar karalienė tavęs paprašė suformuoti Vyriausybę? 

— Ne, naujienos kur kas geresnės. — Virginija pagaliau pasirašė skyrybų 
dokumentus. Pagaliau aš — laisvas žmogus! 

— Rodos, ji tuos dokumentus pasirašė pačiu laiku, — pratarė Ema, pakėlusi 
akis nuo Daily Express puslapių. 

— Ką tuo nori pasakyti? — nesuprato Džailzas. 


— Viljamo Nikio skiltyje šįryt mačiau jos nuotrauką; sakyčiau, ji jau kokį 
septintą mėnesį nėščia. 

— Ar parašyta, kas tėvas? 

— Ne, bet nuotraukoje ją apsikabinęs Areco hercogas, — Ema padavė 
laikrašųų broliu. — Atrodytų, jog jis nori visiems pasakyti, kad yra 
laimingiausias žmogus pasaulyje. 

— Antras iš laimingiausių, — pataisė ją Džailzas. 

— Ar tai reiškia, kad man daugiau niekada nereikės kalbėtis su ledi 
Virginija? — paklausė Džesika. 

— Nereikės, — patikino Džailzas. 

— Valiooo! — džiaugėsi Džesika. 

Džailzas atplėšė kitą laišką ir išėmė čekį. Peržvelgęs jį pakėlė kavos puodelį į 
savo senelio sero Valterio Baringtono ir Roso Bačanano sveikatą. 

Džailzas parodė Emai čekį, ji palinksėjo ir tyliai pratarė: 

— Ir aš tokį gavau. 

Po kelių akimirkų atsidarė durys ir į kambarį įėjo Denbis. 

— Atleiskite, kad trukdau, sere Džailzai, bet jums skambina daktarė Hags. 

— Ketinau jai skambinti, — Džailzas susirinko rytinį paštą ir patraukė durų 
link. 

— Viską neškis į mano kabinetą, — pasiūlė Haris. — Ten tau niekas 
netrukdys. 

— Ačiu, — padėkojo Džailzas kone bėgdamas iš kambario. 

— O mums jau metas judėti, Sebai, — paragino Haris, — jei vis dar tikiesi 
spėti vakarinei pamokų ruošai. 

Prieš lipdamas į viršų krautis lagamino, Sebastijonas leido mamai pakštelėti 
jam į skruostą. Kai po kelių minučių Sebastijonas vėl nusileido, Denbis jau 
laikė pravertas duris. 

— Sudie, ponaiti Sebastijonai, — pratarė jis. — Lauksime jūsų sugrįžtančio 
vasaros atostogų. 

— Dėkoju, Denbi, — atsakė Sebastijonas bėgdamas į keliuką, kur prie 
automobilio rado stovinčią Džesiką. Jis stipriai ją apsikabino ir tik tada sėdo į 
priekinę sėdynę, šalia tėvo. 

— Tik būtinai išlaikyk visus aštuonis egzaminus, — kalbėjo Džesika, — kad 
galėčiau pasakoti draugėms, koks protingas mano didysis brolis. 

Direktorius būtų pirmasis pripažinęs, kad tasai berniukas, kuris prieš porą 
dienų išvyko padėti dėdei darbuotis per visuotinius rinkimus, ir jaunuolis, kuris 
po kelių dienų grįžo į Bičkrofto abatiją, skyrėsi kaip diena ir naktis. 

Sebastijono bendrabučio vedėjas ponas Ričardsas šitai pavadino „Šv. 
Pauliaus nušvitimu pakeliui į Bristolį“ nes grįžęs ir pradėjęs kalti prieš 
semestrinius egzaminus Kliftonas jau nebesitenkino paprastu užrašų vartymu 
ir nebepasitikėjo įgimtais lingvistiniais bei matematiniais gebėjimais, kurie 
visada padėdavo kirsti finišo liniją. Pirmą kartą gyvenime jis kibo į darbus kaip 
ir menkiau talentingi jo bičiuliai Brunas Martinesas ir Vikas Kaufmanas. 

Kai mokyklos skelbimų lentoje buvo iškabinti privalomųjų dalykų egzaminų 
rezultatai, niekas nenustebo, kad visa trijulė pradės naujus mokslo metus 
šeštoje klasėje, nors keli žmonės — išskyrus tetą Greisę — nustebo sužinoję, 
jog Sebastijonas pakviestas į išrinktųjų būrelį, pretenduojantį gauti Kembridžo 
stipendiją. 


Sebastijono bendrabučio vedėjas sutiko, kad Kliftonas, Kaufmanas ir 
kabinete; nors atrodė, kad Sebastijonas darbuojasi ne prasčiau už kitus du 
draugus, ponas Ričardsas prasitarė direktoriui nerimaujantis, kad berniukui 
nešautų į galvą grįžti į senąsias vėžes. Šie būgštavimai galėjo pasirodyti 
nepagrįsti, jei Sebastijonui paskutiniaisiais metais mokantis Bičkrofto abatijos 
mokykloje nebūtų nutikę keturi tarpusavyje nesusiję įvykiai, kurie nulėmė jo 
ateitį. 

Pirmasis nutiko pačioje naujojo semestro pradžioje, kai Brunas pakvietė 
Sebastijoną ir Viką kartu su savo tėvu pavakarieniauti „Bičkrofto glėbyje“ ir 
atšvęsti pergalės prieš egzaminuotojus. Sebastijonas mielai priėmė kvietimą ir 
laukė, kol galės išsamiau susipažinti su šampano teikiamais malonumais, 


tačiau paskutinę akimirką vakarėlis buvo atšauktas. Brunas paaiškino, neva 
kažkas nutiko, ir tėvas turėjo pakeisti planus. 

— Labiau tikėtina, jis persigalvojo, — pasakė Vikas, kai Brunas išėjo į choro 
repeticiją. 

— Ką tuo nori pasakyti? — pakėlęs nuo vadovėlio akis paklausė 
Sebastijonas. 

— Manau, ir pats greitai suprasi. Sužinojęs, kad esu žydas, ponas 
Martinesas atšaukė pasisėdėjimą nutuokdamas, jog Brunas nesutiks švęsti be 
manęs. 

— Kaufmanai, suprasčiau, jei jo tėvas atšauktų vakarėlį todėl, kad esi 
silpnavalis išgeibėlis, bet kokio velnio jam turėtų rūpėti, žydas tu ar ne? 

— Rūpi gerokai didesniam skaičiui žmonių, nei tau atrodo, — atsakė Vikas. 
— Ar prisimeni, kaip Brunas tave pakvietė į penkioliktąjį gimtadienį? Tada jis 
paaiškino, neva jam leista pasikviesti tik vieną svečią, o mano eilė ateis kitą 
kartą. Mes, žydai, tokių dalykų nepamirštame. 

— Vis tiek negaliu patikėti, kad ponas Martinesas atšaukė vakarienę tik 
todėl, jog esi žydas. 

— Aišku, negali, Sebai, nes tavo tėvai kultūringi. Jie neskirsto žmonių pagal 
tai, kokiuose namuose jie gimę; tokį požiūrį jie įdiegė ir tau, nors net pats to 
nežinai. Gaila, bet tu — ne dauguma, net jei ir kalbėsime apie šią mokyklą. 

Sebastijonas norėjo prieštarauti, tačiau jo draugas šia tema turėjo ir 
daugiau ką pasakyti. 

— Žinau, kai kurie žmonės mano, kad mes, žydai, patyrę holokaustą, nuolat 
visus perdėtai įtariame; kita vertus, ar būtų galima mus dėl to kaltint, kai 
žmones pasiekia vis naujos žinios, kas iš tikrųjų dėjosi vokiečių koncentracijos 
stovyklose? Sebai, patikėk, antisemitizmą užuodžiu jau per trisdešimt 
žingsnių; visai netrukus ir tavo seseriai teks susidurti su ta pačia problema. 

Sebastijonas prapliupo juoktis. 

— Džesika — ne žydė. Gal ji kiek bohemiška, bet ne žydė. 

— Nors ją mačiau tik kartą, galiu tave patikinti, Sebai, ji — žydė. 

Retai kas galėdavo atimti Sebastijonui žadą, tačiau Vikui pavyko. 

Kitas įvykis nutiko per vasaros atostogas. Sebastijonas atėjo į tėvo kabinetą 
parodyti baigtų mokslo metų rezultatų. Jis dirsčiojo į gausią šeimos nuotraukų 
kolekciją, sustatytą ant Hario rašomojo stalo; viena nuotrauka ypač patraukė jo 


dėmesį —jo mama stovi dvaro pievelėje, rankomis susikibusi su jo tėčiu ir dėde 
Džailzu. Mamai tada galėjo būti dvylika ar trylika metų; ji vilkėjo „Red Maids“ 
mokyklos uniformą. Akimirką Sebastijonui pasirodė, kad nuotraukoje — 
Džesika, nes jiedvi su mama buvo labai panašios. Suprantama, tai tik šviesos 
žaismas. Bet paskui jis prisiminė apsilankymą Dr. Barnardo namuose ir tai, 
kaip greitai jo tėvai pasidavė jam pareiškus, jog Džesika — vienintelė mergaitė, 
kurią jis galėtų pavadinti sesute. 

— Apskritai esu labai patenkintas, — pasakė Sebastijono tėvas, atvertęs 
paskutinį sūnaus mokslų įvertinimo puslapį. — Gaila, kad atsisakai lotynų, bet, 
esu tikras, direktorius ne be pagrindo tau taip pasiūlė. Sutinku su daktaru 
Banksu-Viljamsu — jei ir toliau taip gerai dirbsi, turėsi daug šansų laimėti 
Kembridžo stipendiją, — Haris nusišypsojo. — Banksas-Viljamsas ne iš tų, 
kurie linkę perdėti; apdovanojimų įteikimo dieną jis man sakė, jog tariasi dėl 
kito semestro tavo kelionės į senąjį koledžą; jis viliasi, kad seksi jo pėdomis ir 
mokysiesi Peterhauze, kur jis studijavo irgi gavęs stipendiją. 

Sebastijonas tebežiūrėjo į nuotrauką. 

— Ar girdėjai, ką dabar pasakiau? — paklausė tėvas. 

— Tėti, — tyliai pratarė Sebas, — ar nemanai, kad atėjo metas man pasakyti 
visą tiesą apie Džesiką? — jis nukreipė žvilgsnį nuo nuotraukos ir pažvelgė į 
tėvą. 

Haris padėjo dokumentą su pažymiais, minutėlę padvejojo, atsilošė kėdėje 
ir viską Sebastijonui papasakojo. Pradėjo nuo to, kaip ant Olgos Piotrovskos 
rankų mirė Sebastijono senelis, paskui kalbėjo apie mažą mergytę, rastą 
pintinėje senelio kabinete, apie tai, kaip Ema ją susieškojo Barnardo globos 
namuose Bridžvoteryje. Jam baigus pasakoti, Sebastijonui kilo tik vienas 
klausimas: 

— Kada visą tiesą išklosite Džesikai? 

— Kasdien ir pats savęs šito klausiu. 

— Tėti, bet kodėl taip ilgai laukei? 

— Nes nenoriu, kad ji patirtų tai, ką, kaip pats man pasakojai, kasdien 
patiria tavo draugas Vikas Kaufmanas. 

— Džesikai bus daug blogiau, jei ji pati atkapstys tiesą, — pasakė 
Sebastijonas. 

Harį sutrikdė kitas Sebo klausimas. 


— Nori, kad aš jai pasakyčiau? 

Haris spoksojo į septyniolikmetį sūnų negalėdamas patikėti. Kada tasai 
vaikas suaugo? — svarstė jis. 

— Ne, — galiausiai atsakė. — Šią atsakomybę turime prisiimti mudu su 
mama. Tik mums reikės rasti tinkamą momentą. 

— Tinkamo momento niekada nebus, — pasakė Sebas. 

Haris stengėsi prisiminti, kada paskutinį kartą girdėjo šiuos žodžius. 

Trečias nutikimas įvyko tada, kai Sebastijonas pirmą kartą įsimylėjo. Ne 
moterį, o miestą. Tai buvo meilė iš pirmo žvilgsnio, nes jis dar niekada nebuvo 
matęs nieko gražesnio, patrauklesnio, geidžiamesnio ir gundančio tuo pačiu 
metu. Kai jis nuo jo nusigręžė ketindamas grįžti į Bičkroftą, buvo dar labiau 
pasiryžęs išvysti savo vardą auksiniame lape, iškabintame mokyklos garbės 
lentoje. 

Grįžęs iš Kembridžo Sebastijonas pradėjo dirbti taip, kaip nė pats nesitikėjo 
galįs; net direktorius tarėsi nujaučiantis, kad neįtikėtina gali tapti įmanoma. 
Bet tada Sebastijonas sutiko antrą meilę; tai ir lėmė paskutinį nutikimą. 

Jis ir anksčiau žinojo, kad yra tokia Rubė, bet ją pastebėjo tik paskutinį 
semestrą mokydamasis Bičkrofte. Gal ir tada nebūtų atkreipęs dėmesio, jei ji 
nebūtų palietusi jo rankos, kai stovėjo prie prekystalio ir laukė dubenėlio košės. 
Sebastijonas pamanė, jog taip nutiko netyčia; jis nieko nebūtų pagalvojęs, jei 
tai nebūtų pasikartoję ir kitą dieną. 

Jis stovėjo eilėje laukdamas antros porcijos košės, nors Rubė jau ir pirmą 
kartą jam buvo įkrėtusi gerokai daugiau nei kitiems. Apsigręžęs eiti prie savo 
stalo Sebas pajuto, kaip Rubė įbruka jam į delną popieriaus skiautę. Jis neskaitė 
raštelio, kol po pusryčių neatėjo į savo darbo kambarį. 

Susitikime Mokiklos gatvėje penkta? 

Sebastijonas puikiai žinojo, kad Mokyklos gatvė yra už jų teritorijos ribų, ir 
jei ten būna sučiuptas koks berniukas, jis niekada neišvengia bendrabučio 
vedėjo rykščių. Vis dėlto jam atrodė, kad rizikuoti verta. 

Kai suskambo paskutinės pamokos pabaigą skelbiantis skambutis, Sebas 
spruūko iš klasės ir mėtydamas pėdas pasileido aplink stadioną, paskui perlipo 
per medinę tvorą ir stačia atšlaite klupinėdamas nusileido į Mokyklos gatvę. Jis 
vėlavo penkiolika minučių, bet iš už medžio pasirodė Rubė ir patraukė tiesiai 
prie jo. Sebastijonui ji pasirodė visai kitokia — ir ne tik todėl, kad buvo be 


prijuostės, apsirengusi baltą palaidinę ir juodą klostuotą sijoną. Ji dar buvo 
pasileidusi plaukus; be to, jis pirmą kartą ją pamatė pasidažiusią lūpas. 

Jie neturėjo apie ką daug kalbėtis, tačiau po to pirmojo susitikimo 
matydavosi du, kartais tris kartus per savaitę, bet niekada neužtrukdavo ilgiau 
nei pusvalandį, nes abiem reikėdavo šeštą valandą spėti į vakarienę. 

Per antrą susitikimą Sebas kelis kartus pabučiavo Rubę, o paskui ji 
supažindino jį su nauju pojūčiu ir parodė, kas nutinka, kai prasiveria lūpos ir 
susiliečia liežuviai. Vis dėlto jis menkai tepasistūmėjo į priekį — tik grabinėjosi 
stengdamasis pažinti įvairias jos kūno vietas, jiedviem slepiantis už medžio. 
Tačiau iki semestro galo likus dviem savaitėms Rubė leido jam atsegti 
palaidinės sagas ir uždėti ranką ant krūtinės. Po savaitės jis aptiko liemenėlės 
kabliukus ir nusprendė, kad po egzaminų bus baigęs ir kitokio pobūdžio 
mokslus. 

Ir tada viskas pakrypo į bloga. 

— Laikinai pašalinamas? 

— Tu man nepalikai jokio kito pasirinkimo, Kliftonai. 

— Pone, bet iki semestro pabaigos liko tik keturios dienos. 

— Ir vienas Dievas težino, ką tu per tas keturias dienas gali iškrėsti, jei aš 
tavęs nepašalinsiu, — pareiškė direktorius. 

— Pone, už ką aš nusipelniau tokios griežtos bausmės? 

— Manau, ir pats labai gerai žinai už ką, Kliftonai, bet jei nori, kad 
nuosekliai išvardyčiau, kiek mokyklos taisyklių pažeidei per kelias pastarąsias 
dienas, mielai taip ir padarysiu. 

Sebastijonas susiturėjo nenusišiepęs, kai prisiminė paskutinę išdaigą. 

Daktaras Banksas-Viljamsas nuleido galvą ir peržvelgė užrašus; prieš 
pasikviesdamas vaikiną į savo kabinetą, jis šį tą užsirašė. Po kiek laiko jis vėl 
prabilo: 

— Kadangi iki semestro galo liko mažiau nei savaitė, Kliftonai, kadangi 
išlaikei baigiamuosius egzaminus, galėjau užsimerkti sužinojęs, kad buvai 
sučiuptas rūkantis senajame paviljone, net galėjau nekreipti dėmesio į tuščią 
alaus butelį, rastą po tavo lova, bet paskutinio nederamo poelgio taip paprastai 
1gnoruoti negalima. 

— Paskutinio nederamo poelgio? — pakartojo Sebastijonas mėgaudamasis 
direktoriaus sumišimu. 

— Kai užgesinus šviesą buvai aptiktas darbo kambaryje su virtuvės 
darbuotoja. 

Sebastijonas norėjo paklausti, ar būtų buvę geriau, jei ji nebūtų virtuvės 
darbuotoja, o jis būtų palikęs degančią šviesą. Vis dėlto suprato, kad toks 
vėjavaikiškas poelgis jį įklampintų dar giliau, o jei jis nelaimės Kembridžo 
stipendijos, kuri šiai mokyklai buvo paskirta po tiek metų, kiek prireikia ištisai 
kartai užaugti, gali būti, jog jį tiesiog išmes, o ne laikinai pašalins. Taigi jis 
pradėjo galvoti, kaip šio laikino pašalinimo gėdą paversti garbe. Kai Rubė 


pasiūlė už nedidelį atlygį pasidalyti savo malonėmis, Sebastijonas mielai 
priėmė jos sąlygas, oji sutiko įlipti per darbo kambario langą dar tą patį vakarą, 
kai tik bus užgesinta šviesa. Nors tada Sebastijonas pirmą kartą pamatė nuogą 
moterį, jam greitai paaiškėjo, kad Rubė jau ir anksčiau buvo lipusi pro tą langą. 
Jo mintis nutraukė direktorius. 

— Turiu tavęs kai ko paklaust; atsakyk, kaip vyras vyrui, — kalbėjo 
direktorius dar iškilmingiau nei visada. — Tavo atsakymas gali gerokai paveikti 
mano apsisprendimą siūlyti Kembridžo kuratoriui anuliuoti tau skirtą 
stipendiją, nors visai Bičkrofto mokyklai būtų labai liūdna. Vis dėlto svarbiausia 
mano atsakomybė — rūpintis mokyklos reputacija. 

Sebastijonas sugniaužė kumščius, stengdamasis likti ramus. Būti laikinai 
pašalintam yra viena, o netekti vietos Kembridže — visai kas kita. Jis stovėjo 
laukdamas pokalbio tęsinio. 

— Neskubėk atsakyti į mano klausimą, Kliftonai, nes atsakymas gali 
nulemti tavo ateitį. Ar Kaufmanas arba Martinesas turėjo kokios nors įtakos 
tavo... — direktorius dvejojo aiškiai, ieškodamas tinkamo žodžio, bet galiausiai 
pasikartojo, —-... tavo nederamiems poelgiams? 

Sebastijonas užspaudė šypsenėlę. Vien mintis apie tai, kad Viktoras 
Kaufmanas galėtų ištarti žodį „kelnaitės“, — ką jau kalbėti apie mėginimą 
nuvilkti nuo Rubės minėtą drabužėlį, — net penktokams sukeltų juoką; jie 
tiesiog negalėtų patikėti. 

— Galiu jus patikinti, direktoriau, — atsakė Sebastijonas, — kad Viktoras, 
kiek man žinoma, nėra surūkęs nė cigaretės ir neragavęs nė gurkšnio alaus. 
Kalbant apie moteris... jis drovisi nusirengti net prieš seselę. 

Direktorius nusišypsojo. Akivaizdu, tokį Kliftono atsakymą ir norėjo išgirsti; 
šitai buvo gryna tiesa, kuri dar labiau padidino atsakymo vertę. 

— O Martinesas? 

Norėdamas išgelbėti geriausią draugą, Sebastijonas turėjo nedelsdamas 
gerai pagalvoti. Jis ir Brunas tapo neatskiriami nuo tada, kai Sebastijonas puolė 
jam padėti per pagalvių mūšį bendrabutyje pirmąjį mokslo metų semestrą; 
vienintelis naujoko nusikaltimas buvo tas, kad jis pasirodė esąs „svetimšalis“, 
dar blogiau — kilęs iš šalies, kur niekas nežaidžia kriketo, kurio Sebastijonas 
negalėjo pakęsti; beje, šitai dar labiau sustiprino jų bičiulystę. Sebastijonas 
žinojo, kad Brunas kartais patraukia dūmo; kartą jiedu abu nuėjo į aludę 


išlenkti alaus, bet jau po egzaminų. Jis taip pat žinojo, kad Brunas neatsisakytų 
Rubės pasiūlymo. Tačiau Sebastijonas nenutuokė, kiek žino direktorius. Be to, 
Brunui irgi nuo rugsėjo siūloma vieta Kembridže; nors Sebastijonas tik porą 
kartų buvo susitikęs su bičiulio tėvu, tikrai nenorėjo būti tas, dėl kurio kaltės to 
žmogaus sūnus nevyktų į Kembridžą. 

— O Martinesas? — jau griežčiau pakartojo direktorius. 

— Neabejoju, direktoriau, ir jūs žinote, kad Brunas yra atsidavęs Romos 
katalikas; jis man kelis kartus yra sakęs, jog pirma moteris, su kuria permiegos, 
bus jo žmona, — ir šitai daugmaž buvo tiesa, nors pastaruoju metu jis labai 
garsiai apie tai nekalbėdavo. 

Direktorius linksėjo mąstydamas, ir Sebastijonas akimirką pamanė, kad jau 
išsisuko, bet daktaras Banksas-Viljamsas pridūrė: 

— Oką gali pasakyti apie rūkymą ir gėrimą? 

— Kartą per atostogas jis pamėgino užsirūkyti, — pripažino Sebastijonas, 
— tačiau pasijuto blogai ir, kiek žinau, nuo tada nerūko. — Na, nerūkė iki vakar 
vakaro, gundėsi pridurti Sebas. Direktorius neatrodė įtikintas. — Kartą tikrai 
mačiau jį geriantį šampaną, kai jam buvo pasiūlyta vieta Kembridže. Beje, tada 
jis buvo su tėvu. 

Sebastijonas nepasakė, kad ponui Martinesui savo raudonu „Rolls-Royce“ 
vakare juos parvežus į mokyklą Sebas vogčia įsinešė šampano butelį į darbo 
kambarį; ten jie ir baigė gerti jau užgesinus šviesą. Tačiau Sebastijonas buvo 
perskaitęs daugybę tėvo detektyvinių romanų, todėl žinojo, jog kalti žmonės 
labai dažnai save pasmerkia pasakydami vienu sakiniu per daug. 

— Dėkoju už atvirumą, kalbant tokiais klausimais, Kliftonai. Tau turėtų būti 
nelengva atremti klausimus apie bičiulį. Skundikai niekam nepatinka. 

Ir vėl ilga pauzė, bet Sebastijonas tylos nenutraukė. 

— Tikrai nemanau, kad būtų dėl ko trukdyti Kaufmaną, — galiausiai pratarė 
direktorius, — nors su Martinesu pasikalbėti reikės — noriu įsitikinti, kad likus 
kelioms dienoms Bičkrofte jis nepradės laužyti mokyklos taisyklių. 

Sebastijonas nusišypsojo; jo nosimi nuriedėjo prakaito lašelis. 

— Vis tiek parašiau tavo tėvui ir paaiškinau, kodėl grįši namo keliomis 
dienomis anksčiau. Tačiau tu kalbėjai atvirai ir nuoširdžiai apgailestauji, todėl 
neinformuosiu Kembridžo kuratoriaus apie tavo laikiną pašalinamą. 


— Labai jums dėkoju, pone, — atsakė Sebastijonas be galo palengvėjusia 
širdimi. 

— Dabar grįši į savo darbo kambarį, susirinksi daiktus ir nedelsdamas 
susiruoši išvykti. Bendrabučio vedėjas jau įspėtas; jis pasirūpins tavo kelione į 
Bristolį. 

— Ačiū, pone, — palenkęs galvą dėkojo Sebastijonas bijodamas, kad 
direktorius nepastebėtų kreivo šypsnio. 

— Prieš išeidamas iš mokyklos nemėgink ieškoti Kaufmano ar Martineso. Ir 
dar, Kliftonai — mokyklos taisyklės tau galios iki paskutinės semestro dienos. 
Jei nors vieną iš jų pažeisi, nedvejodamas pakeisiu savo nuostatą dėl tavo vietos 
Kembridže. Supratai? 

— Tikrai taip, — atsakė Sebastijonas. 

— Tikėkimės, iš šios patirties ko nors išmokai, Kliftonai, ko nors, kas tau 
padės ateityje. 

— Tikėkimės, — pritarė Sebastijonas, kai direktorius pakilo nuo savo stalo ir 
padavė jam laišką. 

— Prašau perduoti laišką tėvui, kai tik grįši namo. 

— Būtiniausiai perduosiu, — atsakė Sebastijonas, kišdamas laišką į vidinę 
švarko kišenę. 

Direktorius ištiesė ranką, ir Sebastijonas ją paspaudė, bet be didelio 
entuziazmo. 

— Sėkmės, Kliftonai, — neįtikinamai palinkėjo direktorius. 

— Dėkoju, pone, — atsakė Sebastijonas ir tyliai uždarė kabineto duris. 


Direktorius vėl atsisėdo labai patenkintas susitikimo rezultatais. Jam 
palengvėjo, nors ir nenustebo, kad Kaufmanas šiame neskoningame incidente 
nedalyvavo, nes jo tėvas Solas Kaufmanas buvo mokyklos vedėjas ir vienos iš 
gerbiamiausių finansinių institucijų Londono Sityje — Kaufmano banko — 
tarybos pirmininkas. 

Ir jis tikrai nenorėjo pyktis su Martineso tėvu, visai neseniai užsiminusiu, 
jog jei jo sūnui bus pasiūlyta vieta Kembridže, jis paaukos mokyklos bibliotekai 
dešimt tūkstančių svarų. Direktorius nebuvo tikras, kaip donas Pedras 


Martinesas susikrovė turtus; visus mokesčius ar priemokas jis siųsdavo 
grįžtamuoju paštu. 

O Kliftonas tapo bėda jau tą akimirką, kai pirmą kartą žengė pro mokyklos 
vartus. Direktorius stengėsi būti supratingas ir atsižvelgti į tai, ką berniuko 
motinai ir tėvui teko patirti, tačiau mokyklos vadovo tolerancija irgi turi ribas. 
Tiesą sakant, jei Kliftonas nebūtų teikęs vilčių laimėti Kembridžo stipendiją, 
daktaras Banksas-Viljamsas nedvejodamas būtų jį pašalinęs anksčiau. Jis 
džiaugėsi pagaliau išvydęs vaikino nugarą ir vylėsi, kad Kliftonas nesumanys 
įstoti į mokyklos senbuvių klubą. 

— Senbuvių klubas, — garsiai pratarė pasidavęs prisiminimams. 

Tą vakarą jis turėjo dalyvauti kasmet rengiamoje vakarienėje Londone ir 
perskaityti semestro ataskaitų — paskutinę po penkiolikos direktoriavimo 
metų. Banksui-Viljamsui nerūpėjo, kuris velsietis bus išrinktas jo vietai užimti; 
tikriausiai ateis vyrukas, nenešiojantis peteliškės, toks, kuris būtų išmetęs 
Kliftoną be jokio įspėjimo. 

Direktoriaus sekretorius buvo išspausdinęs metinę kalbą ir palikęs jam ant 
stalo peržiūrėti — gal kartais panorėtų šį tą patvarkyti. Direktorius būtų norėjęs 
perskaityti ataskaitą dar kartą, tačiau po susitikimo su Kliftonu šitai atrodė 
neįmanoma. Jei ir reikės ką nors pataisyti, prirašys ranka, traukiniu 
važiuodamas į Londoną. 

Banksas-Viljamsas pažvelgė į laikrodį, įsidėjo kalbą į portfelį ir patraukė 
laiptais į savo butą. Jis apsidžiaugė pamatęs, kad žmona jau sudėjusi į 
lagaminą smokingą ir kelnes, krakmolytus baltus marškinius, peteliškę, 
atsarginę kojinių porą ir higienos reikmenis. Senbuvių klubo pirmininkui jis 
aiškiai pasakė nepritariantis balsavimui už tai, kad per kasmetę vakarienę 
nebereikėtų vilktis smokingo ir puoštis baltais marškiniais. 

Žmona jį nuvežė į stotį, kurią jie pasiekė likus vos kelioms minutėms iki 
ekspresui išvykstant į Padingtoną. Direktorius nusipirko pirmos klasės bilietą 
pirmyn ir atgal ir nuskubėjo tilteliu į tolimiausią peroną, kur jau stojo 
traukinys, ketindamas išspjauti dalį keleivių. Atėjęs į peroną vėl pažvelgė į 
laikrodį. Liko keturios minutės. Direktorius linktelėjo palydovui, kuris raudoną 
vėliavėlę pakeitė žalia. 

— Visi į traukinį, — šūktelėjo palydovas, direktoriui einant link pirmos 
klasės vagono traukinio priekyje. 


Kai įlipęs į vagoną krito į šoninę sėdynę, jį apgaubė dūmų debesis. Bjaurus 
įprotis. Direktorius sutiko su The Times korespondentu, neseniai pasiūliusiu 
Didžiajam Vakarų geležinkeliui parūpinti gerokai daugiau vagonų 
nerūkantiems pirmos klasės keleiviams. 

Direktorius išsiėmė iš portfelio lapus su kalba ir pasidėjo ant kelių. 
Prasisklaidžius dūmams jis pakėlė akis ir kitoje vagono pusėje išvydo sėdintį jį. 

Sebastijonas užgesino cigaretę, pašokęs čiupo nuo lentynos lagaminą ir 
netaręs nė žodžio išėjo iš vagono. Jis kuo puikiausiai viską suprato — nors 
direktorius nieko nepasakė, akių nuo jo neatplėšė nė akimirką. 

Jis nusitempė lagaminą per kelis vagonus, į patį traukinio galą, ir galiausiai 
įsigrūdo į prikimštą trečios klasės vagoną. Žiūrėdamas pro langą stengėsi 
suprasti, ar yra kokia nors išeitis iš šios itin keb-lios padėties. 

Gal reikėtų grįžti į pirmą klasę ir direktoriui paaiškinti, kad ketina kelias 
dienas praleisti Londone su savo dėde seru Džailzu Baringtonu, parlamentaru? 
Bet kodėl jis turėtų taip elgtis, jei aiškiai buvo nurodyta grįžti į Bristolį 1r įteikti 
tėvui daktaro Bankso-Viljamso laišką? Iš tikrųjų jo tėvai šiuo metu išvykę į Los 
Andželą; jie dalyvaus ceremonijoje, per kurią mamai bus įteiktas verslo 
diplomas su pagyrimų; iki savaitgalio į Angliją jie negrįš. 

Kodėl man iškart šito nesakei? — Sebas tarėsi girdįs direktoriaus žodžius, 
— tada bendrabučio vedėjas būtų nupirkęs tinkamesnius bilietus. Ogi todėl, 
kad į Bristolį jis ketino važiuoti paskutinę semestro dieną, ir šeštadienį grįžę 
tėvai nieko nebūtų supratę. Gal Sebas būtų ir prasmukęs, jei nebūtų važiavęs 
pirma klase ir užsirūkęs. Šiaip ar taip, jis buvo įspėtas, kokios pasekmės laukia, 
jei pažeis bent vieną mokyklos taisyklę nepasibaigus semestrui. Nepasibaigus 
semestrui. Vos išėjęs iš mokyklos, per valandą, jis pažeidė tris taisykles. Kita 
vertus, Sebastijonas tikrai nemanė, kad kada nors gyvenime dar kartą susitiks 
su direktoriumi. 

Jam norėjosi pasakyti: „Aš jau baigiau mokyklą ir galiu daryti ką tinkamas“, 
tačiau gerai suprato, jog taip pasakęs nieko nepeš. O jei vis dėlto nuspręstų 
grįžti į pirmos klasės vagoną, neišvengtų rizikos — direktorius gal ir pastebėtų, 
kad jo bilietas skirtas važiuoti trečiąja klase; jis visada griebdavosi šio triuko 
keliaudamas į mokyklą ir atgal kiekvieno semestro pradžioje ir pabaigoje. 

Atsisėsdavo pirmos klasės vagone, kur nors kamputyje, kad gerai matytų 
koridorių. Kai tik į vagoną įlipdavo kontrolierius, Sebastijonas pašokdavo ir 


bėgdavo į artimiausią tualetą, durų neužsidarydavo, kad nepasirodytų 
ženkliukas, rodantis, jog tualetas užimtas. Kai kontrolierius nueidavo į kitą 
vagoną, jis ir vėl grįždavo į pirmą klasę ir ten sėdėdavo iki kelionės pabaigos. 
Kadangi traukinys daugiau niekur nestodavo, šis triukas jam visada pavykdavo. 
Na, taip, kartą galėjo ir sudegti, kai vienas akylas kontrolierius sumanė grįžti ir 
vagoną patikrinti dar kartą; jis pričiupo Sebastijoną. Šis iškart apsipylė 
ašaromis ir pradėjo atsiprašinėti aiškindamas, kad jo tėtis ir mama visada 
keliauja pirmąja klase, o jis nė nežinojo, kad yra dar ir trečia klasė. Tąkart 
išsisuko, bet tada jam buvo vienuolika metų, o dabar — septyniolika; juo 
nepatikėtų ne tik kontrolierius. 

Jis prarado bet kokią galimybę išvengti bausmės; susitaikęs su mintimi, kad 
rugsėjį į Kembridžą nevažiuos, Sebastijonas ėmė galvoti, ką reikės daryti, kai 
traukinys sustos Padingtono stotyje. 


Traukiniui per kaimus skriejant į sostinę, direktorius nė nepažvelgė į 
parengtą kalbą. 

Arjam reikėtų eiti ieškoti vaikino ir pareikalauti jo pasiaiškinti? Direktoriaus 
žiniomis, bendrabučio vedėjas Kliftonui nupirko trečios klasės bilietą į Bristolį, 
tai ką jis veikia pirmos klasės vagone, traukinyje, vykstančiame į Londoną? Gal 
kažkaip supainiojo traukinius? Ne, tasai vaikinas visada žino, kuria kryptimi 
keliauja. Jis tiesiog nesitikėjo būti pričiuptas. Šiaip ar taip, jis rūkė, nors buvo 
aiškiai pasakyta, kad mokyklos taisyklės galioja iki paskutinės semestro dienos. 
Jaunuolis nepakluso neišlaukęs nė valandos. Ir čia nėra jokių švelninančių 
aplinkybių. Kliftonas jam nepaliko jokio kito pasirinkimo. 

Rytoj rytą, per susirinkimą, direktorius praneš, kad Kliftonas pašalintas. 
Paskui jis paskambins kuratoriui Piterhauze, o tada — vaikino tėvui, ir 
paaiškins, kodėl jo sūnus rudenį nevyks mokytis į Kembridžą. Kad ir kaip būtų, 
daktarui Banksui-Viljamsui privalu rūpintis geru mokyklos vardu, kurį jis taip 
stropiai brandino ištisus penkiolika metų. 

Jis pravertė kelis ataskaitos lapus, kol rado reikiamą pastraipą. Perskaitė 
žodžius, kuriuos buvo parašęs minėdamas Kliftono pasiekimus, akimirką 
padvejojo ir juos perbraukė. 


Sebastijonas svarstė, ar traukiniui atvykus į Padingtono stotį jis turėtų išlipti 
pirmas, ar paskutinis. Šitai nebuvo labai svarbų; svarbiausia — nesusidurti su 
direktoriumi. 

Sebas nutarė išlipti pirmas, ir likusias dvidešimų kelionės minučių 
prasėdėjo ant sėdynės kraštelio. Patikrinęs kišenes rado svarą, dvylika šilingų ir 
šešis pensus — gerokai daugiau nei įprastai; bendrabučio vedėjas atidavė visus 
neišleistus kišenpinigius. 

Iš pradžių jis ketino kelias dienas paviešėti Londone ir paskutinę semestro 
dieną grįžti į Bristolį; tikrai neketino tėvui perduoti direktoriaus laiško. 
Sebastijonas jį ištraukė iš kišenės. Laiškas adresuotas H. A. Kliftonui; 
asmeniškai. Sebas apsidairė po vagoną norėdamas įsitikinti, ar niekas į jį 
nežiūri, tada atplėšė voką. Direktoriaus žodžius jis skaitė lėtai; paskui viską 
perskaitė dar kartą. Laiškas buvo santūrus, nešališkas; Sebo nuostabai, nė 
žodelių neužsiminta apie Rubę. Jei tik jis būtų sėdęs į traukinį, nuvažiavęs į 
Bristolį, grįžęs namo, padavęs laišką tėvui, šiam parvykus iš Amerikos, viskas 
būtų galėję susiklostyti visai kitaip. Po velnių. Beje, ką direktorius veikė tame 
traukinyje? 

Sebastijonas vėl įsidėjo laišką į kišenę ir stengėsi galvoti apie tai, ką veiks 
Londone, nes į Bristolį grįžti tikrai negalės tol, kol neprauš audra, vadinasi, 
ilgokai. Bet kiek laiko galima tikėtis pragyventi iš svaro, dvylikos šilingų 1r šešių 
pensų? Jis netruks išsiaiškinti. 

Dar gerokai prieš traukiniui įvažiuojant į Padingtoną, Sebastijonas jau 
stovėjo prie vagono durų; duris jis atidarė traukiniui dar nespėjus visai sustoti. 
Iššokęs pasileido užkardos link, kiek nešė kojos ir leido sunkus lagaminas, 
parodė kontrolieriui bilietą ir dingo minioje. 

Londone Sebastijonas viešėjo tik kartą; tada jis čia buvo su tėvais, jų laukė 
automobilis, kuris nuvežė į dėdės Džailzo namus Smito aikštėje. Tada dėdė 
Džailzas jį vedėsi į Tauerį pažiūrėti karališkųjų brangenybių, į Madam Tiuso 
muziejų pasigrožėti vaškinėmis Edmundo Hilario, Betės Greibl ir Dono 
Bradmano skulptūromis, o paskui „Regent Palace“ viešbutyje jie gėrė arbatą su 
cinamoninėmis bandelėmis. Kitą dieną dėdė Džailzas juos vedžiojo po 
Bendruomenių Rūmus, ir jie matė iš pirmos eilės rūsčiai žvelgiant Vinstoną 
Čerčilį. Sebastijonas nustebo pamatęs, koks jis mažas. 


Kai atėjo metas važiuoti namo, Sebastijonas pasakė dėdei negalintis 
sulaukti, kol vėl grįš į Londoną. Štai jis ir grįžo, tik jo nelaukia joks automobilis, 
ir jis tikrai negali rizikuoti eidamas pas dėdę į svečius. Sebastijonas nė 
nenutuokė, kur teks nakvoti. 

Jam iriantis per minią kažkas į jį atsitrenkė ir vos nepargriovė. Atsigręžęs 
Sebastijonas pamatė skubantį jaunuolį; šis nė neketino atsiprašyti. 

Sebastijonas išėjo iš stoties ir pateko į gatvę su Viktorijos laikų namais bei 
terasomis; iškabos kai kurių namų languose skelbė, kad čia galima gauti 
nakvynę su pusryčiais. Jis pasirinko namą, kurio belstukas buvo labiausiai 
išblizgintas, o gėlių loveliai tvarkingiausi. Duris atidarė miela moteris, vilkint 
gėlėtu nailoniniu chalatu, ir maloniai nusišypsojo būsimam svečiui. Gal ji ir 
nustebo, ant slenksčio išvydusi jaunuolį, vilkinų mokykline uniforma, bet 
neišsidavė. 

— Užeikite, — pakvietė. — Ar Ieškote kambario, pone? 

— Taip, — atsakė Sebastijonas nustebęs, kad į jį kreipėsi „pone“. — Man 
reikia kambario šiai nakčiai; įdomu, kiek tai kainuotų? 

— Viena naktis — keturi šilingai; pusryčiai įskaičiuoti; už savaitę 
mokėtumėte svarą. 

— Man reikia kambario tik vienai nakčiai, — atsakė Sebastijonas supratęs, 
jog jei ketina kurį laiką pagyventi Londone, rytą turės ieškotis pigesnės 
nakvynės. 

— Suprantama, — atsakė moteris; paėmusi jo lagaminą, ji patraukė 
koridoriumi. 

Sebastijonas dar niekada nebuvo matęs lagaminą nešančios moters, bet 
jam pavyko pakeisti situaciją tik per o vidurį. 

— Esu ponia Tibet, — kalbėjo ji, — tačiau nuolatiniai klientai į mane 
kreipiasi Tibe. — Pirmoje laiptų aikštelėje ji pridūrė: — Jus apgyvendinsiu 
septintajame numeryje. Kambarys namo sie todėl rytą jūsų nepažadins 
gatvės triukšmas. 

Sebastijonas nenutuokė, apie ką moteris kalba, nes jis dar niekada 
gyvenime nebuvo pažadintas gatvės triukšmo. 

Ponia Tibet atrakino septintojo kambario duris ir pasitraukė, leisdama 
svečiui užeiti. Kambarys buvo mažesnis nei Sebastijono darbo kambarys 


Bičkrofte, bet, kaip ir pati šeimininkė, tvarkingas ir švarus. Jame stovėjo 
viengulė lova su švariu patalu, okampe buvo praustuvė. 

— Vonios kambarys — koridoriaus gale, — paaiškino ponia Tibet, jam nė 
nespėjus paklausti. 

— Aš persigalvojau, ponia Tibet, — pasakė Sebastijonas. — Kambario 
norėčiau savaitei. 

Ji ištraukė iš chalato kišenės raktą, bet prieš jį paduodama pratarė: 

— Tada reikėtų iš anksto sumokėti svarą. 

— Taip, žinoma, — atsakė Sebastijonas. 

Jis įkišo ranką į kelnių kišenę ir suprato, kad ši tuščia. Patikrino kitą kišenę, 
paskui — dar kitą, bet pinigų niekur nebuvo nė kvapo. Galiausiai parpuolė ant 
kelių, atidarė lagaminą ir ėmė įnirtingai ieškoti tarp drabužių. 

Ponia Tibet įsisprendė į šonus rankomis ir jau nebesišypsojo. Sebastijonas 
veltui rausėsi po drabužius; galiausiai jis pasidavė, susmuko ant lovos ir ėmė 
melstis, kad Tibė būtų minkštesnės širdies nei direktorius. 


Direktorius į išsinuomotame kambaryje Reformos klube greitai nusiprausė 
ir persirengė smokingą. Atsistojęs prieš veidrodį, pakabintą virš praustuvės, 
pasitaisė varlytę, paskui nusileido laiptais pas šeimininką. 

Laiptų apačioje jo jau laukė Nikas Džudas, Senbuvių klubo pirmininkas; jis 
palydėjo garbės svečią į kambarį, kur prie baro jų laukė kiti komiteto nariai. 

— Ką gersite, direktoriau? — paklausė pirmininkas. 

— Prašyčiau sauso chereso. 

Kiti Džudo ištarti žodžiai jį sutrikdė. 

— Leiskite man pirmam jus pasveikinti, — pratarė užsakęs gėrimus. — Juk 
jūsų mokyklai suteikta svarbiausia  Peterhauzo stipendija. Puikus 
apdovanojimas, vainikuosiantis paskutinius jūsų metus. 

Direktorius nieko neatsakė, bet suvokė, kad tris iš kalbos išbrauktas eilutes 
reikės grąžinti. Dabar tikrai nedera užsiminti apie Kliftono pašalinimą. Šiaip ar 
taip, vaikinas laimėjo stipendiją, ir šis faktas nepasikeis iki jo pokalbio rytojaus 
rytą su Kembridžo kuratoriumi, atsakingu už priėmimą. 

Deja, pirmininkas nebuvo vienintelis, kuris užsiminė apie Kliftono 
pasiekimą, ir kai direktorius atsistojo perskaityti metinės ataskaitos, suprato, 


kad klausytojams tikrai nereikia žinoti, kaip jis kitą dieną ketina pasielgti. 
Direktorius nustebo, kai teiginys apie gautą aukšto lygio stipendiją sulaukė itin 
ilgų plojimų. 

Kalba buvo sutikta puikiai, ir kai daktaras Banksas-Viljamsas atsisėdo, 
daugelis Senbuvių klubo narių priėjo prie pirmojo stalo, norėdami jam 
palinkėti gerų dienų išeinant į pensiją; direktorius vos spėjo į paskutinį 
traukinį, vykstantį į Bičkroftą. Vargais negalais įsitaisęs pirmos klasės vagone, 
jis vėl susimąstė apie Sebastijoną Kliftoną. Direktorius brūkštelėjo kelis 
žodžius, kuriais rytą kreipsis į susirinkimo dalyvius; pirmiausia į galvą šovė 
„taisyklės“, „padorumas“, „garbė“, „drausmė“ ir „pagarba“; kai traukinys atvyko 
į Bičkroftą, jis jau buvo baigęs pirmą juodraščio variantą. 

Parodęs kontrolieriui bilietą, direktorius lengviau atsikvėpė, kai 
automobilyje pamatė jo laukiančią, vėlyvo meto nepabūgusią žmoną. 

— Kaip sekėsi? — paklausė jam nė nespėjus uždaryti automobilio durelių. 

— Manau, atsižvelgiant į aplinkybes, mano kalba buvo sutikta gerai. 

— Į kokias aplinkybes? 

Kol jie važiavo namo, direktorius papasakojo Žmonai apie tą nelemtą 
susitikimą su Kliftonu traukinyje, vykstančiame į Londoną. 

— Ir ką dabar ketini daryti? — paklausė ji, direktoriui rakinant namų duris. 

— Kliftonas man nepaliko jokio pasirinkimo. Per rytinį susirinkimą 
pranešiu, kad jis pašalintas, todėl, labai gaila, rugsėjį negalės pradėti studijų 
Kembridže. 

— Ar tau neatrodo, kad pasielgsi kiek per žiauriai? — paklausė ponia Banks- 
Viljams. — Šiaip ar taip, gali būti, kad į Londoną vykstančiame traukinyje jis 
atsidūrė dėl rimtų priežasčių. 

— Tai kodėl, vos mane pamatęs, jis spruko iš vagono? 

— Tikriausiai nenorėjo visą kelią važiuoti su tavimi, mielasis. Kad ir kaip 
būtų, tu kartais atrodai labai baisus. 

— Bet nepamiršk, aš pričiupau jį rūkantų, — nepaisė jos pastabos 
direktorius. 

— O kodėl jam negalima rūkyti? Juk jis rūkė ne mokykloje, be to, jo ir 
statusas kitas — šiuo metu jis nėra moksleivis. 

— Aš jam aiškiai pasakiau, kad mokyklos taisyklės jam galios iki semestro 
pabaigos; kitaip teks susitaikyti su pasekmėmis. 


— Gal norėtum lašelį išgerti, brangusis? 
— Ne, dėkoju. Turiu pasistengti gerai išsimiegoti. Rytoj lengva nebus. 
— Tau ar Kliftonui? — paklausė ji prieš gesindama šviesą. 


Sebastijonas atsisėdo ant lovos krašto ir išdėstė poniai Tibet viską, kas 
tądien nutiko. Jis nieko nenutylėjo, net parodė tėvui rašytą mokyklos 
direktoriaus laišką. 

— Ar nemanai, kad būtų išmintinga grįžti namo? Šiaip ar taip, tavo tėvai 
mirtinai susijaudins, jei grįžę tavęs neras. Be to, negali būti garantuotas, kad 
direktorius tave pašalins. 

— Patikėkite, ponia Tibet, Hilis-Bilis jau apsisprendė; savo sprendimą jis 
paskelbs rytoj, per susirinkimą. 

— Vis tiek turi grįžti namo. 

— Negaliu, nes labai juos nuvyliau. Jie visada tenorėjo vienintelio dalyko — 
kad vykčiau į Kembridžą. Jie man niekada neatleis. 

— Nebūčiau tokia kategoriška, — atsakė ponia Tibet. — Mano tėvas visada 
sakydavo: „Jei ištiko bėda, gerai išsimiegok, kol dar nepriėmei sprendimo, dėl 
kurio galbūt gailėsiesi.“ Rytą viskas atrodo šviesiau. 

— Bet aš net neturiu kur išsimiegoti. 

— Nekvailiok, — ponia Tibet apkabino jį per pečius. — Gali nakvoti čia. Tik 
ne tuščiu pilvų; kai išsikrausi daiktus, nusileisk laiptais ir ateik pas mane į 
virtuvę. 

— Nesklandumai prie trečio stalelio, — pratarė padavėja, įvirtusi pro 
virtuvės duris. 
— Kokie nesklandumai, Dženise? — ramiai paklausė ponia Tibet, 


dauždama du kiaušinius ir juos leisdama į didžiulę keptuvę. 

— Nesuprantu nė žodelio, ką jie sako. 

— Aa, taip, ponas ir ponia Fererai. Man atrodo, jie prancūzai. Bet tau 
tereikia žinoti kelis žodžius — un, deux ir oeuš. — Dženisė neatrodė įtikinta. — 
Kalbėk iš lėto, — mokė ponia Tibet, — nekelk balso. Jie nekalti, kad nemoka 
angliškai. 

— Gal norėtumėte, kad aš su jais pakalbėčiau? — padėjęs peilį su šakute, 
paklausė Sebastijonas. 

— Moki prancūziškai? — nustebusi ponia Tibet vėl padėjo keptuvę ant 
viryklės. 

— Taip, moku. 

— Tai būk toks geras. 

Sebastijonas pakilo nuo virtuvės stalo ir kartu su Dženise nuėjo į valgomąjį. 
Prie visų devynių staliukų sėdėjo žmonės; Dženisė prisiartino prie pagyvenusių 
žmonių poros, įsitaisiusios valgomojo kampe. 

— Bonjour, monsieur, — pasisveikino Sebastijonas. — Comment puis-je vous 
aider?? 

Netikėtai užklupti svečiai suglumę pažvelgė į Sebastijoną. 

— Somos espaniol. 1? 

— Buenas dias, senor. Como puedo ayudarle?“ — paklausė Sebastijonas. 
Dženisė palaukė, kol ponas ir ponia Fererai baigė kalbėti. — Volverė en uno 
momento“, — pasakė Sebastijonas ir nuėjo į virtuvę. 

— Na, ko nori mūsų bičiuliai prancūzai? — paklausė ponia Tibet; ji įmušė 
dar du kiaušinius. 


— Jie — ispanai, ne prancūzai, — atsakė Sebastijonas. — Norėtų lengvai 
paskrudintos juodos duonos, poros minkštai virtų kiaušinių ir dviejų puodelių 
juodos kavos. 

— Dar ko nors? 

— Taip, Ispanijos ambasados adreso. 

— Dženise, užplikyk kavos ir paskrudink skrebučių, o aš išvirsiu kiaušinius. 

— Oką aš galėčiau padaryti? — paklausė Sebastijonas. 

— Koridoriuje ant staliuko yra telefonų knyga. Surask Ispanijos ambasados 
adresą, paskui planą ir paaiškink, kaip ten nukakti. 

— Beje, — pratarė Sebastijonas, dėdamas ant stalo šešiapensį, — jie man 
davė pinigėlį. 

Ponia Tibet nusišypsojo. 

— Pirmieji arbatpinigiai. 

— Pirmieji pinigai, kuriuos užsitarnavau, — pasakė Sebastijonas ir 
stumtelėjo monetą per stalą. — Vadinasi, dabar esu jums skolingas tris 
šilingus ir šešis pensus. 

Daugiau nieko netaręs, jis išėjo iš virtuvės; koridoriuje paėmė telefonų 
knygą. Išsiaiškinęs Ispanijos ambasados adresą ir radęs ją miesto plane, ponui 
ir poniai Fererams paaiškino, kaip nuvykti į Češamo gatvę. Po kelių akimirkų 
grįžo į virtuvę dar su šešiais pensais. 

— Šiuos pasilaikyk sau, — paprieštaravo ponia Tibet, — o man teks tave 
paskirti savo partneriu. 

Sebastijonas nusivilko švarką, pasiraitojo rankoves ir nuėjo prie kriauklės. 

— Ką ketini daryti? 

— Noriu suplauti indus, — Sebastijonas atsuko karšto vandens čiaupą. — 
Juk filmuose taip ir elgiasi klientai, kai neturi už ką susimokėti. 

— Galiu lažintis, kad ir indus plauni pirmą kartą, — spėjo ponia Tibet; šalia 
dviejų keptų kiaušinių ji paguldė dvi apskrudusias kumpio riekeles. — Pirmam 
staliuku, Dženise, ponui ir poniai Ramsbotomams iš Jorkšyro. Bet aš ir jų 
kalbos nesuprantu nė žodelio. Na, Sebastijonai, sakyk, — paklausė ji, kai 
Dženisė išėjo iš virtuvės, — ar moki dar daugiau kalbų? 

— Moku vokiečių, italų, prancūzų ir hebrajų. 

— Hebrajų? Ar tu — žydas? 


— Ne, bet vienas iš mano bičiulių mokykloje buvo žydas; savo kalbos jis 
mane išmokė per chemijos pamokas. 

Ponia Tibet nusijuokė. 

— Manau, tau kuo greičiau reikia keliauti į Kembridžą, nes esi per daug 
kvalifikuotas, kad plautum indus. 

— Į Kembridžą nevažiuosiu, ponia Tibet, — priminė jai Sebastijonas, — ir 
niekas čia nekaltas, tik aš pats. Bet vis tiek ketinu apsilankyti Itono aikštėje ir 
pamėginti surasti, kur gyvena mano bičiulis Brunas Martinesas. Penktadienį 
po pietų jis jau turėtų būti grįžęs iš mokyklos. 

— Puiki mintis, — sutiko ponia Tibet. — Jis tikrai turės žinoti, ar tave 
išmetė, ar tik... koks tasai kitas žodis? 

— Laikinai pašalino, — pasakė Sebastijonas, kai į virtuvę grįžo Dženisė, 
nešina dviem tuščiomis lėkštėmis — pačiu nuoširdžiausiu virėjo pastangų 
įvertinimu. Ji padavė lėkštes Sebastijonui ir paėmė du virtus kiaušinius. 

— Penktam staliukui, — priminė jai ponia Tibet. 

— O devintas staliukas dar nori javainių, — pasakė Dženisė. 

— Tai ir atnešk iš sandėliuko naują pakelį, apsnūdėle. 

Sebastijonas baigė plauti indus kiek po dešimtos. 

— Kas toliau? — paklausė. 

— Dženisė išsiurbs valgomąjį, tada padengs stalus rytojaus pusryčiams, o 
aš tvarkysiu virtuvę. Dvyliktą valandą išleidžiame svečius; kai tik jie išvyks, 
nuvilksime patalynę, perklosime lovas, palaistysime loveliuose gėles. 

— Ką norėtumėte, kad padaryčiau? — paklausė Sebastijonas nuleisdamas 
rankoves. 

— Važiuok autobusu į Itono aikštę ir išsiaiškink, ar penktadienį grįš tavo 
bičiulis, — Sebastijonas užsivilko švarką. — Bet pirmiausia pasiklok lovą ir 
sutvarkyk kambarį. 

Jis nusijuokė. 

— Jūs jau imate kalbėti kaip mano mama. 

— Priimsiu tai kaip komplimentą. Tik būtinai grįžk iki pirmos, nes laukiu 
vokiečių; galėtum pasitarnauti. — Sebastijonas pasuko durų link. — Tau jų 
prireiks, — pridūrė ponia Tibet, duodama dvi šešiapensių monetas. — Na, 
nebent būtum sumanęs pėsčias keliauti iki Itono aikštės ir atgal. 

— Dėkoju, ponia Tibet. 


— Tibe. Nes tikrai tapsi nuolatiniu mano klientu. 

Sebastijonas įsidėjo į kišenę pinigus ir pabučiavo ponią Tibet į abu 
skruostus; ponia Tibet pirmą kartą pritilo. 

Sebastijonas išėjo iš virtuvės jai nespėjus atsitokėti, užlėkė laiptais, 
pasiklojo lovą, susitvarkė kambarį ir grįžo į koridorių, kur vėl susirado miesto 
planą. Jis nustebo pamatęs, kad Itono aikštės pavadinimas rašomas kitaip nei 
tos mokyklos, kuri atsisakė priimti dėdę Džailzą dėl kažkokių priežasčių, apie 
kurias jų šeimoje niekas nekalbėjo. 

Prieš jam išeinant, Dženisė patarė lipti į 36-ąjį autobusą, važiuoti iki Slouno 
aikštės, o nuo ten eiti pėsčiomis. 

Kai uždarė svečių namų duris, Sebastijonui pirmiausia į akis krito tai, kiek 
daug žmonių skuba keliaudami įvairiomis kryptimis; bristoliečiai vaikšto visai 
kitaip — daug ramiau. Jis atsistojo į eilutę autobusų stotelėje ir stebėjo, kaip 
atvažiuoja ir nuvažiuoja raudoni dviaukščiai autobusai; galiausiai atvažiavo 36- 
asis. Sebastijonas įlipo, pakilo į antrą aukštą ir atsisėdo priekyje, kad gerai 
matytų, kas dedasi apačioje. 

— Kur važiuojate, jaunuoli? — paklausė konduktorius. 

— Į Slouno aikštę. Gal galėtumėte pasakyti, kada man reikės išlipti? 

— Du pensai. 

Sebastijonas žavėjosi vaizdais, kai autobusas važiavo pro Marmuro arką, 
Parko skersgatvį, pasuko pro Haid Parko kampą, bet kartu mėgino susikaupti ir 
galvoti apie tai, ką darys atvažiavęs. Jis prisiminė, kad Brunas gyvena Itono 
aikštėje, tačiau namo numerio nežinojo. Vylėsi, kad toji aikštė bus nedidelė. 

— Slouno aikštė! — riktelėjo konduktorius, kai autobusas sustojo prie V. H. 
Smito. 

Sebastijonas greitai nusileido laipteliais. Išlipęs apsidairė, ieškodamas 
kokio nors žymesnio pastato. Jo žvilgsnis užkliuvo už Karališkojo rūmų teatro, 
kur Džoana Plaurait vaidino spektaklyje „Kėdės“. Jis pažvelgė į planą, praėjo 
pro teatrą ir pasuko į dešinę manydamas, kad Itono aikštė galėtų būti už kokių 
poros šimtų metrų. 

Priėjęs aikštę sulėtino žingsnį, vylėsi kur nors pamatyti raudoną dono Pedro 
Martineso „Rolls-Royce“, bet automobilio niekur nesimatė. Sebastijonas 
suprato, jei jam nenusišypsos sėkmė, jis tik po kelių valandų išsiaiškins, kur 
gyvena Brunas. 


Žingsniuodamas šaligatviu pastebėjo, kad maždaug pusė namų paversti į 
butus, o prie durų skambučių surašytos tų butų gyventojų pavardės. Kita pusė 
— gyvenamieji namai, ir jokių pavardžių prie jų nebuvo, tik belstukai ar 
skambučių mygtukai su užrašu „Prekeiviams“. Sebastijonas neabejojo, kad 
Bruno tėvas —ne iš tų, kurie dalijasi lauko durimis su kuo nors kitu. 

Jis atsistojo ant viršutinio pirmu numeriu pažymėto namo laiptelio ir 
paspaudė prekeiviams skirtą skambutį. Po akimirkos pasirodė liokajus, vilkintis 
ilgą juodą švarką, pasirišęs baltą kaklaraištį; liokajus jam priminė Marsdeną iš 
Baringtono namų. 

— Ieškau pono Martineso, — mandagiai pasakė Sebastijonas. 

— Čia negyvena joks ponas tokia pavarde, — atsakė liokajus ir uždarė 
Sebastijonui prieš nosį duris, šiam nespėjus paklausti, ar liokajus nutuokia, kur 
ponas Martinesas galėtų gyventi. 

Per valandą Sebastijonas prisiklausė ir patyrė visko — nuo „jis čia negyvena“ 
iki panosėje užtrenkiamų durų. Baigiantis antrai valandai, buvo nukeliavęs iki 
aikštės galo ir galiausiai, pateikęs tą patį klausimą, išgirdo tarnaitės žodžius: 

— Arjis — tasai ponas užsienietis, važinėjantis raudonu rolsroisu? 

— Taip, tai jis, — palengvėjusia širdimi atsakė Sebastijonas. 

— Man atrodo, jis gyvena keturiasdešimt ketvirtame name, dviem durimis 
toliau, — pasakė rodydama dešinėn. 

— Labaijums ačiū, — padėkojo Sebastijonas. 

Jis sparčiai nužingsniavo prie 44-0 namo, užlipo laipteliais, giliai įkvėpė ir 
du kartus pabeldė variniu belstuku. 

Duris jam atidarė ne iš karto; Sebastijoną pasitiko stambus vyriškis, turbūt 
gerokai aukštesnis kaip šešių pėdų, labiau panašus į boksininką nei į liokajų. 

— Ko nori? — paklausė Sebastijonui nepažįstamu akcentu. 

— Norėjau paklausti, ar čia gyvena Brunas Martinesas. 

— Kas teiraujasi? 

— Esu Sebastijonas Kliftonas. 

Vyriškio tonas staiga pasikeitė. 

— Taip, girdėjau jį apie jus pasakojantį, bet jo nėra. 

— Ar žinote, kada jis žada grįžti? 

— Man atrodo, girdėjau, kaip ponas Martinesas sakė, kad penktadienį po 
pietų jau bus namie. 


Sebastijonas nusprendė daugiau nieko neklausinėti; jis trumpai pratarė: 

— Dėkoju. 

Milžinas linktelėjo ir užtrenkė duris. O gal paprastai uždarė? 

Sebastijonas bėgte pasileido Slouno aikšte, norėdamas grįžti laiku ir poniai 
Tibet padėti priimti svečius vokiečius. Jis sėdo į pirmą pasitaikiusį autobusą, 
važiuojantį Padingtono kryptimi. Grįžęs į Prido gatvės 37-ąjį numerį nuskubėjo 
į virtuvę, pas ponią Tibet ir Dženisę. 

— Ar pasisekė rasti, Sebai? — paklausė ponia Tibet, jam nė nespėjus 
atsisėsti. 

— Pavyko išsiaiškinti, kur gyvena Brunas, — džiūgaudamas atsakė 
Sebastijonas, —1ir... 

— Itono aikštės keturiasdešimt ketvirtame name, — pasakė ponia Tibet ir 
padėjo lėkštę su dešrelėmis ir bulvių koše. 

— Iš kur žinote? 

— Telefonų knygoje radau Martineso pavardę, bet kai man šovė į galvą 
patikrinti, jau buvai išėjęs. Ar sužinojai, kada jis grįžta namo? 

— Taip, penktadienį po pietų. 

— Vadinasi, pas mane pagyvensi dar porą dienų. 

Sebastijonas sutriko, o ponia Tibet pridūrė: 

— Ir man tai gali būti naudinga, nes vokiečiai čia bus iki penktadienio 
popietės, vadinasi, tu... — kažkas garsiai pabeldė į duris nutraukdamas jos 
mintis. — Jei neklystu, tai ponas Krolas su draugais. Eime, Sebai, 
išsiaiškinsim, ar supranti, ką jie kalba. 

Sebastijonas nenorom atsiplėšė nuo dešrelių su bulvių koše ir nusekė 
paskui ponią Tibet. Jis ją pasivijo tik tada, kai moteris atidarė lauko duris. 


Per kitas keturiasdešimt aštuonias valandas jis miegojo vos kelias 
akimirkas, nugvelbtas lakstant laiptais aukštyn žemyn su lagaminais, 
užsakinėjant taksi, nešiojant gėrimus ir, svarbiausia, verčiant 
nesuskaičiuojamus klausimus, pradedant „Kur yra Londono tvirtovė?“ ir 
baigiant „Ar žinote kokį nors gerą vokiečių restoraną?“ Į daugumą klausimų 
ponia Tibet galėjo atsakyti nė nedirstelėjusi į planą ar vadovą po miestą. 


Ketvirtadienį, paskutinį viešnagės vakarą, Sebastijonas nuraudo išgirdęs 
klausimą, į kurį atsakymo nežinojo. Jo gelbėti suskubo ponia Tibet. 

— Pasakyk, kad merginų, kurių jiems reikia, yra „Windmill“ teatre, Soho 
rajone. 

Vokiečiai žemai nusilenkė. 

Kai penktadienio popietę jie susiruošė išvykti, ponas Krolas davė 
Sebastijonui svarą ir šiltai paspaudė jam ranką. Sebastijonas padavė pinigus 
poniai Tibet, bet ši atsisakė imti sakydama: 

— Pinigai tavo. Tu dar ne tiek uždirbai. 

— Bet aš dar nesumokėjau už nakvynę. O jei nesumokėsiu, mano močiutė, 
kadaise dirbusi valdytoja „Grand Hotel“ Bristojyje, man nedovanos. 

Ponia Tibet jį apkabino. 

— Sėkmės, Sebai, — pratarė. Galiausiai jį paleidusi pridūrė: — Nusimauk 
kelnes. 

Sebastijonas dar labiau sutriko nei tada, kai išgirdo pono Krolo klausimą, 
kur būtų galima rasti striptizo klubą. 

— Turiu išlyginti tau kelnes; juk neatrodysi taip, lyg būtum ką tik grįžęs iš 


darbo. 


8 Vienas, du, kiaušinis (pranc.). 

? Sveiki, pone. Kuo galėčiau padėti? (Pranc.) 
10 Esame ispanai. (Isp.) 

! Laba diena, pone. Kuo galiu padėti? (Isp.) 


12 Pominutėlės grįšiu. (Isp.) 

— Nesu tikras, ar jis yra, — pratarė vyriškis, kurio Sebastijonas niekada 
nepamirš. — Bet pažiūrėsiu. 

— Sebai! — marmuro koridoriumi nuaidėjo balsas. — Kaip miela tave 
matyti, seni, — kalbėjo Brunas spausdamas bičiuliui ranką. — Jau baiminausi, 
kad niekada tavęs nebeišvysiu, jei gandai būtų pasitvirtinę. 

— Kokie gandai? 

— Karlai, būk geras, paprašyk Elenos patiekti arbatą svetainėje. 

Brunas įleido Sebastijoną vidun. Bičkrofte visada viršesnis jausdavosi 
Sebastijonas, o Brunas mielai sutikdavo jam asistuoti. Dabar jie apsikeitė 
vaidmenimis — svečias sekė paskui šeimininką koridoriumi, kol atėjo į 
svetainę. Sebastijonas visada manė, kad augo apsuptas komforto, net 
prabangos, bet tai, ką išvydo žengęs į svetainę, būtų nustebinę net 
karališkosios šeimos narius. Muziejuje eksponuojami visi šie paveikslai, baldai 
1r net kilimai nepasirodytų ne savo vietoje. 

— Kokie gandai? — susinervinęs pakartojo klausimą Sebastijonas, 
sėsdamasis ant sofos kraštelio. 

— Tuoj papasakosiu, — pasakė Brunas, — bet pirmiausia sakyk, kodėl taip 
netikėtai išvažiavai. Vieną akimirką sėdi su Viku ir manimi kabinete, o kitą jau 
dingsti... 

— Nejau direktorius nieko nesakė per rytinį susirinkimą? 

— Nepasakė nė žodelio, todėl viskas atrodė dar paslaptingiau. Aišku, 
kiekvienas turėjo savo nuomonę, bet ir bendrabučio vedėjas, ir Banksas- 
Viljamsas tylėjo kaip žuvys, todėl niekas nežinojo, kas tiesa, o kas — gandai. 
Klausinėjau sesutės, didžiojo žinių šaltinio, tačiau ji nuščiūdavo vos išgirdusi 
tavo vardą. Visai į ją nepanašu. Vikas baiminosi blogiausia, nors, kita vertus, 
jam visada atrodo, kad stiklinė pustuštė. Jis buvo įsitikinęs, kad tave pašalino ir 
daugiau niekada tavęs nebepamatysime, bet aš atsakiau, jog mes visi 
susitiksime Kembridže. 


— Deja, turbūt nesusitiksime, — pratarė Sebastijonas. — Vikas buvo teisus. 

Tada jis papasakojo bičiuliui, kas nutiko po savaitės pradžioje įvykusio 
pokalbio su mokyklos direktoriumi; Brunui neliko abejonių, kad Sebastijonas 
jaučiasi sugniuždytas praradęs vietą Kembridže. 

Sebastijonui baigus pasakoti, Brunas pasakė: 

— Tai štai kodėl Hilis-Bilis trečiadienio rytą, po susirinkimo, mane 
pasikvietė į savo kabinetą. 

— Kokią jis tau paskyrė bausmę? 

— Skyrė rykščių, atėmė mokyklos vyresniojo statusą ir įspėjo, kad būsiu 
laikinai pašalintas, jei nusižengsiu dar kartą. 

— O aš galėjau išsisukti tik laikinai pašalintas, — kalbėjo Sebastijonas, — 
jei Hilis-Bilis nebūtų manęs pričiupęs rūkančio traukinyje į Londoną. 

— Kodėl važiavai į Londoną, jei turėjai bilietą į Bristolį? 

— Ketinau čia pabūti iki penktadienio, o paskutinę semestro dieną grįžti 
namo. Mano mama ir tėtis tik rytoj grįžta iš Jungtinių Valstijų, todėl pamaniau, 
kad jie nieko nė nesužinos. Jei traukinyje nebūčiau sutikęs Hilio-Bilio, būčiau 
išsisukęs. 

— Betjei tu šiandien traukiniu grįši į Bristolį, jie vis tiek nieko nesužinos. 

— Tikrai sužinos, — atsakė Sebastijonas. — Nepamiršk, ką pasakė Hilis- 
Bilis: „Mokyklos taisyklės tau galios iki paskutinės semestro dienos, — jis 
mėgdžiojo direktorių įsitvėręs švarko atlapų. — Jei nors vieną iš jų pažeisi, 
nedvejodamas persigalvosiu dėl tavo vietos Kembridže. Supratai?“ Nepraėjus 
nė valandai po to, kai buvau paleistas iš direktoriaus kabineto, jo panosėje 
pažeidžiau tris taisykles! 

Į kambarį įėjo tarnaitė, nešina maistu nukrautu sidabriniu padėklų; 
Bičkrofte jie nieko panašaus nevalgydavo. 

Brunas aptepė sviestu karštą keksiuką. 

— Žinai, kai atsigersime arbatos, grįžk į savo svečių namus ir pasiimk 
daiktus. Šįvakar galėsi likti čia; mudu nutarsime, kaip tau elgtis toliau. 

— Okaipį tai pažiūrės tavo tėtis? 

— Važiuodamas iš mokyklos namo aš jam pasakiau, kad rugsėjį man 
netektų keliauti į Kembridžą, jei tu nebūtum prisiėmęs kaltės. Jo įsitikinimu, 
man pasisekė, kad turiu tokį draugą; tėtis labai apsidžiaugs, sulaukęs progos 
asmeniškai tau padėkoti. 


— Brunai, jei tu pirmas būtum patekęs Banksui-Viljamsui į nagus, būtum 
pasielgęs taip pat. 

— Ne tai svarbiausia, Sebai. Pirmą jis pričiupo tave, todėl aš išsisukau gavęs 
lupti, o Vikas iš balos išlipo sausas — ir pačiu laiku, nes jis irgi vylėsi pažinti 
Rubę artimiau. 

— Rubę, — pakartojo Sebastijonas. — Ar sužinojai, kas jai nutiko? 

— Ji dingo tą pačią dieną, kaip ir tu. Virėjas man sakė, kad jos daugiau 
nebematysime. 

— Ir tu tebemanai, kad turiu šansų keliauti į Kembridžą? 

Abu vaikinai nutilo. 

— Elena, — pratarė Brunas, kai tarnaitė grįžo nešina didžiuliu vaisiniu 
pyragų, — mano bičiulis grįš į Padingtoną pasiimti daiktų. Gal galėtum 
paprašyti vairuotojo jį nuvežti, o paskui, iki jam grįžtant, paruošti svečių 
kambarį? 

— Deja, vairuotojas ką tik išvyko paimti iš darbo jūsų tėvo. Iki vakarienės jie 
negrįš. 

— Tada tau teks išsikviesti taksi, — pasakė Brunas. — Bet pirmiausia turi 
paragauti vaisinio pyrago. 

— Man vos pakaks pinigų autobusui, ką jau kalbėti apie taksi, — 
sušnabždėjo Sebastijonas. 

— Iškviesiu tau taksi, o sąskaitą apmokės tėvas, — atsakė Brunas imdamas 


peilį pyragui pjauti. 


— Puikios naujienos, — apsidžiaugė ponia Tibet, kai Sebastijonas jai 
papasakojo, kas tą popietę nutiko. — Bet vis tiek turėtum paskambinti tėvams 
ir pasakyti, kur esi. Šiaip ar taip, dar negali būti garantuotas, kad praradai vietą 
Kembridže. 

— Rubę atleido, bendrabučio pirmininkas atsisakė ta tema kalbėtis, net 
seselė, kuri visada uoliai reiškia savo nuomonę, nepratarė nė žodžio. 
Patikėkite, ponia Tibet, į Kembridžą nevažiuosiu. Vis tiek mano tėvai be 
rytojaus iš Amerikos negrįš, todėl net ir norėdamas negalėčiau jiems 
paskambinti. 

Ponia Tibet nebesiginčijo. 


— Na, jei tikrai išeini, — pasakė, — susirink savo daiktus, kad galėčiau 
kambarį išnuomoti kitiems. Jau ir taip teko atsakyti trims klientams. 

— Susisuksiu kiek galėdamas greičiau. 

Sebastijonas išėjo iš virtuvės ir laiptais užlėkė į savo kambarį. Susikrovęs 
daiktus ir sutvarkęs kambarį, jis grįžo pas ponią Tibet ir Dženisę; jos stovėjo 
koridoriuje ir jo laukė. 

— Įsimintina buvo savaitė, tikrai įsimintiną, — atidariusi lauko duris pasakė 
ponia Tibet, — mudvi su Dženise niekada šių dienų nepamiršime. 

— Kai rašysiu atsiminimus, Tibe, jums skirsiu visą skyrių, — pažadėjo 
Sebastijonas, kai jie abu išėjo į gatvę. 

— Pamirši mus ilgai netrukęs, —1lgesingai pratarė ponia Tibet. 

— Nesitikėkite. Pamatysite, jūsų svečių namai taps mano antraisiais 
namais, — Sebastijonas pabučiavo Dženisei į skruostą, paskui stipriai apkabino 
Tibę. — Jūs taip lengvai manimi neatsikratysite, — pridūrė pagaliau lipdamas į 
laukiantį taksi. 

Taksi pajudėjus Itono aikštės link, ponia Tibet ir Dženisė pamojavo. Tibė 
norėjo dar kartą jam pasakyti: „Dėl Dievo, paskambink mamai, vos tik ji grįš iš 
Amerikos“, bet suprato, jog kalbėti būtų beprasmiška. 

— Dženise, eik į septintą kambarį ir pakeisk patalynę, — pasakė ji, kai 
gatvės gale taksi pasuko dešinėn ir dingo iš akių. 

Ponia Tibet greitai grįžo vidun. Jei Sebas nepaskambins motinai, 
paskambins ji. 


Tą vakarą Bruno tėvas nusivedė vaikinus į „Ritz“ vakarienės — ir vėl 
šampanas, pirmąkart Sebastijono ragautos austrės. Donas Pedras — jis 
primygtinai reikalavo, kad Sebastijonas į jį kreiptųsi taip, — dar kartą jam 
padėkojo už tai, kad prisiėmė visą kaltę ir neužkirto Brunui kelio į Kembridžą. 

— Kaip britiška, — nesiliovė kartojęs donas Pedras. 

Brunas sėdėjo įnikęs į maistą ir retai kada įsiterpdavo į pokalbį. Rodėsi, tėvo 
akivaizdoje išgaravo visas pirmykštis jo pasitikėjimas. Tačiau didžiausią 
siurprizą tą vakarą pateikė donas Pedras, atskleisdamas, kad Brunas turi du 
vyresnius brolius — Diegą ir Luisą, — nors pats Brunas niekada nebuvo apie 
juos užsiminęs; broliai, savaime aišku, niekada nebuvo atvažiavę jo aplankyti į 


Bičkrofto abatiją. Sebastijonas norėjo paklausti kodėl, bet nutarė palaukti, kol 
jiedu su Brunu liks vieni. 

— Jie kartu su manimi darbuojasi šeimos versle, — pasakė donas Pedras. 

— O koks jūsų šeimos verslas? — nekaltai paklausė Sebastijonas. 

— Importas ir eksportas, — neaiškindamas smulkmenų atsakė donas 
Pedras. 

Donas Pedras pasiūlė jaunajam svečiui pirmą kubietišką cigarą ir paklausė, 
ką jis ketina daryti, jei į Kembridžą nevažiuos. Užsikosėjęs Sebastijonas 
pratarė: 

— Manau, tada teks ieškotis darbo. 

— Norėtum užsidirbti šimtą svarų grynaisiais? Galėtum šį tą nuveikti 
Buenos Airėse, o mėnesio gale grįžtum į Angliją. 

— Dėkoju, pone, jūs labai dosnus. O ką turėčiau padaryti už tokią didžiulę 
pinigų sumą? 

— Kitą pirmadienį turėtum su manimi nuvykti į Buenos Aires, kelias dienas 
pas mane pagyventi, o paskui laivu „Karalienė Marija“ nugabenti į 
Sautamptoną siuntinį. 

— Bet kodėl aš? Juk tokią paprastą užduotį galėtų įvykdyti ir kuris nors iš 
jūsų darbuotojų. 

— Todėl, kad tame siuntinyje — šeimos relikvija, — nė nemirktelėjęs atsakė 
donas Pedras, — ir man reikia ispaniškai ir angliškai kalbančio žmogaus, 
kuriuo galėčiau pasitikėti. Tavo elgesys, Brunui patekus į bėdą, mane įtikino, 
kad esi toks žmogus, kokio ieškau. — Žvelgdamas į Bruną, jis pridūrė: — Gali 
būti, kad taip aš noriu tau atsidėkoti. 

— Jūs labai malonus, pone, — Sebastijonas negalėjo patikėti savo laime. 

— Norėčiau tau sumokėti dešimties svarų avansą, — kalbėjo donas Pedras, 
traukdamas iš kišenės piniginę. — Likusius devyniasdešimt gausi tą pačią 
dieną, kai grįši į Angliją. 

Jis išėmė 1š piniginės du banknotus po penkis svarus ir pastūmė per stalą. 
Sebastijonas niekada gyvenime nebuvo turėjęs tiek pinigų. 

— Kodėl tau su Brunu šį savaitgalį nepasismaginus? Šiaip ar taip, jūs to 
nusipelnėte. 

Brunas nieko nesakė. 


Kai buvo aptarnautas paskutinis svečias, ponia Tibet paliepė Dženisei 
išsiurbti valgomąjį ir padengti stalus rytojaus pusryčiams, bet prieš tai dar 
priminė suplauti indus; galėtum pamanyti, kad Dženisė niekada nebuvo 
girdėjusi šių nurodymų. Paskui ponia Tibet dingo užlipusi laiptais. Džeisė 
pamanė, kad ji nuėjo į savo kabinetą parengti rytojaus pirkinių sąrašo, bet iš 
tikrųjų šeimininkė atsisėdo prie stalo ir įsistebeilijo į telefoną. Ji įsipylė stiklą 
viskio, nors retai kada taip darydavo neįmigus paskutiniam svečiui, nurijo 
mauką ir nukėlė ragelį. 

— Norėčiau sužinoti telefono numerį, — paprašė ji ir palaukė, kol ragelyje 
pasigirs kitas balsas. 

— Kokia pavardė? — paklausė balsas. 

— Ponas Haris Kliftonas, — atsakė ji. 

— Koks miestas? 

— Bristolis. 

— O adresas? 

— Adreso nežinau, bet jis — žinomas rašytojas, — kalbėjo ponia Tibet, 
mėgindama sudaryti įspūdį, jog gerai jį pažįsta. 

Kiek palaukusi pamanė, kad pokalbis nutrauktas, bet galiausiai vėl 
pasigirdo balsas: 

— Ponia, numeris, kurio prašote, neįtrauktas į telefono abonentų knygą, 
todėl negalėsiu jūsų sujungti, labai gaila. 

— Tačiau reikalas labai svarbus. 

— Atleiskite, ponia, bet negalėčiau jūsų sujungti net ir tada, jei būtumėte 
Anglijos karalienė. 

Ponia Tibet padėjo ragelį. Ji kurį laiką sėdėjo svarstydama, ar yra dar kokių 
nors būdų susisiekti su ponia Klifton. Paskui prisiminė Dženisę ir grįžo į 
virtuvę. 

— Kur tu perki tas knygas plonais viršeliais, kurių niekada nepaleidi iš 
rankų? — paklausė Dženisės. 

— Stotyje, pakeliui į darbą, — atsakė Dženisė, toliau plaudama indus. 

Galvodama apie jos atsakymą, ponia Tibet šveitė viryklę. Galiausiai 
patenkinta savo darbo rezultatu ji nusirišo prijuostę, tvarkingai ją sulankstė, 
paėmė pirkinių krepšį ir pareiškė: 

— Einu į parduotuves. 


Išėjusi iš svečių namų ji nepasuko dešinėn, kaip kas rytą, kai būdavo 
susiruošusi į mėsinę ieškoti gražiausių daniško kumpio gabalų, į daržovių 
krautuvėlę šviežių vaisių ir pas kepėją šilčiausių, ką tik iš krosnies ištrauktų 
duonos kepalų (tačiau ji pirkdavo tik tada, kai kaina būdavo padoriausia). 
Šiandien buvo kitaip. Šiandien ponia Tibet pasuko į kairę ir patraukė link 
Padingtono stoties. 

Ji tvirtai laikė rankinę, nes jau ne kartą buvo įspėta greitai praregėjusių 
svečių, apvogtų, vos šie žengdavo į Londono gatves; šviežiausias pavyzdys — 
Sebastijonas. Vaikinas buvo ne pagal amžių brandus, tačiau vis dar toks 
naivus. 

Perėjusi gatvę ir įsimaišiusi į triukšmingą, stoties link plūstančią praeivių 
minią, ponia Tibet staiga ėmė neįprastai nervintis. Gal todėl, kad dar niekada 
nebuvo lankiusis knygyne. Ji neturėjo laiko skaitymui nuo tada, kai prieš 
penkiolika metų, bombarduojant Ist Endą, buvo užmuštas jos vyras ir dar 
kūdikis sūnelis. Jei jos vaikas būtų išgyvenęs, dabar jam būtų maždaug tiek, 
kiek Sebastijonui. 

Netekusi stogo virš galvos, Tibė išvyko į vakarus — lyg paukštis, ieškantis 
naujų vietų prasimaitinti. Ji pradėjo dirbti „Saugaus prieglobsčio“svečių 
namuose paprasta juodadarbe. Po trejų metų tapo padavėja, o mirus savininkui 
jai teko perimti svečių namus (ne paveldėti), nes bankas ieškojo bet ko, kas 
išpirktų įkeistą namą. 

Ji vos nebankrutavo, tačiau 1951-aisiais Tibę išgelbėjo Britanijos festivalis, į 
Londoną pritraukęs milijoną svečių; viešbutukas pirmą kartą sulaukė pelno. 
Tas pelnas — nors ir nežymiai, — augo sulig kiekvienais metais; dabar namas 
buvo išpirktas, verslas — jos. Tibė vylėsi, kad nuolatiniai klientai jai padės 
išgyventi žiemą; ji jau seniai suprato, jog besikliaujantys atsitiktiniais svečiais 
ilgai netrukę užveria duris. 

Ponia Tibė pakirdo iš užplūdusių minčių ir apsižvalgė po stotį, kol galiausiai 
pamatė „W. H. Smith“ iškabą. Stebėjo ten įeinančius ir išeinančius jau 
užsigrūdinusius keliauninkus. Dauguma nešėsi nusipirkę kokį rytinį laikraštį 
už puspensį, tačiau kiti spietėsi parduotuvės gale, prie knygų lentynų. 

Galiausiai ji pasiryžo įeiti, bet paskui bejėgiškai sustojo knygyno viduryje, 
maišydamasi kitiems ant kelio. Gale knygyno pamačiusi moterį, iš medinio 


vežimėlio į lentynas dėliojančią knygas, Tibė prie jos priėjo, tačiau nekalbino, 
nenorėdama trukdyti. 

Pardavėja pakėlė akis. 

— Kuo galėčiau padėti, ponia? — mandagiai paklausė. 

— Ar esate girdėjusi apie rašytoją Harį Kliftoną? 

— Oo, taip, — atsakė pardavėja. — Jis — vienas iš populiariausių mūsų 
rašytojų. Ar ieškote kokios nors konkrečios knygos? — Ponia Tibet papurtė 
galvą. — Eime pažiūrėti, ką mes čia turime. 

Pardavėja nuėjo į kitą knygyno galą, paskui ją nusekė ir ponia Tibet; 
pardavėja sustojo prie lentynos, virš kurios buvo užrašyta DETEKTYVAI. 
„Viljamo Varviko paslaptys“ stovėjo tvarkingai išrikiuotos viena šalia kitos, tik 
kartkartėmis pasitaikantys tarpai tarp knygų liudijo, kad rašytojas išties 
populiarus. 

— Aišku, — tęsė pardavėja, — turime ir „Kalinio dienoraštų““, ir lordo 
Prestono rašytą biografiją, pavadintą „Paveldimumo principas“ kurioje 
aprašoma intriguojanti Kliftono ir Baringtono palikimo byla. Gal ir jūs ją 
prisimenate? Laikraščiai apie tai rašė ištisas savaites. 

— Kurį pono Kliftono romaną rekomenduotumėte? 

— Kai manęs to paklausia apie bet kurį rašytoją, visada patariu pradėti nuo 
pirmosios knygos, — patarė pardavėja ir paėmė nuo lentynos „Viljamą Varviką 
1r aklo liudytojo bylą“. 

— Ar perskaičiusi tą knygą apie paveldėjimą sužinočiau ką nors daugiau 
apie Kliftonų šeimą? 

— Taip; ta knyga įtraukia ne menkiau nei romanas, — kalbėjo pardavėja 
eidama prie biografijų skyriaus. — Iš viso — trys šilingai, ponia, — pasakė 
duodama Tibei abi knygas. 

Kai prieš pat pietus ponia Tibet grįžo į svečių namus, Dženisė nustebo 
pamačiusi, kad pirkinių krepšiai tušti; ji dar labiau nustebo, kai šeimininkė 
užsirakino savo kabinete ir išėjo tik tada, kai į duris pabeldė potencialus 
klientas. 

Regio Prestono „Paveldimumo principą“ ji perskaitė per dvi dienas ir du 
vakarus; tada ponia Tibet suprato, kad jai teks apsilankyti dar vienoje vietoje, 
kurioje niekada nebuvo lankiusis, tik šįkart teks paaukoti gerokai daugiau 


nervų nei knygyne. 


Pirmadienio rytą Sebastijonas nusileido pusryčiauti anksti, nes norėjo 
pasikalbėti su Bruno tėvu dar prieš šiam išeinant į darbą. 

— Labas rytas, pone, — pasisveikino sėsdamasis prie pusryčių stalo. 

— Labas rytas, Sebastijonai, — atsakė donas Pedras ir padėjo laikraštį. — 
Na, arjau apsvarstei pasiūlymą kartu su manimi vykti į Buenos Aires? 

— Taip, pone, apsvarsčiau. Norėčiau keliauti, jei tik spėčiau. 

— Ne bėda, — atsakė donas Pedras. — Tik pasistenk būti pasirengęs iki 
man grįžtant. 

— Kada išvykstame, pone? 

— Apie penktą. 

— Būsiu pasirengęs, lauksiu jūsų, — atsakė Sebastijonas, ir tada į kambarį 
Įėjo Brunas. 

— Apsidžiaugsi sužinojęs, kad Sebastijonas su manimi keliaus į Buenos 
Aires, — tarė Donas Pedras, kai sūnus atsisėdo. — Mėnesio gale jis grįš į 
Londoną. Pažadėk, grįžus bičiuliui, juo pasirūpinti. 

Brunas jau rengėsi kažką sakyti, bet įėjo Elena ir vidury stalo padėjo padėklą 
su skrebučiais. 

— Ko norėtumėte pusryčiams, pone? — paklausė ji Bruno. 

— Prašyčiau dviejų virtų kiaušinių. 

— Ir aš, — pratarė Sebastijonas. 

— Reikia eiti, — donas Pedras pakilo iš savo vietos stalo gale. — Turiu su kai 
kuo susitikti Bondo gatvėje. — Atsigręžęs į Sebastijoną jis pridūrė: — Pasistenk 
iki penktos susikrauti daiktus ir pasirengti kelionei. Turime spėti, kol potvynis 
nepasibaigė. 

— Nekantrauju keliauti, pone, — Sebastijonas buvo nuoširdžiai 
sujaudintas. 

— Geros dienos, tėti, — palinkėjo Brunas, tėvui einant iš kambario. Jis 
tylėjo, kol neišgirdo užsiveriančių lauko durų, o tada pažvelgė į bičiulį ir 
paklausė: — Ar tu tikras, kad apsisprendei teisingai? 


Ponia Tibet niekaip nesuvaldė virpulio. Ji nebežinojo, ar pajėgs susitvardyti. 
Kai tą rytą svečiai susėdo pusryčiauti, jiems buvo patiekti kietai virti kiaušiniai, 
apdegę skrebučiai ir drungna arbata; galiausiai visą kaltę prisiėmė Dženisė. 


Ponia Tibet jau dvi dienas nėjo apsipirkti, todėl duona buvo sužiedėjusi, vaisiai 
pernokę, o kumpio visai nelikę. Dženisė atsipūtė, kai iš valgomojo išėjo 
paskutinis nepatenkintas svečias. Vienas net atsisakė sumokėti. 

Dženisė nuėjo į virtuvę išsiaiškinti, ar ponia Tibet nesirguliuoja, bet jos 
niekur nesimatė. Dženisė susimąstė, kur ji galėtų būti. 

O ponia Tibet tuo metu važiavo 148-uoju autobusu, vykstančiu į Vaitholą. Ji 1r 
tuo metu nebuvo tikra, ar pavyks įgyvendinti sumanymą. Jeigu jis ir sutiks su ja 
pasimatyti, ką ji pasakys? Apskritai, ar čia jos reikalas? Moteris taip užsigalvojo, 
kad išlipo tik pravažiavusi Vestminsterio tiltą. Ponia Tibet dar kiek užtruko, kol 
kirto Temzę, bet ne todėl, kad kaip turistė būtų žvalgiusis nuo tilto ir grožėjusis 
peizažu. 

Ji buvo kelis kartus persigalvojusi, tačiau galiausiai pasiekė Parlamento 
aikštę, o tada žingsniavo vis lėčiau ir lėčiau, kol sustojo prie Bendruomenių 
Rūmų durų ir ten kaip Loto žmona pavirto druskos stulpu. 

Pagyvenęs  durininkas, įpratęs prie įsibauginusių, pirmą kartą 
Vestminsterio rūmuose besilankančių žmonių, nusišypsojo suakmenėjusiai 
statulai ir paklausė: 

— Gal galiu kuo padėti, ponia? 

— Ar čia turiu eiti, kad susitikčiau su parlamentaru? 

— Esate pranešusi apie savo vizitą? 

— Ne, —atsakė ponia Tibet vildamasi, kad bus išprašyta. 

— Nesijaudinkite, tik nedaugelis būna pranešę. Jums reikia tikėtis, kad 
šiandien jį rasite Parlamente, kad jis bus neužimtas ir galės su jumis susitikti. 
Jei norėtumėte stoti į eilę, mano kolega galėtų jus palydėti. 

Ponia Tibet užlipo laiptais prie pat Vestminsterio rūmų ir atsistojo į ilgą 
tylinčių žmonių eilę. Kai po daugiau nei valandos ji pasiekė eilės priekį, 
prisiminė nepasakiusi Dženisei, kur eina. 

Ją palydėjo; centrinį vestibiulį, kur kitas pareigūnas nuvedė į registratūrą. 

— Laba diena, ponia, — pasisveikino budintis darbuotojas. — Su kuriuo 
parlamentaru norėtumėte susitikti? 

— Su seru Džailzu Baringtonu. 

— Ar esate jorinkėja, ponia? 

Dar viena proga pabėgti, — pamanė ponia Tibet. 

— Ne. Man reikia su juo pasikalbėti asmenišku klausimu. 


— Suprantu, — atsakė raštininkas, tarsi jo apskritai niekas nestebintų. — 
Jei pasakysite savo pavardę, užpildysiu lankytojo kortelę. 

— Ponia Florencija Tibet. 

— O adresas? 

— Prido gatvė trisdešimt septyni, Padingtonas. 

— Apie ką ketinate kalbėtis su seru Džailzu? 

— Apie jo sūnėną Sebastijoną Kliftoną. 

Raštininkas užpildė kortelę ir padavė ją pasiuntiniu. 

— Ar ilgai reikės laukti? — paklausė ji. 

— Paprastai parlamentarai atsiliepia greitai, jei tik yra atvykę. Bet gal 
prisėstumėte, kol lauksite, — pasiūlė jis rodydamas į žalius suolus, sustatytus 
palei centrinio vestibiulio sienas. 

Pasiuntinys nužingsniavo ilgu koridoriumi į Žemuosius Rūmus. Atėjęs į 
parlamentarų vestibiulį, padavė kortelę kolegai, kuris ją nunešė į salę. Salė 
buvo pilna parlamentarų, atėjusių paklausyti iždo kanclerio Piterio Tornikrofto 
pranešimo, kad baigiantis Sueco krizei benzinas nebebus normuojamas. 

Pasiuntinys pamatė serą Džailzą Baringtoną įprastoje vietoje ir padavė 
kortelę sėdinčiajam trečios eilės gale; tada kortelė pradėjo iš lėto keliauti ilgu 
suolų — kiekvienas parlamentaras perskaitydavo parašytą pavardę ir 
perduodavo kortelę kaimynui, kol galiausiai ji pasiekė serą Džailzą. 

Bristolio dokų rajono atstovas įsidėjo kortelę į kišenę gaudydamas spikerio 
žvilgsnį ir pašokdamas tą akimirką, kai užsienio reikalų ministras baigė 
atsakinėti į kažkieno klausimą. 

— Seras Džailzas Baringtonas, — pareiškė spikeris. 

— Gal užsienio reikalų ministras galėtų pasakyti parlamentarams, kaip 
prezidento pareiškimas paveiks britų pramonę, ypač tuos piliečius, kurie dirba 
apsaugos srityje? 

Ponas Selvinas Loidas dar kartą atsistojo ir gniauždamas dokumentų 
aplanką pasakė: 

— Galiu patikinti gerbiamą mielą džentelmeną, kad nuolat bendrauju su 
mūsų ambasadoriumi Vašingtone, ir jis man garantuoja... 

Kai maždaug po keturiasdešimties minučių ponas Loidas atsakė į paskutinį 
klausimą, Džailzas buvo visai pamiršęs kortelę. 


Maždaug po valandos jis su kolegomis gėrė arbatą, išsiėmė piniginę, ir ant 
grindų nukrito kortelė. Jis ją pakėlė, pažvelgė į pavardę, bet tokios ponios Tibet 
neprisiminė. Apvertęs perskaitė, kas ten parašyta, pašoko nuo kėdės, puolė iš 
arbatinės ir bėgo tol, kol pasiekė centrinį vestibiulį melsdamas, kad ji nebūtų 
išėjusi. Prie budinčio raštininko stalelio paprašė pranešti poniai Tibet, kad jau 
gali suja pasikalbėti. 

— Apgailestauju, sere Džailzai, bet toji ponia prieš kelias minutes išėjo. Ji 
sakė turinti grįžti į darbą. 

— Prakeikimas, — pratarė Džailzas apversdamas kortelę ir skaitydamas 
adresą. 

— Į Prido gatvę Padingtone, — Džailzas prie pat Parlamento durų įlipo į 
taksi. — Aš jau vėluoju, — pridūrė, — todėl paspauskit. 

— Turbūt nenorite, kad viršyčiau saugų greių, viršininke, — atsakė 
vairuotojas važiuodamas pro centrinius vartus į Parlamento aikštę. 

Noriu, knietėjo atsakyti Džailzui, bet prikando liežuvį. Sužinojęs, kad ponia 
Tibet išėjo iš Bendruomenių Rūmų, jis paskambino savo svainiui ir papasakojo 
apie keistą paslaptingą raštelį. Pirma Hario reakcija — šokti į traukinį ir 
važiuoti į Londoną, tačiau Džailzas jam patarė neskubėti, nes gali paaiškėti, 
kad žinios netikros. Šiaip ar taip, ramino jį Džailzas, galbūt Sebastijonas jau 
pakeliui į Bristolį. 

Džailzas sėdėjo ant sėdynės kraštelio melsdamas, kad visi šviesoforai degtų 
žalia šviesa, baksnojo vairuotoją persirikiuoti į kitą juostą, kai tik nušvisdavo 
viltis laimėti kelis jardus. Jis niekaip nesiliovė galvojęs apie tai, ką per šias dvi 
dienas Emai ir Hariui teko patirti. Ar jie pasakė Džesikai? Jei pasakė, ji turbūt 
jau sėdi ant laiptelio, nekantriai laukdama grįžtančio Sebastijono. 

Kai taksi sustojo prie trisdešimt septinto namo, taksistas negalėjo 
atsistebėti, kodėl parlamentaras lankosi svečių namuose Padingtone. Bet čia 
jau paties parlamentaro reikalas — jis paliko taksistui dosnių arbatpinigių. 

Džailzas iššoko iš taksi, pribėgo prie durų ir kelis kartus pabeldė belstuku. 
Po kelių akimirkų duris atidarė jauna moteris ir pasakė: 

— Apgailestauju pone, bet kambarių nebeturime. 

— Man kambario nereikia, — atsakė Džailzas. — Tikėjausi pamatyti... — jis 
dar kartą dirstelėjo į kortelę, —... ponią Tibet. 

— Ir kas ją nori matyti? 

— Seras Džailzas Baringtonas. 

— Jei palauksite, sere, aš jai pranešiu, — pasakė moteris ir uždarė duris. 

Džailzas stovėjo gatvėje svarstydamas, ar Sebastijonas visą šį laiką ir gyveno 
vos šimtas jardų nuo Padingtono stoties. Palaukus porą minučių, durys vėl 


atsidarė. 

— Labai atsiprašau, sere Džailzai, — susijaudinusi pasakė ponia Tibet. — 
Dženisė nenutuokė, kas esate. Prašau užeiti į mūsų svetainę. 

Kai Džailzas įsitaisė ant patogios kėdės aukštu atlošu, ponia Tibet jam 
pasiūlė puodelį arbatos. 

— Ne, dėkoju, — atsakė jis. — Nekantrauju išgirsti, ar ką nors žinote apie 
Sebą. Jo tėvai kraustosi iš proto. 

— Neabejoju, vargšeliai, — pratarė ponia Tibet. — Aš jam kelis kartus 
sakiau, kad reikia paskambinti mamai, bet... 

— Bet? — nutraukė ją Džailzas. 

— Ilga istorija, sere Džailzai, tačiau pasistengsiu papasakoti kaip 
įmanydama greičiau. 

Po dešimties minučių pasakojimo ponia Tibet pasakė, jog paskutinį kartą 
Sebastijoną matė lipant į taksi ir važiuojantį į Itono aikštę, o paskui nieko apie 
jį negirdėjusi. 

— Vadinasi, kiek žinote, dabar jis apsistojęs pas savo draugą Bruną 
Martinesą Itono aikštės keturiasdešimt ketvirtame numeryje? 

— Taip, sere Džailzai, bet aš... 

— Esu didžiai jums skolingas, — stodamasis pasakė Džailzas ir išsiėmė 
piniginę. 

— Jūs man nieko neskolingas, sere, — numojo ranka ponia Tibet. — Viską 
dariau dėl Sebastijono, ne dėl jūsų. Bet jei būtų galima jums duoti vieną 
patarimą... 

— Taip, žinoma, — atsakė Džailzas vėl atsisėsdamas. 

— Sebastijonas labai nerimauja, kad tėvai baisiai supyks, jog jis prarado 
galimybę studijuoti Kembridže, ir... 

— Betjis neprarado vietos Kembridže, — nutraukė ją Džailzas. 

— Tai pati geriausia žinia, kokią išgirdau šią savaitę. Verčiau kuo greičiau jį 
suraskite ir viską pasakykite, nes jis nenorės keliauti namo manydamas, kad 
tėvai antjo pyksta. 

— Iškart ir važiuosiu į Itono aikštės keturiasdešimt ketvirtą numerį, — vėl 
stodamasis pasakė Džailzas. 

— Bet prieš jums važiuojant, — nepaleido jo ponia Tibet, — turite žinoti, 
kad jis prisiėmė ir savo draugo kaltę, todėl Brunas Martinesas išvengė Sebo 


bausmės. Sakyčiau, jis nusipelnė paplekšnojimo per petį, o ne priekaištų. 

— Ponia Tibet, jūs — mūsų praradimas; turėtumėte dirbti diplomatijos 
srityje. 

— Ojūs, sere Džailzai, meilikautojas, kaip dauguma parlamentarų. Nors, 
tiesą sakant, mažai jų esu mačiusi, — prisipažino ponia Tibet. — Nebenoriu 
jūsų gaišinti. 

— Dar kartą ačiū. Kai surasiu Sebą ir viską sutvarkysiu, — trečią kartą 
stodamasis kalbėjo Džailzas, — gal sutiksite atvykti į Bendruomenių Rūmus 
išgerti su mumis arbatos? 

— Jūs labai malonus, sere Džailzai. Bet negaliu sau leisti dviejų nedarbo 
dienų per savaitę. 

— Vadinasi, susitiksime kitą savaitę, — pasakė Džailzas, kai ponia Tibet 
atidarė duris ir išlydėjo jį į gatvę. — Atsiųsiu jums automobilį. 

— Labai miela, — atsakė ponia Tibet, — bet... 

— Jokių „bet“. Sebastijonui labai labai pasisekė, kad jis sustojo prie 
trisdešimt septinto numerio. 


Suskambus telefonui donas Pedras perėjo per kambarį, tačiau ragelio 
nepakėlė, kol neįsitikino, kad kabineto durys uždarytos. 

— Tarptautinis skambutis iš Buenos Airių, pone. 

Ragelyje trakštelėjo, ir balsas pratarė: 

— Čia Diegas. 

— Atidžiai klausyk. Viskas savo vietose, įskaitant ir mūsiškį Trojos arklį. 

— Ar nori pasakyti, kad Sotbio aukcionas sutiko... 

— Skulptūra bus įtraukta į parduodamų kūrinių sąrašą mėnesio gale. 

— Vadinasi, mums tereikia kurjerio. 

— Manau, radau idealų žmogų — puikiai kalbantį ispaniškai Bruno klasės 
draugą, kuriam reikia darbo. Dar geriau: jo dėdė — parlamentaras, o vienas iš 
senelių buvo lordas, taigi jis, kaip anglai sako, mėlyno kraujo, dėl to viskas 
klostysis dar sklandžiau. 

— Arjis žino, kodėl jį pasirinkai? 

— Ne. Tai — itin kruopščiai saugoma, mirtina paslaptis, — kalbėjo donas 
Pedras, —leisianti mums laikytis atokiau, kai vykdysime planą. 


— Kadajis atvyksta į Buenos Aires? 

— Jis kartu su manimi išplauks laivu dar šįvakar ir saugiai grįš į Angliją 
gerokai prieš kam nors suuodžiant, ką sumanėme. 

— Kaip manai, ar jis ganėtinai suaugęs tokiam svarbiam darbui? 

— Vaikinas ne pagal amžių brandus; dar svarbiau —jis linkęs rizikuoti. 

— Tikrai idealu. Ar Brunui irgi paskyrei kokį nors vaidmenį? 

— Ne. Kuojis mažiau žinos, tuo bus geriau. 

— Sutinku, — pritarė Diegas. — Ar turiu dar ką nors padaryti iki tau 
atvykstant? 

— Užtikrink, kad krovinys būtų paruoštas gabenti ir tikrai patektų į 
„Karalienę Mariją“ kelionei namo. 

— O kaip banko sąskaitos? 

Dono Pedro mintys nutrūko, kažkam tyliai pabeldus į duris. Atsigręžęs jis 
pamatė į kambarį įėjus; Sebastijoną. 

— Tikiuosi, nesutrukdžiau, pone? 

— Ne ne, — atsakė donas Pedras dėdamas ragelį ir nusišypsodamas 
jaunuoliui, tapusiam paskutine dėlionės detale. 


Džailzas svarstė, ar nevertėtų stabtelėti prie artimiausio telefono automato, 
paskambinti Hariui ir pasakyti, kad rado Sebastijoną ir jau važiuoja jo paimti, 
bet prieš skambindamas norėjo akis į akį susitikti su vaikinu. 

Eismas Parko skersgatvyje buvo labai intensyvus — mašina prie mašinos, — 
o taksi vairuotojas nė nemanė lįsti į kartkartėmis pasitaikančius tarpus, ką jau 
kalbėti apie galimybę prašauti degant geltonai. Džailzas giliai atsikvėpė. Nors 
kelios minutės nieko nepakeis, pagalvojo jis, kai jie pasuko už Haid Parko 
kampo. 

Galiausiai taksi privažiavo prie keturiasdešimt ketvirto Itono aikštės namo; 
Džailzas sumokėjo lygiai tiek, kiek rodė taksi skaitiklis, užlipo laiptais ir 
pabeldė į duris. Jį pasitiko tikras milžinas ir nusišypsojo, tarsi jau seniai būtų jo 
laukęs. 

— Kuo galėčiau padėti, pone? 

— Ieškau savo sūnėno Sebastijono Kliftono; kiek suprantu, jis vieši pas savo 
draugą Bruną Martinesą. 


— Jis čia buvo, pone, — mandagiai atsakė liokajus, — bet maždaug prieš 
dvidešimt minučių jie išvažiavo į Londono oro uostą. 

— Ar žinote, kada jie išskrenda? — paklausė Džailzas. 

— Nenutuokiu, sere Džailzai. 

— Okurjie skrenda? 

— Nepaklausiau. 

— Dėkoju, — atsakė Džailzas. 

Senas vilkas kriketo mušėjas iškart pajuto kliūtį. Atsigręžęs jis ėmė žvalgytis 
kito taksi; durys užsidarė. Pastebėjęs geltoną žiburiuką, ėmė stabdyti; 
automobilis akimirksniu apsisuko jo paimti. 

— Į Londono oro uostą, — pratarė Džailzas, mikliai sėsdamas į galą. — Jei 
mane nuvešite per keturiasdešimt minučių, sumokėsiu dvigubai tiek, kiek 
rodys skaitiklis. 

Taksi pajudėjus, atsilapojo keturiasdešimt ketvirto durys 1r laiptais nulėkė 
įnirtingai mojuojantis jaunuolis. 

— Sustokite! — suriko Džailzas. Taksi suspiegęs sustojo. 

— Apsispręskite, viršininke. 

Jaunuoliui pribėgus Džailzas nuleido langelį. 

— Esu Brunas Martinesas, — kalbėjo vaikinas. — Jie nuvažiavo ne į oro 
uostą. Dabar jie pakeliui į Sautamptoną ir išplauks laivu „Pietų Amerika“. 

— Kadajie išplaukia? — paklausė Džailzas. 

— Per paskutinį potvynį, apie devintą vakaro. 

— Ačiu, — padėkojo Džailzas. — Pasakysiu Sebastijonui, kad... 

— Ne, pone, nereikia, labai prašau, — pasakė Brunas. — Kad ir kas būtų, 
nesakykite mano tėvui, kad su manimi kalbėjotės. 

Nė vienas iš jų nepamatė, kad pro keturiasdešimt ketvirtuoju numerių 
pažymėto namo langą kai kas juos stebi. 


Sebastijonui patiko sėdėti „Rolls-Royce“ gale, bet jis nustebo, kai 
automobilis sustojo Batersyje. 

— Ar esi skridęs sraigtasparniu? 

— Ne, pone. Dar niekada neskridau jokiu lėktuvu. 


— Sutaupysime dvi kelionės valandas. Jei sa manimi dirbsi, greitai suprasi, 
kad laikas — pinigai. 

Sraigtasparnis šovė į dangų, pasuko dešinėn ir nuskrido pietų kryptimi, 
Sautamptono link. Sebastijonas žvelgė į automobilius vakarėjančiose gatvėse, 
sraigės greičiu šliaužiančius iš Londono. 


— Nenuvažiuosiu iki Sautamptono per keturiasdešimt minučių, viršininke, 
— atsakė taksistas. 

— Suprantama, — sutiko Džailzas, — bet jei nugabensite mane į uostą 
prieš išplaukiant „Pietų Amerikai“, vis tiek sumokėsiu dvigubai. 

Taksistas movė pirmyn lyg iš aptvaro paleistas grynakraujis žirgas ir iš 
paskutiniųjų stengėsi aplenkti kitus automobilius; jis lenkė ir dviaukščius 
autobusus, važiavo šoninėmis gatvelėmis, apie kurias Džailzas nė nežinojo, vėl 
įsukdavo į didesnes gatves, nepaisydamas užsižiebiančio raudono šviesoforo. 
Tačiau vis tiek prireikė valandos, kol pasiekė Vinčesterio gatvę, tačiau ten vyko 
kelio darbai ir automobiliai buvo išsirikiavę į vieną 1lgą eilę, kurios judėjimo 
greitis priklauso nuo lėčiausio vairuotojo norų. Džailzas pažvelgė pro langą, bet 
nepamatė, kad kas nors tame kelyje darbuotųsi. 

Džailzas nuolat dirsčiojo į laikrodį, tačiau vienodai sparčiu greičiu keliavo tik 
minutinė rodyklė, ir sulig kiekviena minute darėsi vis mažiau tikėtina, kad į 
uostą jie atvyks prieš devintą. Džailzas meldėsi, kad laivas užgaištų dar kelias 
minutes, nors suprato, jog kapitonas sau neleis neišnaudoti potvynio. 

Džailzas atsilošė ir susimąstė apie Bruno žodžius. Kad ir kas būtų, 
nesakykite mano tėvui apie šį pokalbį. Sebastijonas gal ir galėjo pats to 
paprašyti. Džailzas vėl pažvelgė į laikrodį: pusė aštuntos. Kaip liokajus galėjo 
taip apsirikti, sakydamas, kad jie — pakeliui į Londono oro uostą? Be 
penkiolikos aštunta. Tas žmogus tikrai nepadarė jokios klaidos, nes į jį kreipėsi 
„sere Džailzai“, nors niekaip negalėjo žinoti, kad Džailzas tuoj tuoj išdygs ant 
jų durų slenksčio. Nebent... Aštunta valanda. O kai jis pasakė „jie išvažiavo į 
Londono oro uostą“, kokį kitą žmogų turėjo omenyje? Bruno tėvą? Penkiolika po 
aštuntos. Džailzas niekaip nerado atsakymų nė į vieną klausimą; galiausiai 
taksi išsuko iš Vinčesterio gatvės ir nušvilpė dokų link. Pusė devintos. Jis liovėsi 


būgštauti ir ėmė galvoti, ką reikės daryti, jei vis dėlto atvyks į uostą dar prieš 
laivui pakeliant inkarą. Be penkiolikos devinta. 

— Greičiau! — ragino Džailzas, nors nujautė, kad vairuotojas 1r taip 
nuspaudęs pedalą iki galo. 

Galiausiai jis pamatė didžiulį laivą; sulig kiekviena minute tam laivui vis 
didėjant ir didėjant, Džailzas mėgino patikėti, kad suspės. Tačiau tada jis 
išgirdo garsą, kurio mirtinai bijojo — tris garsius, pratisus rūko sirenos 
pliūpsnius. 

— Laikas ir potvynis nelaukia, — pratarė vairuotojas. 

Tą akimirką tokios pastabos Džailzui reikėjo mažiausiai. 

Taksi sustojo prie „Pietų Amerikos“ borto, bet keleivių trapas jau buvo 
pakeltas, lynai atrišti, kad laivas neskubėdamas galėtų išplaukti iš uosto ir 
leistis į atvirą jūrą. 

Džailzas bejėgiškai stebėjo, kaip du vilkikai — tarsi skruzdėlės dramblį — 
lydi laivą vartų link. 

— Į uosto viršininko kontorą! — suriko Džailzas nenutuokdamas, kur ji 
galėtų būti. Vairuotojui teko du kartus sustoti ir klausti kelio, kol galiausiai 
privažiavo prie vienintelio visame uoste pastato, kurio langai vis dar švietė. 

Džailzas iššoko iš taksi ir įsiveržė į uosto viršininko kabinetą nė nepabeldęs. 
Kabinete jis pamatė tris nustebusius vyrus. 

— Kas jūs? — griežtai paklausė uosto vadovybės uniforma vilkintis vyriškis; 
jo švarką puošė daugiau auksinių juostelių nei kolegų drabužius. 

— Seras Džailzas Baringtonas. Tuo laivu plaukia mano sūnėnas, — kalbėjo 
jis rodydamas pro langą. — Ar galėčiau kaip nors jį išlaipinti? 

— Nemanau, sere, nebent kapitonas panorėtų sustabdyti laivą ir leistų jam 
persėsti į vieną iš mūsų lydinčių laivų, nors labai tuo abejočiau. Bet aš 
pamėginsiu. Kokia keleivio pavardė? 

— Sebastijonas Kliftonas. Jis dar nepilnametis, jo tėvo nurodymu turiu 
išlaipinti jį iš laivo. 

Uosto viršininkas paėmė mikrofoną ir prietaisų skydelyje ėmė sukioti 
kažkokias rankenėles, mėgindamas susisiekti su laivo kapitonu. 

— Nenorėčiau jums suteikti per daug vilčių, — pasakė jis, — bet mudu su 
kapitonu kartu tarnavome Karališkajame kariniame jūrų laivyne, todėl... 

— „Pietų Amerikos“ kapitonas klauso, — pasigirdo labai angliškas balsas. 


— Čia Bobas Voltersas, kapitone. Iškilo keblumų; būčiau dėkingas už jūsų 
pagalbą, — pasakė uosto viršininkas, prieš perduodamas Džailzo prašymą. 

— Įprastomis aplinkybėmis mielai padėčiau, Bobai, — atsakė kapitonas, bet 
laivu plaukia ir pats savininkas, todėl turėsiu paprašyti jo leidimo. 

— Dėkoju, — vienu balsu atsakė Džailzas ir viršininkas, kai kapitonas baigė 
kalbėti. 

— Ar būna taip, kad jūsų žodis tampa svarbesnis nei kapitono? — jiems 
laukiant paklausė Džailzas. 

— Tik tol, kol laivas uosto teritorijoje. Kai tik jis praplaukia šiaurinį švyturį ir 
įplaukia į Lamanšą, mano žodis nieko nebereiškia. 

— Tačiaujūs galite duoti kapitonui įsakymą, kol laivas uosto teritorijoje? 

— Taip, pone, bet nepamirškite, kad čia — užsienio laivas, o mes nenorime 
sukelti diplomatinio incidento; taigi nenorėčiau įsakinėti kapitonui, nebent 
būčiau garantuotas, jog vykdomas nusikaltimas. 

— Kodėl jie taip gaišuoja? — slenkant minutėms nerimavo Džailzas. 

Staiga vidaus telefonas sutraškėjęs prabilo: 

— Atleiskite, Bobai. Savininkas nenori patenkinti prašymo, nes mes jau prie 
uosto ribos ir tuoj įplauksime į Lamanšą. 

Džailzas čiupo iš uosto viršininko mikrofoną. 

— Kalba Džailzas Baringtonas. Prašau pakviesti savininką. Noriu 
asmeniškai su juo pasikalbėti. 

— Atleiskite, sere Džailzai, — atsakė kapitonas, — bet ponas Martinesas 
nuėjo nuo tiltelio į savo kajutę, palikęs griežtą nurodymą jo netrukdyti. 


Haris Kliftonas 

Haris manė, kad niekas nepranoks pasididžiavimo, kuris užplūdo išgirdus, 
kad Sebastijonui skiriama stipendija studijoms Kembridže. Jis klydo. Haris 
lygiai taip pat didžiavosi tada, kai jo žmona lipo scenos laipteliais iš Stanfordo 
universiteto prezidento Voleso Sterlingo rankų atsiimti verslo diplomo su 
pagyrimu. 

Haris geriau nei kas kitas žinojo, kiek Ema turėjo paaukoti, kad įvykdytų 
aukštus reikalavimus, kuriuos profesorius Feldmanas kėlė tiek sau, tiek savo 
studentams; beje, kaip paaiškėjo bėgant metams, iš Emos jis tikėjosi dar 
daugiau nei iš kitų. 

Kai skambant šiltiems plojimams ji nulipo nuo scenos apsisiautusi mėlyna 
mantija, kaip ir kiti prieš ją lipę studentai smagiai metė studentišką kepurę į 
viršų tarsi sakydama: studentiškos dienos jau praeityje. Ema tegalėjo svarstyti, 
ką apie tokį trisdešimt šešerių metų anglų ledi viešą elgesį būtų pasakiusi jos 
mama. 

Hario žvilgsnis nuo Emos nukrypo į žymųjį verslo studijų profesorių, sėdint 
scenoje vos už poros kėdžių nuo universiteto prezidento. Sairusas Feldmanas 
nė nesistengė slėpti jausmų, kai į sceną užlipo geriausia jo studentė. Jis pirmas 
atsistojo plodamas Emai, paskutinis atsisėdo baigęs ploti. Haris dažnai 
stebėdavosi, kaip jo žmonai pavyksta taip subtiliai priversti galingus vyrus — 
nuo Pulicerio premijos laimėtojų iki kompanijų vadovų — paklusti jos valiai; jos 
motina irgi turėjo šią dovaną. 

Kaip Elžbieta šiandien didžiuotųsi savo dukra... tačiau ne menkiau Ema 
didžiavosi ir Hario motina — Meisė įveikė tokį pat sunkų kelią, kad šalia 
pavardės galėtų prirašyti bakalauro laipsnį žyminčias raides. 

Iš vakaro Haris ir Ema vakarieniavo su profesoriumi Feldmanu ir auksinės 
kantrybės jo žmona Elena. Feldmanas negalėjo atplėšti nuo Emos akių ir net 
pasiūlė jai grįžti į Stanfordą ir jam vadovaujant parašyti daktaro disertaciją. 


— O kaip vargšelis mano vyras? — pratarė Ema įsikibdama Hariui į 
parankę. 

— Jam teks išmokti porą metų gyventi be tavęs, — Feldmanas nė nemėgino 
slėpti, ką turi omenyje. 

Daugelis smarkesnių anglų vyriokų, išgirdę tokį žmonai pateiktą pasiūlymą, 
būtų pylę Feldmanui į nosį, o ne tokioms tolerantiškoms žmonoms kaip ponia 
Feldman būtų atleista už inicijuotą skyrybų procesą, kaip kad padarė trys jos 
pirmtakės. Haris tik nusišypsojo, o ponia Feldman dėjosi nieko nepastebėjusi. 

Haris sutiko su Emos pasiūlymu iškart po ceremonijos skristi į Angliją; ji 
norėjo grįžti į dvarą dar prieš Sebastijonui parvykstant iš Bičkrofto. Jų sūnus — 
jau nebe mokinukas, svarstė Ema; vos už trijų mėnesių jis bus studentas. 

Kai baigėsi diplomų teikimo ceremonija, Ema vaikščiojo po pievelę 
džiaugdamasi šventiška atmosfera, pažindindamasi su studijų draugais, kurie 
kaip ir ji nesuskaičiuojamas valandas vieni patys mokėsi tolimiausiuose 
kampeliuose ir tik dabar pirmą kartą vieni kitus pamatė. Susipažino 
studijavusiųjų vyrai ar žmonos, buvo parodytos šeimos nuotraukos, pasikeista 
adresais. 

Šeštą valandą, kai padavėjai ėmė lankstyti sudedamąsias kėdes, rankioti 
tuščius šampano butelius ir paskutines lėkštes, Haris pasiūlė grįžti į viešbutį. 

Ema nesiliovė plepėjusi jiems grįžtant į Fermontą, kraunantis daiktus, taksi 
važiuojant į oro uostą ir laukiant pirmos klasės salėje. Vos įlipusi į lėktuvą, 
susiradusi vietą ir prisisegusi saugos diržą, ji užsimerkė ir iškart giliai užmigo. 


— Tu kalbi kaip malonus pusamžis žmogus, — pasakė Ema, kai iš Londono 
oro uostojie leidosi į ilgą kelią namo. 

— Aš ir esu pusamžis, — pripažino Haris. — Man trisdešimt septyneri; dar 
baisiau, kad jaunos moterys į mane pradėjo kreiptis „pone“. 

— Na, aš nesijaučiu pusamžė, — kalbėjo Ema studijuodama žemėlapį. — 
Prie šviesoforo suk į dešinę ir atsidursi Didžiajame Bato kelyje. 

— Todėl kad gyvenimas tau tik prasideda. 

— Ką turi galvoje? 

— Tai, ką pasakiau. Tu ką tik gavai diplomą, tapai Baringtono kompanijos 
tarybos nare, vadinasi, tau atsivėrė visai naujas gyvenimas. Sutikime, prieš 


dvidešimt metų nei viena, nei kita nebūtų buvę įmanoma. 

— O man pavyko tai pasiekti tik todėl, kad Sairusas Feldmanas ir Rosas 
Bačananas — išsilavinę žmonės, moteris vertinantys kaip sau lygias. Ir 
nepamiršk, mudu su Džailzųu turime dvidešimt du procentus kompanijos 
akcijų, o Džailzas niekada nerodė nė menkiausio susidomėjimo kompanijos 
tarybos darbu. 

— Gal ir taip, bet jei gerai dirbsi, gal įtikinsi pirmininką sekti Roso 
pavyzdžiu. 

— Nejuokauk. Prireiks dešimtmečių, kol kompetentingos moterys įgis teisę 
pakeisti nekompetentingus vyrus. 

— Na, melskimės, kad nors Džesikai taip nebūtų. Viliuosi, baigusi mokyklą 
ji turės ir kitokių tikslų — ne tik išmokti gaminti ir susirasti tinkamą kandidatą 
vedyboms. 

— Manai, mano tikslai tokie ir tebuvo? 

— Jei tokie ir tebuvo, nepasiekei nei vieno, nei kito, — atsakė Haris. — Ir 
nepamiršk, kad mane pasirinkai būdama vienuolikos. 

— Dešimties, — pataisė jį Ema. — Bet tau prireikė septynerių metų tai 
išsiaiškinti. 

— Šiaip ar taip, — kalbėjo Haris, — nereikia manyti, kad vien todėl, jog 
mums buvo pasiūlytos vietos Oksforde, o Greisė dėstytojauja Kembridže, tokį 
pat kelią pasirinks ir Džesika. 

— Ir kodėl turėtų, būdama tokia talentinga? Žinau, ji žavisi Sebo 
pasiekimais, bet jos autoritetai — Barbara Hepvert ir kažkokia Merė Kasat“, 
todėl ir svarstau, kokios jai galėtų atsiverti galimybės, — Ema vėl pažvelgė į 
žemėlapį. — Maždaug už pusės mylios suk į dešinę. Turėtų būti nuoroda į 
Ridingą. 

— Ką judvi rezgate man už nugaros? — paklausė Haris. 

— Jei Džesika tikrai talentinga, ojos dailės mokytoja mane tikina, jog taip ir 
yra, mokykla jai siūlys kreiptis į Karališkąjį meno koledžą, Sleido vaizduojamojo 
meno mokyklą. 

— Ar tik Sleide nesimokė panelė Filding? 

— Taip, ir ji nuolat man primena, kad būdama penkiolikos Džesika piešia 
kur kas geriau, nei piešė ji paskutiniais studijų metais. 

— Ar ne per aukštai šokama? 


— Tipiška vyro reakcija. Tiesą sakant, panelė Filding tenori, kad Džesika 
išnaudotų savo potencialą. Panelė Filding džiaugtųsi, jei Džesika būtų pirmoji 
„Red Maids“ mokinė, laimėjusi vietą Karališkajame koledže. 

— Vėl pasikartotų tas pats, — atsakė Haris, — nes Sebas — pirmas 
Bičkrofto abatijos vaikinas, laimėjęs aukščiausio lygio Kembridžo stipendiją. 

— Pirmas po 1922-ųjų, — pataisė jį Ema. — Pamatęs posūkį suk į kairę. 

— Baringtono kompanijos taryboje turėtum būti mylima, — vykdydamas jos 
nurodymus, kalbėjo Haris. — Beje, jei pamiršai, primenu: kitą savaitę pasirodo 
naujausia mano knyga. 

— Ar tave siųs į kokias nors įdomias vietas tos knygos reklamuoti? 

— Penktadienį kalbėsiu per literatūrinę popietę Yorkshire Post; man sakė, 
kad parduota tiek daug bilietų, jog renginį teko perkelti iš vietinio viešbučio į 
Jorko hipodromą. 

Pasilenkusi Ema pakštelėjojam į skruostą. 

— Sveikinu, mielasis! 

— Deja, aš čia niekuo dėtas; nesu vienintelis dalyvis. 

— Pasakyk konkurento pavardę, ir aš jį nudėsiu. 

— Konkurentės pavardė Agata Kristi. 

— Vadinasi, Viljamas Varvikas pagaliau metė iššūkį Erkiuliui Puaro? 

— Dar nemanyčiau. Bet ponia Kristi yra parašiusi keturiasdešimt devynis 
romanus, o aš baigiau tik penktą. 

— Gal parašęs keturiasdešimt aštuntąjį ją pasivysi. 

— Turėčiau jaustis labai patenkintas. Na, o kol aš klajosiu po šalį, 
mėgindamas patekti į geriausiųjų sąrašus, ką veiksi tu? 

— Pažadėjau Rosui užsukti į jo kabinetą pirmadienį. Mėginsiu jį įtikinti 
nepradėti „Bakingamo“ statybų. 

— Kodėl? 

— Kai keleiviai taip sparčiai keičia įpročius rinkdamiesi lėktuvus, dabar 
tikrai ne metas rizikuoti investuojant didžiulius pinigus į prabangaus laivo 
statybą. 

— Suprantu tavo būgštavimus, nors pats į Niujorką mieliau plaukčiau nei 
skrisčiau. 

— Todėl, kad esi pusamžis, — Ema paplekšnojo jam per koją. — Taip pat 
pažadėjau Džailzui užsukti į Baringtonų namus ir patikrinti, ar Marsdenas bus 


viską parengęs savaitgaliui, kai Džailzas atvažiuos kartu su Gvinete. 

— Marsdenas jų lauks daugiau nei pasirengęs. 

— Kitais metais jam sukaks šešiasdešimt; žinau, jis mąsto apie pensiją. 

— Nebus lengva jį pakeisti, — pasakė Haris, kai jie pravažiavo pirmą 
nuorodą į Bristolį. 

— Gvinetė nenori, kad jį kas nors pakeistų. Ji sako, jog Džailzui pats metas 
pradėti gyventi dvidešimto amžiaus antros pusės ritmu. 

— Ką ji tuo nori pasakyti? 

— Ji mano, kad po kitų rinkimų vyriausybę sudarys leiboristai, o kadangi 
galima beveik garantuoti, jog Džailzas taps ministru, ji ketina parengti jį toms 
pareigoms — jokių lepinimų tarnų paslaugomis. Ateityje ji mato vienintelius 
jam dirbančius žmones — valstybės tarnautojus. 

— Džailzui pasisekė, kad sutiko Gvinetę. 

— Arjam ne metas pasipiršti vargšei merginai? 

— Metas, bet jis vis dar neatsigauna po patirties su Virginija; nemanau, ar 
yra pasirengęs antrai santuokai. 

— Verčiau tegu paskuba, nes tokios moterys kaip Gvinetė nesimėto, — 
pasakė Ema, vėl žvelgdama į žemėlapį. 

Haris aplenkė sunkvežimį. 

— Vis dar negaliu priprasti prie minties, kad Sebas —jau ne mokinys. 

— Ar turi ką nors suplanavęs pirmam savaitgaliui namuose? 

— Maniau, gal rytoj jį nusivešiu į County Ground aikštę pažiūrėti, kaip 
Glosteršyras žaidžia prieš Blekhitą. 

Ema nusijuokė. 

— Pradėsi jį grūdinti ugdydamas kantrybę — versdamas žiūrėti, kaip 
žaidžia komanda, kuri dažniau pralaimi nei laimi. 

— O kitą savaitę gal kurį vakarą nueitume į Old Vic teatrą, — pridūrė Haris 
nepaisydamas Emos pastabos. 

— Ką rodo? 

— „Hamletą“. 

— Kas vaidina princą? 

— Jaunas aktorius, kurio pavardė O'Tulis; Sebas sako, jog jis — jėga, nors 
gerai nežinau, ką tai reiškia. 


— Nuostabu, kad vasarą Sebas bus su mumis. Gal prieš jam išvykstant į 
Kembridžą mums reikėtų surengti šventę? Suteiktume galimybę susipažinti su 
merginomis. 

— Merginoms laiko jis turės daugiau nei pakankamai. Vis dėlto, manau, 
labai negerai, kad vyriausybė panaikino karo prievolę. Sebas būtų puikus 
karininkas, be to, išmoktų jausti atsakomybę už kitus. 

— Ne, tu ne pusamžis, — pasakė Ema, kai jie įsuko į savo kelią, — tu 
neabejotinai priešistorinis. 

Haris nusijuokė, sustabdė automobilį prie dvaro; jis apsidžiaugė pamatęs 
ant viršutinio laiptelio sėdinčią ir jų laukiančią Džesiką. 

— Kur Sebas? — išlipusi iš automobilio ir apsikabinusi Džesiką pirmiausia 
paklausė Ema. 

— Vakar jis negrįžo iš mokyklos. Gal jis nuvažiavo tiesiai į Baringtonų 
namus ir pernakvojo pas dėdę Džailzą? 

— Maniau, kad Džailzas Londone, — pasakė Haris. — Paskambinsiu jam ir 
paklausiu, ar jiedu negali pas mus atvažiuoti vakarieniauti. 

Haris užlipo laiptais ir įėjo vidun. Koridoriuje nukėlęs telefono ragelį, 
surinko vietinį numerį. 

— Mes jau grįžome, — pasakė išgirdęs Džailzo balsą. 

— Sveikas sugrįžęs namo, Hari. Ar gerai sekėsi Valstijose? 

— Geriau nė būti negalėjo. Savaime suprantama, Ema buvo ceremonijos 
„vinis“. Man atrodo, Feldmanas nori, kad ji taptų penktąja jo žmona. 

— Na, privalumai būtų akivaizdūs, — atsakė Džailzas. — Tas žmogus 
nesivelia į ilgalaikius santykius, o kadangi gyvena Kalifornijoje, pabodus 
nesunkiai galėtų išsiskirti. 

Haris nusijuokė. 

— Beje, ar Sebas pas tave? 

— Ne, jo nėra. Tiesą sakant, jau senokai Sebo nemačiau. Bet neabejoju, kad 
jis kur nors netoliese. Kodėl tau nepaskambinus į mokyklą ir neišsiaiškinus, ar 
jis dar ten? Kai išsiaiškinsi kur jis, paskambink, nes turiu tau naujienų. 

— Gerai, paskambinsiu, — atsakė Haris. Jis padėjo ragelį ir telefonų 
knygoje surado direktoriaus numerį. — Nesijaudink, mieloji, Sebas jau ne 
mokinukas, juk pati nuolat kartoji, — pasakė išvydęs sunerimusį Emos žvilgsnį. 
— Neabejoju, kad išgirsime paprastą paaiškinimą. 


Haris surinko Bičkrofto numerį 117 ir laukdamas, kol kas nors atsilieps, 
apkabino žmoną. 

— Kalba daktaras Banksas-Viljamsas. 

— Skambina Haris Kliftonas. Direktoriau, atleiskite, kad trukdau pasibaigus 
mokslo metams, bet gal numanote, kur galėtų būti mano Sebastijonas. 

— Nenutuokiu, pone Kliftonai. Jo nemačiau nuo to laiko, kai praėjusią 
savaitę jis buvo laikinai pašalintas. 

— Laikinai pašalintas? 

— Deja, pone Kliftonai. Gaila, tačiau neturėjau kito pasirinkimo. 

— Betjąjis padarė, kad to nusipelnė? 

— Kelis nedidelius nusižengimus, įskaitant ir rūkymą. 

— O didelių nusižengimų nepadarė? 

— Jis buvo užtiktas darbo kambaryje geriantis su virtuvės darbuotoja. 

— Ir už tai buvo nutarta jį laikinai pašalinti? 

— Galėjau ir užsimerkti, nes tai nutiko paskutinę mokslo metų savaitę, bet, 
deja, jie abu buvo be drabužių. 

Haris susilaikė nenusijuokęs ir džiaugėsi, kad Ema negirdi, ką kalba 
direktorius. 

— Kai kitą dieną jis pas mane atėjo, pasakiau, jog viską apsvarstęs ir 
pasitaręs su bendrabučio vedėju supratau, kad neturiu iš ko rinktis ir privalau jį 
laikinai pašalinti. Tada padaviau jam laišką, kurį jis turėjo įteikti jums. 
Akivaizdu, kad to nepadarė. 

— Bet kurjis galėtų būti? — paklausė Haris jau sunerimdamas. 

— Nenutuokiu. Galiu pasakyti tik tiek, kad bendrabučio vedėjas jam nupirko 
trečios klasės bilietą iki Temple Meads stoties; maniau, daugiau Sebastijono 
nebepamatysiu. Deja, tą popietę turėjau vykti į Londoną ir dalyvauti Senbuvių 
klubo vakarienėje; nustebau išvydęs jį važiuojantį tuo pačiu traukiniu. 

— Ar paklausėte, kodėl jis važiuoja į Londoną? 

— Bučiau paklausęs, — sausai atsakė direktorius, — jei Sebastijonas nebūtų 
išėjęs Iš vagono tą pačią akimirką, kai pamatė mane. 

— Kodėl jis turėjo išeiti? 

— Gal todėl, kad rūkė; prieš tai buvau jį įspėjęs, jog jei sulaužys dar daugiau 
taisyklių iki semestro pabaigos, bus išmestas iš mokyklos. Sebastijonas labai 


gerai žinojo, kad taip nutikus paskambinsiu Kembridžo priėmimo kuratoriui ir 
rekomenduosiu atimti iš jo stipendiją. 

— Taip ir padarėte? 

— Ne, nepadariau. Už tai turite dėkoti mano žmonai. Jei būčiau daręs taip, 
kaip ketinau, Sebastijonas jau būtų išmestas ir praradęs vietą Kembridže. 

— Dėl to, kad rūkė, nors net nebuvo mokyklos teritorijoje? 

— Tai — ne vienintelis nusižengimas. Jis važiavo pirmos klasės vagone, 
nors pirmos klasės bilietui pinigų neturėjo, o anksčiau pamelavo bendrabučio 
vedėjui važiuosiąs į Bristolį. Šių prasižengimų, jei neminėsime visų 
ankstesnių, man būtų tikrai pakakę, kad įsitikinčiau, jog Sebastijonas nevertas 
vietos mano senajame universitete. Neabejoju, dar pasigailėsiu tokio savo 
atlaidumo. 

— Tada jį paskutinį kartą ir matėte? — stengdamasis likti ramus paklausė 
Haris. 

— Taip, ir tikrai daugiau nenoriu matyti, — sausai atsakė direktorius ir 
padėjo ragelį. 

Haris papasakojo Emai, ką išgirdo iš direktoriaus, tik neminėjo nutikimo su 
virtuvės darbuotoja. 

— Bet kurjis dabar galėtų būti? — nerimavo Ema. 

— Pirmiausia paskambinsiu Džailzui ir viską papasakosiu, o tada 
nuspręsime, ką toliau daryti. 

Haris vėl pakėlė ragelį ir šiek tiek užtruko, kol kone pažodžiui atkartojo 
pokalbį su direktoriumi. 

Džailzas kelias akimirkas patylėjo. 

— Nesunku įsivaizduoti, kas dėjosi Sebo galvoje, kai traukinyje pamatė su 
Banksą-Viljamsą. 

— Prakeikimas, nieko nesuprantu, — pratarė Haris. 

— Įsivaizduok jo vietoje save, — kalbėjo Džailzas. — Sebas mano, kad jis jau 
išmestas iš mokyklos ir praradęs vietą Kembridže, nes be leidimo važiuodamas 
į Londoną direktoriaus buvo užkluptas rūkantis. Manau, pats nujauti, kad jis 
bijo grįžti namo ir susitikti su tavimi ir Ema. 

— Na, šitai — ne bėda, bet mums vis tiek reikia jį rasti ir viską jam 
papasakoti. Jei iškart važiuočiau į Londoną, ar galėčiau apsistoti Smito aikštėje? 


— Aišku, galėtum, bet tau, Hari, visai nereikia ten važiuoti. Turėtum likti su 
Ema dvare. Aš vyksiu į Londoną; tada abu žinosim, pasirodė jis pas vieną kurį 
ar nepasirodė. 

— Bet judu su Gvinete sutarėte drauge praleisti savaitgalį, gal pamiršai? 

— O Sebas —vis dar mano sūnėnas, gal pamiršai? 

— Ačiu, — padėkojo Haris. 

— Paskambinsiu, kai tik nuvyksiu į Londoną. 

— Sakei, turi naujienų? 

— Nieko svarbaus. Na, ne taip svarbu, kaip surasti Sebą. 


Tą patį vakarą Džailzas išvažiavo į Londoną; atvykęs į namus Smito aikštėje 
jis iš šeimininkės sužinojo, kad Sebastijonas nebuvo pasirodęs. 
į Skotland Jardą. Šis kalbėjo reikšdamas nuoširdžią užuojautą, bet pasakė, kad 
Londone kasdien po tuziną vaikų paskelbiami dingusiais be žinios; daugelis 
būna gerokai jaunesni už Sebastijoną. Mieste, kuriame gyvena aštuoni 
milijonai žmonių, ieškoti tokio vaiko yra tas pats, kaip ieškoti adatos šieno 
kupetoje. Bet paskui jis pažadėjo, kad įspės visas Londono policijos nuovadas. 

Haris ir Ema iki gilios nakties skambino Sebastijono močiutei Meisei, tetai 
Greisei, Dikinsui, Rosui Bačananui, Grifui Haskinsui ir net poniai Pariš, 
norėdami sužinoti, ar jis nebuvo pas kurį nors iš jų atėjęs. Kitą dieną Haris 
kelis kartus kalbėjo su Džailzu, bet šis neturėjo jokių naujienų. Adata šieno 
kupetoje, kartojo jis. 

— Kaip laikosi Ema? 

— Prastai. Sulig kiekviena praėjusia valanda ji baiminasi blogiausia. 

— O Džesika? 

— Nepaguodžiama. 

— Paskambinsiu, kai tik ką nors sužinosiu. 


Kitą popietę Džailzas paskambino Hariui iš Bendruomenių Rūmų ir pasakė, 
jog rengiasi važiuoti į Padingtoną, pas kažkokią moterį, kuri norėjo su juo 
susitikti, nes kažką žino apie Sebastijoną. 


Haris ir Ema sėdėjo prie telefono vildamiesi, kad Džailzas po kokios 
valandos paskambins, bet tą vakarą jis paskambino tik gerokai po devintos. 

— Pasakyk, kad jis sveikas ir gyvas, — išplėšusi iš Hario rankų ragelį prašė 
Ema. 

— Jis sveikas ir gyvas, — atsakė Džailzas, — bet, manau, tai ir bus 
vienintelė gera žinia. Jis pakeliui į Buenos Aires. 

— Ką čia kalbi? — nesuprato Ema. — Kam Sebui keliauti į Bue-nos Aires? 

— Nenutuokiu. Galiu pasakyti tik tiek, kad jis plaukia laivu „Pietų Amerika“ 
su kažkokiu žmogumi, pavarde Pedras Martinesas, vieno iš jo klasės draugų 
tėvu. 

— Bruno tėvu, — pratarė Ema. — Ar ir Brunas plaukia? 

— Ne, neplaukia, nes aš jį mačiau namuose Itono aikštėje. 

— Mes nedelsdami važiuojame į Londoną, — pareiškė Ema. — Iš pat ryto 
nueisme pas Bruną. 

— Nemanau, kad būtų išmintinga važiuoti taip susiklosčius aplinkybėms, 
— pasakė Džailzas. 

— Kodėl? — nesuprato Ema. 

— Dėl kelių priežasčių, ką jau kalbėti apie tai, kad ką tik man skambino 
seras Alanas Redmeinas, vyriausybės sekretorius. Jis klausė, ar mes visi trys 
negalėtume rytoj, dešimtą valandą, ateiti pas jį į Dauningo gatvę. Nemanau, 
kad tai — sutapimas. 


13 Barbara Hepworth (1903—1975) — anglų dailininkė ir skulptorė, Mary Cassatt (1844—1926) — 
amerikiečių dailininkė. 

— Laba diena, sere Alanai, — pasisveikino Džailzas, kai juos visus tris 
atvedė į sekretoriaus kabinetą. — Norėčiau jus supažindinti su savo seserimi 
Ema ir svainiu Hariu Kliftonu. 

Prieš pristatydamas juos ponui Hagui Spenseriui, seras Alanas Redmeinas 
paspaudė Hariui ir Emai rankas. 

— Ponas Spenseris — Finansų ministerijos sekretoriaus pavaduotojas, — 
pristatė jis. — Jums tuoj paaiškės, kodėl jis čia. 

Jie visi susėdo už apskrito stalo kabineto viduryje. 

— Šis susirinkimas sušauktas norint apsvarstyti labai svarbų reikalą, — 
kalbėjo seras Alanas, — bet prieš pradėdamas norėčiau pasakyti, pone 
Kliftonai, kad esu karštas Viljamo Varviko gerbėjas. Naujausia jūsų knyga jau 
ant mano žmonos naktinio stalelio; deja, man nebus leista jos skaityti, kol ji 
neužvers paskutinio puslapio. 

— Man labai malonu, sere. 

— Iš pradžių turiu paaiškinti, kodėl mums taip staiga prireikė su jumis 
susitikti, — keisdamas toną kalbėjo seras Alanas. — Galiu jus patikinti, ponai 
Kliftonai, kad jūsų sūnaus gerovė mums rūpi ne menkiau nei jums, net jei 
mūsų interesai kitokie. Vyriausybė domisi, — tęsė jis, — žmogumi, vardu 
donas Pedras Martinesas, kuris įsipainiojęs į tokią daugybę tamsių reikalų, jog 
vien jam turime paskyrę visą dokumentų spintą. Ponas Martinesas yra 
Argentinos pilietis, turintis namą Itono aikštėje, vasarnamį Šilingforde, tris 
turistinius laivus, žemaūgių polo arklių žirgyną Gvardijos polo klube, 
Didžiajame Vindzoro parke, ir ložę Askote. Sezono metu jis atvyksta į Londoną, 
kur turi didelį draugų ir pažįstamų ratą, tikinčių, kad jis — stambus 
prekiautojas galvijais. Ir ko jiems netikėti? Argentinoje jam priklauso trys 
šimtai tūkstančių akrų pampų, kuriose ganosi maždaug penki šimtai 
tūkstančių galvijų. Nors iš jų jis gauna gražaus pelno, iš tikrųjų tai — tik 
priedanga, slepianti jo nusikalstamą veiklą. 


— Kokia toji veikla? — paklausė Džailzas. 

— Kalbant tiesiai šviesiai, pone Džailzai, jis — tarptautinio masto sukčius. 
Moriartis prieš jį — tik eilinis choristas. Leiskite man papasakoti dar šį tą, ką 
apie jį žinome, o tada mielai atsakysiu į visus jums kilsiančius klausimus. 
Pirmą kartą mūsų keliai susikirto apie 1935-uos1us, kai buvau paskirtas Karo 
ministerijos specialiuoju patikėtiniu. Išaiškinau jo bendrą veiklą su Vokietija. 
Martinesas buvo užmezgęs artimus ryšius su Heinrichu Himleriu, SS vadų; 
žinome, kad jis mažiausiai tris kartus buvo susitikęs su Hitleriu. Karo metais 
susikrovė didžiulius turtus, tiekdamas vokiečiams viską, ko šiems pritrūkdavo, 
nors ir tada gyveno Itono aikštėje. 

— Kodėl jūs jo nesuėmėte? — paklausė Džailzas. 

— Toks buvo mūsų sumanymas — neskubėti jo suimti, — dėstė seras 
Alanas. — Mums būtinai reikėjo sužinoti, su kuo jis bendrauja Britanijoje, ką 
jie visi sumanę. Pasibaigus karui Martinesas grįžo į Argentiną ir toliau prekiavo 
galvijais. Tiesą sakant, sąjungininkams įžengus į miestą, jis į Berlyną negrįžo. 
Nuolat važinėjo į Britaniją ir net visus tris savo sūnus leido į anglų uždaras 
mokyklas, o jo dukra šiuo metu mokosi Roudino mokykloje. 

— Atleiskite, kad pertraukiau, — pratarė Ema, — bet kaip su visu tuo susijęs 
Sebastijonas? 

— Nebuvo susijęs, ponia Klifton, iki praėjusios savaitės, kai iš anksto 
nepranešęs atėjo į keturiasdešimt ketvirtąjį Itono aikštės namą ir jo bičiulis 
Brunas pakvietė jį paviešėti ilgėliau. 

— Bruną mačiau porą kartų, — pasakė Haris, —ir maniau, kad jis — puikus 
jaunuolis. 

— Neabejoju, kad jis ir yra puikus, — atsakė seras Alanas. — Ir tai tik 
stiprina Martineso kaip padoraus, mylinčio Angliją šeimos žmogaus įvaizdį. 
Tačiau jūsų sūnus, antrą kartą susitikęs su donu Pedru Martinesu, nė pats 
nežinodamas, buvo įveltas į operaciją, kuriai mūsų teisėsaugininkai ruošėsi jau 
kelerius metus. 

— Sakėte, jis buvo susitikęs antrą kartą? — pasitikslino Džailzas. 


— 1954-ųjų birželį, — kalbėjo seras Alanas pažvelgęs į užrašus, — 
Martinesas pakvietė Sebastijoną į Bičkrofto aludę atšvęsti penkioliktojo Bruno 
gimtadienio. 


— Jūs taip budriai sekate Martinesą? — klausinėjo Džailzas. 


— Be jokių abejonių. — Vyriausybės sekretorius ištraukė iš dokumentų 
krūvos rudą voką, išėmė iš jo du penkių svarų banknotus ir padėjo juos ant 
stalo. — O šiuos du banknotus ponas Martinesas davė jūsų sūnui penktadienio 
vakarą. 

— Bet tokių pinigų Sebastijonas nėra turėjęs per visą gyvenimą, — pratarė 
Ema. — Kas savaitę jam duodame tik po pusę kronos kišenpinigių. 

— Manau, Martinesas suprato, jog tokios sumos daugiau nei pakaks, kad 
jaunuolis pamestų galvą. Paskui jis metė kozirį — pakvietė Sebastijoną jį lydėti 
į Buenos Aires tokiu metu, kai vaikinas, jis gerai žinojo, yra labiausiai 
pažeidžiamas. 

— Iš kur jūs gavote tuos atsitiktinius du penkių svarų banknotus, kuriuos 
Martinesas davė mano sūnui? — paklausė Haris. 

— Jie nėra atsitiktiniai, — atsakė vyriškis iš Finansų ministerijos, 
prabildamas pirmą kartą. — Per pastaruosius aštuonerius metus tokių 
banknotų esame pririnkę virš dešimties tūkstančių, ir tai — informacijos, 
gautos iš, policijos žodžiais tariant, patikimo šaltinio, rezultatas. 

— Kas tasai patikimas šaltinis? —nenurimo Džailzas. 

— Ar esate kada nors girdėję apie SS karininką majorą Bernhardą Kriugerį? 
— paklausė Spenseris. 

Užsitęsusi tyla bylojo, kad niekas apie jį nebuvo girdėjęs. 

— Majoras Kriugeris — išradingas ir sumanus žmogus, prieš įstodamas į SS 
Berlyne dirbo policijos inspektoriumi. Tiesą sakant, galiausiai jis tapo 
atsakingas už operatyvinę grupę, demaskuojančią klastotes. Kai Britanija 
paskelbė karą Vokietijai, jis įtikino Himlerį, kad naciams bus įmanoma 
destabilizuoti britų ekonomiką, užpilant Angliją nepriekaištingomis penkių 
svarų banknotų kopijomis, tik jam turėjo būti leista 1š jo vadovaujamos 
Zaksenhauzeno koncentracijos stovyklos išsirinkti geriausius spaustuvininkus, 
graverius ir retušuotojus. Tačiau svarbiausias jo manevras — sėkmingas 
klastočių meistro Salomono Smolianovo „įdarbinimas“; dar dirbdamas Berlyno 
policijoje, jis buvo suėmęs Smolianovą ir pasodinęs jį į kalėjimą mažiausiai tris 
kartus. Kai Smolianovas buvo užverbuotas, Kriugerio komanda suklastojo 
maždaug dvidešimt septynis milijonus penkių svarų banknotų, kurių vertė — 
šimtas trisdešimt penki milijonai svarų. 

Haris nesusilaikęs aiktelėjo. 


— 1945-aisiai1s, kai sąjungininkai artėjo prie Berlyno, Hitleris davė įsakymą 
sunaikinti klastočių spausdinimo mašinas; mes radome priežasčių manyti, kad 
taip ir buvo padaryta. Tačiau, likus kelioms savaitėms iki Vokietijos 
kapituliacijos, Kriugeris buvo suimtas, kai mėgino kirsti Vokietijos ir Šveicarijos 
sieną su lagaminu suklastotų banknotų. Dvejus metus jis praleido kalėjime, 
britų sektoriuje Berlyne. Gal ir nebūtume juo domėjęsi, jei Anglijos bankas 
nebūtų pradėjęs skambinti pavojaus varpais, mums pranešdamas, jog 
Kriugerio lagamine rasti banknotai yra tikri. Tada banko valdytojas tvirtino, kad 
niekas visame pasaulyje nesugebėtų suklastoti britiškų penkių svarų banknotų, 
17 niekas jo negalėjo perkalbėti. Klausinėjome Kriugerio, kiek suklastotų 
banknotų paleista į apyvartą, bet, prieš suteikdamas šią informaciją, jis 
sumaniai derėjosi dėl sąlygų jį paleisti, kaip galimą nuolaidą minėdamas doną 
Pedrą Martinesą. 

Ponas Spenseris nutilo, norėdamas atsigerti vandens; niekas jo 
nepertraukė klausimais. 

— Buvo susitarta Kriugerį paleisti, šiam atsėdėjus trejus metus iš 
septynerių, bet mainais už jo suteiktą informaciją, kad baigiantis karui 
Martinesas buvo susitaręs su Himleriu kontrabanda išgabenti iš Vokietijos 
dvidešimties milijonų svarų vertės suklastotų penkių svarų banknotų ir kažkaip 
juos nugabenti į Argentiną, kur Martinesas turėjo laukti tolesnių nurodymų. Ši 
užduotis nepasirodė sunki žmogui, gebėjusiam nelegaliai gabenti į Vokietiją 
viską — nuo Šermano tanko iki rusiško povandeninio laivo. 

Mainais už dar vieneriais metais sutrumpintą laiką kalėjime Kriugeris mus 
informavo, kad Himleris ir saujelė kruopščiai atrinktų aukščiausio rango nacių 
vadovybės narių, gal net įskaitant ir patį Hitlerį, vylėsi išvengti savos lemties, 
kažkaip nusigaudami į Buenos Aires, kur ketino gyventi Anglijos banko 
sąskaita. Vis dėlto, kai paaiškėjo, kad Himleris ir jo draugužiai Argentinoje 
nepasirodys, — tęsė Spenseris, — Martinesas liko su dvidešimčia milijonų 
svarų suklastotų banknotų, kurių jam reikėjo atsikratyti. Nelengva užduotis. Iš 
pradžių aš visai nepaisiau Kriugerio papasakotos istorijos, manydamas, kad tai 
— gryna fantazija, pramanai, mėginant išsukti uodegą, bet bėgant metams, o 
rinkoje vis labiau plintant padirbtiems banknotams, vos tik Martinesas 
pasirodydavo Londone arba jo sūnus Luisas stodavo prie ruletės Monte Karlo 
lošimo namuose, supratau, jog mums iškilo rimta bėda. Šitai buvo dar kartą 


įrodyta, kai „Savile Row“ parduotuvėje Sebastijonas išleido vieną iš dviejų 
turimų penkių svarų banknotų, nusipirkdamas kostiumą, o pardavėjas nė 
neįtarė, kad pinigai padirbti. 

— Dar prieš dvejus metus, — įsiterpė seras Alanas, — ponui Čerčiliui 
išreiškiau pasipiktinimą Anglijos banko pozicija. Ponas Čerčilis rado genialiai 
paprastą sprendimą — išleido įsakymą kuo greičiau paleisti į apyvartą naujus 
penkių svarų vertės banknotus. Savaime suprantama, per vieną naktį visų 
banknotų naujais nepakeisi, ir kai Anglijos bankas galiausiai paskelbė apie 
savo ketinimus išleisti naujo pavyzdžio penkių svarų banknotą, Martinesas 
suprato, jog nebeturi laiko atsikratyti didžiuliu suklastotu turtu. 

— Ir tada tie Anglijos banko juokdariai, — emocingai tęsė ponas Spenseris, 
— pareiškė, kad visi seni penkių svarų banknotai, atnešti į banką iki 1957-ųjų 
gruodžio trisdešimt pirmos dienos, bus pakeisti į naujus. Taigi Martinesui 
teliko kontrabanda įsivežti suklastotus banknotus į Britaniją, o jau ten Anglijos 
bankas mielai juos pakeis į teisėtą mokėjimo priemonę. Apskaičiavome, kad 
per pastaruosius dešimtį metų Martinesas galėjo išleisti nuo penkių iki 
dešimties milijonų svarų, vadinasi, jam dar likę aštuoni, o gal ir devyni 
milijonai, vis dar slepiami Argentinoje. Kai supratome, kad po Anglijos banko 
žengto žingsnio nieko nebegalime padaryti, svarstydami praėjusių metų 
biudžetą priėmėme vieną išlygą, kuri dar labiau apsunkintų Martinesui 
užduotį. Nuo praėjusio balandžio niekas negali teisėtai įvežti į Jungtinę 
Karalystę daugiau nei tūkstančio svarų grynaisiais. Visai neseniai jis patyrė 
savo kailiu, kad nei jis pats, nei jo bendrai negali kirsti jokios Europos šalies 
sienos, muitininkams neišnaršius jų bagažo. 

— Bet ir šitai neatsako į klausimą, ką Buenos Airėse veikia Sebastijonas, — 
pratarė Haris. 

— Turime priežasčių manyti, pone Kliftonai, kad jūsų sūnus įtrauktas į 
Martineso tinklą, — pasakė Spenseris. — Manome, jog donas Pedras juo 
pasinaudos, mėgindamas kontrabanda įvežti į Angliją likusius aštuonis ar 
devynis milijonus svarų. Tik nežinome kaip ir kur. 


— Vadinasi, Sebastijonui gresia didelis pavojus? — paklausė Ema, 
žiūrėdama tiesiai vyriausybės sekretoriui į akis. 
— Ir taip, Ir ne, — atsakė seras Alanas. — Kol Sebastijonas nesužinos 


tikrosios priežasties, dėl kurios Martinesas pasiėmė jį į Argentiną, nuo jo 


galvos nenukris nė plaukelis. Bet jei jis sužinos tiesą būdamas Buenos Airėse, o 
sužinoti gali, nes yra sumanus ir įžvalgus, mes nedvejodami kuo greičiau jį 
nugabensime į savo ambasadą, ir jis bus saugus. 

— Kodėl jums to nepadarius, kai tik jis išlips iš laivo? — paklausė Ema. — 
Mums sūnus yra gerokai brangesnis nei dešimt milijonų kažkieno svarų, — 
pridūrė žvelgdama į Harį ir tikėdamasi jo pritarimo. 

— Nes tada Martinesas suprastų, ką esame sumanę, —atsakė Spenseris. 

— Bet mes vis tiek rizikuojame — Sebastijonas gali būti paaukotas kaip 
pėstininkas šachmatų lentoje. 

— To nenutiks, kol jis nesupras, kas vyksta. Esame įsitikinę, kad be jūsų 
sūnaus pagalbos Martinesas negali turėti vilčių pergabenti tiek pinigų. 
Sebastijonas — mūsų šansas išsiaiškinti, kaip jis ketina tai padaryti. 

— Jam septyniolika, — bejėgiškai tarstelėjo Ema. 

— Neką jaunesnis už jūsų vyrą, kai jis buvo suimtas už žmogžudystę, ar 
serą Džailzą, kai jis pelnė Karo kryžių. 

— Bet tada buvo susiklosčiusios visai kitokios aplinkybės, — nerimo Ema. 

— Tačiau priešas buvo tas pats, — atsakė seras Alanas. 

— Žinome, kad Sebas norėtų padėti kiek įmanydamas, — pratarė Haris 
imdamas žmoną už rankos, — bet ne tai svarbiausia. Per daug rizikuojama. 

— Jūs, žinoma, esate teisus, — kalbėjo vyriausybės sekretorius, — ir jei tik 
pasakysite, jog norite, kad jis būtų saugomas nuo tos akimirkos, kai išlips iš 
laivo, nedelsdamas duosiu tokį nurodymą. Bet, — tęsė jis Emai nespėjus 
sutikti, — mes jau turime parengę planą. Vis dėlto negalėsime sėkmingai jo 
vykdyti be jūsų bendradarbiavimo. 

Jis laukė protesto, tačiau visi trys svečiai tylėjo. 

— „Pietų Amerika“ į Buenos Aires atvyks tik po penkių dienų, — tęsė seras 
Alanas. — Kad planas pavyktų, turime nusiųsti ambasadoriui žinutę dar prieš 
laivui prisišvartuojant. 

— Kodėl negalite jam paskambinti? — paklausė Džailzas. 

— Deja, viskas nėra taip paprasta. Tarptautinį komutatorių Buenos Airėse 
aptarnauja dvylika moterų, ir joms visoms moka Martinesas. Tą patį galima 
pasakyti ir apie telegrafą. Jų darbas — rinkti bet kokią jam naudingą 
informaciją apie politikus, bankininkus, verslininkus, net policijos operacijas, 
kad paskui Martinesas ta informacija galėtų pasinaudoti ir prasimanyti dar 


daugiau pinigų. Jau vien telefono linijoje pasigirdus jo pavardei, ims gausti 
pavojaus varpai, ir per kelias minutes apie tai bus informuotas jo sūnus Diegas. 
Tiesą sakant, buvo metas, kai mes naudodavomės tokia situacija ir teikdavome 
Martinesui klaidingą informaciją, bet šį kartą tai per daug rizikinga. 

— Sere Alanai, — paklausė Finansų ministerijos sekretoriaus pavaduotojas, 
— kodėl jums neišdėsčius ponams Kliftonams, ką esame sumanę; tada jie ir 


apsispręs. 

Įžengęs į Londono oro uostą, jis patraukė tiesiai prie lentelės Tik įgulos 
nariams. 

— Labas rytas, kapitone Mėjau, — pažvelgęs į jo pasą, pasisveikino budintis 
pareigūnas. — Kur šiandien skrendate, pone? 

— Į Buenos Aires. 

— Gero skrydžio. 

Kai buvo patikrinti jo kelionkrepšiai, jis praėjo pro muitinę ir patraukė 
tiesiai prie vienuoliktų vartų. Nesustok, nesižvalgyk, neatkreipk į save dėmesio 
— tokius nurodymus jam davė anonimas, labiau pratęs dirbti su šnipais nei su 
rašytojais. 

Pastarąsias keturiasdešimt aštuonias valandas, nuo tada, kai Ema galiausiai 
sutiko (nors ir labai nenoriai), kad jis jiems padėtų vykdyti operaciją 
„Pabėgimas“, jam neteko ilsėtis nė minutėlės. Nuo tada, cituojant senąjį 
seržantą, jo kojos nepalietė žemės. 

Britanijos tarptautinių oro linijų korporacijos kapitono uniformos 
matavimasis užtruko valandą, padirbto paso nuotrauka — dar valandą; tris 
valandas jis klausė apie naująjį savo gyvenimą — paliktą žmoną ir du vaikus; 
tris valandas užtruko pamoka apie Britanijos tarptautinių oro linijų 
korporacijos kapitono pareigas, vieną valandą — informacija Buenos Aires 
lankančiam turistui; vakarieniaudamas su seru Alanu jo klube, jis vis dar turėjo 
tuzinus klausimų, į kuriuos reikėjo atsakyti. 

Išėjęs iš „Athenaeum“ ir praleidęs bemiegę naktį Džailzo namuose Smito 
aikštėje, jis paėmė iš sero Alano rankų storą aplanką, portfelį ir raktą. 

— Keliaudamas į Buenos Aires perskaitykite viską, kas yra šiame aplanke, 
paskui jį perduokite ambasadoriui, jis aplanką sunaikins. Apsistosite „Milonga“ 
viešbutyje. Mūsų ambasadorius ponas Filipas Metjusas tikisi jus pamatyti 
ambasadoje dešimtą valandą ryto, šeštadienį. Taip pat paduosite jam šį laišką, 


rašytą Užsienio reikalų ministerijos sekretoriaus pono Selvino Loido; laiške bus 
paaiškinta, kodėl esate Argentinoje. 

Prie vartų jis pasuko tiesiai prie skrydžio registratorės. 

— Labas rytas, kapitone, — pasisveikino jam nė nespėjus atversti paso. — 
Tikiuosi, skrydis bus malonus. 

Jis žengė degutbetonio danga, užlipo į lėktuvą vedančiais laipteliais ir įėjo į 
tuščią pirmos klasės kabiną. 

— Labas rytas, kapitone Mėjau, — pasisveikino patraukli jauna moteris. — 
Esu Anabelė Karik. Aš — vyriausioji palydovė. 

Uniforma ir drausmė privertė jį jaustis taip, tarsi vėl būtų armijoje, nors 
šikart jis stoja prieš kitokį priešą — o gal priešas tas pats, kaip sakė seras 
Alanas? 

— Gal galėčiau palydėti į jūsų vietą? 

— Dėkoju, panele Karik, — pasakė jis. 

Palydovė jį nuvedė prie galinės pirmos klasės kabinos sėdynės. Čia buvo dvi 
tuščios vietos, bet jis žinojo, kad bus užimta tik viena. Seras Alanas tokiais 
atvejais nesikliauja atsitiktinumu. 

— Pirmas skrydžio etapas turėtų trukti apie septynias valandas, — pasakė 
palydovė. — Gal galėčiau atnešti ko nors išgerti, kol nepakilome, kapitone? 

— Dėkoju, gal stiklinę vandens. 

Jis nusiėmė kepurę su snapeliu ir padėjo ant sėdynės šalia savęs, paskui 
nuleido ant grindų lagaminėlį ir pakišo po savo sėdyne. Jam buvo liepta 
lagaminėlio neatidaryti tol, kol lėktuvas nepakils, o paskui įsitikinti, ar niekas 
nemato, ką jis skaito. Nesvarbu, kad dokumentuose nė kartelio nebuvo 
paminėta Martineso pavardė —jis buvo minimas tik kaip „subjektas“. 

Po kelių akimirkų į lėktuvą ėmė rinktis pirmieji keleiviai; dar dvidešimt 
minučių jie ieškojo savo vietų, dėliojo krepšius į spinteles viršuje, nusivilko 
paltus, kai kas — ir švarkus, sėdosi, mėgavosi šampano taure, segėsi saugos 
diržus, rinkosi laikraščius ar žurnalus ir laukė žodžių: „Kalba jūsų kapitonas“. 

Haris nusišypsojo pagalvojęs apie tai, kas būtų, jei skrydžio metu kapitonas 
susirgtų ir panelė Karik atbėgtų prašyti jo pagalbos. Kaip ji sureaguotų 
sužinojusi, jog tarnavo Britanijos prekybiniame laivyne ir Jungtinių Valstijų 
armijoje, bet ne oro pajėgose? 


Lėktuvas įsuko į kilimo taką, bet Haris neatidarė lagaminėlio, kol jie 
nepakilo į orą ir kapitonas neišjungė ženkliuko, nurodančio sėdėti užsisegus 
saugos diržus. Jis išsiėmė storą aplanką, atvertė jį ir pradėjo studijuoti 
dokumentų turinį, tarsi rengtųsi egzaminui. 

Dokumentų tekstas jam priminė Ijeno Flemingo romaną; vienintelis 
skirtumas buvo tas, kad aukšto rango pareigūno Bondo vaidmenį atliko jis pats. 
Hariui verčiant puslapį po puslapio, prieš akis skleidėsi visas Martineso 
gyvenimas. Padaręs pertrauką, vakarienės metu jis nesiliovė galvojęs, kad Ema 
buvo teisi — jiems tikrai nereikėjo leisti Sebastijonui veltis į visas painiavas su 
tuo žmogumi. Jie išties gerokai per daug rizikavo. 

Tačiau Haris sutiko su jos nuomone ir pažadėjo: jei pajus, kad jų sūnaus 
gyvybei gresia pavojus, kitu lėktuvu grįš į Londoną kartu su Sebastijonu. Haris 
pažvelgė pro langelį. Užuot skridę pietų kryptimi, jiedu su Viljamu Varviku 
šįryt turėjo keliauti į šiaurę ir pradėti naujos knygos pristatymo turą. Jis labai 
laukė susitikimo su Agata Kristi Yorkshire Post organizuotoje literatūrinėje 
popietėje. Tačiau dabar jis skrido į Pietų Ameriką, vildamasis išvengti dono 
Pedro Martineso. 

Haris užsegė aplanką, vėl įdėjo jį į lagaminėlį, pakišo po sėdyne ir lengvai 
užsnūdo, bet „subjektas“ niekaip nėjo jam iš galvos. Keturolikos metų 
Martinesas metė mokyklą ir pradėjo naujus mokslus mėsininko krautuvėlėje. 
Po kelių mėnesių buvo atleistas (priežastis nenurodyta), išmokęs vienintelio 
darbo — pjaustyti skerdeną. Praradęs darbą, subjektas jau po kelių dienų ėmė 
daryti smulkius nusikaltimus — vogė, užpuldinėjo, plėšė žaidimų automatus, 
kol galiausiai buvo suimtas ir šešiems mėnesiams pasodintas į kalėjimą. 

Kalėjime jis sėdėjo vienoje kameroje su Žuanu Delgadu, smulkiu 
nusikaltėliu, daugiau gyvenimo praleidusių už grotų nei laisvėje. Atsėdėjęs 
bausmę Martinesas susidėjo su Žuano gauja ir greitai tapo vienu iš pagrindinių 
jo patikėtinių. Kai Žuanas buvo suimtas dar kartą ir vėl patupdytas į kalėjimą, 
Martinesas liko atsakingas už visą apnykusią jo imperiją. Tada jam buvo 
septyniolika, tiek, kiek dabar Sebastijonui, ir jis jautėsi pasirengęs nusikaltėlio 
gyvenimui. Tačiau likimas netikėtai pasisuko, jam įsimylėjus Konsuelą Tores, 
tarptautinės telefono stoties telefonistę. Tačiau Konsuelos tėvas — vietinis 
politikas, ketinęs tapti Buenos Airių meru — aiškiai dukrai pasakė nenorintis į 
žentus smulkaus vagišiaus. 


Konsuela nepaisė tėvo patarimų, ištekėjo už Pedro Martineso ir pagimdė 
keturis vaikus Pietų Amerikos piliečiams įprasta tvarka — tris berniukus ir 
mergaitę. Galiausiai Martinesas pelnė uošvio pagarbą, surinkęs riekiamą sumą 
pergalingai rinkimų į mero postą kampanijai finansuoti. 

Kai tik meras įsitaisė miesto rotušėje, nebuvo nė vieno savivaldybės 
kontrakto, kuris nepraėjo pro Martineso rankas, visada apmokestintas 25 
procentais „aptarnavimo mokesčio“. Vis dėlto ilgai netrukus subjektui pabodo 
Konsuela ir vietinė politika — supratęs, kad karas Europoje teiks 
nesuskaičiuojamų galimybių tiems, kurie gebės likti neutralūs, jis išplėtė savo 
interesų lauką. 

Nors Martinesas iš prigimties linko palaikyti britus, būtent vokiečiai jam 
pasiūlė galimybę nedidelį turtą paversti dideliu. 

Nacių režimui reikėjo draugų, galinčių jiems tiekti prekes, ir nors subjektas 
Berlyne pirmą kartą pasirodė vos dvidešimt dvejų, o užsakymų sąrašas buvo dar 
visai tuščias, po poros mėnesių jis iš ten išvyko gavęs nurodymą atgabenti visko 
— nuo itališkų vamzdžių iki graikiško naftos tanklaivio. Kai tik subjektas 
mėgindavo baigti kokį nors sandorį, iškart pasisakydavo esąs artimas SS vado 
reichsfiurerio Heinricho Himlerio bičiulis ir net kelis kartus buvo susitikęs su 
pačiu ponu Hitleriu. 

Kitus dešimtį metų subjektas miegodavo lėktuvuose ir laivuose, 
traukiniuose, autobusuose, o kartą — net arklio traukiamame vežime, nes 
nuolat keliavo po pasaulį, tenkindamas ilgą vokiečių pageidavimų sąrašą. 

Jis ėmė vis dažniau susitikinėti su Himleriu. Baigiantis karui, kai 
sąjungininkų pergalė atrodė neišvengiama, kai visai smuko reichsmarkė, SS 
vadas subjektui pradėjo mokėti grynaisiais — šiugždančiais angliškais penkių 
svarų vertės banknotais, ką tik iš po Zaksenhauzeno preso. Tada subjektas 
kirsdavo sieną ir padėdavo pinigus į Ženevos banką, kur šie būdavo 
konvertuojami į šveicariškus frankus. 

Dar gerokai iki karo pabaigos donas Pedras susikrovė nemenką turtą. Tačiau 
sąjungininkams visai priartėjus prie Vokietijos sostinės, Himleris jam pasiūlė 
gyvenimo šansą. Du vyriškiai sukirto rankomis, ir subjektas išvyko iš Vokietijos 
su suklastotais penkių svarų banknotais, iš viso dvidešimčia milijonų, nuosavu 
povandeniniu laivu ir jaunu leitenantu iš Himleriui dirbančių žmonių. Šis 
daugiau niekada nematė savo tėvynės. 


Grįžęs į Buenos Aires subjektas už penkiasdešimt milijonų pesų įsigijo 
finansiškai silpną banką, paslėpė dvidešimt milijonų svarų saugyklose ir laukė, 
kol likę gyvi nacių valdžios nariai pasirodys Buenos Airėse ir pasinaudos savo 
pensijomis. 


Ambasadorius žiūrėjo į tarškantį telegrafo aparatą kabineto kampe. 

Žinutė buvo siunčiama tiesiai iš Londono. Bet, kaip ir skaitant visas 
Užsienio reikalų ministerijos direktyvas, jam teks kažką perskaityti ir tarp 
eilučių, nes visi žinojo, kad tuo pat metu žinutę gaus ir Argentinos slaptoji 
tarnyba, kurios būstinė — vos už šimto jardų, toje pačioje gatvėje. 


Anglijos kriketo komandos kapitonas Piteris Mėjus šeštadienį, 
dešimtą valandą, vyksiančiose rungtynėse smūgiuos pirmas. Turiu du 
bilietus į varžybas ir viliuosi, kad kapitonas Mėjus galės su tavimi 
susitikti. 


Ambasadorius nusišypsojo. Jis, kaip ir kiekvienas anglas mokinukas, gerai 
žinojo, kad tokios varžybos visada prasideda pusę dvyliktos ir vyksta 
ketvirtadieniais, o Piteris Mėjus niekada nesmūgiuoja pirmas. Kita vertus, 
Britanijai niekada neteko kariauti su kriketą žaidžiančia tauta. 


— Ar tik mes nebuvome kada nors susitikę, bičiuli? 

Haris mikliai užvertė segtuvą ir pažvelgė į pusamžį vyriškį, kuris aiškiai 
mėgavosi nemokamomis vaišėmis. Viena ranka jis buvo įsitvėręs gretimos 
tuščios sėdynės atlošo, o kitoje rankoje laikė taurę raudonojo vyno. 

— Nemanau, kad buvome, —atsakė Haris. 

— Galėčiau prisiekti, kad jau matėmės, — žvelgdamas į Harį kalbėjo 
vyriškis. — Gal aš jus su kuo nors supainiojau. 

Haris atsipūtė palengvėjusia širdimi, kai vyriškis patraukė pečiais ir netvirtu 
žingsniu grįžo į savo vietą kabinos priekyje. Jis jau rengėsi vėl atsiversti segtuvą 
1r toliau gilintis į Martineso istoriją, kai vyriškis apsigręžė ir neskubėdamas vėl 
pradėjo žingsniuoti jo link. 


— Arjūs Žinomas? 

Haris nusijuokė. 

— Išties nemanyčiau. Kaip matote, esu Britanijos tarptautinių oro linijų 
korporacijos pilotas; tą darbą dirbu jau dvylika metų. 

— Vadinasi, jūs ne iš Bristolio? 

— Ne, — atsakė Haris, mėgindamas įsijausti į naująją tapatybę. — Gimiau 
Epsome, o dabar gyvenu Juelyje. 

— Tuoj prisiminsiu, į ką jūs man panašus, — vyriškis vėl nuėjo į savo vietą. 

Haris dar kartą atvertė aplanką, bet vyriškis kaip koks Dikas Vitingtonas 
atėjo trečią kartą, Hariui nespėjus perskaityti nė eilutės. Šįkart jis pakėlė 
kapitono kepurę ir krito į sėdynę šalia Hario. 

— Jūs kartais nerašote knygų? 

— Ne, — atsakė Haris jau griežčiau. 

Pasirodė kokteilių padėklu nešina panelė Karik. Haris kilstelėjo antakį ir 
pažvelgė į ją iškalbingu „gelbėkite mane“ žvilgsniu. 

— Jūs man primenate vieną rašytoją iš Bristolio, bet, velnias, neprisimenu 
jo pavardės. Bet ar jūs tikrai ne iš Bristolio? — jis atidžiau pažvelgė į Harį ir 
tiesiai jam į veidą išpūtė cigaretės dūmų debesį. 

Haris pamatė, kaip panelė Karik praveria duris į lakūno kabiną. 

— Turėtų būti įdomu gyventi, kai esi pilotas... 

— Kalba lėktuvo kapitonas. Įskrisime į oro sūkurius; visus keleivius prašau 
grįžti Į savo vietas ir užsisegti saugos diržus. 

Panelė Karik vėl pasirodė pirmos klasės kabinoje ir nužingsniavo tiesiai į 
galą. 

— Atleiskite, pone, bet kapitonas prašė, kad visi keleiviai... 

— Taip, girdėjau, — atsakė vyriškis stodamasis; vis dėlto jis spėjo išpūsti 
Hario pusėn dar vieną dūmų debesį. — Vis tiek prisiminsiu, į ką jūs man 
panašus, — pasakė ir neskubėdamas nuėjo į savo vietą. 

Per antrą kelionės į Buenos Aires atkarpą Haris baigė skaityti dono Pedro 
Martineso bylą. 

Po karo subjektas gyveno Argentinoje, sėdėdamas ant pinigų kalno. Dar 
prieš Niurnbergo teismą Himleris nusižudė, šeši į sąrašą įtraukti jo pakalikai 
buvo nuteisti mirties bausme. Dar aštuoniolika pasodinti į kalėjimą, įskaitant ir 
Bernhardą Kriugerį. Niekas taip ir nepabeldė į dono Pedro duris ir nepaprašė 
gyvybės draudimo. Haris atvertė kitą puslapį ir pamatė, kad tolesnis bylos 
skyrius skirtas subjekto šeimai. Kiek pailsėjęs jis skaitė toliau. 

Martinesas turėjo keturis vaikus. Pirmagimis Diegas buvo išmestas iš Harou 
mokyklos, kai naujoką pririšo prie ugnies karštumo radiatoriaus. Jis grįžo į 
gimtinę nieko nepasiekęs akademinėje srityje, pradėjo dirbti kartu su tėvu ir po 
trejų metų su pagyrimu baigė nusikaltėlių mokyklą. Nors Diegas dėvėjo 
prašmatnius dryžuotus kostiumus, siūtus „Savile Row“, didesnę gyvenimo dalį 
būtų praleidęs vilkėdamas kalinio drabužius, jei ne tėvo pinigai, kuriuos jis 
dosniai mokėjo nesuskaičiuojamai daugybei teisėjų, policininkų ir politikų. 

Antrasis jo sūnus Luisas per vasaros atostogas Rivjeroje iš nesubrendusio 
vaikinuko pavirto į plevėsą lėbautoją. Dabar jis beveik visą laiką leido prie 
ruletės Monte Karle, lošdamas iš suklastotų tėvo penkių svarų banknotų ir 
mėgindamas juos susigrąžinti kokia nors kita valiuta. 

Kai tik Luisui pasisekdavo, dono Pedro sąskaitą Ženevoje užpildavo Monako 
frankų tvanas. Tačiau Martinesas piktinosi, kad kazino pajamos vis tiek buvo 
didesnės nei jo. 

Trečias vaikas Brunas nuo obels nuriedėjo toliausiai — jis paveldėjo daugiau 
motinos savybių nei tėvo ydų; Martinesas su džiaugsmu vis primindavo 
londoniškiams bičiuliams, kad vienas iš sūnų rugsėjį keliaus mokytis į 
Kembridžą. 

Apie ketvirtą vaiką Mariją Teresę, vis dar besimokančią Roudene ir visada 
atostogaujančią pas motiną, buvo žinoma nedaug. 


Haris liovėsi skaityti, kai panelė Karik jam atnešė vakarienę, bet net ir 
valgant tasai nelemtas žmogus nėjo jam iš galvos. 

Pokario metais Martinesas vis didino savo banko išteklius. Ūkininkų šeimos 
bankas tvarkė turinčių žemės, bet neturinčių pinigų klientų sąskaitas. 
Martineso metodai buvo šiurkštūs, tačiau efektyvūs. Už lupikiškas palūkanas jis 
skolindavo ūkininkams tiek pinigų, kiek šie prašydavo, jei tik paskolos būdavo 
dengiamos ūkininko žemės verte. 

Jei klientai neišgalėdavo sumokėti ketvirčio įmokų, jie gaudavo naudojimosi 
teisės atėmimo raštą, pagal kurį jiems būdavo skiriama devyniasdešimt dienų 
visai skolai sumokėti. Jei klientai sumokėti negalėdavo, — o negalėdavo beveik 
visi, — bankas konfiskuodavo žemės nuosavybės dokumentus, ir sklypas 
būdavo prijungiamas prie nesuskaičiuojamos daugybės jau turimų Martineso 
akrų. Kiekvienas pasiskundęs sulaukdavo Diego, kuris mikliai „pataisydavo“ 
nepatenkintojo veidą: taip gerokai pigiau ir daug efektyviau, nei samdyti 
teisininkus. 

Stropiai  Martineso susikurtam ir Londone uoliai demonstruojamam 
globėjiško galvijų barono įvaizdžiui galėjo pakenkti vienintelis dalykas — jo 
žmona Konsuela galiausiai padarė išvadą, jog tėvas buvo teisus, ir pareikalavo 
skyrybų. Kadangi skyrybų procesas vyko Buenos Airėse, londoniškiams 
draugams Martinesas sakė, kad Konsuela mirė nuo vėžio; štai taip numanoma 
socialinė gėda buvo paversta į užuojautą. 

Kai Konsuelos tėvas nebuvo perrinktas į mero postą — Martinesas rėmė 
opozicijos kandidatą, — ji apsigyveno kaime, kelios mylios už Buenos Airių. 
Konsuela gaudavo mėnesinę pašalpą ir neišgalėjo leisti sau dažnai keliauti į 
sostinę apsipirkti, o išvykti į užsienį ir visai nebuvo įmanoma. Deja, tik vienas 
Konsuelos sūnus domėjosi jos gyvenimu ir kartais su ja pabendraudavo, tačiau 
dabar jis gyvena Anglijoje. 

Hario aplanke atskiro puslapio buvo nusipelnęs tik vienas Martineso šeimai 
nepriklausęs žmogus — Karlas Ramiresas, dirbantis pas Martinesą 
vyresniuoju liokajumi ar šiaip padėjėju. Nors Ramiresas turėjo Argentinos 
piliečio pasą, jis buvo neįtikėtinai panašus į tokį Karlą Otą Lunsdorfą, 1936-ųjų 
olimpinių žaidynių vokiečių imtynininkų komandos narį, vėliau tapusį SS 
leitenantu, tardymo specialistu. Ramireso dokumentai buvo tokie pat įspūdingi 


kaip ir Martineso penkių svarų banknotai; beveik neabejotina, kad jie buvo 
paleisti į pasaulį to paties šaltinio. 

Panelė Karik paėmė padėklą su vakarienės likučiais ir pasiūlė kapitonui 
Mėjui brendžio ir cigarą; kapitonas mandagiai atsisakė ir padėkojo jai už 
rūpestį. Ji nusišypsojo. 

— Pasirodo, tų rūpesčių buvo mažiau, nei kapitonas manė, — pasakė ji 
slėpdama šypseną. — Jis manęs prašė pasakyti, jog jei ketinate apsistoti 
„Milonga“ viešbutyje, galėtumėte važiuoti mūsų korporacijos autobusų; taip 
išvengtumėte pono Boltono, — Haris kilstelėjo antakį, — to vyriškio iš Bristolio, 
kuris absoliučiai įsitikinęs, kad kažkur jau buvote susitikę. 

Haris negalėjo nepastebėti, jog panelė Karik ne kartą dirstelėjo į jo kairę 
ranką, ant kurios boluojanti juostelė išdavė, kad vestuvinis žiedas buvo 
numautas. Kapitonas Piteris Mėjus jau daugiau kaip prieš dvejus metus 
išsiskyrė su žmona Andžela. Jie turi du vaikus — dešimties metų Džimą, kuris 
tikisi mokytis Epsomo koledže, ir aštuonerių Sali, kuri laiko ponį. Jis net turėjo 
tų vaikų nuotrauką, jei prireiktų įrodymo. Prieš pat išvykdamas, žiedą Haris 
davė pasaugoti Emai. Ji nepritarė ir šiam jo poelgiui. 


— Londonas prašė, kad rytoj rytą, dešimtą valandą, susitikčiau su kapitonu 
Piteriu Mėjumi, — pasakė ambasadorius. 

Jo sekretorė pasižymėjo šį faktą užrašų knygelėje. 

— Ar norėsite užsirašyti kokių nors faktų apie kapitoną Mėjų? 

— Ne, nė nenutuokiu, kas jis, kodėl Užsienio reikalų ministerija nori, kad su 
juo susitikčiau. Tik būtinai iškart kvieskite jį į mano kabinetą, vos tik ateis. 


Haris palaukė, kol iš lėktuvo išlips visi keleiviai, tada prisidėjo prie įgulos 
narių. Patikrintas muitininkų, jis išėjo iš oro uosto ir pamatė netoliese laukiantį 
autobusiuką. 

Vairuotojas įdėjo į bagažinę Hario lagaminą; autobusiuke jį pasveikino 
panelės Karik šypsena. 

— Galiu šalia jūsų prisėsti? — paklausė. 

— Taip, žinoma, — atsakė ji pasislinkdama, kad jam būtų daugiau vietos. 


— Aš — Piteris, — pasakė Haris spausdamas jai ranką. 

— Anabelė. Kodėl atvykote į Argentiną? — paklausė ji, autobusui pajudėjus 
miesto link. 

— Čia dirba mano brolis Dikas. Mes jau daug metų nesimatėme; pamaniau, 
vertėtų susitikti, nes jam sukanka keturiasdešimt. 

—Jis už jus vyresnis? — šyptelėjusi paklausė Anabelė. — Kuo jis užsiima? 

— Jis — inžinierius mechanikas. Pastaruosius penkerius metus dirba prie 
Paranos užtvankos projekto. 

— Niekada apie tokį nesu girdėjusi. 

— Nieko keista. Toji užtvanka yra pasaulio užkampyje. 

— Na, atvykus į Buenos Aires jį ištiks kultūrinis šokas, nes tai — vienas iš 
kosmopolitiškiausių pasaulio miestų. tas miestas — neabejotinai 
mėgstamiausia mano „stotelė“. 

— Ar ilgai jame būsite šįkart? — paklausė Haris norėdamas pakeisti temą, 
kol jo nepradėjo klausinėti smulkmenų apie naująją šeimą. 

— Keturiasdešimt aštuonias valandas. Ar jums pažįstamos Buenos Airės, 
Piteri? Jei ne, patirsite tikrą malonumą. 


— Ne, dabar viešėsiu pirmą kartą, — atsakė Haris, iki šiol kalbėjęs 
atmintinai išmoktą tekstą. Seras Alanas jį įspėjo neprarasti budrumo; užsimirši 
— paslysi. 


— Kokiu maršrutu dažniausiai skraidote? 

— Skraidau transatlantiniais reisais —į Niujorką, Bostoną ir Vašingtoną. 

Kažkoks žmogus iš Užsienio reikalų ministerijos jam parinko tokius reisus 
todėl, kad Haris lankėsi visuose trijuose miestuose reklamuodamas savo knygą. 

— Įdomu. Tik čia viešėdamas būtinai pasimėgaukite naktiniu gyvenimu. 
Šalia argentiniečių jankiai atrodo tokie konservatyvūs. 

— Gal galėčiau nusivesti brolį į kokią nors ypatingą vietelę? 

— „Drieže“ geriausiai šokamas tango, bet man sakė, kad „Didingajame“ yra 
geriausia virtuvė, nors pati niekada ten nebuvau. Įgulos nariai dažniausiai 
apsistoja „Matadoro klube“ Nepriklausomybės alėjoje. Jei judu su broliu 
turėsite laiko, galėsite pas mus ateiti. 

— Ačiū, — dėkojo Haris, autobusui privažiavus viešbutį. — Gal ir 
pasinaudosiu jūsų pasiūlymu. 

Jis nunešė į viešbutį Anabelės lagaminą. 


— Čia pigu ir linksma, — kalbėjo ji, kol juos registravo. — Jei norite 
nusimaudyti, bet nenorite laukti, kol sušils vanduo, geriausia maudykitės vėlai 
naktį arba anksti rytą, — pridūrė Anabelė, kai juodu įlipo į liftą. 

Liftui pakilus į ketvirtą aukštą, Haris paliko Anabelę ir žengė į prastai 
apšviestą koridorių; jis žingsniavo ieškodamas 469-0jo numerio. Įėjęs vidun 
pamatė, kad kambarys menkai tesiskiria nuo koridoriaus. Vidury kambario 
stovėjo didelė dvigulė lova, iš čiaupo lašėjo rudas vanduo, ant kabyklos kybojo 
tik vienas nedidelis rankšluostis ir raštelis, informuojantis, jog vonia — 
koridoriaus gale. Haris prisiminė sero Alano pastabą: Užsakėme jums viešbutį, 
kuriame Martinesas ir jo sėbrai tikrai niekada nesilankys. Haris jau suprato kodėl. 
Labai reikėtų, kad šio viešbučio valdytoja būtų paskirta jo mama; dar geriau, jei 
ji būtų buvusi paskirta čia dirbti vakar. 

Haris nusiėmė kepurę su snapeliu ir prisėdo ant lovos krašto. Jis norėjo 
paskambinti Emai ir pasakyti, kaip labai jos pasiilgo, bet seras Alanas išdėstė 
miestą, jokių parduotuvių; niekur neikite iš kambario, kol neateis laikas 
pasimatyti su ambasadoriumi. Haris užsikėlė ant lovos kojas ir padėjo ant 
pagalvės galvą. Jis galvojo apie Sebastijoną, Emą, serą Alaną, Martinesą, 
„Matadoro klubą“... Kapitonas Mėjus užmigo. 

Nubudęs Haris pirmiausia uždegė prie lovos lempą ir pažvelgė į laikrodį — 
dvidešimt šešios minutės po antros. Jis nusikeikė supratęs, kad miegojo 
nenusirengęs. 

Haris kone nukrito nuo lovos, priėjo prie lango ir pažvelgė į miestą, kuris 
tikrai dar nemiegojo — gatvėse dūzgė automobiliai, mirgėjo žiburiai. Jis 
užtraukė užuolaidas, nusirengė ir vėl atsigulė, vildamasis greitai užmigti. 
Tačiau miegą blaškė mintys apie Martinesą, Sebą, serą Alaną, Emą, Džailzą ir 
net Džesiką; kuo labiau stengėsi atsipalaiduoti ir išmesti juos iš galvos, tuo 
labiau jie nedavė jam ramybės. 

Pusę penktos ryto jis pasidavė ir nutarė eiti praustis. Tada ir užmigo. 
Nubudęs šoko iš lovos, praskleidė užuolaidas ir pamatė miestą maudančius 
pirmuosius saulės spindulius. Jis pažiūrėjo, kiek valandų. Dešimt minučių po 
septintos. Jautėsi esąs labai nešvarus ir nusišypsojo pagalvojęs apie ilgas 
maudynes karštoje vonioje. 

Jis nuėjo ieškoti chalato, bet viešbutis tegalėjo pasiūlyti siaurą rankšluostį ir 
skiedrą muilo. Išėjęs į koridorių Haris pasuko link vonios. Ant durų rankenos 
kabojo kortelė su užrašu Occupado, jis girdėjo, kaip vonioje kažkas pliuškenasi. 
Nutarė palaukti, kad niekas neužimtų jo vietos eilutėje. Kai maždaug po 
dvidešimties minučių durys galiausiai atsidarė, Haris akis į akį susidūrė su 
žmogumi, kurio vylėsi daugiau niekada nebepamatyti. 

— Labas rytas, kapitone, — pasisveikino žmogus pastodamas Hariui kelią. 

— Labas rytas, pone Boltonai, — atsakė Haris, mėgindamas pro jį 
prasibrauti. 

— Neskubėkite, bičiuli, — sustabdė jis. — Prireiks ketvirčio valandos, kol iš 
vonios išbėgs vanduo, o paskui — dar penkiolikos minučių voniai prisipildyti. — 
Haris vylėsi, jog jei nieko neatsakys, Boltonas supras užuominą ir atstos. 
Neatstojo. — Jūs — lyg iš akies traukta kopija, — kalbėjo atkaklusis 
persekiotojas, — kaip du vandens lašai panašus į tą, kuris rašo detektyvinius 


romanus. Keista, prisimenu detektyvo Viljamo Varviko pavardę, bet, 
prakeikimas, niekaip neprisimenu rašytojo pavardės. Sukasi ant liežuvio galo. 

Hariui išgirdus nugurgiančius kelis paskutinius vandens lašus, Boltonas 
nenoromis pasitraukė, leisdamas jam įeiti į vonią. 

— Sukasi ant liežuvio galo, — pakartojo Boltonas žingsniuodamas 
koridoriumi. 

Haris uždarė duris ir užsirakino, bet, vos atsukęs čiaupą, išgirdo kažką 
beldžiant. 

— Ar ilgai būsite? 

Kai vonioje buvo tiek vandens, kad jau galėjai įją lipti, už durų Haris išgirdo 
dviejų žmonių pokalbį. O gal trijų? 

Muilo atplaišėlės pakako išsimuiluoti tik iki pėdų, o rankšluostis permirko 
šluostantis kojų tarpupirščius. Atidaręs vonios duris Haris pamatė įpykusių 
svečių eilutę ir stengėsi negalvoti, kurią valandą stovintysis eilutės gale nueis 
pusryčiauti. Panelė Karik buvo teisi —jam reikėjo eiti maudytis, vidury nakties. 

Grįžęs į kambarį Haris nusiskuto ir greitai apsirengė, o paskui susivokė, kad 
nieko neturėjo burnoje nuo tada, kai išlipo iš lėktuvo. Jis užrakino duris, liftu 
nusileido į pirmą aukštą ir vestibiuliu patraukė į valgomąjį. Pirmasis žmogus, 
kurį Haris pamatė valgomajame, buvo ponas Boltonas — jis sėdėjo vienas ir ant 
skrebučio tepė marmeladą. Haris apsisuko ir pabėgo. Pasvarstė, ar nevertėtų 
paprašyti pusryčių į numerį, bet tos minties greitai atsisakė. 

Su ambasadoriumi jis susitiks ne anksčiau kaip dešimtą valandą; iš užrašų 
žinojo, kad pėsčiam nueiti iki ambasados tereikia dešimties ar penkiolikos 
minučių. Haris būtų ėjęs pasivaikščioti ir paieškojęs kavinės, bet vienas iš sero 
Alano nurodymų — be reikalo niekur nesirodyti. Vis dėlto jis nusprendė išeiti 
ankstėliau ir eiti lėčiau. Hariui atlėgo, kai įsitikino, kad ponas Boltonas 
nelūkuriuoja koridoriuje, lifte ar vestibiulyje; jam pavyko išsmukti iš viešbučio 
su tuo ponu nesusidūrus. 

Turistų vadovas tikino, jog į Plaza de Mayo jis pateks už trijų kvartalų 
pasukęs į dešinę, o dar už dviejų — į kairę. Po dešimties minučių paaiškėjo, kad 
tai tiesa. Aikštėje plaikstėsi Jungtinės Karalystės vėliavos; Harį tai nustebino. 

Jis perėjo per gatvę —o tai nėra paprasta mieste, kuris didžiuojasi neturįs 
šviesoforų, — ir pasileido Konstitucijos alėja, kelioms akimirkoms sustodamas 
pasigrožėti skulptūra, kurią kažkas pavadino „Estrada“. Pagal nurodymus 


eidamas toliau, už dviejų šimtų jardų turėjo prieiti plieninius vartus, puoštus 
karališkų herbu. 

Prie ambasados Haris atsidūrė trys minutės po pusės dešimtos. Kai apsuko 
vieną kvartalą, laikrodis rodė devintą keturiasdešimt tris. Kai apsuko dar kartą 
lėtesniu žingsniu — devintą penkiasdešimt šešias. Galiausiai jis žengė pro 
vartus, perėjo akmenėliais barstytą kiemelį, užkopė tuzinu laiptelių, ir tada 
didžiules dvivėres duris jam atidarė sargybinis, kurio medaliai bylojo, kad jiedu 
kovėsi tame pačiame kare. Teksaso desantininkų leitenantas Haris Kliftonas 
būtų mielai stabtelėjęs su juo pasišnekučiuoti, bet tik ne šiandien. Hariui 
einant prie registracijos langelio, jį pasitikusi jauna moteris paklausė: 

— Jūs — kapitonas Mėjus? 

— Taip. 

— Esu Beki Šo. Aš — asmeninė ambasadoriaus sekretorė, jis prašė jus 
palydėti tiesiai į jo kabinetą. 

— Dėkoju, — atsakė Haris. 

Sekretorė jį nuvedė raudonu kilimu išklotu koridoriumi, kurio gale sustojo ir 
tyliai pabeldė į įspūdingas dvivėres duris, paskui pro jas įžengė nelaukdama 
atsakymo. Hario būgštavimai, kad ambasadorius jo nelaukia, pasirodė 
nepagrįsti. 

Haris įžengė į didelį elegantišką kabinetą. Ambasadorius sėdėjo už darbo 
stalo, priešais didžiulį langų pusskritulį. Jo Ekscelencija, nedidukas energija 
trykštantis žmogus kampuotu smakru, atsistojo ir skubiai priėjo prie Hario. 

— Malonu susipažinti, kapitone Mėjau, — pratarė tvirtai spausdamas jam 
ranką. — Gal norėtumėte puodelio kavos, o gal imbierinių sausainių? 

— Imbierinių sausainių, — pakartojo Haris. — Taip, dėkoju. 

Ambasadorius linktelėjo, ir sekretorė greitai išėjo iš kabineto uždarydama 
duris. 

— Kalbėsiu su jumis atvirai, bičiulį, — pratarė ambasadorius, vesdamas 
Harį prie dviejų patogių krėslų, pastatytų taip, kad puikiai matytųsi išdailinta 
ambasados pievelė su keliomis rožių lysvėmis. Galėtum pamanyti atsidūręs 
kokioje nors Londono grafystėje. — Visai nenutuokiu, koks mūsų susitikimo 
tikslas, žinau tik tiek, jog vyriausybės sekretorius nori, kad kuo skubiau su 
jumis susitikčiau, nes klausimas svarbus. Jis — ne iš tų, kurie gaišina kitų laiką. 


Haris išėmė iš švarko kišenės voką ir padavė ambasadoriui kartu su jam 
patikėtu storu aplanku. 

— Retai tokių gaunu, — pasakė Jo Ekscelencija, žvelgdamas į ženklą kitoje 
voko pusėje. 

Prasivėrė durys; nešina padėklu su kava ir sausainiais grįžo Beki; padėklą ji 
padėjo ant stalo, tarp abiejų pašnekovų. Ambasadorius atplėšė Užsienio reikalų 
ministerijos sekretoriaus laišką ir neskubėdamas perskaitė, bet nieko nesakė, 
kol iš kabineto neišėjo Beki. 

— Maniau, apie doną Pedrą Martinesą nieko nauja nebesužinosiu, bet, 
atrodo, įrodysite, kad klydau. Kapitone Mėjau, kodėl jums nepradėjus nuo 
pradžių? 

— Esu Haris Kliftonas, — pradėjo pasakoti Haris. 

Po dviejų puodelių kavos ir šešių sausainių jis paaiškino, kodėl apsistojo 
„Milonga“ viešbutyje, kodėl negalėjo paskambinti sūnui ir pasakyti, kad šis turi 
nedelsdamas grįžti į Angliją. 

Ambasadoriaus atsakymas Harį nustebino: 

— Pone Kliftonai, žinote, jei Užsienio reikalų ministerijos sekretorius būtų 
man davęs nurodymą nužudyti Martinesą, būčiau jį įvykdęs su dideliu 
malonumu. Man net sunku įsivaizduoti, kokiai daugybei žmonių jis sugriovė 
gyvenimus. 

— Baiminuosi, kad mano sūnus nebūtų dar vienas toks. 

— To nenutiks, jei įsikišiu aš. Dabar, kaip suprantu, svarbiausia — užtikrinti 
jūsų sūnaus saugumą. Antra užduotis — numanau, serui Alanui ji yra tokia pat 
svarbi, — išsiaiškinti, kaip Martinesas ketina kontrabanda pragabenti pro 
muitinę tokią stambią pinigų sumą. Aišku, seras Alanas mano, —jis pažvelgė į 
laišką, — kad jūsų sūnus gali būti tasai žmogus, kuris turi galimybę išsiaiškinti 
Martineso planus. Ar teisingai mąstau? 

— Taip, pone, bet jis negalės to padaryti, kol aš su juo nepasikalbėsiu 
Martinesui nežinant. 

— Supratau, — ambasadorius atsilošė, užsimerkė ir surėmė pirštų galiukus, 
tarsi būtų nugrimzdęs į gilią maldą. — Turime sužaisti, — kalbėjo sėdėdamas 
užsimerkęs, — pasiūlydami Martinesui tai, ko už pinigus nenupirksi. 

Jis pašoko, nužingsniavo prie lango ir pažvelgė į pievelę, kur keli jo 
darbuotojai sparčiai darbavosi rengdamiesi pokyliui sode. 


— Sakėte, Martinesas ir jūsų sūnus neturėtų atvykti į Buenos Aires anksčiau 
nei rytoj? 

—Jųlaivas „Pietų Amerika“ atplaukia rytoj rytą, apie šeštą valandą, pone. 

— Ir jūs, be abejo, žinote, kad su oficialiu vizitu pas mus atvyksta princesė 
Margarita? 

— Štai kodėl De Mayo aikštėje tiek daug Jungtinės Karalystės vėliavų. 

Ambasadorius nusišypsojo. 

— Jos Karališkoji Didenybė pas mus viešės tik keturiasdešimt aštuonias 
valandas. Svarbiausias vizito momentas ir bus pirmadienio popietę jos garbei 
rengiamas pokylis sode, čia, ambasadoje, į kurį jau pakviesti Buenos Airių 
geriausieji ir svarbiausieji. Dėl savaime suprantamų priežasčių Martinesas 
nepakviestas, nors jis pats ne kartą man labai aiškiai pasakė, kaip norėtų 
sulaukti kvietimo. Jei mano planas pavyks, pasistūmėsime į priekį; sparčiai 
pasistūmėsime. 

Ambasadorius apsigręžė ir paspaudė po stalu įrengtą mygtuką. Po kelių 
akimirkų pasirodė panelė Šo su bloknotu ir pieštuku rankoje. 

— Noriu nusiųsti donui Pedrui Martinesui kvietimą į pirmadienį vyksianų 
karališkąjį pokylį sode, — gal sekretorė ir nustebo, bet pasistengė to 
neparodyti. — Kartu norėčiau nusiųsti jam laišką. 

Jis užsimerkė, mintyse dėliodamas laiško tekstą. 

— „Gerbiamas donai Pedrai, man labai malonu“, ne, „man ypač malonu 
pakviesti Jus į ambasados sode vyksiantį pokylį, kurio metu mus ypač“, ne ne, 
„ypač“ aš jau pavartojau, „mus maloniai pagerbs ten dalyvausianti Karališkoji 
Jos Didenybė princesė Margarita.“ Nauja pastraipa. „Kaip matysite, kvietimas 
skirtas Jums ir vienam Jūsų svečiui. Nedrįsčiau Jums patarinėti, bet jei tarp 
Jūsų žmonių būtų koks nors anglas, galintis tame pokylyje dalyvauti, manau, 
Jos Karališkajai Didenybei šitai labai patiktų. Iki malonaus susitikimo, Jūsų t. t.“ 
Ar pakankamai pompastiškai skamba? 

— Taip, —linktelėjusi atsakė panelė Šo. Haris tylėjo. 

— Panele Šo, laišką pasirašysiu iškart, kai tik jį atspausdinsite, o paskui 
norėsiu, jog pasistengtumėte, kad laiškas nedelsiant būtų nugabentas į jo 
kontorą ir prieš jam atvykstant rytoj rytą jau gulėtų ant Martineso darbo stalo. 

— Kokią datą rašyti, pone? 


— Geras klausimas, — pasakė ambasadorius ir žvilgtelėjo į ant stalo padėtą 
kalendorių. — Kurią dieną jūsų sūnus išvyko iš Anglijos, kapitone Mėjau? 

— Birželio dešimtą, pirmadienį, pone. 

Ambasadorius dar kartą pažvelgė į kalendorių. 

— Parašykite birželio septintos datą. Visada galima apkaltinti paštą lėtu 
darbu. Visi taip daro. 

Jis daugiau nieko nepasakė, kol sekretorė neišėjo iš kabineto. 

— Dabar, pone Kliftonai, — tarė jis grįždamas prie krėslo, — leiskite man 
išdėstyti savo sumanymą. 


Tiesą sakant, Haris nematė, kaip kitą rytą Martineso lydimas Sebastijonas 
leidosi keleivinio laivo „Pietų Amerika“ trapu, bet visa tai stebėjo 
ambasadoriaus sekretorė. Vėliau ji pasiuntė į Hario viešbuų raštelį, 
patvirtinantį, kad jiedu atplaukė, ir prašantį jį ateiti prie šoninių daktaro Luiso 
Agoto durų ambasadoje kitos dienos popietę, antrą valandą, likus gerai 
valandai iki meto, kai į pokylį sode pradės rinktis pirmieji svečiai. 

Haris sėdėjo ant lovos krašto ir svarstė, ar tikrai ambasadorius buvo teisus 
sakydamas, kad Martinesas jauką praris greičiau nei lašiša blizgutę. Tą 
vienintelį kartą, kai jis buvo susiruošęs žvejoti, lašišos nekibo. 


— Kada buvo gautas šitas kvietimas? — suriko Martinesas, laikydamas 
aukštai iškeltą kortelę paauksuotais kraštais. 

— Vakar rytą jį atnešė vienas iš ambasados personalo darbuotojų, — atsakė 
jo sekretorė. 

— Taip vėlai siųsti kvietimus... nepanašu į britus, — įtariai kalbėjo 
Martinesas. 

— Paskambino ambasadoriaus asmeninė sekretorė ir atsiprašė. Ji teigė 
negavusi atsakymų į daugelį paštu išsiųstų kvietimų, todėl mano, kad laiškai 
pasiklydo. Ir dar pridūrė, jog jei gausite tokį patį kvietimą paštu, nekreipkite į jį 
dėmesio. 

— Prakeikta pašto tarnyba, — atsakė Martinesas. Jis padavė kvietimą sūnui 
1r pradėjo skaityti ambasadoriaus laišką. — Kaip matai, kortelėje parašyta, kad 


galiu pasikviesti dar vieną svečią, — kalbėjo Martinesas. — Nori eiti su 
manimi? 

— Turbūt juokauji, — nustebo Diegas. — Greičiau jau pulsiu ant kelių per 
mišias, nei lankstysiuosi slampinėdamas po sodą anglų puotoje. 

— Tada gal pasiimsiu jaunąjį Sebastijoną. Šiaip ar taip, jis — lordo anūkas; 
nepakenks, jei kiti susidarys įspūdį, kad palaikau glaudžius ryšius su britų 
aristokratais. 

— O kur berniukas dabar? 

— Porai dienų jį apgyvendinau „Royal“ viešbutyje. 

— Beje, o kaip tu jam paaiškinai, kodėl jį čia vežies1? 

— Pasakiau, kad prieš grįždamas į Angliją su siuntiniu, kurį man reikės 
nugabenti į Sotbį, jis galės kelias dienas paatostogauti Buenos Airėse, o už 
darbą jam bus gerai sumokėta. 

— Ketini jam pasakyti, kas tame siuntinyje? 

— Aišku, ne. Kuo mažiau jis žinos, tuo bus geriau. 

— Gal ir man reikėtų su juo keliauti, na, užtikrinčiau, kad viskas vyks be 
klaidų. 

— Ne, taip žlugtų visas mūsų planas ir tikslo nepasiektume. Vaikinas grįš į 
Angliją laivu „Karalienė Marija“, o po kelių dienų į Londoną išskrisime mes. 
Taip jis ir prasmuks, nes britų muitinė visą savo ugnį bus nukreipusi į mus. O 
mes vis tiek laiku spėsime į Londono aukcioną. 

— Ar tebenori, kad siūlyčiau kainą tavo vardu? 

— Taip. Negaliu rizikuoti, įtraukdamas ką nors ne 1š savo šeimos. 

— Bet juk mane kas nors gali atpažinti. 

— Ne, jei sumą siūlai telefonu. 

— Pone prezidente, būkite toks malonus ir atsistokite čia, — paprašė 
ambasadorius. — Karališkoji Jos Didenybė pirmiausia prieis prie jūsų. Esu 
tikras, turėsite daug apie ką pakalbėti. 

— Prastai kalbu angliškai, — prisipažino prezidentas. 

— Nėra kojaudintis, pone prezidente, Jos Didenybė pratusi prie tokių bėdų. 

Ambasadorius žengė žingsnį dešinėn. 

— Laba diena, ministre pirmininke. Jūs būsite antrasis, pristatytas 
princesei, kai tik ji baigs kalbėtis su prezidentu. 

— Gal galėtumėte priminti, kaip teisingai kreiptis į jos šviesybę? 

— Žinoma, pone, — atsakė ambasadorius, netaisydamas netikslumo. — 
Karališkoji Jos Didenybė pasakys: „Laba diena, ministre pirmininke“; prieš 
paspausdamas jai ranką turėtumėte nusilenkti, — ambasadorius linktelėjo 
parodydamas. Netoliese stovintys keli žmonės ėmė treniruotis, atlikdami šį 
judesį, jei kartais prireiktų. — Nusilenkęs pasakysite: „Laba diena, Karališkoji 
Didenybe.“ Ji pradės pokalbį pati, pasirinkdama kokią nors temą, o jūs 
atitinkamai atsakysite. Būtų nemandagu, jei jos pradėtumėte ko nors 
klausinėti; į ją turėtumėte kreiptis „ponia“; žodis turi rimuotis su žodžiu „koja“, 
o ne su „vonia“. Kai ji baigs su jumis kalbėtis ir eis sveikintis su meru, 
nusilenksite dar kartą ir atsisveikinsite, sakydamas „Sudie, Jūsų Karališkoji 
Didenybe.“ 

Ministras pirmininkas stovėjo suglumęs. 

— Jos Karališkoji Didenybė turėtų ateiti po kelių minučių, — pasakė 
ambasadorius eidamas prie Buenos Airių mero. Merui jis davė tokius pačius 
nurodymus, o paskui pridūrė: — Jūs būsite paskutinis oficialus asmuo, su 
kuriuo princesė bus supažindinta. 

Ambasadorius negalėjo nepastebėti Martineso, stoviniuojančio pora pėdų 
už mero. Jis suprato, kad jaunuolis šalia Martineso — Hario Kliftono sūnus. 


Martinesas patraukė tiesiai prie ambasadoriaus, palikdamas Sebastijoną vieną 
patį. 

— Ar būsiu supažindintas su jos šviesybe? — paklausė. 

— Tikėjausi jus pristatyti Jos Karališkajai Didenybei. Jei būsite toks malonus 
ir liksite ten, kur ir esate, pone Martinesai, prie jūsų prieisime iškart po 
pokalbio su meru. Bet, deja, jūsų svečias supažindintas nebus. Princesė 
nepratusi kalbėtis su dviem žmonėmis vienu metų; gal jaunasis džentelmenas 
bus toks malonus ir šiek tiek pasitrauks. 

— Žinoma, pasitrauks, —nepasitaręs su Sebastijonu atsakė Martinesas. 

— Dabar turiu eiti, antraip šis šou niekada neprasidės. 

Ambasadorius nusiyrė per pievelėje susirinkusius žmones į savo kabinetą, 
stengdamasis neužlipti ant raudono kilimo. 

Garbės viešnia sėdėjo kabineto kampe, rūkė cigaretę ir šnekučiavosi su 
ambasadoriaus žmona. Balta pirštinaite aptemptoje rankoje ji laikė ilgą 
elegantišką dramblio kaulo cigaretės laikiklį. 

Ambasadorius nusilenkė. 

— Mes jau pasirengę, ponia; kai tik jums bus patogu. 

— Tai gal galime pradėti? — pasiūlė princesė, paskutinį kartą 
užsitraukdama dūmo ir mygdama cigaretę į artimiausią peleninę. 

Ambasadorius nuvedė ją į balkoną ir ten minutėlę sustojo. Kariškių orkestro 
vadovas pakėlė batutą, ir orkestras pradėjo groti nepažįstamą viešnios šalies 
himną. Visi nutilo; dauguma vyrų mėgdžiojo ambasadorių ir stovėjo tarsi 
išgirdę komandą „ramiai“. 

Nuskambėjus paskutiniam akordu, Jos Karališkoji Didenybė lėtai 
nužingsniavo raudonu kilimu į pievelę, kur ambasadorius pirmiausia ją 
supažindino su prezidentu Pedru Aramburu. 

— Pone prezidente, kaip malonu vėl jus matyti, — surizikavo princesė. — 
Labai jums ačiū už nuostabų rytą. Man tikrai labai patiko stebėti rytinę sesiją ir 
pietauti su jumis ir jūsų Vyriausybės nariais. 

— Mums garbė priimti tokią viešnią, ponia, — atsakė jis prisiminęs 
repetuotą sakinį. 

— Turiu su jumis sutikti, pone prezidente; kaip ir sakėte, jūsų jautiena 
prilygsta mūsiškei, tiekiamai iš Škotijos šiaurės. 

Jie abu nusijuokė, nors prezidentas gerai nesuprato kodėl. 


Ambasadorius pažvelgė prezidentui per petį tikrindamas, ar ministras 
pirmininkas, meras ir ponas Martinesas tebestovi ten, kur buvo sutarta. Jis 
pastebėjo, kad Martinesas negali atplėšti nuo princesės akių. Ambasadorius 
linktelėjo Beki, ir ji nedelsdama žengė į priekį, atsistojo Sebastijonui už 
nugaros ir sušnabždėjo: 

— Pone Kliftonai? 

Jis apsisuko. 

— Klausau? — pratarė nustebęs, kad kažkas žino jo pavardę. 

— Aš — asmeninė ambasadoriaus sekretorė. Jis prašė pasiteirauti, ar 
būtumėte toks malonus ir eitumėte su manimi? 

— Ar turėčiau pasakyti donui Pedrui? 

— Ne, — griežtai atsakė Beki. — Užtruksite tik kelias minutes. 

Sebastijonas dvejojo, bet nusekė paskui sekretorę, kai ji skynėsi kelią per 
frakais ir kokteilių suknelėmis vilkinčius svečius, o paskui žengė pro šonines 
ambasados duris, kurias jai kažkas atidarė. Ambasadorius nusišypsojo 
patenkintas, kad pirma operacijos dalis praėjo sklandžiai. 

— Būtinai perduosiu jūsų linkėjimus Jos Didenybei, — kalbėjo princesė, ir 
ambasadorius ją nuvedė prie ministro pirmininko. 

Nors jis stengėsi susikaupti ir klausytis kiekvieno princesės žodžio, jei 
kartais reikėtų ką nors patikslinti ar jai atsakyti, kartkartėmis dirsčiojo į savo 
kabineto langą, vildamasis pamatyti į terasą išeinančią Beki; tai būtų ženklas, 
kad sūnaus ir tėvo susitikimas įvyko. 

Pajutęs, kad princesė jau pakankamai pabendravo su ministru pirmininku, 
ambasadorius ją nuvedė prie mero. 

— Labai malonu susipažinti, — pasakė princesė. — Dar praėjusią savaitę 
Londono meras man pasakojo, kaip jam patiko lankytis jūsų mieste. 

— Dėkoju, ponia, — atsakė meras. — Tikiuosi, galėsiu jums atsakyti tokiu 
pačiu komplimentu kada nors kitais metais. 

Ambasadorius pažvelgė savo kabineto pusėn, bet Beki vis dar nesimatė. 

Kalbėdama su meru princesė neužtruko ir mandagiai parodė, kad norėtų 
eiti toliau. Ambasadorius nenorom pakluso jos pageidavimui. 

— Ponia, gal man bus leista jus supažindinti su vienu iš svarbiausių miesto 
bankininkų donu Pedru Martinesų; neabejoju, jums bus įdomu sužinoti, jog 
kasmet jis vieną sezoną gyvena savo namuose Londone. 


— Man išties didžiulė garbė, jūsų šviesybe, — pratarė Martinesas žemai 
nusilenkdamas, princesei nespėjus prabilti. 

— Kurjūsų namai Londone? — paklausė princesė. 

— Itono aikštėje, jūsų šviesybe. 

— Kaip puiku. Turiu daug draugų, gyvenančių toje miesto dalyje. 

— Jei taip, jūsų šviesybe, gal kurį vakarą norėtumėte su manimi 
pavakarieniauti? Galėsite su savimi atsivesti ką tik panorėsite. 

Ambasadorius negalėjo sulaukti, ką princesė atsakys. 

— Kokia įdomi mintis, —išspaudė ji ir greitai nuėjo. 

Martinesas dar kartą žemai nusilenkė. Ambasadorius nuskubėjo paskui 
karališkąją viešnią. Jam palengvėjo, kai pamatė, kad princesė sustojo 
pasikalbėti su jo žmona, bet išgirdo tik vieną sakinį: „Koks baisus žmogiūkštis; 
ir kaip jis čia buvo pakviestas?“ 

Ambasadorius vėl pažvelgė į savo kabineto langus ir su palengvėjimu 
atsiduso, pamatęs į terasą išeinančią jam linksinčią Beki. Ambasadorius 
stengėsi susikaupti ir klausytis, ką jo žmonai sako princesė. 

— Mardžore, labai noriu užsirūkyti. Kaip manai, gal galėčiau kelioms 
minutėms dingti? 

— Taip, ponia, žinoma. Gal grįžkime į ambasadą? 

Joms nuėjus ambasadorius atsigręžė ieškodamas Martineso. Apkvaišęs 
žmogelis nebuvo pajudėjęs nė per colį. Jo akys tebebuvo įbestos į princesę; 
rodėsi, jis nė nepastebėjo, kaip Sebastijonas tyliai grįžo į savo vietą ir atsistojo 
per kelias pėdas jam už nugaros. 

Kai princesė dingo jam iš akių, Martinesas atsisuko ir pamojo Sebastijonui 
prieiti. 

— Aš — ketvirtas asmuo, su kuriuo buvo supažindinta princesė, — tokie 
buvo pirmieji jo žodžiai. — Prieš mane ji buvo supažindinta tik su prezidentu, 
ministru pirmininku ir meru. 

— Kokia garbė, pone, — atsakė Sebastijonas, tarsi pats būtų matęs visą 
ceremoniją. — Turėtumėte labai didžiuotis. 

— Aš kuklus, — atsakė Martinesas. — Tai viena iš svarbiausių dienų mano 
gyvenime. Žinai, — pridūrė, — manau, jos šviesybė sutiko su manimi 
pavakarieniauti, kai būsiu Londone. 

— Jaučiuosi kaltas, — pasakė Sebastijonas. 


— Kaltas? 

— Taip, pone. Šalia jūsų tokio triumfo minutę turėtų stovėti Brunas, o ne aš. 

— Kai grįši į Londoną, Brunui galėsi viską papasakoti. 

Sebastijonas žiūrėjo, kaip ambasadorius ir jo sekretorė grįžta į ambasadą, ir 
svarstė, ar jo tėvas ten tebėra. 

— Turiu tik tiek laiko, kiek princesė rūkys cigaretę, — įpuolęs į kabinetą 
kalbėjo ambasadorius, — bet laukti negalėjau, noriu žinoti, kaip praėjo 
susitikimas su sūnumi. 

— Na, pirmiausia reikia pasakyti, kad jį, suprantama, ištiko šokas, — atsakė 
Haris; jis vėl apsivilko uniforminį avialinijų korporacijos švarką. — Bet kai 
pasakiau, kad jis nebuvo išmestas ir rugsėjį vis dar yra laukiamas Kembridže, 
vaikinas kiek atsipūtė. Pasiūliau jam kartu skristi į Angliją, tačiau jis yra 
pažadėjęs laivu „Karalienė Marija“ į Sautamptoną nugabenti siuntinį; kadangi 
Martinesas jam buvo labai geras, Sebastijonas būtinai turi įvykdyti jo prašymą 
— bent jau tiek. 

— Į Sautamptoną, — pakartojo ambasadorius. — Ar jis pasakė, kas bus 
tame siuntinyje? 

— Ne, nespaudžiau jo atsakyti, kad nesuprastų tikrosios priežasties, dėl 
kurios įveikiau tokį kelią. 

— Išmintingas sprendimas. 

— Taip pat svarsčiau, ar man nevertėtų kartu su juo plaukti „Karaliene 
Marija“, tačiau tokią galimybę atmečiau, nes Martinesas greitai suuostų, kodėl 
aš čia. 

— Sutinku, — atsakė ambasadorius. — Tai kaip išsiskyrėte? 

— Pažadėjau jį pasitikti Sautamptone, kai tik „Karalienė Marija“ atplauks į 
uostą. 

— Kaip, jūsų nuomone, Martinesas sureaguos, jei Sebastijonas jam 
pasakys, kad esate Buenos Airėse? 

— Pasakiau, jog būtų išmintinga to neminėti, nes tada Martinesas tikrai 
norėtų, kad Sebas į Londoną grįžtų su manimi; taigi jis sutiko nieko Martinesui 
nesakyti. 

— Vadinasi, dabar man telieka išsiaiškinti, kas tame pakete, kol jūs, 
niekieno neatpažintas, grįšite į Londoną. 


— Net nežinau, kaip jums atsidėkoti už viską, ką padarėte, pone, — pasakė 
Haris. — Kuo puikiausiai suprantu, kad šiuo metu jums mažiausiai reikėjo 
tokių trukdžių. 

— Net negalvokite apie tai, Hari. Jau daugelį metų taip nesismaginau. Vis 
dėlto jums būtų protingiau iš čia ištrūkti, kol... 

Prasivėrė durys ir įėjo princesė. Ambasadorius nusilenkė, o Karališkoji Jos 
Didenybė žiūrėjo į vyriškį, vilkintį Britanijos tarptautinių avialinijų korporacijos 
kapitono uniformą. 

— Gal galėčiau jums pristatyti kapitoną Piterį Mėjų, ponia, — nė 
nemirktelėdamas pasakė ambasadorius. 

Haris nusilenkė. 

Princesė išsiėmė iš burnos cigarečių laikiklį. 

— Kapitone Mėjau, malonu susipažinti. — Atidžiau pažvelgusi į Harį, ji 
paklausė: — Ar mes jau kada nors matėmės? 

— Ne, ponia, — atsakė Haris. — Numanau, kad prisiminčiau, jei būtume 
susitikę. 

— Labai juokinga, kapitone Mėjau, — ji šiltai jam nusišypsojo ir užgesino 
cigaretę. — Na, ambasadoriau, pirmyn. Jaučiu, atėjo metas antram raundui. 

Ponas Metjusas vėl nulydėjo princesę į pievelę, o Beki nusivedė Harį 
priešinga kryptimi. Jis sekė paskui sekretorę, nusileido laiptais, perėjo virtuvę ir 
kitoje pastato pusėje išėjo pro prekeiviams skirtas duris. 

— Tikiuosi, laimingai parskrisite namo, kapitone Mėjau. 

Haris neskubėdamas grįžo į viešbutį; galvoje sukosi kelios mintys. Jis taip 
norėjo paskambinti Emai ir pasakyti, kad buvo susitikęs su Sebastijonu, kad 
sūnus saugus ir po kelių dienų grįš į Angliją. 

Grįžęs į viešbutį Haris susidėjo kelis daiktus, nunešė lagaminą šveicoriui ir 
paklausė, ar vakare yra skrydžių į Londoną. 

— Deja, jau per vėlu registruotis šio vakaro tarptautiniam skrydžiui, — 
atsakė administratorius. — Bet galėčiau jus registruoti skrydžiui į Niujorką; 
lėktuvas išskrenda vidurnaktį, o1š ten galėtumėte... 

— Haris! 

Haris atsigręžė. 

— Haris Kliftonas! Žinojau, kad tai jūs. Neprisimenate? Buvome susitikę, 
kai pernai lankėtės Bristolio „Rotary“ klube. 


— Jūs klystate, pone Boltonai, — atsakė Haris. — Esu Piteris Mėjus, — 
pridūrė, kai pro juos praėjo lagaminu nešina Anabelė. Jis nužingsniavo prie 
jos, tarsi jie būtų susitarę susitikti. 

— Leiskite jums padėti, — pasakė Haris, imdamas iš Anabelės lagaminą ir 
kartu suja eidamas iš viešbučio. 

— Ačiu, — padėkojo ji kiek nustebusi. 

— Nėra už ką. 

Haris padavė vairuotojui jos lagaminą ir kartu su Anabele įlipo į autobusą. 

— Nežinojau, kad grįžtate kartu su mumis, Piteri. 

Ir aš nežinojau, norėjo atsakyti Haris. 

— Mano broliui teko grįžti. Kažkokios bėdos užtvankoje. Bet vakar vakare 
gerai pasiautėme, ačiū jums. 

— Kur galiausiai nuėjote? 

— Nusivedžiau jį į „Didingąjį“ viešbutį. Jūs buvote teisi, maistas ten 
stulbinantis. 

— Papasakokite smulkiau. Visada norėjau ten pavalgyti. 

Pakeliui į oro uostą Hariui teko pramanyti keturiasdešimtojo gimtadienio 
dovaną („Ingersoll“ laikrodį) 1r trijų patiekalų vaišes — rūkytą lašišą, jautienos 
kepsnį, savaime suprantama, ir citrininį tortą. Jam pačiam paliko įspūdį 
asmeninė kulinaro vaizduotė; jautėsi dėkingas Anabelei už tai, kad ji nepuolė 
klausinėti apie vynus. Jis pasakė nuėjęs miegoti tik trečią ryto. 

— Gailėjausi, kad nepaklausiau jūsų patarimo dėl vonios, — kalbėjo Haris, 
—1r nenuėjau praustis prieš atsiguldamas. 

— O aš prausiausi ketvirtą ryto. Galėjau mielai priimti ir jus, — šmaikštavo 
Anabelė; tuo metu autobusas sustojo prie oro uosto. 

Haris neatsiliko nuo įgulos, kai jie praėjo muitinę ir įlipo į lėktuvą. Jis grįžo į 
savo vietą kampe svarstydamas, ar nusprendė teisingai, o gal vis dėlto turėjo 
dar pasilikti. Bet paskui prisiminė sero Alano žodžius, kuriuos jis taip dažnai 
kartodavo. Jei būsite demaskuotas, sprukite; sprukite kuo greičiau. Buvo 
įsitikinęs, kad elgiasi teisingai — tasai rėksnys ims lakstyti po miestą visiems 
kartodamas: „Ką tik mačiau Harį Kliftoną, kuris dedasi Britanijos tarptautinių 
avialinijų korporacijos pilotu.“ 

Keleiviams įsitaisius savo vietose, lėktuvas išriedėjo į kilimo taką. Haris 
užsimerkė. Lagaminas tuščias, aplankas sunaikintas. Jis užsisegė saugos diržą 


1r pasiruošė ilgai miegoti niekieno netrukdomas. 

— Kalba lėktuvo kapitonas. Išjungiau saugos diržų ženkliuką, dabar lėktuve 
galima vaikščioti. 

Haris vėl užsimerkė. Jis jau snūduriavo, kai išgirdo kažką dribtelint į 
gretimą sėdynę. 

— Viską supratau, — pasakė vyriškis, Hariui pramerkus vieną akį. — Jūs 
viešėjote Buenos Airėse, nes renkate medžiagą naujai knygai. Aš teisus? Ar aš 
tikrai teisus? 

Donas Pedras iš pokylio sode išėjo vienas iš paskutiniųjų, tik tada, kai 
galiausiai įsitikino, kad princesė nebegrįš. 

Sebastijonas sėdėjo šalia jo galinėje „Rolls“ sėdynėje. 

— Tai buvo viena iš svarbiausių dienų mano gyvenime, — kartojo donas 
Pedras. 

Sebastijonas tylėjo, nes nesumetė, ką nauja galėtų pasakyti šia tema. Donas 
Pedras neabejotinai buvo girtas — jei ne apsvaigęs nuo vyno, tai nuo minties 
apie tai, kad bendravo su karališkosios giminės atstove. Sebastijonas stebėjosi, 
kaip toks laimės kūdikis gali taip lengvai pasiduoti glostomos savimeilės 
kerams. Staiga Martinesas pakeitė plokštelę. 

— Mano berniuk, noriu, kad žinotum: jei tau kada nors reikės darbo, 
Buenos Airėse jo visada atsiras. Tau rinktis. Galėtum būti kaubojus arba 
bankininkas. Pamąstyk apie tai, skirtumas menkas, — pasakė jis juokdamasis 
Iš savo sąmojo. 

— Jūs labai malonus, pone, — padėkojo Sebastijonas. 

Nors ir labai norėjosi pasakyti Martinesui, kad kartu su Brunu keliaus į 
Kembridžą, galiausiai jis persigalvojo, nes tada reikėtų aiškinti, kaip apie tai 
sužinojo. Bet Sebas jau buvo bepradedąs svarstyti, kodėl jo tėvui prireikė 
keliauti per pusę pasaulio vien tam, kad jam praneštų... Donas Pedras išblaškė 
vaikino mintis, išsitraukdamas iš kišenės penkių svarų banknotų pluoštą; jis 
atskaičiavo devyniasdešimt svarų ir padavė Sebastijonui. 

— Visada noriu sumokėti iš anksto. 

— Bet aš dar nenudirbau savo darbo, pone. 

— Žinau, tu savo žodžio laikysiesi. 

Dabar Sebastijonas pajuto dar didesnę kaltę, kad saugo mažytę paslaptį; jei 
automobilis nebūtų sustojęs prie Martineso kontoros, gal jis 17 nebūtų 
paklausęs tėvo patarimo. 


— Nuvežk poną Kliftoną į viešbutį, — paliepė vairuotojui donas Pedras. 
Atsigręžęs į Sebastijoną jis pasakė: — Trečiadienį po pietų automobilis tave 
nuveš į uostą. Pasistenk smagiai praleisti paskutines porą dienų Buenos Airėse, 
nes šis miestas jaunam žmogui turi daug ką pasiūlyti. 


Haris buvo ne iš tų, kurie linkę negražiai kalbėti; net ir knygose jis 
nevartodavo keiksmažodžių. Uoliai bažnyčią lankanti jo motina nebūtų leidusi 
elgtis kitaip. Tačiau po valandos trukmės begalinio Tedo Boltono monologo 
apie jo gyvenimą, pradedant dukterimi, kuri vadovauja mergaitėms skautėms, 
1r jos gabumais siuvinėti ir kepti, baigiant žmona, Bristolio motinų sąjungos 
organizacijos sekretore, ir kviestinių svečių sąrašu, numatytu rudeniniam 
„Rotary“ klubo susirinkimui — ką jau kalbėti apie jo nuomonę Merlin Monro, 
Nikitos Chruščiovo, Hju Gaitskelio'* ir Tonio Hankoko“ atžvilgiu, — Haris 
galiausiai pratrūko. 

Jis atsimerkė ir atsitiesė. 

— Pone Boltonai, gal eitumėt po velnių? 

Hario nuostabai ir laimei, Boltonas atsistojo ir netaręs nė žodžio grįžo į savo 
vietą. Po kelių akimirkų Haris užmigo. 


Sebastijonas nutarė pasinaudoti dono Pedro patarimu ir išnaudoti 
paskutines dvi dienas šiame mieste, kol neatėjo metas lipti į „Karalienę Mariją“ 
1r grįžti namo. 

Kitą rytą, po pusryčių, jis iškeitė keturis iš visų turimų penkių svarų vertės 
banknotų į tris šimtus pesų ir išėjo iš viešbučio ieškoti Ispanų pasažo, 
vildamasis rasti lauktuvių mamai ir seseriai. Mamai jis išrinko švelniai rožinio 
rodonito segę; pardavėjas sakė, kad tokio atspalvio jis neras niekur pasaulyje. 
Kaina sukėlė lengvą šoką, bet Sebastijonas prisiminė, ką pastarąsias dvi 
savaites mamai teko dėl jo patirti. 

Promenada grįždamas į viešbutį, galerijos lange jis pamatė piešinį, kuris 
priminė Džesiką. Sebastijonas įėjo vidun, norėdamas geriau tą piešinį 
apžiūrėti. Galerijos šeimininkas jį patikino, kad jaunas dailininkas yra labai 
perspektyvus, o natiurmortas — ne tik šaunus paveikslas, bet ir įžvalgi 


investicija. Taip taip, jis priims angliškus pinigus. Sebastijonui teliko viltis, kad 
11 Džesika bus tokios pačios nuomonės apie Fernando Botero „Vazą su 
apelsinais“. 

O sau Sebastijonas nusipirko vienintelį daiktų — puikų odinį diržą su 
kaubojiška sagtimi. Diržas nebuvo pigus, bet jis negalėjo atsispirti. 

Sebastijonas sustojo papietauti gatvės kavinėje ir skaitydamas pasenusį The 
Times numerį per daug prisivalgė keptos argentinietiškos jautienos. Visų 
didžiųjų Britanijos miestų centruose turėjo būti nubrėžtos dvigubos geltonos 
juostos. Sebas negalėjo patikėti, kad jo dėdė Džailzas būtų norėjęs už tai 
balsuoti. 

Po pietų, patyrinėjęs turistų vadovą, jis rado vienintelį kino teatrą Buenos 
Airėse, kuriame buvo rodomi filmai anglų kalba. Sėdėjo vienas paskutinėje 
eilėje ir žiūrėjo „Vieta po saule“, įsimylėjo Elizabetą Teilor ir svarstė, kaip 
susirasti tokią merginą. 

Pakeliui namo užsuko į nenaujų knygų knygyną, kuriame buvo lentyna 
anglų romanų. Pamatęs iki trijų pesų nukainotą pirmąją tėvo knygą, 
nusišypsojo ir išėjo nusipirkęs nuskaitytą Ivlino Vo tomelį. 

Vakare Sebastijonas pavakarieniavo viešbučio restorane ir turistų vadove 
rado keletą vietų, kurias tikėjosi aplankyti, jei tik pakaks laiko — miesto 
katedrą, Nacionalinį dailės muziejų, Argentinos prezidentūrą — Rausvuosius 
rūmus — ir Karlo Tajaus botanikos sodą prie senojo Palermo. Donas Pedras 
buvo teisus — šis miestas gali daug ko pasiūlyti. 

Sebastijonas pasirašė čekį ir nutarė grįžti į kambarį skaityti Ivlino Vo. Jis 
taip ir būtų padaręs, jei nebūtų pastebėjęs prie baro sėdinčios jos. Mergina 
koketiškai jam nusišypsojo, ir jis sustojo kaip įkirstas. Antra šypsena jį paveikė 
kaip magnetas, ir po akimirkos Sebastijonas jau stovėjo šalia. Ji atrodė 
panašaus amžiaus kaip Rubė, tik gerokai patrauklesnė. 

— Norėtum nupirkti man išgerti? — paklausė. 

Sebastijonas linktelėjo ir įsitaisė ant gretimos kėdės. Ji atsisuko į barmeną 
1r užsakė dvi taures šampano. 

— Aš vardu Gabrielė. 

— Sebastijonas, — pasakė tiesdamas jai ranką. 

Ji tą ranką paspaudė. Sebastijonas nė nenutuokė, kad moters prisilietimas 
gali taip paveikti. 


— Iš kur atvykai? 

— Iš Anglijos, — atsakė. 

— Ir aš vieną dieną ketinu aplankyti Angliją. Apžiūrėsiu Londono Tauerį, 
Bakingamo rūmus, — kalbėjo ji, kol barmenas jiems pylė šampaną. — Į 
sveikatą. Rodos, taip sako anglai? 

Sebastijonas pakėlė taurę ir pasakė: 

— Į sveikatą. 

Jam buvo sunku nežiūrėti į lieknas, grakščias jos kojas. Jis norėjo jas 
paliesti. 

— Gyveni viešbutyje? — paklausė Gabrielė, padėjusi jam ant kojos ranką. 

Sebastijonas džiaugėsi, kad baro apšvietimas buvo blausus ir ji negalėjo 
įžiūrėti jo skruostų spalvos. 

— Taip, viešbutyje. 

— Tu čia vienas? —klausinėjo nepatraukdama rankos. 

— Taip, — pralemeno Sebas. 

— Ar nori, kad ateičiau į tavo kambarį, Sebastijonai? 

Jis negalėjo patikėti savo laime. Buenos Airėse jis rado Rubę, o direktorius 
— už septynių tūkstančių mylių. Jam nė nereikėjo atsakyti, nes ji nulipo nuo 
kėdės, paėmė jį už rankos ir jau vedėsi iš baro. 

Jie pasuko prie liftų vestibiulio gale. 

— Koks tavo kambario numeris, Sebastijonai? 

— Vienas vienas septyni nulis, — pralemeno Sebas, kai jiedu įėjo į liftą. 

Kai atėjo prie jo kambario vienuoliktame aukšte, Sebastijonas grabaliojo 
raktą, mėgindamas atrakinti duris. Gabrielė pradėjo jį bučiuoti dar nežengusi 
vidun ir bučiavo vilkdama švarką, segdama diržą; liovėsi bučiavusi tik tada, kai 
ant grindų nukrito kelnės. 

Atsimerkęs Sebastijonas pamatė, kad šalia kelnių guli merginos palaidinė ir 
sijonas. Jis norėjo stovėti ir grožėtis jos kūnu, bet ji ir vėl paėmė jį už rankos ir 
šikart nuvedė prie lovos. Jis nusivilko marškinius, nusirišo kaklaraištį, 
desperatiškai trokšdamas iškart paliesti ją visą. Gabrielė krito ant lovos ir 
užsivertė jį ant savęs. Po kelių akimirkų jis garsiai atsiduso. 

Sebastijonas pagulėjo kelias sekundes, ir tada ji išsirangė 1š lovos, susirinko 
drabužius ir dingo vonioje. Jis paslėpė po antklode nuogą kūną ir nekantriai 
laukė jos grįžtančios. Ketino su šia deive praleisti visą naktį ir dabar svarstė, 


kiek kartų galėtų pasimylėti, kol išauš rytas. Bet kai prasivėrė vonios durys, 
Gabrielė išėjo apsirengusi ir, atrodo, ketino išeiti. 

— Ar tau tai buvo pirmas kartas? — paklausė. 

— Aišku, kad ne. 

— Taip ir maniau, — pasakė. — Bet vis tiek trys šimtai pesų. 

Sebastijonas atsisėdo lovoje nelabai suprasdamas, apie ką ji kalba. 

— Tu turbūt nemanai, kad mane užsukti į tavo kambarį įtikino gera tavo 
išvaizda ir angliškas žavesys? 

— Ne, nemanau, aišku, kad nemanau, — atsakė Sebastijonas. 

Jis išlipo iš lovos, pakėlė nuo grindų švarką ir išėmė piniginę. Spoksojo į 
likusius penkių svarų banknotus. 

— Dvidešimt svarų, — pasakė ji, neabejotinai jau ir anksčiau susidūrusi su 
panašia bėda. 

Jis išėmė keturis penkių svarų banknotus ir jai padavė. 

Gabrielė paėmė pinigus ir dingo greičiau, nei Sebui sekėsi įeiti. 


Kai lėktuvas galiausiai nusileido Londono oro uoste, Haris pasinaudojo 
uniformos teikiamais privalumais ir prisigretino prie įgulos narių, kai šie 
niekieno netrukdomi ėjo pro muitinę. Jis atsisakė Anabelės pasiūlymo kartu su 
ja autobusu važiuoti į Londoną ir stojo į ilgą eilę prie taksi. 

Po keturiasdešimties minučių taksi sustojo prie Džailzo namų Smito 
aikštėje. Svajodamas apie ilgas maudynes vonioje, anglišką maistą ir saldų 
miegą, Haris pabeldė variniu belstuku vildamasis, kad ras Džailzą namie. 

Po kelių akimirkų durys atsidarė; pamatęs Harį Džailzas prapliupo kvatotis, 
pasitempė ir atidavė jam pagarbą. 

— Sveikas sugrįžęs namo, kapitone. 


Nubudęs kitą rytą Sebastijonas pirmiausia pažvelgė į piniginę. Jam buvo 
likę dešimt svarų, o jis tikėjosi pradėti naują gyvenimą Kembridže turėdamas 
bent jau aštuoniasdešimt. Kai pamatė ant grindų išmėtytus drabužius, net ir 
naujasis odinis diržas rodėsi praradęs žavesį. Šįryt jis galės aplankyti tik tas 
miesto įdomybes, kur nereikės mokėti už įėjimą. 


Dėdė Džailzas buvo teisus sakydamas, kad kiekvieno žmogaus gyvenime 
būna tam tikrų akimirkų, kai daug ką apie save sužinai; tas žinias verta pervesti 
Į patirties sąskaitą, kad vėliau prireikus galėtum jomis pasinaudoti. 

Susikrovęs negausią mantą ir supakavęs dovanas, jis mintimis nusikėlė į 
Angliją — ėmė svajoti apie studento gyvenimą. Nekantravo kuo greičiau 
pradėti studijas. Pirmame aukšte išlipęs iš lifto, Sebastijonas nustebo 
vestibiulyje pamatęs stovintį dono Pedro vairuotoją, šis rankoje laikė kepuraitę 
su snapeliu. Vos pamatęs Sebastijoną, užsidėjo kepurę ir pasakė: 

— Bosas nori jus matyti. 

Sebastijonas įlipo į „Rolls-Royce“ galą džiaugdamasis, kad galės padėkoti 
donui Pedrui už viską, ką šis padarė, nors ir neketino prisipažinti, jog pinigų 
teturi dešimt svarų. Kai atvyko į Martineso namus, buvo nuvestas tiesiai į dono 
Pedro kabinetą. 

— Sebastijonai, atsiprašau, kad man teko štai taip tave ištempti, bet kilo 
šiokių tokių nesklandumų. 

Sebastijonui širdis nusmuko į kulnus — jis išsigando, kad jam nebus leista 
išvykti. 

— Nesklandumų? 

— Šįryt man paskambino mano bičiulis ponas Metjusas iš Britanijos 
ambasados. Jis pareiškė, esą tu į šalį įvažiavai be paso. Aš jam atsakiau, kad 
keliavai mano laivu, o kol viešėjai Buenos Airėse, buvai mano svečias, bet, kaip 
jis sakė, šitai tau nepadės grįžti į Britaniją. 

— Ar tai reiškia, kad negalėsiu plaukti tuo laiva? — Sebastijonui nesisekė 
slėpti nusiminimo. 

— Aišku, ne, — atsakė Martinesas. — Pakeliui į uostą mano vairuotojas tave 
nuveš į ambasadą; ambasadorius pažadėjo, kad priimamajame tau jau bus 
paruoštas pasas. 

— Ačiu, — padėkojo Sebastijonas. 

— Man pasisekė, nes ambasadorius — mano draugas, — šypsodamasis 
kalbėjo Martinesas. Paskui jis padavė Sebastijonui storą voką ir pasakė: — 
Būtinai šitą parodyk muitinėje, kai išsilaipinsi Sautamptone. 

— Ar tai ir yra tasai paketas, kurį turiu nugabenti į Angliją? — paklausė 
Sebastijonas. 


— Ne ne, — juokdamasis atsakė Martinesas. — Tai tik eksporto 
dokumentai, liudijantys, kas yra dėžėje. Tau tereikia parodyti dokumentus 
muitinėje, o paskui viską sutvarkys Sotbis. 

Sebastijonas niekada nieko nebuvo girdėjęs apie Sotbį ir pasistengė 
įsidėmėti šį vardą. 

— Vakar vakare skambino Brunas, jis labai nori su tavimi susitikti, kai grįši į 
Londoną; ir tikisi, kad apsistosi pas jį, Itono aikštėje. Šiaip ar taip, tau ten bus 
geriau nei svečių namuose Padingtone. 

Sebastijonas pagalvojo apie Tibę ir labai norėjo pasakyti donui Pedrui, kad 
„Saugaus prieglobsčio“ svečių namai — ne prastesni nei „Didingasis“ viešbutis 
Buenos Airėse. 

— Ačiū, pone, —tepasakė. 

— Gero kelio; tik būtinai pasistenk, kad Sotbis paimtų mano siuntinį. Kai 
grįši į Londoną, pranešk Karlui, jog siuntinį pristatei, ir primink jam, kad grįšiu 
pirmadienį. 

Jis išėjo iš už stalo, suėmė Sebastijoną už pečių ir pabučiavo į abu skruostus. 

— Tu man —lyg ketvirtas sūnus. 

Kai Sebastijonas išėjo iš to namo nešinas storu aštuonių milijonų svarų 
vertės voku, vyriausiasis dono Pedro sūnus stovėjo prie lango savo kabinete 
aukštų žemiau. Jis žiūrėjo, kaip Sebastijonas lipa į „Rolls-Royce“ galą, ir nė 
nekrustelėjo, kol vairuotojas neatsiplėšė nuo kelkraščio ir neįsiliejo į rytinį 
automobilių srautą. 

Diegas užbėgo laiptais pas tėvą. 

— Ar skulptūra saugiai pateko į laivą? — paklausė donas Ped-ras, kai buvo 
uždarytos durys. 

— Rytą stebėjau, kaip ją gabena į triumą. Bet aš vis dar nesijaučiu 
garantuotas. 

— Dėl ko? 

— Toje skulptūroje paslėpti aštuoni tavo milijonai, o laive nėra nė vieno iš 
mūsų komandos, galinčio nuolat stebėti situaciją. Sutikai, kad už visą operaciją 
būtų atsakingas ką tik mokyklą baigęs berniokas. 

— Štai todėl niekas nesusidomės nei skulptūra, nei juo, — atsakė donas 
Pedras. — Dokumentai surašyti Sebastijono Kliftono vardu, o jam tereikės 


pateikti muitinei deklaraciją, pasirašyti perdavimo aktą, tada viską perims 
Sotbis, ir niekas nesuuos, kad ir mes čia įsimaišę. 

— Tikėkim, esi teisus. 

— Kai pirmadienį nusileisime Londono oro uoste, — kalbėjo donas Pedras, 
— lažinuosi, mažiausiai tuzinas muitininkų puls naršyti mūsų lagaminų. 
Tačiau jie ras tik mano mėgstamą losjoną po skutimosi, o skulptūra jau bus 
saugiai nugabenta į Sotbį ir lauks aukciono. 


Kai Sebastijonas atėjo į ambasadą pasiimti paso, nustebo pamatęs 
priimamajame stovinčią Beki. 

— Labas rytas, — pasisveikino ji, — ambasadorius jūsų laukia. 

Daugiau netarusi nė žodžio, Beki apsisuko ir nuėjo koridoriumi link pono 
Metjuso kabineto. 

Sebastijonas antrą kartą pasileido paskui spėliodamas, ar už durų jo laukia 
tėvas; galbūt jiedu kartu grįš į Angliją. Sebastijonas vylėsi. Beki tyliai pabeldė, 
atidarė duris ir pasitraukė į šalį. 

Kai Sebastijonas įėjo į kabinetą, ambasadorius žiūrėjo pro langą. Išgirdęs 
atsidarančias duris, jis atsigręžė, priėjo prie Sebastijono ir šiltai paspaudė jam 
ranką. 

— Džiaugiuosi galiausiai tave matydamas, — pratarė. — Norėjau tau jį 
paduoti pats, — pridūrė imdamas nuo stalo pasą. 

— Dėkoju, pone, — pasakė Sebastijonas. 

— Dar leisčiau sau tave įspėti, kad į Britaniją neįsivežtum daugiau nei 
tūkstančio svarų. Nenorėčiau, kad pažeistum įstatymą. 

— Viską išleidau; man liko tik dešimt svarų, — prisipažino Sebastijonas. 

— Jei tik tiek deklaruosi, turėtum lengvai praeiti muitinę. 

— Aš gabensiu dono Pedro Martineso skulptūrą, kurią reikės pristatyti 
Sotbiui. Nieko apie tą skulptūrą nežinau, išskyrus tai, kad, kaip rašoma 
dokumente, ji vadinasi „Mąstytojas“ ir sveria dvi tonas. 

— Daugiau tavęs negaišinsiu, — lydėdamas Sebastijoną durų link kalbėjo 
ambasadorius. — Beje, Sebastijonai, koks antrasis tavo vardas? 

— Arturas, pone, — pasakė Sebas jau išėjęs į koridorių. — Tuo vardu buvau 
pavadintas senelio garbei. 


— Malonios kelionės, mano vaike, — tokie buvo paskutiniai pono Metjuso 
žodžiai prieš uždarant duris. Jis grįžo prie stalo ir bloknote užsirašė tris vardus. 


4 Hugh Gaitskell — britų politikas leiboristas. 


15 Tony Hancock — britų aktorius komikas. 

— Vakar rytą gavau šį oficialų Filipo Metjuso, mūsų ambasadoriaus 


Argentinoje, pranešimą, — pasakė vyriausybės sekretorius, dalydamas 
pranešimo kopijas visiems, sėdintiems už stalo. — Prašyčiau atidžiai 
perskaityti. 


Telegrafu gavęs šešiolikos puslapių oficialų pranešimą iš Buenos Airių, 
seras Alanas visą rytą kuo atidžiausiai skaitė kiekvieną pastraipą. Jis žinojo, jog 
tai, ko ieško, bus paslėpta tarp daugybės smulkmenų, nušviečiančių oficialų 
princesės Margaritos vizitą tame mieste. 

Seras Alanas sutriko perskaitęs, kad ambasadorius į pokylį sode pakvietė 
Martinesą; jis dar labiau nustebo sužinojęs, kad šis buvo pristatytas Jos 
Karališkajai Didenybei. Seras Alanas pamanė, kad Metjusas turėjo 
neabejotinai rimtą priežastį taip pakeisti protokolą, ir vylėsi, jog kokioje nors 
laikraščių iškarpų bibliotekėlėje neliks jokios nuotraukos, kada nors tą faktą 
priminsiančios. 

Prieš vidurdienį seras Alanas aptiko pastraipą, kurios taip ieškojo. Jis 
paprašė sekretorės atšaukti susitarimą pietauti. 

Jos Karališkoji Didenybė buvo labai maloni ir pranešė man rungtynių „Lords“ 
aikštėje rezultatus, rašė ambasadorius. Kaip šauniai stengėsi kapitonas Piteris 
Mėjus, tik gaila, kad paskutinę minutę jis visai bereikalingai išėjo. 

Seras Alanas pakėlė akis ir nusišypsojo Hariui Kliftonui, kuris taip pat buvo 
įsigilinęs į pranešimą. 

Apsidžiaugiau sužinojęs, kad sekmadienį, birželio dvidešimt trečiąją, Arturas 
Baringtonas grįžta antrosioms rungtynėms Sautamptone; jei surinktų taškų 
vidurkis būtų 8, Anglija pajustų didžiulį skirtumą. 

Seras Alanas pabraukė žodžius Arturas, sekmadienį, Sautamptonas ir skaičių 
8, o paskui skaitė toliau. 

Tačiau sutrikau, kai Jos Karališkoji Didenybė pasakė, jog Teitas bus tinkama 
paspirtis penktam numeriui, bet jai patikinus, kad šią žinią girdėjusi iš paties 


kriketo direktoriaus Džono Rotenšteino, susimąsčiau ir aš. 

Vyriausybės sekretorius pabraukė žodžius Teitas, penktam, paspirtis ir 
Rotenšteinas ir skaitė toliau. 

Rugpjūtį gyšiu į Londoną, noriu suspėti pamatyti paskutines rungtynes 
Milbanke; tikėkimės, tada jau būsime laimėję devynių metimų sesiją. Beje, vienam 
ypatingam metimui atmušti prireiks dviejų tonų lazdos. 

Šįkart seras Alanas pasibraukė rugpjūtį, Milbanke, devynių ir dviejų tonų. Jis 
buvo bepradedąs gailėtis, kad mokydamasis Šrevsberyje per menkai domėjosi 
kriketų; buvo irkluotojas, o ne kriketo žaidėjas. Bet kadangi gale stalo sėdintis 
seras Džailzas buvęs Oksfordo kriketo asas, seras Alanas neabejojo, kad jam 
bus išaiškintos visos painiavos, susijusios su odiniu kamuoliuku ir lazda. 

Seras Alanas apsidžiaugė pamatęs, kad visi baigė skaityti oficialųjį 
pranešimą, nors ponas Kliftonas vis dar kažką užsirašinėjo. 

— Manyčiau, išsiaiškinau beveik viską, ką mūsų žmogus iš Buenos Airių 
mėgino mums pasakyti, bet vis dėlto liko kelios vingrybės, kurių neperpratau. 
Pavyzdžiui, man reikia pagalbos aiškinantis, kodėl minimas Arturas 
Baringtonas; net ir aš žinau, kad garsiojo mušėjo vardas yra Kenas. 

— Arturas yra antras Sebastijono vardas, — atsakė Haris. — Manyčiau, 
galime teigti, kad jis atvyks į Sautamptoną birželio dvidešimt trečiąją, 
sekmadienį, nes sekmadieniais pirmosios kriketo rungtynės nežaidžiamos, o 
Sautamptone nėra kriketo aikštės. 

Vyriausybės sekretorius palinksėjo. 

— Aštuoni turėtų reikšti milijonus svarų — sumą, kuri, ambasadoriaus 
manymu, bus gabenama, — iš kito stalo galo įsiterpė Džailzas, — nes Keno 
Baringtono rezultato vidurkis — daugiau kaip penkiasdešimt. 

— Labai gerai, — atsakė seras Alanas viską užsirašydamas. — Bet aš 
negaliu paaiškinti, kodėl Metjusas klaidingai parašė žodžius „paspirtis“ ir 
„rugpjūtis““, 

— Ir dar suklydo dėl Teito, — pasakė Džailzas. — Nes Morisas Teitas, 
žaisdamas už Angliją, mušdavo devintas, tikrai ne penktas. 

— Taip, ir aš čia suklupau, — sutiko seras Alanas, patenkintas savo paties 
vaizdingu pasakymu. — Tai ar gali kas nors paaiškinti dvi rašybos klaidas? 

— Manau, aš galėčiau, — pasakė Ema. — Mano dukra Džesika yra 
dailininkė; prisimenu, ji man pasakojo, kad daugelis skulptorių išlieja po 


devynis savo kūrinio egzempliorius, juos antspauduoja ir sunumeruoja. O 
klaidingai parašytas mėnesio pavadinimas — menininko vardo užuomina. 

— Vis tiek menkai ką tesupratau, — atsakė seras Alanas; iš susirinkusiųjų 
veidų buvo galima spręsti, kad nesuprato ne jis vienas. 

— Tasai menininkas turėtų būti Renuaras arba Rodenas. 

— Ar telegramoje jis užuominomis kalba apie tai, kad Teito galerijos 
Milbanke direktorius Džonas Rotenšteinas galės mums nurodyti ir skulptūrą? 

— Jis mums jau nurodė, — džiūgaudama kalbėjo Ema. — Tai — vienas iš 
žodžių, kurių nepasibraukėte, sere Alanai, — Ema nesusilaikė ir šelmiškai 
nusišypsojo. — Net ir gulėdama mirties patale velionė mano mama tą žodį 
būtų pastebėjusi daug greičiau nei aš. 

Haris ir Džailzas nusišypsojo. 

— Kokio žodžio nepasibraukiau, ponia Klifton? 

Kai tik Ema atsakė į jo klausimą, vyriausybės sekretorius pakėlė telefono 
ragelį ir pasakė: 

— Paskambinkite Džonui Rotenšteinui iš Teito galerijos ir pasakykite, kad 
šivakar, galerijai baigus darbą, norėčiau su juo susitikti. 

Seras Alanas padėjo ragelį ir nusišypsojo Emai. 

— Visada pasisakydavau už tai, kad valstybės tarnyboje dirbtų daugiau 
moterų. 

— Tikiuosi, sere Alanai, kad žodžius daugiau ir moterų pabrauksite, — 
pasakė Ema. 


Sebastijonas stovėjo viršutiniame „Karalienės Marijos“ denyje užsigulęs ant 
turėklų ir žiūrėjo į tolstančias Buenos Aires, kol galiausiai miestas ėmė atrodyti 
lyg lengvai nubrėžtas kontūras architekto braižybos lentoje 

Tiek visko nutiko per tą trumpą atkarpą nuo tada, kai jis buvo laikinai 
pašalintas iš Bičkrofto, nors Sebastijonas ir dabar stebėjosi, kodėl jo tėvas 
sukorė tokį kelią tik tam, kad pasakytų, jog jis neprarado vietos Kembridže. Ar 
nebūtų buvę daug paprasčiau tiesiog paskambinti ambasadoriui, kuris, 
neabejotina, pažįsta doną Pedrą? Ir kodėl ambasadorius pats asmeniškai 
padavė jam pasą, jei Beki galėjo jį atiduoti primamajame? Dar keisčiau — 
kodėl ambasadorius norėjo sužinoti jo antrąjį vardą? Kai Buenos Airės dingo 


Sebastijonui iš akių, jis vis dar nebuvo radęs nė vieno atsakymo į šiuos 
klausimus. Gal tėvas atsakys. 

Sebastijonas susimąstė apie ateitį. Pirma jo pareiga, už kurią jam jau buvo 
dosniai atsilyginta, — užtikrinti, kad dono Pedro skulptūra be vargo praeitų pro 
muitinę; jis neketino eiti iš uosto, kol Sotbis jos nepasiims. 

Bet iki tol jis ketino atsipūsti ir pasimėgauti kelione. Sebastijonas ketino 
perskaityti paskutinius kelis Ivlino Vo romano puslapius, tikėdamasis rasti 
pirmą knygos tomą laivo bibliotekoje. 

Pakeliui namo jis suprato, kad atėjo metas pamąstyti, ko būtų galima 
pasiekti pirmais studijų metais Kembridže, idant mama liktų patenkinta. Jo 
pasiekimai — mažiausia, kuo jis gali atsilyginti už visus jos rūpesčius. 


— „Mąstytojas“, — pasakė seras Džonas Rotenšteinas, Teito galerijos 
direktorius, — daugelio kritikų vadinamas vienu iš būdingiausių Rodeno darbų. 
Skulptūra buvo sumanyta kaip „Pragaro vartų“ dalis ir iš pradžių pavadinta 
„Poetu“, nes skulptorius norėjo atiduoti duoklę savo herojui Dantei. Ši skulptūra 
tapo neatsiejama nuo jos kūrėjo; maestro ir palaidotas po bronzine „Mąstytojo“ 
išlaja Medone. 

Seras Alanas toliau apžiūrinėjo garsiąją skulptūrą, sukdamas aplink ją 
ratus. 

— Pataisykite mane, jei klystu, sere Džonai, bet ar ši skulptūra — tikrai 
penkta iš devynių iš pradžių išlietų skulptūrų? 

— Jūs teisus, sere Alanai. Labiausiai medžiojami tie Rodeno darbai, kuriuos 
dar jam esant gyvam savo liejykloje Paryžiuje buvo išliejęs Aleksis Rudi. Gaila, 
po Rodeno mirties Prancūzijos vyriausybė leido tam tikrą kopijų skaičių išlieti 
kitai liejyklai, tačiau rimti kolekcionieriai teigia, kad jos ne tokios autentiškos 
kaip liejiniai, pagaminti Rodenui esant gyvam. 

— Ar žinoma, kur dabar yra visi devyni originalūs liejiniai? 

— O, taip, — atsakė direktorius. — Neskaičiuojant šio, trys yra Paryžiuje — 
Luvre, Rodeno muziejuje ir dar vienas Medone. Dar viena kopija yra Niujorke, 
Metropoliteno muziejuje, dar viena — Ermitaže, Leningrade, taigi trys 
skulptūros yra kolekcionierių rankose. 

— Ar žinoma, kas yra tų trijų liejinių savininkai? 


— Viena skulptūra yra barono de Rotšildo kolekcijoje, kitą turi Polis Melo. 
Trečią skulptūrą ilgai gaubė paslaptis. Tvirtai žinome tik tiek, kad tai — 
autentiškas liejinys, pagamintas Rodenui esant gyvam, ir maždaug prieš 
dešimt metų Marlboro galerija jį pardavė kažkokiam kolekcionieriui. Šiaip ar 
taip, gali būti, jog paslapties šydas pagaliau bus nutrauktas kitą savaitę. 

— Nelabai supratau, sere Džonai. 

— 1902-ųjų „Mąstytojo“ kopija pirmadienio vakarą bus parduota Sotbio 
aukcione. 

— O kas tą kopiją turi? — nekaltai paklausė seras Alanas. 

— Nenutuokiu, — prisipažino Rotenšteinas. — Sotbio kataloge tiesiog 
įrašyta, kad tai —vieno džentelmeno nuosavybė. 

Vyriausybės sekretorius kiek pamąstęs nusišypsojo, bet pasitenkino vienu 
klausimu: 

— Ir ką gi tai reiškia? 

— Kad pardavėjas nori likti nežinomas. Dažnai paaiškėja, jog tai — koks 
nors aristokratas, nenorintis pripažinti, kad jam atėjo sunkus metas, todėl 
reikia išsiskirti su kokia nors šeimos relikvija. 

— Kaip manote, kiek už tą kūrinį bus sumokėta? 

— Sunku įvertinti, nes jau kelerius metus nebuvo parduotas joks tokio lygio 
Rodeno darbas. Nustebčiau, jei skulptūra būtų parduota už mažiau nei šimtą 


tūkstančių svarų. 
— Ar nespecialistas galėtų atskirti šią skulptūrą, — klausinėjo seras Alanas, 
grožėdamasis priešais stovinčiu bronzos kūriniu, — nuo tos, kuri bus 


parduodama Sotbio aukcione? 

— Jos niekuo nesiskirs, — atsakė direktorius, — skirsis tik liejinio numeris. 
O šiaip jos bus visai vienodos. 

Vyriausybės sekretorius dar kelis kartus apėjo „Mąstytoją“ ir paplekšnojo 
per masyvią pakylą, ant kurios sėdėjo nulietas žmogus. Dabar jis 
nedvejodamas galėjo pasakyti, kur Martinesas paslėpė aštuonis milijonus 
svarų. Jis keliais žingsniais atsitraukė ir atidžiau įsižiūrėjo į medinį bronzinio 
liejinio pagrindą. 

— Ne visų kopijų pagrindai identiški, bet, manyčiau, labai panašūs. 
Kiekviena galerija ar kolekcionierius gali turėti savo nuomonę, kaip skulptūrą 


geriau eksponuoti. Mes pasirinkome paprastą ąžuolinį postamentą, kuris, 
mūsų manymu, dera prie aplinkos. 

— O kaip postamentas pritvirtintas prie skulptūros? 

— Tokio dydžio bronzos liejinių apačioje paprastai būna išliejamos 
plieninės briaunelės. Kiekvienoje briaunelėje pragręžiama skylutė, pro kurią 
galima prakišti strypą su varžtu. Tada telieka ir postamente pragręžti keturias 
skylutes ir pritvirtinti jį prie skulptūros apačios vadinamaisiais sparnuotaisiais 
varžtais. Tai gali padaryti kiekvienas savo darbą išmanantis dailidė. 

— Vadinasi, norint nuimti postamentą, tereikia atsukti sparnuotuosius 
varžtus, ir postamentas nuo skulptūros atsiskirs? 

— Taip, manyčiau, — atsakė seras Džonas. — Bet kam to galėtų prireikti? 

— Iš tiesų, kam, — atsakė vyriausybės sekretorius, leisdamas sau vos 
pastebimai nusišypsoti. 

Dabar jis žinojo ne tik tai, kur Martinesas paslėpė pinigus, bet ir kaip jis 
tikėjosi įvežti juos į Britaniją. Dar svarbiau — jis žinojo, kaip Martinesas ketino 
pasiimti aštuonis milijonus padirbtais penkių svarų banknotais, niekam nieko 
nenutuokiant. 

— Gudrus žmogus, — pasakė jis, paskutinį kartą pažvelgdamas į 
tuščiavidurę bronzą. 

— Genijus, — atsakė direktorius. 

— Na, taip nesakyčiau, — pratarė seras Alanas. 

Tik, tiesą sakant, jie kalbėjo apie du skirtingus žmones. 


15 Originaliame knygos tekste kalbama apie žodžius addition (angl. priedas, paspirtis) ir edition (angl. 
leidimas, tiražas); rugpjūtis angliškai — August; tekste minimoje telegramoje šis mėnuo buvo 
rašomas klaidingai — Auguste. 

Balto „Bedford“ vairuotojas privažiavo Žaliojo parko metro stotelę Pikadilyje. 
Jis paliko įjungtą variklį ir du kartus sumirksėjo žibintais. 

Iš požemio išniro niekada nevėluojantys trys vyriškiai, nešini savo darbo 
įrankiais, ir sparčiu žingsniu priėjo prie galinių automobilio durelių, kurios, jie 
žinojo, bus neužrakintos. Į automobilio galą jie sukrovė nedidelį lauko 
šildytuvą, benzino bakelį, įrankių dėžę, kopėtaites, storą virvių ritę, „Swan 
Vesta“ degtukų dėžutę ir sulipo vidun, pas savo vadą. 

Jei kas nors būtų įdėmiau į juos pažiūrėjęs, — bet sekmadienį, šeštą valandą 
ryto, tokių neatsirado, — tikrai būtų pamanęs, kad jie — paprasti amatininkai; 
tiesą sakant, jie ir buvo amatininkai, kol nepradėjo dirbti specialiojoje 
tarnyboje. Kapralas Krenas buvo dailidė, seržantas Robertsas — liejikas, o 
kapitonas Hartlis — statybos inžinierius. 

— Labas rytas, džentelmenai, — pasisveikino pulkininkas Skotas- 
Hopkinsas, kai trijulė sulipo į mašiną. 

— Labas rytas, pulkininke, — vienu balsu atsakė jie, kai jų vadas įjungė 
pirmą pavarą ir „Bedford“ pasileido Sautamptono link. 


Prieš „Karalienei Marijai“ nuleidžiant trapą, Sebastijonas jau porą valandų 
lukuriavo denyje. Jis išlipo vienas iš pirmųjų ir greitai patraukė muitinės link. 
Pateikė jaunam pareigūnui krovinio dokumentus, kuris juos skubiai peržvelgė 
1r įdėmiau įsižiūrėjo į Sebastijoną. 

— Prašau palaukti, — pratarė ir dingo kabinete. 

Po kelių akimirkų pasirodė jau vyresnis žmogus; ant uniformos rankogalių 
blizgėjo trys sidabrinės juostelės. Jis paprašė Sebastijono paso ir pažvelgęs į 
nuotrauką iškart pasirašė muitinės pažymėjimą. 

— Pone Kliftonai, mano kolega jus palydės ten, kur krovinys bus iškrautas. 


Sebastijonas ir jaunasis pareigūnas išėjo iš muitinės ir pamatė, kaip į 
„Karalienės Marijos“ triumą kaklą tiesia didžiulis kranas. Po dvidešimties 
minučių pasirodė pirmas krovinio segmentas — didžiulė medinė dėžė, kurios 
Sebastijonas niekada nebuvo matęs. Ji buvo iš lėto nuleista į prieplauką ir 
padėta šeštoje krovinių zonoje. 

Būrelis dokininkų nukabino nuo dėžės grandines, kad kranas vėl galėtų 
darbuotis ir iškeltų kitą krovinio segmentą; dėžė buvo perkelta į jau laukianti 
automobilinį krautuvą ir nugabenta į keturiasdešimtą angarą. Visas procesas 
užtrūko keturiasdešimt tris minutes. Jaunasis pareigūnas paprašė Sebastijono 
grįžti į kontorą, nes reikėjo baigti pildyti dokumentus. 


Policijos automobilis įjungė sireną, pakeliui iš Londono į Sautamptoną 
aplenkė Sotbio furgoną ir paliepė vairuotojui sustoti artimiausioje pakelės 
aikštelėje. 

Mašinai sustojus, iš policijos automobilio išlipo du pareigūnai. Pirmasis 
priėjo prie furgono priekio, o jo kolega pasuko prie galo. Antrasis pareigūnas 
išsitraukė iš kišenės šveicarišką peiliuką, atlenkė jį ir iš visų jėgų smeigė 
ašmenis į galinę kairę padangą. Išgirdęs šnypščiantį orą jis grįžo į policijos 
automobilį. 

Furgono vairuotojas atidarė langelį ir klausiamai pažvelgė į pareigūną. 

— Nemanau, kad viršijau greitį, pareigūne. 

— Ne, pone, neviršijote. Bet, pamaniau, norėsite sužinoti, kad jūsų kairė 
galinė padanga pradurta. 

Vairuotojas išlipo, priėjo prie furgono galo ir pažvelgė į tuščią padangą, 
negalėdamas patikėti savo akimis. 

— Bet, pareigūne, aš nieko nepajutau. 

— Visada taip būna, jei įtrūkimas menkas, — atsakė pareigūnas, kai pro 
juos pralėkė baltas „Bedford“. Jis atidavė pagarbą, pasakė: „Džiaugiuosi, kad 
galėjau padėti, pone“, grįžo pas savo kolegą patruliuojančiame automobilyje ir 
nuvažiavo. 

Jei Sotbio vairuotojas būtų paprašęs policininko pažymėjimo, būtų pamatęs, 
kad jis priklauso Londono policijai Ročesterio gatvėje ir darbuojasi toli gražu ne 
savo kontroliuojamoje teritorijoje. Kita vertus, seras Alanas jau anksčiau 


suprato, kad nedaugelis jo vadovaujamų specialiosios tarnybos pareigūnų dirba 
Hampšyro policijos pajėgose ir sutiktų būti skubiai iškviesti sekmadienio rytą. 


Donas Pedras ir Diegas buvo nuvežti į Tarptautinį ministro Pistarinio oro 
uostą. Muitinė praleido šešis didžiulius jų lagaminus nė nepatikrinusi, ir kiek 
vėliau donas Pedras ir Diegas įlipo į tarptautinių avialinijų lėktuvą, skrendantį į 
Londoną. 

— Man visada patiko keliauti Britanijos lėktuvais, — pasakė donas Pedras 
stiuardui, kai buvo nuvestas į savo vietą pirmos klasės kabinoje. 

Boingas pakilo penktą valandą keturiasdešimt trys minutės vakaro, keliomis 
minutėmis anksčiau, nei buvo numatyta. 


Balto „Bedford“ vairuotojas įsuko į uostą ir nuvažiavo tiesiai prie 
keturiasdešimto angaro prieplaukos gale. Niekas furgonėlyje nesistebėjo, kad 
pulkininkas Skotas-Hopkinsas gerai žino, kur važiuoti. Šiaip ar taip, jis jau 
prieš keturiasdešimt aštuonias valandas viską išžvalgė. Pulkininkas buvo 
smulkmeniškas — niekada niekur nepalikdavo vietos atsitiktinumui. 

Kai furgonėlis sustojo, jis padavė kapitonui Hartliui raktą. Pulkininko 
dešinioji ranka išlipo ir atrakino dvivėres angaro duris. Pulkininkas įvairavo 
mašiną į erdvų statinį. Priešais juos, vidury grindų, stūksojo masyvi medinė 
dėžė. 

Kol inžinierius rakino duris, kiti trys priėjo prie furgonėlio galo ir išėmė 
įrankius. 

Dailidė atrėmė į dėžę kopėtaites, pasilypėjo ir skeltagalviu plaktuku ėmė 
traukti dangtį laikančias vinis. Kol jis darbavosi, pulkininkas nuėjo į angaro 
galą ir įlipęs į nakčiai čia palikto krano kabiną privežė „gervę“ prie dėžės. 

Iš furgonėlio galo inžinierius išėmė sunkią ritę su virvėmis, virvės gale 
padarė kilpą ir persimetė ją per petį. Jis stovėjo atokiau laukdamas, kol galės 
atlikti „koriko“ pareigą. Dailidei prireikė aštuonių minučių visoms vinims iš 
storo dėžės antvožo ištraukti; baigęs vykdyti užduotį, jis nusileido kopėtaitėmis 
ir padėjo dangtį ant grindų. Tada ant kopėtaičių užlipo inžinierius, vis dar 
persimetęs per petį virvę. Užlipęs ant paskutinio kopėtaičių skersinio, jis 


pasilenkė, persisvėrė per dėžės kraštą vidun ir saugiai užnėrė storą virvę, ją 
prakišdamas po abiem „Mąstytojo“ rankomis. Jis būtų mieliau pasinaudojęs 
grandinėmis, bet pulkininkas pabrėžė, kad skulptūros jokiu būdu nevalia 
pažeisti. 

Įsitikinęs, kad virvė tikrai užnerta patikimai, inžinierius surišo dvigubą 
jureivišką mazgą ir iškėlė virvės galą su kilpa, rodydamas, jog yra pasirengęs. 
Pulkininkas nuleido plieninę „gervės“ grandinę tiek, kad jos gale kabantis 
kablys būtų per kelis colius nuo atidarytos dėžės viršaus. Inžinierius sugriebė 
kablį, užnėrė ant jo kilpą ir iškėlė abu nykščius. 

Pulkininkas įtempė virvę ir colis po colio pradėjo kelti iš dėžės skulptūrą. 
Pirmiausia pasirodė palenkta galva, ranka paremtas smakras, paskui — 
liemuo, dar vėliau — raumeningos kojos ir galiausiai — didelė bronzinė pakyla, 
ant kurios sėdėjo mintyse paskendęs „Mąstytojas“. Vėliausiai pasirodė medinis 
postamentas, prie kurio buvo pritvirtinta skulptūra. Kai skulptūra buvo iškelta 
iš dėžės, pulkininkas iš lėto leido ją žemyn tol, kol iki grindų liko pora pėdų. 

Liejikas atsigulė ant nugaros, palindo po skulptūra ir apžiūrėjo keturis 
sparnuotuosius varžtus. Paskui iš įrankių dėžės jis išsiėmė reples. 

— Laikyk tą prakeiktą daiktą vietoj, — pasakė. 

Inžinierius suėmė „Mąstytoją“ už kelių o dailidė prilaikė nugarą, 
stengdamasis, kad skulptūra nejudėtų. Liejikui teko įtempti kiekvieną 
raumenėlį, kol pajuto, kad medinį postamentą laikęs vienas varžtas pajudėjo 
pusę colio, paskui — dar pusę ir galiausiai visai pasidavė. Liejikas dar tris 
kartus pakartojo tą patį, ir staiga medinis postamentas krito tiesiai ant jo. 

Tačiau trys jo kolegos į jį sužiuro ne dėl to, nes po sekundės dalies iš 
skulptūros pabiro milijonai naujutėlaičių penkių svarų vertės banknotų, kurie 
palaidojo liejiką. 

— Ar tai reiškia, kad pagaliau galėsiu pasiimti kario pensiją? — paklausė 
dailidė, žvelgdamas į kalną grynųjų ir negalėdamas patikėti savo akimis. 

Pulkininkas leido sau ironiškai nusišypsoti, kai iš pinigų kalno išniro 
bambantis liejikas. 

— Deja, ne, Krenai. Gavau labai aiškų įsakymą, — kalbėjo jis lipdamas iš 
krano kabinos. — Visi banknotai iki paskutinio bus sunaikinti. 

Gal ir buvo atvejų, kai specialiųjų tarnybų pareigūnas gundėsi nepaklusti 
įsakymui, bet šįkart tą pagundą nugalėti buvo itin sunku. 


Inžinierius atsuko benzino bakelio dangtelį ir nenoromis užlašino kelis 
lašus ant lauko šildyklėn subertų anglių. Jis užžiebė degtuką ir pasitraukė, į 
viršų  šovus liepsnoms. Pulkininkas pirmas metė į ugnį pirmuosius 
penkiasdešimt tūkstančių svarų. Po kelių akimirkų ir kiti trys nenoromis prie jo 
prisidėjo, jie mėtė nepasotinamoms liepsnoms tūkstančius po tūkstančių. 

Kai į pelenus pavirto paskutinis banknotas, keturi vyriškiai kurį laiką tylėjo, 
žiūrėdami į krūvą pelenų ir stengdamiesi negalvoti apie tai, ką dabar padarė. 

Pirmasis tylą nutraukė dailidė. 

— Dabar visai naujai skamba pasakymas „išmesti pinigai“. 

Visi nusijuokė, išskyrus pulkininką, kuris griežtai pratarė: 

— Tęskime darbą. 

Liejikas vėl atsigulė ant grindų ir palindo po skulptūra. Tarsi sunkumų 
kilnotojas jis pakėlė medinį postamentą ir laikė, kol inžinierius ir dailidė vėl 
įkišo plieninius strypelius į skyles skulptūros apačioje. 

— Stipriai laikykit! — suriko liejikas. 

Inžinierius ir dailidė įsirėmė į postamento šonus, kol liejikas iš pradžių 
pirštais, o paskui replėmis suko sparnuotuosius varžtus, iki šiuos patikimai 
priveržė. Įsitikinęs, kad geriau priveržti nebegalima, liejikas išlindo iš po 
skulptūros ir vėl pulkininkui parodė du aukštyn iškeltus nykščius. 

Kabinoje sėdintis pulkininkas patraukė svirtelę ir iš lėto pakėlė „Mąstytoją“ į 
orą; skulptūra kybojo per kelis colius nuo atidarytos dėžės. Inžinierius užlipo 
kopėtaitėmis, ir pulkininkas vėl atsargiai ėmė leisti skulptūrą žemyn, į dėžę, 
atidžiai prižiūrint kapitonui Hartliui. Kai iš po „Mąstytojo“ rankų buvo ištraukta 
virvė, ant paskutinio kopėtaičių skersinio inžinierių pakeitė dailidė ir vėl prikalė 
dėžės dangtį. 

— Gerai, džentelmenai, kol kapralas dirba savo darbą, pradėkim tvarkytis, 
kad negaištume laiko paskui. 

Trys iš jų ėmė gesinti ugnį, šluoti grindis ir viską, ko nebereikės, nešioti į 
furgonėlio galą. 

Paskutinės furgonėlyje atsidūrė kopėtaitės, plaktukas ir trys likusios vinys. 
Pulkininkas nuvežė kraną tiksliai į tą pačią vietą, kur jis ir stovėjo; dailidė ir 
liejikas sulipo į furgonėlį. Inžinierius atrakino angaro duris ir pasitraukė, 
leisdamas pulkininkui išvažiuoti. Pulkininkas neišjungė variklio, kol jo dešinioji 
ranka rakino duris, o paskui sėdo į mašinos priekį. 


Pulkininkas neskubėdamas važiavo prieplauka iki muitinės pastato. Jis 
išlipo iš furgonėlio, įėjo į kabinetą ir atidavė raktą pareigūnui su trimis 
sidabrinėmis juostelėmis ant rankovės. 

— Ačiū, Garetai, — padėkojo pulkininkas. — Žinau, kad seras Alanas bus 
didžiai dėkingas ir neabejotinai asmeniškai tau padėkos, kai spalį visi 
susirinksime į kasmetę vakarienę. 

Pulkininkui Skotui-Hopkinsui einant iš muitinės, pareigūnas atidavė 
pagarbą; pulkininkas vėl sėdo prie balto „Bedford“ vairo, užvedė variklį ir 
leidosi kelionėn į Londoną. 


Sotbio furgonas su pakeista padanga į prieplauką atvažiavo maždaug 
keturiasdešimčia minučių vėliau, nei buvo numatyta. 

Kai vairuotojas sustojo prie keturiasdešimto angaro, nustebo pamatęs 
tuziną muitininkų, apsupusių krovinį, kurį jis turėjo paimti. 

Atsigręžęs į bičiulį jis pasakė: 

— Kažkas negerai, Bertai. 

Jiems išlipus iš furgono, automobilinis krautuvas paėmė didžiulę dėžę ir, 
padedant keliems muitininkams, — Berto nuomone, jų buvo gerokai per daug, 
— nugabeno ją į furgoną. Darbas, kuris įprastai truktų porą valandų, buvo 
atliktas per dvidešimt minučių, įskaitant ir dokumentų tvarkymą. 

— Kas toje dėžėje? — svarstė Bertas jiems važiuojant atgal. 

— Iš kur galiu žinoti, — atsakė vairuotojas. — Tik nesiskųsk, nes dabar 
spėsime paklausyti BBC transliuojamos Henrio Holso radijo laidos. 

Sebastijonas irgi nustebo pamatęs, kaip greitai ir efektyviai buvo atlikta visa 
operacija. Jam teliko galvoti, jog arba skulptūra nepaprastai vertinga, arba 
donas Pedras Sautamptone yra toks pat įtakingas, kaip ir Buenos Airėse. 

Padėkojęs pareigūnui su trimis sidabrinėmis juostelėmis, Sebastijonas 
nuėjo į terminalą ir atsistojo į neilgą pasų patikrinimo laukiančių keleivių 
eilutę. Jis nusišypsojo gavęs pirmąjį antspaudą į pirmą pasą, bet šypseną 
pakeitė ašaros, kai atvykusių keleivių laukimo salėje jį pasveikino tėvai. 
Sebastijonas jų nuoširdžiai atsiprašė, ir po kelių akimirkų atrodė, kad niekur nė 
nebuvo iškeliavęs. Jis nesulaukė jokių priekaištų ir jokių pamokslų, todėl jautėsi 
dar labiau kaltas. 


Pakeliui į Bristolį Sebas tiek visko turėjo jiems papasakoti — apie Tibę, 
Dženisę, Bruną, poną Martinesą, princesę Margaritą, ambasadorių ir muitinės 
pareigūną; visi buvo paminėti, apie visus išpasakota, tik... Sebas nusprendė 
neminėti Gabrielės ir pataupyti ją Brunui. 

Visiems įvažiavus pro dvaro vartus, Sebastijonas pirmiausia pamatė pas 
juos atbėgančią Džesiką. 

— Niekada nemaniau, kad tavęs pasiilgsiu, — pasakė jis lipdamas iš 
automobilio ir ją apsikabindamas. 


Sotbio furgonas įsuko į Bondo gatvę truputį po septintos. Vairuotojas 
nenustebo pamatęs šaligatvyje lūkuriuojantį pustuzinį krovikų. Nors jie visi 
dirbo viršvalandžius, vis tiek nekantravo grįžti namo. 

Impresionizmo skyriaus vedėjas ponas Dikensas prižiūrėjo, kad dėžė būtų 
saugiai nugabenta į aukciono patalpų sandėlį. Jis kantriai laukė, kol bus 
nuimtos medinės lentjuostės ir nuvalytos drožlės, norėjo įsitikinti, jog numeris 
kataloge sutampa su skulptūros numeriu. Pasilenkė ir pamatė po Ogiusto 
Rodeno parašu bronzoje įspaustąų numerį 6. Nusišypsojęs jis deklaracijoje 
pažymėjo varnelę. 

— Labai ačiū, vyručiai, — pasakė. — Dabar visi galite eiti namo. 
Dokumentus sutvarkysiu rytą. 

Ponas Dikensas tą vakarą iš pastato išėjo paskutinis; užrakinęs duris jis 
patraukė į Žaliojo parko stotelę. Jis nepastebėjo žmogaus, stovinčio kitoje 
gatvės pusėje, antikvariato tarpduryje. 

Kai pono Dikenso nebesimatė, žmogus išniro iš šešėlių ir nuėjo į 
artimiausią telefono būdelę Kurzono gatvėje. Jis turėjo paruoštus keturis 
pensus; beje, jis niekada niekur nepalikdavo vietos atsitiktinumui. Žmogus 
surinko atmintinai išmoktą telefono numerį. Ragelyje išgirdęs balsą, nuspaudė 
mygtuką A ir pratarė: 

— Tuščias mąstytojas nakvoja Bondo gatvėje, sere. 

— Dėkoju, pulkininke, — atsakė seras Alanas. — Noriu jums patikėti dar 
vieną darbą. Aš jus susirasiu. 

Pokalbis buvo baigtas. 


Kai kitą rytą Londono oro uoste nusileido Britanijos tarptautinių oro linijų 
korporacijos lėktuvas numeris 714, skrendantis iš Buenos Airių, donas Pedras 
visai nenustebo, kad visi jo ir Diego lagaminai buvo atidaryti ir kelis kartus 
išnaršyti pulkelio pernelyg uolių muitinės pareigūnų. Kai galiausiai paskutinis 
lagaminas buvo pažymėtas baltos kreidos kryželiu, Martinesas pajuto, jog 
muitininkai liko nusivylę; jiedu su sūnumi išėjo iš oro uosto. 

Kai jie įsitaisė „Rolls-Royce“ gale ir riedėjo link Itono aikštės, donas Pedras 
atsisuko į Diegą ir pasakė: 

— Apie britus turi prisiminti tik tiek: jie neturi vaizduotės. 

Nors pirmieji kūriniai turėjo būti pradėti pardavinėti tik septintą vakaro, 
aukciono patalpos buvo sausakimšos dar gerokai prieš numatytą laiką; visada 
taip būna pirmą didžiojo impresionistų darbų aukciono vakarą. 

Trys šimtai kėdžių buvo užsėstos smokingais vilkinčių džentelmenų, 
daugelis moterų pasipuošusios ilgomis suknelėmis. Galėtum pamanyti, kad šie 
žmonės susirinko į operos premjerą; tiesą sakant, vakaras tikrai turėjo būti ne 
menkiau dramatiškas, nei koks nors Kovent Gardeno siūlomas reginys. Nors 
vakarui ir būdavo parašytas scenarijus, geriausios replikos visada atitekdavo 
publikai. 

Kviestiniai svečiai kelių kategorijų — rimti kainos siūlytojai, kurie dažnai 
ateina vėlai, nes būna rezervavę vietas ir galbūt nesidomi pirmaisiais kūriniais 
— šie, lyg antraeiliai Šekspyro pjesių personažai, parduodami publikai 
apšildyti; perpardavinėtojai ir galerijų savininkai, mieliau linkę stovėti salės 
gale, kartu su kolegomis, ir pasidalyti likučius, nukritusius nuo turtuolių stalo, 
jei koks nors daiktas nebūtų parduotas už mažiausią kainą ir „iškristų“ iš 
aukciono; tie, kuriems aukcionas pramoga, jie nesidomi kainomis, bet 
mėgaujasi pačiu reginiu, kai superturtuoliai suremia kardus. 

Yra ir dar viena, pati baisiausia, svečių rūšis, specifinė subkategorija — 
žmonos, ateinančios pažiūrėti, kiek jų vyrai išleis už daiktus, kurie jų visai 
nedomina, nes tas sumas jos mieliau išleistų kitose parduotuvėse toje pačioje 
gatvėje. Čia buvo ir draugių, kurios visą laiką tylėdavo, nes vildavosi tapti 
žmonomis. Galiausiai reikėtų paminėti ir paprastas gražuoles, kurių vienintelis 
gyvenimo tikslas — pašalinti iš kovos lauko žmonas ir drauges. 

Bet, kaip ir visur gyvenime, taisyklė turėjo išimčių. Viena iš jų — seras 
Alanas Redmeinas, kuris atėjo į aukcioną atstovauti savo šaliai. Jis ketino siūlyti 
kainą už dvidešimt devintą numerį, bet dar nebuvo nusprendęs, ar aukštai tą 
kainą kels. 


Seras Alanas buvo susipažinęs su Vest Endo aukcionais ir keistomis jų 
tradicijomis. Per daugelį metų jis buvo sukaupęs nedidelę aštuoniolikto 
amžiaus anglų akvarelių kolekciją, kartais jis siūlydavo kainą kaip vyriausybės 
atstovas, mėgindamas įsigyti paveikslą ar skulptūrą, kurios, jo viršininkų 
manymu, negalima leisti išgabenti iš šalies. Tačiau šįkart seras Alanas pirmą 
kartą gyvenime siūlys pinigus už didį kūrinį vildamasis, kad jį nurungs pirkėjas 
Iš užjūrio. 

Tą rytą The Times prognozavo, kad Rodeno „Mąstytojas“ gali būti parduotas 
už šimtą tūkstančių svarų — rekordinę sumą, kurios būtų sunku tikėtis už 
prancūzų menininko darbą. Tačiau The Times negalėjo žinoti, kad seras Alanas 
ketino viršyti šimto tūkstančių sumą, nes antraip nebūtų tikras, kad vieninteliu 
jo konkurentu liktų donas Pedras Martinesas, manąs, jog iš tikrųjų skulptūra 
turėtų kainuoti daugiau nei aštuonis milijonus. 

Džailzas pateikė vyriausybės sekretoriui vieną klausimą, į kurį šis vengė 
atsakyti: 

— Jei galiausiai jums pavyktų įveikti Martinesą, ką darytumėte su skulptūra? 

— Ji rastų namus Škotijos nacionalinėje galerijoje. Taip būtų tęsiama 
Vyriausybės pradėta meno dirbinių įsigijimo politika. Galėsite apie tai parašyti 
savo atsiminimuose, bet tik po mano mirties. 

— Ojei pasirodytų, kad jūs teisus? 

— Tada apie tai būtinai atsirastų ištisas skyrius mano atsiminimuose. 

Seras Alanas atėjo į aukciono salę ir įsitaisė savo vietoje kairiajame salės 
kampe, pačiame gale. Kiek anksčiau jis skambino ponui Vilsonui ir pasakė, kad 
siūlys kainą už dvidešimt devintą numerį ir sėdės įprastoje vietoje. 

Kai ponas Vilsonas užlipo penkis laiptelius ir stojo į tribūną, dauguma 
stambiųjų žaidėjų jau sėdėjo savo vietose. Iš abiejų aukciono vedėjo pusių 
stovėjo eilė Sotbio darbuotojų. Dauguma jų siūlys kainą vietoje klientų, kurie 
asmeniškai negalėjo dalyvauti arba neatėjo tyčia, žinodami, kad galiausiai ims 
siūlyti didesnę sumą, nei buvo nusprendę iš pradžių. Kairėje salės pusėje, ant 
pakylos, stovėjo ilgas stalas. Už stalo sėdėjo labiausiai patyrę ir išmanantys 
aukciono darbuotojai. Ant stalo, priešais juos, buvo išrikiuota baltų telefonų 
eilė, į kuriuos bus sušnabždėta tada, kai bus parduodamas konkretų klientą 
dominantis daiktas. 


Sėdėdamas salės gale seras Alanas matė, kad užimtos beveik visos vietos. 
Tačiau trečioje eilėje dar buvo likusios trys tuščios kėdės, turbūt rezervuotos 
svarbiam klientui. Jis svarstė, kas sėdės iš abiejų dono Pedro Martineso pusių. 
Seras Alanas vartė katalogo puslapius, kol rado Rodeno „Mąstytoją“, pažymėtą 
dvidešimt devintuoju numeriu. Martinesas laiko turi daugiau nei pakankamai. 

Lygiai septintą valandą ponas Vilsonas pažvelgė į savo klientus ir maloniai 
nusišypsojo tarsi popiežius. Pabarbenęs per mikrofoną, jis pratarė: 

— Labas vakaras, ponios ir ponai, sveiki atvykę į Sotbio impresionizmo 
darbų pardavimą. Pirmas kūrinys, — pranešė jis dirstelėdamas į kairę, 
norėdamas įsitikinti, kad ant stovo padėtas tikrai tas paveikslas, kurio reikia, — 
žavi Dega pastelė, kurioje vaizduojamos dvi balerinos, repetuojančios 
Trokadere. Pradinė kaina — penki tūkstančiai svarų. Šeši tūkstančiai. Septyni 
tūkstančiai. Aštuoni tūkstančiai... 

Seras Alanas susidomėjęs stebėjo, kaip kone visi pirmieji kūriniai buvo 
parduoti už gerokai didesnę kainą, nei siūlyta iš pradžių; The Times liko teisus, 
nes tą rytą rašė, kad radosi nauja kolekcionierių padermė, susikrovusi turtus 
jau po karo ir trokštanti pasirodyti investuodama į meno kūrinius. 

Parduodant dvyliktą kūrinį, į salę įėjo donas Pedras Martinesas, lydimas 
dviejų jaunų vyrų. Seras Alanas pažino jauniausią Martineso sūnų Bruną ir 
manė, kad kitas jaunuolis turėtų būti Sebastijonas Kliftonas. Kadangi atėjo ir 
Sebastijonas, Martinesas turėtų būti tikras, jog pinigai vis dar skulptūroje. 

Perpardavinėtojai ir galerijų savininkai ėmė spėlioti, ar Martinesas labiau 
susidomės dvidešimt aštuntuoju numeriu — Van Gogo paveikslu „Šv. Pauliaus 
ligoninės San Remi sodo kampas“, — ar dvidešimt devintuoja — Rodeno 
„Mąstytoju“. 

Seras Alanas visada tarėsi esąs ramus ir santūrus žmogus, nepasiduodantis 
jokiam spaudimui, tačiau sulig kiekvienu nauju kūriniu, pastatytu ant pakylos, 
jo širdis plakė vis greičiau ir greičiau. Kai už „Šv. Pauliaus ligoninės San Remi 
sodo kampą“ buvo pasiūlyta pradinė 80 000 svarų kaina ir aukciono plaktukas 
taukštelėjo skelbdamas 140 000 svarų — rekordinę sumą, pasiūlytą už Van 
Gogą, —jis išsitraukė nosinę ir nusišluostė kaktą. 

Seras Alanas atvertė katalogo puslapį, norėdamas pažvelgti į šedevrą, 
kuriuo žavėjosi, bet, ironiška, vis dar vylėsi netapti varžytuvių nugalėtoju. 


— Dvidešimt devintas numeris — Ogiusto Rodeno „Mąstytojas“, — pranešė 
ponas Vilsonas. — Pažvelgę į katalogą matysite, kad tai — Aleksio Rudi liejinys, 
padarytas Rodenui esant gyvam. Kūrinys eksponuojamas prie įėjimo į salę, — 
pridūrė aukciono vedėjas. Kelios galvos atsigręžė pasigrožėti masyvia bronzine 
skulptūra. — Šis kūrinys sulaukė didelio susidomėjimo, todėl pradinę kainą 
skelbiu keturiasdešimt tūkstančių svarų. Ačiū, pone, — pasakė aukciono 
vedėjas, rodydamas į vidurinėje eilėje, tiesiai prieš jį, sėdintį džentelmeną. 

Vėl atsigręžė kelios galvos; šįkart žmonės vylėsi atpažinti kainos siūlytoją. 
Seras Alanas atsakė vos pastebimai linktelėdamas galvą. 

— Penkiasdešimt tūkstančių, — pareiškė aukciono vedėjas, žvelgdamas į 
vidurinėje eilėje sėdintį žmogų, kuris vėl pakėlė ranką. — Jau ir šešiasdešimt 
tūkstančių, — vos metęs akį sero Alano pusėn, ponas Vilsonas sulaukė tokio 
paties lengvo linktelėjimo; jis atsigręžė į vidurinėje eilėje sėdintį žmogų ir 
pasiūlė 80 000 svarų, tačiau buvo sutiktas surauktos kaktos, nusivylusio 
žvilgsnio ir ryžtingai purtomos galvos. — Turime septyniasdešimt tūkstančių 
svarų, — pasakė jis stebeilydamas į serą Alaną, kuris juto, kaip iš lėto smelkiasi 
abejonė. Tačiau tada ponas Vilsonas pasuko galvą kairėn ir pasakė: — 
Aštuoniasdešimt tūkstančių. Telefonu siūloma aštuoniasdešimt tūkstančių, — 
jis akimirksniu dirstelėjo į serą Alaną. — Devyniasdešimt tūkstančių? — 
sumurkė. 

Seras Alanas palinksėjo. 

Vilsonas pažvelgė į telefoną; po kelių sekundžių prie telefono pakilo ranka. 

— Šimtas tūkstančių. Šimtas dešimt tūkstančių? — paklausė jis, vėl įrėmęs 
žvilgsnį į serą Alaną ir nusišypsodamas maloniausia Češyro katino šypsena. 

Ar dar galima rizikuoti? Valstybės sekretorius štai taip lošė pirmą kartą 
gyvenime. Jis linktelėjo. 

— Šimtas dešimt tūkstančių svarų, — pasakė Vilsonas, žvelgdamas tiesiai į 
Sotbio darbuotoją, laikantį prie ausies ragelį ir laukiantį nurodymų. 

Martinesas atsigręžė — norėjo pamatyti, kas su juo varžosi. 

Pokalbis telefonu pašnibždomis vis dar tęsėsi. Sulig kiekviena sekunde 
seras Alanas vis labiau nervinosi. Jis stengėsi negalvoti apie tai, kad Martinesas 
vis dėlto galėjo jį pergudrauti ir kažkaip įvežti į šalį aštuonis milijonus svarų; 
tada išeitų, kad specialiosios tarnybos sudegino klastočių klastotes. Tai, kas 


serui Alanui atrodė ištisa valanda, tebuvo mažiau nei dvidešimt sekundžių. 
Tada, visai netikėtai, prie telefono sėdintis žmogus pakėlė ranką. 

— Telefonu siūloma šimto dvidešimties tūkstančių suma, — pasakė 
Vilsonas tramdydamas džiaugsmą. Jis vėl dėbtelėjo į serą Alaną, kuris nė 
nekrustelėjo. — Telefonu siūloma šimtas dvidešimt tūkstančių, — pakartojo. — 
Ketinu šį kūrinį parduoti už šimtą dvidešimt tūkstančių, turite paskutinę 
galimybę, — jis žiūrėjo tiesiai į serą Alaną, tačiau vyriausybės sekretorius vėl 
prisiėmė labiau įprastą aukšto valdininko vaidmenį 1r neišdavė jokių jausmų. 

— Parduota už šimtą dvidešimt tūkstančių svarų, — pasakė Vilsonas, 
garsiai subelsdamas plaktuku ir šypsodamasis telefoniniam pirkėjui. 

Seras Alanas atsipūtė palengvėjusia širdimi ir ypač apsidžiaugė pamatęs 
savimi patenkinto Martineso šypsnį; seras Alanas dabar neabejojo, kad 
argentinietis tarėsi atpirkęs savo paties skulptūrą su aštuoniais milijonais 
svarų vos už 120 000 svarų. Net nekyla abejonių, kad jis jau rytoj senus ratus 
pakeis naujais. 

Dar po kelių parduotų kūrinių Martinesas pakilo iš vietos trečioje eilėje ir 
kuo ramiausiai ėmė brautis pro žmones, nors šie vis dar stebėjo aukcioną. 
Priėjęs tarpueilį jis nužingsniavo patenkintas ir dingo iš salės. Du jam iš 
paskos sekantys jaunuoliai buvo tiek taktiški, jog neslėpė besijaučią suglumę. 

Seras Alanas palaukė, kol dar pustuzinis kūrinių ras naujus šeimininkus, ir 
smuko iš salės. Išėjęs į Bondo gatvę jis pamatė, kad vakaras išties puikus, todėl 
nusprendė pasivaikščiodamas nueiti į savo klubą Pal Malo gatvėje ir 
pasivaišinti pustuziniu austrių bei taure šampano. Jis būtų sutikęs atiduoti 
mėnesio atlyginimą už galimybę išvysti Martineso veidą, šiam supratus, jog 
pasiekta pergalė tuščia. 

Kitą rytą anoniminis telefoninis kainos siūlytojas dar tris kartus 
paskambino ir kelios minutės po dešimtos išėjo iš keturiasdešimt ketvirtojo 
Itono aikštės namo. Jis susistabdė taksi ir paprašė vairuotojo nuvežti į Džeimso 
gatvės devynioliktąjį numerį. Jiems privažiavus Midlendo banką, paliepė 
vairuotojui laukti. 

Jis nenustebo, kad banko valdytojas sutiko su juo pasimatyti. Šiaip ar taip, 
mažai tokių klientų, kurie niekada nebuvo įsiskolinę. Valdytojas jį pakvietė į 
savo kabinetą ir, kai klientas atsisėdo, paklausė: 

— Kam išrašyti atsiskaitomąjį čekį? 

— Sotbiui. 

Bankininkas išrašė čekį, pasirašė, įdėjo dokumentą į voką ir padavė, kaip 
pats manė, jaunajam Martinesui. Diegas įsidėjo voką į vidinę kišenę 1r išėjo 
netaręs nė žodžio. 

— Sotbis, —vėl pakartojo uždaręs taksi dureles ir kritęs į galinę sėdynę. 

Kai taksi sustojo Bondo gatvėje, prie aukciono pastato durų, Diegas dar 
kartą paprašė vairuotojo palaukti. Jis išlipo iš taksi, žengė pro duris ir patraukė 
tiesiai prie atsiskaitymų langelio. 

— Kuo galėčiau padėti? — paklausė prie langelio stovintis jaunas vyriškis. 

— Vakar vakare vykusiame aukcione įsigijau dvidešimt devintuoja numeriu 
pažymėtą kūrinį, — atsakė Diegas, —ir norėčiau atsiskaityti. 

Jaunasis vyriškis ėmė sklaidyti katalogą. 

— Aa, taip, Rodeno „Mąstytojas“. — Diegas svarstė, kiek kataloge nurodytų 
kūrinių sulaukė „aa, taip“ įvertinimo. — Šimtas dvidešimt tūkstančių svarų, 
pone. 

— Suprantama, — atsakė Diegas. 

Jis ištraukė iš kišenės voką, išėmė banko čekį — dokumentą, užtikrinantį, 
kad pirkėjas niekada nebus nustatytas, —1r padėjo ant kasos stalelio. 

— Ar mums atgabenti skulptūrą, pone, ar pats ją pasiimsite? 


— Maždaug po valandos pasiimsiu pats. 

— Nesu tikras, ar galėsite, — atsakė jaunasis vyriškis. — Matote, pone, kitą 
dieną po didžiojo pardavimo mums visada trūksta darbuotojų. 

Diegas išsiėmė piniginę ir padėjo ant kasos stalelio penkių svarų banknotą 
— turbūt daugiau, nei vyriškis uždirba per visą savaitę. 

— Pasistenkite, kad tie darbuotojai atsidurtų kuo arčiau manęs, — pasakė. 
— Ojei man grįžus po valandos skulptūra jau bus paruošta gabenti, prie šito 
pridėsiu dar du banknotus. 

Vyriškis įsikišo pinigą į galinę kišenę, patvirtindamas sandėrį. 

Diegas grįžo į laukiant taksi ir šįkart vairuotojui nurodė adresą Viktorijos 
kvartale. Taksi privažiavus prie pastato, Diegas išlipo iš automobilio ir padavė 
vairuotojui dar vieną penkių svarų banknotą, paimtą iš tėvo. Jis palaukė grąžos, 
įsidėjo į piniginę du tikrus svaro vertės banknotus ir padavė vairuotojui 
šešiapensį. Žengė į pastatą ir nuėjo tiesiai prie konsultantės. 

— Kuo galėčiau padėti? — paklausė jauna moteris, vilkinti rudai geltoną 
uniformą. 

— Mano pavardė Martinesas, — pasakė. — Šįryt skambinau ir užsakiau 
didelį sunkvežimį galingu varikliu. 

Užpildęs privalomus dokumentus, Diegas atsikratė dar vienu penkių svarų 
banknotu ir į piniginę įsidėjo tris tikrus. 

— Ačiū, pone. Sunkvežimis jūsų lauks galiniame kieme. Jis stovi 
septyniasdešimt pirmoje aikštelėje, — moteris padavė jam raktelį. 

Diegas išėjo į kiemą, susirado sunkvežimį, atrakino galines dureles ir 
patikrino, kaip atrodo vidus. Sunkvežimis tiko kuo puikiausiai. Jis sėdo prie 
vairo, įjungė variklį ir patraukė atgal į Sotbį. Po dvidešimties minučių sustojo 
Džordžo gatvėje, prie galinių aukciono pastato durų. 

Jam išlipus iš sunkvežimio, aukciono galinės durys atsilapojo ir ant 
šaligatvio išriedėjo didžiulė dėžė su užklijuotais keliais raudonais užrašais 
PARDUOTA; dėžę stūmė šeši vyrai, vilkintys ilgais žaliais apsiaustais; 
sprendžiant iš solidžių jų stotų, prieš pradėdami dirbti Sotbyje jie galėjo būti 
profesionalūs boksininkai. 

Diegas atidarė galines sunkvežimio dureles; dvylika rankų nukėlė dėžę nuo 
ratukų, tarsi joje būtų pūkinė dulkių šluostė, ir įstūmė į mašinos galą. Diegas 


užrakino dureles ir padavė prie langelio stovinčiam jaunuoliui dar du penkių 
svarų vertės banknotus. 

Vėl įsitaisęs prie vairo jis pažvelgė į laikrodį: vienuolika keturiasdešimt 
viena. Niekas jam nesutrukdys po dviejų valandų pasiekti Šilingfordą, nors jis 
žinojo, kad tėvas jau gerokai anksčiau žingsniais ims matuoti taką. 


Kai Sebastijonas, patikrinęs rytinį paštą, rado šviesiai mėlyną voką su 
Kembridžo universiteto ženklu, jis čiupo laišką ir nedelsdamas atplėšė. 
Atplėšęs kiekvieną laišką jis pirmiausia apžiūrėdavo parašą puslapio apačioje. 
Laiškas buvo pasirašytas jam nepažįstama pavarde — daktaras Brajanas 
Padžetas. 


Gerbiamas pone Kliftonai, 
Jam dar prireiks laiko, kad priprastų prie tokio kreipinio. 


Sveikiname gavus stipendiją koledže studijuoti šiuolaikines kalbas. 
Neabejoju, jog žinote, kad rudens semestras prasideda rugsėjo 
šešioliktąją, bet viliuosi, kad susitiksime dar prieš semestro pradžią 
aptarti kelių klausimų, įskaitant ir privalomų perskaityti knygų 
sąrašą. Taip pat norėčiau jus supažindinti su pirmųjų studijų metų 
tvarkaraščiu. 

Gal galėtumėte man parašyti keletą žodžių arba, dar geriau, 
paskambinti. 

Nuoširdžiai — daktaras Brajanas Padžetas, vyresnysis kuratorius. 


Perskaitęs laišką antrą kartą, Sebastijonas nusprendė paskambinti Brunui 
1r išsiaiškinti, ar ir jis gavo tokį patį laišką; jei gavo, jiedu kartu galėtų vykti į 
Kembridžą. 


Diegas visai nenustebo, kai vos įvažiavęs pro vartus pamatė pro duris 
išpuolantį tėvą. Tačiau išties nustebo išvydęs paskui einantį brolį Luisą ir visus 


kitus Šilingfordo dvare dirbančius žmones. Paskutinis ėjo Karlas, glėbyje 
spausdamas odinį krepšį. 

— Turi skulptūrą? — paklausė tėvas, Diegui nespėjus išlipti iš sunkvežimio. 

— Taip, — atsakė Diegas spausdamas broliui ranką. 

Jis pasuko link sunkvežimio galo, atrakino dureles ir parodė didžiulę dėžę 
su daugiau nei tuzinų raudonų lipdukų — užrašų PARDUOTA. Donas Pedras 
nusišypsojo, paplekšnojo per dėžę, tarsi ši būtų vienas iš jo šunų, o paskui 
pasitraukė į šalį, kitiems leisdamas atlikti juodą darbą. 

Komandą prižiūrėjo Diegas — vyrai pradėjo colis po colio stumti ir traukti iš 
sunkvežimio dėžę, kol ši atsidūrė prie pat priekabos krašto. Karlas ir Luisas 
greitai čiupo du dėžės kampus, Diegas ir virėjas įsitvėrė kito dėžės galo, o 
vairuotojas su sodininku tvirtai laikė dėžės vidurį. 

Šeši nepatyrę nešikai nusvirdinėjo prie namo galo ir pastatė dėžę vidury 
pievelės. Sodininkas neatrodė patenkintas. 

— Ar pastatyti stačią? — paklausė Diegas, kai visi atgavo kvapą. 

— Ne, — atsakė Donas Pedras, — palikite ant šono, taip bus lengviau 
nuimti postamentą. 

Karlas išsitraukė iš įrankių krepšio plokščiagalvį plaktuką ir ėmė traukti 
giliai įvarytas vinis, prilaikančias medinius skersinius. Tuo pačiu metu virėjas, 
sodininkas ir vairuotojas plikomis rankomis ėmė lupti nuo šonų medines 
plokštes. 

Kai buvo nuimta paskutinė medinė plokštė, jie visi pasitraukė ir žiūrėjo į 
„Mąstytoją“, be jokių būgštavimų paguldytą ant nugaros. Donas Pedras 
nenuleido akių nuo medinio postamento. Jis pasilenkė ir pažvelgė atidžiau, bet 
nepastebėjo nieko, kas leistų įtarti, jog postamentą buvo mėginta nuimti. 
Donas Pedras pakėlė akis į Karlą ir linktelėjo. 

Patikimas jo asmens sargybinis pasilenkęs apžiūrėjo keturis sparnuotuosius 
varžtus. Iš įrankių krepšio jis išsitraukė reples ir pamėgino atsukti vieną varžtą. 
Iš pradžių šis pasidavė nenoriai, paskui jau lengviau, kol galiausiai nusmuko 
nuo strypo ir nukrito ant žolės. Karlas dar tris kartus pakartojo tokį patį 
veiksmą, kol visi keturi varžtai buvo išsukti. Tada akimirką palaukė, suėmė 
medinį postamentą už abiejų šonų, iš visų jėgų patraukė, plėšdamas nuo 
skulptūros, ir numetė ant žolės. Nušvitęs patenkinto žmogaus šypsena jis 
nuėjo šalin, leisdamas šeimininkui pirmam pasidžiaugti ir pažvelgti vidun. 


Martinesas parpuolė ant kelių ir įsispoksojo į Žiojinčią ertmę, o Diegas su 
komandos nariais laukė kito jo nurodymo. Ilgokai buvo tylu, tada donas Pedras 
staiga kurtinamai suriko — galėjo pažadinti net visai netoli parapijos kapinėse 
ramiai miegančius numirėlius. Ir nusigandę šeši vyriškiai dėbsojo į jį 
nesuprasdami, kas sukėlė tokį protrūkį, kol galiausiai jis visa gerkle subliuvo: 

— Kur mano pinigai? 

Diegas dar niekada nebuvo matęs tėvo taip įpykusio. Jis greitai priklaupė 
šalia, sukišo į skulptūrą rankas ir maišė ieškodamas dingusių milijonų, bet 
ištraukė tik varganą penkių svarų banknotą, įstrigusį bronzoje. 

— Kur, povelnių, pinigai? — nesuprato Diegas. 

— Kažkas juos pavogė, — atsakė Luisas. 

— Akivaizdu, po perkūnais! — baubė donas Pedras. 

Daugiau niekas nedrįso reikšti savo nuomonės, o jis ir toliau spoksojo į 
tuščią postamentą, vis dar nenorėdamas pripažinti, kad viskas, ką buvo galima 
parodyti po ištisų metų darbo, rengiantis šiai akimirkai, tebuvo vienas 
suklastotas penkių svarų banknotas. Po kelių minučių jis pakilo ant drebančių 
kojų, o kai galiausiai prabilo, kalbėjo neįtikmai ramiai. 

— Nežinau, kas dėl to kaltas, — pasakė rodydamas į skulptūrą, — bet kad ir 
kas nutiktų, aš juos surasiu ir jiems paliksiu savo vizitinę kortelę. 

Daugiau nieko netaręs, donas Pedras nusigręžė nuo skulptūros ir pasuko į 
namus. Paskui jį drįso eiti tik Diegas, Luisas ir Karlas. Jis žengė pro lauko duris, 
perėjo koridorių, įėjo į svetainę ir sustojo priešais žmogaus ūgio Tiso 
mylimosios portretą. Nukabino nuo sienos ponią Ketliną Niuton ir atrėmė į 
palangę. Paskui kelis kartus pasuko diskelį —iš pradžių į kairę, paskui į dešinę, 
kol išgirdo klaptelint, — ir pravėrė sunkias seifo duris. Martinesas minutėlę 
spoksojo į tvarkingai sudėliotas penkių svarų banknotų krūvelės, kurias per 
pastaruosius dešimtį metų įvežė Anglijon jo šeimos nariai ir patikėtiniai, 
paskui paėmė tris storus banknotų pluoštus ir padavė vieną Diegui, antrą — 
Luisui, o trečią — Karlui. Martinesas įdėmiai pažvelgė į visus tris. 

— Niekas negali ilsėtis, kol nerasime tų, kurie pavogė mano pinigus. 
Kiekvienas iš jūsų privalote suvaidinti savo vaidmenį; jums bus atlyginta pagal 
darbo rezultatus. 

Jis atsigręžė į Karlą. 


— Išsiaiškink, kas informavo Džailzą Baringtoną, kad jo sūnėnas buvo 
pakeliui į Sautamptoną, o ne į Londono oro uostą. 

Karlas palinksėjo, o Martinesas atsigręžė į Luisą. 

— Tu šįvakar važiuosi į Bristolį ir išsiaiškinsi, kas yra Baringtono priešai. 
Parlamentarai visada turi priešų, ir nepamiršk, kad daugelis jų dedasi 
Baringtonui prijaučiantys. Kol ten būsi, pasistenk išpešti kiek įmanoma 
daugiau informacijos apie jų šeimos laivybos kompaniją. Gal jie susidūrę su 
kokiais nors finansiniais sunkumais? Gal tarybos nariai nesutaria kompanijos 
politikos klausimais? Gal akcininkai dėl ko nors būgštauja? Kapstyk giliai, 
Luisai. Nepamiršk, nepasieksi vandens, kol neiškasi kelių pėdų duobės. 

— Diegai, — Martinesas kreipėsi į vyriausiąjį sūnų, — grįžk į Sotbį ir 
išsiaiškink, kas prieš mus siūlė pinigus už dvidešimt devintąjį numerį; jie 
turėjo žinoti, kad mano pinigų skulptūroje nebėra, antraip nebūtų rizikavę taip 
aukštai kelti kartelės. 

Donas Pedras minutėlę nutilo, paskui bedė smiliumi Diegui į krūtinę. 

— Bet svarbiausia tavo užduotis — suburti komandą, kuri padės man 
sunaikinti asmenis, atsakingus už šią vagystę. Iš pradžių surask geriausius 
advokatus ir duok jiems nurodymus; jie žinos, kokius policininkus lengviausia 
papirkti, kokie nusikaltėliai nesugaunami, ir nieko per daug neklausinės, kol 
bus kalbama apie lengvus pinigus. Kai bus atsakyta į visus klausimus 1r viskas 
sudėliota į savo vietas, būsiu pasirengęs jiems padaryti tą patį, ką jie padarė 
mums. 

— Šimtas dvidešimt tūkstančių svarų, — pratarė Haris. — Kaina pasiūlyta 
telefonu, bet The Times nežino, kas pirkėjas. 

— Už tą kūrinį tokią sumą galėjo sumokėti tik vienas pirkėjas, — pasakė 
Ema. — Dabar ponas Martinesas supras, kad negavo to, dėl ko derėjosi. — 
Haris pakėlė nuo laikraščio akis 17 pamatė, kad žmona dreba. — Vienas faktas 
abejonių nekelia: tas žmogus norės sužinoti, kas pavogė jo pinigus. 

— Bet jis niekaip neras jokios priežasties manyti, kad Sebas kuo nors dėtas. 
Aš Buenos Airėse buvau vos kelias valandas, niekas, išskyrus ambasadorių, net 
mano pavardės nežinojo. 

— Niekas, išskyrus poną... kokia jo pavardė? 

— Boltonas. Betjis grįžo tuo pačiu lėktuvu kaip ir aš. 

— Jei aš būčiau Martinesas, — trūkčiojančiu balsu kalbėjo Ema, — 
pirmiausia pagalvočiau apie Sebą. 

— Bet kodėl? Juks jis čia tikrai niekuo dėtas. 

— Nesjis buvo paskutinis, matęs skulptūrą, kol ji nebuvo perduota Sotbiui. 

— Tai —ne įrodymas. 

— Patikėk, Martinesui argumentų pakaks. Manau, neturime kito 
pasirinkimo, kaip tik įspėti Sebą, kad jis... 

Atsidarė durys ir į kambarį įlėkė Džesika. 

— Mama, neatspėsi, kur Sebas rytoj važiuoja. 


— Luisai, trumpai papasakok, ką išsiaiškinai Bristolyje. 

— Beveik visą laiką varčiau akmenis laukdamas, ar iš po jų kas nors išropos. 

— Išropojo? 

— Taip, sužinojau, kad nors Baringtonas savo apygardoje yra gerbiamas ir 
populiarus, jis vis dėlto turi kelis priešus, įskaitant ir buvusią žmoną... 

— Kodėl jiedu su žmona priešai? 


— Atrodo, Baringtonas ją labai nuvylė — jo motina testamentu jai nepaliko 
nieko; ji taip pat prieštarauja, kad jos vietą užimtų Velso angliakasio dukra. 

— Tai gal tau vertėtų su ja susisiekti? 

— Jau mėginau, bet tai padaryti nėra labai paprasta. Anglų aukštuomenės 
atstovai nori, kad su naujais žmonėmis juos supažindintų kas nors iš 
pažįstamų. Tačiau Bristolyje aptikau žmogų, tvirtinantį, jog gerai ją pažįsta. 

— Kuojis vardu? 

— Majoras Aleksas Fišeris. 

— Kaipjis susijęs su Baringtonu? 

— Per paskutinius rinkimus jis buvo konservatorių kandidatas; Baringtonas 
ji įveikė keturių balsų persvara. Fišeris tvirtina, jog Baringtonas negarbingai 
elgėsi ir pasiglemžė jo vietą; nujaučiu, jis padarytų viską, kad tik jam 
atsilygintų. 

— Vadinasi, turime jam padėti siekti šio tikslo, — pasakė donas Pedras. 

— Taip pat sužinojau, kad pralaimėjęs rinkimus Fišeris skęsta skolose — jis 
prasiskolinęs visam Bristoliui 17 dabar desperatiškai ieško šiaudo įsitverti. 

— Vadinasi, turėčiau jam tokį šiaudą numesti, taip? — kalbėjo donas 
Pedras. — Ką gali papasakoti apie Baringtono merginą? 

— Daktarė Gvinetė Hags. Šv. Pauliaus mergaičių mokykloje Londone dėsto 
matematiką. Po Baringtono skyrybų vietinė Leiboristų partija tikėjosi išgirsti 
pareiškimą apie bendrą jų ateitį, bet, jeigu cituotume tą merginą mačiusį 
komiteto narį, jos nepavadinsi „tuščia lėlyte“. 

— Pamiršk ją, — pasakė donas Pedras. — Iš jos mums nebus jokios naudos, 
nebent Baringtonas ją pamestų. Sutelk dėmesį į jo buvusią žmoną; jei majoras 
tau padėtų su ja susitikti, išsiaiškink, kas ją domina — pinigai ar kerštas. 
Beveik visos buvusios žmonos nori viena arba kita, dažniausiai — ir viena, ir 
kita. — Jis nusišypsojo Luisui ir pridūrė: — Gerai padirbėjai, mano berniuk. 

Atsigręžęs į Diegą paklausė: 

— Otu kokių turi naujienų? 

— Aš dar nebaigiau, — truputį įsižeidęs pasakė Luisas. — Aptikau vieną 
žmogų, kuris apie Baringtonų šeimą žino daugiau nei jie patys. 

— Kas tas Žmogus? 

— Privatus seklys Derekas Mičelas. Anksčiau dirbo ir Baringtonams, ir 
Kliftonams, bet, nujaučiu, jei sumokėtume gražų pinigą, būtų galima jį 


įkalbėti... 

— Prie jo nė nesiartink, — griežtai nukirto donas Pedras. — Jei jis panorės 
išduoti buvusius darbdavius, kodėl manai, kad neišduos mūsų, kai jam bus 
paranku? Tačiau tai nereiškia, kad neturėtum atidžiai to žmogaus stebėti. 

Luisas linktelėjo, nors atrodė nusivylęs. 

— Diegai? 

— Britanijos tarptautinių oro linijų korporacijos pilotas Piteris Mėjus dvi 
naktis buvo apsistojęs „Milonga“ viešbutyje lygiai tuo pačiu metu, kai Buenos 
Airėse viešėjo Sebastijonas Kliftonas. 

— Nair kas? 

— Tas pats žmogus buvo pastebėtas išeinantis pro galines Britanijos 
ambasados duris tą dieną, kai vyko pokylis sode. 

— Tai galėtų būti sutapimas. 

— „Milonga“ viešbučio durininkas nugirdo kažkokį žmogų, tikėtina, 
pažįstantį minėtą personą, besikreipiantį į jį Hario Kliftono pavarde; vardas ir 
pavardė sutampa su Sebastijono tėvo vardu ir pavarde. 

— Jau mažiau panašu į sutapimą. 

— Demaskuotas tasai žmogus artimiausiu lėktuvu išskrido į Londoną. 

— Tikrai čia — ne sutapimas. 

— Negana to, ponas Kliftonas išvyko neapmokėjęs viešbučio sąskaitos, 
kurią vėliau apmokėjo Britanijos ambasada, įrodydama, kad tėvas ir sūnus ne 
tik vienu metu viešėjo Buenos Airėse, bet, tikėtina, kartu ir dirbo. 

— Tai kodėl jie nebuvo apsistoję tame pačiame viešbutyje? — paklausė 
Luisas. 

— Nes nenorėjo būti pamatyti drauge, manyčiau, taip, — atsakė donas 
Pedras. Kiek patylėjęs jis pridūrė: — Puikiai padirbėta, Diegai. Beje, ar tasai 
Haris Kliftonas irgi varžėsi dėl mano skulptūros? 

— Nemanau. Kai paklausiau Sotbio vedėjo, kas skambino, jis atsakė, jog nė 
nenutuokia. Nors aš apie tai užsiminiau, ponas Vilsonas tikrai ne iš tų, kurie 
susiviliotų kyšių; numanau, jei jam kas nors pagrasintų, jis nedelsdamas 
paskambintų į Skotland Jardą, — donas Pedras susiraukė. — Bet gali būti, kad 
įspėjau vieną Vilsono silpnybę, — tęsė Diegas. — Kai užsiminiau, kad svarstau, 
ar nevertėtų „Mąstytojo“ vėl parduoti, jam išsprūdo, jog Britanijos vyriausybė 
gal ir susidomėtų galimybe skulptūrą įsigyti. 


Donas Pedras sprogo pažerdamas tiradą keiksmažodžių, kurie būtų 
kone pašnibždomis pasakė: 

— Taigi dabar žinome, kas pavogė mano pinigus. Dabar jie jau bus 
sunaikinę banknotus arba perdavę Anglijos bankui. Kad ir kaip būtų, — spjovė, 
— daugiau iš tos krūvos nepamatysime nė penso. 

— Tačiau net ir Britanijos vyriausybė nebūtų galėjusi atlikti tokios operacijos 
be Kliftonų ir Baringtonų šeimų pagalbos, — svarstė Diegas, — vadinasi, mūsų 
taikinys nepasikeitė. 

— Sutinku. Kaip tau sekasi formuoti komandą? — paklausė skubiai 
keisdamas temą. 

— Surinkau nedidelį būrelį žmonių, kuriems nepatinka mokėti mokesčius. 
— Likusi trijulė pirmą kartą per visą rytą nusijuokė. — Stengiuosi juos išlaikyti 
mokėdamas rankpinigius; kai tik gausime nurodymus, pradėsime juos vykdyti. 

— Arjie nutuokia, kam dirbs? 

— Ne. Jie mano, kad aš — pinigais apsikaišęs užsienietis; atvirai kalbant, jie 
per daug neklausinėja, kol jiems mokama laiku ir grynaisiais. 

— Visai neblogai, —donas Pedras atsisuko į Karlą. 

— Ar tau pavyko išsiaiškinti, kas Baringtonui pasakė, kad jo sūnėnas yra 
pakeliui į Sautamptoną, o ne į Londoną? 

— Negaliu įrodyti, — atsakė Karlas, — bet, man labai gaila, vienintelis 
galimas vardas — Brunas. 

— Tas berniukas visada buvo per daug sąžiningas. Kaltinu jo motiną. 
Turime pasižadėti, kad niekada neaptarinėsime, ką turiu galvoje, kai jis bus 
netoliese. 

— Bet nė vienas iš mūsų dorai nenutuokia, kas tavo galvoje, — atsakė 
Diegas. 

Donas Pedras nusišypsojo. 

— Niekada nepamirškite: jei nori parklupdyti imperiją, pradėk 
nužudydamas pirmąjį eilėje į sostą. 

Durų skambutis suskambo be vienos minutės dešimtą; duris atidarė Karlas. 

— Labas rytas, pone, — pasisveikino. — Kuo galėčiau padėti? 

— Esu susitaręs su ponu Martinesu susitikti dešimtą. 

Karlas linktelėjo, pasitraukė į šalį, leisdamas svečiui užeiti. Paskui nuvedė jį 
koridoriumi, pabeldė į kabineto duris ir pratarė: 

— Jūsų svečias atvyko, pone. 

Martinesas atsistojo iš už stalo ir ištiesė ranką. 

— Labas rytas. Laukiau jūsų. 

Uždaręs kabineto duris ir patraukęs link virtuvės, Karlas praėjo pro Bruną, 
kuris kalbėjo telefonu. 

— ... tėtis man davė porą bilietų į rytdienos vyrų pusfinalį Vimbldone; jis 
man pasiūlė pasikviesti tave. 

— Jis labai malonus, — atsakė Sebas, — bet penktadienį esu susitaręs 
susitikti su kuratoriumi Kembridže, nemanau, kad galėsiu su tavimi važiuoti. 

— Nebūk kvailas, — kalbėjo Brunas. — Kas tau gali sutrukdyti rytoj rytą 
atvažiuoti į Londoną. Varžybos anksčiau kaip antrą neprasidės; jei atvažiuosi 
prieš vienuoliktą, laiko turėsi daugiau nei pakankamai. 

— Bet vis tiek kitą dieną dar prieš vidurdienį turėsiu būti Kembridže. 

— Galėsi pas mus pernakvoti, o penktadienio rytą Karlas nedelsdamas tave 
nuveš į Liverpulio gatvę. 

— Kas žaidžia? 

— Fraseris prieš Kuperį; turėtų būti karšta dienelė. O jei tikrai būsi labai 
geras, į Vimbldoną tave nuvešiu akį veriančiu nauju savo automobiliu. 

— Tu turi automobilį? — negalėjo patikėti Sebastijonas. 

— Oranžinį MGA, dvivietį, nukeliamu stogu. Tėtis padovanojo 
aštuonioliktojo gimtadienio proga. 

— Šunsnuki tu, laimės vaike, — pasakė Sebastijonas. — O man tėtis 
aštuoniolikos metų proga padovanojo pilną Prusto raštų komplektą. 


Brunas nusijuokė. 

— Jei gražiai elgsiesi, pakeliui gal net papasakosiu apie savo naujausią 
merginą. 

— Naujausią? — pasišaipė Sebastijonas. — Prieš turint „naujausią“, reikia 
jau anksčiau nors vieną turėti. 

— Ar tikrai tavo balse išgirdau pavydo gaidelę? 

— Atsakysiu, kai ją pamatysiu. 

— Neteks, nes aš su ja nesusitiksiu iki penktadienio, o tada jau traukiniu 
riedėsi į Kembridžą. Susitiksime rytoj, apie vienuoliktą. 

Brunas padėjo ragelį ir rengėsi eiti į savo kambarį, bet atsidarė kabineto 
durys ir pasirodė jo tėvas. Jis per pečius buvo apsikabinęs į kariškį panašų 
džentelmeną. Brunui nebūtų šovę į galvą klausytis tėvo pokalbio, jei nebūtų 
nugirdęs Baringtono pavardės. 

— Ilgai netrukę sugrąžinsime jus į tarybą, — kalbėjo tėvas, lydėdamas 
svečią lauko durų link. 

— Lauksiu tos akimirkos. 

— Vis dėlto, majore, noriu, kad žinotumėte: manęs nedomina eilinis 
išpuolis prieš Baringtonus tik tam, kad sugluminčiau jų šeimą. Ilgalaikis mano 


tikslas — perimti kompaniją ir jus padaryti tarybos pirmininku. Ką 
pasakytumėte? 

— Jei kartu ir Džailzas Baringtonas būtų sužlugdytas, nė negalėčiau labiau 
džiaugtis. 


— Ne tik Baringtonas, — atsakė Martinesas. — Ketinu sunaikinti visus tos 
šeimos narius — atskirai, po vieną. 

— Dar geriau, — atsakė majoras. 

— Taigi pirmiausia jūs turite pradėti supirkinėti Baringtono akcijas, kai tik 
jos pasirodys rinkoje. Kai įgysite septynis su puse procento, grąžinsiu jus į 
tarybą kaip savo atstovą. 

— Dėkoju, pone. 

— Nevadinkite manęs ponu. Draugams aš — Pedras. 

— O aš — Aleksas. 

— Nepamirškite, Aleksai, nuo šiol mudu — partneriai ir turime vienintelį 
tikslą. 


— Geriau ir būti negali, Pedrai, — atsakė majoras, ir du vyriškiai paspaudė 
vienas kitam ranką. 

Donas Pedras galėjo prisiekti, jog girdėjo, kaip nueidamas majoras pradėjo 
švilpauti. Kai donas Pedras vėl grįžo vidun, koridoriuje rado laukiant; Karlą. 

— Mums reikia pasikalbėti, pone. 

— Eime į mano kabinetą. 

Nė vienas iš jų nepradėjo kalbėti, kol nebuvo uždarytos durys. Tada Karlas 
pakartojo nugirstą Bruno ir jo draugo pokalbį. 

— Žinojau, kad jis neatsispirs tiems Vimbldono bilietams, — jis pakėlė ant 
stalo stovinčio telefono ragelį — Pakviesk Diegą, — sulojo. — O dabar 
pažiūrėkime, ar galėsime tą berniuką sugundyti tuo, kam bus dar sunkiau 
atsispirti, — pasakė laukdamas, kol sūnus prieis prie telefono. 

— Kuo galiu būti naudingas, tėti? 

— Jaunasis Kliftonas prarijo jauką, rytoj atvyksta į Londoną ir važiuoja į 

viską parengti iki penktadienio? 


Sebastijonui teko pasiskolinti mamos žadintuvą, kad tikrai atsikeltų laiku ir 
spėtų į traukinį, išvykstantį į Padingtoną septintą dvidešimt trys. Koridoriuje jo 
laukė Ema; ji pasisiūlė sūnų nuvežti į Temple Meads stotį. 

— Ar viešėdamas Londone manai susitikti su ponu Martinesu? 

— Beveik neabejoju, kad susitiksime, — atsakė Sebastijonas, — nes jis ir 
pasiūlė kartu su Brunu važiuoti į Vimbldoną. Kodėl klausi? 

— Šiaip sau. 

Sebastijonas norėjo paklausti, kodėl mamai taip rūpi ponas Martinesas, bet 
numanė, jog paklausęs sulauktų tokio pat atsakymo. Šiaip sau. 

— Ar nuvykęs į Kembridžą turėsi laiko pasimatyti su teta Greise? — 
paklausė mama, aiškiai norėdama pakeisti pokalbio temą. 

— Šeštadienio popietę ji mane pakvietė į Niunhamą arbatos. 

— Nepamiršk perduoti nuo manęs linkėjimų, — pasakė Ema, kai jie 
atvažiavo į stotį. 

Traukinyje Sebastijonas atsisėdo vagono kampe ir mėgino išsiaiškinti, kodėl 
jo tėvai taip nerimauja dėl žmogaus, kurio niekada nebuvo matę. Jis nutarė 


paklausti Bruno, ar šis nieko nežino apie kokius nors kilusius nesklandumus. 
Šiaip ar taip, Brunas neatrodė labai patenkintas jo kelione į Buenos Aires. 

Kai traukinys atvažiavo į Padingtoną, Sebastijonas nė per plauką nebuvo 
praskleidęs jį kamuojančios paslapties. Prie išėjimo jis parodė kontrolieriui 
bilietą, išėjo iš stoties ir žingsniavo gatve nesustodamas, kol priėjo trisdešimt 
septintąjį namą. Jis pabeldė į duris. 

— Dievulėliau, — sušuko ponia Tibet pamačiusi, kas stovi ant slenksčio. Ji 
apsikabino Sebastijoną. — Niekada nemaniau, kad vėl tave pamatysiu, Sebai. 

— Ar šie svečių namai ruošia pusryčius bepinigiams pirmo kurso 
studentams? 

— Jei tai reiškia, kad galiausiai keliausi į Kembridžą, ko nors paieškočiau. — 
Sebastijonas nusekė paskui ponią Tibet vidun. — Ir uždaryk duris, — pridūrė ji. 
— Galėtum pamanyti, jog gimei daržinėje. 

Sebastijonas nulėkė atgal, uždarė lauko duris ir pasileido laiptais paskui 
Tibę į virtuvę. Jį pamačiusi Dženisė pasakė: 

— Tik pažvelkite, lyg Pilypas iš kanapių. 

Ir jis antrą kartą puolė į glėbį, o paskui buvo pavaišintas tokiais puikiais 
pusryčiais, kokiais mėgavosi toje virtuvėje sėdėdamas paskutinį kartą. 

— Na, kas tavo gyvenime nutiko po paskutinio mūsų susitikimo? — 
paklausė ponia Tibet. 

— Buvau Argentinoje ir mačiau princesę Margaritą. 

— Kur yra Argentina? — paklausė Dženisė. 

— Labai toli, — atsakė ponia Tibet. 

— O rugsėjį važiuosiu į Kembridžą, — tarp kąsnių pridūrė Sebas. — Jūsų, 
Tibe, dėka. 

— Tikiuosi, nesupykai, kad kreipiausi į tavo dėdę. Dar blogiau buvo tai, kad 
galiausiai jam teko važiuoti pas mane į Padingtoną. 

— Ačiu Dievui, kad kreipėtės, — atsakė Sebastijonas. — Antraip gal ir dabar 
tebebūčiau Argentinoje. 

— O kas šįkart tave atvedė į Londoną? — paklausė Dženisė. 

— Labai jūsų abiejų pasiilgau, todėl turėjau sugrįžti, — atsakė Sebas. — 
Beje, o kur dar galėčiau gauti tokius skanius pusryčius? 

— Nemanyk, kad patikėsiu, — pratarė ponia Tibė, smeigdama trečią 
dešrelę ir dėdama Sebui į lėkštę. 


— Na, yra ir dar viena priežastis, — prisipažino Sebastijonas. — Šią popietę 
Brunas mane kviečia į Vimbldoną, vyrų pusfinalį; Fraseris prieš Kuperį. 

— Aš įsimylėjusi Ešlį Kuperį, — mesdama pašluostę pasakė Dženisė. 

— Tu įsimyli kiekvieną, iškopusį į pusfinalį, — papriekaištavo ponia Tibet. 

— Neteisybė! Niekada nebuvau įsimylėjusi Nilo Fraserio. 

Sebastijonas pradėjo juoktis ir nesiliovė visą valandą, todėl Itono aikštėje 
pasirodė tik pusę dvyliktos. Kai Brunas atidarė duris, Sebas pasakė: 

— Mea culpa, bet turiu pasiteisinimą: mane užlaikė dvi mano merginos. 


— Papasakok dar kartą, — paprašė Martinesas, — tik nepraleisk jokių 
smulkmenų. 

— Praėjusią savaitę trijų patyrusių vairuotojų komanda praktikavosi kelis 
kartus, — dėstė Diegas. — Šiandien popiet jie viską patikrins dar kartą. 

— O kas gali būti ne taip? 

— Jei Kliftonas nesutiktų su tavo pasiūlymu, visą sumanymą reikėtų 
atšaukti. 

— Jei gerai pažįstu tą vaikiną, jis nepajėgs atsispirti. Tik pasistenk, kad aš 
su juo nesusidurčiau, kol rytoj rytą jis neišvyks į Kembridžą. Negaliu 
garantuoti, kad jo nepasmaugsiu. 

— Galiu patikinti, kad jūsų keliai nesusikirs. Šįvakar tu su majoru Fišeriu 
vakarieniauji „Savojoje“ O rytoj iš pat ryto eini į susitikimą Sityje, kur 
kompanijos advokatas tave informuos, kokias teises įgysi tapęs septynių su 
puse procento Baringtono akcijų savininku. 

— O po pietų? 

— Mes abu važiuojam į Vimbldoną. Ne žiūrėti moterų finalo, o garantuoti 
dešimt tūkstančių alibi. 

— O kur bus Brunas? 

— Jis vesis savo merginą į kiną. Filmas prasideda penkiolika po antros, o 
baigiasi apie penktą, todėl liūdnos žinios apie savo draugą jis neišgirs tol, kol 
vakare negrįš namo. 


Tą vakarą Sebastijonas, niekaip negalėjo užmigti. Lyg negarsiniame filme 
jis kadras po kadro perbėgo visą dieną — pusryčiai su Tibe ir Dženise, kelionė į 
Vimbldoną MG automobiliu ir įtemptas pusfinalis — ketvirtą setą galiausiai 
laimėjo Kuperis 8—6. Diena pasibaigė vizitu pas madam Žožo Aludarių 
gatvėje, kur jis buvo apsuptas tuzino gabrielių. Šito Sebastijonas mamai 
nepasakos. 

O paskui, tarsi viso šito būtų negana, pakeliui į namus Brunas paklausė, ar 
rytoj Jis nenorėtų į Kembridžą važiuoti jo MG, o ne traukiniu. 

— Bet ar tavo tėvas neprieštaraus? 

— Jis pats ir pasiūlė. 


Kai kitą rytą Sebastijonas nusileido pusryčiauti, nusivylė pamatęs, kad 
donas Pedras jau išėjęs į susitikimą Sityje; Sebas labai norėjo jam padėkoti už 
gerumą. Jis jam parašys, kai tik grįš į Bristolį. 

— Kaip puikiai vakar praleidome laiką. 

Sebastijonas įsibėrė į dubenėlį javainių ir atsisėdo šalia Bruno. 

— Po velnių vakarykštę dieną, — atsakė Brunas. — Man didesnį nerimą 
kelia šiandiena. 

— Kas nutiko? 

— Ar man sakyti Selei, ką jaučiu, ar manyti, kad ji ir taip žino? — leptelėjo 
Brunas. 

— Taip blogai? 

— Tau gerai. Šiuo atveju tu daug labiau patyręs nei aš. 

— Teisybė, — sutiko Sebastijonas. 

— Liaukis šaipęsis, nes neskolinsiu MG. 

Sebastijonas stengėsi atrodyti rimtas. Brunas pasilenkė virš stalo ir 
paklausė: 

— Ką manai, kaip man rengtis? 

— Paprastai, bet šauniai. Verčiau jau kaklaskarė nei kaklaraištis, — pasiūlė 
Sebastijonas; koridoriuje suskambo telefonas. — Ir nepamiršk, Selė irgi 
nerimaus, svarstydama, kaip jai rengtis, — pridūrė, kai į kambarį įėjo Karlas. 

— Jums skambina panelė Tornton, pone Brunai. 


Sebastijonas prapliupo juoktis, kai Brunas vatinėmis kojomis išėjo iš 
kambario. Kai po kelių minučių jo draugas grįžo, Sebas tepė marmeladu antrą 
skrebutį; bičiulis jį pasitiko žodžiais: 

— Velnias, velnias, velnias. 

— Kas atsitiko? 

— Selė negali eiti. Sako, peršalo, karščiuoja. 

— Vidury vasaros? — nesuprato Sebastijonas. — Sakyčiau, ji ieško 
priežasčių neiti į pasimatymą. 

— Ir vėl klysti. Selė sakė, kad rytoj jau bus pasveikusi ir negali sulaukti, kada 
mane pamatys. 

— Tai ko tau su manimi nevažiuoti į Kembridžą? Man juk nesvarbu, kuo 
vilki. 

Brunas nusišiepė. 

— Tu — prastas Selės pakaitalas, bet, tiesą sakant, nieko geriau 
nesugalvosim. 

Išgirdęs „velnias, velnias, velnias“, Karlas atėjo iš virtuvės, norėdamas 
pamėginti išsiaiškinti, kas atsitiko. Pamatė abu vaikinus einančius pro duris. 
Karlas pasileido koridoriumi, išlėkė į gatvę, bet tepamatė, kaip oranžinis MG, 
vairuojamas Sebastijono, atsiplėšia nuo kelkraščio. 

— Pone Brunai! — visa gerkle suriko Karlas, tačiau nė viena galva 
neatsigręžė, nes Sebastijonas įjungė radiją pasiklausyti naujausių žinių iš 
Vimbldono. 

Karlas išbėgo į gatvės vidurį ir ėmė įnirtingai moti rankomis, bet MG 
nesumažino greičio. Paskui pasileido paskui automobilį, kuris artėjo prie kelio 
gale žaliai degančio šviesoforo. 

— Raudona, greičiau! —rėkė Karlas. 

Tikrai užsižiebė raudona, bet Sebastijonas spėjo pasukti kairėn ir jau lėkė 
link Haid Parko kampo. Karlui teko pripažinti, kad jie paspruko. Galbūt Brunas 
paprašė jį kur nors nuvežti, prieš Kliftonui važiuojant į Kembridžą? Beje, ar jis 
neturėjo po pietų eiti su savo mergina į kiną? Karlas negalėjo sau leisti taip 
rizikuoti. 

Jis apsigręžė ir bėgte pasileido namo, stengdamasis prisiminti, kur tądien 
turėjo būti Martinesas. Žinojo, kad popiet jis Vimbldone stebės moterų finalą, 
bet, palauk, Karlas prisiminė, jog kiek anksčiau Martinesas turėjo susitikti su 
teisininku Sityje, vadinasi, jis dar gali būti biure. Dievo netikintis žmogus 
meldėsi, kad Martinesas dar nebūtų išvažiavęs į Vimbldoną. 

Karlas puolė pro atdaras duris, koridoriuje čiupo telefono ragelį ir surinko 
biuro numerį. Po kelių akimirkų atsiliepė dono Pedro sekretorė. 

— Man nedelsiant reikia pasikalbėti su bosų; nedelsiant, — pakartojo jis. 

— Bet ponas Martinesas ir Diegas prieš kelias minutes išvyko į Vimbldoną. 


— Sebai, norėjau su tavimi pasikalbėti apie tai, kas jau kurį laiką man kelia 
nerimą. 

— Kodėl nemanau, kad rytoj tau pavyks susitikti su Sele? 

— Ne, klausimas gerokai rimtesnis, — atsakė Brunas. Nors Sebastijonas 
pajuto pasikeitusią bičiulio intonaciją, negalėjo atsisukti ir įdėmiau į jį 
pasižiūrėti, nes pirmą kartą stengėsi įveikti Haid Parko kampą. 

— Nieko negalėčiau garantuoti, bet nuo tada, kai atvykai į Londoną, jaučiu, 
kad mano tėvas tavęs vengia. 

— Tačiau tam nėra jokio pagrindo. Šiaip ar taip, juk jis pats man pasiūlė 
kartu su tavimi važiuoti į Vimbldoną, — priminė Sebastijonas, kai jie riedėjo 
Parko skersgatviu. 

— Žinau; pats tėtis ir pakišo mintį, kad šiandien galėtum pasiskolinti mano 
MG. Tik svarsčiau, ar Buenos Airėse negalėjo nutikti ko nors, kas jį būtų 
supykdę. 

— Bent aš to nežinau, — atsakė Sebastijonas; jis pamatė ženklą su užrašu 
Ai ir išvažiavo į šalutinį kelią. 

— Ir dar niekaip nesuprantu, kodėl tavo tėvas keliavo per pusę pasaulio su 
tavimi susitikti, kai būtų pakakę pakelti telefono ragelį. 

— Ir aš norėjau to paties jo paklausti, bet jis buvo užsiėmęs, rengėsi 
naujausios knygos pristatymui Amerikoje. Kai mėginau ta tema pasikalbėti su 
mama, ji buvo labai nekalbi. Tvirtai galiu pasakyti — mano mama nėra nekalbi. 

— Ir dar nesuprantu, kodėl likai Buenos Airėse, kai su tėčiu galėjai grįžti į 
Angliją. 

— Nes tavo tėvui pažadėjau nugabenti į Sautamptoną didžiulę dėžę ir po 
tiek vargo nenorėjau jo nuvilti. 

— Turbūt gabenai tą skulptūrą, kurią mačiau gulinčią pievelėje Šilingforde. 
Bet dėl to viskas atrodo dar paslaptingiau. Kodėl mano tėvas turėtų tavęs 
prašyti atgabenti iš Argentinos skulptūrą, siūlyti ją parduoti aukcione, o paskui 
pats ją nupirkti? 

— Nenutuokiu. Pasirašiau perdavimo dokumentus, kaip jis ir prašė, o kai 
Sotbis paėmė dėžę, kartu su tėvais grįžau į Bristolį. Kodėl mane tardai? Viską 
padariau tiksliai taip, kaip prašė tavo tėvas. 

— Nes vakar pas mano tėtį į namus atėjo toks vienas žmogus; nugirdau, 
kaip jis minėjo Baringtono pavardę. 


Sebastijonas sustojo prie šviesoforo. 

— Ar numanai, kas buvo tas žmogus? 

— Ne, anksčiau niekada nebuvau jo matęs, bet girdėjau, kaip tėvas į jį 
kreipėsi „majore“. 


— Viešas pranešimas, — per garsiakalbį pasigirdo balsas. Minia nutilo, 
nors panelė Gibson ketino sėkmingai baigti pirmą setą. — Prašytume poną 
Martinesą nedelsiant ateiti į sekretoriatą. 

Donas Pedras iškart nė nesuprato, o paskui neskubėdamas atsistojo ir 
pasakė: 

— Turbut kažkas pasisuko ne taip. 

Jis pradėjo brautis pro sėdinčius žiūrovus artimiausio išėjimo link; Diegas 
nuo jo atsiliko vos per žingsnį. Priėjęs laiptelius donas Pedras paklausė 
programėlių pardavėjo, kur yra sekretoriatas. 

— Tasai didelis pastatas žaliu stogu, pone, — atsakė jaunas kapralas, 
rodydamas dešinėn. — Tikrai rasite. 

Donas Pedras greitai nusileido laiptais ir išėjo iš didžiojo korto, bet Diegas jį 
aplenkė dar gerokai iki jam prieinant duris. Diegas paspartino žingsnį ir 
pasuko prie didelio pastato, užgožiančio kone visą horizontą. Kartkartėmis jis 
atsigręždavo norėdamas įsitikinti, ar tėvas čia pat. Pamatęs prie dvivėrių durų 
stovintį uniformuotą pareigūną, jis sulėtino žingsnį ir suriko: 

— Kur sekretoriatas? 

— Trečios durys iš kairės, pone. 

Diegas lėkė tol, kol pamatė ant durų užrašą Klubo sekretorius. 

Atidaręs duris jis akis į akį susidūrė su žmogumi, vilkinčiu šauniu raudonos 
1r žalios spalvos švarkeliu. 

— Mano pavardė Martinesas. Ką tik mane iškvietėte per garsiakalbį. 

— Taip, pone. Skambino ponas Karlas Ramiresas ir paprašė kuo greičiau 
paskambinti jam į namus. Jis pabrėžė, kad reikalas labai labai svarbus. 

Diegas čiupo telefoną ant sekretoriaus stalo ir surinko namų numerį; tada į 
kabinetą įvirto jo tėvas įraudusiais skruostais. 

— Kas atsitiko? — vos gaudydamas kvapą paklausė. 

— Dar nežinau. Gavau nurodymą paskambinti Karlui namo. 


Išgirdęs žodžius: „Pone Martinesai, čia jūs?“, donas Pedras čiupo ragelį. 

— Taip, aš, — atsakė ir atidžiai klausė, ką Karlas kalba. 

— Kas nutiko? — paklausė Diegas, mėgindamas kalbėti ramiai, nors tėvas 
mirtinai išbalo ir įsitvėrė sekretoriaus stalo. 

— Automobiliu važiuoja Brunas. 


— Šįvakar, kai grįšiu, pamėginsiu viską išsiaiškinti su tėčiu, — kalbėjo 
Brunas. — Šiaip ar taip, kaip galėjai jį supykdyti, jei tik vykdei jo nurodymus? 

— Nesuprantu, — atsakė Sebastijonas, sukdamas į A1 kelią ir įsiliedamas į 
automobilių srautą magistralėje. Jis nuspaudė greičio pedalą ir džiaugėsi 
plaukus plaikstančiu vėju. 

— Gali būti, kad aš per jautriai reaguoju, — kalbėjo Brunas, — bet mieliau 
išsiaiškinčiau visas paslaptis. 

— Jei tasai majoras yra Fišeris, — pasakė Sebastijonas, — patikėk, net tu 
nieko neišsiaiškinsi. 

— Nesuprantu. Kas, povelnių, tasai Fišeris? 

— Jis buvo Konservatorių partijos kandidatas ir per rinkimus rungėsi su 
mano dėde. Neprisimeni? Aš tau apie jį pasakojau. 

— Ar čia tas pats vyriokas, kuris norėjo apgauti tavo dėdę klastodamas 
balsus? 

— Tas pats; jis taip pat mėgino destabilizuoti Baringtono laivybos 
kompaniją, pirkdamas ir parduodamas jos akcijas, kai tik kompanija pajusdavo 
kokį nors spaudimą. Gali būti, kad jis dar labiau įpyko, kai pirmininkas 
galiausiai juo atsikratė, ojo vietą taryboje užėmė mano mama. 

— Bet kaip mano tėvas galėtų bendrauti su tokiu bjaurybe? 

— Gali būti, kad tasai majoras — ne Fišeris; tada išeitų, jog per jautriai 
reaguojame abu. 

— Tikėkimės, tu teisus. Bet vis tiek, manau, turėtume būti akyli ir ausyli; gal 
kuris išgirsime ką nors, kas išaiškintų šią paslapt. 

— Puiki mintis, nes tik viena galiu tvirtai pasakyti — nenoriu blogai galvoti 
apie tavo tėvą. 

— Ir jei kuris nors iš mūsų išsiaiškinsime, kad dėl kažkokių priežasčių tarp 
mūsų šeimų dedasi negeri dalykai, tai nereikš, jog turime painiotis ir mudu. 


— Visiškai sutinku, — atsakė Sebastijonas; spidometras rodė šešiasdešimt 
mylių per valandą; dar viena nauja patirtis. — Kiek iš kuratoriaus nurodyto 
knygų sąrašo žadi perskaityti iki semestro pradžios ir kiek iš tavęs tikimasi 
perskaityti? — paklausė jis sukdamas į antrąją juostą, nes norėjo aplenkti tris 
vienas po kito važiuojančius sunkvežimius su anglimi. 

— Jis rekomendavo maždaug tuziną, bet, manau, nesitiki, kad visas būsiu 
perskaitęs iki pirmos semestro dienos. 

— Nemanau, kad per visą gyvenimą būčiau perskaitęs tuziną knygų, — 
prisipažino Sebastijonas, aplenkdamas pirmą sunkvežimį. 

Tačiau jam teko staiga stabdyti, kai viduriniojo vairuotojas netikėtai 
persirikiavo ir pradėjo lenkti pirmąjį. Kai atrodė, kad vairuotojas aplenks 
pirmąjį ir grįš į savo juostą, Sebastijonas pažvelgė į galinio vaizdo veidrodėlį ir 
pamatė, kad trečiasis irgi persirikiavo jo pusėn. 

Priešais Sebastijoną važiuojantis sunkvežimis neskubėdamas vilkosi 
pirmyn, kol galiausiai prisigretino prie važiuojančiojo vidurine juosta. 
Sebastijonas vėl pažvelgė į galinio vaizdo veidrodėlį ir ėmė nervintis pamatęs, 
kad įkandin sekantis sunkvežimis vis labiau artėja. 

Bruno atsigręžė ir ėmė įnirtingai mojuoti rankomis vairuotojui, visa gerkle 
rėkdamas: 

— Traukitės! 

Abejingo veido vairuotojas tik dar labiau užgulė vairą; sunkvežimis vis artėjo 
1r artėjo, o mašina priekyje niekaip negalėjo aplenkti važiuojančios pirmąja 
juosta. 

— Dėl Dievo, judinkis! — šaukė Sebastijonas, delnu spausdamas 
automobilio signalą, nors gerai žinojo, kad priekinio sunkvežimio vairuotojas 
nieko neišgirs. Vėl pažvelgęs į galinio vaizdo veidrodėlį, jis pasibaisėjo išvydęs, 
jog iš paskos lekiantis sunkvežimis yra vos už kelių colių nuo galinio buferio. 
Priešakinis dar nebuvo nuvažiavęs tiek, kad galėtų persirikiuoti į viduriniąją 
juostą ir leistų Sebastijonui skusti pirmyn. Dabar Brunas įnirtingai mosavo 
kairėje riedančio sunkvežimio vairuotojui, bet šis ir toliau laikėsi pastovaus 
greičio. Jis kuo puikiausiai galėjo prilėtinti ir leisti jiems saugiai pasitraukti į 
viduriniąją juostą, tačiau nė nepažvelgė jų pusėn. 

Sebastijonas tvirčiau suėmė vairą; sunkvežimis už nugaros palietė 
užpakalinį buferį ir pastūmėjo mažylį MG, nuplėšdamas numerių lentelę, kuri 


pakilo į orą. Sebastijonas mėgino pavažiuoti dar porą pėdų pirmyn, bet 
negalėjo labiau paspausti, nerizikuodamas įsirėžti į sunkvežimį priekyje; tada 
jis būtų suspaustas tarp dviejų didžiulių mašinų kaip armonika. 

Po kelių sekundžių jie buvo pamėtėti pirmyn antrą kartą, kai iš užnugario 
sekantis sunkvežimis jau gerokai stipriau kliudė MG galą ir nustūmė 
automobilį taip, kad šis atsidūrė vos per pėdą nuo priešakinio. Tik kai 
sunkvežimis rėžėsi į juos trečią kartą, Sebastijonui šmėstelėjo Bruno žodžiai: 
Ar tu tikrai teisingai apsisprendei? Jis pažvelgė į Bruną, kuris dabar buvo abiem 
rankomis įsitvėręs prietaisų skydelio. 

— Jie nori mus užmušti, — rėkė jis. — Dėl Dievo, Sebai, daryk ką nors! 

Sebastijonas bejėgiškai nužvelgė į pietus bėgančius kelius, priešinga 
kryptimi judančių mašinų srautą. 

Kai priekyje lekiantis sunkvežimis ėmė mažinti greitį, jis suprato, kad jei 
nori neprarasti vilties išsigelbėti, turi apsispręsti — apsispręsti greitai. 


Ligoninės priimamojo vadovui teko nepavydėtina užduotis paskambinti 
vaikino tėvui ir pranešti, kad jo sūnus žuvo per tragišką automobilių avariją. 


